[
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 18/09/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.82 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1349.00 ပျႃး၊ ငိုၼ်းၶႄႇ 1 ယႅၼ်ႉ = 205.78 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။"
  },
  {
    "title": "ၵႅမ်ၸွမ်ၸိုင်ႈမိူင်းႁူမ်ႈတုမ် ဢွၵ်ႇၶၢဝ်းတၢင်း ၵႂႃႇၶဝ်ႈႁူမ်ႈ ပၢင်ၵုမ်လူင်ၵူႈလွင်ႈလွင်ႈၸၢတ်ႈၸိုင်ႈလုမ်ႈၾႃႉ UN",
    "content": "ၵႅမ်ၸွမ်ၸိုင်ႈ ဢူးႁိၼ်ႇၼရီႊပၼ်ႊထိဝ်ႊ ဢွၵ်ႇၶၢဝ်းတၢင်း ၵႂႃႇၶဝ်ႈႁူမ်ႈ ပၢင်ဢုပ်ႇၵုမ်လွင်ႈမူႇပိူင် ၵူႈလွင်ႈလွင်ႈ ပၢင်ၵုမ်လူင်ၵူႈလွင်ႈလွင်ႈၸၢတ်ႈၸိုင်ႈလုမ်ႈၾႃႉ ပွၵ်ႈၵမ်း 72 တီႈမိူင်းဢႃႊမေႊရိၵႃႊ။\n\nဝၼ်းတီႈ 20/09/2017 ၼႆႉယူႇတီႈၵႅမ်ၸွမ်ၸိုင်ႈ ဢူးႁိၼ်ႇၼရီႊပၼ်ႊထိဝ်ႊ တေၶဝ်ႈႁူမ်ႈ ပၢင်ဢုပ်ႇၵုမ် လွင်ႈမူႇ ပိူင်ၵူႈလွင်ႈလွင်ႈ ပၢင်ၵုမ်လူင်ၵူႈလွင်ႈလွင်ႈၸၢတ်ႈၸိုင်ႈလုမ်ႈၾႃႉ UN ပွၵ်ႈၵမ်း 72 ဢၼ်တေၸတ်းႁဵတ်းတီႈ ဝဵင်းၼိဝ်ႊယွၵ်ႊ မိူင်းဢမေႊရီႊၵႃႊၼၼ်ႉ ယူႇတီႈ ဢူးႁိၼ်ႇၼရီႊပၼ်ႊထိဝ်ႊ တေသပ်းလႅင်းၼႄၼႂ်းပၢင်ၵုမ်လူင် ငဝ်းလၢႆး ၼႂ်းမိူင်းႁူမ်ႈတုမ်မိူင်းမၢၼ်ႈ ဝႃႈၼႆ။\n\nၶၢဝ်းတၢင်း ၵႅမ်ၸွမ်ၸိုင်ႈၵမ်းၼႆႉ ဢူးတွင်းထုၼ်း ၽူႈပၼ်တၢင်းၶႆႈၸႂ် ၾၢႆႇႁူမ်ႇလူမ်ႈၵၢၼ်ၸိူဝ်ႉၸၢတ်ႈ၊ ဢူးၵျေႃႇ တိၼ်ႇ ၵႅမ်ၽွင်းလူင် ၾၢႆႇၼွၵ်ႈမိူင်း ဢိၵ်ႇၽူႈမီးပုၼ်ႈၽွၼ်းလၢႆလၢႆၵေႃႉ ပႃးၵႂႃႇၸွမ်း ဝႃႈၼႆ။\n\nဝၼ်းတီႈ 16/09/2017 ယၢမ်းၵၢင်ၶမ်ႈၼၼ်ႉ ၸွမ်ၽွင်းလူင်တိူင်းတႃႈၵုင်ႈ ဢူးၽိဝ်းမိၼ်ႉတဵင်း တင်း ၽွင်းတၢင်လူင် မိူင်းဢမေႊရိၵႃႊ ဢၼ်ပၵ်းလုမ်းတီႈတႃႈၵုင်ႈ ၸွမ်းသူင်ႇ တီႈဝၢင်းႁိူဝ်းမိၼ်တႃႈၵုင်ႈ ဝႃႈၼႆ။\n\nၵူႈပွၵ်ႈတႄႉ ယူႇတီႈၽွင်းလူင်ၾၢႆႇၼွၵ်ႈမိူင်း ပဵၼ်ၵေႃႉႁပ်ႉပုၼ်ႈၽွၼ်း ၶဝ်ႈႁူမ်ႈပၢင်ၵုမ်လူင်ၸၢတ်ႈၸိုင်ႈလုမ်ႈၾႃႉ မႃးၵမ်ႈၼမ်။\nၶေႃႈမုၼ်းၶၢဝ်ႇ ဢိင်မႃးတီႈ Burmese.dvb.no"
  },
  {
    "title": "မူႇၸုမ်းလႂ်ၵဵဝ်ႇၶွင်ႈယႃႈမဝ်းၵမ် ၾၢႆႇတပ်ႉသိုၵ်းမၢၼ်ႈႁူႉလီလိူဝ်ပိူၼ်ႈ",
    "content": "ပၼ်ႁႃလူင်မိူင်းတႆးဢၼ်ၼိုင်ႈ ၼႂ်းၸိုင်ႈမိူင်းႁူမ်ႈတုမ်မၢၼ်ႈၼႆႉ လိူဝ်သေၵၢၼ်မိူင်း၊ ၵၢၼ်သိုၵ်း၊ သုၼ်ႇလႆႈၵူၼ်း လႄႈတၢင်ႇလွင်ႈတၢင်းပိူင်ယဝ်ႉ ပဵၼ်ပၼ်ႁႃယႃႈမဝ်းၵမ်။ လွင်ႈယႃႈမဝ်းၵမ်ၼႆႉ ၸုမ်းၾၢႆႇၽဵဝ်ႈမူၺ်ႉယႃႈမဝ်းၵမ် လႄႈ ရႃၸဝတ်ႈၸၢတ်ႈၸိုင်ႈၽွမ်ႉႁူမ်ႈ (UNODC) ယၢမ်ႈဢွၵ်ႇလိၵ်ႈႁၢႆးငၢၼ်းၵႂႃႇဝႃႈ-ၼႂ်းလုမ်ႈၾႃႉၼႆႉ ယႃႈၾိၼ်ႇဢွၵ်ႇၼမ်သုတ်းတီႈ 1 ပဵၼ်မိူင်းဢပ်ႊၾၵႃႊ ၼိတ်ႊသတၼ်ႊ။ ႁွင်းလူင်းမႃးတီႈ 2 ပဵၼ်ၸိုင်ႈမိူင်းႁူမ်ႈတုမ်မၢၼ်ႈ၊ ၼႂ်းမိူင်းႁူမ်ႈတုမ်မၢၼ်ႈသမ်ႉ ၼႂ်းမိူင်းတႆးၵူၺ်း ဢွၵ်ႇယႃႈမဝ်းၵမ် 96% - ၼႆယဝ်ႉ။\n\nၵဵဝ်ႇၵပ်းလွင်ႈယႃႈမဝ်းၵမ်ၼႂ်းမိူင်းတႆးၼႆႉ ၸဝ်ႈယွတ်ႈသိုၵ်း ႁူဝ်ပဝ်ႈၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၵေႃႈလႆႈလၢတ်ႈတီႈ ပၢင်သပ်းလႅင်းၸႅင်ႈၶၢဝ်ႇ ဢၼ်ၸတ်းတီႈႁူမ်းႁႅမ်းၵၢၼ်ႇတေႃႇၵျီး ၽႄးလဵတ်ႉသ် ဝဵင်းလူင်တႃႈၵုင်ႈ မိူဝ်ႈဝၼ်းတီႈ 15/09/2017 လၢတ်ႈဝႃႈ- \"ႁဝ်းမႃးႁူပ်ႉ တေႃႇဢွင်ႇသၢၼ်းသုၵျီႇသေ ဢၼ်မၼ်းၼၢင်းသူၼ်ၸႂ် လွင်ႈယႃႈမဝ်းၵမ်ၼႆႉ ႁဝ်းယိၼ်းလီဢဝ်ၵုၼ်းမုၼ်ၸွမ်း တႄႉတႄႉ။ ႁဵတ်းသင်လႄႈ ယႃႈမဝ်းၵမ်ၼႂ်းမိူင်းတႆး တိုၵ်ႉလိူင်ႇၼမ်ယူႇ ၵွပ်ႈပိူဝ်ႈဝႃႈ လွၵ်းလၢႆးၵၢၼ်ၽဵဝ်ႈမူၺ်ႉယႃႈမဝ်းၵမ် မၼ်းဢမ်ႇထုၵ်ႇမႅၼ်ႈ၊ ပိူင်တႅၵ်ႈမၼ်း မိူၼ်ၼင်ႇႁဝ်းသွၵ်ႈႁႃၽူႈလၵ်ႉ၊ ၽူႈလၵ်ႉမီးၼႂ်းႁိူၼ်း ႁဝ်းသမ်ႉၵႂႃႇႁႃတၢင်းၼွၵ်ႈႁိူၼ်းၼႆ ႁႃဢမ်ႇၺႃး ၽူႈလၵ်ႉသေပွၵ်ႈ\"။\n\nမိူဝ်ႈၽူႈသိုဝ်ႇၶၢဝ်ႇၶဝ် သိုပ်ႇထၢမ်ဝႃႈ- \"ၵဵဝ်ႇလွင်ႈယႃႈမဝ်းၵမ်ၼႆႉသေ ၸိူဝ်းလႂ်ၵဵဝ်ႇၶွင်ႈ ႁၼ်ထိုင်ၸိူင်ႉႁိုဝ်ၽွင်ႈ ၼႆၼၼ်ႉ ၸဝ်ႈယွတ်ႈသိုၵ်းၵေႃႈတွပ်ႇဝႃႈ- \"ဢၼ်ၵဵဝ်ႇၶွင်ႈယႃႈမဝ်းၵမ်ၼႆႉ ႁဝ်းယုမ်ႇယမ်ဝႃႈ တပ်ႉသိုၵ်းမၢၼ်ႈၶဝ် တေႁူႉလီလိူဝ်သေႁဝ်း\"- ၼႆယဝ်ႉ။\n\nၶၢဝ်းတၢင်း ၵၢၼ်သၢင်ႈလွင်ႈယုမ်ႇယမ်ၵၼ် ဝူင်ႈၵၢင် RCSS တင်းၾၢႆႇလူင်ပွင်ၸိုင်ႈ၊ ၾၢႆႇသိုၵ်းတပ်ႉမတေႃႇ ဢၼ်ႁူပ်ႉထူပ်းၵၼ် တီႈၼေႇပျီႇတေႃႇၵမ်း မိူဝ်ႈ 11/09/2017 ၵေႃႈ ဢုပ်ႇဢူဝ်းပႃးလွင်ႈ တေႁဵတ်းႁိုဝ်ႁူမ်ႈမိုဝ်းၵၼ် ၽဵဝ်ႈမူၺ်ႉယႃႈမဝ်းၵမ်။\n\n\"ယူႇတီႈၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸုၵျီႇၼႆၵေႃႈ မၼ်းၼၢင်းၶႂ်ႈႁႂ်ႈ လွၵ်းတွၼ်ႈၶွင်ၼၢင်းယိင်းၼႆႉ ၶဝ်ႈပႃးမႃး၊ ႁႂ်ႈၵူၼ်းမိူင်းၶဝ်ႈႁူမ်ႈပႃးမႃးၼမ်ၼမ် ၸိူဝ်းၼႆႉ။ ထုၵ်ႇလီပၼ်တၢင်းႁူႉၼၢင်းယိင်း ႁႂ်ႈၼၢင်းယိင်း ၶဝ်ႈပႃးမႃး။ ၶႂ်ႈႁႂ်ႈၼၢင်းယိင်းလႄႈ ၵူၼ်းဝၢၼ်ႈၵူၼ်းမိူင်း ၶဝ်ႈႁူမ်ႈပႃးၼႂ်းၵၢၼ်ၽဵဝ်ႈမူၺ်ႉယႃႈမဝ်းၵမ်ၼမ်ၼမ်\" ၽူႈၶၢၼ်ပၢၵ်ႇ RCSS/SSA ၸဝ်ႈသိုၵ်းၸၢႆးမိူင်း လၢတ်ႈ။\n\nပူၼ်ႉမႃးဢမ်ႇႁိုင်ၼႆႉ တီႈၸႄႈမိူင်းၶၢင်ၵေႃႈ မီးၵၢၼ်တီႉၺွပ်းလႆႈယႃႈမဝ်းၵမ်တင်းၼမ်၊ ၵႃႈၶၼ်ယႃႈမဝ်းၵမ်တင်းမူတ်း ၼပ်ႉႁူဝ်ႁဵင်သႅၼ်၊ ပဵၼ်ၶၢဝ်ႇယႂ်ႇၶၢဝ်ႇလူင်တႄႉတႄႉဝႃႈဝႃႈ။\n\nၽူႈၵွၼ်းတပ်ႉပလိၵ်ႈ မိတ်ႉၵျီးၼႃး ၸႄႈမိူင်းၶၢင် (ၸဝ်ႈသိုၵ်းလူင်ၾၢႆႇတပ်ႉပလိၵ်ႈ) ဢူးထုၼ်းဢူး လၢတ်ႈတီႈသိုဝ်ႇၶၢဝ်ႇ BBC ဝႃႈ- ၵႃႈၶၼ်ယႃႈမဝ်းၵမ် ဢၼ်တီႉၺွပ်းလႆႈၼႆႉ တင်းၼမ်သႅၼ်မၼ်းမီး သၢမ်ႁဵင်ပၢႆ။ ပဵၼ်ယႃႈၾိၼ်ႇၽိူၵ်ႇ၊ ယႃႈမႃႉၸိူဝ်းၼႆႉ။ ယႃႈမဝ်းၵမ်ၸိူဝ်းၼႆႉ ၵမ်ႈၼမ်လုၵ်ႉတၢင်းမိူင်းတႆးပွတ်းႁွင်ႇ တင်းပွတ်းဢွၵ်ႇသေမႃး။ လႆႈႁူႉဝႃႈ လုၵ်ႉတီႈတူင်ႇဝူင်းၶၢင်သၢႆၵွင်းၶႃး (ၼႂ်းၸႄႈဝဵင်းၵူတ်ႉၶၢႆ)မႃး။ မီးၵၢၼ်လတ်းၽၢၼ်ႇတၢင်းထိူၼ်ႇ ငိူင်ႉဝႄႈၸႄႈဝဵင်းမူႇၸေႊ-ၼမ်ႉၶမ်းသေ မုင်ႈၸူးတၢင်းမိူင်းၶၢင်။ ပိူဝ်ႈတႃႇတေတီႉလႆႈ ငဝ်ႈႁၢၵ်ႈမၼ်းသမ်ႉ ၵွင်းၶႃးၼႆႉယူႇၼႂ်းမိူင်းတႆးပွတ်းႁွင်ႇလႄႈ မွပ်ႈၼႃႈတီႈပၼ်ၸဝ်ႈၼႃႈတီႈ ပွတ်းၼၼ်ႉယဝ်ႉ-ဝႃႈၼႆ။\n\nၾၢႆႇၼိုင်ႈတၢင်းၼိုင်ႈ ပူၼ်ႉမႃးမိူဝ်ႈဝၼ်းတီႈ 10 လိူၼ်သႅမ်ႊထႅမ်ႊၿိူဝ်ႊၼႆႉ ၶၢဝ်ႇငဝ်းႁၢင်ႈသဵင် TV ၸုမ်းဝႃႉပိုၼ်ၽၢဝ်ႇဢွၵ်ႇဝႃႈ- ၸုမ်းဝႃႉတီႉၺွပ်းလႆႈၵူၼ်းၵဵဝ်ႇၶွင်ႈ ယႃႈမဝ်းၵမ် 5 ၵေႃႉ။ လွင်ႈၼႆႉ ၸုမ်းဝႃႉတီႉမတ်ႉဢဝ်ပၼ်ႇလဵပ်ႈဝဵင်း၊ ပၼ်တူတ်ႈတၢမ်ႇတၢင်းၽိတ်း လူၺ်ႈႁွင်ႉၵူၼ်းဝၢၼ်ႈၵူၼ်းမိူင်းမႃး တူၺ်းၼမ်ၼမ် မိူၼ်ၼင်ႇပၢင်ပွႆးသေ ၶႃႈႁႅမ်ပႅတ်ႈၼႄၵူၼ်းတင်းၼမ်ၵေႃႉၼိုင်ႈ။ လွင်ႈၼႆႉ ၼႄၾၢင်ႁၢင်ႈဝႃႈ ၸုမ်းဝႃႉၵေႃႈသၢၼ်ၶတ်းၽဵဝ်ႈမူၺ်ႉယႃႈမဝ်းၵမ်ယူႇ။\n\nၽူႈမီးၸၼ်ႉၼႂ်းဝႃႉ ဢၼ်ယူႇတီႈမိူင်းပွၵ်ႉ ဢမ်ႇၶႂ်ႈဢွၵ်ႇၸိုဝ်ႈၵေႃႉၼိုင်ႈလၢတ်ႈဝႃႈ- ၽူႈယႂ်ႇၵူၼ်းလူင်ဝႃႉ ႁွင်ႉႁဵတ်းပၢင်ၵုမ်ၵၼ်မိူဝ်ႈၵၢင်လိူၼ်ဢေႃႊၵတ်ႊသ်။ မိူဝ်ႈၼၼ်ႉ ၼႂ်းၵူၼ်းလူင်ဝႃႉၵေႃႉၼိုင်ႈလၢတ်ႈဝႃႈ- \"ၵၢၼ်ႁဵတ်းဢွၵ်ႇယႃႈမဝ်းၵမ်ၼႆႉ ယႃႇပေသိုဝ်ႉၶၢႆၵၼ်ၼႂ်းတူင်ႇဝူင်းဝႃႉၶိုၼ်း၊ ပေႃးမီးၵၢၼ်သိုဝ်ႉၶၢႆၵၼ် တေၺႃးတူတ်ႈတၢမ်ႇၼၵ်းၼႃ\"-ဝႃႈၼႆ။\n\nၼႂ်းၸိုင်ႈမိူင်းႁူမ်ႈတုမ်မၢၼ်ႈၼႆႉ ၵၢၼ်မိူင်း ၵၢၼ်ငမ်းယဵၼ် ယႃႈမဝ်းၵမ် မၼ်းတိုၼ်းဢမ်ႇၽၢတ်ႇၵၼ်လႆႈ၊ ပေႃးဢုပ်ႇဢူဝ်းၵၼ် လွင်ႈယႃႈမဝ်းၵမ်ၵေႃႈ တၵ်းလႆႈဢုပ်ႇပႃးလွင်ႈၵၢၼ်မိူင်း။ ယႃႈမဝ်းၵမ်ၼႂ်းမိူင်းတႆးဢမ်ႇႁၢႆၼႆႉ မၼ်းပဵၼ်ၸိူင်ႉႁိုဝ်ၽွင်ႈၼၼ်ႉ ၽူႈပၵ်းတႃယႃႈမဝ်းၵမ်ၼႂ်းၸိုင်ႈတႆး ဢၼ်ပဵၼ်ပႃး ၽူႈၵွၼ်းလုမ်း PI ၸဝ်ႈၶိုၼ်းသႂ် ဢၼ်ႁဵတ်းၵၢၼ်ၵမ်ႉထႅမ်လွင်ႈငမ်းယဵၼ်ၼႂ်းမိူင်း ၵေႃႈယၢမ်ႈလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ။\n\n\"ပေႃးၵဵဝ်ႇၵပ်းလူၺ်ႈလွင်ႈယႃႈမဝ်းၵမ်ၼႆႉ တၢင်းၾၢႆႇလူင်ပွင်ၸိုင်ႈမၢၼ်ႈလႄႈ တပ်ႉသိုၵ်းမၢၼ်ႈၼႆႉ လႆႈၶိုင်ပွင်ၽဵဝ်ႈမူၺ်ႉမႃးၵေႃႈ မၼ်းႁိုင်ၼႅၼ်ႇယဝ်ႉ၊ ၸဵမ်မိူဝ်ႈပီ 1974 ၵေႃႈ လႆႈႁူမ်ႈမိုဝ်းၵၼ်တင်းဢမေႊရိၵၢၼ်ႊ သေၽဵဝ်ႈမူၺ်ႉမႃး၊ ယိုင်ႈၽဵဝ်ႈယိုင်ႈၼမ်မႃးတိၵ်းတိၵ်း၊ မၼ်းၼႄဝႃႈ လၢႆးၽဵဝ်ႈမၼ်းတိုၼ်းဢမ်ႇမႅၼ်ႈ။ ၾၢႆႇၼိုင်ႈသမ်ႉၽဵဝ်ႈ၊ ၾၢႆႇၼိုင်ႈသမ်ႉ ႁူမ်ႈမိုဝ်းၵၼ်တင်း ၸုမ်းၸိူဝ်းဢၼ်ၵဵဝ်ႇၶွင်ႈၸွမ်း ယႃႈမဝ်းၵမ်၊ မၼ်းပဵၼ်ၸိူင်ႉၼၼ်ဝႆႉ။ ပေႃးၸူးၸႂ်ၼႆႉ ၶႂ်ႈၽဵဝ်ႈယႃႈမဝ်းၵမ်ဝႃႈၼႆသေတႃႉၵေႃႈ ဢဝ်ၵၢၼ်မိူင်းဝႃႈသမ်ႉ ၸုမ်းၸိူဝ်းဢၼ်ႁဵတ်းၵၢၼ်ယႃႈမဝ်းၵမ်ၸိူဝ်းၼႆႉ သမ်ႉပဵၼ်မႁႃႇမိတ်ႈ (ဢူၺ်းလီ)ၾၢႆႇလူင်ပွင်ၸိုင်ႈ၊ ပေႃးပဵၼ်ၸိူင်ႉၼၼ် တႃႇတေၽဵဝ်ႈမူၺ်ႉၼႆႉမၼ်းယၢပ်ႇ\"- ၸဝ်ႈၶိုၼ်းသႂ် လၢတ်ႈ။\n\nမၼ်းၸဝ်ႈထတ်းသၢင်ဝႃႈ- \"ပေႃးဝႃႈတေၽဵဝ်ႈမူၺ်ႉယႃႈမဝ်းၵမ်ၼႆ ၾၢႆႇၼိုင်ႈႁဝ်းသမ်ႉၽဵဝ်ႈ၊ ၾၢႆႇၼိုင်ႈသမ်ႉပၼ်ႁႅင်းၸုမ်းၸိူဝ်းၵဵဝ်ႇၶွင်ႈယႃႈမဝ်းၵမ်ၼႆ မၼ်းႁဵတ်းဢမ်ႇလႆႈ။ ဢၼ်လီႁဵတ်းၼႆႉ- 1.ၸုမ်းၸိူဝ်းဢၼ်ၵဵဝ်ႇၶွင်ႈယႃႈမဝ်းၵမ်၊ ၸုမ်းၸိူဝ်းဢၼ်ယိပ်းၵွင်ႈသေ သၢၼ်ၶတ်းၶဝ်ၼႆႉ ႁဝ်းလူဝ်ႇႁွင်ႉမႃးၵူႈမူႇၵူႈၸုမ်း၊ ဢမ်ႇၸႂ်ႈတႃႇတီႉၺွပ်းၶဝ်။ 2.ႁွင်ႉမႃးသေဢုပ်ႇဢူဝ်းၵၼ်ဝႃႈ ၵဵဝ်ႇၵပ်းလွင်ႈယႃႈမဝ်းၵမ်ၼႆႉ ႁဝ်းတေႁဵတ်းၸိူင်ႉႁိုဝ်၊ ပေႃးဝႃႈႁဝ်းဢုပ်ႇ လွင်ႈယႃႈမဝ်းၵမ်ၼႆၵေႃႈ တေလႆႈဢုပ်ႇပႃးၵၢၼ်မိူင်း၊ ၵွပ်ႈပိူဝ်ႈဝႃႈ လွင်ပွင်ၸိုင်ႈၵေႃႈ ၾၢႆႇၵၢၼ်မိူင်းၼႆႉ ၶႂ်ႈႁႂ်ႈၵူႈမူႇၵူႈၸုမ်းယူႇၾၢႆႇမၼ်း၊ ၼင်ႇႁိုဝ်တေယူႇၾၢႆႇမၼ်းၼႆႉ မၼ်းတေၸၢင်ႈပၼ် (ဢၶႂၢင်ႉဢယေး) သုၼ်ႇလႆႈၶဝ်ဢီႈသင်။ ပေႃးသူၸဝ်ႈတေမႃးယူႇၾၢႆႇႁဝ်းၶႃႈၼႆ ၻီႊမူဝ်ႊၶရေႊသီႊ ဢၼ်သူၸဝ်ႈပႆႇလႆႈၼႆႉ တၵ်းတေလႆႈ။ လွၵ်းပိူင်ၸိုင်ႈမိူင်းႁူမ်ႈတုမ်ၼႆႉ တၵ်းတေလႆႈ ၸဵမ်ၵႂႃႇၸိူဝ်းၼႆႉ တေလႆႈမီးၶေႃႈတူၵ်းလူင်းၵၼ်။\n\nၵွပ်ႈပိူဝ်ႈၸိူင်ႉၼၼ်လႄႈ ၵၢၼ်မိူင်း ၵၢၼ်ငမ်းယဵၼ် ယႃႈမဝ်းၵမ် မၼ်းတိုၼ်းဢမ်ႇၽၢတ်ႇၵၼ်လႆႈ။ ဢၼ်ဢမ်ႇၽၢတ်ႇၵၼ်လႆႈ ႁဝ်းတေႁဵတ်းၽၢတ်ႇၽႄၵၼ်ၼႆ မၼ်းတိုၼ်းဢမ်ႇဢွင်ႇလႆႈ၊ ၵူၺ်းၵႃႈ မၼ်းၸၢင်ႈမီးၸိုဝ်ႈမီးသဵင်ယူႇ၊ ယွၼ်ႉပိူဝ်ႈဝႃႈ ၸိူဝ်းဢၼ်ၵဵဝ်ႇၶွင်ႈၸွမ်းယႃႈမဝ်းၵမ်ၶဝ် ဢၼ်ဢမ်ႇယူႇၾၢႆႇ လူင်ပွင်ၸိုင်ႈၵေႃႈမီးၼမ်။ ၸုမ်းၸိူဝ်းၵႃႉၶၢႆႁင်းၵူၺ်းၵေႃႈမီး။ ပေႃးဝႃႈၵႂႃႇၽဵဝ်ႈၵူၼ်းၸိူဝ်းၼႆႉတႄႉ မၼ်းတေမီးၽွၼ်းလီၼိုင်ႈၵႅပ်ႉၵမ်းယူႇ၊ ၵူၺ်းၵႃႈ ၶၢဝ်းယၢဝ်းတႄႉမၼ်းဢမ်ႇမီးၽွၼ်းလီ၊ ယွၼ်ႉပိူဝ်ႈဝႃႈ တီႉၵႂႃႇယဝ်ႉၵေႃႉၼိုင်ႈ ၵေႃႉမႂ်ႇတေမီးမႃးထႅင်ႈ၊ မိူၼ်ၵၼ်တင်းတေႃမၼ်း၊ ၵႃႈၸူဝ်ႈဢၼ်ႁဝ်းဢမ်ႇၽဵဝ်ႈလႆႈ တေႃမၼ်းၼႆႉတႄႉ မၼ်းတေႁုၼ်ႈၶိုၼ်ႈတိၵ်းတိၵ်း ၼၼ်ႉယဝ်ႉ- ၸဝ်ႈၶိုၼ်းသႂ် ၸီႉၸမ်ႈထတ်းသၢင် ႁၼ်ထိုင်ၼင်ႇၼႆ။\n\nတီႈပၢင်တေႇသၼႃႇႁေႃးထမ်း တိုၵ်းတေႃးယႃႈမဝ်းၵမ် ဢၼ်လႆႈၸတ်းႁဵတ်းမႃး ၼႂ်းၸိုင်ႈတႆးလၢႆလၢႆၸႄႈမိူင်း ၶၢဝ်းတၢင်း 2-3 ပီမႃးၼႆႉ ၸဝ်ႈၶူးသီႇရိထမ်မ ဝ တ်ႉၾႃႉဝိႁၢရ်ဝဵင်းဢိၼ်း၊ ဢၼ်ပဵၼ်ၸဝ်ႈလႆႈႁပ်ႉသူး (ရၢင်းဝလ်း) ၸဝ်ႈသုၸၼ်ႇတီႇ (ၼၢင်းၸုမ်ႈၸႂ်မိူင်း ၸဝ်ႈၾႃႉလူင်မိူင်းသီႇပေႃႉ ၸဝ်ႈၵျႃႇသႅင်) ၵေႃႈသင်ႇသွၼ်ပွၼ်ႈထမ်းဝႃႈ-“ၾၢၵ်ႇထိုင်ၵူၼ်းၼုမ်ႇတႆးႁဝ်းၵူႈၵေႃႉၵူႈၵူၼ်း ႁႂ်ႈမေႃႁၵ်ႉတူဝ်ၵဝ်ႇ၊ မေႃႁၵ်ႉၼႃႈႁေႃတေႃႁိူၼ်း၊ မေႃႁၵ်ႉလုၵ်ႈလၢင်းၼၢင်းမေး၊ မေႃႁၵ်ႉပေႃႈမႄႈပီႈၼွင်ႉၸိူဝ်ႉၶိူဝ်း၊ မေႃႁၵ်ႉၼႃႈဝၢၼ်ႈတႃသူၼ် ဝၢၼ်ႈဢိူင်ႇပွၵ်ႉယွမ်ႇ။ ဢမ်ႇမီးတိုဝ်ႉတၢင်းၸွႆႈ ၵၢၼ်ဝၢၼ်ႈမိူင်းသေတႃႉၵေႃႈ ႁႂ်ႈလႆႈမေႃဝႄႈပႅတ်ႈယႃႈမဝ်းၵမ်။ ပေႃးဝႄႈပႅတ်ႈယႃႈမဝ်းၵမ်လႆႈၵေႃႈ မိူၼ်ၼင်ႇၸွႆႈၵႅတ်ႇၶႄႁႄႉၵင်ႈပၼ်ၸိူဝ်ႉၶိူဝ်းႁဝ်းယဝ်ႉ။ ယႃႈမဝ်းၵမ်ၼႆႉ မႃးယႃႉၶိူဝ်းႁဝ်း၊ ႁဵတ်းႁႂ်ႈၸိူဝ်ႉၶိူဝ်းႁဝ်းလူႉလႅဝ်”-ဝႃႈၼႆ။\n\nယိူင်းဢၢၼ်းပိူဝ်ႈတႃႇ ယၢၼ်ၵႆၽေးယႃႈမဝ်းၵမ်ၼႆသေ လၢႆလၢႆပီမႃးၼႆႉ ၵူၼ်းၼုမ်ႇၼႂ်းမိူင်းတႆးၵေႃႈ ၶွၼ်ႈႁႅင်းတူဝ် ႁႅင်းၸႂ် ႁူမ်ႈၵၼ်ၸတ်းလွင်ႈတူင်ႉၼိုင်လၢႆၸိူဝ်ႉလၢႆပိူင်။ မိူၼ်ၼင်ႇႁူမ်ႈၵၼ်ပႆၶိုၼ်ႈလွႆလူင်ၼႂ်းမိူင်းတႆး၊ ၸတ်းႁဵတ်းပၢင်ပွႆးၶႅင်ႇပိတ်ႉမၢၵ်ႇၼင်၊ ၸတ်းပၢင်ပၼ်တၢင်းႁူႉ ၵဵဝ်ႇၵပ်းလွင်ႈၽေးယႃႈမဝ်းၵမ်ၸိူဝ်းၼႆႉ။\n\nလိူၼ်ၵျုၼ်ႊ ဝၼ်းတီႈ 26 ပဵၼ်ဝၼ်းသၢၼ်ၶတ်းယႃႈမဝ်းၵမ်ၵူႈၸိုင်ႈမိူင်း (International Day Against Drug Abuse and Illicit Trafficking 26 June) ။ ဝၼ်းသၢၼ်ၶတ်းယႃႈမဝ်းၵမ်ၼႆႉ ပၢင်ၵုမ်လူင်ၸုမ်းၸၢတ်ႈၸိုင်ႈ လုမ်ႈၾႃႉ (UNGA) တႄႇႁပ်ႉႁွင်းမၵ်းမၼ်ႈပိုၼ်ၽၢဝ်ႇမႃးမိူဝ်ႈ ဝၼ်းတီႈ 26 လိူၼ်ၵျူၼ်ႊ 1988 ။ ပေႃးၶွပ်ႈထိုင်မႃးၼႂ်းဝၼ်းၼႆႉၵူႈပီပီ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း လၢႆလၢႆၸုမ်း ၼႂ်းၸိုင်ႈမိူင်းႁူမ်ႈတုမ်မၢၼ်ႈ ဢိၵ်ႇတင်းလူင်ပွင်ၸိုင်ႈမၢၼ်ႈ လႆႈၸတ်းပၢင်ၽဝ်ယႃႈမဝ်းၵမ် ပိုၼ်ၽၢဝ်ႇႁႂ်ႈၼွၵ်ႈမိူင်းၼႂ်းမိူင်းႁူႉၸွမ်း၊ လွင်ႈဝႃႈမူႇၸုမ်းမီးလွင်ႈသၢၼ်ၶတ်းယႃႈမဝ်းၵမ်၊ တီႉၺွပ်းၽဵဝ်ႈမူၺ်ႉ ယႃႈမဝ်ၵမ်။"
  },
  {
    "title": "ၾူၼ်တူၵ်းထပ်းၵၼ် 2-3 ဝၼ်း ၾႆးၾႃႉၶၢတ်ႇလႄႈ ၸဝ်ႈၵၢၼ်ၸဝ်ႈငၢၼ်းၼႂ်းၸိုင်ႈတႆး ယၢပ်ႇၽိုတ်ႇ",
    "content": "ၾူၼ်တူၵ်းၼႂ်းၸိုင်ႈတႆး ပတ်းပိုၼ်ႉဢမ်ႇထၢတ်ႇ ႁဵတ်းႁႂ်ႈၼမ်ႉႁွင်ႈၼမ်ႉၵေးလၢႆလၢႆမႄႈ ၼွင်းလူၼ်ႉၾင်ႇၾႆးၾႃႉၶၢတ်ႇလႄႈ  ၵူၼ်းမိူင်းႁဵတ်းၵၢၼ်ႁူင်းၸၢၵ်ႈၶဝ်ႈမုၼ်းၶဝ်ႈပွင်း ၼႂ်းဝဵင်းယႂ်ႇလၢႆလၢႆဝဵင်း  ႁူပ်ႉတၢင်းယၢပ်ႇ ။\n\nတင်ႈဢဝ်ဝၼ်းထိ 15 မႃးၾူၼ်တူၵ်းၼႂ်းၸိုင်ႈတႆးပွတ်းၸၢၼ်းပွတ်းဢွၵ်ႇ လၢႆလၢႆၸေႈဝဵင်း မိူၼ်ၼင်ႇ မိူင်းတူၼ် မိူင်းပၼ်ႇ လၢင်းၶိူဝ်း မိူင်းၼၢႆး ၼမ်ႉၸၢင် ၶူဝ်လမ် တူၼ်ႈတီး ၊ လၢႆးၶႃႈ၊ မိူင်းၵိုင်၊ ၵေးသီး၊ မိူင်းသူႈ၊ၵုၼ်ႁဵင် ၸိူဝ်းၼႆႉလႄႈ ၼမ်ႉၵေးၼမ်ႉႁွင်ႈလူၼ်ႉၾင်ႇ။\n\nၼမ်ႉလူၼ်ႉၾင်ႇ ၼွင်းထူမ်ႈယႂ်ႇလူင်တႄႉမိူၼ်ၼင်ႇ ၼမ်ႉတဵင်း ဝဵင်းလၢင်းၶိူဝ်း၊ ၼမ်ႉႁွင်ႈၵႅဝ်ႈမိူင်းၼၢႆး ၸိူဝ်းၼႆႉ။ တၢင်ႇဝဵင်းတႄႉပဵၼ်ၼမ်ႉပႃႇၼမ်ႉလွႆ ၼွင်းထူမ်ႈ တီႈတႅမ်ႇတီႈယၢၼ်းလၢႆလၢႆတီႈ ။\n\n“ပေႃးၾႆးမွတ်ႇ ၸႂ်ႉၸၢၵ်ႈၾႆးၸဝ်ႈၵဝ်ႇၼၼ်ႉၶႃႈၼႃႇ။ ႁဝ်းၶႃႈႁဵတ်းၶဝ်ႈမုၼ်းၼႆႉ သမ်ႉလူဝ်ႇၵႂႃႇ သူင်ႇ ပိူၼ်ႈ ဢၼ်ပိူၼ်ႈသင်ႇဝႆႉၼၼ်ႉၶႃႈလူး။ ၵႃႈၼမ်ႉမၼ်းတႄႉ ပေႃးၾႆးမွတ်ႇၶိုင်ႈဝၼ်းၸိူဝ်းၼႆႉႁိုဝ်ႉ၊ ၾႆးမွတ်ႇ ၵၢင်ၶမ်ႈႁိုဝ်ႉၼႆတႄႉ သဵင်ႈယူႇ 5000 တေႃႇထိုင် 10000 ပျႃး၊ ပေႃးၾႆးမွတ်ႇ ဝၼ်းၵူပ်းၶိုၼ်းတႄႉ ၼပ်ႉႁူဝ်မိုၼ်ႇပျႃးဢေႃႈ။ ”- ၼၢင်းဝၼ်း ၸဝ်ႈၶဝ်ႈမုၼ်း ၵူၼ်းတူၼ်ႈတီးလၢတ်ႈ။\n\nၵူၼ်းၼႂ်းပိုၼ်ႉတီႈလၢတ်ႈဝႃႈ ပေႃးၾူၼ်တူၵ်း ၾႆးၾႃႉၵေႃႈၶၢတ်ႇ။   ၵူၼ်းမိူင်းဢမ်ႇၸၢင်ႈႁဵတ်းၵၢၼ် ။ ပိူင်လူင်ပဵၼ်ၵၢၼ်ဢၼ်ၸႂ်ႉႁႅင်းၾႆးၾႃႉမိူၼ်ၼင်ႇ ဢိတ်ႇၶႅပ်းႁၢင်ႈ၊ ဢိတ်ႇလိၵ်ႈ၊   ႁူင်းႁဵတ်းၶဝ်ႈမုၼ်း၊ ၶဝ်ႈသွႆး ၸဵမ်ၸိူဝ်းၼႆႉ။\n\nၼၢင်းၼုမ်ႇ ၵူၼ်းလၢင်းၶိူဝ်းၵေႃႈလၢတ်ႈဝႃႈ- ပေႃးၾူၼ်တူၵ်းထပ်းၵၼ်2-3 ဝၼ်း သဵၼ်ႈတၢင်းဢၼ် လုၵ်ႉတီႈ ဝၢၼ်ႈမႃးဝဵင်းၵေႃႈ တိုၵ်ႉဢုင်တိုၵ်ႉလု ႁႅင်း။ ၵႂႃႇမႃးယၢပ်ႇၽိုတ်ႇ။ ၵၢၼ်သူၼ်ၵၢၼ်ၼႃးၵေႃႈ ဢမ်ႇၸၢင်ႈႁဵတ်း၊ လႆႈလိုဝ်ႈဝႆႉ။ ၶၢဝ်းၼႆႉ မိူင်းႁဝ်းၶႃႈ ပဵၼ်ၶၢဝ်းပၢတ်ႇငႃး။ ပီၼႆႉၾူၼ်ၼမ်လႄႈ ငႃးဢမ်ႇပေႃးလႆႈၼမ်။  ၸဝ်ႈငႃးဢမ်ႇပေႃးပဵၼ်ၵၢၼ်။ ဢွၼ်ၵၼ်မႆႈၸႂ်တႃႇပီတေမႃး ၼမ်ႉမၼ်းတေၵႃႈယႂ်ႇ ။ တွၼ်ႈတႃႇၵူၼ်းႁဵတ်းၵၢၼ်တီႈႁိူၼ်းၵေႃႈ   ပေႃးၾႆးမွတ်ႇၵေႃႈ လိုဝ်ႈၵၢၼ်ဝႆႉသေ ဢမ်ႇႁဵတ်းၵၢၼ်သေယဝ်ႉၶႃႈဢေႃႈ။- ဝႃႈၼႆ။\n\nႁွင်ႈၵၢၼ်ၾၢႆႇၾူၼ်လူမ်းလူင်ပွင်ၸိုင်ႈမၢၼ်ႈတႄႉပိုၼ်ၽၢဝ်ႇဝႃႈ တင်ႈတႄႇ ဝၼ်းထိ 15 လိူၼ် သႅပ်ႉထႅမ်ႊ ပိူဝ်ႊၼႆႉ မႃး လူမ်းလႅင်ႉ Doksuri ဢၼ်လုၵ်ႉတၢင်းဝၼ်းဢွၵ်ႇပၢင်ႇလၢႆႇၶႄႇပွတ်းၸၢၼ်း (South China Sea) ၼႂ်းၵႄႈၵုၼ်ဢိၼ်ႊတူဝ်ႊၼီႊသျႃးလႄႈ မိူင်းဝီႊ ယႅတ်ႉၼမ်ႊ ၼၼ်ႉ ၽတ်ႉပဝ်ႇလတ်းၶဝ်ႈ ဝီႊယႅတ်ႉ ၼမ်ႊ၊ ထႆး၊ မိူင်းတႆးပွတ်းၸၢၼ်း လႄႈ ႁဵတ်းႁႂ် ၾူၼ်တူၵ်းထတ်းၵၼ်သွင် သၢမ်ဝၼ်း။ ၼႂ်းဝၼ်းထိ 18 ၼႆႉပေႃးႁႅင်းလူမ်း လႅင်ႉဢမ်ႇလူတ်းလူင်းၸိုင် ၾူၼ်ၸၢင်ႈတူၵ်းထိုင် ဝၼ်းထိ 19 လႄႈ20 လူးၵွၼ်ႇဝႃႈၼႆ။"
  },
  {
    "title": "ၽူၼ်တူၵ်းႁႅင်းၾႆးၾႃႉသျွတ်ႉလႄႈ ၾႆးမႆႈလၢႆတီႈၼႂ်းမိူင်းတႆး",
    "content": "ၾႆးၾႃႉသျွတ်ႉလႄႈ ၾႆးမႆႈလၢႆတီႈၼႂ်းမိူင်းတႆး မိူၼ်ၼင်ႇၼႂ်းၵိင်ႇၸႄႈဝဵင်းပုင်ႇပႃႇၶႅမ် ၊ မိူင်းလႃး ၊ ၼမ်ႉၶမ်း ၸိူဝ်းၼႆႉႁဵတ်းႁႂ်ႈ ၵူၼ်းဝၢၼ်ႈလူႉသုမ်းၶူဝ်းၶွင်ငိုၼ်းၶမ်းလႄႈ ၵူၼ်းလႆႈႁပ်ႉမၢတ်ႇၸဵပ်း ။\n\nဝၼ်းတီႈ 17 /09/2017 ႁူင်းႁႅမ်း ဢေႇၵရိတ်ႉပၢၼ်းၶျၢၼ်ႇ ၶႂၢၵ်ႈၵၢၼ်ၵေႃႇသၢင်ႈႁဵတ်းႁိူၼ်းတိူၵ်ႈမႂ်ႇ သမ်ႉဢဝ်ၾႆးၾႃႉသျွတ်ႉမႆႈႁူဝ်ၶိူင်ႈတီႈႁဵတ်းၵၢၼ်လႄႈ ၸဝ်ႈၼႃႈတီႈၾၢႆႇၶႄၾႆးပလိၵ်ႈ ၵေႃႉသိုၵ်း ၵေႃႉႁၢၼ်မႃးၸွႆႈၵၼ်ႁူတ်းၾႆးၸင်ႇမွတ်ႇၵႂႃႇ ဝႃႈၼႆ။\n\nမိူဝ်ဝၼ်းတီႈ 14/09/2017 ၼၼ်ႉၵေႃႈ ယွၼ်ႉၾႆးၾႃႉသျွတ်ႉသေ ၾႆးမႆႈႁိူၼ်းၵူၼ်းလူင် ဝၢၼ်ႈ ၵုင်းသႃႇ  ၼႂ်းၵႄႈႁူၺ်ႈဢေႃႈလႄႈ ၼႃးၵွင်းမူး ၵိင်ႇၸႄႈဝဵင်းပုင်ႇပႃႇၶႅမ် ၸႄႈဝဵင်းမိူင်းတူၼ် ၸႄႈတွၼ်ႈမိူင်းသၢတ်ႇ ၸိုင်ႈတႆးပွတ်းဢွၵ်ႇ  ။\n\nလုင်းလႅင် ႁူဝ်ပဝ်ပႃႇတီႇႁူဝ်သိူဝ် မိူင်းတူၼ်လၢတ်ႈဝႃႈ “ လွင်ႈၸႂ်ႉၾႆးၾႃႉမိူင်းႁဝ်းၼႆႉ မၼ်းမီးလၢႆ ၸိူဝ်း မၢင်ၸိူဝ်းၵေႃႈႁဵတ်းၸႂ်ႉဢဝ်ႁင်းၵူၺ်းလႄႈ မိူဝ်ႈၽွင်းႁဝ်းၸႂ်ႉၼၼ်ႉ ႁႂ်ႈဢွၼ်ၵၼ်ဝႆႉသတိ ၼမ်ၼမ်သေၵမ်း ပေႃးဝႃႈဢမ်ႇၸႂ်ႈပိုၼ်ႉတီႈဢၼ် ၸဝ်ႈၼႃႈတီႈၶဝ်ႈ ၸွႆႈထႅမ်လႆႈငၢႆႈတႄႉ တေ ၸၢင်ႈလၢမ်းသေ တေၸၢင်ႈမီးလွင်ႈလူႉသုမ်းထိုင်သၢႆၸႂ်လႆႈ ” ဝႃႈၼႆ ။\n\nမိူဝ်ႈဝၼ်းတီႈ 13/09/2017 ၼၼ်ႉၵေႃႈ ၾႆးမႆႈႁိူၼ်းၵူၼ်းဝၢၼ်ႈ မၢႆဢၢႆႈမိုဝ်ႉလႄႈ လူၺ်ဢၢမ်လွႆႉ ဝၢၼ်ႈၽႃးပႅၼ်ႇ ဢိူင်ႇမိူင်းဝီး ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ ၼၼ်ႉတႄႉတႆႈတဵၼ်းသေ လၢမ်းမႆႈပႃးႁိူၼ်း မႆႈပႃးၵူၼ်း 3 ၵေႃႉ ၽွင်းတိုၵ်ႉၼွၼ်းလပ်းယၢမ်းလဵဝ်လႆႈ သူင်ႇယူတ်းယႃတူဝ်ဝႆႉ တီႈႁူင်းယႃဝဵင်းၼမ်ႉၶမ်း ယူႇတီႈၸုမ်း ပၼ်ႇလႅင် MMBG ၼမ်ႉၶမ်းသေ ၵႂႃႇၸွႆႈထႅမ်ဝႆႉၸူဝ်ႈၶၢဝ်း ဝႃႈၼႆ။"
  },
  {
    "title": "ၽိူဝ်ႇၵုမ်ႇမိုင်ႉထဵင်ၵၼ် ႁႃယွင်မႃးသႂ်ႇၶဝ်ႈ တႃႉႁဝ်းႁႃၶဝ်ႈမႃးသႂ်ႇယွင်",
    "content": "ၽွၼ်းလီၽွၼ်းၸႃႉမီးၼင်ႇၵၼ်သေတႃႉ ၵမ်ႈၼမ်လၢၵ်ႈၶဝ်ႈၵႂႃႇပဵၼ်ၽွၼ်းၸႃႉ လူၺ်ႈၼမ်းသဵင်လႄႈထွႆႈၵႂၢမ်း (ၶေႃႈၵႂၢမ်း) ႁူမ်ႈတင်းႁဵတ်ႇၽူလ်တူဝ်ၵဝ်ႇၼၼ်ႉၵူၺ်း။ ၵၢၼ်တူၵ်ႇလၢတ်ႈၶိူဝ်း လိၵ်ႈလၢႆးၵႂၢမ်းလၢတ်ႈ ၾိင်ႈငႄႈ ၸိူဝ်ႉၶိူဝ်း ၵၢၼ်ဝၢၼ်ႈၵၢၼ်မိူင်းၵၢၼ်သိုၵ်းၵၢၼ်သိူဝ်ၸိူဝ်းၼႆႉ ပေႃးၼမ်းသဵင်ဝၢၼ်ႁူ ထွႆႈၵႂၢမ်းဢွၼ်ႇၼွမ်း ႁဵတ်ႈၽူလ် ၸိုဝ်ႈၸႂ်ႈၼႆတႄႉ တေပဵၼ်ၽွၼ်းလီယူႇ။ ပေႃးၼမ်းသဵင်ၶႅင် ထွႆႈၵႂၢမ်းႁၢဝ်ႈ ႁဵတ်ႇၽူလ်သမ်ႇမႅၼ် ပႅၼ်ႁူမ်ႇၵုမ်းၼိူဝ် ၾၢႆႇပိူၼ်ႈ လူလၢႆသၢင်းမဝ်ဢဝ်ပေႉယူႇၾၢႆႇၸဝ်ႈၵဝ် သေထၢင်ႇလဵၵ်ႉပိူၼ်ႈဢမ်ႇႁူႉသင်ၼႆတႄႉ လိူဝ်သေဢမ်ႇပဵၼ် ၽွၼ်းလီ ယင်းၸၢင်ႈပဵၼ်ၽွၼ်းၸႃႉလႄႈ တေတႅၵ်ႈယႅၵ်ႈၵၼ်ၵႂႃႇတိၵ်းတိၵ်းၵူၺ်း။\n\nဝၼ်းမိူဝ်ႈၼႆႉ ပေႃးလၢတ်ႈထိုင်ၵၢၼ်လိၵ်ႈလၢႆးၼႆၵေႃႈ ၽွၼ်းၸႃႉမၼ်းဢၼ်တေၵိူတ်ႇၶိုၼ်ၼၼ်ႉ ၵၢၼ်သႄႉၼႄးၵၼ် တႅမ်ႈၽိတ်းတႅမ်ႈထုၵ်ႇ (ဢမ်ႇၸိုဝ်ႈဢမ်ႇၸႂ်ႈ တၵ်းတေလႆႈတႅမ်ႈၸိူင်ႉၼၼ် တႅမ်ႈၸိူင်ႉၼႆ) ၼႆၼၼ်ႉ ပဵၼ်ႁဵတ်ႇဢၼ် တေပဵၼ်ၽွၼ်းၸႃႉယဝ်ႉ။ (တူၼ်ၸဝ်ႈၶူးလူင် ပရၵူႇၻွၵ်ႉတိူဝ်ႊထမ်းမသႃမိ ၶမ်းမၢႆ ယၢမ်ႈလၢတ်ႈၼႄဝႃႈ - ႁဝ်းတႄႉ ၶႂ်ႈတႅမ်ႈၸိူင်ႉႁိုဝ်မႃးၵေႃႈယဝ်ႉ ႁဝ်းမေႃဢၢၼ်ႇယူႇ) - ဝႃႈၼႆ။\n\nထွႆႈၵႂၢမ်းလၢတ်ႈ  ဢၼ်ဝႃႈလေႃးမၢၼ်ႈ လေႃးထႆး ဢမ်ႇၼၼ် ပွတ်းဢွၵ်ႇ ပွတ်းၸၢၼ်း ပွတ်းႁွင်ႇ ဢၼ်ပိူင်ႈၵၼ်တင်း ထွႆႈၵႂၢမ်းလႄႈသဵင်လွင်ႈၸိူဝ်းၼႆႉ တေဢဝ်သင်တႅၵ်ႈထတ်းပဵၼ်ပိူင်မၼ်းဝႃႈ ထွႆႈၵႂၢမ်းၶေႃႈလႂ်ပဵၼ်ၵႂၢမ်းတႆး ဢမ်ႇၸႂ်ႈ ၵႂၢမ်းတႆး မိူဝ်ႈတႆးယင်းပႆႇမီးမိူင်းႁင်းၶေႃ ဢမ်ႇမီးဢမ်းၼၢၸ်ႈပွင်ဝၢၼ်ႈပွင်မိူင်း ဢမ်ႇမီးဢမ်းၼၢၸ်ႈ ပွင်ၵူတ်းမၢႆ(မၢႆမီႈ)  ဢမ်ႇမီးဢမ်းၼၢၸ်ႈပွင်ပၢႆးပၺ်ၺႃ  ဢွၵ်ႇၸႂ်ႉတိုဝ်းလႆႈႁင်းၵူၺ်း။ ထွႆႈၵႂၢမ်းဢၼ်ဝႃႈ “ၵိၼ်ၶဝ်ႈ” ၼႆၼၼ်ႉၵူၺ်း (ထႆး လၢဝ်း ဢႃးႁူမ် တႆးၼိူဝ် တႆးတႂ်ႈ တႆးလိုဝ်ႉ တႆးလႅမ်း တႆးၶမ်းတီး ၵေႃႈၸႂ်ႉတိုဝ်းၵၼ်ၵူၺ်းၵူၺ်း။\n\nတေဝႃႈၽႂ်ပဵၼ် ၸဝ်ႈၶွင် ၽႂ်ဢဝ်ၵႂၢမ်းၽႂ်မႃးၸႂ်ႉ (ပေႃးဝႃႈၽႂ်ဢမ်ႇဢဝ်ၶွင်ၽႂ်မႃးၼႆ ႁဵတ်းသင်သမ်ႉမိူၼ်ၵၼ် - ႁဵတ်းသင်တႆးတင်းမၢၼ်ႈ ယူႇမိူင်းလဵဝ်ၵၼ် သမ်ႉဢမ်ႇမိူၼ်ၵၼ်)။ မိူဝ်ႈလဵဝ် ဢမ်ႇဝႃႈၵူၼ်းၶိူဝ်းလႂ် ဢမ်ႇၵွမ်ႉၵႃႈ ဢွၵ်ႇမႃးထွႆႈၵႂၢမ်းမႂ်ႇမႂ်ႇၵူၺ်း ထွႆႈၵႂၢမ်းၵူတ်းမၢႆ(မၢႆမီႈ) ၵေႃႈယင်းလႆႈယုၵ်ႉမုၼ်းၸွမ်းၵၢပ်ႈပၢၼ်ယဝ်ႉ။\n\nၾိင်ႈငႄႈႁိတ်ႈႁွႆး ၸဵမ်ၶူဝ်းၼုင်ႈတၢင်းဝႆ လွင်ႈယူႇလွင်ႈၵိၼ် လွင်ႈႁဵတ်းလွင်ႈသၢင်ႈ ပၢႆပႃးၼမ်ႉၼမ်းတၢင်းယၢမ်ႈ ဢၼ်မိူၼ်ၵၼ် ဢၼ်ငၢႆးၵၼ် မီးၶိူဝ်းသင်လၢႆလၢႆ တေဢဝ်တီႈလႂ်တွၼ်ႈလႂ်တႅၵ်ႈဝႃႈ ပဵၼ်ၵူၼ်းၶိူဝ်းလဵဝ်ၵၼ် ဢမ်ႇၸႂ်ႈ ၶိူဝ်းလဵဝ်ၵၼ် ပဵၼ်တႆးဢမ်ႇပဵၼ်တႆး။ လိူဝ်ၼၼ်ႉ မၼ်းၵေႃႈယုၵ်ႉမုၼ်းၸွမ်းၵၢပ်ႈဝၢၼ်ႈပၢၼ်မိူင်းမႃး။ ၶူဝ်းတႆးမိူဝ်ႈၵွၼ်ႇ ၵူႈပွၵ်ႈ ၼုင်ႈဝႆၶူဝ်းၸိူင်ႉႁိုဝ် ၾၢင်ႁၢင်ႈပဵၼ်ႁိုဝ်၊ မိူဝ်ႈလဵဝ်ဝႅပ်ႇႁၢင်ႈမၼ်းသမ်ႉပဵၼ်ႁိုဝ် တေၸီႉၼႄးဝႃႈ ၶူဝ်းမိူဝ်ႈၵွၼ်ႇ ဢမ်ႇၸႂ်ႈၶူဝ်းတႆးၼႄႇ ၊ ဢမ်ႇၼၼ် တေၼႄးဝႃႈၶူဝ်းၼုင်ႈမိူဝ်ႈလဵဝ် ဢမ်ႇၸႂ်ႈၶူဝ်းတႆးၼႄႇ။\n\nပႃႇတီႇၵၢၼ်မိူင်းတႆးမၢင်ပႃႇတီႇ ဢၼ်ဢမ်ႇပဵၼ်ၸွမ်းၸႂ်ၸဝ်ႈၵဝ်ႇ ၸဝ်ႈၵဝ်ႇတၵ်းတေဝႃႈ ပႃႇတီႇဢမ်ႇႁဵတ်းၵၢၼ်မိူင်း ႁဵတ်းတႃႇတူဝ်ၸဝ်ႈၵဝ်ႇၵူၺ်း။ ပႃႇတီႇဢၼ်ထုၵ်ႇၸႂ်ၸဝ်ႈၵဝ်ႇၵေႃႈ တေဝႃႈမၼ်းလီ ၼႆႉပဵၼ်ထမ်းမၻႃးၼႂ်းလူၵ်ႈ။ တပ်ႉသိုၵ်းတႆးၵေႃႈၼင်ႇၼၼ် ပေႃးပဵၼ်ဢၼ်ထုၵ်ႇၸႂ်ၸဝ်ႈၵဝ်ႇ ၸဝ်ႈၵဝ်ႇၵေႃႈတၵ်းတေဝႃႈ ႁဵတ်းတႃႇပုၼ်ႈၸိူဝ်ႉ ၸၢတ်ႈဝၢၼ်ႈမိူင်း ပေႃးဢမ်ႇမိူၼ်ၸႂ် ဢမ်ႇႁၢၼ်ႉၸႂ်ၵေႃႈ တၵ်းတေဝႃႈ ႁဵတ်းၵိၼ် ႁဵတ်းဢဝ်ၸိုဝ်ႈဢဝ်သဵင်ၼႆၵူၺ်း။\n\nပေႃးပဵၼ်ၶေႃႈထတ်းသၢင် ဢမ်ႇၸႂ်ႈၵႂၢမ်းပႅင်းၸင်းၵၼ်။ လူၺ်ႈႁဵတ်ႇလႄႈၽူလ်ၸိုင် ထုၵ်ႇလီၸီႉၸႅင်ႈပွင်ႇလႅင်း ထတ်းသၢင် ဝူၼ်ႉမႄးၵၼ်လႆႈယူႇ။ ၾၢႆႇၼိုင်ၵေႃႈတၵ်းထုၵ်ႇလႆႈတုင်းႁပ်ႉလူၺ်ႈႁဵတ်ႇၽူလ်သေ ၵႄႈလိတ်ႈ ၸင်ႇပဵၼ် ၽွၼ်းလီ ၼင်ႇၵၼ်တင်းသွင်ၾၢႆႇ။ ၶေႃႈထတ်းသၢင် ပေႃးဢမ်ႇမေႃၸႂ်ႉလၢႆးထတ်းသၢင်ၵေႃႈ ၸၢင်ႈပဵၼ်ၶေႃႈၸီႉၼႄး ၵူၺ်း။ ၶေႃႈဝူၼ်ႉမႄးၼၼ်ႉ ပေႃးဢမ်ႇမေႃထွမ်ႇၵေႃႈ ၸၢင်ႈပဵၼ်ၶေႃႈသႄႉၼႄးသေပဵၼ်တၢင်းၸႂ်လမ်လူင်ယဝ်ႉ။\n\nၵူႈဝၼ်းၼႆႉ ၵွပ်ႈလွင်ႈႁၵ်ႉလိၵ်ႈလၢႆးၵႂၢမ်းလၢတ်ႈ ၾိင်ႈငႄႈၸိူဝ်ႉၶိူဝ်းၸဝ်ႈၵဝ်ႇသေ ၵူဝ်ၵၼ်ၵႂႃႇယဵၼ်းပဵၼ်မၢၼ်ႈ ၵူဝ်ၵၼ်ၵႂႃႇယဵၼ်းပဵၼ်ထႆး၊ မၢၼ်ႈပဵၼ်ၽႂ် ထႆးပဵၼ်ၽႂ်။ လိူဝ်ၼၼ်ႉၵေႃႈ တႅမ်ႈသၢတ်ႈၵၼ် လႃႇၵၼ် သႄႉၵၼ်ၵူၺ်း လီတွင်ႈထၢမ်တူၺ်းတူဝ်ၵဝ်ႇယူႇ လိၵ်ႈတႆးၵႂၢမ်းတႆးၼႆႉ ၽႂ်မေႃသေၽႂ် ၽႂ်ႁူႉလိူဝ်ၽႂ် ၵဝ်ၵေႃႈဢမ်ႇယွမ်းႁပ်ႉမႂ်း မႂ်းၵေႃႈ ဢမ်ႇယွမ်းႁပ်ႉၵဝ် သမ်ႉတေဝႃႈၽႂ်ၵတ်ႉၶႅၼ်ႇလိူဝ်ၽႂ် တေဢဝ်သင်တႅၵ်ႈ။ ႁဝ်းဢမ်ႇၵႂႃႇဝူၼ်ႉဝႃႈ လၢႆးလႂ် ပိူၼ်ႈတေ သူင်လၢတ်ႈၵႂၢမ်းတႆး လၢႆးလႂ်ပိူၼ်ႈတေသူင်တႅမ်ႈလိၵ်ႈတႆး လၢႆးလႂ်ပိူၼ်ႈတေသူင်ၼုင်ႈၶူဝ်းတႆး။ လၢႆးလႂ်ပိူၼ်ႈတေလိူၵ်ႈ ပႃႇတီႇတႆး လၢႆးလႂ်ပိူၼ်ႈတေၵမ်ႉထႅမ်လႄႈၸွႆႈထႅမ်တပ်ႉသိုၵ်းတႆး။\n\n(မိူဝ်ႈပီ 203 ၸဝ်ႈၵၢၼ်းယွတ်ႈ ယၢမ်ႈလၢတ်ႈဝႆႉၽွင်းမၼ်းၸဝ်ႈၶဝ်ႈႁူင်းယႃ ယူတ်းယႃတူဝ်တီႈမိူင်းၵွၵ်ႇ တေႃႇၼႃႈ ၸဝ်ႈၶိုၼ်းသႂ် ၸဝ်ႈသႅင်ၸိုၼ်ႈ ၸဝ်ႈပိုၼ်ၶမ်းၼၼ်ႉဝႃႈ - တႆးႁဝ်းၼႆႉ ပေႃးႁဝ်း ဢမ်ႇမေႃႁၵ်ႉသႃမႅတ်ႇပႅင်းၸိူဝ်ႉၶိူဝ်း ႁဝ်းၸိုင် ထႅင်ႈ 50-100 ပီ တေၸၢင်ႈယဵၼ်းႁၢႆယူႇ။\n\nပေႃးထိုင်ၶၢဝ်းၼၼ်ႉ ႁဝ်းတေယွမ်းယဵၼ်းပဵၼ်ၽႂ်လီၼႆသေ မၼ်းၸဝ်ႈၵေႃႈ မၼ်းၸဝ်ႈၵူၺ်းၶိုၼ်းတွပ်ႇၵႂၢမ်းမၼ်းၸဝ်ႈဝႃႈ - ၽိူဝ်ႇယဵၼ်းပဵၼ်မၢၼ်ႈ တႃႉယဵၼ်းပဵၼ်ထႆး ဢမ်ႇလီ ႁိုဝ်ႈ - ထွႆႈၵႂၢမ်းႁဝ်းၵေႃႈ မိူၼ်ၵၼ် ငၢႆးၵၼ်ၼမ် ဢၼ်ၸႂ်ႉၶေႃႈလဵဝ်ၵၼ်ၵေႃႈမီၼမ်ၼမ် သၢႆလိူတ်ႈႁဝ်းၵေႃႈ ပဵၼ်ၶိူဝ်း လဵဝ်ၵၼ်) ဝႃႈၼႆ။\n\nႁဝ်းဢမ်ႇတွၼ်ႉၶုၵ်းဝူၼ်ႉလႆႈဝႃႈတေႁႃၶဝ်ႈတီႈလႂ်မႃးသႂ်ႇယွင် ၵူၺ်းဝူၼ်ႉယူႇတႃႇသေဝႃႈ တေႁႃယွင်တီႈလႂ်မႃးဝႆႉ သႂ်ၶဝ်ႈၼႆၵူၺ်း။"
  },
  {
    "title": "ၵဝ်ႉငဝ်ႈသုၼ်ႇလႆႈၵူၼ်းတူၵ်ႇတၵ်ႉဝႃႈ ၵူၼ်းမိူင်းတႆးၺႃးပူၼ်ႉပႅၼ်ပေႃႉထုပ်ႉၼႆႉ ပုၼ်ႈၽွၼ်းမီးတီႈလူင်ပွင်ၸိုင်ႈ",
    "content": "ၸုမ်းၵဝ်ႉငဝ်ႈသုၼ်ႇလႆႈၵူၼ်း ၸိုင်ႈတႆး (Shan Human Rights Foundation) ဝႃႈ လွင်ႈၵူၼ်းမိူင်းတႆး ပွတ်း ႁွင်ႇ 300 ပၢႆ လႆႈတိုၼ်ႇသၢၼ်ႈပၢႆႈသေဢမ်ႇၵႃး၊ ၵူၼ်းမိူင်းၺႃးသိုၵ်းလူင်ပွင်ၸိုင်ႈတီႉမတ်ႉပေႃႉထုပ်ႉၼႆႉ လူင်ပွင်ၸိုင်ႈ တင်း တပ်ႉသိုၵ်းမၢၼ်ႈ တၵ်းတေလႆႈႁပ်ႉပုၼ်ႈၽွၼ်း ဝႃႈၼႆ။\n\nပူၼ်ႉမႃး မိူဝ်ႈဝၼ်းတီႈ 14/09/2017 ၼၼ်ႉ ၸုမ်းၵဝ်ႉငဝ်ႈသုၼ်ႇလႆႈၵူၼ်း ၸိုင်ႈတႆး (SHRF) ဢွၵ်ႇၽိုၼ်တၢမ်း ငဝ်းလၢႆး ၵဵဝ်ႇၵပ်းလွင်ႈ တပ်ႉသိုၵ်းမၢၼ်ႈ ၶမရ 325 တင်း ၸုမ်းပျီႇတူႉၸိတ်ႉၼမ်ႉပွင်ႈ ႁူမ်ႈၵၼ် ဢဵၼ်ႁႅင်း 60 ပၢႆၵႂႃႇတူင်ႉၼိုင်တၢင်းဝၢၼ်ႈလွႆယွႆး ဢိူင်ႇပႃႇၵၢင်း ၸႄႈဝဵင်းမိူင်းယႆ။ ဝၼ်းတီႈ 10/09/2017 ၼၼ်ႉ သိုၵ်းမၢၼ်ႈ တင်း ၸုမ်းပျီႇတူႉၸိတ်ႉ ယိုဝ်းၵွင်ႈလဵၵ်ႉ/ယႂ်ႇ ၵႂႃႇၵူႈႁူးၵူႈတၢင်း ႁဵတ်းႁႂ်ႈၵူၼ်းဝၢၼ်ႈလွႆယွႆး ဢိူင်ႇပႃႇၵၢင်း တူၵ်းၸႂ်၊ ဢွၼ်ၵၼ်ပၢႆႈ ယၢၼ်ႁိူၼ်းယေးတီႈယူႇ။ ၵူၼ်းဝၢၼ်ႈ 300 ပၢႆ ဢွၼ်ၵၼ်ပၢႆႈ၊ ၼႂ်းၼၼ်ႉ 100 ပၢႆ ပၢႆႈၵႂႃႇယင်ႉ တီႈ ၼႂ်းဝၢၼ်ႈၼမ်ႉပူၵ်ႇ၊ တႃႇ 200 ပၢႆသမ်ႉ မူၵ်းယူႇၸွမ်းသုမ်ႉထဵင်ႁႆႈ ထဵင်ၼႃး ဝႃႈၼႆ။\n\nၸၢႆးႁေႃသႅင် ၽူႈၶၢၼ်ပၢၵ်ႇ ၸုမ်းၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး (SHRF) လၢတ်ႈဝႃႈ “ ႁဝ်းၶႃႈတႄႉ ၶႂ်ႈဝႃႈ ပေႃး ဢဝ်ပိူင်မိူင်းဝႃႈၸိုင် မၼ်းပဵၼ်ပုၼ်ႈၽွၼ်းလူင်ပွင်ၸိုင်ႈ။ ပေႃးႁဝ်းၶႃႈ မႃးတူၺ်းမိူဝ်ႈလဵဝ် လူင်ပွင်ၸိုင်ႈသမ်ႉ ဢမ်ႇမီး ဢေႃးၸႃႇၵုမ်းၵမ်လႆႈတပ်ႉသိုၵ်းမၢၼ်ႈ။ သိုၵ်းမၢၼ်ႈၵေႃႈႁဵတ်းၵႂႃႇ ၵႃႈဝႃႈၵႃႈပဵၼ် ၵွပ်ႈၼၼ် လူင်ပွင်ၸိုင်ႈတင်း တပ်ႉ သိုၵ်းမၢၼ်ႈၼႆႉ မၼ်းမီးပုၼ်ႈၽွၼ်း ၼင်ႇၵၼ်” ဝႃႈၼႆ။\n\nမိူဝ်ႈဝၼ်းတီႈ 10 ယၢမ်းၵၢင်ၼႂ် 9 မူင်းၶိုင်ႈၼၼ်ႉ သိုၵ်းမၢၼ်ႈ ၵႂႃႇႁူပ်ႉသႂ်ႇ ၸၢႆးသၢင်ႇလႃႉ ဢႃယု 29 ပီ ပဵၼ်ၵူၼ်း ဝၢၼ်ႈလွႆယွႆး ဢိူင်ႇပႃႇၵၢင်း ၽွင်းမၼ်းၸၢႆးၵႂႃႇသူင်ႇၶဝ်ႈၵူၼ်းႁဵတ်းႁႆႈသေပွၵ်ႈမႃးၼၼ်ႉ ထုၵ်ႇသိုၵ်းမၢၼ်ႈ တီႉၺွပ်း သေ လွၼ်ႈသိူဝ်ႈ မၼ်းၸၢႆးမတ်ႉမိုဝ်းပေလင် ႁွင်ႉဢဝ်ၵႂႃႇၸွမ်းၶဝ်။ ယူႇထႅင်ႈၶၢဝ်းယၢမ်းႁိုင် 10 မိၼိတ်ႉ သိုၵ်း မၢၼ်ႈၸုမ်းၼႆႉ ၵႂႃႇႁွတ်ႈၽႅဝ်တီႈထဵင်သုမ်ႉ/ႁႆႈသေ ၺႃးၸၢႆးသၢင်ႇၵျေႃႇ ဢႃယု 36 ပီ ပဵၼ်ၵူၼ်း ဝၢၼ်ႈၼႃးလၢၼ်ႇ ဢိူင်ႇပႃႇၵၢင်း ၼၼ်ႉ သိုၵ်းမၢၼ်ႈထဵတ်ႈထၢမ် လွင်ႈသိုၵ်းတႆး၊ ထုပ်ႉၼႃႈထုပ်ႉတႃ ၸၢႆးသၢင်ႇၵျေႃႇသေ တီႉမတ်ႉ ႁွင်ႉၵႂႃႇၸွမ်းၶဝ် ဝႃႈၼႆ။\n\nထိုင်မႃး ယၢမ်းဝၢႆးဝၼ်း 4 မူင်းၼၼ်ႉ သိုၵ်းမၢၼ်ႈၸုမ်းၼႆႉၵူၺ်းၼင်ႇၵဝ်ႇ ထူပ်းၺႃး ၸၢႆးသၢင်ႇၵွၼ်း ဢႃယု 32 ပီ ပဵၼ် ၵူၼ်းဝၢၼ်ႈလွႆယွႆး ဢိူင်ႇပႃႇၵၢင်း ၵူၺ်းၼင်ႇၵဝ်ႇ မိူဝ်ႈၽွင်းမၼ်းၸၢႆးႁေႃႈၵႂၢႆးပွၵ်ႈႁိူၼ်းၼၼ်ႉ ႁူပ်ႉၺႃးသိုၵ်း မၢၼ်ႈ သေ ၺႃးတီႉမတ်ႉဢဝ်ၵႂႃႇၸွမ်းထႅင်ႈ။ ၶဝ်သၢမ်ၵေႃႉၼႆႉ ထုၵ်ႇသိုၵ်းမၢၼ်ႈၵုမ်းၶင်တူဝ်ဝႆႉတီႈ ဝၢၼ်ႈၼမ်ႉ ပူၵ်ႇၼိုင်ႈၶိုၼ်း။ ထိုင်မႃး ဝၼ်းတီႈ 11/09/2017 လုင်းသူၺ်ႇ ၵႂႃႇၵမ်ႉထႅမ်ယိုၼ်ယၼ်(ထွၵ်ႈထၢမ်ႇ) ၶဝ် 3 ၵေႃႉသေ သိုၵ်းမၢၼ်ႈၸင်ႇပွႆႇပၼ်ၶဝ်ပွၵ်ႈႁိူၼ်းၶိုၼ်း ဝႃႈၼႆ။\n\nၸၢႆးႁေႃသႅင် လၢတ်ႈဝႃႈ ႁဝ်းၶႃႈတုၵ်းယွၼ်းထိုင်လူင်ပွင်ၸိုင်ႈ ႁႂ်ႈလူင်းတူၺ်း/ၵူတ်ႇထတ်းၼႂ်းပိုၼ်ႉတီႈ မိူၼ်ၼင်ႇ ဢၼ်ပဵၼ်ပၼ်ႁႃၼႂ်းမိူင်းတႆးပွတ်းႁွင်ႇလႄႈ ၵူႈတီႈၵူႈတၢင်းၸိူဝ်းၼၼ်ႉ ၵွပ်ႈပိူဝ်ႈဝႃႈ ၶဝ်ပဵၼ်လူင်ပွင်ၸိုင်ႈ ၶဝ်မီး ဢေႃးၸႃႇဢႃႇၼႃႇ ၼမ်လိူဝ်ပိူၼ်ႈ။ ပေႃးဢဝ်ပိူင်မၼ်းဝႃႈၸိုင် ၶဝ်ၼႆႉၵႂႃႇလႆႈၵူႈတီႈ၊ ႁဵတ်းလႆႈၵူႈလွင်ႈ ၵွပ်ႈၼႆလႄႈ ၶႂ်ႈႁႂ်ႈၶဝ်လူင်းပိုၼ်ႉတီႈ ၵူတ်ႇထတ်းတူၺ်းသေ ႁႂ်ႈဢဝ်ပုၼ်ႈၽွၼ်း ၸွႆႈထႅမ်ၵူၼ်းပၢႆႈၽေး ပၼ်တဵမ်တဵမ် ထူၼ်ႈ ထူၼ်ႈ” ဝႃႈၼႆ။"
  },
  {
    "title": "ပီႈၼွင်ႉမိူင်းပၼ်ႇႁူမ်ႈၵၼ် ၶိုင်ပွင်တႃႇၵေႃႇသၢင်ႈႁူင်းႁေႃၵေႃလိၵ်ႈလၢႆး",
    "content": "ၵေႃလိၵ်ႈလၢႆးလႄႈၾိင်ႈငႄႈတႆးမိူင်းပၼ်ႇ ႁၢင်ႈႁႅၼ်းတေၵေႃႇသၢင်ႈ ႁူင်းႁေႃၵေႃတႆး မိူင်းပၼ်ႇ တႃႇႁႂ်ႈၵူၼ်းမိူင်းလႆႈၸႂ်ႉၽွၼ်းလီမိူဝ်းၼႃႈ။\n\nဝၼ်းတီႈ 14/09/2017 ၵေႃလိၵ်ႈလၢႆးလႄႈၾိင်ႈငႄႈတႆး ဢိၵ်ႇၵူၼ်းဝၢၼ်ႈႁူမ်ႈၵၼ်ၸတ်းႁဵတ်း ပၢင်လူႇတၢၼ်းၵၢပ်ႈသွမ်းဝၢၼ်းပလိတ်ႈ ၽိၵ်ႈသိၵ်ႈၼႃႈလိၼ် တီႈပွၵ်ႉတူၵ်း  ဝဵင်းမိူင်းပၼ် ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း  ။\n\nၸၢႆးပီး ႁူဝ်ပဝ်ႈၵေႃလိၵ်ႈလၢႆးလႄႈၾိင်ႈငႄႈတႆးမိူင်းပၼ်ႇ လၢတ်ႈဝႃႈ - “ လိၵ်ႈလၢႆးပဵၼ်သၢႆၸႂ်ၸိူဝ်ႉ ၸၢတ်ႈ လိၵ်ႈႁိူဝ်ႈႁိူင်းၵေႃႈမိူင်းၶိုၼ်ႈယႂ်ႇၼႆလႄႈ ႁဝ်းၶႃႈၸင်ႇဝူၼ်ႉၶိုင်တႃႇၵေႃႇသၢင်ႈႁူင်းႁေႃၼႆႉ တႃႇႁႂ်ႈလႆႈၸႂ်ႉပဵၼ်ၽွၼ်းလီမိူဝ်းၼႃႈ။ ႁဝ်းၶႃႈၵေႃႈယိၼ်းၸူမ်းထိုင်ၸဝ်ႈတႃႇၼ ၵူႈၸဝ်ႈၵူႈၵေႃႉ ၵူႈတီႈၵူႈတၢင်းဢၼ်လႆႈၵမ်ႉၸွႆႈမႃးတႃႇၵေႃႇသၢင်ႈႁူင်းႁေႃၵေႃတႆးမိူင်းပၼ်ႇ။ သင်ဝႃႈမီးပီႈၼွင်ႉ တီႈၸမ်တီႈၵႆ ၶႂ်ႈၵမ်ႉၸွႆႈ ထႅမ်ငိုၼ်းတွင်းမႃးထႅင်ႈၸိုင် ၶႅၼ်းတေႃႈၵမ်းသိုပ်ႇ မႃးတီႈ ၵေႃၵမ်ၵၢၼ်  ႁဝ်းသေၵမ်း” ဝႃႈ သင်ဝႃႈၶႂ်ႈႁူမ်ႈၸွႆႈထႅမ်ငိုၼ်းတွင်းၸိုင် ၵပ်းသိုပ်ႇလႆႈတီႈ -  ၸၢႆးၶိူဝ်းတႆး (ၽူႈၼမ်းၼႂ်း ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းမိူင်းပၼ်ႇ ) မၢႆၾူၼ်း - 093-137-5632 / 094-577-178-39/065-729-1711  ။\n\nႁူင်းႁေႃၵေႃလိၵ်ႈလၢႆးလႄႈၾိင်ႈငႄႈတႆးဝဵင်းမိူင်းပၼ်ႇၼႆႉ ဢိင်ၼိူဝ်ၸဝ်ႈတႃႇၼၽူႈမီးၼမ်ႉၸႂ်လႄႈ ၵူၼ်းၼႂ်းဢိူင်ႇၼႂ်းဝၢၼ်ႈတေႁူမ်ႈၵၼ်ၵေႃႇသၢင်ႈ။ တေတႄႇၵေႃႇသၢင်ႈဝၢႆးလင်ဢွၵ်ႇဝႃႇ။ မေႃမိုဝ်း မေႃၵေႃႇသၢင်ႈၼႂ်းပိုၼ်ႉတီႈ ဝဵင်းမိူင်းပၼ်ႇ တေႁူမ်ႈၵၼ်ၵေႃႇသၢင်ႈ။ တေဢဝ်ၶၢဝ်းယၢမ်းႁိုင်ၵႃႈႁိုဝ် ၼၼ်ႉတႄႉ ဢိင်ၼိူဝ်ႁႅင်းငိုၼ်းထႅင်ႈၵမ်းၼိုင်ႈ။ ပေႃးၵေႃႇသၢင်ႈယဝ်ႉၸိုင် တေႁဵတ်းပဵၼ်ပိုၼ်ႉတီႈ  တႃႇၸုမ်းၵူၼ်းၼုမ်ႇ ၵူၼ်းဝၢၼ်ႈ မႃးၸႂ်ႉပဵၼ်ၽွၼ်းလီ တႃႇတူင်ႉၼိုင်လွင်ႈ ပၢႆးပၺ်ၺႃ၊ ၶႅၵ်ႇလီပၢင်ၸႃႉၸိူဝ်းၼႆႉ- ဝႃႈၼႆ။"
  },
  {
    "title": "6 ပီပၼ်ႇႁွပ်ႈ ၶွပ်ႈမၢႆတွင်းဝၼ်းသႅင်ၸိုၼ်ႈ",
    "content": "ၸဵမ်ၽွင်းဝၢႆးယၢၼ်ၽၢတ်ႇ  ပႆႇတွၼ်ႉၶၢတ်ႇၸႂ်ပႅၼ်း\n\nယိင်ႈၶႅၼ်းၶုၵ်းၸႂ်ၶွပ်ႈ  ႁွပ်ႈ 6 ၵၢင်လိူၼ်ၵဝ်ႈ\n\nယၢင်ႈၶဝ်ႈ 15 ၵၢင်ၼႂ်  ၾႃႉသႂ်ပၢင်ႇၸႅင်ႈလီ\n\nထူၼ်ႈပီၶွပ်ႈ 59  ဢႃယုၸဝ်ႈၽွင်းႁိူင်း\n\nၵၢၼ်မိူင်းၵေႃႈႁူႉလႅၼ်ႇ  ၶႅၼ်ႇတင်းၵၢၼ်လိၵ်ႈလၢႆး\n\nပၢႆးမွၼ်းၵေႃႈသုတ်းယွတ်ႈ  တွႆႇႁွၵ်ႈပူၵ်းတိုၼ်ႇၶၢဝ်ႇ\n\nၽၢဝ်ႇပိုၼ်လွင်ႈမိူင်းတႆး  ၶိုတ်းဝႆးတၼ်းပၢႆးတိုၵ်း\n\nၵၢၼ်သိုၵ်းၵေႃႈၽၢၼ်ႇမႃး  ႁူမ်ႈပႃးလၢႆတွၼ်ႈတီႈ\n\nပၢၼ်မွၵ်ႇတိုၵ်ႉၵီႈႁွမ်  ၶွၼ်ႈတွမ်ႁႅင်းၶိုင်သၢင်ႈ\n\nၶီႈၶၢင်ႈႁိုဝ်ထၢၼ်ႇမီႈ  ၼီႈပိုၼ်းၵၢၼ်ပုၼ်ႈၽွၼ်း\n\nၸဝ်ႈႁၢပ်ႇၵွၼ်းထူၼ်ႈတဵမ်  ၸဵမ်ငဝ်ႈထိုင်ပၢႆယွတ်ႈ\n\nတေႃႇႁွတ်ႈသဵင်ႈသုတ်းမုၼ် 6 ပီၶွပ်ႈဝၼ်းမိူဝ်ႈၼႆႉ\n\nၸုမ်းၶၢဝ်ႇၽူႈတွႆႇႁွၵ်ႈ"
  },
  {
    "title": "ၵူၼ်းမိူင်းလႃႈသဵဝ်ႈ တုၵ်းယွၼ်းၶိုၼ်းတီႈလိၼ် 1000 ဢေႊၶိူဝ်ႊပၢႆ ဢၼ်သိုၵ်းလူင်ပွင်ၸိုင်ႈယိုတ်းဝႆႉ",
    "content": "ၵူၼ်းဝၢၼ်ႈ ၼႂ်းၸႄႈဝဵင်းလႃႈသဵဝ်ႈ တုၵ်းယွၼ်း ထိုင်ၽူႈတႅၼ်းသၽႃးၸိူဝ်ႉၸၢတ်ႈ ႁႂ်ႈၸွႆႈတုၵ်းယွၼ်းပၼ် တီႈလိၼ် သူၼ်ႁႆႈၼႃး ၵူၼ်းမိူင်း 1000 ဢေႊၶိူဝ်ႊပၢႆ ဢၼ်သိုၵ်းလူင်ပွင်ၸိုင်ႈ ယိုတ်းဝႆႉ မိူဝ်ႈ 1996။\n\nဝၼ်းတီႈ 11/09/2017 ၼႆႉၸၢႆးဝၼ်းလႅင်းၶမ်း ၽူႈတႅၼ်းသၽႃးၸိူဝ်ႉၸၢတ်ႈ ၸႄႈတွၼ်ႈလႃႈသဵဝ်ႈ ႁူပ်ႉထူပ်း ၵူၼ်းဝၢၼ်ႈ ၼႂ်းဢိူင်ႇၶိူဝ်းၼိမ်း ၸႄႈဝဵင်းလႃႈသဵဝ်ႈ။ ၵူၼ်းဝၢၼ်ႈ တုၵ်းယွၼ်း ႁႂ်ႈၸွႆႈဢဝ်ပၼ်တီႈလိၼ် 1000 ဢေႊ ၶိူဝ်ႊပၢႆ ဢၼ်သိုၵ်းလူင်ပွင်ၸိုင်ႈမၢၼ်ႈ ယိုတ်းဢဝ်ဝႆႉ။\n\nတီႈလိၼ်ၸိူဝ်းၼၼ်ႉ ပဵၼ်တီႈလိၼ်သူၼ်ႁႆႈၼႃးၵူၼ်း မိူင်း ႁဵတ်းၵၢၼ်ႁႃၵိၼ်လဵင်ႉတွင်ႉမႃး ၸဵမ်ပၢၼ်ပူႇပၢၼ်မွၼ်ႇ။ ပၢင်ႁူပ်ႉထူပ်းၵူၼ်းဝၢၼ်ႈ ၼႂ်းဢိူင်ႇၶိူဝ်းၼိမ်းၼႆႉ ၸတ်း ႁဵတ်းတီႈဝတ်ႉဝိႁၢရ်ၶိူဝ်းၼိမ်း ဢိူင်ႇၶိူဝ်းၼိမ်း ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ဝႃႈၼႆ။\n\nၸၢႆးဝၼ်းလႅင်းၶမ်း ၽူႈတႅၼ်းသၽႃးၸိူဝ်ႉၸၢတ်ႈ ပႃႇတီႇႁူဝ်သိူဝ် SNLD လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ႁဝ်းၵဵပ်းဝႆႉၶေႃႈမုလ်းသေ တၢင်ႇၵႂႃႇတီႈၾၢႆႇၶွမ်ႊမတီႊၸဝ်ႈႁႆႈၸဝ်ႈၼႃး မိူင်းႁူမ်ႈတုမ်မိူင်းမၢၼ်ႈ လိူၼ်သဵပ်ႊထႅမ်ႊ ၿိူဝ်ႊ ၼႆႉယဝ်ႉ။ ပေႃးဝႃႈလူဝ်ႇ ႁွင်ႉၸဝ်ႈႁႆႈ ၸဝ်ႈၼႃးၵႂႃႇၼေႇပျီႇတေႃႇၵေႃႈ တေႁွင်ႉၵႂႃႇ။ ႁႂ်ႈၾၢႆႇသိုၵ်းမၢၼ်ႈပေႃး ၸုၼ်ႉ တီႈလိၼ်ပၼ်ၶိုၼ်း ၵူၼ်းမိူင်း မူတ်းမူတ်း။ ထႅင်ႈၾၢႆႇၼိုင်ႈၵေႃႈ တေၶိုင်တၢင်ႇထိုင် တီႈဢွင်ႇသၢၼ်းၸူႉ ၵျီႇၵေႃႈ  ႁႂ်ႈမၼ်းၼၢင်းယိပ်းဢမူႉၼႆႉၵႂႃႇ ဢုပ်ႇၵုမ်တီႈသိုၵ်း ၶဝ်ၵမ်းသိုဝ်ႈ၊ တေႃႈလဵဝ် လႆႈၶတ်းၸႂ် ႁၢင်ႈႁႅၼ်း ဝႆႉၸိူင်ႉၼႆ” ဝႃႈၼႆ။\n\nတီႈလိၼ် 1000 ဢေႊၶိူဝ်ႊပၢႆၼႆႉ ပဵၼ်လိၼ်သူၼ်ႁႆႈၼႃးၵူၼ်းဝၢၼ်ႈ ၼႂ်းဢိူင်ႇၶိူဝ်းၼိမ်း၊ ဢိူင်ႇလွႆလွမ်ႉ၊ ဢိူင်ႇၼွင်မွၼ်၊ ဢိူင်ႇႁူဝ်ပိုၵ်ႉ၊ ဢိူင်ႇသွင်ၵေး တေႃႇထိုင် ဝဵင်းသႅၼ်ဝီ။ ၸဝ်ႈၶွင်သူၼ်ႁႆႈၼႃး ဢၼ်ထုၵ်ႇယိုတ်း တီႈလိၼ်ၼႆႉ ၵမ်ႈၼမ်ပဵၼ်ၶိူဝ်းတႆး၊ လီႉသေႃးလႄႈ လွႆ(တဢၢင်း) ၸိူဝ်းၼႆႉ ဝႃႈၼႆ။\n\nၸၢႆးဝၼ်းလႅင်းၶမ်း ဝႃႈ လိၼ် ဢၼ်သိုၵ်းမၢၼ်ႈယိုတ်းဝႆႉၼၼ်ႉ ပဵၼ် တပ်ႉၵပ်းသိုပ်ႇတိတ်း တေႃႇ ယိုတ်းဝႆႉ လၢႆဢေႊၶိူဝ်ႊ၊ တပ်ႉၵွင်ႈလူင်ယိုတ်းဝႆႉလၢႆဢေႊၶိူဝ်ႊ၊ တပ်ႉၵွင်ၶလယ/ၶမယၵေႃႈ ယိုတ်း ဝႆႉလၢႆဢေႊၶိူဝ်ႊ၊ ပဵၼ်တပ်ႉတႂ်ႈတိူင်းသိုၵ်း ၶမရ လႃႈသဵဝ်ႈမူတ်းမူတ်းယဝ်ႉ ဝႃႈၼႆ။\n\nတီႈလိၼ် 1000 ဢေႊၶိူဝ်ႊပၢႆ ဢၼ်တပ်ႉသိုၵ်းမၢၼ်ႈ ယိုတ်းဢဝ်ဝႆႉ 20 ပီပၢႆၼႆႉ မၢင်တီႈၽုၵ်ႇသွမ်ႈဝႆႉ၊ မၢင်တီႈၵေႃႈ ပွႆႇႁၢမ်းဝႆႉ၊ မၢင်တီႈၵေႃႈပၼ်ပိူၼ်ႈၶၢတ်ႈၽုၵ်ႇၶဝ်ႈၵၢပ်ႇဝႆႉ ၸဵမ်ၸိူဝ်းၼႆႉ ဝႃႈၼႆ။"
  },
  {
    "title": "ၸုမ်းၵူၼ်းၼုမ်ႇတႆး SYO တၢင်တူဝ်မိူင်းႁူမ်ႈတုမ်သေ ၵႂႃႇၼႄတၢင်းၵႃႈတႆး တီႈမိူင်းၶႄႇ",
    "content": "ၸုမ်းၵူၼ်းၼုမ်ႇတႆး Shan Youth Organization တၢင်တူဝ်မိူင်းႁူမ်ႈတုမ်မိူင်းမၢၼ်ႈသေ ဢဝ်တၢင်းၵႃႈၼူၵ်ႉ/တူဝ်း မဵတ်ႇမၢႆၶိူဝ်းတႆးသေ ၵႂႃႇၶဝ်ႈႁူမ်ႈပၢင်ပွႆးၼႄၶူဝ်းၵုၼ်ႇဢႃႊသျႅၼ်ႊ တီႈမိူင်းၶႄႇ ၶဝ်ႈတၢင်း 5 ဝၼ်း ဝႃႈၼႆ။\n\nတႄႇဢဝ် ဝၼ်းတီႈ 11-15/09/2017 ယူႇတီႈၽွင်းလူင်ၾၢႆႇၵႃႉၶၢႆ မိူင်းႁူမ်ႈတုမ်မၢၼ်ႈ မွၵ်ႇမႃးတီႈ ၸုမ်းၵူၼ်း ၼုမ်ႇတႆး SYO တီႈတူၼ်ႈတီး ႁႂ်ႈဢဝ်တၢင်းၵႃႈၼူၵ်ႉတူဝ်း ၾိင်ႈႁိတ်ႈႁွႆးတႆး ၶဝ်ႈႁူမ်ႈပၢင်ပွႆး ၼႄၶူဝ်းၵုၼ်ႇ သိၼ် ၵႃႉဢႃႊသျႅၼ်ႊ တီႈဝဵင်းၼၢၼ်ၼိၼ် ၸႄႈမိူင်းၵွၼ်ႇသျီး ၸိုင်ႈမိူင်းၶႄႇ။ ပၢင်ပွႆးၼႄၶူဝ်းၵုၼ်ႇ သိၼ်ၵႃႉ ဢႃႊသီႊယႅၼ်ႊၼႆႉ ၸတ်းႁဵတ်းတီႈ မိူင်းၶႄႇမႃး ပဵၼ်ပွၵ်ႈၵမ်းတီႈ 14 ယဝ်ႉ ဝႃႈၼႆ။\n\nၸၢႆးၶိူဝ်းလဵဝ် ႁူဝ်ပဝ်ႈၸုမ်းၵူၼ်းၼုမ်ႇတႆး SYO လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ယူႇတီႈၽွင်းလူင် ၾၢႆႇၵႃႉ ၶၢႆမိူင်းႁူမ်ႈတုမ်မိူင်းမၢၼ်ႈ မွၵ်ႇမႃးၸုမ်းႁဝ်းၶႃႈ မိူဝ်ႈႁူဝ်လိူၼ်ၼႆႉ။ ဢၼ်ႁဝ်းၶႃႈ လႆႈမႃးၵႃႈ ၼူၵ်ႉ/တူဝ်း တႆးႁဝ်း ၶႃႈၼႆႉ ၼႄပၼ်ၵူၼ်းတၢင်ႇမိူင်းၶဝ်ၼႆ တေလႆႈဝႃႈပဵၼ် ဢၼ်ႁၢၼ်ႉၸႂ် ၸူမ်းၸွမ်း တႄႉတႄႉယဝ်ႉ။ ပိူင်ၼိုင်ႈၵေႃႈ ၶႂ်ႈႁႂ်ႈၵူၼ်းတၢင်ႇမိူင်းၶဝ် ပေႃးတေလႆႈႁူႉၸၵ်းတႆး၊ တၢင်းၵႃႈ ဝႅၼ်ၾိင်ႈႁိတ်ႈႁွႆးတႆးႁဝ်း” ဝႃႈၼႆ။\n\nသိုပ်ႇလၢတ်ႈထႅင်ႈဝႃႈ လွင်ႈဢၼ်ႁဝ်းၶႃႈလႆႈႁၢင်ႈႁႅၼ်း ဢဝ်ၼူၵ်ႉတူဝ်း တၢင်းၵႃႈတႆးႁဝ်း လႆႈမႃးၼႄတီႈ မိူင်းၶႄႇ ၸိူင်ႉၼႆ တေလႆႈဝႃႈ ပဵၼ်ပွၵ်ႈဢွၼ်တၢင်းသုတ်း။ ယဝ်ႉၵေႃႈ ဢၼ်ႁဝ်းၶႃႈ မႃးတီႈၼႆႈ ထႅင်ႈၾၢႆႇၼိုင်ႈၵေႃႈ လႆႈ တၢင်တူဝ် မိူင်းႁူမ်ႈတုမ်သေမႃးၼႄ။ မိူဝ်ႈပီၵၢႆၼၼ်ႉ ပဵၼ်ပီႈၼွင်ႉၸၢဝ်းၶိူဝ်းမွၼ်း မႃးၼႄၵႂႃႇယဝ်ႉ ၵဵဝ်ႇၵပ်းလွင်ႈ ၾိင်ႈႁိတ်ႈ ႁွႆးၶဝ်၊ ပီၼႆႉတႄႉၺႃးတႆးႁဝ်းၶႃႈယဝ်ႉ” ဝႃႈၼႆ။\n\nယူႇတီႈၸုမ်းၵူၼ်းၼုမ်ႇတႆး SYO ဢၼ်လႆႈၵႂႃႇၵႃႈၼႄ တီႈပၢင်ပွႆးၼႄၶူဝ်းၶွင်ဢၼ်ဢွၵ်ႇၼႂ်း ၸၢတ်ႈၸိုင်ႈႁူမ်ႈတုမ် ဢႃႊသျႅၼ်ႊၼႆႉ ပႃးတၢင်းၵႃႈၼူၵ်ႉ 4 တူဝ်၊ တူဝ်း 1 တူဝ်၊ လၢႆးၶွၼ်ႉလၢႆးမိုဝ်း ၸိူဝ်းၼႆႉ ဝႃႈၼႆ။\n\nပၢင်ပွႆးၼႆႉ ဢၼ်မႃးၶဝ်ႈႁူမ်ႈ တင်းမူတ်းမီး 20 မိူင်းပၢႆ ဢဝ်ၶူဝ်းၶွင်ဢၼ်ဢွၵ်ႇမႃးၼႂ်းမိူင်းၽႂ်မိူင်းမၼ်း ၵႂႃႇတမ်းၼႄ သေၵႃႉၶၢႆ တေႃႇၵၼ် ဝႃႈၼႆ။"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 15/09/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.98 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1355.00 ပျႃး၊ ငိုၼ်းၶႄႇ 1 ယႅၼ်ႉ = 207.06 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 14/09/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.87 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1353.00 ပျႃး၊ ငိုၼ်းၶႄႇ 1 ယႅၼ်ႉ = 206.50 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 13/09/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.73 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1347.00 ပျႃး၊ ငိုၼ်းၶႄႇ 1 ယႅၼ်ႉ = 206.42 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။"
  },
  {
    "title": "ၵေႃပွင်ပဵၼ်ပၢင်ပွႆး ပိတ်ႉမၢၵ်ႇၼင် ဝဵင်းလႃႈသဵဝ်ႈ ဢုပ်ႇၵုမ်ႁၢင်ႈႁႅၼ်း ပၢင်ၶႅင်ႇ",
    "content": "ၵေႃပွင်ပဵၼ်ပၢင်ပွႆး ပိတ်ႉမၢၵ်ႇၼင်ၵူၼ်းၼုမ်ႇတႆး ဝဵင်းလႃႈသဵဝ်ႈ ၸတ်းႁဵတ်းပၢင်ဢုပ်ႇၵုမ် ပွၵ်ႈၵမ်း 2 ၸႅၵ်ႇဝၢၵ်ႈၼႃႈ ၵၢၼ် တႃႇတေၸတ်းပၢင်ပိုတ်ႇ ၼႂ်းဝၼ်းတီႈ 25/09/2017 တေထိုင်ၼႆႉ ဝႃႈၼႆ။\n\nဝၼ်းတီႈ 12/09/2017 ယၢမ်းဝၢႆးဝၼ်း 1 မူင်း ၵေႃပွင်ပဵၼ်ပၢင်ပွႆးပိတ်ႉမၢၵ်ႇၼင် ဢုပ်ႇၵုမ်ၵၼ်တီႈႁူင်းႁေႃ မွၵ်ႇၵွၼ် ပွၵ်ႉပၢင်ႇၵျွင်း ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ၶွမ်ႊမတီႊၽူႈပွင် ၵၢၼ် 26 ၵေႃႉ ႁူမ်ႈၵၼ် ဢုပ်ႇဢူဝ်း တႅပ်း တတ်း ၼႃႈၵၢၼ် 6 ၶေႃႈ ဝႃႈၼႆ။\n\nၸၢႆးႁၢၼ် ၽူႈၼမ်းၼႂ်းၵေႃပွင်ပဵၼ်ပၢင်ပိတ်ႉမၢၵ်ႇၼင် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ဝႃႈ “ ၼႂ်းၶေႃႈ တႅပ်းတတ်း 6 ၶေႃႈၼၼ်ႉ ႁဝ်းၶႃႈတႅပ်းတတ်းတႃႇတွၼ်ႈသူး ၵူၼ်းပိတ်ႉမၢၵ်ႇၼင်ၸိူဝ်းဢွင်ႇပေႉ။ သူးတီႈၼိုင်ႈတႄႉ ႁဝ်းၶႃႈ ယိူင်း ဝႆႉ မွၵ်ႈ 5 သႅၼ်ပျႃး၊ တီႈသွင် ယိူင်းဝႆႉ 3 သႅၼ် ပျႃး၊ တီႈသၢမ်သမ်ႉ 2 သႅၼ်ပျႃး။ လိူဝ်ၼၼ်ႉ သူးယွမ်ႉၸႂ်ၵေႃႈ တေမီးထႅင်ႈ” ဝႃႈၼႆ။\n\nၶေႃႈတႅပ်းတတ်း ၼႂ်းပၢင်ၵုမ် 6 ၶေႃႈ ဢၼ်လႆႈၸႂ်ၵၼ်သေ တႅပ်းတတ်းၼၼ်ႉ - 1) ဝၼ်းပိုတ်ႇပၢင်လဵၼ်ႈမၢၵ်ႇ ၼင် ဝၼ်းတီႈ 25/09/2017၊  2) ဝၼ်းလိုၼ်းသုတ်း ၸတ်းႁဵတ်းပၢင်ပွႆး မွပ်ႈယိုၼ်ႈတွၼ်ႈသူး(ရၢင်းဝလ်း)၊ 3) မွၵ်ႇၶႃႈႁၢပ်ႇၵၢၼ်ၶုၼ်လူင်ပွင်ၸိုင်ႈ၊ 4) ဝၼ်းတီႈ 22/09/2017 ပဵၼ်ပၢင်ၵုမ်ႁၢင်ႈႁႅၼ်းပွၵ်ႈၵမ်း 3 ၊ 5) တေ တၢင်ႇမၢႆၾၢင် လွင်ႈၸုမ်းတေ ပိတ်ႉမၢၵ်ႇၼင်၊ 6) လွင်ႈႁူမ်ႇလူမ်ႈ ၸွမ်းဢိူင်ႇၽႂ်ဢိူင်ႇမၼ်း ႁႂ်ႈႁၢင်ႈႁႅၼ်း ၸွႆႈဢဝ် ပုၼ်ႈၽွၼ်း ႁူမ်ႇလူမ်ႈ ႁင်းၽႂ်မၼ်း ၸဵမ်ၸိူဝ်းၼႆႉ ဝႃႈၼႆ။\n\nၵေႃပွင်ပဵၼ်ပၢင်ပွႆး ပိတ်ႉမၢၵ်ႇၼင် ဢၼ်ၵူၼ်းၼုမ်ႇတႆး ၸုမ်းပိတ်ႉမၢၵ်ႇၼင်တႆး တေၶႅင်ႇၵၼ် ၼႂ်းၸႄႈ ဝဵင်းလႃႈသဵဝ်ႈ ပဵၼ်ပွၵ်ႈၵမ်းႁႅၵ်ႈ မီးၸုမ်းၵူၼ်းၼုမ်ႇတႆး တေၶႅင်ႇၵၼ် ဢမ်ႇယွမ်း 20 ၸုမ်း - ၸုမ်းမိူင်းယေႃ၊ မိူင်းယၢင်း၊ ႁူဝ်ပိုၵ်ႉ၊ ဝၢၼ်ႈဢၢႆႇ၊ လႃႈသဵဝ်ႈၸုမ်း(1)၊ ၸုမ်း(2)၊ ၼမ်ႉပွင်ႈ၊ မၢၼ်ႈပႅၼ်ႈ၊ မွၵ်ႇတွင်း၊ ႁၢင်ၼႃး၊ မႅင်းၵႅင်း၊ ၼမ်ႉပူ၊ ၶိူဝ်းၼိမ်း၊ ဢီႇၼၢႆး၊ ၼွင်မွၼ်၊ ၸေႈဢႅၼ်ႇ၊ မိူင်းတဵမ်၊ ပုင်းထုၼ်းလႄႈ မႄႈႁၢၼ်ႇ ၸဵမ်ၸိူဝ်းၼႆႉ ဝႃႈၼႆ။\n\nပၢင်ၶႅင်ႇပိတ်ႉမၢၵ်ႇၼင်ၼႆႉ တေတႄႇ ဝၼ်းတီႈ 25/09/2017 ၵႂႃႇၶၢဝ်းတၢင်း 20 ဝၼ်း။ တေမီးပၢင်ၵႅဝ်ႈ ၸုမ်း လဵၼ်ႈႁႅင်းပိတ်ႉမၢၵ်ႇၼင်၊ ၸုမ်းပၼ်ႁႅင်း ၵူႈဢိူင်ႇၵူႈယွင်း ဢဝ်တီႈယူႇ၊ ၽူႈယႂ်ႇၵူၼ်းလူင် မွၵ်ႇလၢတ်ႈၶေႃႈ ၵႂၢမ်း ပိုတ်ႇပၢင်ပွႆးသေ ၸင်ႇတႄႇၶႅင်ႇပိတ်ႉၵၼ် တီႈပၢင်ႇလဵၼ်ႈမၢၵ်ႇၼင် ဝဵင်းလႃႈသဵဝ်ႈ ဢၼ်မီးတီႈပွၵ်ႉ 12 ၼႆယဝ်ႉ။\n\nယိူင်းဢၢၼ်း ဢၼ်ၸတ်းႁဵတ်းပၢင်ပိတ်ႉမၢၵ်ႇၼင်ၼႆႉ တႃႇႁႂ်ႈၵူၼ်းၼုမ်ႇတႆးၵႆယၢၼ် ၽေးၶဵၼ်ယႃႈ မဝ်းၵမ် ဝႃႈၼႆ။"
  },
  {
    "title": "ဢွင်ႇသၢၼ်းၸုၵျီႇ ၶႂ်ႈႁႂ်ႈၼၢင်းယိင်း ၵူၼ်းမိူင်း ၶဝ်ႈႁူမ်ႈၼႂ်းၵၢၼ်ၽဵဝ်ႈမူၺ်ႉ ယႃႈမဝ်းၵမ်ၼမ်ၼမ်",
    "content": "ၵၢၼ်သၢင်ႈလွင်ႈယုမ်ႇယမ်ၵၼ် ဝူင်ႈၵၢင် ၶွင်ႇသီႇဢဝ်ၶိုၼ်းၸိုင်ႈတႆး RCSS တင်းၾၢႆႇလူင်ပွင်ၸိုင်ႈ၊ ၾၢႆႇသိုၵ်းတပ်ႉမတေႃႇ ဢၼ်ႁူပ်ႉထူပ်းၵၼ် တီႈၼေႇပျီႇတေႃႇၵမ်းၼႆႉ ဢုပ်ႇဢူဝ်းပႃးလွင်ႈ တေႁဵတ်းႁိုဝ်ႁူမ်ႈမိုဝ်းၵၼ် ၽဵဝ်ႈမူၺ်ႉယႃႈမဝ်းၵမ်။ ၼၢင်းဢွင်ႇသၢၼ်းၸုၵျီႇ ၸီႉၸမ်ႈၼႄႉၼမ်း ၶႂ်ႈႁႂ်ႈၼၢင်းယိင်းလႄႈ ၵူၼ်းဝၢၼ်ႈၵူၼ်းမိူင်း ၶဝ်ႈႁူမ်ႈပႃးၼႂ်းၵၢၼ်ၽဵဝ်ႈမူၺ်ႉယႃႈမဝ်းၵမ်ၼမ်ၼမ်။\n\nၽူႈၶၢၼ်ပၢၵ်ႇ RCSS/SSA ၸဝ်ႈသိုၵ်းၸၢႆးမိူင်း လၢတ်ႈဝႃႈ- \"တီႈၽူႈၵိူဝ်းၵုမ်ၸိုင်ႈမိူင်းလႄႈသင်။ တီႈၸုမ်း ၽွင်းလူင်ၶဝ်လႄႈသင် ႁဝ်းၶႃႈလႆႈဢုပ်ႇဢူဝ်းၵၼ်ၼႆႉ လွင်ႈယႃႈမဝ်းၵမ်၊ လွင်ႈပူၵ်းပွင်၊ ၵၢၼ်ပၢႆးမၢၵ်ႈမီး၊ ပၢႆးပၺ်ၺႃ၊ ပၢႆးယူႇလီ ၸိူဝ်းၼႆႉ။ ၵဵဝ်ႇၵပ်းလွင်ႈၽဵဝ်ႈမူၺ်ႉယႃႈမဝ်းၵမ်ၼႆႉ ယူႇတီႈၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸုၵျီႇၼႆၵေႃႈ မၼ်းၼၢင်းၶႂ်ႈႁႂ်ႈ လွၵ်းတွၼ်ႈၶွင်ၼၢင်းယိင်းၼႆႉၶဝ်ႈပႃးမႃး၊ ႁႂ်ႈၵူၼ်းမိူင်းၶဝ်ႈႁူမ်ႈပႃးမႃးၼမ်ၼမ် ၸိူဝ်းၼႆႉ။ ထုၵ်ႇလီပၼ်တၢင်းႁူႉၼၢင်းယိင်း ႁႂ်ႈၼၢင်းယိင်းၶဝ်ႈပႃးမႃးၸိူဝ်းၼႆႉတွၼ်ႈၼိုင်ႈ\"- ဝႃႈၼႆ။\n\nသိုပ်ႇလၢတ်ႈဝႃႈ-တီႈၾၢႆႇတပ်ႉသိုၵ်းတႄႉ ႁဝ်းၶႃႈလႆႈဢုပ်ႇဢူဝ်းၵၼ် လွင်ႈတီႈဢၼ်ႁဝ်းၶႃႈဢမ်ႇၶဝ်ႈၸႂ်ၼိူဝ်ၵၼ်၊ ၵဵဝ်ႇၵပ်းလူၺ်ႈလွင်ႈလႆႈပဵၼ်မႃးလွင်ႈတုမ်ႉတိူဝ်ႉတေႃႇၵၼ်၊ လွင်ႈတိုၵ်းယိုဝ်းၵၼ်ၸိူဝ်းၼႆႉ။ ဢၼ်လႆႈလူင်းလၢႆးမိုဝ်းမႃး ၸၼ်ႉၸႄႈမိူင်းလႄႈသင်၊ ၸၼ်ႉၸိုင်ႈမိူင်းႁူမ်ႈတုမ်လႄႈသင် ၸဵမ်ၸိူဝ်းၼႆႉ ဢၼ်ႁဝ်းၶႃႈဢမ်ႇၶဝ်ႈၸႂ်ၼၼ်ႉ လႆႈမႃးဢုပ်ႇဢူဝ်းၵၼ်ၶိုၼ်း။ ဢိင်ၼိူဝ်တၢင်းႁၼ်ထိုင်ၶဝ်ၵေႃႈမီးယူႇၾၢႆႇၼိုင်ႈ၊ တၢင်းႁၼ်ထိုင်ႁဝ်းၵေႃႈမီးယူႇၾၢႆႇၼိုင်ႈသေ လွင်ႈၸိူဝ်းၼၼ်ႉမၼ်းတေလႆႈဢုပ်ႇဢူဝ်းၵၼ်ၶၢဝ်းယၢဝ်း မိူဝ်းၼႃႈၼမ်တႄႉတႄႉ။ ၵူၺ်းၵႃႈဝႃႈ ပၼ်ႁႃဢၼ်ပဵၼ်ယူႇၸိူဝ်းၼၼ်ႉ ဢိင်ၼိူဝ်ႁဝ်းၶႃႈဢမ်ႇလႆႈႁူပ်ႉထူပ်းၵၼ်၊ လွင်ႈယုမ်ယမ်ၼိူဝ်ၵၼ်ၵေႃႈ မၼ်းၸၢင်ႈႁၢႆၵႂႃႇ၊ ယွၼ်ႉပိူဝ်ႈၼႆလႄႈ ၵူၼ်းလူင်ၵေႃႈၵမ်းၵမ်းလီႁူပ်ႉထူပ်းၵၼ်။ ၾၢႆႇတပ်ႉမတေႃႇၶဝ်ၵေႃႈလႆႈႁပ်ႉပၢၵ်ႇ၊ ႁဝ်းၶႃႈၵေႃႈႁၼ်လီၸွမ်း။\n\nယွၼ်ႉပိူဝ်ႈဝႃႈၵၢၼ်တုမ်ႉတိူဝ်ႉၵၼ် ပဵၼ်ပၢင်တိုၵ်းၵၼ်ၼႆႉ မၼ်းတေၵႂႃႇတုမ်ႉတိူဝ်ႉၵူၼ်းမိူင်း။ ၼင်ႇႁိုဝ်မၼ်း တေဢမ်ႇတုမ်ႉတိူဝ်ႉၵူၼ်းမိူင်းၼၼ်ႉ ၵၢၼ်သိုၵ်းႁဝ်းဢၼ်ၶဵင်ႈၶႅင်တေႃႇၵၼ်ၼၼ်ႉ ႁႂ်ႈလႆႈယွၼ်ႇယၢၼ်းတေႃႇၵၼ်။ ၵဵဝ်ႇၵပ်းလွင်ႈယွၼ်ႇယၢၼ်းပၢင်တိုၵ်း၊ ၼင်ႇႁိုဝ်တေဢမ်ႇပဵၼ်လွင်ႈတုမ်ႉတိူဝ်ႉၼၼ်ႉ ႁဝ်းၶႃႈၵေႃႈလႆႈတုၵ်းယွၼ်း ႁႂ်ႈၵပ်းသိုပ်ႇၵပ်းသၢၼ်တီႈလုမ်းၵပ်းသၢၼ်ႁဝ်းၶႃႈၼမ်ၼမ်၊ ႁဝ်းၶႃႈလႆႈဢုပ်ႇဢူဝ်းၵၼ်ၸိူင်ႉ- ၸဝ်ႈသိုၵ်းၸၢႆးမိူင်း လၢတ်ႈ။\n\nတွၼ်ႈၵၢၼ်ပူၵ်းပွင်ၼၼ်ႉ ယူႇတီႈ RCSS လႆႈတုၵ်းယွၼ်းပႃး ႁႂ်ႈလႆႈတင်ႈႁူင်းႁဵၼ်းၸိူဝ်ႉၸၢတ်ႈ ၼႂ်းၸိုင်ႈတႆးထႅင်ႈတင်းၼမ်-ၼႆယဝ်ႉ။\n\n\"ဢၼ်ႁဝ်းၶႃႈမႃးၵမ်းၼႆႉ ပိူဝ်ႈတႃႇမႃးသၢင်ႈလွင်ႈယုမ်ႇယမ်ၵၼ်။ ၾၢႆႇၼိုင်ႈၵေႃႈ ႁူဝ်ပဝ်ႈလူင်ႁဝ်းၶႃႈၵေႃႈ ဝၢႆးလူင်ပွင်ၸိုင်ႈမႂ်ႇၶိုၼ်ႈမႃးၼႆႉ တင်းၽူႈၵိူဝ်းၵုမ်ၸိုင်ႈမိူင်းၵေႃႈ ပႆႇလႆႈႁူပ်ႉထူပ်းၵၼ်။ ႁဝ်းၶႃႈၵေႃႈႁႂ်ႈမၼ်းပဵၼ် လွင်ႈၵေႃႇသၢင်ႈလွင်ႈယုမ်ႇယမ်ၵၼ်ၼႆလႄႈ ႁဝ်းၶႃႈၸင်ႇလႆႈမႃးႁူပ်ႉထူပ်းဢုပ်ႇဢူဝ်းၵၼ်။ ဢုပ်ႇဢူဝ်းၵၼ်ပွၵ်ႈၼႆႉ ၼႂ်းဝၼ်းလဵဝ်ၵူၺ်း၊ ၼိုင်ႈၶၵ်ႉၼိုင်ႈတွၼ်ႈတႄႉလီပဵင်းပေႃးၸႂ်ယူႇ၊ တွၼ်ႈတႃႇႁဵတ်းဢွၵ်ႇၼမ်ႉဢွၵ်ႇတူဝ်တႄႉ ႁဝ်းၶႃႈထုၵ်ႇလႆႈဢုပ်ႇဢူဝ်း ႁူမ်ႈၵၼ်ႁဵတ်းသၢင်ႈၵႂႃႇ။ လွင်ႈၼၼ်ႉတႄႉ ၽွၼ်းၵၢၼ်မၼ်း ႁဝ်းၶႃႈၸင်ႇတေ လၢတ်ႈလႆႈထႅင်ႈၵမ်းၼိုင်ႈ\"-ၸဝ်ႈသိုၵ်းၸၢႆးမိူင်း လၢတ်ႈ။\n\nဢိင်ၼိူဝ် ၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸုၵျီႇ ယူႇတီႈသုၼ်ၵၢင်လွင်ႈငမ်းယဵၼ်လႄႈ ၵၢၼ်သၢင်ႈလွင်ႈၶိုၼ်းလီၵၼ်ၼႂ်းၸိူဝ်ႉၸၢတ်ႈ (NRPC) ႁွင်ႉမွၵ်ႇမႃးသေ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸွမ်သိုၵ်းလူင်ယွတ်ႈသိုၵ်း ဢွၼ်ႁူဝ်ၼမ်းၼႃႈမူႇၸုမ်း ဢွၵ်ႇၶၢဝ်းတၢင်း ဝၼ်းတီႈ 10/09/2017 ထိုင်ၼေႇပျီႇတေႃႇ။\n\nဝၼ်းတီႈ 11/09/2017 တွၼ်ႈပွတ်းၼႂ် တင်ႈတႄႇယၢမ်း 10 မူင်းထိုင် 11 မူင်း၊ ႁူဝ်ပဝ်ႈလူင်ၸဝ်ႈယွတ်ႈသိုၵ်း ဢွၼ်ႁူဝ်ၼမ်းၼႃႈ RCSS ဢဵၼ်ႁႅင်းၵူၼ်း 6 ၵေႃႉ ႁူပ်ႉထူပ်းၽူႈၵိူဝ်းၵုမ်ၸိုင်ႈမိူင်း ဢွင်ႇသၢၼ်းၸုၵျီႇ ဢိၵ်ႇၸုမ်းလူင်ပွင်ၸိုင်ႈ ၽွင်းလူင်မိူင်းႁူမ်ႈတုမ်ၶဝ် ဢိၵ်ႇၽူႈမီးပုၼ်ႈၽွၼ်းလၢႆလၢႆၵေႃႉ တီႈသုၼ်ၵၢင်လွင်ႈငမ်းယဵၼ်လႄႈ ၵၢၼ်သၢင်ႈလွင်ႈၶိုၼ်းလီၵၼ်ၼႂ်းၸိူဝ်ႉၸၢတ်ႈ။\n\nတင်ႈတႄႇယၢမ်း 11:00 တေႃႇထိုင်မွၵ်ႈဝၢႆးဝၼ်း 13:00 မူင်းၼၼ်ႉ လႆႈႁူပ်ႉထူပ်းဢုပ်ႇဢူဝ်းတင်းၵႅမ်ႁူဝ်ပဝ်ႈ NRPC ၽွင်းလူင်မိူင်းႁူမ်ႈတုမ် လုမ်းၽူႈၵိူဝ်းၵုမ်ၸိုင်ႈမိူင်း ဢူးၵျေႃႇတိၼ်ႉသူၺ်ႇ ဢိၵ်ႇၸဝ်ႈၼႃႈတီႈၼႂ်း NRPC ၸွမ်သိုၵ်းလူင်ယႃႇပျေႉ လႄႈ ၼႂ်းၸုမ်းၸိူဝ်း NRPC ။ ဝၢႆးဝၼ်းယၢမ်း 14:00 မူင်းတေႃႇထိုင်တၢမ်းၶမ်ႈႁိမ်း 17:00 မူင်းၼၼ်ႉ လႆႈႁူပ်ႉထူပ်းဢုပ်ႇဢူဝ်း ၵႅမ်ၽူႈၵွၼ်းသိုၵ်းသုင်သုတ်း တပ်ႉမတေႃႇမၢၼ်ႈ ၽူႈၵွၼ်းတပ်ႉပႆလိၼ် ၸွမ်သိုၵ်းလူင်ၸူဝ်းဝိၼ်း တီႈႁွင်ႈႁပ်ႉၶႅၵ်ႇ ပယိၼ်ႉၼွင်ႇ-ၼႆယဝ်ႉ။"
  },
  {
    "title": "သႄႉၵၼ်သႄႉပႃႈၼႃႈ ယွင်ႈၵၼ်ယွင်ႈပႃႈလင်",
    "content": "ၼႂ်းလူၵ်ႈလူင်ၼႆႉ မီးလႅင်းလႄႈလပ်းသိင်ႇ မီးလီလႄႈၸႃႉ သွင်ၽၢၵ်ႇသွင်ၾၢႆႇၵူႈတီႈ ၵူႈမိူဝ်ႈ။ လႅင်းလႄႈလပ်းသိင်ႇ ၼၼ်ႉ ၽႂ်ၽႂ်ၵေႃႈတၵ်းႁူႉ။ တေႃႈၼင်ႇၵူၼ်းတႃဝွတ်ႇယင်းႁူႉၵၢင်ဝၼ်းၵၢင်ၶိုၼ်း။ ၵူၺ်းၵႃႈလီလႄႈၸႃႉၼၼ်ႉ ၵူႈၵေႃႉ ႁူႉယူႇသေတႃႉၵေႃႈ တေဢမ်ႇပေႃးမေႃၸႅၵ်ႇမေႃယႅၵ်ႈႁိုဝ် ဢမ်ႇယွမ်းၸႅၵ်ႇယွမ်းယႅၵ်ႈ။ ၵွပ်ႈဝႃႈ မၢင်ၸိူဝ်းတေၶဝ်ႈၶၢင်ႈ ယူႇၾၢႆႇတူဝ်ၵဝ်ႇတိၵ်းတိၵ်းသေ ဢမ်ႇယွမ်းႁပ်ႉႁဵတ်ႇၽူလ်ၾၢႆႇပိူၼ်ႈ။\n\nပိူင်လွင်ႈၵူၼ်း ဢၼ်ၵူၼ်းႁဝ်းလူင်လိုမ်းႁိုဝ် ဢမ်ႇႁူႉၸၵ်းတူဝ်ၸဝ်ႈၵဝ်ႇၼၼ်ႉ ၵမ်ႈၼမ်တေႁူႉလိူင်ႈပိူၼ်ႈ ထတ်းသၢင် ပိူၼ်ႈ ႁၼ်လီႁၼ်ၸႃႉပိူၼ်ႈၵူၺ်း လွင်ႈလီလွင်ႈၸႃႉၸဝ်ႈၵဝ်ႇ ဢမ်ႇတွၼ်ႉၶွၼ်းယဝ်ႇသၢႆႇသၢင် ထတ်းတူၺ်းၶိုၼ်း။ ဝူၼ်ႉဝႃႈ ႁဵတ်ႇၽူလ်ၸဝ်ႈၵဝ်ႇ ပၢႆးဝူၼ်ႉၸဝ်ႈၵဝ်ႇ တၢင်းႁဵတ်းၸဝ်ႈၵဝ်ႇ ၸိုဝ်ႈၸႂ်ႈထုၵ်ႇမႅၼ်ႈၵူႈလွင်ႈၵူႈဢၼ်ၵူႈမိူဝ်ႈ မိူၼ်ၽူႈတတ်းသိလ်(တြႃး)မၢင်ၸဝ်ႈမၢင်ၵေႃႉၵေႃႈ ဢမ်ႇတွၼ်ႉလႆႈထတ်းသၢင်တူဝ်ၵဝ်ႇ။\n\nႁူမ်ႈဝႃႈ ၽူႈတတ်းသိလ် (တြႃး) တတ်းသိလ်ထုၵ်ႇမႅၼ်ႈမႃးလၢႆလၢႆလိူင်ႈ လူၺ်ႈၶေႃႈမုလ်းဢၼ်ၾၢႆႇၸဝ်ႈၼႃႈတီႈ ၵဵပ်းႁွမ်တွမ်ၶွၼ်ႈ ယွႆႈသေးထီႇ ထူၼ်ႈ တႅမ်ႈသူင်ႇယိုၼ်ႈမွပ်ႈမႃးၼၼ်ႉ မၢင်လွင်ႈတတ်းသိလ်ၽိတ်းၵႂႃႇၵေႃႈ ယၢမ်ႈမီးမႃးယူႇ။ ဢမ်ႇၵွမ်ႉပိူၼ်ႈၵူၺ်း တူဝ်ၵူၼ်းႁဝ်းၵူႈၵေႃႉတၵ်းပဵၼ်ယူႇ။ ယွၼ်ႉၼၼ်ႉထုၵ်ႇလီၾၢင်ႉတိူၼ်ႁင်းၽႂ်မၼ်းလႄႈ ၶိုၼ်းထတ်းသၢင်တူၺ်းတူဝ် ၸဝ်ႈၵဝ်ႇယူႇ။ ၵွၼ်ႇတေလၢတ်ႈတေႁဵတ်း တၵ်းဝူၼ်ႉႁႂ်ႈထီႇထူၼ်ႈ ဝၢႆးလၢတ်ႈဝၢႆးႁဵတ်းယဝ်ႉ ၶိုၼ်းထတ်းသၢင် ၸွင်ႇ မၼ်းသၢင်ႇထုၵ်ႇၸိုဝ်ႈၸႂ်ႈ ၽိတ်းထုၵ်ႇၸိူင်ႉႁိုဝ်။\n\nၾိင်ႈတိုဝ်းၵမ် ဢၼ်ၵူၼ်းထဝ်ႈပူႇမွၼ်ႇပွၼ်ႈသွၼ်ၵႂၢမ်းၶူမ်းယမ်မႃး \"သႄႉၵၼ်သႄႉပႃႈၼႃႈ ယွင်ႈၵၼ်ယွင်ႈပႃႈလင်\" ၼၼ်ႉ ပွင်ႇဝႃႈသႄႉပႃႈၼႃႈပဵၼ်ၵၢၼ်မႄး ၼႄးပႃႈလင်ပွင်ႇဝႃႈသႄႉသွမ်း (ၶႃႉၸိုဝ်ႈၶၢႆသဵင်) ပိူၼ်ႈ။ ယွင်ႈၵၼ် ယွင်ႈပႃႈ ၼႃႈၼၼ်ႉ ႁဵတ်းႁႂ်ႈၵေႃႉထုၵ်ႇယွင်ႈ (ၵူၼ်းမီးတင်းႁူႉ) ဢမ်ႇမေႃယူႇ ဢမ်ႇမေႃဝႆႉတူဝ် ဢိၵ်ႇတင်းႁူႉဝႃႈ ၵူၼ်းၵေႃႉၼႆႉ မၼ်းၶႂ်ႈလႆႈသင်တီႈၵဝ်ႇၼႆယဝ်ႉ။ ထႅင်ႈလွင်ႈၼိုင်ႈၵေႃႈ ပဵၼ်ၵၢၼ်လိူမ်ႈၵိူမ်ႈ(လေးၶႅင်ႈလေးၶႃ)ၼၼ်ႉယဝ်ႉ။ ၵွပ်ႈၼႆ ၵႂၢမ်းၶူမ်းၽၢႆဢၼ်ၵူၼ်းထဝ်ႈပွၼ်ႈသွၼ်မႃး \"သႄႉၵၼ်သႄႉပႃႈၼႃႈ ယွင်ႈၵၼ်ယွင်ႈပႃႈလင်\" ၼႆႉပဵၼ်သိလ်ထမ်း (တြႃး)ဢၼ်ၼိုင်ႈ ထုၵ်ႇလႆႈယူႇၵိုၵ်းတူဝ်ၸႂ်။ ယိင်ႈပဵၼ်ၽူႈယႂ်ႇၵူၼ်းလူင် ယိင်ႈသိလ်ထမ်းၼႆႉမီးၵႃႈၶၼ်ယႂ်ႇ။ ယေႈၵႆႉ လၢတ်ႈၵႆႉၼႄးၵႆႉသႄႇၵႆႉတွၵ်ႈၵႆႉယွၵ်ႈၵႆႉလၢတ်ႈၵႂၢမ်းၸၼ်ႉတႅမ်ႇၵေႃႈ ပဵၼ်ၵၢၼ်ၶိုၼ်းတိုတ်ႉၸၼ် ၸၼ်ႉၸဝ်ႈၵဝ်ႇ လူင်းတႅမ်ႇ တိၵ်းတိၵ်းၵူၺ်း။\n\nလၢတ်ႈၶိူဝ်းပိူၼ်ႈဢမ်ႇလီ ယႃႇထၢင်ႇဝႃႈတူဝ်ၸဝ်ႈၵဝ်ႇတေလီ ယိင်ႈၶႅၼ်းႁဵတ်းႁႂ်ႈတူဝ်ၸဝ်ႈၵဝ်ႇပႅတ်ႈလၢႆ။ မိူဝ်ႈမႃး လၢတ်ႈ လွင်ႈပိူၼ်ႈဢမ်ႇလီၼႄႁဝ်း ထႅင်ႈတီႈၼိုင်ႈၵေႃႈ တၵ်းတေၵႂႃႇလၢတ်ႈလွင်ႈႁဝ်းဢမ်ႇလီၼၼ်ႉၵူၺ်း။ ၵူၼ်း လၢတ်ႈၶိူဝ်းပိူၼ်ႈဢမ်ႇလီၼၼ်ႉ ၵမ်ႈၼမ် တေပဵၼ်ၵူၼ်းၼိင်ႈပိူၼ်ႈ ၶွႆပိူၼ်ႈ ဢမ်ႇႁၢၼ်ႉၸႂ်ၼိူဝ်ပိူၼ်ႈ ၶႂ်ႈယႃႉပိူၼ်ႈလႄႈ ဢႅဝ်ႇၶႃႉၸိုဝ်ႈၶၢႆသဵင်ယႃႉၵဝ်း ၶႂ်ႈႁႂ်ႈပိူၼ်ႈလူႉပိူၼ်ႈၵွႆ ႁႂ်ႈပိူၼ်ႈႁၼ်မိူၼ် ႁူႉမိူၼ်ၸဝ်ႈၵဝ်ႇ ပဵၼ်ၾၢႆႇၸဝ်ႈၵဝ်ႇၼၼ်ႉ ၵူၺ်း။\n\nၼႂ်းပၢင်ၵူၼ်းတင်းၼမ် ၸိူင်ႉၼင်ႇပၢင်ၵုမ်လႂ်ၸိူဝ်းၼႆႉၵေႃႈၼင်ႇၼၼ် မိူဝ်ႈပိူၼ်ႈၵၢဝ်ႇလၢတ်ႈၸီႉၼမ်းသပ်းၸႅင်ႈၼႄ ၼၼ်ႉ  ၸဝ်ႈၵဝ်ႇသမ်ႉဢမ်ႇတၵ်းသဵင်သေ ဝၢႆးဢွၵ်ႇမႃးတၢင်းၼွၵ်ႈသမ်ႉမႃးထတ်းသၢင်လွင်ႈၸႃႉပိူၼ်ႈ ၼႆႉၵေႃႈ ဢမ်ႇလီ။ သင်ဝႃႈဢဝ်မႃးထတ်းသၢင်ႁဵတ်ႇလႄႈၽူလ်လီဢမ်ႇလီၼၼ်ႉ ၸဝ်ႈၵဝ်ႇယင်းတေလႆႈတၢင်းႁူႉလူးၵွၼ်ႇ။\n\nလူၺ်ႈၵၢၼ်မိူင်းၵေႃႈလီ ၵၢၼ်တူင်ႇဝူင်းၵူၼ်းၵေႃႈလီ ဢၼ်ႁဝ်းဢမ်ႇၽွမ်ႉၵၼ်လႆႈ။ သူၼ်ႇၼိုင်ႈၵေႃႈ လိူဝ်သေႁဝ်း ဢမ်ႇယွမ်းႁပ်ႉႁဵတ်ႇၽူလ်ၵၼ် ဢမ်ႇဝႆႉၵႂၢမ်းႁၵ်ႉတေႃႇၵၼ် ဢမ်ႇယုမ်ႇယမ်ၼပ်ႉထိုဝ်ၵၼ် ဢမ်ႇဝႆႉၶိုၵ်ႉၵၼ်။ လိူဝ် ၼၼ်ႉၼႂ်းၵႄႈၵၢင်မၼ်း ယင်းပၢႆမီးပႃးၵႂၢမ်းသႄႉၼႄးၵၼ် ၵႂၢမ်းသႄႇယူင်းပူင်းၸႃႉၵၼ် ၶႃႉၸိုဝ်ႈၶၢႆသဵင်ၵၼ်  ယွၼ်ႉ ၼႆႉၵေႃႈပိူင်ၼိုင်ႈ ၵၢၼ်ၽွမ်ႉႁူမ်ႈဢမ်ႇၵိူတ်ႇၶိုၼ်ႈပဵၼ်မႃးလႆႈ။ ၽူႈၶဵၼ်ၶဝ်ႁူႉလိုၵ်ႉႁူႉတိုၼ်ႈလွင်ႈႁဝ်းၸိူဝ်းၼႆႉ ၸင်ႇဝႆႉ မဝ် ဢဝ်တိုဝ်ႉတၢင်းလွင်ႈၼႆႉသေ ဢမ်ႇၵူဝ်ၵိၼ်ႁဝ်းလႄႈၸင်ႇလူလၢႆႁဝ်းမႃး ။\n\nၸိူင်ႉႁိုဝ်ၵေႃႈလီ ၵူၼ်းႁဝ်းၵူႈၵေႃႉ လူၺ်ႈၵၢၼ်ပိၼ်ႇပႆႇႁၵ်ႉၵၼ် ၵၢၼ်ယုမ်ႇယမ်ၼပ်ႉထိုဝ်ၵၼ် ၵၢၼ်ယုၵ်ႉယွင်ႈၵၼ် ၼၼ်ႉ ပဵၼ်ၵၢၼ်လီတိုဝ်းၵမ်မႅတ်ႇပႅင်းႁႂ်ႈၵိုမ်းဝႆႉၼႂ်းမၢၵ်ႇႁူဝ်ၸႂ်လူင်ၽႂ်မၼ်းယူႇ။\n\nမၢႆတွင်း *\n\nပွင်ႈၵႂၢမ်းဢွၼ်ႇႁူဝ်ၼႆႉ  ဝႆႉပဵၼ်ၵၢၼ်ၵႅမ်းၾၢင်ႉ\n\nပိုတ်ႇငၢင်ႉတၵ်ႉတိူၼ်ၸႂ်  ဢမ်ႇမၢႆၽႂ်ၶိုၵ်ႉတွၼ်း\n\nယွၼ်းပဵၼ်ၵၢၼ်ထတ်းယင်ႇ  ၸွင်ႇပဵၼ်ၼင်ႇထွႆႈၵႂၢမ်း\n\nယၢမ်းၼႆႉလီၵႄႈမႄး  ၸၢင်ႈၶႄးပဵၼ်ၽွၼ်းလီ\n\nသုၵ်ႈသီၸႂ်ၸၢင်ႇၸိုၼ်ႈ  ယုၵ်ႉသုင်ၶိုၼ်ႈမုၼ်းတိူဝ်း\n\nၸၼ်ႉၶိူဝ်းၵူၼ်းၶိုၼ်ႈယႂ်ႇ  လႅၵ်ႈလၢႆႈမႂ်ႇၸႂ်ႁဝ်း\n\nၵဝ်ၼဝ်းၸူမ်မူၵ်းၵူမ်ႇ  ၶီႈႁူမ်ႇၽႄးမႃးႁိုင်\n\nထိုင်ၶၢဝ်းယမ်းလႅၵ်ႈလၢႆႈၸႂ်ႁဝ်းယဝ်ႉ"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 12/09/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.76 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1349.00 ပျႃး၊ ငိုၼ်းၶႄႇ 1 ယႅၼ်ႉ = 206.64 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။"
  },
  {
    "title": "ၾူၼ်တူၵ်းလၢႆဝၼ်းၼမ်ႉၼွင်း ထူမ်ႈၼႂ်းဝဵင်းတႃႈၶီႈလဵၵ်းထႅင်ႈ",
    "content": "ၾူၼ်တူၵ်းလၢႆဝၼ်းထပ်းၵၼ်လႄႈ ၼမ်ႉႁူၺ်ႈၼမ်ႉႁွင်ႈ ၼမ်ႉမႄႈသၢႆၼွင်းထူမ်ႈ ၸွမ်းပွၵ်ႉ/ၵၢတ်ႇ ၼႂ်းဝဵင်းတႃႈ ၶီႈလဵၵ်း လၢႆတီႈ ႁဵတ်းႁႂ်ႈၵူၼ်းမိူင်း ႁူပ်ႉတၢင်းယၢပ်ႇ ဝႃႈၼႆ။\n\nဝၼ်းတီႈ 12/09/2017 ယၢမ်းၵၢင်ၼႂ် မွၵ်ႈ 5-6 မူင်းၼႆႉ ၾူၼ်တူၵ်းႁၢဝ်ႈႁႅင်းလႄႈ ၼမ်ႉထူမ်ႈၸွမ်းၵၢတ်ႇ ဝၢၼ်ႈၵွင်း၊ ၵၢတ်ႇသၼ်သၢႆး(ၶ) တႃႈလေႃႉလႄႈ ပွၵ်ႉမၢၵ်ႇၵႃႇႁူဝ်ၶမ်း ၼႂ်းၸႄႈဝဵင်း တႃႈၶီႈလဵၵ်း ၸိုင်ႈတႆးပွတ်း ဢွၵ်ႇၶူင်း။\n\nၸၢႆးသႅင် ၵူၼ်းယူႇသဝ်း ၼႂ်းပွၵ်ႉမၢၵ်ႇၵႃႇႁူဝ်ၶမ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၼမ်ႉတႄႉထူမ်ႈမိူဝ်ႈ ယၢမ်းၵၢင်ၼႂ်ၸဝ်ႉ။ တေႃႈလဵဝ် တၢင်းပွတ်းႁဝ်းယူႇၼႆႉ ၼမ်ႉယွမ်းလူင်းယဝ်ႉ ၵူၺ်းၵႃႈ ၶီႈၵူမ်ႇၶီႈငႂ်ႈ ဢၼ် လႆမႃးၸွမ်းၼမ်ႉၵိုတ်းၶၢင်ႉတင်းၼမ်။ ၽွင်းမိူဝ်ႈၼမ်ႉထူမ်ႈယူႇၼၼ်ႉ ၼမ်ႉၼႆႉၵိုင်ႉၵၢင်ႉၶိုၼ်ႈထူမ်ႈၼွင်း မႃးၵမ်းလဵဝ် တေလႆႈဝႃႈ ၶိုၼ်ႈသုင်ဝႆႉယူႇ။ တေႃႈလဵဝ် ႁဝ်းၶႃႈ ဢွၼ်ၵၼ် ပတ်းၽဵဝ်ႈၶီႈၵူမ်ႇၶီႈငႂ်ႈ ၸွမ်းၼႂ်းဝၢင်းႁိူၼ်း ႁဝ်းယူႇ” ဝႃႈၼႆ။\n\nပႃႈၼၢင်း ယူႇပွၵ်ႉသၼ်သၢႆး (ၶ) လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၼမ်ႉထူမ်ႈလႄႈၼႂ်း ၵၢတ်ႇသၼ်သၢႆး သမ်ႉပေႃး ဢမ်ႇၸၢင်ႇၶၢႆ လႆႈၶၢႆႉမႃးၶၢႆၸွမ်းတၢင်း။ ပႃႈႁဝ်းၵႂႃႇၵၢတ်ႇမိူဝ်ႈၵႆႈ ဢမ်ႇတၼ်းလႆႈသိုဝ်ႉသင် ဝူၼ်ႉဝႃႈ ၼမ်ႉတေၼွင်းထူမ်ႈၼမ် ၵူဝ်ဢမ်ႇၸၢင်ႈ ဢွၵ်ႇၵၢတ်ႇယဝ်ႉၼႆသေ ဢွၵ်ႇမႃးၵမ်းလဵဝ်။ ဢွၵ်ႇမႃးၵမ်းၼိုင်ႈၵူၺ်း ဢမ်ႇတၼ်းႁိုင်သင် ၼမ်ႉၼႆႉ လႆၶဝ်ႈၼႂ်းၵၢတ်ႇၼႂ်းႁိူၼ်းပိူၼ်ႈ ၼွင်းယိုင်ႈၶိုၼ်ႈယူႇတိၵ်းတိၵ်းယဝ်ႉ” ဝႃႈၼႆ။\n\nဝၼ်းတီႈ 11-12 ၼႆႉၾူၼ်တူၵ်း ႁၢဝ်ႈႁႅင်းထပ်းၵၼ်လၢႆႁႃႈလႄႈ ၼမ်ႉႁူၺ်ႈယုင်း၊ ၼမ်ႉသၢႆ လႆၼွင်း လူၼ်ႉၾင်ႇလုပ်ႇထူမ်ႈ ၼႂ်းပွၵ်ႉၼႂ်းၵၢတ်ႇဝၢၼ်ႈၵွင်း၊ ၵၢတ်ႇတႃႇလေႃႉ ၸဵမ်ၸိူဝ်းၼႆႉ၊ ပွၵ်ႈၼႆႉတႄႉ ဢမ်ႇၼွင်း ပဵင်းၵမ်းပူၼ်ႉ ဝႃႈၼႆ။\n\nပူၼ်ႉမႃး မိူဝ်ႈၵၢင်လိူၼ်ဢေႃႊၵတ်ႉသ် 2017 ၼႆႉၵေႃႈ ၼမ်ႉသၢႆယိုင်ႈလူၼ်ႉၾင်ႇ ၼွင်းလုပ်ႇၼႂ်းၸႄႈ ဝဵင်းတႃႈ ၶီႈလဵၵ်း ၸွမ်းပွၵ်ႉပုင်းထုၼ်၊ ၵၢတ်ႇတႃႈလေႃႉ၊ ပွၵ်ႉမၢၵ်ႇၵႃႇႁူဝ်ၶမ်း၊ တွင်ၵေႃႉၼႂ်းလႄႈ ပွၵ်ႉမႄႈၶၢဝ် ဢိၵ်ႇ ထႅင်ႈလၢႆလၢႆတီႈ။ ၼွၵ်ႈလိူဝ်ၼၼ်ႉ တၢင်းၾင်ႇမႄႈသၢႆၵေႃႈ ၸွမ်းၵၢတ်ႇလွႆဝဝ်း၊ ႁၢၼ်ႉၶၢႆၶူဝ်း ၸွမ်းၾင်ႇ ၼမ်ႉသၢႆ၊ ၸွမ်းႁိူၼ်း ၸဵမ်ၸိူဝ်းၼႆႉ ၼွင်းလုပ်ႇထူမ်ႈတင်းၼမ် တုမ်ႉတိူဝ်ႉၵုၼ်ႇၵႃႉၶၢႆ သိူဝ်ႈၽႃႈ၊ ၽႃႈႁူမ်ႈ၊ ၶွင်ၵိၼ်ယႅမ်ႉ ၊ မၢင်လၢၼ်ႉ/ႁၢၼ်ႉ သိူဝ်ႈၽႃႈ ၽႃႈႁူမ်ႇၶူဝ်းၼွၼ်းၺႃးၼမ်ႉထူမ်ႈလႄႈ ပေႃးလႆႈၶၢႆထုၵ်ႇၶၢႆပေႃး တင်းၼမ်လၢႆ ဝႃႈၼႆ။\n\nၸိူင်ႉၼၼ်ၼင်ႇၵဝ်ႇ ဝၼ်းတီႈ 12/09/2017 ၼႆႉယွၼ်ႉၾူၼ်တူၵ်းႁႅင်းသေ ၼမ်ႉထူမ်ႈၼႂ်းၵၢင်ဝဵင်းသီႇပေႃႉ ၼမ်ႉႁွင်ႈပွၵ်ႉၵၢင်ဝဵင်းၼွင်းထူမ်ႈၸွမ်းတႃႈၸွမ်းတၢင်း၊ တၢင်းၵႃးလုၵ်ႉသီႇပေႃႉၵႂႃႇၼမ်ႉတူႈ။ ယွၼ်ႉၾူၼ် တူၵ်း ႁႅင်းလႄႈ တၢင်ႇဝဵင်းၵေႃႈလိၼ်ၵူၼ်ႇထူမ်တၢင်း၊ ၼမ်ႉထူမ်ႈ ၸိူဝ်းၼႆႉၵေႃႈမီး ဝႃႈၼႆ။"
  },
  {
    "title": "ၸုမ်းၵူၼ်းၼုမ်ႇတႆး TYO ၸႄႈဝဵင်းသီႇသႅင်ႇ ႁူပ်ႉထူပ်းၵူၼ်းဝၢၼ်ႈ ၶိုင်သၢင်ႈၵၢၼ်ပူၵ်းပွင်",
    "content": "ၸုမ်းၵူၼ်းၼုမ်ႇတႆး TYO ၸႄႈဝဵင်းသီႇသႅင်ႇ ႁူပ်ႉထူပ်းၵူၼ်းမိူင်း ၶပ်းၶိုင်ၸွႆႈတႃႇပူၵ်းပွင်ၵၢၼ်ႁႃ ၵိၼ်လဵင်ႉတွင်ႉလႄႈ လၢႆးႁႃလွၵ်းၵၢတ်ႇ ၶၢႆၶူဝ်းၶွင်ဢၼ်ဢွၵ်ႇၼႂ်းသူၼ်ၼႂ်းႁိူၵ်ႈ။\n\nဝၼ်းတီႈ 10 -11/09/2017 ၸုမ်းၵူၼ်းၼုမ်ႇတႆး TYO ၸႄႈဝဵင်းသီႇသႅင်ႇ ႁူပ်ႉထူပ်း ၵူၼ်းဝၢၼ်ႈ ဝၢၼ်ႈၼွင်ၵူင်းလႄႈ ဝၢၼ်ႈလိၼ်လႅင် ၸႄႈဝဵင်းသီႇသႅင်ႇ ၸႄႈတွၼ်ႈတူၼ်ႈတီး ၸိုင်ႈတႆးပွတ်း ၸၢၼ်း။\n\nၸၢႆးပိုၼ်းႁၢၼ် ႁူဝ်ၼႃႈၸုမ်းၵူၼ်းၼုမ်ႇတႆး TYO လၢတ်ႈဝႃႈ - “ ပီႈၼွင်ႉႁဝ်းၶႃႈယႃႇထၢင်ႇယႂ်ႇၸိူဝ်ႉ ၽၼ်းၼွၵ်ႈမိူင်း ၊ ယႃႇဢဝ်ၸႂ်လေႃးၽဝႃႈသေ ၸႂ်ႉယႃႈၶႃႈမူင်ႈမႅင်းတိၵ်းတိၵ်း ယွၼ်ႉပေႃးမိူဝ်း ၼႃႈမႃးမၼ်းၸၢင်ႈႁဵတ်းႁႂ်ႈတီႈလိၼ်ႁဝ်းလူႉၵွႆ ၽုၵ်ႇသင်ဢမ်ႇလႆႈ ၊ မၢင်ၸိူဝ်းၵေႃႈၶၢႆသေ ၵႂႃႇယူႇ ၼွၵ်ႈမိူင်း ပေႃးပွၵ်ႈၶိုၼ်းမိူင်းတႆးၵေႃႈတီႈလိၼ်ဢမ်ႇမီးယဝ်ႉသေ ၵႃႈလႆႈမႃးႁဵတ်းလုၵ်ႈၼွင်ႉပိူၼ်ႈ ၵူၺ်းယဝ်ႉ ” ဝႃႈၼႆ။\n\nၼႂ်းပၢင်ၼႆႉဢုပ်ႇဢူဝ်းၵၼ်လၢႆလွင်ႈမိူၼ်ၼင်ႇ လွင်ႈပႅင်းမႅတ်ႇသိင်ႇဝႅတ်ႉလွမ်ႉ၊ လွင်ႈလဵပ်ႈႁဵၼ်းတႃႇ ၽုၵ်ႇသွမ်ႈ ႁႂ်ႈပေႃးၶၢႆလႆႈ ႁႂ်ႈမီးလွၵ်းၵၢတ်ႇႁပ်ႉသိုဝ်ႉၶူဝ်းႁႆႈ၊ၶူဝ်းသူၼ်ပႃးၸဵမ်ၽွၼ်းၸႃႉယႃႈၶႃႈမူင်ႈ မႅင်းလွင်ႈတီႈလိၼ်ၸိူဝ်းၼႆႉ။\n\nပူၼ်ႉမႃးမိူဝ်ႈ ဝၼ်းတီႈ 02/03/2017 ၵေႃႈ ၸၢႆးပိုၼ်းႁၢၼ် ႁူဝ်ပဝ်ႈၸုမ်းၵူၼ်းၼုမ်ႇတႆး TYO ၸႄႈဝဵင်းသီႇသႅင်ႇ တင်း ၸၢႆးသၢႆလႅတ်ႇ ၾၢႆႇၵပ်းသၢၼ်၊ ၸၢႆးလၢဝ်ၶမ်း ၾၢႆႇသဵၼ်ႈမၢႆ၊ ၸၢႆးဢွင်ႇမိၼ်ႉ ၽူႈၼမ်းၼႂ်း ၸိူဝ်းၼႆႉ ဢွၼ်ႁူဝ်ၵူၼ်းၼုမ်ႇ ႁူပ်ႉထူပ်းၵူၼ်းမိူင်း လၢႆဝၢၼ်ႈမိူၼ်ၼင်ႇ ဝၢၼ်ႈၼွင်မွၼ်၊ ဝၢၼ်ႈယဵၼ်ႇ၊ သၢႆလႄး၊ ၵုင်းသုတ်း၊ တၢမ်ၽၢၵ်ႇ ၼႂ်းထုင်ႉပူင်း ၸႄႈတွၼ်ႈတူၼ်ႈတီး ၸိုင်ႈတႆး ပွတ်းၸၢၼ်း။ ဢုပ်ႇဢူဝ်း လႅၵ်ႈလၢႆႈ တွင်ႈထၢမ် လွင်ႈၵၢၼ်ယူႇၵၢၼ်ၵိၼ်၊ ၵၢၼ်ၽုၵ်ႇသွမ်ႈ၊ ၵၢၼ်ႁႃလွၵ်းၵၢတ်ႇ၊ ၵၢၼ်လိူၵ်ႈ ၸိူဝ်ႉၽၼ်း ၸိူဝ်းၼႆႉ။\n\nPhoto by Sai Pune Harn"
  },
  {
    "title": "ၼႃႈၵၢၼ်လူင်ၶိုၵ်ႉတွၼ်း ၶွင်ႇသီႇဢဝ်ၶိုၼ်းၸိုင်ႈတႆး တီႈၼေႇပျီႇတေႃႇ",
    "content": "ဢိင်ၼိူဝ် ၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸုၵျီႇ ယူႇတီႈ NRPC ၽိတ်ႈမွၵ်ႇမႃးသေ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ဢၼ်ၸွမ်သိုၵ်းလူင်ယွတ်ႈသိုၵ်း ဢွၼ်ႁူဝ်ၼမ်းၼႃႈၸုမ်းၸိူဝ်းလုၵ်ႈၼွင်ႉ ၽူႈမီးၸၼ်ႉ လႆႈဢွၵ်ႇၶၢဝ်းတၢင်း ဝၼ်းတီႈ 10/09/2017 ထိုင်ၼေႇပျီႇတေႃႇ။\n\nဝၼ်းတီႈ 11/09/2017 တွၼ်ႈပွတ်းၼႂ် တင်ႈတႄႇယၢမ်း 10 မူင်းထိုင် 11 မူင်း၊ ႁူဝ်ပဝ်ႈလူင်ၸဝ်ႈယွတ်ႈသိုၵ်း ဢွၼ်ႁူဝ်ၼမ်းၼႃႈ ႁူပ်ႉထူပ်းၽူႈၵိူဝ်းၵုမ်ၸိုင်ႈမိူင်း ဢွင်ႇသၢၼ်းၸုၵျီႇ ဢိၵ်ႇၸုမ်းလူင်ပွင်ၸိုင်ႈ တီႈသုၼ်ၵၢင်လွင်ႈငမ်းယဵၼ်လႄႈ လွင်ႈၶိုၼ်းလီၵၼ်ၼႂ်းၸိူဝ်ႉၸၢတ်ႈ။ ဢုပ်ႇဢူဝ်း ၵဵဝ်ႇၵပ်းလွင်ႈသၢင်ႈ လွင်ႈယုမ်ႇယမ်ၵၼ်၊ လွင်ႈၵၢၼ်ၵိုတ်းယိုဝ်းတူဝ်ႈမိူင်း NCA ၊ လွင်ႈငမ်းယဵၼ်၊ ပၢႆးယူႇလီ၊ ပၢႆးပၺ်ၺႃ၊ လွင်ႈပူၵ်းပွင်ၽဝၵူၼ်းမိူင်း၊ လွင်ႈယႃႈမဝ်းၵမ်လႄႈ လွင်ႈလူတ်းယွၼ်ႇ ၵၢၼ်ၶဵင်ႈၶႅင်ၵၢၼ်သိုၵ်းတေႃႇၵၼ် ၸိူဝ်းၼႆႉ။\n\nတင်ႈတႄႇယၢမ်း 11:00 မူင်းပၢႆထိုင် 12:50 မူင်းၼၼ်ႉ လႆႈႁူပ်ႉထူပ်းဢုပ်ႇဢူဝ်းတင်းၵႅမ်ႁူဝ်ပဝ်ႈ NRPC ၽွင်းလူင်မိူင်းႁူမ်ႈတုမ် လုမ်းၽူႈၵိူဝ်းၵုမ်ၸိုင်ႈမိူင်း ဢူးၵျေႃႇတိၼ်ႉသူၺ်ႇ။ ဝၢႆးဝၼ်း ၶၢဝ်းယၢမ်း 14:00 မူင်းတေႃႇထိုင် 16:00 မူင်းၼၼ်ႉ လႆႈႁူပ်ႉထူပ်းဢုပ်ႇဢူဝ်း ၵႅမ်ၽူႈၵွၼ်းသိုၵ်းသုင်သုတ်း တပ်ႉမတေႃႇမၢၼ်ႈ ၽူႈၵွၼ်းၾၢႆႇၵႅတ်ႇၶႄတပ်ႉပႆလိၼ် ၸွမ်သိုၵ်းလူင်ၸူဝ်းဝိၼ်း တီႈႁွင်ႈႁပ်ႉၶႅၵ်ႇ ပယိၼ်ႉၼွင်ႇ- ဝႅပ်ႊသၢႆႊၶၢဝ်ႇ တႆးလွတ်ႈလႅဝ်း ဢွၵ်ႇဝႆႉၼင်ႇၼႆ။\n\nၸဝ်ႈယွတ်ႈသိုၵ်း လၢတ်ႈမိူဝ်ႈပၢင်သပ်းလႅင်းၸႅင်ႈၶၢဝ်ႇ မိူဝ်ႈဝၼ်းတီႈ 09/09/2017 တီႈၽူႈသိုဝ်ႇၶၢဝ်ႇၶဝ်ဝႃႈ- \"ငဝ်းလၢႆးမိူင်းႁူမ်ႈတုမ်မိူင်းမၢၼ်ႈၼႆႉ ႁဝ်းၵိုတ်းသိုၵ်းၵၼ်မႃးၶၢဝ်းတၢင်း 5 ပီယဝ်ႉ၊ ၵူၺ်းၵႃႈ လွင်ႈၶိုပ်ႈၼႃႈၼႆႉ ဢမ်ႇပေႃးမီး။ ပွၵ်ႈၼႆႉ ဢိင်ၼိူဝ် NRPC တႅမ်ႈလိၵ်ႈႁွင်ႉမွၵ်ႇမႃး ႁႂ်ႈလႆႈႁူပ်ႉထူပ်းၵၼ် သၢင်ႈလွင်ႈယုမ်ႇယၼ်ၵၼ်။ ၼႂ်းတိုဝ်ႉတၢင်းၼႆႉ RCSS မုင်ႈမွင်းဝႃႈ တေလႆႈလွင်ႈယုမ်ႇယမ်ၵၼ်ၶိုၼ်ႈမႃး။ ပၼ်ႁႃဢၼ်မီးလွင်ႈထၢင်ႇၽိတ်း ထၢင်ႇပိူင်ႈၼိူဝ်ၵၼ်ၸိူဝ်းၼႆႉၵေႃႈ မၼ်းတေလီၶိုၼ်ႈမႃး။ လီၶိုၼ်ႈမႃးဢၼ်ဝႃႈၼႆႉ ဢၼ်မီးလွင်ႈထၢင်ႇၽိတ်း ထၢင်ႇပိူင်ႈၼိူဝ်ၵၼ်မိူဝ်ႈပူၼ်ႉမႃး ၸိူဝ်းၼႆႉၵေႃႈ မၼ်းတေႁၢႆၵႂႃႇ\"-ဝႃႈၼႆ။\n\nၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸုၵျီႇ တင်းႁူဝ်ပဝ်ႈ RCSS ၸွမ်သိုၵ်းလူင်ယွတ်ႈသိုၵ်း ႁူပ်ႉထူပ်းၵၼ်ပွၵ်ႈၵမ်းၼႆႉ ဝၢႆးသေပႃႇတီႇ NLD ၶိုၼ်ႈပဵၼ်လူင်ပွင်ၸိုင်ႈမႃးၼႆႉ ပဵၼ်ပွၵ်ႈထီႉၼိုင်ႈ။ မိူဝ်ႈပႆႇပဵၼ်လူင်ပွင်ၸိုင်ႈၼၼ်ႉၵေႃႈ သွင်ၾၢႆႇယၢမ်ႈထူပ်းၵၼ်ပွၵ်ႈၼိုင်ႈ။\n\nၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ၼႆႉ ပဵၼ်ၸုမ်းဢၼ် လူင်းလၢႆးမိုဝ်း ၵိုတ်းတိုၵ်းတူဝ်ႈမိူင်း (NCA) သေ ပဵၼ်ၸုမ်းဢၼ် လူင်ပွင်ၸိုင်ႈသိုၵ်းမၢၼ်ႈ ပိုၼ်ၽၢဝ်ႇပူတ်းဢွၵ်ႇပႅတ်ႈသဵၼ်ႈၸိုဝ်ႈ ၸုမ်းၼွၵ်ႈမၢႆမီႈ မိူဝ်ႈၵၢင်လိူၼ်ၼူဝ်ႊဝႅမ်ႊၿိူဝ်ႊ ပီ 2015 ပူၼ်ႉမႃး။ ၽွင်းၵေႃႇသၢင်ႈလွင်ႈငမ်းယဵၼ်ယူႇၼႆႉ ပၢင်ၵုမ်လူင်လွင်ႈငမ်းယဵၼ်ၸၼ်ႉ ၸိုင်ႈမိူင်းႁူမ်ႈတုမ် ႁိုဝ် ပၢင်ၵုမ်လူင်ပၢင်လူင်ႁူဝ်ပၢၵ်ႇပီ 21 ပၢင်လူင်ၵေႃႈ ၶိုၼ်ႈႁွတ်ႈၶဝ်ႈႁူမ်ႈ ဢုပ်ႇဢူဝ်းၵၢၼ်မိူင်းမႃး။\n\nPhoto by Myanmar State Counsellor Office"
  },
  {
    "title": "သိုၵ်းမၢၼ်ႈသွၵ်ႈတဝ်ထိူၼ်ႇ ယိုဝ်းၵွင်ႈပွႆႇမၢၵ်ႇလူင် ၵူၼ်းဝၢၼ်ႈၵူဝ်ႁႄ ႁူဝ်ၵူၼ်း 300 ပၢႆပၢႆႈၽေးသိုၵ်း တီႉမတ်ႉပေႃႉထုပ်ႉပႃးၵူၼ်းမိူင်း",
    "content": "သိုၵ်းမၢၼ်ႈ ဢၼ်ငဝ်ႈတပ်ႉပၵ်းတီႈမိူင်းယႆ ၸိုင်ႈတႆးပွတ်းႁွင်ႇ၊ ဢွၵ်ႇသွၵ်ႈတဝ်ထိူၼ်ႇ၊ ၺႃးႁွႆးတိၼ်သိုၵ်းတႆး ယဝ်ႉ ပွႆႇမၢၵ်ႇလူင်ၼပ်ႉသၢဝ်းလုၵ်ႈ၊ ယိုဝ်းၵွင်ႈႁၢတ်ႇသႂ်ႇၸွမ်းထိူၼ်ႇၸွမ်းလွႆ၊ သွၵ်ႈတဝ်ၼႂ်းသူၼ်ၼႂ်းႁႆႈ၊ တီႉမတ်ႉၵူၼ်းမိူင်းႁၢပ်ႇၶူဝ်းၵႂႃႇၸွမ်းၶဝ် ထဵတ်ႈထၢမ်ပေႃႉထုပ်ႉၸွမ်း။\n\nမိူဝ်ႈဝၼ်းတီႈ 10/09/2017 ၶၢဝ်းယၢမ်းၵၢင်ၼ်ႂ 8 မူင်း၊ သိုၵ်းမၢၼ်ႈတပ်ႉၶမရ 325 မိူင်းယႆ၊ ဢဵၼ်ႁႅင်း 57 ၵေႃႉ ဢၼ်သွၵ်ႈတဝ်ထိူၼ်ႇယူႇ ယိုဝ်းၵွင်ႈၵၢင်ႇ ပွႆႇမၢၵ်ႇလူင် ၾၢႆႇႁွင်ႇဝၢၼ်ႈလွႆယွႆး ဢိူင်ႇပႃႇၵၢင်း ၸႄႈဝဵင်းမိူင်းယႆ။ ႁဵတ်းႁႂ်ႈၵူၼ်းဝၢၼ်ႈလွႆယွႆး တိုၼ်ႇသၢၼ်ႈၵူဝ်ႁႄဢွၼ်ၵၼ်ပၢႆႈ ၶီႇလူတ်ႉၵႃး 3 လမ်း တင်းထူဝ်ႈ ႁွတ်ႈထိုင်ယင်ႉလိုဝ်ႈယူႇသဝ်းဝႆႉတီႈ ၼႂ်းဝၢၼ်ႈၼမ်ႉပူၵ်ႇ ႁူဝ်ၵူၼ်းမီးမွၵ်ႈ 300 ၵေႃႉပၢႆ-ၼႆယဝ်ႉ။\n\nၵူၼ်းၼႂ်းပိုၼ်ႉတီႈၵေႃႉၼိုင်ႈလၢတ်ႈဝႃႈ- \"ဢွၼ်ၼႃႈၼၼ်ႉ မိူဝ်ႈဝၼ်းတီႈ 9/9/2017 သိုၵ်းမၢၼ်ႈတပ်ႉၶမရ 325 ဢၼ်ငဝ်ႈတပ်ႉပၵ်းဝႆႉတီႈမိူင်းယႆၼၼ်ႉ တင်းၸုမ်းပီႇတုႉၸိတ်ႉၼမ်ႉပွင်ႈ 18 ၵေႃႉ ႁူမ်ႈၵၼ်မီးဢဵၼ်ႁႅင်း မွၵ်ႈ 57 ၵေႃႉ လုၵ်ႉတၢင်းမိူင်းယႆၵႂႃႇတၢင်းဝၢၼ်ႈပႃႇၵၢင်း၊ ၼွၼ်းတီႈႁူင်းႁဵၼ်းဝၢၼ်ႈပႃႇၵၢင်းၼိုင်ႈၶိုၼ်း။ သိုပ်ႇၼၼ်ႉ ၶဝ်ဢွၼ်ၵၼ်ဢွၵ်ႇဝၢၼ်ႈၵႂႃႇတၢ င်းဝၢၼ်ႈလွႆယွႆး၊ ၶဝ်ၵႂႃႇၽႃႇၺႃးမၢၵ်ႇလူင် ၾၢႆႇႁွင်ႇဝၢၼ်ႈလွႆယွႆးၼၼ်ႉသေ ၶဝ်ယိုဝ်းၵွင်ႈၾၢႆႇလဵဝ် ဢမ်ႇမီးၽ်ႂယိုဝ်းၶဝ် သဵင်မၢၵ်ႇလူင်တႅၵ်ႈ 3 လုၵ်ႈ\"- ဝႃႈၼႆ။\n\nဝၢၼ်ႈလွႆယွႆးၼႆႉ လင်ႁိူၼ်းမီး 50 လင်၊ ႁူဝ်ၵူၼ်းမီး 300 ၵေႃႉ၊ ယူႇတၢင်းၸဵင်ႇၸၢၼ်းဝၼ်းတူၵ်းမိူင်းယႆ၊ ယၢၼ်မိူင်းယႆမွၵ်ႈ( 20 လၵ်း။ ဝၢၼ်ႈပႃႇၵၢင်း၊ ဝၢၼ်ႈလွႆယွႆး၊ ဝၢၼ်ႈၼမ်ႉပူၵ်ႇ ၸိူဝ်းၼႆႉ ယူႇၼႂ်းဢိူင်ႇပႃႇၵၢင်း ၸႄႈဝဵင်းမိူင်းယႆ ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ။\n\n\"သိုၵ်းမၢၼ်ႈသွင်ၸုမ်းၶဝ်ႈသွၵ်ႈတဝ်ၼႂ်းထိူၼ်ႇ။ ၸုမ်းဢၼ်လုၵ်ႉတၢင်းမိူင်းယႆ ၶဝ်ႈမႃးတႄႉ ၶဝ်ႈမႃးၽႃႇၺႃး မၢၵ်ႇၼႂ်းၵႄႈၵၢင်ပႃႇၵၢင်းလႄႈလွႆယွႆး၊ ယိုဝ်းၵွင်ႈယူႇၾၢႆႇလဵဝ်၊ မိူဝ်ႈလဵဝ် သိုၵ်းမၢၼ်ႈၸုမ်းၼႆႉႁၢႆဝႆႉ ၼႂ်းထိူၼ်ႇ။ ထႅင်ႈၸုမ်းၼိုင်ႈသမ်ႉ လုၵ်ႉတၢင်းသွင်ၵႄးၶဝ်ႈၵႂႃႇတၢင်းဝၢၼ်ႈၽႃတုပ်ႇ ၸႄႈဝဵင်းသီႇပေႃႉ၊ ၵႂႃႇမီးဝႆႉတီႈပႃႇႁဵဝ်ႈဝၢၼ်ႈႁူဝ်ၶၢႆးမွၵ်ႈၵူၼ်း 80-100 ၵေႃႉ။ ဝၢၼ်ႈႁူဝ်ၶၢႆးၼႆႉ ယၢၼ်သႅင်ၵႅဝ်ႉမွၵ်ႈၼိုင်ႈလၵ်း\"- ၵူၼ်းၼႂ်းပိုၼ်ႉတီႈ သိုပ်ႇလၢတ်ႈ။\n\nပိူင်ပဵၼ်လွင်ႈသိုၵ်းမၢၼ်ႈယိုဝ်းၵွင်ႈ ပွႆႇမၢၵ်ႇပွၵ်ႈၼႆႉ မိူဝ်ႈဝၼ်းတီႈ 10/09/2017 ၼၼ်ႉ သိုၵ်းမၢၼ်ႈတပ်ႉၶမရ 325 မိူင်းယႆၼႆႉ ဢွၵ်ႇသွၵ်ႈတဝ်ထိူၼ်ႇသေ ၶၢဝ်းယၢမ်းၵၢင်ၼ်ႂ 9 မူင်း ၼၼ်ႉ ၵႂႃႇႁူပ်ႉသႂ်ႇၵူၼ်းဝၢၼ်ႈ ၸိုဝ်ႈသၢင်ႇလႃႉ တီႈၾၢႆႇၸၢၼ်းဝၢၼ်ႈလွႆယွႆး တီႈႁိမ်းႁႆႈ၊ ၽွင်းမၼ်းၸၢႆးၵႂႃႇသူင်ႇၶဝ်ႈၵူၼ်းႁဵတ်းႁႆႈသေ ပွၵ်ႈႁိူၼ်း။ သိုၵ်းမၢၼ်ႈတီႉမတ်ႉ ႁွင်ႉဢဝ်မၼ်းၸၢႆးၵႂႃႇၸွမ်းၶဝ်။ ဢွၵ်ႇၵႂႃႇၼႃႈတၢင်းၸၢၼ်း ႁိုင်မွၵ်ႈ 10 မိၼိတ်ႊၼၼ်ႉ သိုၵ်းမၢၼ်ႈၶဝ်ၵႂႃႇႁၼ် ႁွႆးတိၼ်သိုၵ်းတႆးလႄႈ ၶဝ်ပွႆႇမၢၵ်ႇလူင်မွၵ်ႈ 20 လုၵ်ႈ၊  ၼိုင်ႈၵမ်းပွႆႇမွၵ်ႈ 5 ၊ တင်းမူတ်းပွႆႇမွၵ်ႈ 5 ၵမ်း။ ပွႆႇမၢၵ်ႇလူင်ယဝ်ႉ ဢဝ်ၵွင်ႈယိုဝ်းၸွမ်းထိူၼ်ႇၸွမ်းလွႆၸိူဝ်းၼၼ်ႉသေ ၸႂ်ႉၵူၼ်းသိုၵ်းၶဝ်သွၵ်ႈတဝ်ၸွမ်းသူၼ်ႁႆႈၶဝ်ႈၵၢပ်ႇ ႁိမ်းႁွမ်းၸိူဝ်းၼၼ်ႉ။\n\nယွၼ်ႉသိုၵ်းမၢၼ်ႈသွၵ်ႈတဝ်သေ ၵႂႃႇႁူပ်ႉၺႃးၸၢႆးသၢင်ႇၵျေႃႇ တီႈၼႂ်းႁႆႈ ဢၼ်ၵႂႃႇၼွၼ်းပႂ်ႉႁႆႈ။ သိုၵ်းမၢၼ်ႈလိုဝ်ႈ ယူႇၸွမ်းႁိမ်းႁွမ်းႁႆႈႁိုင်မွၵ်ႈလၢႆလၢႆၸူဝ်ႈမူင်းသေ ႁွင်ႉၸၢႆးသၢင်ႇၵျေႃႇၸႂ်ႉတဵင်ႇၶူဝ်းၵႂႃႇၸွမ်းၶဝ်။ ထိုင်မႃးဝၢႆးဝၼ်း ၶၢဝ်းယၢမ်း 3 မူင်းၶိုင်ႈ ဢွၵ်ႇႁႆႈၵႂႃႇတင်းၸၢၼ်း မိူဝ်ႈၸမ်ထိုင်တၢင်းတူၵ်းၼမ်ႉယူၼ်းၼၼ်ႉ ၵႂႃႇထူပ်းသႂ်ႇၵူၼ်းဝၢၼ်ႈ ၸိုဝ်ႈသၢင်ႇၵွၼ်း၊ ၽွင်းမၼ်းၸၢႆးတိုၵ်ႉႁေႃႈၵႂၢႆးၵႂႃႇၼႃႈၵၢၼ်သေ တီႉမတ်ႉၵႂႃႇၸွမ်းၶဝ်။ သၢင်ႇၵွၼ်းၼႆႉ ယွၼ်ႉသိုၵ်းမၢၼ်ႈႁၼ်မႅၼ်ႈၸၢၵ်ႈလၢတ်ႈ (ဝေႃး)တီႈတူဝ်မၼ်းလႄႈ တီႉမတ်းမၼ်းၵႂႃႇၸွမ်းၶဝ်-ၼႆယဝ်ႉ။\n\nၸိူဝ်းၶဝ်သၢမ်ၵေႃႉၼႆႉပဵၼ် 1.ၸၢႆးသၢင်ႇလႃႉ ဢႃယု29 ပီ၊ လုၵ်ႈလုင်းဢေႃး ပႃႈၵျႃႇ၊ ယူႇဝၢၼ်ႈလွႆယွႆး။ 2.သၢင်ႇၵျေႃႇ ဢႃယု 36 ၊ လုၵ်ႈၸၢႆးလုင်းထုၼ်း-ပႃႈၵူမ်း၊ ယူႇဝၢၼ်ႈၼႃးလၢၼ်ႇ ဢိူင်ႇပႃႇၵၢင်း ၸႄႈဝဵင်းမိူင်းယႆ။ 3.သၢင်ႇၵွၼ်း ဢႃယု 32 ပီ၊ လုၵ်ႈၸၢႆး လုင်းၸၼ်ႇတႃႇ-ပႃႈမူၼ်း ဝၢၼ်ႈလွႆယွႆး။ သိုၵ်းမၢၼ်ႈၶဝ်ဢဝ်ၵႂႃႇၶင်ဝႆႉ တီႈဝၢၼ်ႈၼမ်ႉပူၵ်ႇ၊ ၼွၼ်းတီႈဝၢၼ်ႈၼမ်ႉပူၵ်ႇၼိုင်ႈၶိုၼ်း။ ပူႇသူၺ်ႇဝၢၼ်ႈၼမ်ႉပူၵ်ႇ ႁပ်ႉႁွင်း (ထွၵ်ႈၶၢမ်ႇ)ဢဝ်ၶဝ်သၢမ်ၵေႃႉလႄႈ သိုၵ်းမၢၼ်ႈၶဝ်ၸင်ႇပွႆႇပၼ် ပွၵ်ႈၶိုၼ်းႁိူၼ်း-ၼႆယဝ်ႉ။"
  },
  {
    "title": "ၵူၼ်းမိူင်း ၵဵင်းတုင် ႁူမ်ႈၵၼ်တႅပ်းတတ်း တေႁဵတ်းပွႆးပီမႂ်ႇတႆး ၶိုၵ်ႉယႂ်ႇလူင် ၼႂ်းႁၢင်လိူၼ်ၼူဝ်ႊဝႅမ်ႊၿိူဝ်ႊ တေ ထိုင်ၼႆႉ",
    "content": "ၸုမ်းတူင်ႉၼိုင်တူင်ႇဝူင်းတႆး ပႃႇတီႇၵၢၼ်မိူင်း လႄႈ ပီႈၼွင်ႉၵူၼ်းမိူင်း ႁူမ်ႈၵၼ် တႅပ်းတတ်း တေၸတ်းႁဵတ်း ပွႆးပီမႂ်ႇတႆး 2112 ၼီႈ ၶိုၵ်ႉယႂ်ႇလူင် တီႈၵဵင်းတုင် ၸိုင်ႈတႆးပွတ်းဢွၵ်ႇၶူင်း ဝႃႈၼႆ။\n\nဝၼ်းတီႈ 09/09/2017 ယၢမ်းဝၢႆးဝၼ်း ၵေႃလိၵ်ႈလၢႆးလႄႈၾိင်ႈငႄႈတႆး ႁႃႈၸၢဝ်းၶိူဝ်း ၸႄႈဝဵင်းၵဵင်းတုင် ဢွၼ်ႁူဝ် ၸတ်းႁဵတ်းပၢင်ၵုမ် တႃႇႁၢင်ႈႁႅၼ်းပၢင်ပွႆးႁပ်ႉတွၼ်ႈပီမႂ်ႇတႆး 2112 ၼီႈ၊ ပၢင်ၵုမ်ၸတ်းႁဵတ်း တီႈဝတ်ႉမိူင်းလီပဵင်းၸႂ် (ဝတ်ႉမိူင်းပဵင်း) ၸႄႈဝဵင်း ၵဵင်းတုင် ၸိုင်ႈတႆးပွတ်းဢွၵ်ႇၶူင်း။ ႁူမ်ႈၵၼ်တႅပ်းတတ်း တေၸတ်းႁဵတ်းပွႆးပီမႂ်ႇတႆးၶိုၵ်ႉ ယႂ်ႇ ၼႂ်းဝၼ်းတီႈ 26-30/11/2017 ။ ယွၼ်ႉဝႃႈ ဝၼ်းတီႈ 18/11/2017 ၼၼ်ႉ ႁိုၵ်ႉၵၼ် တင်းဝၼ်းပွႆးယုၵ်ႉယွင်ႈ ၸဝ်ႈၶူးဝႃး ဝတ်ႉႁူဝ်ၶူင်ႇ ဝႃႈၼႆ။\n\nလုင်းၸၢႆးသၢမ်တိပ်ႉသိူဝ် ၵႅမ်ႁူဝ်ပဝ်ႈ 2 ၵေႃပွင်ပဵၼ်ပၢင်ပွႆးပီမႂ်ႇတႆး ပီ 2017 ၼႆႉ လၢတ်ႈဝႃႈ “ ပၢင်ပွႆးပီမႂ်ႇတႆး ပီၼႆႉ ႁဝ်းၶႃႈ တၢင်းၸႄႈဝဵင်းၵဵင်းတုင် တေဢမ်ႇၸၢင်ႈၸတ်းႁဵတ်း ၸွမ်းၼႂ်းမိူင်းတႆးပတ်းပိုၼ်ႉ ယွၼ်ႉဝႃႈ မၼ်းႁိုၵ်ႉၵၼ် တင်းပွႆးယုၵ်ႉယွင်ႈ ၸဝ်ႈၶူးဝႃး ဝတ်ႉႁူဝ်ၶူင်ႇလႄႈ ႁဝ်းၶႃႈ ၸင်ႇလႆႈဢွၼ်ၵၼ်တႅပ်းတတ်း ၶၢႆႉဝၼ်းၵႂႃႇႁဵတ်း ၼႂ်းႁၢင်လိူၼ်ၼူဝ်ႊဝႅမ်ႊၿိူဝ်ႊ ပီ 2017 ။ လိူဝ်ၼၼ်ႉ တေမွၵ်ႇထိုင် ပီႈၼွင်ႉတႆးတၢင်းပွတ်းဢွၵ်ႇၶူင်း 9 ၸႄႈဝဵင်း မိူၼ်ၼင်ႇ ၸႄႈဝဵင်းတႃႈၶီႈလဵၵ်း၊ မိူင်းၽျၢၵ်ႈ၊ မိူင်းယွင်း၊ မိူင်းတူၼ်၊ မိူင်းသၢတ်ႇ၊ မိူင်းၶၢၵ်ႇ၊ မိူင်းယၢင်း၊ မိူင်းလႃး လႄႈ ၵဵင်းတုင် ၸဵမ်ၸိူဝ်းၼႆႉမႃးၶဝ်ႈႁူမ်ႈ။ ယဝ်ႉၵေႃႈ ၼႂ်းပၢင်ပွႆးပီမႂ်ႇတႆးၵမ်းၼႆႉ တေမီးပီႈၼွင်ႉၵူၼ်းထႆးၶဝ် တေမႃး ၶၢႆၵုၼ်ႇ သိၼ်ၵႃႉ ၶူဝ်းၶွင် တႃႇ 100 သုမ်ႉ” ဝႃႈၼႆ။\n\nပၢင်ၵုမ် တႃႇၸတ်းႁဵတ်းပွႆးပီမႂ်ႇတႆး 2112 ၼီႈ တီႈၵဵင်းတုင်ၼႆႉ လႆႈလိူၵ်ႈၻွၵ်ႊတိူဝ်ႊ ၸၢႆးသႆႇၵႅဝ်ႈသၢမ် ၽူႈတႅၼ်း သၽႃးၸိူဝ်ႉၸၢတ်ႈ ၸႄႈတွၼ်ႈၵဵင်းတုင် ၶိုၼ်ႈပဵၼ်ႁူဝ်ပဝ်ႈ ၵေႃပွင်ပဵၼ်ပၢင်ပွႆး၊ ၵႅမ်ႁူဝ်ပဝ်ႈ 1 သမ်ႉ ပဵၼ်လုင်းၸၢႆး လူင်ယီး၊ ၵႅမ်ႁူဝ်ပဝ်ႈ 2 လုင်းၸၢႆးသၢမ်တိပ်ႉသိူဝ်။ ၽူႈၼမ်းၼႂ်းသမ်ႉ ပဵၼ် လုင်းၸၢႆးဝိၼ်းမျိၼ်ႉ၊ ၵႅမ်ၽူႈၼမ်းၼႂ်း 1 ၼၢင်းသီလႃးဝၼ်း၊ ၵႅမ်ၽူႈၼမ်းၼႂ်း 2 ၸၢႆးသၢမ်ၼူၼ်း။ ၽူႈယိပ်းငိုၼ်း ၸၢႆးလူင်ယီး၊ လုင်း ၸၢႆးသႅင်ယွတ်ႈလႄႈ လုင်းၸၢႆးၵျေႃႇဝိၼ်း ၸဵမ်ၸိူဝ်းၼႆႉ ဝႃႈၼႆ။\n\nၼ်ႂ်းပၢင်ၵုမ်ၼႆႉ မီးၽူႈၶဝ်ႈႁူမ်ႈ 60 ပၢႆ။ မိူဝ်ႈပူၼ်ႉမႃး ဝၼ်းတီႈ 02/09/2017 ယၢမ်းဝၢႆးဝၼ်း 1 မူင်းၼၼ်ႉ ၸတ်း ႁဵတ်းပၢင်ၵုမ် တီႈဝတ်ႉမိူင်းလီပဵင်းၸႂ်(မိူင်းပဵင်း) ယဝ်ႉၵမ်းၼိုင်ႈ မိူဝ်ႈၼၼ်ႉ မီးၽူႈၶဝ်ႈႁူမ်ႈ ပၢင်ၵုမ် 40 ပၢႆ ဝႃႈၼႆ။\n\nပၢင်ပွႆးႁပ်ႉတွၼ်ႈပီမႂ်ႇတႆး 2112 ၼီႈ တေတူၵ်းမႅၼ်ႈဝၼ်းတီႈ 18/11/2017 (တူၵ်းမႅၼ်ႈလိူၼ်သိပ်းသွင်လပ်း) ပဵၼ် ဝၼ်းႁပ်ႉတွၼ်ႈပီမႂ်ႇ၊ ဝၼ်းတီႈ 19/11/2017 သမ်ႉ ပဵၼ်ဝၼ်းလိူၼ်ၸဵင်မႂ်ႇၼိုင်ႈၶမ်ႈ ၼႆယဝ်ႉ။\n\nၸဝ်ႈၶူးဝႃး ဝတ်ႉႁူဝ်ၶူင်ႇသမ်ႉ တေၸတ်းႁဵတ်းပၢင်ပွႆးယုၵ်ႉယွင်ႈ ဢၼ်ႁပ်ႉၶူး ဢၼ်လူင်ပွင်ၸိုင်ႈ မွပ်ႈယိုၼ်ႈပၼ် ဝႃႈၼႆ။"
  },
  {
    "title": "ၸဝ်ႈယွတ်ႈသိုၵ်းဢွၼ်ႁူဝ်ၼမ်းၼႃႈ RCSS ႁူပ်ႉထူပ်းဢုပ်ႇဢူဝ်း ဢွင်ႇသၢၼ်းၸုၵျီႇ တင်းၾၢႆႇသိုၵ်း",
    "content": "ဝၼ်းတီႈ 11/09/2017  ၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈၶွင်ႊသီႊဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ဢွၼ်ႁူဝ်မူႇၸုမ်းၸိူဝ်း ႁူပ်ႉထူပ်းၽူႈၵိူဝ်းၵုမ်ၸိုင်ႈမိူင်း ဢွင်ႇသၢၼ်းၸုၵျီႇ၊ ၽူႈဢွၼ်ႁူဝ်တပ်ႉမတေႃႇသိုၵ်းမၢၼ်ႈ တီႈၼေႇပျီႇတေႃႇ။\n\nၵဵဝ်ႇၵပ်းလွင်ႈၼႆႉ ၸဝ်ႈယွတ်ႈသိုၵ်း လၢတ်ႈမိူဝ်ႈပၢင်သပ်းလႅင်းၸႅင်ႈၶၢဝ်ႇ မိူဝ်ႈဝၼ်းတီႈ 09/09/2017 တီႈၽူႈသိုဝ်ႇၶၢဝ်ႇၶဝ်ဝႃႈ- \"ငဝ်းလၢႆးမိူင်းႁူမ်ႈတုမ်မိူင်းမၢၼ်ႈၼႆႉ ႁဝ်းၵိုတ်းသိုၵ်းၵၼ်မႃးၶၢဝ်းတၢင်း 5 ပီယဝ်ႉ၊ ၵူၺ်းၵႃႈ လွင်ႈၶိုပ်ႈၼႃႈၼႆႉဢမ်ႇပေႃးမီး။ ပွၵ်ႈၼႆႉ ဢိင်ၼိူဝ် NRPC တႅမ်ႈလိၵ်ႈႁွင်ႉမွၵ်ႇမႃး ႁႂ်ႈလႆႈႁူပ်ႉထူပ်းၵၼ် သၢင်ႈလွင်ႈယုမ်ႇယၼ်ၵၼ်။ ၼႂ်းတိုဝ်ႉတၢင်းၼႆႉ RCSS မုင်ႈမွင်းဝႃႈ တေလႆႈလွင်ႈယုမ်ႇယမ်ၵၼ်ၶိုၼ်ႈမႃး။\n\nပၼ်ႁႃဢၼ်မီးလွင်ႈထၢင်ႇၽိတ်းထၢင်ႇပိူင်ႈၼိူဝ်ၵၼ်ၸိူဝ်းၼႆႉၵေႃႈ မၼ်းတေလီၶိုၼ်ႈမႃး။ လီၶိုၼ်ႈမႃးဢၼ်ဝႃႈၼႆႉ ဢၼ်မီးလွင်ႈထၢင်ႇၽိတ်းထၢင်ႇပိူင်ႈၼိူဝ်ၵၼ်ၸိူဝ်းၼႆႉ မၼ်းတေႁၢႆၵႂႃႇ\"-ဝႃႈၼႆ။\n\nၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸုၵျီႇ တင်းႁူဝ်ပဝ်ႈ RCSS ၸွမ်သိုၵ်းလူင်ယွတ်ႈသိုၵ်း ႁူပ်ႉထူပ်းၵၼ်ပွၵ်ႈၵမ်းၼႆႉ ဝၢႆးသေပႃႇတီႇ NLD ၶိုၼ်ႈပဵၼ်လူင်ပွင်ၸိုင်ႈမႃးၼႆႉ ပဵၼ်ပွၵ်ႈထီႉၼိုင်ႈ။ မိူဝ်ႈပႆႇပဵၼ်လူင်ပွင်ၸိုင်ႈၼၼ်ႉၵေႃႈ သွင်ၾၢႆႇယၢမ်ႈထူပ်းၵၼ်ပွၵ်ႈၼိုင်ႈ။"
  },
  {
    "title": "ၸုမ်းၵူၼ်းၼုမ်ႇတႆး TYN  လူင်းပိုၼ်ႉတီႈ ႁူပ်ႉထူပ်း ၵူၼ်းၼုမ်ႇတႆး ပွတ်းဢွၵ်ႇၶူင်း",
    "content": "ၸုမ်းၵူၼ်းၼုမ်ႇတႆး Tai Youth Network လူင်းပိုၼ်ႉတီႈ ႁူပ်ႉထူပ်း ၵူၼ်းၼုမ်ႇတႆး တၢင်းပွတ်းဢွၵ်ႇၶူင်း ႁႃတၢင်း တႃႇ ႁူမ်ႈမိုဝ်း တူင်ႉၼိုင်ၵၢၼ်ၵူၼ်းၼုမ်ႇ ၵႂႃႇမိူဝ်းၼႃႈ ဝႃႈၼႆ။\n\nတႄႇဢဝ် ဝၼ်းတီႈ 09-13/09/2017 ၸုမ်းၵူၼ်းၼုမ်ႇတႆး TYN လူင်းပိုၼ်ႉတီႈ ႁူပ်ႉထူပ်း ၵူၼ်းၼုမ်ႇတႆး ၸႄႈ ဝဵင်းတႃႈၶီႈလဵၵ်း၊ ပုင်ႇပႃႇၶႅမ်၊ ၼႃးၵွင်းမူး၊ မိူင်းတူၼ်၊ တႃႈလိူဝ်ႇ၊ ပႃႇလႅဝ်းၵဵင်းလၢပ်ႈ၊ ၵဵင်းတုင်လႄႈ မိူင်းပဵင်း ၸိုင်ႈ တႆးပွတ်းဢွၵ်ႇၶူင်း။ ယိူင်းဢၢၼ်း ဢၼ်လႆႈမႃးႁူပ်ႉထူပ်းၵူၼ်းၼုမ်ႇတႆးပွတ်းဢွၵ်ႇၶူင်းၼႆႉ ႁႂ်ႈလႆႈမိုတ်ႈၵိုဝ်းၸမ် ၸႂ်တင်းၵူၼ်းၼုမ်ႇၼႂ်းပိုၼ်ႉတီႈ၊ ႁႂ်ႈမီးၽူႈတၢင်တူဝ်ၵူၼ်းၼုမ်ႇတႆး မိူင်းတႆးပွတ်းဢွၵ်ႇၶူင်း၊ ႁႂ်ႈမီးလွင်ႈၵွင်ႉ သၢၼ် ၵပ်းသိုပ်ႇသေ သၢၼ်မိုဝ်းၵၼ်တူင်ႉၼိုင် ဝႃႈၼႆ။\n\nၸၢႆးလွႆၶမ်းပၢင်ႇ ၽူႈပွင်ၵၢၼ်ၸုမ်းၵေႃႁူမ်ႈသၢင်ႈၵူၼ်းၼုမ်ႇတႆး TYN လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ယိူင်း ဢၢၼ်း ဢၼ်လႆႈမႃးႁူပ်ႉထူပ်း ၵူၼ်းၼုမ်ႇတႆးႁဝ်း တၢင်းပွတ်းဢွၵ်ႇၶူင်းၼႆႉ ႁႂ်ႈႁဝ်းၶႃႈ လႆႈၵွင်ႉသၢၼ်ႁူမ်ႈမိုဝ်း ၵူၼ်း ၼုမ်ႇတႆးႁဝ်း တၢင်းပွတ်းဢွၵ်ႇ။ ယဝ်ႉၵေႃႈ သပ်းလႅင်းၼႄ လွင်ႈပိုၼ်းဝၼ်းလင်ၵေႃႁူမ်ႈသၢင်ႈၵူၼ်းၼုမ်ႇတႆး TYN မီးယိူင်းဢၢၼ်းၽႅၼ်ၵၢၼ်လႄႈ ၵၢၼ်တူင်ႉၼိုင်ၸိူင်ႉႁိုဝ်။ လိူဝ်ၼၼ်ႉ ပေႃးၽႅဝ်မႃး ပၢင်ၵုမ်လူင် ၵူၼ်းၼုမ်ႇတႆး ဢၼ်တေၸတ်းႁဵတ်း ၼႂ်းပီ 2017 လိူၼ်ၻီႊသႅမ်ႊပိူဝ်ႊ တေမႃးၼႆႉ ၶႂ်ႈႁႂ်ႈ ၵူၼ်းၼုမ်ႇတႆးပွတ်း ဢွၵ်ႇၶူင်း ၶဝ်ႈ ႁူမ်ႈပႃး” ဝႃႈၼႆ။\n\nၽူႈပွင်ၵၢၼ်လႄႈ ၽူႈၵိူဝ်းၵုမ် ၵေႃႁူမ်ႈသၢင်ႈၵူၼ်းၼုမ်ႇတႆး TYN ဢၼ်လူင်းပိုၼ်ႉတီႈႁူပ်ႉထူပ်းၵူၼ်းၼုမ်ႇတႆး ပွတ်းဢွၵ်ႇၶူင်း၊ မီးတူဝ်တႅၼ်းၵူၼ်းၼုမ်ႇ 7 ၵေႃႉ- ၸိူဝ်းယူႇ ပၢင်ႇဢူး၊ လႃႈသဵဝ်ႈ၊ ၼမ်ႉလၼ်ႈ၊ သႅင်ၵႅဝ်ႉ၊ ပၢင်လူင်၊ ၵႃလီႉ၊ ၸဵမ်ၸိူဝ်းၼႆႉ ဝႃႈၼႆ။\n\nပၢင်ၵုမ်ၵေႃႁူမ်ႈသၢင်ႈၵူၼ်းၼုမ်ႇတႆးၼႆႉ ၸတ်းႁဵတ်း 2 ပီ 1 ပွၵ်ႈ၊ လိူၵ်ႈတူဝ်တႅၼ်း ၽူႈဢွၼ်ႁူဝ်၊ ၽူႈပွင်ၵၢၼ်မႂ်ႇ ၶွမ်ႊမတီႊ။ ယိူင်းဢၢၼ်း ၸုမ်းၵေႃႁူမ်ႈသၢင်ႈၵူၼ်းၼုမ်ႇတႆး TYN ၼႆႉၵၢမ်ႇၵျမ်ႇမႃႇၵူၼ်းၼုမ်ႇတႆး ႁႂ်ႈမီးၼႂ်းမိုဝ်း ၵူၼ်းၼုမ်ႇတႆး။ ၼႃႈၵၢၼ်ဢၼ်တမ်းဝႆႉတႄႉ - 1) ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇ၊ 2) တၢင်တူဝ်သဵင်ႁူဝ်ၸႂ်ၵူၼ်း ၼုမ်ႇ၊ 3) ၵွင်ႉသၢၼ်တင်းၵူၼ်းၼုမ်ႇတၢင်ႇၸၢဝ်းၶိူဝ်း ၸဵမ်ၸိူဝ်းၼႆႉ ဝႃႈၼႆ။\n\nလွင်ႈၵၢၼ်တူင်ႉၼိုင်ၸုမ်းၵေႃႁူမ်ႈသၢင်ႈၵူၼ်းၼုမ်ႇတႆး TYN သမ်ႉ ဢွၼ်ၵူၼ်းၼုမ်ႇတႆးၶိုၼ်ႈလွႆ လဵပ်ႈႁဵၼ်း သၽႃႇဝ ၾိင်ႈတိုၼ်းပဵၼ်၊ ႁူမ်ႈၵၼ်ၽုၵ်ႇသွမ်ႈတူၼ်ႈမႆႉလႄႈ ၵၢၼ်ႁၵ်ႉသႃသိင်ႇဝႅတ်ႉလွမ်ႉ။ ယဝ်ႉၵေႃႈ ၸတ်းပၢင် သွၼ် ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇလႄႈ ဢိၵ်ႇပႃးတူင်ႉၼိုင်ၼႂ်းၵၢၼ်မိူင်း ၵၢၼ်ငမ်းယဵၼ် ၵၢၼ်တူင်ႇဝူင်း ၵူၼ်းလၢႆလၢႆ လွင်ႈ ၸဵမ်ၸိူဝ်းၼႆႉ။"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 11/09/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.81 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1351.00 ပျႃး၊ ငိုၼ်းၶႄႇ 1 ယႅၼ်ႉ = 207.30 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။"
  },
  {
    "title": "ၶွင်ႇသီႇဢဝ်ၶိုၼ်းၸိုင်ႈတႆး ဢၼ်ၸဝ်ႈယွတ်ႈသိုၵ်းဢွၼ်ႁူဝ်ၼမ်းၼႃႈ ဢွၵ်ႇၶၢဝ်းတၢင်း ၵႂႃႇၼေႇပျီႇတေႃႇ",
    "content": "ဢိင်ၼိူဝ် ၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸုၵျီႇ ယူႇတီႈ NRPC ၽိတ်ႈမွၵ်ႇမႃးသေ ဝၼ်းတီႈ 10/09/2017  ၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈၶွင်ႊသီႊဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ဢွၼ်ႁူဝ်မူႇၸုမ်းၸိူဝ်း  ဢွၵ်ႇၶၢဝ်းတၢင်းၵႂႃႇတီႈၼေႇပျီႇတေႃႇ။\n\nတိုဝ်ႉတၢင်းၼႆႉ ဝၼ်းတီႈ 11/09/2017 RCSS ႁူပ်ႉထူပ်းၽူႈၵိူဝ်းၵုမ်ၸိုင်ႈမိူင်း ဢွင်ႇသၢၼ်းၸုၵျီႇ။ တေႁူပ်ႉထူပ်းပႃးၽူႈဢွၼ်ႁူဝ်တပ်ႉမတေႃႇ။ ဝၼ်းတီႈ 12 ႁူပ်ႉၸုမ်းၽွင်းလူင်ၶဝ်ၵူႈၵေႃႉၵေႃႉ တီႈဝဵင်းလူင်တႃႈၵုင်ႈ။ တေဢုပ်ႇဢူဝ်းၵၼ် ၵဵဝ်ႇၵပ်းၵၢၼ်မိူင်း၊ ၵၢၼ်ပူၵ်းပွင်၊ ၵၢၼ်ပၢႆးမၢၵ်ႈမီးၸိူဝ်းၼႆႉ။\n\nၵဵဝ်ႇၵပ်းလွင်ႈၼႆႉ ၸဝ်ႈယွတ်ႈသိုၵ်း လၢတ်ႈမိူဝ်ႈပၢင်သပ်းလႅင်းၸႅင်ႈၶၢဝ်ႇ မိူဝ်ႈဝၼ်းတီႈ 09/09/2017 တီႈၽူႈသိုဝ်ႇၶၢဝ်ႇၶဝ်ဝႃႈ- \"ငဝ်းလၢႆးမိူင်းႁူမ်ႈတုမ်မိူင်းမၢၼ်ႈၼႆႉ ႁဝ်းၵိုတ်းသိုၵ်းၵၼ်မႃးၶၢဝ်းတၢင်း 5 ပီယဝ်ႉ၊ ၵူၺ်းၵႃႈ လွင်ႈၶိုပ်ႈၼႃႈၼႆႉဢမ်ႇပေႃးမီး။ ပွၵ်ႈၼႆႉ ဢိင်ၼိူဝ် NRPC တႅမ်ႈလိၵ်ႈႁွင်ႉမွၵ်ႇမႃး ႁႂ်ႈလႆႈႁူပ်ႉထူပ်းၵၼ် သၢင်ႈလွင်ႈယုမ်ႇယၼ်ၵၼ်။ ၼႂ်းတိုဝ်ႉတၢင်းၼႆႉ RCSS မုင်ႈမွင်းဝႃႈ တေလႆႈလွင်ႈယုမ်ႇယမ်ၵၼ်ၶိုၼ်ႈမႃး။\n\nပၼ်ႁႃဢၼ်မီးလွင်ႈထၢင်ႇၽိတ်းထၢင်ႇပိူင်ႈၼိူဝ်ၵၼ်ၸိူဝ်းၼႆႉၵေႃႈ မၼ်းတေလီၶိုၼ်ႈမႃး၊ မၼ်းတေႁၢႆၵႂႃႇ\"- ၸဝ်ႈယွတ်ႈသိုၵ်း လၢတ်ႈ။\n\nၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸုၵျီႇ တင်းႁူဝ်ပဝ်ႈ RCSS ၸွမ်သိုၵ်းလူင်ယွတ်ႈသိုၵ်း ႁူပ်ႉထူပ်းၵၼ်ပွၵ်ႈၵမ်းၼႆႉ ဝၢႆးသေပႃႇတီႇ NLD ၶိုၼ်ႈပဵၼ်လူင်ပွင်ၸိုင်ႈမႃးၼႆႉ ပဵၼ်ပွၵ်ႈထီႉၼိုင်ႈ။ မိူဝ်ႈပႆႇပဵၼ်လူင်ပွင်ၸိုင်ႈၼၼ်ႉၵေႃႈ သွင်ၾၢႆႇယၢမ်ႈထူပ်းၵၼ်ပွၵ်ႈၼိုင်ႈ။\n\nၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ၼႆႉ ပဵၼ်ၸုမ်းဢၼ် လူင်းလၢႆးမိုဝ်း ၵိုတ်းတိုၵ်းတူဝ်ႈမိူင်း (NCA) သေ ပဵၼ်ၸုမ်းဢၼ် လူင်ပွင်ၸိုင်ႈသိုၵ်းမၢၼ်ႈ ပိုၼ်ၽၢဝ်ႇပူတ်းဢွၵ်ႇပႅတ်ႈသဵၼ်ႈၸိုဝ်ႈ ၸုမ်းၼွၵ်ႈမၢႆမီႈ မိူဝ်ႈၵၢင်လိူၼ်ၼူဝ်ႊဝႅမ်ႊၿိူဝ်ႊ ပီ 2015 ပူၼ်ႉမႃး။ ၽွင်းၵေႃႇသၢင်ႈလွင်ႈငမ်းယဵၼ်ယူႇၼႆႉ ပၢင်ၵုမ်လူင်လွင်ႈငမ်းယဵၼ်ၸၼ်ႉ ၸိုင်ႈမိူင်းႁူမ်ႈတုမ် ႁိုဝ် ပၢင်ၵုမ်လူင်ပၢင်လူင်ႁူဝ်ပၢၵ်ႇပီ 21 ပၢင်လူင်ၵေႃႈ ၶိုၼ်ႈႁွတ်ႈၶဝ်ႈႁူမ်ႈ ဢုပ်ႇဢူဝ်းၵၢၼ်မိူင်းမႃး။"
  },
  {
    "title": "လွႆတႆးလႅင်း တေၵႂႃႇၼေႇပျီႇတေႃႇ ႁူပ်ႉဢုပ်ႇလူင်ပွင်ၸိုင်ႈ တင်းၾၢႆႇသိုၵ်း",
    "content": "ဝၼ်းတီႈ 09/09/2017 ယူႇတီႈ RCSS ႁဵတ်းပၢင်သပ်းလႅင်းၸႅင်ႈၶၢဝ်ႇ ၵဵဝ်ႇၵပ်းလူၺ်ႈလွင်ႈ တေဢွၵ်ႇၶၢဝ်းတၢင်း ၵႂႃႇႁူပ်ႉထူပ်း ၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸုၵျီႇ၊ ၽူႈဢွၼ်ႁူဝ်တပ်ႉမတေႃႇ တင်းၸုမ်းၽွင်းလူင် မိူင်းႁူမ်ႈတုမ်ၶဝ် ၼႂ်းမိူင်း။\n\nၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈၶွင်ႊသီႊဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA)  လၢတ်ႈဝႃႈ- \"ၵွပ်ႈပိူဝ်ႈဝႃႈ ၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸုၵျီႇ ယူႇတီႈ NRPC ၽိတ်ႈမွၵ်ႇမႃး၊ ႁဝ်းတေၵႂႃႇႁူပ်ႉမၼ်းၼၢင်းတီႈၼေႇပျီႇတေႃႇ။ တေႁူပ်ႉထူပ်းပႃးၽူႈဢွၼ်ႁူဝ်တပ်ႉမတေႃႇ။ ဝၼ်းတီႈ 11/09/2017 ႁူပ်ႉဢွင်ႇသၢၼ်းၸုၵျီႇ။ ဝၼ်းတီႈ 12 ႁူပ်ႉၸုမ်းၽွင်းလူင်ၶဝ်ၵူႈၵေႃႉၵေႃႉ\"-ဝႃႈၼႆ။\n\nပွၵ်ႈၼႆႉ ၶွမ်ႊမတီႊၵေႃႇသၢင်ႈလွင်ႈၶိုၼ်းလီၵၼ်ၼႂ်းၸိူဝ်ႉၸၢတ်ႈ (NRPC) ႁွင်ႉမွၵ်ႇထိုင်မႃးၸုမ်း RCSS ၸုမ်းလဵဝ်။ ၵဵဝ်ႇၵပ်းလွင်ႈၼႆႉ ၸဝ်ႈယွတ်ႈသိုၵ်းၵေႃႈဝႃႈ တၢင်ႇၸုမ်း PPST (ၸုမ်းႁူမ်ႈသၢင်ႈၶၵ်ႉၵၢၼ်ငမ်းယဵၼ်) တႄႉၶဝ်ၵႆႉၵႆႉၵႂႃႇႁူပ်ႉထူပ်းၵၼ်ယူႇ။ ၵူၺ်းၵႃႈႁဝ်းၼႆႉ ႁဝ်းဢမ်ႇၵႂႃႇသေပွၵ်ႈ၊ ပွႆႇၽူႈတၢင်တူဝ်ၵႂႃႇၵူၺ်း ယူဝ်မၼ်းၼၢင်းသမ်ႉၶႂ်ႈႁူပ်ႉႁဝ်းသေၶႂ်ႈဢုပ်ႇႁဝ်းႁိုဝ် ႁဝ်းၵေႃႈဢမ်ႇႁူႉ-ဝႃႈၼႆ။\n\nၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸုၵျီႇ တင်းႁူဝ်ပဝ်ႈ RCSS ၸွမ်သိုၵ်းလူင်ယွတ်ႈသိုၵ်း ႁူပ်ႉထူပ်းၵၼ်ပွၵ်ႈၵမ်းၼႆႉ ဝၢႆးသေပႃႇတီႇ NLD ၶိုၼ်ႈပဵၼ်လူင်ပွင်ၸိုင်ႈမႃးၼႆႉ ပဵၼ်ပွၵ်ႈထီႉၼိုင်ႈ။ မိူဝ်ႈပႆႇပဵၼ်လူင်ပွင်ၸိုင်ႈၼၼ်ႉၵေႃႈ သွင်ၾၢႆႇယၢမ်ႈထူပ်းၵၼ်ပွၵ်ႈၼိုင်ႈ။\n\nငဝ်းလၢႆးမိူင်းႁူမ်ႈတုမ်မိူင်းမၢၼ်ႈၼႆႉ ႁဝ်းၵိုတ်းသိုၵ်းၵၼ်မႃးၶၢဝ်းတၢင်း 5 ပီယဝ်ႉ၊ ၵူၺ်းၵႃႈ လွင်ႈၶိုပ်ႈၼႃႈၼႆႉဢမ်ႇပေႃးမီး။ ၵွပ်ႈပိူဝ်ႈၼႆ ပေႃးၵႂႃႇႁူပ်ႉမၼ်းၼၢင်းၼႆႉ တေၸၢင်ႈလႆႈဢုပ်ႇတူၺ်းပႃး ၵဵဝ်ႇၵပ်းၵၢၼ်မိူင်း၊ ၵၢၼ်ပူၵ်းပွင်၊ ၵၢၼ်ပၢႆးမၢၵ်ႈမီးၸိူဝ်းၼႆႉ။ ၶၢဝ်းတၢင်း RCSS ပွၵ်ႈၼႆႉ ဢိင်ၼိူဝ် NRPC တႅမ်ႈလိၵ်ႈႁွင်ႉမွၵ်ႇမႃး ႁႂ်ႈလႆႈႁူပ်ႉထူပ်းၵၼ် သၢင်ႈလွင်ႈယုမ်ႇယၼ်ၵၼ်။ ၼႂ်းတိုဝ်ႉတၢင်းၼႆႉ RCSS မုင်ႈမွင်းဝႃႈ တေလႆႈလွင်ႈယုမ်ႇယမ်ၵၼ်ၶိုၼ်ႈမႃး။ ပၼ်ႁႃဢၼ်မီးလွင်ႈထၢင်ႇၽိတ်းထၢင်ႇပိူင်ႈၼိူဝ်ၵၼ်ၸိူဝ်းၼႆႉၵေႃႈ မၼ်းတေလီၶိုၼ်ႈမႃး၊ မၼ်းတေႁၢႆၵႂႃႇ။ လွင်ႈပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈၸၢဝ်းၶိူဝ်းတႆးလႄႈသင်၊ လွင်ႈၾၢႆႇသိုၵ်းမၢၼ်ႈတီႉၺွပ်းၵုမ်းၶင်ၵူၼ်းမိူင်း ၸႄႈဝဵင်းႁူဝ်ပူင်းၸိူဝ်းၼႆႉၵေႃႈ တေၸၢင်ႈဢဝ်ဢုပ်ႇဢူဝ်းပႃးယူႇ- ၸဝ်ႈယွတ်ႈသိုၵ်း လၢတ်ႈ။\n\nၸဝ်ႈယွတ်ႈသိုၵ်း သိုပ်ႇလၢတ်ႈဝႃႈ-\"ၶၢဝ်းတၢင်းၼႆႉ ႁဝ်းယုမ်ႇယမ်ဝႃႈ သၢင်ႈလွင်ႈယုမ်ႇယမ်လူင်ပွင်ၸိုင်ႈ တင်းတပ်ႉသိုၵ်း၊ ႁဝ်းႁၼ်ဝႃႈ မၼ်းတေပဵၼ်ၽွၼ်းလီတႃႇၵူၼ်းမိူင်းႁဝ်း။ ၵိုတ်းသိုၵ်းယဝ်ႉၶၢဝ်းတၢင်း 5 ပီ ႁဵတ်းသင်လႄႈတိုၵ်ႉပဵၼ်ပၢင်တိုၵ်းၵၼ်ယူႇ၊ ယင်းဢမ်ႇႁဵတ်းသင်လႆႈ ယင်းဢမ်ႇပူၵ်းပွင်သင်လႆႈ ၸဵမ်ၸိူဝ်းၼႆႉ မၼ်းတေၸၢင်ႈႁၼ်တၢင်းမၼ်း\"- ႁဝ်းမုင်ႈမွင်းဝႆႉၸိူင်ႉၼႆ။\n\nဢၼ်လမ်ႇလွင်ႈသုတ်း ၸိုင်ႈမိူင်းႁူမ်ႈတုမ်မၢၼ်ႈၼၼ်ႉ ၸဝ်ႈယွတ်ႈသိုၵ်းႁၼ်ဝႃႈမီး 3 ပိူင်။ 1.ၵိုတ်းသိုၵ်း ပတ်းပိုၼ်ႉတူဝ်ႈၸိုင်ႈမိူင်း။ 2.ပိူဝ်ႈတႃႇဢုပ်ႇဢူဝ်းၵၢၼ်မိူင်းၵၼ်။ ႁႂ်ႈမၼ်းၵႂႃႇလႆႈလီၼၼ်ႉ လူဝ်ႇသၢင်ႈလွင်ႈ ယုမ်ႇယမ်တေႃႇၵၼ်၊ ႁႂ်ႈမီးလွင်ႈယုမ်ႇယမ်တေႃႇၵၼ်။ 3.ပၼ်ႁႃဢၼ်ထၢင်ႇၽိတ်းထၢင်ႇပိူင်ႈၵၼ်ယူႇ မၼ်းၸၢင်ႈႁဵတ်းႁႂ်ႈလွင်ႈတႅၵ်ႇယႅၵ်ႈၵၼ်ၵိူတ်ႇၶိုၼ်ႈမႃးထႅင်ႈ။\n\n\"တီႈတႄႉမၼ်း လူဝ်ႇသၢင်ႈလွင်ႈယုမ်ႇယမ်ၵၼ်၊ ဢၼ်လႆႈၾၢင်ႉသတိတေႃႇၵၼ်ယူႇလႄႈသင်၊ ဢၼ်ၽိတ်းမႃး တၢင်းလင်ၵေႃႈၸိူဝ်းၼၼ်ႉၵေႃႈ လူဝ်ႇဝၢင်းၶႂၢင်ႉပၼ်ၵၼ် ပေႃးၸိူင်ႉၼႆမၼ်းၸင်ႇၸၢင်ႈလီၵၼ်။ ဢၼ်ႁဝ်းမုင်ႈမွင်းၼႆႉပဵၼ်သၢမ်ဢၼ်ၼႆႉ\"- ၸဝ်ႈယွတ်ႈသိုၵ်း လၢတ်ႈတီႈပၢင်သပ်းၸႅင်ႈၶၢဝ်ႇ ၼင်ႇၼႆ။\n\nၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ၼႆႉ ပဵၼ်ၸုမ်းဢၼ် လူင်းလၢႆးမိုဝ်း ၵိုတ်းတိုၵ်းတူဝ်ႈမိူင်း (NCA) သေ ပဵၼ်ၸုမ်းဢၼ် လူင်ပွင်ၸိုင်ႈသိုၵ်းမၢၼ်ႈ ပိုၼ်ၽၢဝ်ႇပူတ်းဢွၵ်ႇပႅတ်ႈသဵၼ်ႈၸိုဝ်ႈ ၸုမ်းၼွၵ်ႈမၢႆမီႈ မိူဝ်ႈၵၢင်လိူၼ်ၼူဝ်ႊဝႅမ်ႊၿိူဝ်ႊ ပီ 2015 ပူၼ်ႉမႃး။ ၽွင်းၵေႃႇသၢင်ႈလွင်ႈငမ်းယဵၼ်ယူႇၼႆႉ ပၢင်ၵုမ်လူင်လွင်ႈငမ်းယဵၼ်ၸၼ်ႉ ၸိုင်ႈမိူင်းႁူမ်ႈတုမ် ႁိုဝ် ပၢင်ၵုမ်လူင်ပၢင်လူင်ႁူဝ်ပၢၵ်ႇပီ 21 ပၢင်လူင်ၵေႃႈ ၶိုၼ်ႈႁွတ်ႈၶဝ်ႈႁူမ်ႈ ဢုပ်ႇဢူဝ်းၵၢၼ်မိူင်းမႃး။"
  },
  {
    "title": "ၵူၼ်းၼုမ်ႇမိူင်းၶိူဝ်း တိုၵ်းသူၼ်းႁႂ်ႈၵူႈၾၢႆႇ ၸွႆႈၵၼ်ၽဵဝ်ႈမူၺ်ႉယႃႈမဝ်းၵမ်",
    "content": "ၸုမ်းၵူၼ်းၼုမ်ႇမိူင်းၶိူဝ်း ဢွၼ်ၵၼ်ၵႂႃႇပၼ်တၢင်းႁူႉၽေးၶဵၼ်ယႃႈမဝ်းၵမ် တီႈႁွင်ႈၵုမ်းၶင်ငဝ်ႈတပ်ႉ ၸုမ်း လွႆၽႃသိူဝ်ႇမိူင်းၶိူဝ်း ၸႄႈဝဵင်းသီႇပေႃႉ တိုၵ်းသူၼ်းႁႂ်ႈၸွႆႈၵၼ်ၵႅတ်ႇၵင်ႈၽေးယႃႈမဝ်းၵမ်။\n\nဝၼ်းတီႈ 05/09/2017 ဢိင်ၼိူဝ်ၵူၼ်းလူင်ၾၢႆႇတပ်ႉသိုၵ်းၵူၼ်းမိူင်းၸိုင်ႈတႆး တပ်ႉၸုမ်းမၢႆ 3 ပႃႈတႂ်ႈၵုမ်းၵမ် (ၸုမ်းပျီႇတူႉၸိတ်ႉ သႅင်ၵႅဝ်ႉ) ပၼ်တၢင်းႁူမ်ႈမိုဝ်းတႃႇပၼ်တၢင်းႁူႉ လွင်ႈၽေး ၶဵၼ်ယႃႈမဝ်းၵမ်သေ ၊ ၸုမ်းၵူၼ်းၼုမ်ႇမိူင်းၶိူဝ်း ၸၢႆးမၢဝ်းႁၢၼ် ၊ ၸၢႆးၵွၼ်းၶိူဝ်း၊ ၸၢႆးထုၼ်းဢွင်ႇ၊ ၸၢႆးသၢႆဝၼ်းဢူး၊ ယိင်းသႅင်လၢဝ်ၸိူဝ်းၼႆႉ ၵႂႃႇပၼ်တၢင်းႁူႉၵူၼ်းၸိူဝ်းၵဵဝ်ႇၶွင်ႈယႃႈမဝ်းၵမ် တီႈငဝ်ႈ တပ်ႉၸုမ်း 3 လွႆၽႃသိူဝ်ႇ မိူင်းၶိူဝ်း ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။\n\nတီႈပၢင်တူၵ်ႇလၢတ်ႈၼႄၽေးယႃႈမဝ်းၵမ်ၼၼ်ႉ ၵူၼ်းမိူင်း၊ ၵူၼ်းသိုၵ်း (ပျီႇတူႇၸိတ်ႉ) လႄႈၵူၼ်း တူၵ်းၶွၵ်ႈၶဝ်ႈႁူမ်ႈထွမ်ႇၸွမ်း 100 ပၢႆ။ လၢတ်ႈၼႄလွင်ႈၽွၼ်းၸႃႉ ယႃႈမဝ်းၵမ်ယႃႈမဝ်းၵမ်ၼႆႉ မၼ်းတုမ်ႉတိူဝ်ႉတူဝ်ၵဝ်ႇ၊ တုမ်ႉတိူဝ်ႉၼေႃႇတႅၼ်းၶိူဝ်းမိူဝ်းၼႃႈ လႄႈၸၢင်ႈႁဵတ်းႁႂ်ႈၸိူဝ်ႉၸၢတ်ႈ တူၵ်းတႅမ်ႇၸိူဝ်းၼႆႉ။\n\nၸၢႆးမၢဝ်း လၢတ်ႈဝႃႈ - “ ယႃႈမဝ်းၵမ်ၼႆႉ မၼ်းတုမ်ႉတိူဝ်ႉတူဝ်ၸဝ်ႈၵဝ်ႇၵူၺ်းဢမ်ႇၸႂ်ႈ မၼ်းတုမ်ႉ တိူဝ်ႉပႃးပေႃႈမႄႈပီႈၼွင်ႉဝၢၼ်ႈ ၊ ဢိူင်ႇပိုၼ်ႉတီႈလႄႈ ယင်းႁဵတ်းႁႂ်ႈၸိူဝ်ႉၶိူဝ်း ႁဝ်းတူၵ်းတႅမ်ႇၵႂႃႇ ထႅင်ႈလူးၵွၼ်ႇ ၽႂ်ၵေႃႈလီယႃႇဝူၼ်ႉပၢႆးမၢၵ်ႈမီး ၸဝ်ႈၵဝ်ႇပဵၼ်ပိူင်လူင် ထုၵ်ႇလီဝူၼ်ႉပႃးတႃႇၸိူဝ်ႉ ၸၢတ်ႈ၊၊ ၵွပ်ႈၼၼ်လႄႈ ႁႂ်ႈၵူၼ်းမိူင်းၵူႈၵေႃႉငိူင်ႉဝႄႈၵၢၼ်ၵႃႉၶၢႆ သူႇသမ်း ၵိၼ်ယႃႈ မဝ်းၵမ်ၸိူဝ်း ၼႆႉ” ဝႃႈၼႆ။\n\nၼႂ်းၸိုင်ႈမိူင်းႁူမ်ႈတုမ်ၼႆႉ ၸႄႈမိူင်းတႆး ယႃႈမဝ်းၵမ်/ ယႃႈၾိၼ်ႇဢွၵ်ႇၼမ်တီႈသုတ်း။ ၾၢႆႇၽဵဝ်ႈ မူၺ်ႉယႃႈမဝ်းၵမ်လႄႈရႃၸဝတ်ႈၸၢတ်ႈၸိုင်ႈလုမ်ႈၾႃႉ (UNODC) ၵေႃႈ ပိုၼ်ၽၢဝ်ႇဝႃႈ ယႃႈမဝ်းၵမ် 96% ဢွၵ်ႇၼႂ်းၸိုင်ႈတႆး။ ၼႂ်းပီၼႆႉ ၵၢၼ်ႁဵတ်းသူၼ်ယႃႈၽုၵ်ႇၾိၼ်ႇ လူတ်းယွမ်းမႃးၵေႃႈယႃႈမဝ်း ၵမ်သမ်ႉၼမ်မႃးလိူဝ်ၵူႈပီ- ၼႆယူႇ။"
  },
  {
    "title": "ၽူႈတႅၼ်းသၽႃးၸႄႈမိူင်း ပႃႇတီႇႁူဝ်သိူဝ် ႁူပ်ႉၵူၼ်းမိူင်း ဝဵင်းမၢၼ်ႈၸေႊ",
    "content": "ၽူႈတႅၼ်းသၽႃးၸႄႈမိူင်းၶဵတ်ႇလိူၵ်ႈတင်ႈမၢႆ 2 (ပႃႇတီႇႁူဝ်သိူဝ်) ၸႄႈဝဵင်းမၢၼ်ႈၸေႊ ၸႄႈမိူင်း ၶၢင် ႁူပ်ႉထူပ်းၵူၼ်းဝၢၼ်ႈၵူၼ်းသူၼ် သၢၼ်မိုဝ်းၵၼ်ႁႃလၢႆးၵႄႈ တၢင်းယၢပ်ႇၽိုတ်ႇၵူၼ်းဝၢၼ်ႈ။\n\nဝၼ်းတီႈ 08/09/2017 ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈမၢႆ 2 ၸႄႈဝဵင်းမၢၼ်ႈၸေႊ ၸၢႆးဢေးမိၼ်း ၊ ၵူၼ်းၼုမ်ႇၼႂ်းပႃႇတီႇႁူဝ်သိူဝ်၊ ၽူႈယႂ်ႇၵူၼ်းလူင်ၼႂ်းဢိူင်ႇဝၢၼ်ႈၸိူဝ်းၼႆႉ ႁူပ်ႉထူပ်း ၵူၼ်းဝၢၼ်ႈတီႈႁူင်းႁေႃၵေႃလိၵ်ႈလၢႆးလႄႈၾိင်ႈငႄႈတႆး ဝၢၼ်ႈၼမ်ႉယီး ထုင်ႉလွႆႁူဝ်သိူဝ် ၸႄႈဝဵင်း မၢၼ်ႈၸေႊ ၸႄႈတွၼ်ႈမၢၼ်ႈမေႃႇ ၸႄႈမိူင်းၶၢင် ၵူၼ်းဝၢၼ်ႈၵူၼ်းမိူင်းမႃးႁပ်ႉထွမ်ႇၸမ်ပၢၵ်ႇ။\n\nၵူၼ်းဝၢၼ်ႈဢွၼ်ၵၼ် တၢင်ႇလၢတ်ႈ လွင်ႈလႆႈသိုဝ်ႉၾႆးၾႃႉၵႃႈယႂ်ႇ၊ ႁူင်းႁဵၼ်းဢမ်ႇၵုမ်ႇထူၼ်ႈ လႆႈၵႂႃႇ ႁဵၼ်းလိၵ်ႈၵႆဝၢၼ်ႈ ၊ ႁူင်းယႃႈၵေႃႈမီးဢမ်ႇတဵမ်ထူၼ်ႈ၊ သဵၼ်ႈတႃႈသၢႆတၢင်းၵေႃႈ ဢမ်ႇလီၵႂႃႇမႃးယၢပ်ႇ၊ တပ်ႉသိုၵ်းဢၼ်ပၵ်းယူႇတီႈၼႂ်းဝၢၼ်ႈၼၼ်ႉၵေႃႈ ႁႂ်ႈထွၼ်ဢွၵ်ႇပၼ်၊ လွင်ႈတၢင်ႇပၢႆႉၸိုဝ်ႈဝၢၼ်ႈ/ ပွၵ်ႉၸိူဝ်းၼႆႉ ႁႂ်ႈၽူႈမီးပုၼ်ႈၽွၼ်း/ ၽူႈတႅၼ်းၸွႆႈၵႄႈလိတ်ႈပူၵ်းပွင်ပၼ် ဝႃႈၼႆ။\n\nၸၢႆးဢေးမိၼ်း ၽူႈတႅၼ်းသၽႃးၸႄႈမိူင်းမၢႆ 2 လၢတ်ႈဝႃႈ - “ၶႂ်ႈႁႂ်ႈၵူၼ်းမိူင်းမီးၸႂ်ႁတ်းႁၢၼ် ႁတ်း လၢတ်ႈႁတ်းၸႃ လၢတ်ႈဢွၵ်ႇသဵင်ၵၢင်ၸႂ်ဢၼ်မီးတႄႉ၊ မီးလွင်ႈယၢပ်ႇၽိုတ်ႇၼႂ်းဢိူင်ႇဝၢၼ်ႈ ၸိူင်ႉႁိုဝ်ၵေႃႈ ႁႂ်ႈလၢတ်ႈၼႄမႃးသေၵမ်း ၼင်ႇဢၼ်ႁဝ်းၶႃႈပွင်ပဵၼ်လႆႈၼၼ်ႉ တေၶတ်းၸႂ်ဢဝ် ဢုပ်ႇၵုမ်ၼႂ်းသၽႃးသေ ႁႃလၢႆးတၢင်းၵႄႈလိတ်ႈပၼ်ယူႇ” ဝႃႈၼႆ။\n\nမိူဝ်ႈဝၼ်းတီႈ 07/09/2017 ၼၼ်ႉၵေႃႈ ႁူပ်ႉထူပ်းၵူၼ်းဝၢၼ်ႈၸၢဝ်းၶၢင် ၼႂ်းထုင်ႉလွႆႁူဝ်သိူဝ်ဢုပ်ႇ ဢူဝ်းတွင်ႈထၢမ်တၢင်းယၢပ်ႇၽိုတ်ႇ မီးၸၢဝ်းၶၢင်မႃးထွမ်ႇငိၼ်း 150 ပၢႆ မိူဝ်းၼႃႈမႃးၵေႃႈတေၶတ်းၸႂ် လူင်းပိုၼ်ႉတီႈႁူပ်ႉထူပ်းၵူၼ်းမိူင်းၵႂႃႇထႅင်ႈ ဝႃႈၼႆ။\n\nPhoto by Sai Kyaw Thiha"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 08/09/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.77 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1348.00 ပျႃး၊ ငိုၼ်းၶႄႇ 1 ယႅၼ်ႉ = 209.15 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။"
  },
  {
    "title": "ပလိၵ်ႈၾၢႆႇယႃႈမဝ်းၵမ် ဝဵင်းၵျွၵ်ႉမႄး ၶဝ်ႈၵူတ်ႇထတ်းယႃႈ ၺႃးၵူၼ်းယူႇၼႂ်းႁိူၼ်းႁပ်ႉယိုဝ်း",
    "content": "ပလိၵ်ႈၾၢႆႇၽဵဝ်ႈမူၺ်ႉယႃႈမဝ်းၵမ် ဝဵင်းၵျွၵ်ႉမႄး ၶဝ်ႈၵူတ်ႇထတ်းႁိူၼ်းၵူၼ်းဝၢၼ်ႈလင်ၼိုင်ႈ ၼႂ်းပွၵ်ႉ(2)-ၺႃးၵူၼ်း ယူႇၼႂ်းႁိူၼ်းႁပ်ႉယိုဝ်းသေပၢႆႈလွတ်ႈပူၼ်ႉၵႂႃႇ။\n\nဝၼ်းတီႈ 07/09/2017 ယၢမ်းၵၢင်ဝၼ်း 11 မူင်းပၢႆ ပလိၵ်ႈၾၢႆႇၽဵဝ်ႈမူၺ်ႉယႃႈမဝ်းၵမ် လႆႈႁပ်ႉၶၢဝ်ႇ ၵႃႉၶၢႆယႃႈ မဝ်းၵမ်ၼႆသေ ၵႂႃႇႁႃထတ်း ၼႂ်းႁိူၼ်းၵူၼ်းဝၢၼ်ႈ ပွၵ်ႉ 2 ဝၢၼ်ႈပၢင်မွင် ၽွင်းၼၼ်ႉ ၽူႈၸၢႆး ၵေႃႉၼိုင်ႈ ယူႇၼႂ်းႁိူၼ်းသေ ပိုတ်းယိုဝ်းၸုမ်းၽုင်ပလိၵ်ႈလႄႈ သွင်ၾၢႆႇလႆႈပိုတ်းယိုဝ်းၵၼ် ဝႃႈၼႆ။\n\nၸၢႆးထုၼ်းၺၢၼ်ႇ ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ(2) ၸႄႈဝဵင်းၵျွၵ်ႉမႄး လၢတ်ႈတီႈၸုမ်းၶၢဝ်ႇၽူႈ တွႆႇႁွၵ်ႈဝႃႈ “ ၸႂ်ႈၶႃႈဢေႃႈ တင်းသွင်ၾၢႆႇမီးလွင်ႈပိုတ်းယိုဝ်းၵၼ်ဢိတ်းၼိုင်ႈ၊ ပၢင်ပိုတ်းယိုဝ်းၵၼ်တႄႉ ဢမ်ႇပေႃးႁိုင် သဵင်ၵွင်ႈဢွၵ်ႇ 3-4 ၵမ်းၵူၺ်း ၵူၼ်းၵေႃႉၼၼ်ႉ လႅၼ်ႈပၢႆႈပူၼ်ႉပႅတ်ႈ။ မၼ်းလႅပ်ႈဢမ်ႇၸႂ်ႈၵူၼ်းၸႃတိၵျွၵ်ႉမႄး မၼ်း တေပဵၼ်ၵူၼ်းတၢင်ႇတီႈမႃး ႁဵတ်းၵၢၼ်ယူႇၸူဝ်ႈၵႅပ်ႉၸူဝ်ႈၵမ်း ႁဵတ်းၼၼ်ၵူၺ်း” ဝႃႈၼႆ။\n\nဝၢႆးသေ ပလိၵ်ႈလႆႈၶဝ်ႈၵႂႃႇထတ်း တူၺ်းၼႂ်းႁိူၼ်းလင်ၼၼ်ႉလႆႈႁၼ် ယႃႈမဝ်းၵမ်၊ ၶိူင်ႈၵွင်ႈၵၢင်ႇ၊ ၸၢၵ်ႈ လၢတ်ႈ၊ ၵွင်ႈသတ်ႉယမ်း ၸဵမ်ၸိူဝ်းၼႆႉ ဝႃႈၼႆ။\n\nၸၢႆးထုၼ်းၺၢၼ်ႇ လၢတ်ႈဝႃႈ တေႃႈလဵဝ် ယူႇတီႈပလိၵ်ႈ ၾၢႆႇၽဵဝ်ႈမူၺ်ႉယႃႈမဝ်းၵမ် ဝဵင်းၵျွၵ်ႉမႄး ႁူမ်ႈလၢႆမူႇလၢႆၸုမ်း သေ လူင်းပိုၼ်ႉတီႈၵႂၢတ်ႉလၢင်ႉၵူၼ်းၵႃႉၶၢႆသူႇသမ်းၵိၼ်ယႃႈမဝ်းၵမ် မႃး ယူႇတိၵ်းတိၵ်းၶႃႈယဝ်ႉ ဝႃႈၼႆ။\n\nသိုဝ်ႇၶၢဝ်ႇ DVB ဢွၵ်ႇဝႆႉဝႃႈ ၽူႈၸၢႆးၵေႃႉလႅၼ်ႈပၢႆႈပူၼ်ႉၵႂႃႇၼၼ်ႉ ၸိုဝ်ႈႁွင်ႉ ထုၼ်းဢူး ဢႃယု 35 ပီ၊ ၵေႃႉမေး မၼ်းၸၢႆး ၸိုဝ်ႈႁွင်ႉ မဢေးၼေႃႇ ဢႃယု 41 ပီ။ ၾၢႆႇတပ်ႉပလိၵ်ႈၶဝ် တီႉၺွပ်းၵုမ်းၶင်တူဝ်ၵေႃႉ ပဵၼ်မေးၵႂႃႇလႆႈသေတႃႉ ၵေႃႉပဵၼ်ၽူဝ်တႄႉ ယိုဝ်းပလိၵ်ႈ 3-4 ၵမ်းသေ လႅၼ်ႈပၢႆႈ ပူၼ်ႉလွတ်ႈၵႂႃႇ။ ၾၢႆႇတပ်ႉသိုၵ်း ပလိၵ်ႈၵေႃႈ တိုၵ်ႉသွၵ်ႈႁႃတူဝ်မၼ်းၸၢႆးဝႆႉယူႇ ဝႃႈၼႆ။\n\nPhoto by Lashio Media"
  },
  {
    "title": "ၵူၼ်းၼုမ်ႇတႆးပွတ်းႁွင်ႇ ၶွၼ်ႈႁႅင်းၶႅင်ႇပိတ်ႉမၢၵ်ႇၼင် တီႈဝဵင်းမူႇၸေႊ",
    "content": "ၸုမ်းၵူၼ်းၼုမ်ႇတႆး ၼႂ်းၸိုင်ႈတႆးပွတ်းႁွင်ႇ ၶႅင်ႇပိတ်ႉမၢၵ်ႇၼင်ၵၼ် တီႈၸႄႈဝဵင်းမူႇၸေႊ ပွၵ်ႈၵမ်းႁႅၵ်ႈ မီးၵူၼ်း ၼုမ်ႇၶဝ်ႈႁူမ်ႈတင်းၼမ်သေ ၼႄလွင်ႈမိတ်ႈမၢႆသၢၼ်ၶတ်းယႃႈမဝ်းၵမ် -ဝႃႈၼႆ။\n\nဝၼ်းတီႈ 06-09/09/2017 ယၢမ်းၵၢင်ၼႂ် 8 မူင်းထိုင် ႁူဝ်ၶမ်ႈ 6 မူင်း ၸုမ်းၵူၼ်းၼုမ်ႇတႆး TYO ၸႄႈဝဵင်းမူႇၸေႊ ပဵၼ်ၵဝ်ႉၵၼ်းသေ ၸတ်းႁဵတ်းပၢင်လဵၼ်ႈမၢၵ်ႇၼင်၊ ၶၢဝ်းတၢင်း 4 ဝၼ်း ၸုမ်းၵူၼ်းၼုမ်ႇတႆး ဢၼ်ၶဝ်ႈၶႅင်ႇၵၼ် တင်းမူတ်း မီး 9 ၸုမ်း၊ ပၢင်ပိတ်ႉမၢၵ်ႇၼင် တေၸတ်းႁဵတ်းတီႈဝၢၼ်ႈႁူဝ်ၼႃး ဝဵင်းမူႇၸေႊ။\n\nၸၢႆးထုၼ်းလႃႉ ႁူဝ်ပဝ်ႈ ၸုမ်းၵူၼ်းၼုမ်ႇတႆး TYO လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ဢၼ်ႁဝ်းၶႃႈ ၸတ်း ႁဵတ်းပၢင်လဵၼ်ႈမၢၵ်ႇၼင် ပၼ်ၵူၼ်းၼုမ်ႇတႆးတီႈမူႇၸေႊၼႆႉ တေလႆႈဝႃႈ ပဵၼ်ပွၵ်ႈၵမ်းႁႅၵ်ႈၶႃႈယဝ်ႉ။ ယိူင်းဢၢၼ်း လူင် ဢၼ်လႆႈၸတ်းႁဵတ်းၼႆႉ မီး 4 ၶေႃႈ မိူၼ်ၼင်ႇ ၵူၼ်းမိူင်းတႆးႁဝ်း တေၶဝ်ႈဢွၵ်ႇႁႃၵၼ် မိုတ်ႈၵိုဝ်းၸမ်ၸႂ်ၵၼ်၊ ႁႂ်ႈႁဝ်းၶႃႈ ဢွမ်ႇလွမ်ႈၽွမ်ႉႁူမ်ႈၵၼ် မိူၼ်ႁဝ်းလဵၼ်ႈမၢၵ်ႇၼင်ၼႆႉ၊ ႁႂ်ႈၵူၼ်းၼုမ်ႇ ၵႆယၢၼ်ယႃႈမဝ်းၵမ်၊ ၶေႃႈလိုၼ်း သုတ်းသမ်ႉ ဢၼ်ႁဝ်းၶႃႈလဵၼ်ႈမၢၵ်ႇၼင်ၼႆႉ ပဵၼ်ပၢႆးယူႇလီႁဝ်းၶႃႈ ယွၼ်ႉၼၼ် ၸင်ႇလႆႈၸတ်း ႁဵတ်း ပၢင်လဵၼ်ႈမၢၵ်ႇၼင်” ဝႃႈၼႆ။\n\nၸုမ်းၵူၼ်းၼုမ်ႇတႆး ပွတ်းႁွင်ႇ ဢၼ်တေၶဝ်ႈၶႅင်ႇၵၼ် မီး 9 ၸုမ်း ၸုမ်းမူႇၸေႊ (1)၊ ၸုမ်း မူႇၸေႊ(2)၊ မိူင်းမၢဝ်း၊ ၼမ်ႉၶမ်း၊ ဢိူင်ႇ 19 ဝၢၼ်ႈ၊ ပၢင်ႇသၢႆး၊ မိူင်ႉယူႉ ၊ မိူင်းၸီး၊ လႃႈသဵဝ်ႈ ၸဵမ်ၸိူဝ်းၼႆႉ ဝႃႈၼႆ။\n\nၸၢႆးထုၼ်းလႃႉ လၢတ်ႈဝႃႈ ပၢင်ပွႆးလဵၼ်ႈမၢၵ်ႇၼင် တွၼ်ႈတႃႇၵူၼ်းၼုမ်ႇတႆး ဢၼ်ၸတ်းႁဵတ်းမူႇၸေႊၼႆႉ သူးရၢင်း ဝလ်း ဢၼ်တေမွပ်ႈယိုၼ်ႈပၼ်တေမီး ဝႂ်ယွင်ႈယေႃး မွပ်ႈပၼ် ၵူႈၸုမ်းၸုမ်းၶႃႈ။ လိူဝ်ၼၼ်ႉ တေယွင်ႈယေႃးထႅင်ႈ ၽူႈလဵၼ်ႈၶႅၼ်ႇၵျႃႉ ထႅင်ႈလူးၵွၼ်ႇ”ဝႃႈၼႆ။\n\nၶပ်ႉမၢႆ ပၢင်လဵၼ်ႈမၢၵ်ႇၼင် တီႈၸႄႈဝဵင်းမူႇၸေႊ ၼႂ်းဝၼ်းတီႈ 06/09/2017 ယၢမ်းၵၢင်ၼႂ် 8 မူင်း ၸုမ်းမူႇၸေႊ(1) တင်း မိူင်းမၢဝ်း ၶႅင်ႇၵၼ်။ ယၢမ်းဝၢႆးဝၼ်း 2 မူင်း ၸုမ်းၼမ်ႉၶမ်းတင်း ပၢင်ႇသၢႆး ၶႅင်ႇၵၼ်၊ ယၢမ်းဝၢႆးဝၼ်း 4 မူင်းသမ်ႉ ၸုမ်း ဢိူင်ႇ 19 ဝၢၼ်ႈတင်း မူႇၸေႊ(2) ၶႅင်ႇၵၼ် ၸဵမ်ၸိူဝ်းၼႆႉ။\n\nဝၼ်းတီႈ 07/09/2017 သမ်ႉ ၸုမ်းမူႇၸေႊ(1) တင်း မိူင်းယူႉ၊ ၸုမ်းမိူင်းမၢဝ်းတင်း လႃႈသဵဝ်ႈ၊ ၸုမ်းဢိူင်ႇ 19 ဝၢၼ်ႈတင်း မိူင်းၸီး။ ၼႂ်းဝၼ်းတီႈ 08/09/2017 သမ်ႉ ၸုမ်းမူႇၸေႊ(2) တင်း လႃႈသဵဝ်ႈ၊ ၸုမ်းပၢင်ႇသၢႆးတင်း မိူင်းယူႉ၊ ၸုမ်းၼမ်ႉၶမ်းတင်း မိူင်းၸီး။\n\nဝၼ်းတီႈ 09/09/2017 ဝၼ်းလိုၼ်းသုတ်းသမ်ႉ ၸုမ်းမူႇၸေႊ (2) တင်း မိူင်းၸီး၊ ၸုမ်းဢိူင်ႇ 19 ဝၢၼ်ႈတင်း လႃႈသဵဝ်ႈ၊ ၸုမ်းမိူင်းမၢဝ်းတင်း မိူင်းယူႉ ၸဵမ်ၸိူဝ်းၼႆႉ ဝႃႈၼႆ။\n\nမိူဝ်ႈလိူၼ်ဢေႃးၵတ်ႉသ်ၼၼ်ႉၵေႃႈ ယူႇတီႈၸုမ်းၵူၼ်းၼုမ်ႇတႆး TYO လႆႈၸတ်းႁဵတ်းတီႈမိူင်းၸီး ၸႄႈဝဵင်းၵူတ်ႉၶၢႆ ယဝ်ႉၵမ်းၼိုင်ႈ။ တီႈၼၼ်ႈၼၼ်ႉ ၸတ်းႁဵတ်းၸွမ်းဢိူင်ႇ တင်းမူတ်း ၸုမ်းၵူၼ်းၼုမ်ႇတႆး ၶဝ်ႈႁူမ်ႈၶႅင်ႇၵၼ် မီး 20 ၸုမ်း ဝႃႈၼႆ။\n\nPhoto by TYO"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 07/09/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 41.00 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1357.00 ပျႃး၊ ငိုၼ်းၶႄႇ 1 ယႅၼ်ႉ = 207.98 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။"
  },
  {
    "title": "ၸၼ်ႉၸွမ်တူင်ႇၵူၼ်းတႆး ဝဵင်းၵႃလီႉ တႄႇၵၢၼ်သွၼ်/ၵၢၼ်ႁဵၼ်း",
    "content": "ၸၼ်ႉၸွမ်တူင်ႇၵူၼ်းတႆး ဝဵင်းၵႃလီႉ ဢၼ်ၸုမ်းၵေႃတႆးဢွၼ်ႁူဝ်ၶတ်းသၢင်ႈႁၢင်ႈပွင်ၼၼ်ႉ ႁူဝ်လိူၼ် သႅပ်ႊထႅမ်ႊၿိူဝ်ႊၼႆႉမႃး တႄႇၵၢၼ်သွၼ်၊ ၵၢၼ်ႁဵၼ်းၵႂႃႇဝႆႉယူႇဝႃႈၼႆ။\n\nဝၼ်းတီႈ 01/09/2017 ၸၼ်ႉၸွမ်တူင်ႇၵူၼ်းတႆး Shan Community College ၸတ်းပၢင်ၵႅဝ်ႈႁပ်ႉလုၵ်ႈ ႁဵၼ်းမႂ်ႇ ၸၢႆး 25 ၵေႃႉ ယိင်း 25 ၵေႃႉ ႁူမ်ႈတင်းမူတ်းမီး 50 ၵေႃႉ သေဝၼ်းတီႈ 04/09/2017 တႄႇၶဝ်ႈႁွင်ႈ ႁဵၼ်းပူင်သွၼ်ၵႂႃႇယဝ်ႉဝႃႈၼႆ။\n\nၸၼ်ႉၸွမ်တူင်ႇၵူၼ်းတႆးၼႆႉ တႄႇပိုၼ်ၽၢဝ်ႇႁပ်ႉလုၵ်ႈႁဵၼ်းမိူဝ်ႈလိူၼ်ၵျုၼ်ႊ 2017 တေႃႇဝၼ်းတီႈ 5 ဢေႃႊ ၵတ်သ်ႊ 2017 သေ မီးလုၵ်ႈႁဵၼ်းၼႂ်းၸိုင်ႈတႆးပွတ်းၸၢၼ်း၊ ပွတ်းႁွင်ႇ၊ တိူင်းၸႄႈၵႅင်း၊ တိူင်းပႃႇၵိူဝ်၊ တိူင်းတႃႈ လိူဝ်ႇ ၸိူဝ်းၼႆႉ မႃးတၢင်ႇလဝ်ႈတႃႇၶိုၼ်ႈႁဵၼ်း 100 ပၢႆ ဢိင်ၼိူဝ်ၼမ်ႉၵတ်ႉသေ ဢၼ်ထုၵ်ႇၶတ်း လိူၵ်ႈၶဝ်ႈ ႁဵၼ်းမီး 50 ၵေႃႉၵူၺ်းဝႃႈၼႆ။\n\nၼၢင်းႁဵဝ်းသႅင် ၶူးသွၼ်ၸၼ်ႉၸွမ် လၢတ်ႈဝႃႈ - “ ဢိင်ၼိူဝ်ၼမ်ႉၵတ်ႉလိၵ်ႈဢိင်းၵလဵတ်ႈ၊ လိၵ်ႈတႆးသေႁဝ်း ၶႃႈ ၶတ်းလိူၵ်ႈဢဝ် 50 ၵေႃႉ၊ ပေႃးမႃးတူၺ်းၼႂ်းတႆးႁဝ်းဢၼ်မီးၸႂ်ၶႂ်းႁဵတ်း ၵၢၼ်တႃႇၵူၼ်းတင်းၼမ်ၵေႃႈ ယင်းတိုၵ်ႉဢေႇယူႇ ၵူၼ်းဢၼ်မီးပိုၼ်ႉထၢၼ်ပၢႆးပၺ်ၺႃ ဢၼ်ပွင်ႇၸႂ်ငဝ်းလၢႆးၵၢပ်ႈပၢၼ် ဝၢၼ်ႈမိူင်းၵေႃႈ ဢေႇႁႅင်းၼႃႇ ၵွပ်ႈၼၼ်လႄႈ ၸၼ်ႉၸွမ်ႁဝ်းၶႃႈၼႆႉ ပဵၼ်တၢင်းလိူၵ်ႈ ဢၼ်ၼိုင်ႈတွၼ်ႈတႃႇၵူၼ်းၼုမ်ႇမိူင်း တႆး လႆႈႁဵၼ်းပိုၼ်ႉႁူႉ ပၢႆးႁၼ်တႃႇပူၵ်းပွင်ပိုၼ်ႉတီႈ ၽႂ်မၼ်း၊ မီးၼမ်ႉၵတ်ႉၶိုတ်းတၼ်းပိူၼ်ႈလႄႈ ပဵၼ်ငဝ်း လၢႆးၸိူင်ႉႁိုဝ်မႃးၵေႃႈႁႂ်ႈႁပ်ႉမိုဝ်းလႆႈ ” ဝႃႈၼႆ။\n\nတီႈၸၼ်ႉၸွမ်တူင်ႇၵူၼ်းတႆး (College ) ၼႆႉပီဢွၼ်တၢင်းသုတ်းတေတႄႇသွၼ် 2 ပၢႆး မိူၼ် ၼင်ႇ 1. ပၢႆးသၢႆႈတူင်ႇဝူင်းၵူၼ်း Social Science လႄႈပၢႆးၸတ်းပွင်ၵၢၼ်မၢၵ်ႈမီး Business Admi nistration မိူဝ်းၼႃႈ မႃးတေၽိူမ်ႉၼမ်မႃးလိူဝ်ၼႆႉ။\n\nၶူးပူင်သွၼ်ပဵၼ်ၵူၼ်းၼႂ်းၸုမ်းၵေႃတႆး ဢၼ်ၵႂႃႇယဝ်ႉ ၸၼ်ႉၸွမ် ၼွၵ်ႈမိူင်းမႃး မိူၼ်ၼင်ႇ ၸၢႆးၶမ်းမိူင်း၊ ၸၢႆးလႃႉတွင်း၊ ၸၢႆးထုၼ်းသႃႇ၊ ၸၢႆးဢိတ်း၊ ၸၢႆးလႅင်းၸိုၼ်ႈ၊ ၼၢင်းလိူၼ်သႂ်၊ ၼၢင်းၶႅမ်ဝၼ်း၊ ၼၢင်းႁဵဝ်းသႅင်၊ ၸၢႆးထုၼ်းသႃႇ ၊ ၼၢင်းမူၺ်သႅင်၊ ၼၢင်းဝၼ်းလီ ၸိူဝ်းၼႆႉ တင်းမူတ်း မီးမွၵ်ႈ 16 ၵေႃႉ ၊ မိူဝ်းၼႃႈမႃးတေမီး ၶူးၼွၵ်ႈမႃးပူင်သွၼ် Part time ၸူဝ်ႈၶၢဝ်းၵေႃႈတေမီး လိူဝ်ၼၼ်ႉယင်းတေမီးၶူးပူင်သွၼ် လူင်လုင်းၸၢႆးၾႃႈ လူးၵွၼ်ႇဝႃႈၼႆ။"
  },
  {
    "title": "ဝဵင်းၼမ်ႉၸၢင် တေၸတ်းႁဵတ်း ပၢင်ၾိုၵ်းလပ်ႉၼမ်ႉၵတ်ႉ ၶူးသွၼ်ႁူင်းႁဵၼ်းထမ်မ",
    "content": "လုမ်းၵေႃပွင်ၵၢၼ်ႁူင်းႁဵၼ်းထမ်မ ၸိုင်ႈတႆး တေပိုတ်ႇပၢင်ၾိုၵ်းၽွၼ်ႉၼမ်ႉၵတ်ႉမေႃသွၼ်ႁူင်းႁဵၼ်းထမ်မ ၼႂ်းၸႄႈ ဝဵင်းၼမ်ႉၸၢင် ၶၢဝ်းတၢင်း 5 ဝၼ်း။\n\nဝၼ်းတီႈ 14-18/09/2017 လိူၼ်သိပ်းလွင်ႈ 9 ၶမ်ႈ ထိုင် 13 ၶမ်ႈ လုမ်းၵေႃပွင်ၵၢၼ်ႁူင်းႁဵၼ်းထမ်မ ၸိုင်ႈတႆး ဝဵင်းလူင်တူၼ်ႈတီး ဢွၼ်ႁူဝ်ၼမ်းၼႃႈသေ တေပိုတ်ႇပၢင်ၾိုၵ်းၽွၼ်ႉ ပၼ်ၶူးသွၼ်/မေႃသွၼ် တီႈၵျွင်းသၢႆ လႅင်းထမ်း ဝၢၼ်ႈပၢင်ႇလႅင်းသႂ် ၸႄႈဝဵင်းၼမ်ႉၸၢင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။\n\nၸဝ်ႈၶူးသီႇရိထမ်မ ၽိပႃလ ၽူႈမၢႆငဝ်ႈငုၼ်းႁူင်းႁဵၼ်းထမ်မ ၸိုင်ႈတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ဢၼ် ႁဝ်းၸဝ်ႈၶဝ် ၸတ်းႁဵတ်းပၢင်ၾိုၵ်းၽွၼ်ႉ မေႃသွၼ်ႁူင်းႁဵၼ်းထမ်မၼႆႉမိူဝ်ႈတႄႇမၼ်း ႁဝ်းတေဢၢၼ်းၸတ်း ႁဵတ်းယႂ်ႇလူင် ၵူၺ်းၵႃႈ မၢင်ပွၵ်ႈမၢင်လႂ်ၼႆႉ ႁဝ်းတေလႆႈတူၺ်းသၢႆငၢႆမၼ်း တီႈယူႇတီႈသဝ်းထႅင်ႈ၊ လွင်ႈၵိၼ် လွင်ႈ ယႅမ်ႉ တႃႇၽူႈႁဵၼ်း။ ၵွပ်ႈၼၼ်လႄႈ ၸင်ႇလႆႈၵႂႃႇၸတ်းႁဵတ်း ၼ်ႂ်းၸႄႈဝဵင်းလႂ် ၸႄႈဝဵင်းၼၼ်ႉ” ဝႃႈၼႆ။\n\nၶူးသွၼ် ဢၼ်တေပူင်သွၼ် ပၼ်ပဵၼ်ၶူးပူင်သွၼ် တီႈတၢင်ႉယၢၼ်း၊ သႅၼ်ဝီ၊ သီႇပေႃႉလႄႈ ဢိၵ်ႇထႅင်ႈလၢႆလၢႆၸဝ်ႈ ၸဵမ်ၸိူဝ်းၼႆႉ တေႁူမ်ႈၵၼ်သေ ၾိုၵ်းၽွၼ်ႉပၼ် မေႃသွၼ်ၵႂႃႇ ၶၢဝ်းတၢင်း 5 ဝၼ်း ဝႃႈၼႆ။\n\nတေႃႈလဵဝ် ႁူင်းႁဵၼ်းထမ်မၼႆႉ ပိုတ်ႇၸွတ်ႇတူဝ်ႈမိူင်းတႆးပတ်းပိုၼ်ႉယဝ်ႉ။ ပၢင်ၾိုၵ်းၽွၼ်ႉမေႃသွၼ်ႁူင်း ႁဵၼ်း ထမ်မၼႆႉ  ၸွမ်းၸႄႈဝဵင်းၽႂ်မၼ်း ဢွၼ်ၸတ်းႁဵတ်းမႃး ၾိုၵ်းၽွၼ်ႉပၼ်မေႃသွၼ် တင်းမူတ်း မီးၵႂႃႇ 53 ပွၵ်ႈ ဝႃႈၼႆ။\n\nၸဝ်ႈၶူးသီႇရိထမ်မ လၢတ်ႈဝႃႈ တေႃႈလဵဝ် ပပ်ႉသွၼ်ႁဵၼ်း တႃႇလုၵ်ႈဢွၼ်ႇ ၼႂ်းႁူင်းႁဵၼ်းထမ်မၼႆႉ ဢိတ်ႇဢွၵ်ႇမႃး ၸၼ်ႉငဝ်ႈထိုင်ၸၼ်ႉသီႇယဝ်ႉ ယၢမ်းလဵဝ် တိုၵ်ႉႁၢင်ႈႁႅၼ်း ၸၼ်ႉႁႃႈဝႆႉထႅင်ႈယူႇ။ လိူဝ်ၼၼ်ႉ ပပ်ႉၵႅမ်မိုဝ်း ၶူး သွၼ်/မေႃသွၼ် ၶဝ်ၵေႃႈ ဢိတ်ႇဢွၵ်ႇႁဵတ်းဝႆႉ တႃႇၶူးသွၼ်ၶဝ် ပေႃးတေလႆႈယိပ်းတိုဝ်းၵႂႃႇ။ ထႅင်ႈၾၢႆႇၼိုင်ႈၵေႃႈ ဢၼ်ႁဝ်းတေပိုတ်ႇပၢင်ၾိုၵ်းၽွၼ်ႉ တီႈၼမ်ႉၸၢင်ၼႆႉ ယွၼ်ႉဝႃႈ ပဵၼ်တွၼ်ႈပွတ်းၸၢၼ်းလႄႈ ၸဝ်ႈတူၼ် ၶူးႁဝ်းၶဝ် မေႃသွၼ်ႁဝ်းၶဝ် ဢၼ်ယူႇသဝ်းတွၼ်ႈပွတ်းၸၢၼ်းၼၼ်ႉ ၶႅၼ်းတေႃႈ ဢဝ်ၸႂ်သႂ်ႇသေ ၶဝ်ႈပႃးၸွမ်းယႂ်ႇၼမ်သေၵမ်း” ဝႃႈၼႆ။\n\nၵေႃပွင်ပဵၼ်ႁူင်းႁဵၼ်းထမ်မၼႆႉ မီးယိူင်းဢၢၼ်းလူင် 5 ၶေႃႈ – 1. ႁႂ်ႈမေႃၶဝ်ႈဢွၵ်ႇဝတ်ႉဝႃး ႁႂ်ႈမေႃၼပ်ႉ ယမ်ၽြႃး ၊ တြႃး ၊ သင်ၶ ။ 2. ႁႂ်ႈမီး တၢင်းႁူႉလွင်ႈထမ်မလႄႈ ႁႂ်ႈမီးတၢင်းယၢမ်ႈလီ ။ 3. ႁႂ်ႈဢဝ်ထမ်မ သေပူၵ်းပွင်ၽဝ ၸဝ်ႈၵဝ်ႇ ။ 4. ႁႂ်ႈမီးလွင်ႈ ၽွမ်ႉႁူမ်ႈ ။ 5. ႁႂ်ႈမေႃႁၵ်ႉပႅင်းၽႃသႃ သႃသၼႃပုတ်ႉ တိုဝ်းၵမ်ၸွမ်းၵႂၢမ်းသင်ႇ သွၼ်ပုတ်ႉထၸဝ်ႈ– ၸိူဝ်းၼႆႉ ။"
  },
  {
    "title": "ၶွမ်ႊမတီႊႁူမ်ႈပႂ်ႉတူၺ်း လွင်ႈငမ်းယဵၼ်ၸႄႈမိူင်း JMC-S ႁူပ်ႉၵူၼ်းမိူင်းထႅင်ႈ 3-4 ဝဵင်း",
    "content": "ၶွမ်ႊမတီႊႁူမ်ႈပႂ်ႉတူၺ်း လွင်ႈငမ်းယဵၼ်ၸႄႈမိူင်း Joint Monitoring Committee- State (JMC-S) လူင်း ပိုၼ်ႉတီႈႁူပ်ႉထူပ်း ၵူၼ်းမိူင်းတႆး ပွတ်းၸၢၼ်း 3-4 ၸႄႈဝဵင်း၊ ႁူဝ်ၵူၼ်းၼပ်ႉႁဵင် ဝႃႈၼႆ။\n\nဝၼ်းတီႈ 05-06/09/2017 ၶွမ်ႊမတီႊႁူမ်ႈပႂ်ႉတူၺ်း လွင်ႈငမ်းယဵၼ်ၸႄႈမိူင်း (JMC-S) ႁူပ်ႉထူပ်း ပီႈၼွင်ႉ ၵူၼ်းမိူင်း ၼႂ်းၸႄႈဝဵင်းမိူင်းၼၢႆး၊ ၸႄႈဝဵင်းမွၵ်ႇမႆႇ၊ ၸႄႈဝဵင်းႁူဝ်ပူင်းလႄႈ မိူင်းပွၼ် ၸိုင်ႈတႆးပွတ်းၸၢၼ်း။ သပ်းလႅင်း ၼႄ လွင်ႈလိၵ်ႈႁူမ်ႈမၢႆ NCA ၊ လွင်ႈပိူင်တိုဝ်းၵမ်သိုၵ်း CoC လႄႈ လွင်ႈၵၢၼ် တူင်ႉၼိုင်ၸုမ်း ထိုင်ၶၵ်ႉတွၼ်ႈလႂ် ၸဵမ် ၸိူဝ်းၼႆႉ ဝႃႈၼႆ။\n\nၽူႈၶဝ်ႈပႃးၼႂ်း JMC-S ၵေႃႉၼိုင်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ လူင်းႁူပ်ႉထူပ်း ၵူၼ်းမိူင်းသေ သပ်းလႅင်း ၼႄ လွင်ႈပိူင်ပဵၼ် NCA ၊ CoC ပိူင်တိုဝ်းၵမ်သိုၵ်း။ ဝၢႆးလူင်းလၢႆးမိုဝ်း ၵိုတ်းတိုၵ်းယဝ်ႉ တွၼ်ႈတႃႇတပ်ႉသိုၵ်း တင်း သွင်ၾၢႆႇတေၸွမ်း ၶေႃႈတူၵ်းလူင်းၼၼ်ႉ သပ်းလႅင်းၼႄၵူၼ်းမိူင်း။ လိူဝ်ၼၼ်ႉ ယူႇတီႈၸုမ်း JMC-S ႁဝ်းၶႃႈၼႆႉ ၼိုင်ႈလိူၼ်ၼိုင်ႈပွၵ်ႈ ဢမ်ႇၼၼ် သွင်ပွၵ်ႈ တေႁူပ်ႉထူပ်း ၵူၼ်းမိူင်းၵႂႃႇထႅင်ႈ” ဝႃႈၼႆ။\n\nၵဵဝ်ႇၵပ်းလွင်ႈၼႆႉ ဝၼ်းတီႈ 05/09/2017 ယၢမ်းၵၢင်ၼႂ် ၶွမ်ႊမတီႊႁူမ်ႈပႂ်ႉတူၺ်း လွင်ႈငမ်းယဵၼ်ၸႄႈမိူင်း ႁူပ်ႉ ထူပ်းၵူၼ်းမိူင်းတီႈဝတ်ႉ/ၵျွင်းဢုတ်ႇ ၸႄႈဝဵင်းမိူင်းၼၢႆး မီးၵူၼ်းမိူင်းၶဝ်ႈႁူမ်ႈ 480 ပၢႆ။ ထိုင်ယၢမ်းဝၢႆးဝၼ်းသမ်ႉ လူင်းႁူပ်ႉထူပ်း ၵူၼ်းမိူင်း တီႈဝတ်ႉဢူးယိၼ်ႇ ဢိူင်ႇႁူဝ်ၼမ်ႉ ၸႄႈဝဵင်းမွၵ်ႇမႆႇထႅင်ႈ ဝႃႈၼႆ။\n\nထိုင်မႃး ဝၼ်းတီႈ 06/09/2017 ယၢမ်းၵၢင်ၼႂ်သမ်ႉ သိုပ်ႇၵႂႃႇႁူပ်ႉထူပ်း ၵူၼ်းမိူင်းတီႈႁူင်းႁေႃ ဝဵင်းႁူဝ်ပူင်း မီး ၵူၼ်းမိူင်းၶဝ်ႈႁူမ်ႈ 440 ၵေႃႉပၢႆ။ ထိုင်မႃး ယၢမ်းဝၢႆးဝၼ်းသမ်ႉ ၵႂႃႇႁူပ်ႉထူပ်းထႅင်ႈ ၵူၼ်းမိူင်းပွၼ် ၸႄႈဝဵင်းလွႆလႅမ် မီးၵူၼ်းၶဝ်ႈႁူမ်ႈ 461 ၵေႃႉ ၸဵမ်ၸိူဝ်းၼႆႉ ဝႃႈၼႆ။\nၶွမ်ႊမတီႊႁူမ်ႈပႂ်ႉတူၺ်း လွင်ႈငမ်းယဵၼ်ၸႄႈမိူင်း JMC-S ၼႆႉ လူင်းႁူပ်ႉထူပ်းၵူၼ်းမိူင်းတႆးမႃး မီးသွင် ပွၵ်ႈယဝ်ႉ။ မိူဝ်ႈပွၵ်ႈၵမ်းၼိုင်ႈ ၵၢင်လိူၼ် ဢေႃႊၵတ်ႉသ် 2017 သမ်ႉ ႁူပ်ႉထူပ်း ၵူၼ်းမိူင်း ၸႄႈဝဵင်းမိူင်းၵိုင်၊ လၢႆးၶႃး၊ ပၢင်လူင် လႄႈ ၼမ်ႉၸၢင် ၸဵမ်ၸိူဝ်းၼႆႉ ဝႃႈၼႆ။\n\nၶွမ်ႊမတီႊႁူမ်ႈပႂ်ႉတူၺ်း လွင်ႈငမ်းယဵၼ်ၸႄႈမိူင်း JMC-S ၼႆႉ ႁူဝ်ပဝ်ႈ JMC-S ၸွမ်ႁၢၼ် တၢၼ်းလၢႆႇဢွၼ် ႁူဝ်ၸုမ်းပွင်ၵၢၼ်သေ လူင်းႁူပ်ႉထူပ်းၵူၼ်းမိူင်း ၸိုင်ႈတႆးပွတ်းၸၢၼ်း။ ၼႂ်းၵေႃပွင်ၵၢၼ်တႄႉ RCSS၊ PNLO တူဝ် တႅၼ်းၵူၼ်းမိူင်းလႄႈ တပ်ႉသိုၵ်းလူင်ပွင်ၸိုင်ႈမၢၼ်ႈ ၸဵမ်ၸိူဝ်းၼႆႉ ဝႃႈၼႆ။"
  },
  {
    "title": "ၸဝ်ႈယွတ်ႈသိုၵ်း တင်းဢွင်ႇသၢၼ်းၸုၵျီႇ ႁူပ်ႉထူပ်းၵၼ် ၸၢင်ႈသူၼ်းႁႂ်ႈတႆး ၸဵဝ်းႁဵတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈၸၢဝ်းၶိူဝ်းတႆးဝႆးဝႆး တႆးတေၶိုင်ၸိူင်ႉႁိုဝ်",
    "content": "မႂ်ႇသုင်တင်းသဵင်ႈၶႃႈ။ ၵဵဝ်ႇလူၺ်ႈ NRPC ၶွမ်ႊမတီႊၵေႃႇသၢင်ႈလွင်ႈၶိုၼ်းလီၵၼ်ၼႂ်းၸိူဝ်ႉၸၢတ်ႈ ၶဝ်ႁၢမ်ႈႁႄႉ ၵႂႃႇတီႈ Workshop ပၢင်ၵုမ်ၵၢၼ်သၢင်ႈၶွင် ENAC ဢၼ်ၸုမ်းၸၢဝ်းၶိူဝ်းၶဝ်ႁူမ်ႈၵၼ်သေ တေႁဵတ်းၵၢၼ်ၾိုၵ်းၽွၼ်ႉၵႂႃႇၼၼ်ႉ ယူႇတီႈၸဝ်ႈၼႃႈတီႈထႆး ႁႂ်ႈလႆႈႁၢမ်ႈႁႄႉပၼ်ဢၼ်ဝႃႈၼၼ်ႉ ၵူႈပွၵ်ႈဢမ်ႇယၢမ်ႈမီးမႃး။ မိူၼ်ၸိူင်ႉၼင်ႇ ENAC ၼႆႉ ၶဝ်ႈၼႂ်းမိူင်းမၢၼ်ႈမႃးပေႃးမီးလၢႆပီယဝ်ႉ၊ ပၢင်ၾိုၵ်းၽွၼ်ႉၶဝ်၊ ပၢင်ၵုမ်ၵၢၼ်သၢင်ႈၶဝ်မႃးႁဵတ်းၼႂ်းမိူင်းၵေႃႈ ပေႃးမီးပဵၼ်လၢႆပွၵ်ႈ၊ ၼွၵ်ႈမိူင်းၵေႃႈဢၢၼ်ႇပွၵ်ႈမၼ်းပေႃးဢမ်ႇလႆႈ။ ၵူၺ်းၵႃႈ ၵူႈပွၵ်ႈတႄႉဢမ်ႇမီးလွင်ႈႁႄႉႁၢမ်ႈမႃး၊ မိူဝ်ႈလဵဝ် သမ်ႉမီးမႃးလွင်ႈႁႄႉႁၢမ်ႈၼႆႉ ပဵၼ်ဢၼ်လၢၵ်ႇလၢႆးဢၼ်ၼိုင်ႈ။\n\nမိူၼ်ၼႆၵူၺ်းၼင်ႇၵဝ်ႇ ယူႇတီႈ NRPC ဢမ်ႇၸႂ်ႈၵမ်းသိုဝ်ႈၵေႃႈ ယူႇတီႈၽွင်းတၢင်သိုၵ်းၶွင်မိူင်းမၢၼ်ႈ ၼႄႉၼမ်းၸီႉၸမ်ႈၵႂႃႇလႄႈ ပၢင်ၵုမ် CSSU ၵေႃႈထုၵ်ႇႁႄႉႁၢမ်ႈမႃး ၸိူင်ႉၼၼ်ၵေႃႈမီးမႃး။ ၼႂ်းၵႄႈၼင်ႇၼႆ ႁဝ်းၶႃႈသမ်ႉလႆႈငိၼ်းၶၢဝ်ႇဢၼ်ၼိုင်ႈ၊ မိူဝ်ႈဢေႃႊၵတ်ႊသ် 24 ဝၼ်းၼၼ်ႉ ယူႇတီႈၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းၸုၵျီႇသေယဝ်ႉ ယွၼ်းႁူပ်ႉႁူဝ်ပဝ်ႈၶွင်ႇသီႇဢဝ်ၶိုၼ်းၸိုင်ႈတႆး RCSS ၸွမ်သိုၵ်းလူင်ယွတ်ႈသိုၵ်း။ ၵမ်းၼႆႉသမ်ႉ ယူႇတီႈ RCSS သမ်ႉၶိုၼ်းတုမ်ႉတွပ်ႇမႃးဝႃႈ- \"လွင်ႈဢၼ်ၽူႈၵိူဝ်းၵုမ်ၸိုင်ႈမိူင်း ယိုၼ်ႈယွၼ်းမႃးၼႆႉ တေႁဵတ်းႁႂ်ႈလွင်ႈယုမ်ႇယမ်ၵၼ်မၼ်ႈၵိုမ်းၵႂႃႇမိူဝ်းၼႃႈသေဢမ်ႇၵႃး ယုမ်ႇယမ်ဝႃႈတေပဵၼ်တၢင်းၵမ်ႉၸွႆႈ ပိူဝ်ႈတႃႇၵေႃႇတင်ႈမိူင်းႁူမ်ႈတုမ်ၸိုၼ်ႈၸၢင်ႇယူႇၼႆလႄႈ ၶဝ်ၸဝ်ႈၵေႃႈႁပ်ႉႁၼ်ထိုင်လီယူႇ ဝႃႈၸိူင်ႉၼင်ႇၼၼ်။\n\nၵူၺ်းၵႃႈ ယူႇတီႈႁူဝ်ပဝ်ႈၸဝ်ႈယွတ်ႈသိုၵ်း တေမႃးႁူပ်ႉထူပ်းတင်းၽူႈၵိူဝ်းၵုမ်ၸိုင်ႈမိူင်းမိူဝ်ႈလႂ် ဢၼ်ဝႃႈၼၼ်ႉတႄႉ ႁဝ်းၶႃႈပႆႇလႆႈႁူႉၸွမ်း။ တီႈၼႆႈ ႁဝ်းၶႃႈမႃးထတ်းသၢင်ႁၼ်ဝႃႈ ႁူဝ်ပဝ်ႈၸဝ်ႈယွတ်ႈသိုၵ်းၼႆႉ ဢမ်ႇၸႂ်ႈဝႃႈ ပဵၼ်ႁူဝ်ပဝ်ႈ RCSS ၸုမ်းလဵဝ်။ ပဵၼ်ဝႆႉပႃးၽူႈၼင်ႈၸိုင်ႈ ဢမ်ႇၼၼ် ႁူဝ်ပဝ်ႈၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ။ မိူၼ်ၸိူင်ႉၵေႃပွင်ၵၢၼ်ၽွမ်ႉႁူမ်ႈၸိုင်ႈတႆးၼႆႉ ဢၢင်ႈႁဵတ်းပၢင်ၵုမ်ၵၼ်လိူၼ်ၵျူႊလၢႆႊ ဝၼ်းတီႈ 20 တေႃႇထိုင်ဝၼ်းတီႈ 22 ၼၼ်ႉၵေႃႈ လႆႈထုၵ်ႇတၢင်းႁၢမ်ႈႁႄႉမႃး ယွၼ်ႉတပ်ႉသိုၵ်းမၢၼ်ႈၸီႉၼႄးလၢႆလၢႆလွင်ႈ။ ၵူၺ်းၵႃႈ ယူႇတီႈမၼ်းၸဝ်ႈသေယဝ်ႉ တႅမ်ႈလိၵ်ႈတွပ်ႇၵႂႃႇတီႈႁူဝ်ပဝ်ႈ NRPC ၵေႃႉပဵၼ်ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းၸုၵျီႇ။\n\nလွင်ႈတၢင်းတႄႉဝႃႈ CSSU ၼႆႉ ဢမ်ႇမီးလွင်ႈတၢင်းယိူင်းဢၢၼ်းယႃႉလူႉလွင်ႈငမ်းယဵၼ်၊ ယဝ်ႉၵေႃႈၼႂ်း CSSU ၼႆႉ ၼင်ႇၶဝ်မၢပ်ႇဝႃႈ- ပႃးဝႆႉၸုမ်းၼွၵ်ႈမၢႆမီႈဢၼ်ဝႃႈၼၼ်ႉ တိုၼ်းဢမ်ႇမီး၊ သင်ၸိူဝ်ႉဝႃႈမီးလွင်ႈႁူႉထိုင်ၸွမ်းလွင်ႈ CSSU ၼႆၸိုင် ထၢမ်ထိုင်မႃးလႆႈၵမ်းသိုဝ်ႈယူႇ ဢဝ်ၸဵမ်ၸိူဝ်းၼႆႉၵႂႃႇ၊ မၼ်းၸဝ်ႈလႆႈတႅမ်ႈတွပ်ႇၵႂႃႇမိူဝ်ႈပူၼ်ႉမႃးၼႆႉ ၼင်ႇၼၼ်။ ဢိင်ၼိူဝ်လိၵ်ႈၼႆႉသေႁိုဝ် ဢမ်ႇၼၼ်ၵေႃႈ ယွၼ်ႉလူၺ်ႈတၢင်ႇလွင်ႈတၢင်ႇတၢင်းႁိုဝ်တႄႉၵေႃႈဢမ်ႇႁူႉ မိူဝ်ႈလဵဝ်ၽူႈၵိူဝ်းၵုမ်ၸိုင်ႈမိူင်း ယိုၼ်ႈယွၼ်းမႃးဝႃႈ ႁႂ်ႈလႆႈႁူပ်ႉၵၼ်ၼႆယဝ်ႉ။\n\nတီႈၼႆႈ ႁဝ်းၶႃႈၶႂ်ႈမႃးယွၼ်းထတ်းသၢင်ၼႄၵၼ်တူၺ်းဝႃႈ- ၽူႈၵိူဝ်းၵုမ်ၸိုင်ႈမိူင်းလႄႈ ႁူဝ်ပဝ်ႈ CSSU ႁူပ်ႉၵၼ်သေယဝ်ႉ တေၵိူတ်ႇမီးမႃးၽွၼ်းလီၸိူင်ႉၼင်ႇႁိုဝ်ၼႆၼၼ်ႉ။ ၼႂ်းၵႄႈၼႆႉ ႁဝ်းၶႃႈလႆႈငိၼ်းၶၢဝ်ႇ ဢၼ်ၼိုင်ႈဝႃႈ ယူႇတီႈလူင်ပွင်ၸိုင်ႈလႄႈ တင်းတပ်ႉမတေႃႇသိုၵ်းမၢၼ်ႈ ယိုၼ်ႈယွၼ်းႁႂ်ႈ RCSS ထွၼ်ဢွၵ်ႇပႅတ်ႈ ၼႂ်းၶၵ်ႉၵၢၼ် NCA ၼႆၵေႃႈမီးမႃး။ ၵွပ်ႈပိူဝ်ႈၸိူင်ႉႁိုဝ်လႄႈ ၸႂ်ႉထွႆဢွၵ်ႇ၊ ယွၼ်ႉပိူဝ်ႈၵိူတ်ႇပဵၼ်ပၢင်တိုၵ်း တင်းပီႈၼွင်ႉမၢၼ်ႈ တင်းတပ်ႉသိုၵ်းမၢၼ်ႈမႃးၵေႃႈမီး၊ တင်းပီႈၼွင်ႉ TNLA သိုၵ်းလွႆၵေႃႈ ပဵၼ်ပၢင်တိုၵ်းၵၼ်မႃး။ ဝၢႆးသေလူင်းလၢႆးမိုဝ်းၵိုတ်းတိုၵ်းတူဝ်ႈမိူင်း တႄႇဢဝ်ပီ 2015 လိူၼ်ဢွၵ်ႊထူဝ်ႊၿိူဝ်ႊ 15 ဝၼ်း တေႃႇထိုင်ဝၼ်းမိူဝ်ႈၼႆႉၸိုင် ယူႇတီႈ RCSS ၼႆႉ လႆႈတွၵ်ႉတႅၵ်ႉပဵၼ်ပၢင်တိုၵ်းၵၼ်မႃး တင်းတပ်ႉသိုၵ်းမၢၼ်ႈ 10 ပွၵ်ႈ၊ ယဝ်ႉၵေႃႈလႆႈပဵၼ်ပၢင်တိုၵ်းလူၺ်ႈၵၼ်တင်း TNLA တပ်ႉသိုၵ်းတဢၢင်း/ပလွင်ႈမႃး 39 ပွၵ်ႈ။\n\nပေႃးမႃးတူၺ်းၸိူင်ႉၼႆ RCSS ၼႆႉ မၼ်းႁဵတ်းႁႂ်ႈတုမ်ႉတိူဝ်ႉၾၢင်ႁၢင်ႈ NCA ၊ မိူၼ်တင်းၼႄဝႃႈ လူင်းလၢႆးမိုဝ်း ၵိုတ်းတိုၵ်းယဝ်ႉၵေႃႈ ဢမ်ႇမီးလွင်ႈပႅၵ်ႇပိူင်ႈလၢၵ်ႇလၢႆးသင်မႃး၊ ႁဵတ်းႁႂ်ႈတၢင်ႇမူႇတၢင်ႇၸုမ်း ၸိူဝ်းဢၢင်ႈ တေလူင်းလၢႆးမိုဝ်းၼၼ်ႉ ၸၢင်ၸႂ်ၵႂႃႇၼႆ ယူႇတီႈတပ်ႉသိုၵ်းမၢၼ်ႈႁၼ်ထိုင်ၸိူင်ႉၼၼ်။ သင်ဝႃႈၶဝ်သူၼ်းဢီးႁႂ်ႈ RCSS ထွႆဢွၵ်ႇၵႂႃႇတီႈၼႂ်းၶၵ်ႉၵၢၼ်လွင်ႈငမ်းယဵၼ်ၵေႃႈ ပွင်ႇဝႃႈႁႂ်ႈထွႆဢွၵ်ႇၼႂ်းၶၵ်ႉၵၢၼ် NCA ၊ ၵူၺ်းၵႃႈ ယူႇတီႈတေႃႇဢွင်ႇသၢၼ်းၸုၵျီႇ ဢမ်ႇယွမ်းႁပ်ႉ။ ယွၼ်ႉပိူဝ်ႈမၼ်းၼၢင်းပွင်ႇၸႂ်ဝႃႈ ပေႃႈဝႃႈတၢင်း RCSS ထွႆဢွၵ်ႇၵႂႃႇၵေႃႈ မိူၼ်တင်းဝႃႈလၢႆးၵၢၼ် NCA လူႉယဝ်ႉ။\n\nၵွပ်ႈသင်လႄႈဝႃႈၼၼ် ၸိူဝ်းဢၼ်လူင်းလၢႆးမိုဝ်း NCA ယဝ်ႉၼၼ်ႉမီးယူႇ 8 ၸုမ်း၊ ၼႂ်းၼၼ်ႉဢၼ်ႁႅင်းယႂ်ႇ တေမီးပီႈၼွင်ႉယၢင်း KNU ပႃးတင်း RCSS ။ ပေႃးဝႃႈ RCSS ထွႆဢွၵ်ႇၵႂႃႇယဝ်ႉ မီးၸုမ်းယၢင်းၽိူၵ်ႇၸုမ်းလဵဝ်ၵူၺ်း တေဢမ်ႇၸၢင်ႈၵွၼ်းၵိူင်ႈလႆႈ၊ ၸိူဝ်းဢၼ်ပႆႇလူင်းလၢႆးမိုဝ်းလႄႈသင်၊ တင်းလူင်ပွင်ၸိုင်ႈဢိၵ်ႇပႃးတင်း တပ်ႉသိုၵ်းမၢၼ်ႈၼၼ်ႉလႄႈသင် တေၵွၼ်းၵိူင်ႈယၢပ်ႇၵႂႃႇ။ မိူၼ်ၸိူင်ႉရၶႅင်ႇ၊ ၶျၢင်း၊ ပဢူဝ်း ၸိူဝ်းဢၼ်လူင်း လၢႆးမိုဝ်းဝႆႉၼၼ်ႉတႄႉ တေႃႉတႄႉမီးၸိုဝ်ႈၵူၺ်း၊ ဢမ်ႇမီးၵူၼ်းသိုၵ်းၼမ်လၢႆလႄႈ ယူႇတီႈလူင်ပွင်ၸိုင်ႈ တေဢမ်ႇၼပ်ႉယမ်၊ ယဝ်ႉၵေႃႈယူႇတီႈတပ်ႉသိုၵ်း တေဢမ်ႇၼပ်ႉယမ်လႄႈ ႁဵတ်းႁႂ်ႈလွင်ႈၵွၼ်းၵိူင်ႈၵၼ် တေယၢပ်ႇၵႂႃႇ။ မိူဝ်းၼႃႈ တႃႇတေသိုပ်ႇႁူမ်ႈပႆၸွမ်းၵႂႃႇလၢႆးၵၢၼ် NCA ၼၼ်ႉတေယၢပ်ႇၵႂႃႇၼႆလႄႈ တေႃႇဢွင်ႇသၢၼ်းၸုၵျီႇဢမ်ႇႁပ်ႉ ႁဝ်းၶႃႈလႆႈႁၼ်ထိုင်ၸိူင်ႉၼၼ်။\n\nၵူၺ်းၵႃႈ ဢမ်ႇႁပ်ႉသေတႃႉၵေႃႈ သင်ၸိူဝ်ႉဝႃႈ ယူႇတီႈႁူဝ်ပဝ်ႈ RCSS လႄႈတင်းၽူႈၵိူဝ်းၵုမ်ၸိုင်ႈမိူင်း လႆႈႁူပ်ႉၺႃးၵၼ်ၸိုင် ယူဝ်ၶေးဝႃႈမႃးဝႃႈ - \"တပ်ႉသိုၵ်းမၢၼ်ႈတႄႉယိုၼ်ႈယွၼ်းၸိူင်ႉၼင်ႇၼႆယဝ်ႉ၊ ၵူၺ်းၵႃႈၵဝ်ၶႃႈတႄႉဢမ်ႇႁပ်ႉ၊ ၵဝ်ၶႃႈတႄႉတေဢဝ်ၾၼ်ဢဝ်ငဝ်းသူၸဝ်ႈယူႇ။ ၵွပ်ႈပိူဝ်ႈၸိူင်ႉၼႆ ပိူဝ်ႈတႃႇတပ်ႉမတေႃႇတေလႆႈယုမ်ႇယမ်ၼၼ်ႉ ၶႂ်ႈႁႂ်ႈ RCSS ဢွၼ်ႁဵတ်းပၢင်ၵုမ်ၸၼ်ႉၸိူဝ်ႉၸၢတ်ႈၸၢဝ်းၶိူဝ်း ၼႂ်းတႆး။ ၵူၺ်းၵႃႈ ၼင်ႇႁိုဝ်တပ်ႉမတေႃႇတေဢမ်ႇႁၼ်ၽိတ်း မိူၼ်ၸိူင်ႉသူၸဝ်ႈယိုၼ်ႈယွၼ်းဝႃႈ တူၼ်ႈတီး ပၢင်လူင် ၵဵင်းတုင်ၸိူဝ်းၼၼ်ႉ ဢမ်ႇၸႂ်ႉသေ သင်ၸိူဝ်ႉၵႂႃႇႁဵတ်းတီႈလၢင်းၶိူဝ်းႁိုဝ်ႉ၊ ဢမ်ႇၼၼ် တီႈမွၵ်ႇမႆႇသေတီႈတီႈၸိူင်ႉၼၼ် တေဢမ်ႇထုၵ်ႇႁႃႉ\"-ၼႆ ယူဝ်ၶေးလဝ်ႇဝွၼ်းၸိူင်ႉၼၼ်ႁိုဝ်ၼႆ ႁဝ်းၶႃႈလၢမ်းထၢင်ႇဝႆႉၸိူင်ႉၼၼ်။\n\nတီႈၼႆႈ ႁဝ်းမႃးၶႆႈၸႂ်ဝႃႈ ပၢင်ၵုမ်ၵၢၼ်ၸိူဝ်ႉၸၢတ်ႈၸၢဝ်းၶိူဝ်းၼႆႉ လမ်ႇလွင်ႈပုၼ်ႈတႃႇၸၢဝ်းၶိူဝ်းတႆးႁဝ်းမွၵ်ႈၵႃႈႁိုဝ်၊ ၸွင်ႇသမ်ႉလူဝ်ႇလႆႈႁိပ်ႈၼႅတ်ႈႁဵတ်းၼႂ်းဝႆးဝႆးၼႆႉယဝ်ႉၶႃႈႁႃႉၼႆ ႁဝ်းၶႃႈလီလႆႈဝူၼ်ႉတူၺ်းဢၼ်ၼိုင်ႈ။ ပၢင်ၵုမ်ဢၼ်ၼႆႉ ပိူဝ်ႈၶဝ်ႈၸိုဝ်ႈဝႃႈၸၼ်ႉၸိူဝ်ႉၸၢတ်ႈၸၢဝ်းၶိူဝ်းတႆးၼႆလႄႈ ၶေႃႈတႅပ်းတတ်းဢၼ်လႆႈမႃးတီႈ ပၢင်ၵုမ်ၼၼ်ႉ ၾၢႆႇလူင်ပွင်ၸိုင်ႈမၢႆထိုင်ဝႃႈ တေပဵၼ်သဵင်ၸၢဝ်းၶိူဝ်းတႆး တင်းမူတ်းတင်းသဵင်ႈႁူမ်ႈဢွၵ်ႇမႃးၼႆ ႁဝ်းၶႃႈတေထဵင်ယၢပ်ႇယူႇ။ ၵူၺ်းၵႃႈ ၼႂ်းတႆးဝၼ်းမိူဝ်ႈလဵဝ် လွင်ႈပိၼ်ႇပႆႇယုမ်ႇယမ်ၵၼ် တိုၵ်ႉထိုင်ၼႂ်းၶၵ်ႉၵၢၼ် ဢၼ်လႆႈၶဝ်ႈႁႃၵၼ်ယူႇ၊ ၵဵဝ်ႇလူၺ်ႈၶေႃႈတႅပ်းတတ်းၵၢၼ်မိူင်း ၵၢၼ်ၸိူဝ်ႉၸၢတ်ႈၼႆႉ ဢၼ်လူဝ်ႇလႆႈလူင်ႉလႅင်း ပွင်ႇပိုင်ႈၵၼ်တိုၵ်ႉမီးတင်းၼမ်တင်းလၢႆ၊ တိုၵ်ႉမီးယူႇလၢႆတွၼ်ႈ။ ၵွပ်ႈပိူဝ်ႈၸိူင်ႉၼႆ ပၢင်ၵုမ်ၵၢၼ်ၸိူဝ်ႉၸၢတ်ႈ ၸၢဝ်းၶိူဝ်းတႆးၼႆႉ ပေႃးဝႃႈႁဝ်းၶႃႈၼႅတ်ႈႁဵတ်းၼႆ ၶေးတေပႆႇတၢင်တူဝ်လႆႈသဵင်တႆးတင်းလုမ်ႈၵွၼ်ႇႁိုဝ် ၼႆႉၵေႃႈတေလႆႈဝူၼ်ႉဢၼ်ၼိုင်ႈ။\n\nထႅင်ႈၾၢႆႇၼိုင်ႈၵေႃႈ ၸၢင်ႈမိူၼ်ၼင်ႇပိုတ်ႇၼႄလွၵ်းတႅၼ်းႁဝ်းပႅတ်ႈ တီႈပၢင်လဵၼ်ႈလၢႆးၼၼ်ႉႁိုဝ်ၼႆၵေႃႈ လီလႆႈဝူၼ်ႉယူႇ။ မိူၼ်ၸိူင်ႉၼင်ႇ လွင်ႈလႆႈထဵင်ၵၼ်ၶတ်းၵၼ်မႃး ၼႂ်းပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင်ၼၼ်ႉ ၶေႃႈဢၼ်ဝႃႈ ဢမ်ႇမီးသုၼ်ႇၽၢတ်ႇဢွၵ်ႇၼႂ်းၸိုင်ႈမိူင်းႁိုဝ် ဢမ်ႇမီးသုၼ်ႇၽၢတ်ႇဢွၵ်ႇၼၼ်ႉ တၢမ်တူဝ်ၼၢင်း ဢွင်ႇသၢၼ်းၸုၵျီႇလႆႈဝႃႈ မိူဝ်းၼႃႈထႃႇပၢႆမႃးၸင်ႇၵွႆႈဢုပ်ႇၵၼ် ဝႃႈၼႆသေယဝ်ႉလႄႈ ဢဝ်ပၢင်ၵုမ်ၶိုၼ်းလီၵႂႃႇ ၵမ်းၼိုင်ႈ၊ ၵူၺ်းၵႃႈဢမ်ႇယဝ်ႉတူဝ်ႈ။ ၵဵဝ်ႇလူၺ်ႈၶေႃႈၵႂၢမ်းဢၼ်ၼႆႉ တေလႆႈသိုပ်ႇထဵင်ၵၼ် သိုပ်ႇၶတ်းၵၼ်ၵႂႃႇထႅင်ႈယူႇ။\n\nၵမ်းၼႆႉ ပေႃးႁဝ်းၶႃႈၼႅတ်ႈႁဵတ်း ပၢင်ၵုမ်ၸိူဝ်ႉၸၢတ်ႈၸၢဝ်းၶိူဝ်းတႆးၼႆၸိုင် ၵဵဝ်ႇလူၺ်ႈၶေႃႈၵႂၢမ်းဢၼ်ၼၼ်ႉၵေႃႈ ၵႃႈတေလႆႈယိုၼ်ယၼ်မၵ်းမၼ်ႈယဝ်ႉ၊ ႁဝ်းတေသႂ်ႇပႃးဝႃႈ ထုၵ်ႇလီၽၢတ်ႇဢွၵ်ႇႁိုဝ်ႉ၊ ဢမ်ႇၼၼ် တေဢမ်ႇသႂ်ႇပႃး ယဝ်ႉၼႄႇ။ ဢၼ်ၼႆႉပေႃးႁဝ်းၶႃႈမီးလွင်ႈတႅပ်းတတ်းယဝ်ႉၸိုင် ႁူႉၵႃႈၾၢႆႇလူင်ပွင်ၸိုင်ႈလႄႈ ၾၢႆႇတပ်ႉသိုၵ်းမၢၼ်ႈၵေႃႈ တေႁူႉၵႂႃႇယဝ်ႉ။ ပေႃးဝႃႈၶဝ်လႆႈႁူႉငိူၼ်ႈႁူႉႁွႆးၵႂႃႇၼႆၸိုင် လၢႆးဢၼ်တေၵႄႈလိတ်ႈ တေႃႇႁဝ်းမႃး ပိူၼ်ႈတေၸၢင်ႈႁၢင်ႈႁႅၼ်းဝႆႉတူဝ်ႈတၼ်းယဝ်ႉ၊ တႄႇဢဝ်ၸိူဝ်းၼႆႉၵႂႃႇၼၼ်ႉ ၸွင်ႇႁဝ်းၶႃႈပႃႈၶိုတ်းတၼ်းပိူၼ်ႈဝႆႉႁိုဝ်၊ ၸွင်ႇႁဝ်းပႃႈမီးလွင်ႈႁၢင်ႈႁႅၼ်းဝႆႉယဝ်ႉႁိုဝ်။\n\nၵွပ်ႈပိူဝ်ႈၸိူင်ႉၼႆလႄႈ ပၢင်ၵုမ်လွင်ႈငမ်းယဵၼ် ဢမ်ႇၼၼ်ၵေႃႈ ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈၸၢဝ်းၶိူဝ်းတႆး ဢၼ်ဝႃႈၼၼ်ႉ ႁဝ်းၶႃႈထုၵ်ႇလီႁဵတ်းၼႂ်းဝႆးဝႆးၼႆႉယူႇၼႄႇ၊ ဢမ်ႇၼၼ်ၵေႃႈ ႁဝ်းၶႃႈလီႁႃလၢႆးၵႄႈလိတ်ႈမၼ်း သေယဝ်ႉ လီႁႃလၢႆးငိူင်ႉဝႄႈမၼ်းသေ ၸၼ်ၶၢဝ်းယၢမ်းၵႂႃႇႁိုဝ် ဢၼ်ဝႃႈၼၼ်ႉတႄႉ ဢမ်ႇလိူဝ်တီႈၽူႈယႂ်ႇၵူၼ်းလူင် ႁဝ်းၶဝ်ဝူၼ်ႉ။ ၵူၺ်းၵႃႈ ၼႂ်းၸိုင်ႈမိူင်းလႄႈသင်၊ ၼႂ်းၽွင်းတႅၼ်းသၽႃးလႄႈသင်၊ ၼႂ်းၸၢဝ်းၶိူဝ်းတင်းၼမ်တင်းလၢႆ လႄႈသင်၊ ၵဵဝ်ႇလူၺ်ႈၵၢၼ် NCA ၼႆႉမႃး ဢမ်ႇပေႃးမီးတၢင်းမုင်ႈမွင်းၵၼ်၊ ဢမ်ႇပေႃးမီးလွင်ႈၸိူမ်ႈၸႂ်ၵၼ်မႃး တႄႉတႄႉၼၼ်ႉယဝ်ႉၼႆတႄႉ ႁဝ်းၶႃႈတေလႆႈႁၼ်ဢၼ်ပဵၼ်တႄႉမီးတႄႉမၼ်းယူႇ။\n\nၵွပ်ႈပိူဝ်ႈၸိူင်ႉၼႆ ပေႃးၵဵဝ်ႇလူၺ်ႈလွင်ႈၵၢၼ် NCA ၼႆႉမႃး ႁဝ်းၶႃႈမူႇလႂ်ၸုမ်းလႂ်သေဢမ်ႇဝႃႈ - 1.တေလႆႈတူၺ်း ပုၼ်ႈပၢင်ႈတႃႇမူႇၸုမ်း။ 2.တေလႆႈတူၺ်းပုၼ်ႈပၢင်ႈတႃႇၸိူဝ်ႉၸၢတ်ႈၸၢဝ်းၶိူဝ်း။ တၢင်းလုမ်ႈၼၼ်ႉသမ်ႉ တေမီးၵႃႈႁိုဝ်ဢၼ်ဝႃႈၼၼ်ႉ ၼၵ်းၼၵ်းၼႃၼႃသေယဝ်ႉ ၸင်ႇၵွႆႈတႅပ်းတတ်းၼၼ်ႉ လီသေပိူၼ်ႈ။\n\nပဵၼ်ႁိုဝ်ၵေႃႈယဝ်ႉ ပေႃးဢဝ်ၾိင်ႈၵၢၼ်သၢင်ႈလွင်ႈငမ်းယဵၼ်ဝႃႈၸိုင် မိူၼ်ၸိူင်ႉတီႈၵိူဝ်းၵုမ်ၸိုင်ႈမိူင်းလႄႈ တင်းႁူဝ်ပဝ်ႈ RCSS ဢမ်ႇၼၼ် ၽူႈၼင်ႈၸိုင်ႈ CSSU တေႁူပ်ႉၵၼ်ၼႆႉ သင်ၸိူဝ်ႉပဵၼ်မႃး ၽႂ်ဢမ်ႇၵၢၼ်ႉၽႂ်၊ မီးၽွၼ်းလီၼင်ႇၵၼ် ၸင်ႇတေလႆႈဝႃႈပဵၼ်ပၢင်ၵုမ်ဢၼ်ဢွင်ႇမၢၼ်ထိုင်တီႈ ၼႆယဝ်ႉ။ ၵွပ်ႈပိူဝ်ႈၸိူင်ႉၼႆလႄႈ ႁဝ်းၶႃႈတင်းမူတ်းတင်းသဵင်ႈ ၼင်ႇႁိုဝ်ၾၢႆႇလႂ်ၵေႃႈတေဢမ်ႇသုမ်း၊ တင်းသွင်ပႃႈသွင်ၾၢႆႇမီးလွင်ႈဢွင်ႇပေႉၼင်ႇၵၼ် မီးၽွၼ်းလီၼင်ႇၵၼ်ၼၼ်ႉတႄႉ ထုၵ်ႇလီႁႃငိူၼ်ႈႁႃလၢႆးသေယဝ်ႉ ဢဝ်ၶၢဝ်းယၢမ်းသေဝူၼ်ႉၵႂႃႇ ၼၵ်းၼၵ်းၼႃၼႃယူႇ။ ယွၼ်းထတ်းႁၼ်ၼင်ႇၼႆသေ ၶွတ်ႇယွတ်ႈပၢႆၵႂၢမ်းတီႈၼႆႈ။\n\nႁိုၼ်း ၵႃယၢင်း"
  },
  {
    "title": "မၢၵ်ႇတႅၵ်ႇၼႂ်းဢိူင်ႇၸႄႈလၢၼ်ႉ တိူဝ်ႉၵူၼ်းဝၢၼ်ႈတၢႆၼိုင်ႈၵေႃႉ",
    "content": "မၢၵ်ႇတႅၵ်ႇႁိမ်းသႃလႃးၵၢင်ဝၢၼ်ႈ ၼႂ်းဢိူင်ႇၸႄႈလၢၼ်ႉ ၸႄႈဝဵင်းမူႇၸေႊ တိူဝ်ႉၺႃးၵူၼ်းဝၢၼ်ႈၼိုင်ႈ ၵေႃႉ မၢတ်ႇၸဵပ်းလိူဝ်ႁႅင်း လူႉတၢႆၽွင်းသူင်ႇတူဝ်ၵႂႃႇႁူင်းယႃ။\n\nဝၼ်းတီႈ 06/09/2017 ၵၢင်ၼႂ် 6 မူင်းပၢႆ မၢၵ်ႇတႅၵ်ႇႁိမ်းသႃလႃးၵၢင်ဝၢၼ်ႈ မၢၼ်ႈၵွင်း (လွႆ)ဢိူင်ႇ ၸႄႈလၢၼ်ႉ ၸႄႈဝဵင်းမူႇၸေႊ။ ၸၢၵ်ႇမၢၵ်ႇတိူဝ်ႉၺႃး ၸၢႆးယီႈ ဢႃယု40 ပၢႆ ၵူၼ်းဝၢၼ်ႈၼမ်ႉလွင်း ၽွင်းၵႂႃႇၸွႆႈ ပၢင်သွမ်းတီႈမၢၼ်ႈၵၢင် ။ ၵူၼ်းဝၢၼ်ႈဢွၼ်ၵၼ်ဢဝ်သူင်ႇႁူင်းယႃ မူႇၸေႊဢမ်ႇတၼ်း လႄႈလူႉတၢႆ ၸွမ်းတၢင်း။\n\nၸၢႆးဢွင်ႇ ၵူၼ်းၼႂ်းပိုၼ်ႉတီႈလၢတ်ႈဝႃႈ - “ မၢၵ်ႇတႅၵ်ႇသႂ်ႇမိူဝ်ႈၽွင်းမၼ်းၸၢႆး ၽဵဝ်ႈယုၵ်းယၵ်း တီႈႁိမ်းၸရွပ်ႈမၢၼ်ႈၵၢင်။ ၾၢႆႇၸဝ်ႈၼႃႈတီႈၵႂႃႇၵူတ်ႇထတ်းတူၺ်း လႆႈႁူႉဝႃႈ ပဵၼ်မၢၵ်ႇမႅင်း ဢၼ်ႁဵတ်းဢဝ်လႆႈငၢႆႈ။ ပဵၼ်ၽႂ်ဢဝ်မႃးမူၵ်းဝႆႉတီႈ ၵွင်ၵိင်ႇမႆႉႁႅင်ႈၵေႃႈဢမ်ႇႁူႉဝႃႈၼႆ။\n\nၸၢႆးယီႈ ဢႃယု 40 ပၢႆၼႆႉ ပဵၼ်ၸၢဝ်းလွႆ ယူႇၵူတ်ႉၶၢႆ မႃးဢဝ်မေးသေၶိုၼ်ႈၶူၺ်ယူႇဝႆႉတီႈ ဝၢၼ်ႈ ၼမ်ႉလွင်း မေးၼၢင်းပဵၼ်ၼၢင်းၸိင်ႇဝႃႈၼႆ။\n\nလိူဝ်သေမၢၵ်ႇဢၼ်တႅၵ်ႇတီႈမၢၼ်ႈၵၢင်ယဝ်ႉ ၵူၼ်းဝၢၼ်ႈယင်းၵႂႃႇ ထူပ်းႁၼ်ထႅင်ႈမၢၵ်ႇဢၼ်ပႆႇတႅၵ်ႇ ထႅင်ႈ 2 လုၵ်ႈ ၼႂ်းၵႄႈဝၢၼ်ႈၼမ်ႉၵတ်းလႄႈမၢၼ်ႈၵၢင်။ ၼႂ်းပိုၼ်ႉတီႈၼႆႉ မီးသိုၵ်းလူင်ပွင်ၸိုင်ႈ မၢၼ်ႈတူင်ႉၼိုင်ၵႂႃႇမႃးဝႃႈၼႆ။"
  },
  {
    "title": "လၢဝ်ၽတ်းယုၵ်ႉၶၢႆႉရႃႇသီႇ ၵျူဝ်ႇၸႃႇတႃႇၽႂ်တေလီ ၽႂ်တေလႆႈၾၢင်ႉသတိ",
    "content": "ဝၼ်းတီႈ 6 လိူၼ်သႅပ်ႊထႅမ်ႊၿိူဝ်ႊ 2017 ၼႆႉ၊ ၶၢဝ်းယၢမ်း 20:19 မူင်းၵၢင်ၶမ်ႈ၊ ၸွမ်းၼင်ႇလၢႆးၼပ်ႉသွၼ်ႇ တၢင်းၵၢၼ်ႁူးရႃး ဢမ်ႇၼၼ် ပၢႆးၵၢၼ်လွင်ႈလိူၼ်လၢဝ်ၼၼ်ႉ လၢဝ်ၽတ်း (တူဝ်ၼပ်ႉ 5) တေလုၵ်ႉတီႈ ရႃႇသီႇၵၼ်ႊ ယုၵ်ႉၶၢႆႉၶဝ်ႈၵႂႃႇသဝ်းထင်ၼႂ်းရႃႇသီႇတုလ်ႊယဝ်ႉ။\n\nလၢဝ်ၽတ်းၼႆႉ ၼိုင်ႈႁိူၼ်းရႃႇသီႇလႂ် ယူႇထင်သဝ်းၶၢဝ်းတၢင်းၼိုင်ႈပီယဝ်ႉ။ လၢဝ်ၽတ်းၼႆႉ ပဵၼ်လၢဝ်သေႃးမၵျူဝ်ႇ၊ ပဵၼ်ႁူဝ်ၼႃႈလၢဝ်ၾၢႆႇလီ၊ မီးတီႈပွင်ႇၵႂၢမ်းမၢႆဝႃႈ ၵုသူလ်ၼႃးမုၼ်တၢင်းလီ၊ သႃသၼႃ၊ ၵၢၼ်ႁူမ်ႇလူမ်ႈ၊ ပၵ်းပိူင်မၢႆမီႈ၊ ၽူႈတိုဝ်းမၼ်ႈပၼ်ႈသိလ်၊ ၽူႈမီးၶၼ်ႇထီႇတၢင်းယိူၼ်ႉၵၼ်ႈ၊ ၶူးဝႃးဢႃၸႃရိယ၊ ၽူႈယႂ်ႇၵူၼ်းလူင်၊ လွင်ႈၽႃႇၵၢင်ဝၢင်းၶိုင်ႈ ပဵၼ်ထမ်းတြႃး၊ လွင်ႈၵၢၼ်တတ်းသိၼ်/လုမ်းတြႃး၊ လွင်ႈၵၢၼ်ႁဵၼ်းပၢႆးပၺ်ၺႃတၢင်းမေႃ၊ ၸုၵ်ႈလၢပ်ႈ၊ လွင်ႈၵမ်ႉထႅမ်၊ လွင်ႈၶိုၼ်ႈယႂ်ႇမႂ်ႇသုင် ဢွင်ႇမၢၼ်ပဵၼ်ၵၢၼ် ၸိူဝ်းၼႆႉယဝ်ႉ။\n\nၵွပ်ႈၼႆ တီႈၼႆႈတေဝႆႉလမ်ႇလွင်ႈၼိူဝ်လၢဝ်ၽတ်းၶၢႆႉရႃႇသီႇၼႆႉသေ ႁေႃးလၢတ်ႈၵႂႃႇ။ ၵျူဝ်ႇၸႃႇတႃႇ ၽႂ်တေလီတေႁၢႆႉ ပၢၼ်ၵၢင်ဢမ်ႇလီဢမ်ႇႁၢႆႉၸိူဝ်းၼႆႉၵေႃႈ တေလႆႈႁူႉယူႇယဝ်ႉ။ ၾႆးၼႆႉမီးမိူဝ်ႈလုၵ်ႉ မိူဝ်ႈဝွတ်ႈ မိူဝ်ႈမွတ်ႇ။ ၼမ်ႉၼႆႉမီးမိူဝ်ႈၶိုၼ်ႈမိူဝ်ႈလူင်း။ လူမ်းၵေႃႈမီးမိူဝ်ႈဢူၼ်ႈမိူဝ်ႈႁႅင်း။ လိၼ်ၵေႃႈမီးတီႈၵႅၼ်ႇတီႈပိူဝ်ႉ၊ ၵွပ်ႈၼၼ် ပေႃးလႆႈႁူႉယဝ်ႉ လွင်ႈၵျူဝ်ႇၸႃႇတႃႇၽႂ်ဢူၼ်ႈၽႂ်ၶႅင်၊ ၵျူဝ်ႇၸႃႇတႃႇၽႂ်လီၽႂ်ႁၢႆႉ လီဢမ်ႇလီၵေႃႈ ယႃႇပေၸႂ်တူၵ်းၸႂ်ႁူင်ႈလႃးလႃး၊ ႁႂ်ႈသွၼ်ႇဝႃႈ ပဵၼ်ၾိင်ႈလေႃးၵၶူင်းၵၢင် လေႃးၵထမ်းတြႃး 8 ပိူင် ၼႆၵူၺ်းတႃႉ။\n\nပေႃးၼပ်ႉသွၼ်ႇထတ်းထွင်တူၺ်းသေ ၸတ်းၸၼ်ႉမၼ်း ၸွမ်းၼင်ႇလၢဝ်ၽတ်းယုၵ်ႉၶၢႆႉႁိူၼ်းရႃႇသီႇပွၵ်ႈၼႆႉၸိုင် မီးၸၼ်ႉလီသုတ်း လီပၢၼ်ၵၢင် ဢမ်ႇလီဢမ်ႇၶႅမ်ႉၸိူဝ်းၼႆႉယဝ်ႉ။ ၵျူဝ်ႇၸႃႇတႃႇၵူၼ်းၸိူဝ်းလီသုတ်းၼၼ်ႉ မီး 5 ရႃႇသီႇ- ပဵၼ်ၵူၼ်းၸၢဝ်းရႃႇသီႇတုလ်း၊ ရႃႇသီႇမဵတ်ႉ၊ ရႃႇသီႇၵုမ်း၊ ရႃႇသီႇသိင်၊ ရႃႇသီႇၵၼ်း ၸိူဝ်းၼႆႉ။ ရႃႇသီႇဢၼ်လီပၢၼ်ၵၢင် ၵေႃႈမီး 5 ရႃႇသီႇၼင်ႇၵဝ်ႇ- ရႃႇသီႇၵေႃးရၵူတ်ႇ၊ ရႃႇသီႇမင်းၵွၼ်း၊ ရႃႇသီႇထၼူး၊ ရႃႇသီႇမေးထုၼ်၊ ရႃႇသီႇမိၼ်း ၸိူဝ်းၼႆႉယဝ်ႉ။ ရႃႇသီႇဢၼ်ဢမ်ႇလီဢမ်ႇၶႅမ်ႉၸမ်ႉ ပဵၼ် ရႃႇသီႇၽရိုၵ်းသူပ်ႇတင်း ရႃႇသီႇၽိၵျိၵ်ႇ (ၽိသိၵ်ႉ)ယဝ်ႉ။\n\nရႃႇသီႇမင်းၵွၼ်း။ ၽူႈၵိူတ်ႇၼႂ်းဝူင်ႈၵၢင်ဝၼ်းထီႉ 16 လိူၼ်ၵျႅၼ်ႊၼိဝ်ႊရီႊ တေႃႇထိုင်ဝၼ်းထီႉ 12 လိူၼ်ၾႅပ်ႊၿိဝ်ႊရီႊ။ ၸၢင်ႈလႆႈႁဵတ်းၼႃႈၵၢၼ်တႃငၢၼ်းဢၼ်မႂ်ႇသေ လႆႈႁပ်ႉပုၼ်ႈၽွၼ်းၼႃႈၵၢၼ်ၼၼ်ႉ။ ၸုၵ်ႈလၢပ်ႈၵေႃႈၸၢင်ႈၶဝ်ႈမႃး တၢင်းတုၵ်ႉၶၵေႃႈၸၢင်ႈၶဝ်ႈမႃးၼႂ်းၸူဝ်ႈပၢၼ် ၸွမ်းၵၼ် ပဵၼ်တုၵ်ႉၶလၢပ်ႈဝႆႉယူႇယဝ်ႉ။ မီးၸုၵ်ႈလၢပ်ႈငိုၼ်းၶဝ်ႈၵေႃႈ လွင်ႈၼႃႈႁိူၼ်းတူဝ်ၵဝ်ႇၼၼ်ႉ တေလႆႈၾၢင်ႉသတိယူႇယဝ်ႉ။\n\nရႃႇသီႇၵုမ်း။ ၽူႈၵိူတ်ႇၼႂ်းဝူင်ႈၵၢင် ဝၼ်းထီႉ 13 ၾႅပ်ႊၿိဝ်ႊရီႊထိုင်ဝၼ်းထီႉ 13 လိူၼ်မၢတ်ႊၶျ်။ ၸူဝ်ႈပၢၼ်လီၶိုၼ်ႈ ၵွပ်ႈရႃးႁူဢွၵ်ႇပူၼ်ႉမႃးဢမ်ႇႁိုင်ၼႆႉ၊ မိူဝ်ႈပူၼ်ႉမႃးၶၢဝ်းတၢင်းပီပၢႆ မီးတၢင်းသဵင်ႈငိုၼ်းၼမ်။ ၵူၺ်းၵႃႈၵမ်းၼႆႉ ၵၢၼ်ငိုၼ်းတေလီၶိုၼ်ႈ၊ မီးၵိင်းလႆႈငိုၼ်းၵွၼ်ႈယႂ်ႇ ၵွပ်ႈလၢဝ်ၽတ်း ဢၼ်ပဵၼ်လၢဝ်ၸဝ်ႈႁိူၼ်းၵၢၼ်ငိုၼ်းတူဝ်ၵဝ်ႇ ၶဝ်ႈမႃးယူႇၼႂ်းႁိူၼ်းသုၽ။ ၵူၼ်းၸိူဝ်းမီးၵူပ်ႉၵူႈပဵၼ်ႁိူၼ်းယဝ်ႉၵေႃႈ ၼႃႈႁိူၼ်းတေမူၼ်းလီ၊ မီးၵိင်းၵူပ်ႉၵူႈပဵၼ်ႁိူၼ်း မီးလုၵ်ႈလၢင်း။\n\nရႃႇသီႇမိၼ်း။ ၽူႈၵိူတ်ႇၼႂ်းဝူင်ႈၵၢင်ဝၼ်းထီႉ 14 လိူၼ်မၢတ်ႊၶျ် တေႃႇထိုင်ဝၼ်းထီႉ 12 လိူၼ်ဢေႊပရိူဝ်ႊ။ ၸၢင်ႈလႆႈလႅၵ်ႈလၢႆႈသေပိူင်ပိူင်၊ ၶၢႆႉၼႃႈၵၢၼ်၊ ၵၢၼ်ငိုၼ်းဢမ်ႇမၼ်ႈၵိုမ်း။ ပီၵၢႆလၢဝ်ၵိုၵ်းတူဝ်ၵဝ်ႇ လၢဝ်ၽတ်း ယူႇတၼ်းႁဵင်းဢမ်ႇမၼ်ႈၵိုမ်း ဢူၼ်ႈဢွၼ်ႇ မူတ်းႁႅင်း။ ၵမ်းၼႆႉသမ်ႉၶၢႆႉၶဝ်ႈႁိူၼ်းမရၼ ၵူၺ်းၵႃႈၸိူင်ႉႁိုဝ်ၵေႃႈ ၶႅၼ်းမႃးဢိတ်းၼိုင်ႈ လႆႈဝႃႈလီၶိုၼ်ႈမႃး။\n\nရႃႇသီႇမဵတ်ႉ။ ၽူႈတီႈၵိူတ်ႇဝူင်ႈၵၢင်ဝၼ်းထီႉ 13 လိူၼ်ဢေႊပရိူဝ်ႊလ် တေႃႇထိုင်ဝၼ်းထီႉ 13 လိူၼ်မေႊ။ ၵၢမ်ႇတၢင်းႁၵ်ႉ လီၶိုၼ်ႈ၊ ၵၢၼ်ႁဵၼ်းလီ၊ ၵၢၼ်ငၢၼ်းတေၶိုပ်ႈၼႃႈၶိုၼ်ႈသင်ႉ။ ၵၢၼ်ၵႃႉၶၢႆၸိူဝ်းၼႆႉ တေဢွင်ႇမၢၼ်ပဵၼ်ၵၢၼ် တေမီးၵူၼ်းၸွႆႈထႅမ်။\n\nရႃႇသီႇၽရိုၵ်းသူပ်ႇ။ ၵူၼ်းၵေႃႉၸိူဝ်းၵိူတ်ႇၼႂ်းဝူင်ႈၵၢင်ဝၼ်းထီႉ 14  လိူၼ်မေႊတေႃႇထိုင်ဝၼ်းထီႉ 13 လိူၼ်ၵျုၼ်ႊ။ ၽူႈၶဵၼ်ၼမ်၊ ၸၢင်ႈလႆႈႁိူဝ်ႉလႆႈယၢပ်ႇ၊ မီးပၼ်ႁႃၶွင်ႉၶမ်ၼမ်ဝႆႉယူႇယဝ်ႉ။ ၵူၺ်းၵႃႈ တင်ႈတႄႇလိူၼ် ၻီႊသႅမ်ႊၿိူဝ်ႊ 2017 ၵႂႃႇၼႃႈ လၢဝ်သဝ်ၶၢႆႉဢွၵ်ႇရႃႇသီႇၽိၵျိၵ်ႇယဝ်ႉ ၵၢၼ်ငၢၼ်းတေလီၶိုၼ်ႈ၊ မီးလွင်ႈငၢႆႈလူမ်မႃး၊ ၼႃႈၾႃႉပိုတ်ႇပၢင်ႇမႃးယဝ်ႉ။\n\nရႃႇသီႇမေးထုၼ်။ ၽူႈၵိူတ်ႇၼႂ်းဝူင်ႈၵၢင်ဝၼ်းထီႉ 14 လိူၼ်ၵျုၼ်ႊ တေႃႇထိုင်ဝၼ်းထီႉ 14 လိူၼ်ၵျူႊလၢႆႊ။ ႁႂ်ႈၾၢင်ႉသတိ ၸၢင်ႈၺႃးပိူၼ်ႈလွၵ်ႇ ၵိၼ်ၸိၵ်းတွၵ်ႇၸွၵ်း၊ ပၼ်ႁႃလွင်ႈယုင်ႈယၢင်ႈၼမ်။ ၵွပ်ႈရႃးႁူ မႃးယူႇဝႆႉၼႂ်းႁိူၼ်းၵၢၼ်ငိုၼ်းလႄႈ ငိုၼ်းၶဝ်ႈၼမ်ၵေႃႈငိုၼ်းဢွၵ်ႇတေၼမ်ဝႆႉယူႇယဝ်ႉ။\n\nၸၢဝ်းရႃႇသီႇၵေႃးရၵူတ်ႇ။ ၽူႈၵိူတ်ႇၼႂ်းဝူင်ႈၵၢင်ဝၼ်းထီႉ 15 လိူၼ်ၵျူႊလၢႆႊ တေႃႇထိုင်ဝၼ်းထီႉ 16 လိူၼ်ဢေႃႊၵတ်ႊသ်။ ၸၢင်ႉၵႆႉလႆႈဢွၵ်ႇၶၢဝ်းတၢင်း၊ ၼႂ်းၸူဝ်ႈပၢၼ်မီးလွင်ႈသုၵ်ႉသၵ်ႉယုင်ႈယၢင်ႈၼမ်။ ပဵၵ်ႉသမ်ႉရႃးႁူထပ်ႉလၵ်ႉၶၼႃႇၵေႃႈ ၵွပ်ႈလၢဝ်ၽတ်းလႆႈတၼ်းႁဵင်း ဢမ်းၽုၵိင်းလႄႈ ၵျူဝ်ႇၸႃႇတႃႇလႆႈဝႃႈလီ ယူႇၸၼ်ႉပၢၼ်ၵၢင် ယူႇယဝ်ႉ။\n\nရႃးသီသိင်။ ၽူႈၵိူတ်ႇၼႂ်းဝူင်ႈၵၢင်ဝၼ်းထီႉ 17 လိူၼ်ဢေႃႊၵတ်ႊသ် တေႃႇထိုင်ဝၼ်းထီႉ 16 လိူၼ်သႅပ်ႊထႅမ်ႊၿိူဝ်ႊ။ ပေႃးႁဵတ်းၼႃႈၵၢၼ်ဢၼ်တူဝ်ၵဝ်ႇမီးတူဝ်ထူပ်း လူင်ႉလႅၼ်ႇၸိုင် ၵၢၼ်ငၢၼ်းတေၶိုပ်ႈၼႃႈ၊ ၵၢၼ်ငိုၼ်းတေလီ၊ ၵၢၼ်တိတ်းတေႃႇၵပ်းသိုပ်ႇ သၢင်ႈလွင်ႈၸမ်ၸႂ်တင်းဢူၺ်းၵေႃႉဢူၺ်းသေႈတေလီ၊ ၼႃႈၾႃႉပိုတ်ႇပၢင်ႇဝႆႉယူႇယဝ်ႉ။\n\nရႃႇသီႇၵၼ်း။ ၽူႈၵိူတ်ႇၼႂ်းဝူင်ႈၵၢင်ဝၼ်းထီႉ 17 လိူၼ်သႅပ်ႊထႅမ်ႊၿိူဝ်ႊ တေႃႇထိုင်ဝၼ်းထီႉ 16 လိူၼ်ဢွၵ်ႊထူဝ်ႊၿိူဝ်ႊ။ ၸၢင်ႈမီးၸုၵ်ႈမီးလၢပ်ႈ၊ ၵေႃႉႁူမ်ႈၽၢၵ်ႈၼႃႈႁိူၼ်း ၸၢင်ႈပၼ်ၸုၵ်ႈလၢပ်ႈ။ တႄႇၼႆႉၵႂႃႇ ၶၢဝ်းတၢင်းၼိုင်ႈပီတဵမ် ငိုၼ်းတွင်းတေၶဝ်ႈမႃးၼမ် ၵွပ်ႈလၢဝ်ၽတ်းမႃးၶဝ်ႈယူႇၼႂ်းႁိူၼ်းၵၢၼ်ငိုၼ်းဝႆႉယဝ်ႉ။ ၸၢင်ႈလႆႈတႄႇလူင်းတိုၼ်းလၢင်း ႁဵတ်းၼႃႈၵၢၼ်တူဝ်ၵဝ်ႇသေပိူင်ပိူင် ယူႇယဝ်ႉ။\n\nရႃႇသီႇတုလ်း။ ၽူႈၵေႃႉၵိူတ်ႇၼႂ်းဝူင်ႈၵၢင်ဝၼ်းထီႉ 17 လိူၼ်ဢွၵ်ႊထူဝ်ႊၿိူဝ်ႊ တေႃႇထိုင်ဝၼ်းထီႉ 16 လိူၼ်ၼူဝ်ႊဝႅမ်ႊၿိူဝ်ႊ။ ၵႃႈပူၼ်ႉမႃး ဢၼ်တူဝ်ၵဝ်ႇထူပ်းၺႃးလွင်ႈဢမ်ႇလီဢမ်ႇလၵ်းလူင်၊ မီးပၼ်ႁႃၼမ်၊ တူၵ်းၵၢၼ်တူၵ်းငၢၼ်းၸိူဝ်းၼႆႉ ပၢၼ်မၼ်းပူၼ်ႉၵႂႃႇယဝ်ႉ တေလႆႈဝႃႈၼႆ။ ၵွပ်ႈလၢဝ်ၽတ်း မႃးထပ်ႉႁိူၼ်းလၵ်ႉၶၼႃႇလႄႈ ၸၢင်ႈလႆႈတႄႇႁဵတ်းၼႃႈၵၢၼ်တႃငၢၼ်းဢၼ်မႂ်ႇ၊ မီးလွင်ႈၶိုၼ်ႈယႂ်ႇမႂ်ႇသုင် ၶိုပ်ႈၼႃႈၶိုၼ်ႈသင်ႉလိူဝ်ၵဝ်ႇ။ ၵၢၼ်ငၢၼ်း ၵၢၼ်ငိုၼ်း တၢင်းႁၵ်ႉၸိူဝ်းၼႆႉလီဝႆႉယူႇယဝ်ႉ။\n\nရႃႇသီႇၽိၵျိၵ်ႇ။ ၽူႈၵိူတ်ႇၼႂ်းဝူင်ႈၵၢင် ဝၼ်းထီႉ 16 လိူၼ်ၼူဝ်ႊဝႅမ်ႊၿိူဝ်ႊ တေႃႇထိုင်ဝၼ်းထီႉ 15 လိူၼ်ၻီႊသႅမ်ႊၿိူဝ်ႊ။ မိူဝ်ႈလဵဝ် လၢဝ်သဝ်ထပ်ႉႁိူၼ်းရႃႇသီႇၽိၵျိၵ်ႇဝႆႉ၊ သမ်ႉထွင်ႇတေႃႇၼႃႈႁိူၼ်း ရႃႇသီႇၽရိုၵ်းသူပ်ႇ။ ၶူဝ်းၶွင်ငိုၼ်းတွင်းၸၢင်ႈလူႉသုမ်း၊ ထုၵ်ႇပိူၼ်ႈလွၵ်ႇ၊ ၼႃႈၵၢၼ်တႃငၢၼ်းမီးပၼ်ႁႃဝႆႉယူႇယဝ်ႉ။ လွင်ႈလၢဝ်ၽတ်းယုၵ်ႉၶၢႆႉပွၵ်ႈၼႆႉ ၵေႃႈသမ်ႉမႃးယူႇၼႂ်းႁိူၼ်းဝိၼႃသ ပွင်ႇဝႃႈ လူမ်ႉၸူမ် လူႉၵွႆ လိုၵ်ႉလပ်ႉၸိူဝ်းၼႆႉ။ ဢမ်ႇမီးပုၼ်ႈပၢင်ႈၽွၼ်းလီ တႃႇတူဝ်ၵဝ်ႇသင်ယဝ်ႉ။ ၵူၺ်းၵႃႈ ပေႃးဝၢႆးလင် ဝၼ်းထီႉ 1 လိူၼ်ၻီႊသႅမ်ႊၿိူဝ်ႊၵႂႃႇၼႃႈ လၢဝ်သဝ်ၶၢႆႉဢွၵ်ႇဢၼ်ထပ်ႉလၵ်ႉၶၼႃႇဝႆႉယူႇၼၼ်ႉ ၵၢၼ်ငၢၼ်းတေလီၶိုၼ်ႈမႃး ယူႇယဝ်ႉ။\n\nရႃးသီထၼူး။ ၵူၼ်းၵိူတ်ႇဝူင်ႈၵၢင်ဝၼ်းထီႉ 16 လိူၼ်ၻီႊသႅမ်ႊၿိူဝ်ႊ တေႃႇထိုင်ဝၼ်းထီႉ 15 လိူၼ်ၵျႅၼ်ႊၼိဝ်ႊရီႊ။ ၵၢၼ်ၾၢႆႇတိတ်းတေႃႇၵပ်းသိုပ်ႇ ၵၢၼ်ဢုပ်ႇဢူဝ်းလီ။ လၢဝ်ၽတ်းၶဝ်ႈမႃးယူႇၼႂ်းႁိူၼ်းလႃႇၽ လႄႈတူဝ်ၵဝ်ႇ ၸၢင်ႈမီးၸုၵ်ႈလၢပ်ႈဝႆႉယူႇယဝ်ႉ။ ၵူၺ်းၵႃႈ တင်ႈတႄႇလိူၼ်ၻီႊသႅမ်ႊၿိူဝ်ႊ 2017 ၵႂႃႇၼႃႈ လၢဝ်သဝ်တေမႃးထပ်ႉ လၵ်ႉၶၼႃႇလႄႈ ၼႃႈၵၢၼ်တေၼၵ်းၼႃပႃးပၢၼ်ႈ လႆႈယၢပ်ႇႁိူဝ်ႉမွႆႈယွၼ်ႉၵၢၼ်ငၢၼ်းဝႆႉယူႇယဝ်ႉ။ ၵူၺ်းၵႃႈ ယင်းမီးလၢဝ်ၽတ်းယူႇတၼ်းႁဵင်းလီ ၵမ်ႉထႅမ်ဝႆႉယူႇလႄႈ မီးလွင်ႈလူမ်ၸႂ်ၶႅၼ်းၸႂ်ၽွင်ႈယူႇယဝ်ႉ။\n\nၸၢႆးၽွၼ်းလီ\nဝၼ်းထီႉ 6/9/2017"
  },
  {
    "title": "သူး/ရၢင်းဝလ်း ၸဝ်ႈသုၸၼ်ႇတီႇ တေဢိုတ်းႁပ်းဝႅပ်ႊၾွမ်ႊ တိုၵ်းသူၼ်းၵူၼ်းၼုမ်ႇ ၽူႈႁဵတ်းၵၢၼ်သုၼ်ႇႁူမ်ႈဢွၼ်ၵၼ်တၢင်ႇယိုၼ်ႈ",
    "content": "ၵူၼ်းၼုမ်ႇၽူႈပိုၼ်ႉပွႆႇပုၼ်ႈလီသုၼ်ႇတူဝ်သေ ႁဵတ်းၵၢၼ်သုၼ်ႇႁူမ်ႈပုၼ်ႈၵူၼ်းၼမ်ၼၼ်ႉ ယူႇတီႈၶွမ်ႊမတီႊ ၾၢႆႇမွပ်ႈယိုၼ်ႈ သူး(ရၢင်းဝလ်း) ၸဝ်ႈသုၸၼ်ႇတီႇသေ ၶတ်းလိူၵ်ႈမွပ်ႈပၼ်သူး/ရၢင်းဝလ်း ၼိုင်ႈပီၼိုင်ႈၵေႃႉ။ ဢမ်ႇႁိုင်ဢမ်ႇၼၢၼ်းၼႆႉ တေႁပ်းဢိုတ်းဝႅပ်ႊၾွမ်ႊသေ တေၶတ်းလိူၵ်ႈယဝ်ႉ၊ တိုၵ်းသူၼ်းထိုင်ၵူၼ်းၼုမ်ႇ ႁႂ်ႈဢွၼ်ၵၼ်ထႅမ်ဝႅပ်ႊၾွမ်ႊတၢင်ႇယိုၼ်ႈ ၶိုတ်းတၼ်းၶၢဝ်းယၢမ်း။\n\nတွၼ်ႈတႃႇမွပ်ႈယိုၼ်ႈသူး (ရၢင်းဝလ်း) ၸဝ်ႈသုၸၼ်ႇတီႇ တႃႇပီ 2017 ၼႆႉ တေဢိုတ်းႁပ်ႉဝႅပ်ႊၾွမ်ႊ ဝၼ်းတီႈ 15/09/2017 ။ ဝၢႆးၼၼ်ႉ တေၶတ်းလိူၵ်ႈသၢင်ဢဝ်ၵူၼ်းၼုမ်ႇ ၽူႈပိုၼ်ႉပွႆႇပႅတ်ႈပုၼ်ႈလီသုၼ်ႇတူဝ် ၸဝ်ႈၵဝ်ႇသေ ႁဵတ်းၵၢၼ်သုၼ်ႇႁူမ်ႈပုၼ်ႈၵူၼ်းတင်းၼမ်ၼႆ- ၶွမ်ႊမတီႊၾၢႆႇမွပ်ႈယိုၼ်ႈသူး ၶဝ်ပိုၼ်ၽၢဝ်ႇဝႆႉၼင်ႇၼႆ။\n\nလွင်ႈဝႅပ်ႊၾွမ်ႊၼႆႉ ပိုၼ်ၽၢဝ်ႇမႃးၸဵမ်မိူဝ်ႈၽွင်းႁူဝ်ပီ 2017 ၼႆႉ။ မိူဝ်ႈလဵဝ် ယွၼ်ႉပိူဝ်ႈဝႃႈၶၢဝ်းယၢမ်းၵိုတ်းထႅင်ႈ 7-8 ဝၼ်းၵူၺ်းယဝ်ႉလႄႈ ၼင်ႇႁိုဝ်ၽူႈဢၼ်သူၼ်ၸႂ်ၶဝ်လႄႈသင်၊ ၽူႈဢၼ်ပိုၼ်ႉပွႆႇလွင်ႈပုၼ်ႈလီသုၼ်ႇတူဝ်ၶဝ် ၸိူဝ်းၼႆႉ ပေႃးတေဢွၼ်ၵၼ်ယိုၼ်ႈယွၼ်း ပိူဝ်ႈတႃႇတေလႆႈႁပ်ႉ မွပ်ႈယိုၼ်ႈသူး /ရၢင်းဝလ်းဢၼ်ၼႆႉၼၼ်ႉ ယူႇတီႈၶွမ်ႊမတီႊမွပ်ႈယိုၼ်ႈသူးၼႆႉ လႆႈတိုၵ်းသူၼ်းထိုင်ၵူၼ်းၼုမ်ႇတင်းလၢႆ-ၼႆယဝ်ႉ။\n\nၸၢႆးသု ၵေႃႉလႆႈႁပ်ႉသူး/ရၢင်းဝလ်း ၸဝ်ႈၼၢင်းသုၸၼ်ႇတီႇ ပီ 2016\n\nဢိင်ၼိူဝ်လွင်ႈၼႆႉသေ ၵေႃႉလႆႈႁပ်ႉသူး ၸဝ်ႈသုၸၼ်ႇတီႇ မိူဝ်ႈပီ 2016 ၸၢႆးသု လၢတ်ႈဝႃႈ- \"ဢၼ်မီးမႃးသူး/ ရၢင်းဝလ်း ၸဝ်ႈသုၸၼ်ႇတီႇၼႆႉ မၼ်းပဵၼ်ႁႅင်းၸႂ်တွၼ်ႈတႃႇၵူၼ်းၼုမ်ႇၶဝ်တေ ၶတ်းၸႂ်ၵၢၼ်ငၢၼ်းသေဢမ်ႇၵႃး ပဵၼ်တီႈဢၼ်မၵ်းမၼ်ႈ လွင်ႈဝႃႈၵူၼ်းၼုမ်ႇႁဵတ်းၵၢၼ်ယူႇ ၼႆၼၼ်ႉလႄႈ ပဵၼ်လွင်ႈလီတႄႉတႄႉ။ ယူႇတီႈၶႃႈႁဝ်းသေႁၼ်ထိုင်ဝႃႈ ၸိူဝ်းဢၼ်ၶတ်းၸႂ်ႁဵတ်းသၢင်ႈၵၢၼ်ငၢၼ်းယူႇၸိူဝ်းၼၼ်ႉ လီၶဝ်ႈၸႂ်ၼိူဝ်လွင်ႈၼႆႉသေ တၢင်ႇယိုၼ်ႈဝႅပ်ႊၾွမ်ႊ။ ၵူၺ်းၵႃႈ ၾၢႆႇၼိုင်ႈၵေႃႈ ယူႇတီႈၵူၼ်းၼုမ်ႇသေ ၸွမ်းၼင်ႇတႃႈမုင်ႈယိူင်းမၢႆ ဢၼ်ႁဝ်းတမ်းဝၢင်းဝႆႉၼၼ်ႉ ပဵၼ်ၸိူင်ႉႁိုဝ်ၵေႃႈ လီႁဵတ်းလီသၢင်ႈ လီယၢင်ႈၵႂႃႇႁႂ်ႈပေႃးႁွတ်ႈပေႃးထိုင်၊ ထုၵ်ႇလီသိုပ်ႇႁၢမ်သိုပ်ႇႁၢပ်ႇ ပုၼ်ႈပၢင်ႈၵူၼ်းတင်းၼမ်ၵႂႃႇ\"- ဝႃႈၼႆ။\n\nသူး (ရၢင်းဝလ်း) ၸဝ်ႈၼၢင်းသုၸၼ်ႇတီႇ၊ ၸဝ်ႈၼၢင်းဢိင်ႊငႄႊ (Inge Sargent ဢၼ်ပဵၼ်မႁႃတေဝီႇ ၼၢင်းၸုမ်ႈၸႂ်မိူင်း ၸဝ်ႈၵျႃႇသႅင်၊ ၼၢင်းၾႃႉလူင်မိူင်းသီႇပေႃႉ) ဢွၼ်ႁူဝ်မွပ်ႈပၼ်ၼႆႉ လႆႈတင်ႈၶွမ်ႊမတီႊ မွပ်ႈယိုၼ်ႈသူးမႃး မိူဝ်ႈၼႂ်းပီ 2008 သေ လႆႈမွပ်ႈယိုၼ်ႈပၼ်ၵူၼ်းၼုမ်ႇ ဢႃယုပႃႈတႂ်ႈ 35 မႃးၵူႈပီ၊ တႄႇပီႁႅၵ်ႈမိူဝ်ႈပီ 2008 ၼၼ်ႉသေ သိုပ်ႇမွပ်ႈယိုၼ်ႈမႃးၵူႈပီတေႃႇထိုင်ယၢမ်းလဵဝ်။ ၼိုင်ႈပီလႂ်ၼိုင်ႈ 1 ၵေႃႉ။ လိူၵ်ႈမွပ်ႈယိုၼ်ႈပၼ်တီႈၵူၼ်းၼုမ်ႇ ၽူႈၵတ်ႉၶႅၼ်ႇ ၵေႃႉဢၼ်ႁဵတ်းၵၢၼ်ႁၢပ်ႇႁၢမ်ပိူဝ်ႈတႃႇၵူၼ်းတင်းၼမ်။\n\nသူး /ရၢင်းဝလ်း ၸဝ်ႈသုၸၼ်ႇတီႇၼႆႉ ပဵၼ်ၶႅပ်းဝႂ် ယွင်ႈယေႃးၼမ်ႉၵတ်ႉၵူၼ်းၼုမ်ႇ။ ၼွၵ်ႈသေမွပ်ႈယိုၼ်ႈ ဝႂ်ယွင်ႈယေႃးယဝ်ႉ ယင်းမွပ်ႈယိုၼ်ႈပၼ်ပႃး ငိုၼ်းၻေႃႊလိူဝ်ႊ ဢမေႊရိၵၼ်ႊသၢမ်ႁဵင် (3,000) ၵူႈပီ။ ၼႂ်းပီၼႆႉ ပိုၼ်ၽၢဝ်ႇဝႆႉတေမွပ်ႈပၼ်သီႇႁဵင် (4,000) -ၼႆယဝ်ႉ။\n\nၵူၼ်းၼုမ်ႇ ၽူႈၸိူဝ်းလႆႈႁပ်ႉမွပ်ႈရၢင်းဝလ်း ၸဝ်ႈသုၸၼ်ႇတီႇၼႆႉ တင်းမူတ်းမီးယဝ်ႉ 9 ၵေႃႉ။ 1.ပွၵ်ႈႁႅၵ်ႈသုတ်း မိူဝ်ႈပီ 2008 ပဵၼ်ၸၢႆးၽူးမိူင်း ၽူႈၸွႆႈႁႅင်းၵၢၼ်။ 2.ပီ 2009 ၸၢႆးသႅင်ၽၼ်း ၽူႈႁၢပ်ႇၵၢၼ်ပူၵ်းပွင်မူႇဝၢၼ်ႈၼႂ်းမိူင်း။ 3.ပီ 2010 ၼၢင်းမွၼ်းၵဵင် ၽူႈႁၢပ်ႇၵၢၼ်ပၢႆးပၺ်ႇၺႃႇ လႄႈ ၼႂ်းၸုမ်းၵပ်းသၢၼ်လွင်ႈၼၢင်းယိင်းတႆး။ 4.ပီ 2011 မေႃယႃၸၢႆးပေႇတ လွႆၵေႃႇဝၼ်း။ 5.ပီ 2012 ၸဝ်ႈၶူးသီရိထမ်မ ဝတ်ႉၾႃႉဝဵင်းဢိၼ်း (လၵ်းတႅင်ႇ) ဢိူင်ႇပဵင်းလူင် ၸႄႈဝဵင်းဝဵင်းႁႅင် ၽူႈၵေႃႇတင်ႈ ႁူင်းၼႄပိုၼ်း။ 6.ပီ 2013 ၸၢႆးသၢမ်ၾူၼ်သႅင် ၽူႈႁပ်ႉပုၼ်ႈၽွၼ်း ၾၢႆႇတိတ်းတေႃႇၵပ်းသိုပ်ႇၼွၵ်ႈမိူင်း ပႃႊတီႊႁူဝ်သိူဝ် (SNLD) ။ 7.ပီ 2014 ၶူးၼၢင်းလႃႈ ၵေႃႉၶတ်းၸႂ်တူင်ႉၼိုင် တႃႇၸဝ်ႈႁႆႈၸဝ်ႈၼႃး။ 8.ပီ 2015 ၼႆႉ ပဵၼ်ၼၢင်းၼူၼ်းႁွမ် ၵူၼ်းသႅၼ်ဝီ ၽူႈၶတ်းၸႂ် တွၼ်ႈတႃႇသုၼ်ႇလႆႈၽဵင်ႇပဵင်း။ 9.ပီ 2016 ၸၢႆးသု ၽူႈဢွၼ်ႁူဝ်ၵူၼ်းၼုမ်ႇ ဝဵင်းပၢင်လူင်လႄႈ ၽူႈတူင်ႉၼိုင်ၼႃႈၵၢၼ် ပိူဝ်ႈတႃႇၵူၼ်းတင်းၼမ်။"
  },
  {
    "title": "ၾၢႆႇၽွင်းငမ်းၼမ်ႉၶမ်းလႄႈ မူႇၸေႊ ပိုၼ်ၽၢဝ်ႇတေတတ်းၾႆးၾႃႉၵႂႃႇၶၢဝ်းတၢင်း 4 ဝၼ်း",
    "content": "ၾၢႆႇဢုပ်ႇပိူင်ႇ(ၽွင်းငမ်း) ၼႂ်းၸႄႈဝဵင်းၼမ်ႉၶမ်းလႄႈ မူႇၸေႊ ပိုၼ်ၽၢဝ်ႇဝႃႈဝၼ်းတီႈ 6 ၼႆႉၵႂႃႇတေႃႇဝၼ်းတီႈ 9 ၶၢဝ်းတၢင်း4ဝၼ်း တေတတ်းၾႆးၾႃႉသေ မူၼ်ႉမႄးၶိူင်ႈၾႆးၾႃႉၵႂႃႇဝႃႈၼႆ။\n\nဝၼ်းတီႈ 31/08/2017 ႁွင်ႈၵၢၼ်ၾၢႆႇၾႆးၾႃႉ လူင်ပွင်ၸိုင်ႈ ပိုၼ်ၽၢဝ်ႇဝႃႈ တေၶိုၼ်းမႄးၶိူင်ႈၾႆးၾႃႉ Main Transformer ႁူင်းၸၢၵ်ႈၾႆးၾႃႉတၢတ်ႇဝၢၼ်ႈတၢတ်ႇ ၼမ်ႉမၢဝ်းၸႄႈဝဵင်းၼမ်ႉၶမ်းလႄႈ ၸိူဝ်းဢၼ်ၸႂ်ႉၾႆး ၾႃႉဝၢၼ်ႈတၢတ်ႇတင်းသဵင်ႈ ၸႄႈဝဵင်းၼမ်ႉၶမ်း၊ မူႇၸေႊ၊ ပၢင်ႇသၢႆး တေၺႃးတတ်းၾႆး ၾႃႉ ဝႃႈၼႆ။\n\nၸဝ်ႈၼႃႈတီႈ ၾၢႆႇၾႆးၾႃႉပိုၼ်ၽၢဝ်ႇဝႃႈ – ဝၼ်းတီႈ 06/09/2017 ၵၢင်ၼႂ် 6 မူင်းတေႃႇဝၼ်းတီႈ 09/09/ 2017  ၵၢင်ၼႂ် 10 မူင်းၶိုင်ႈ တေတတ်းၾႆးၾႃႉတႃႇ မူၼ်ႉမႄးၶိူင်ႈ Main Transformer ၶိူင်ႈၸၢၵ်ႈမၢႆ 6 ႁူင်းၾႆးၾႃႉ ဝၢၼ်ႈတၢတ်ႇမၢႆ 1 ၼမ်ႉမၢဝ်း ဝႃႈၼႆ။\n\nဝဵင်းၼမ်ႉၶမ်း၊ ဝဵင်းမူႇၸေႊတင်းပၢင်ႇသၢႆးပဵၼ်ၸႄႈဝဵင်း တိတ်းၸပ်းလႅၼ်လိၼ်ၶႄႇ၊ ၵူၼ်းတၢင်ႇၶိူဝ်းၸိူဝ်း လုၵ်ႉထုင်ႉလိၼ်ပဵင်း မႃးႁဵတ်းၵၢၼ်ၼမ် ၵူၼ်းသူႇသမ်းၵိၼ်ယႃႈမဝ်းၵမ်ၵေႃႈၼမ် ၵူၼ်းလၵ်ႉ ၵူၼ်းၸူၼ်ၵေႃႈ လိူင်ႇ ၵူၼ်းဝၢၼ်ႈၵူၼ်းမိူင်းမႆႈၸႂ် တႃႇႁူမ်ႇလူမ်ႈႁိူၼ်းယေးၽႂ်မၼ်း။\n\nၸၢႆးယီႈ ၼမ်ႉၶမ်း လၢတ်ႈဝႃႈ – “ ပေႃးပိၵ်ႉၾႆးၸိူင်ႉၼႆၼႆႉႁဝ်းၶႃႈ လႆႈၾၢင်ႉလိူဝ်သေၵဝ်ႇ ယွၼ်ႉၵူၼ်းလၵ်ႉ ၵူၼ်းၸူၼ်ၵေႃႈၼမ် ၵူဝ်ၶူဝ်းၶွင်ႁၢႆ ႁဝ်းၶႃႈလႆႈပၼ်ႇပုတ်ႈၵၼ်သေ ဢဝ်ႁူမ်ႇလူမ်ႈပွၵ်ႉ ၊ ဝၢၼ်ႈၽႂ်မၼ်း လူင်ပွင်ၸိုင်ႈတႄႉဢမ်ႇသူႈမႃးၸွႆႈသင် ” ဝႃႈၼႆ။\n\nၾႆးၾႃႉဢၼ်ဢွၵ်ႇတီႈတၢတ်ႇဝၢၼ်ႈတၢတ်ႇၼႆႉ လူင်ပွင်ၸိုင်ႈမၢၼ်ႈ ၶၢႆပၼ်မိူင်းၶႄႇဝႆႉ ၼပ်ႉႁူဝ်သိပ်းပီ ႁႅင်းၾႆး တႃႇ30% ၶၢႆပၼ်ၵူၼ်းမိူင်းၸႂ်ႉ၊ 70% သမ်ႉၶၢႆပၼ်မိူင်းၶႄႇ ၶွမ်ႊပၼီႊ Junction River Co.Ltd သမ်ႉမဝ်ဢဝ် ႁူင်းၾႆးၾႃႉၼႆႉတီႈလူင်ပွင်ၸိုင်ႈမၢၼ်ႈသေ ၸႅၵ်ႇၶၢႆပၼ်ၶိုၼ်း ၵူၼ်း မိူင်းတႆး မူႇၸေႊ၊ ၼမ်ႉၶမ်း၊ ပၢင်ႇသၢႆး ၸိူဝ်းၼႆႉ ။ ၶွမ်ႊပၼီႊၼႆႉၵဵပ်းဢဝ်ငိုၼ်းၵႃႈၾႆး 1 ယူႊၼိတ်ႊ ၵူၼ်းမိူင်းလႆႈၸၢႆႇ 35 ပျႃး ပေႃးပဵၼ်ႁၢၼ်ႉတၢင်း ၶၢႆ 1 ယူႊၼိတ်ႊ 75 ပျႃး။\n\nမိူဝ်ႈဝၼ်းတီႈ 22/08/2017 ၼၼ်ႉၵေႃႈပိုၼ်ၽၢဝ်ႇယဝ်ႉၵမ်းၼိုင်ႈဝႃႈ တေၶိုၼ်းမႄးပတ်းပူလူမႄး ၶိူင်ႈၾႆးၾႃႉ ၼႆလႄႈ တေပိၵ်ႉၾႆး ၶၢဝ်းတၢင်း 4 ဝၼ်း 27 – 30/08/2017 တီႈဝဵင်းမူႇၸေႊ လႄႈၼမ်ႉၶမ်း ၼႆသေတႃႉ ဢမ်ႇပဵၼ်တတ်း ၸင်ႇမႃးတတ်းၾႆးၼႂ်းဝၼ်းတီႈ 06 – 09 /09/2917 ၼႆႉ။"
  },
  {
    "title": "ၵူၼ်းမိူင်းၽျၢၵ်ႈတေသၢၼ်မိုဝ်းၵၼ် သၢၼ်ၶတ်း ၶွမ်ႊပၼီႊဢေႃႊသတြေႊလီႊယိူဝ်ႊ ဢၼ်တေမႃးၶုတ်းၶမ်း ၼႂ်းပိုၼ်ႉတီႈ",
    "content": "ပီႈၼွင်ႉၵူၼ်းမိူင်း ဝဵင်းမိူင်းၽျၢၵ်ႈ ဢုပ်ႇၵုမ် တႃႇၵႅတ်ႇ ၶႄႁႄႉၵင်ႈၶွမ်ႊပၼီႊဢေႃႊသတြေႊလီႊ ယိူဝ်ႊ(Australia) ဢၼ်လႆႈႁပ်ႉဝႂ်ၶုတ်းၶမ်းတီႈလူင်ပွင်ၸိုင်ႈမၢၼ်ႈသေ တေမႃးၶုတ်းၶမ်း ၼႂ်းပိုၼ်ႉတီႈ။\n\nဝၼ်းတီႈ 04/09/2017 ယၢမ်းၵၢင်ၼႂ် 10 မူင်း ၵူၼ်းဝၢၼ်ႈၵူၼ်းသူၼ် ပူႇၵၢင်ႉ/ၵႄႇ ၸုမ်းပႃႇတီႇၵၢၼ်မိူင်း ႁူမ်ႈ ၵၼ်သေ ၸတ်းႁဵတ်းပၢင်ၵုမ် ဢုပ်ႇဢူဝ်းလွင်ႈၶွမ်ႊပၼီႊမိူင်းဢေႃႊသတြေႊလီႊယိူဝ်ႊ တေမႃးၶုတ်းၶမ်း ၼႂ်း ၸႄႈဝဵင်းမိူင်းၽျၢၵ်ႈ တႃႇ110,000 ဢေႊၶိူဝ်ႊ။ ယွၼ်ႉတေတုမ်ႉတိူဝ်ႉတီႈလိၼ်ၽုၵ်ႇသွမ်ႈတူင်ႈႁႆႈတူင်ႈၼႃး တုမ်ႉတိူဝ်ႉပႃးသၽႃႇဝသိင်ႇဝႅတ်ႉလွမ်ႉလႄႈ လႆႈၸႂ်ၵၼ်ဝႃႈတေ ႁူမ်ႈမိုဝ်းၵၼ်သၢၼ်ၶတ်းၵႂႃႇ။\n\nၸၢႆးၶမ်းၸၼ် ႁူဝ်ပဝ်ႈ ပႃႇတီႇသိူဝ်ၽိူၵ်ႇ SNDP ၸႄႈဝဵင်းမိူင်းၽျၢၵ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ သင် ဝႃႈ ၶွမ်ႊပၼီႊဢေႃႊသတြေႊလီႊယိူဝ်ႊ လူင်းမႃးႁဵတ်းၸိုင် တေတုမ်ႉတိူဝ်ႉဝၢၼ်ႈၵူၼ်း တႃႇ 13 ဢိူင်ႇ။ ယဝ်ႉ ၵေႃႈ တီႈႁဵတ်းသၢင်ႈၵူၼ်းမိူင်းႁဝ်းၵေႃႈ တေလူႉတေလႅဝ်တင်းၼမ်၊ တေတုမ်ႉတိူဝ်ႉသၽႃႇဝၾိင်ႈတိုၼ်း ပဵၼ်မိူင်း ႁဝ်း၊ ထႅင်ႈဢၼ်ၼိုင်ႈၵေႃႈ ႁဝ်းၶႃႈ ၵူၼ်းမိူင်းၵမ်ႈၼမ် ၸႂ်ႉၼမ်ႉႁူၺ်ႈၼမ်ႉလွႆ ၵိၼ်ၵူႈဝၢၼ်ႈၵူႈၶူင်ႇ။ သင်ဝႃႈၶဝ် ၶဝ်ႈ မႃးၶုတ်းယဝ်ႉၸိုင် ဢၼ်ၶဝ်ၸႂ်ႉသၢၼ်ၶေႊမီႊၼၼ်ႉၵေႃႈ မၼ်းတေလႆၶဝ်ႈၼႂ်းၼမ်ႉတင်းသဵင်ႈလႄႈ ၵူဝ်မီးၽေး ၶဵၼ် တႃႇၵူၼ်းမိူင်းႁဝ်း။ မိူဝ်ႈပိူၼ်ႈပႆႇႁဵတ်းၼၼ်ႉ ႁဝ်းလူဝ်ႇၵႅတ်ႇၶႄဝႆႉၵမ်းလဵဝ် သင်ဢမ်ႇၵႅတ်ႇဝႆႉၸိုင် ၵူဝ် မိူၼ်ၼင်ႇ တင်းဝၢၼ်ႈၼႃးႁႆးလူင်ၼၼ်ႉၶႃႈ” ဝႃႈၼႆ။\n\nသိုပ်ႇလၢတ်ႈဝႃႈ ၵဵဝ်ႇၵပ်းလွင်ႈၼႆႉ ႁဝ်းၶႃႈ ၵူၼ်းမိူင်းႁူမ်ႈၵၼ်သေ သၢၼ်ၶတ်းႁၢဝ်ႈႁႅင်း တေႃႈလဵဝ် ႁဝ်းၶႃႈ လႆႈၵဵပ်းသဵၼ်ႈမၢႆ လၢႆးမိုဝ်းၵူၼ်းမိူင်းဝႆႉ 200 ပၢႆယဝ်ႉ။ ယၢမ်းလဵဝ်ၵေႃႈ ႁဝ်းၶႃႈတိုၵ်ႉသိုပ်ႇၵဵပ်းထႅင်ႈတိၵ်းတိၵ်းယူႇ။ ထႅင်ႈၾၢႆႇၼိုင်ႈၵေႃႈ ႁဝ်းၶႃႈႁၢင်ႈႁႅၼ်းတႅမ်ႈလိၵ်ႈတႃႇတၢင်ႇထိုင် လူင်ပွင်ၸိုင်ႈမိူင်းတႆး၊ ၸွမ်ၸိုင်ႈမိူင်းႁူမ်ႈတုမ် မိူင်းမၢၼ်ႈ ဢူးထိၼ်ႇၵျေႃႇတင်း တီႈၵိူဝ်းၵုမ် ဝၢၼ်ႈမိူင်းတေႃႇဢွင်ႇသၢၼ်းသူႉၵျီႇ ၸဵမ်ၸိူဝ်းၼႆႉ။ တေႃႈလဵဝ် ႁဝ်းၶႃႈ ပႂ်ႉလၢႆးမိုဝ်း ၵူၼ်းမိူင်းႁဝ်းၶႃႈထႅင်ႈယူႇ။ သင်ဝႃႈ လၢႆးမိုဝ်းၵူၼ်းမိူင်းႁဝ်းၽႅဝ်မႃးမူတ်းယဝ်ႉၸိုင် ၶၢဝ်းတၢင်း 15 ဝၼ်း ႁဝ်းၶႃႈ တေတၢင်ႇလိၵ်ႈၵႂႃႇၶႃႈယဝ်ႉ” ဝႃႈၼႆ။\n\nၼႂ်းၸႄႈဝဵင်းမိူင်းၽျၢၵ်ႈ ပိုၼ်ႉတီႈဢၼ်တေတုမ်ႉတိူဝ် လွင်ႈတေၶုတ်းၶမ်းတႃႇဢေႊၶိူဝ်ႊ 110,000 ပၢႆၼၼ်ႉ မိူၼ် ၼင်ႇ ဢိူင်ႇၼမ်ႉၼၢင်း၊ ဢိူင်ႇၼမ်ႉလွမ်ႉ၊ ဢိူင်ႇၼမ်ႉလၢင်း၊ ဢိူင်ႇမိူင်းၽျၢၵ်ႈ၊ ဢိူင်ႇၼမ်ႉပၢင်၊ ဢိူင်ႇၼမ်ႉယုမ်း၊ ဢိူင်ႇ ၵွင်းမူး၊ ဢိူင်ႇၽႃးလူႉ၊ ဢိူင်ႇႁူၺ်ႈသဵဝ်ႈ၊ ဢိူင်ႇဢၢႆႈလူင်၊ ဢိူင်ႈဢၢႆႈငူဝ်ႉ ဢိၵ်ႇထႅင်ႈလၢႆလၢႆဢိူင်ႇ တင်းမူတ်း 13 ဢိူင်ႇ ဝႃႈၼႆ။\n\nၸႄႈဝဵင်းမိူင်းၽျၢၵ်ႈၼႆႉ ႁူဝ်ၵူၼ်းယူႇသဝ်း တင်းမူတ်းမီး 31000 ပၢႆ၊ မီး 3 ပွၵ်ႉလႄႈ 22 ဢိူင်ႇ ဝႃႈၼႆ။\n\nဢွင်ႈတီႈၶုတ်းၶမ်းၼႆႉမီးၾၢႆႇၸၢၼ်းမိူင်းၽျၢၵ်ႈ၊ ယၢၼ်ဝဵင်းမိူင်းၽျၢၵ်ႈမွၵ်ႈ 10 လၵ်း၊ ယူႇၼႂ်းဢိူင်ႇၵွင်းမူး ၸႄႈဝဵင်း မိူင်းၽျၢၵ်ႈ ၸိုင်ႈတႆးပွတ်းဢွၵ်ႇ။ ဝဵင်းမိူင်းၽျၢၵ်ႈ မီးၼႂ်းဝူင်ႈၵၢင်ဝဵင်းၵဵင်းတုင်-တႃႈၶီႈလဵၵ်း၊ ယၢၼ်ၵႆဝဵင်းၵဵင်းတုင် မွၵ်ႈ 50 လၵ်း။"
  },
  {
    "title": "ၸဝ်ႈႁႆႈၸဝ်ႈၼႃးၼႂ်းမိူင်းတႆး ၸတ်းႁဵတ်းပၢင်ၵုမ် ၵဵဝ်ႇၵပ်းမၢႆမီႈတီႈလိၼ်ၽုၵ်ႇသွမ်ႈ",
    "content": "ၸဝ်ႈႁႆႈၸဝ်ႈၼႃးၸၢဝ်းၶိူဝ်းၼႂ်းမိူင်းတႆး ႁူမ်ႈၵၼ်ၸတ်းႁဵတ်းပၢင်ဢုပ်ႇၵုမ် တႃႇတေမူၼ်ႉမႄး မၢႆမီႈလိၼ်သူၼ်ႁႆႈၼႃး၊ လွင်ႈသုၼ်ႇလႆႈတီႈလိၼ်ၵူၼ်းၵိုၵ်းမိူင်းၼၼ်ႉ မီးၵူၼ်းမိူင်း မႃးၶဝ်ႈႁူမ်ႈ 100 ပၢႆ။\n\nဝၼ်းတီႈ 02-04/09/2017 ယၢမ်းၵၢင်ၼႂ်ထိုင်ဝၢႆးဝၼ်း ၸဝ်ႈႁႆႈၸဝ်ႈၼႃးၼႂ်းမိူင်းတႆး ၸတ်းႁဵတ်း ပၢင် ဢုပ်ႇၵုမ် တီႈႁူင်းႁေႃ ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းတူၼ်ႈတီး ၸိုင်ႈတႆးပွတ်းၸၢၼ်း။ ယၢမ်းလဵဝ် လူင်ပွင်ၸိုင်ႈ ၼေႇပျီႇတေႃႇ ႁၢင်ႈႁႅၼ်းတႃႇတေမူၼ်ႉမႄးမၢႆမီႈ လိၼ်သူၼ်ႁႆႈၼႃး 2012 ၼႆလႄႈ ပဵၼ်တိုဝ်ႉတၢင်း ၶၢဝ်းယၢမ်းလီ တႃႇၸဝ်ႈႁႆႈၸဝ်ႈၼႃးၼႂ်းမိူင်းတႆးၼႆသေ ၸင်ႇလႆႈၸတ်းႁဵတ်း ပၢင်ဢုပ်ႇ ၵုမ် ဝႃႈၼႆ။\n\nၸၢႆးသိူဝ်ႁၢၼ် ႁူဝ်ပဝ်ႈ ၸုမ်းၸဝ်ႈႁႆႈၸဝ်ႈၼႃႈ ၾၢႆႇၽုၵ်ႇသွမ်ႈလႄႈ မုၼ်းလႅင်း လၢတ်ႈဝႃႈ “ တေႃႈလဵဝ် ပၼ်ႁႃ ၸဝ်ႈႁႆႈၸဝ်ႈၼႃး ၸၢဝ်းၶိူဝ်းၼႂ်းမိူင်းတႆးႁဝ်း ဢၼ်ထူပ်းၺႃးယူႇယၢမ်းလဵဝ်ၼႆႉ လွင်ႈဝႂ်ပိူင်တီႈလိၼ် 105 (ပုံစံ 105) လွင်ႈလိၼ်ပဝ်ႇလိၼ်ႁၢမ်း။ ယွၼ်ႉဝႃႈ ၸဝ်ႈႁႆႈၸဝ်ႈၼႃးၶဝ် ႁဵတ်းၵိၼ်ႁႃၵိၼ်သမ်ႉ ဢမ်ႇမီးဝႂ် 105 လႄႈ ၸိူဝ်းၺႃးတူၵ်းၶွၵ်ႈ 2 ပီၵေႃႈမီး၊ တၢမ်ႇငိုၼ်း 5 သႅၼ် ၸဵမ်ၸိူဝ်းၼႆႉၵေႃႈမီး။ ယွၼ်ႉၼႆ ၵဵဝ်ႇၵပ်းလွင်ႈ မၢႆမီႈၼႆႉဢွၵ်ႇမႃးသေ ႁဝ်းၶႃႈပဵၼ်ဢၼ်မႆႈၸႂ် တႃႇၸဝ်ႈႁႆႈၸဝ်ႈၼႃး ၸၢဝ်းၶိူဝ်းၼႂ်းမိူင်းတႆးႁဝ်းတႄႉတႄႉယဝ်ႉ။ ယွၼ်ႉၼၼ်လႄႈ ႁဝ်းၶႃႈ ၸဝ်ႈႁႆႈၸဝ်ႈၼႃး ၸင်ႇဢုပ်ႇဢူဝ်း ၵၼ်လွင်ႈၼႆႉ သင်ဢုပ်ႇဢူဝ်းၵၼ် လႆႈၶေႃႈတွပ်ႇမၼ်းယဝ်ႉၸိုင် ႁဝ်းၶႃႈ မီးၵၢၼ်ႁၢင်ႈႁႅၼ်းတႃႇ တၢင်ႇလိၵ်ႈထိုင်ၵႂႃႇ တီႈသၽႃး တီႈၼေႇပျီႇတေႃႇ” ဝႃႈၼႆ။\n\nပၢင်ဢုပ်ႇၵုမ်ၼၼ်ႉ သပ်းလႅင်းလွင်ႈၽွၼ်းလီလႄႈ ၽွၼ်းႁၢႆႉ မၢႆမီႈလိၼ်သူၼ်ႁႆႈၼႃး ပီ 2012 ။ လိူဝ်ၼၼ်ႉ ဢုပ်ႇ ၵုမ်လွင်ႈပၼ်ႁႃ တီႈလိၼ် ဢၼ်ၸဝ်ႈႁႆႈၸဝ်ႈၼႃးလႆႈႁူပ်ႉထူပ်း ၸိူဝ်းၼၼ်ႉ။ ၸဝ်ႈႁႆႈၸဝ်ႈၼႃးၸၢဝ်းၶိူဝ်း ၼႂ်းမိူင်း တႆး တူဝ်တႅၼ်းၸႄႈဝဵင်း 40 ပၢႆ တင်းမူတ်းႁူဝ်ၵူၼ်းၶဝ်ႈႁူမ်ႈ 100 ပၢႆ။\n\nၶေႃႈလႆႈၸႂ်တီႈပၢင်ၵုမ်ၼႆႉ တေဢဝ်ၵႂႃႇတၢင်ႇလၢတ်ႈဢုပ်ႇဢူဝ်းတီႈ ၾၢႆႇၶွမ်ႊမတီႊၸဝ်ႈ ႁႆႈ ၸဝ်ႈၼႃး ၵူၼ်းႁဵတ်း ၵၢၼ်၊ ၶွမ်ႊမတီႊၾၢႆႇၽုၵ်ႇသွမ်ႈ၊ ၶွမ်ႇမတီႊၾၢႆႇပူၵ်းပွင်မူႇဝၢၼ်ႈ လႄႈ ဢၼ်ပဵၼ်ၶွမ်ႊမတီႊ သၽႃးၵူၼ်းမိူင်း ၸဵမ် ၸိူဝ်းၼႆႉ ဝႃႈၼႆ။"
  },
  {
    "title": "ၶၢပ်ႈတူဝ် ၸဝ်ႈတူၼ်ၶူးလူင် ဢႃၸေယ တိူၵ်ႈသွၼ်လိၵ်ႈ ထမ်မူဝ်းတယ ဝဵင်းၵဵင်းတုင် တေပူင်လူင်း ၵႂႃႇဝႆႉတီႈ ႁိမ်းထၢတ်ႈႁူဝ်သိူဝ် တႃႇၶၢဝ်းတၢင်းၼိုင်ႈလိူၼ်",
    "content": "သင်ၶၸဝ်ႈ တင်း ပီႈၼွင်ႉတၵ်ႉၵႃႇသတ်ႉထႃး ၸႄႈဝဵင်းၵဵင်းတုင် တေဢွၼ်ၵၼ် ပူင်ၶၢပ်ႈတူဝ် ၸဝ်ႈတူၼ်ၶူးလူင် ဢႃၸေယ တိူၵ်ႈသွၼ်လိၵ်ႈ ဝတ်ႉဝိႁၢရ်ထမ်မူဝ်းတယ(ၵျွင်းမိူင်းၼၢႆး) ပူင်လူင်းၵႂႃႇဝႆႉတီႈ ႁိမ်းထၢတ်ႈႁူဝ်သိူဝ် ဝႃႈၼႆ။\n\nဝၼ်းတီႈ 18/09/2017 ၼႆႉသင်ၶၸဝ်ႈ လုၵ်ႈၼွင်ႉပွင်ႈပၢႆ ၸဝ်ႈတူၼ်ၶူးလူင်လႄႈ တၵ်ႉၵႃႇသတ်ႉထႃး ၼႂ်းၸႄႈ ဝဵင်းၵဵင်းတုင် တီႈၸမ်/ၵႆ ၼွၵ်ႈမိူင်း/ၼႂ်းမိူင်း တေႁူမ်ႈၵၼ် ပူင်ၶၢပ်ႈတူဝ် ၸဝ်ႈတူၼ်ၶူးလူင် ဢႃၸေယ ဢၽိထၸ မႁႃရတ်ႉထၵုရုၵႂႃႇဝႆႉတီႈ ဝတ်ႉၽြႃး 9 သူႇ ႁိမ်းထၢတ်ႈႁူဝ်သိူဝ်  သဵၼ်ႈတၢင်းၵဵင်းတုင် မိူင်းလႃး ယၢၼ်ၵႆဝဵင်းၵဵင်းတုင် မွၵ်ႈ 3 လၵ်း။\n\nၸဝ်ႈၶူးၵုလိသ လုၵ်ႈၼွင်ႉၸဝ်ႈတူၼ်ၶူးလူင် ဢႃၸေယ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ တေပူင်ၶၢပ်ႈတူဝ် ၸဝ်ႈတူၼ်ၶူးလူင်ႁဝ်းၶႃႈ ၵႂႃႇဝႆႉတီႈ ဝတ်ႉၽြႃး 9 သူႇ ၸွမ်းၼင်ႇဢၼ်ႁဝ်းၶႃႈ လုၵ်ႈၼွင်ႉ ဢုပ်ႇဢူဝ်းၵၼ်ဝႆႉၼၼ်ႉ။ ယဝ်ႉၵေႃႈ တေႁဵတ်းပွႆးႁဵတ်းလၢမ်း တႃႇပီႈၼွင်ႉ တီႈၸမ်ၵႆ ပေႃးတေလႆႈမႃးဝႆႈ မႃးသႃ လႄႈ လႆႈ တႃႇ ၶၢဝ်းတၢင်းၼိုင်ႈလိူၼ်” ဝႃႈၼႆ။\n\nသိုပ်ႇလၢတ်ႈဝႃႈ တေႃႈလဵဝ် ဢွင်ႈတီႈ ဢၼ်တေဢဝ်ၶၢပ်ႈတူဝ် ၸဝ်ႈတူၼ်ၶူးလူင်ႁဝ်း ၵႂႃႇဝႆႉၼၼ်ႉ ယူႇတီႈ ၾၢႆႇၵေႃႇ သၢင်ႈၶဝ် တိုၵ်ႉႁၢင်ႈႁႅၼ်းဝႆႉယူႇ။ ယွၼ်ႉဝႃႈ တီႈၼၼ်ႈၼၼ်ႉ တေ ပူင်ၶၢပ်ႈတူဝ်ၸဝ်ႈတူၼ်ၶူး လူင်ႁဝ်းၵႂႃႇဝႆႉ သေဢမ်ႇၵႃးၶၢပ်ႈတူဝ်ၵေႃႈတေၽဝ်(သၢင်းၵျူဝ်ႇ)တီႈၼၼ်ႈ ဝႃႈၼႆ။\n\nၶၢပ်ႈတူဝ် ၸဝ်ႈတူၼ်ၶူးလူင် ဢႃၸေယ ဢၽိထၸမႁႃရတ်ႉထၵုရုၼႆႉ တေႁဵတ်းပွႆးလေႃႉသေ တၢၼ်းတၢင်ႇၵွင်ၾႆး ဝၼ်းတီႈ 15/10/2017 ဝၢႆးဢွၵ်ႇဝႃႇသႃယဝ်ႉ။\n\nယၢမ်းလဵဝ် ၶၢပ်ႈတူဝ်ၸဝ်ႈ တိုၵ်ႉမီးတီႈတိူၵ်ႈသွၼ်လိၵ်ႈ ဝတ်ႉ ဝိႁၢရ်ထမ်မူဝ်းတယယူႇလႄႈ ၸုမ်းထမ်မၸၢၵ်ႈၵျႃႇ ၼႂ်းၸႄႈ ဝဵင်းၵဵင်းတုင် လၢႆလၢႆဝၢၼ်ႈ ပၼ်ႇပုတ်ႈၵၼ် လွတ်ႈႁေႃး ပႃထၢၼ်းယူႇၵူႈၶမ်ႈ ဝႃႈၼႆ။\n\nၸဝ်ႈတူၼ်ၶူးလူင် ဢႃၸေယ ဢၽိထၸမႁႃရတ်ႉထၵုရု လႆႈၶဝ်ႈ သူၼ်မၢၵ်ႇႁၢၵ်ႈၶမ်းၵႂႃႇ မိူဝ်ႈဝၼ်းတီႈ 11/07/2017 ၶၢဝ်းယၢမ်းၵၢင်ၶမ်ႈ 07:08 မူင်း ၽွင်းဢႃယု ၸဝ်ႈလႆႈ 91 ပီ 70 ဝႃသႃ တီႈဝတ်ႉဝိႁၢရ်တိူၵ်ႈသွၼ် လိၵ်ႈထမ်မူဝ်း တယ ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း။"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 06/09/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.69 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1349.00 ပျႃး၊ ငိုၼ်းၶႄႇ 1 ယႅၼ်ႉ = 206.39 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 05/09/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.71 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1350.00 ပျႃး၊ ငိုၼ်းၶႄႇ 1 ယႅၼ်ႉ = 206.78 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။\n\nၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 05/09/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 04/09/2017 ငိုၼ်းထႆး 1 ဝၢတ်ႇ = 40.9 ပျႃး၊ ငိုၼ်းတေႃႊလိူဝ်ႊ(US)  1 တေႃႊလိူဝ်ႊ = 1358.00  ပျႃး၊ ငိုၼ်းၶႄႇ 1 ယႅၼ်ႉ = 205.8 ပျႃး။"
  },
  {
    "title": "ၸုမ်းၵူၼ်းၼုမ်ႇတႆး ႁူမ်ႈၵၼ်ၸတ်းပၢင်ပူၵ်းပွင်ၼမ်ႉၵတ်ႉ တီႈမိူင်းၶိူဝ်း",
    "content": "ၸုမ်းၵူၼ်းၼုမ်ႇၼႂ်းၸႄႈဝဵင်းသီႇပေႃႉ၊ ထုင်ႉမိူင်းၶိူဝ်း၊သႅင်ၵႅဝ်ႉ ႁူမ်ႈၵၼ်ၸတ်းႁဵတ်းပၢင်လပ်ႉၼမ်ႉၵတ်ႉ ၵူၼ်းၼုမ်ႇ ႁႂ်ႈၵူၼ်းၼုမ်ႇႁူႉၵႃႈၶၼ်ၶၢဝ်းယၢမ်းလႄႈ ၵႆယၢၼ်ယႃႈမဝ်းၵမ် မေႃၶဝ်ႈႁႃၵၼ်ပူၵ်းပွင်ၵၼ် ၶိုၼ်ႈသင်ႉ။\n\nဝၼ်းတီႈ 01-03/09/2017 ၸုမ်းၵူၼ်းၼုမ်ႇမိူင်းၶိူဝ်း ၊ ၸုမ်းၵူၼ်းၼုမ်ႇသႅင်ၵႅဝ်ႉ၊ ၸုမ်းၵူၼ်းၼုမ်ႇတႆး TYO ႁူမ်ႈၵၼ်ၸတ်းႁဵတ်းပၢင်ၾိုၵ်းလပ်ႉၼမ်ႉၵတ်ႉၵူၼ်းၼုမ်ႇလၢႆတီႈ။ မိူၼ်ၼင်ႇ(1).ၵျွင်းမိူင်းၶိူဝ်း ၵူၼ်းမႃးထွမ်ႇမီး 98 ၵေႃႉ၊ (2) ၵျွင်းၵုၼ်ၼႃး 48 ၵေႃႉ၊ (3) ၵျွင်းသၢႆးၶၢဝ် (ၼႃးလိူဝ်ႇ) 62ၵေႃႉ၊( 4) ၵျွင်းႁူဝ်ၶူဝ် 38ၵေႃႉ၊ (5)ၵျွင်းလိၼ်ႁွင်း 55ၵေႃႉ၊ (6) ၵျွင်းၼႃးၼိဝ်ႉ (ၼွင်ဝၼ်း) 92 ၵေႃႉ ။\n\nၼႂ်းပၢင်ၼႆႉပူင်သွၼ်ပၼ် လၢႆလွင်ႈမိူၼ်ၼင်ႇ ၵၢၼ်ပဵၼ်ၵူၼ်းမိူင်းလီ၊ လၢႆးၸႅၵ်ႇၸႂ်ႉၶၢဝ်းယၢမ်း၊ ၽွၼ်းၸႃႉယႃႈ မဝ်းၵမ်၊ လၢႆးသူၼ်း တုမ်၊ လွင်ႈသိင်ႇဝႅတ်ႉလွမ်ႉ၊ သုၼ်ႇလႆႈသုၼ်ႇပဵၼ်ၵူၼ်းလႄႈ သုၼ်ႇလႆႈ ၼၢင်းယိင်း လႄႈ လုၵ်ႈဢွၼ်ႇၸိူဝ်းၼႆႉ ၊ ၶူးပူင်သွၼ်ပဵၼ် ၸၢႆးမၢဝ်းႁၢၼ် (ၸုမ်းၵူၼ်းၼုမ်ႇမိူင်းၶိူဝ်း ) ၸၢႆးထုၼ်းဢွင်ႇ  ( ၸုမ်း ၵူၼ်းၼုမ်ႇသႅင်ၵႅဝ်ႉ) ၊ ၸၢႆးသၢႆဝၼ်းဢူး ( ၸုမ်းၵူၼ်းၼုမ်ႇတႆး TYO) ။\n\nၸၢႆးမၢဝ်းႁၢၼ် ႁူဝ်ၼႃႈၵူၼ်းၼုမ်ႇမိူင်းၶိူဝ်း လၢတ်ႈဝႃႈ - “ ၶႂ်ႈယွၼ်းႁႂ်ႈၸုမ်းၵူၼ်းၼုမ်ႇပိုၼ်ႉတီႈၽႂ်မၼ်း ဢွၼ်ၵၼ်ၸတ်းႁဵတ်းပၢင်ၾိုၵ်းလပ်ႉၼမ်ႉၵတ်ႉၵူၼ်းၼုမ်ႇၼမ်ၼမ် ၼင်ႇႁိုဝ်ၵူၼ်းၼုမ်ႇတႆးၵူႈတီႈၵူႈမိူင်း တေပဵၼ်မႃးၵူၼ်းမီးၼမ်ႉၵတ်ႉတၢင်းမေႃ ပေႃးႁဵတ်းၼၼ်ၸင်ႇ ႁဝ်းတေၶိုၼ်ႈယႂ်ႇ ၶိုတ်းၸၼ်ႉပဵင်းပိူၼ်ႈ ယွၼ်ႉဝႃႈတႆးႁဝ်းယင်းတိုၵ်ႉတူၵ်းလိုၼ်းပိူၼ်ႈဝႆႉယူႇ ” ဝႃႈၼႆ။\n\nၸုမ်းၵူၼ်းၼုမ်ႇမိူင်းၶိူဝ်းၼႆႉ ၸတ်းပၢင်ၾိုၵ်းလပ်ႉၼမ်ႉၵတ်ႉၵူၼ်းၼုမ်ႇမႃးၶိူဝ်းယႂ်း မၢင်ပွၵ်ႈၵေႃႈႁူမ်ႈ တင်းၸုမ်းၵူၼ်းၼုမ်ႇတၢင်ႇၸုမ်းသေၸတ်းႁဵတ်း  မိူဝ်ႈဝၼ်းတီႈ 08-10/08/2017 ၼၼ်ႉၵေႃႈ ၸုမ်းၵူၼ်းၼုမ်ႇမိူင်းၶိူဝ်းၸတ်းႁဵတ်းပၢင်ၾိုၵ်းၽွၼ်ႉၼမ်ႉၵတ်ႉၵူၼ်းၼုမ်ႇ တီႈဝတ်ႉ (ၵျွင်း) ထမ်မသုၶ ဝိႁႃရ ထုင်ႉမိူင်းၶိူဝ်း ။ ပူင်သွၼ်ပၼ် မိူၼ်ၼင်ႇ ၵၢၼ်ပဵၼ်ၵူၼ်းမိူင်းလီ၊ လွင်ႈသိင်ႇ ဝႅတ်ႉလွမ်ႉ၊ လၢႆးသူၼ်းတုမ်၊ ၵၢၼ်ပူၵ်းပွင်၊ ၽွၼ်းၸႃႉယႃႈမဝ်းၵမ်ၸိူဝ်းၼႆႉ။ ၶူးပူင်သွၼ်ပဵၼ် ၸၢႆးမၢဝ်းႁၢၼ်၊ ၸၢႆးထုၼ်းဢွင်ႇ၊ ၼၢင်းသႅင်လၢဝ်၊ ၼၢင်းမူၺ်ဢွၼ်ႇ ၸိူဝ်းၼႆႉ။\n\nPhoto by Tai Youth Mong Hko"
  },
  {
    "title": "မၢႆတွင်းသၢၼ်ၶတ်းယႃႈမဝ်းၵမ်ၼႆသေ ၸုမ်းပိတ်ႉမၢၵ်ႇၼင် 20 ၸုမ်း ၼႂ်းၸႄႈဝဵင်းလႃႈသဵဝ်ႈ တေၶႅင်ႇၵၼ်",
    "content": "ၸုမ်းပိတ်ႉမၢၵ်ႇၼင် ၵူၼ်းၼုမ်ႇတႆး ၼႂ်းၸႄႈဝဵင်းလႃႈသဵဝ်ႈ ဢုပ်ႇဢူဝ်း တႃႇၸတ်းႁဵတ်း ပၢင်ပွႆးပိတ်ႉ မၢၵ်ႇၼင် ပွၵ်ႈၵမ်းႁႅၵ်ႈ ပီ 2017 ႁႂ်ႈပဵၼ်တီႈမၢႆတွင်း တႃႇၵႅတ်ႇၶႄႁႄႉၵင်ႈၽေးၶဵၼ် ယႃႈမဝ်းၵမ် ဝႃႈၼႆ။\n\nဝၼ်းတီႈ 04/09/2017 ယၢမ်းၵၢင်ၶမ်ႈ 7 မူင်းထိုင် 10 မူင်းၵၢင်ၶိုၼ်း ၸုမ်းတူင်ႉၼိုင်တူင်ႇဝူင်းတႆး၊ ပႃႇတီႇၵၢၼ်မိူင်း၊ ၸုမ်းၵူၼ်းၼုမ်ႇတႆး လႄႈ ပီႈၼွင်ႉၼႂ်းပွၵ်ႉၼႂ်းဢိူင်ႇ ႁူမ်ႈၵၼ်သေ ၶွတ်ႇၽွတ်ႈ ၸုမ်းၵေႃပွင်ပဵၼ်ပၢင်ပွႆး  ပိတ်ႉမၢၵ်ႇ ၼင် ဢွင်ႈႁဵၼ်းတႃႇၵႅမ်တူဝ်ႁုၼ်ႈယႂ်ႇ (ၶမ်းၵူႇ) ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ဝႃႈၼႆ။\n\nၸၢႆးႁၢၼ် ၽူႈၼမ်းၼႂ်း ၵေႃပွင်ပဵၼ်ပၢင်ပွႆး ပိတ်ႉမၢၵ်ႇၼင် ၸႄႈဝဵင်းလႃႈသဵဝ်ႈ လၢတ်ႈတီႈၸုမ်းၶၢဝ်ႇၽူႈ တွႆႇႁွၵ်ႈဝႃႈ “ ၸုမ်းၵူၼ်းၼုမ်ႇတႆး ဢၼ်တေၶဝ်ႈလဵၼ်ႈၶႅင်ႇၵၼ်တႄႉ မီးဝႆႉမွၵ်ႈ 20 ၸုမ်းယဝ်ႉ။ တေႃႈလဵဝ် ႁဝ်းၶႃႈ ၸုမ်းၵူၼ်း ၼုမ်ႇတႆး ၼႂ်းၸႄႈဝဵင်းလႃႈသဵဝ်ႈ တေၶႅင်ႇၵၼ် သေလိူၵ်ႈဢဝ်မႃး ၸုမ်းၵတ်ႉ။ ယဝ်ႉၵေႃႈ တေယိုၼ်ႈ မိုဝ်းၶႅင်ႇၵႂႃႇ ၸွမ်းၵူႈၸႄႈဝဵင်း၊ ယိူင်းဢၢၼ်းထိုင် ၸၼ်ႉၶႅင်ႇပွတ်းႁွင်ႇ၊ ပွတ်းဢွၵ်ႇ၊ ပွတ်းၸၢၼ်း ၸၼ်ႉၸႄႈ မိူင်းတႆးဢေႃႈ” ဝႃႈၼႆ။\n\nၵဵဝ်ႇၵပ်းလွင်ႈၼႆႉ ၸုမ်းၵူၼ်းၼုမ်ႇတႆး ၼ်ႂ်းၸႄႈဝဵင်းလႃႈသဵဝ်ႈ ဢၼ်တေၶဝ်ႈၶႅင်ႇ လဵၼ်ႈႁႅင်းပိတ်ႉမၢၵ်ႇၼင် မိူၼ်ၼင်ႇ ဢိူင်ႇၸေႈဢႅၼ်ႇ၊ ဢိူင်ႇၼွင်မွၼ်၊ ဢိူင်ႇဢီႇၼၢႆး၊ ဢိူင်ႇမိူင်းယၢင်း၊ ဢိူင်ႇမွၵ်ႇတွင်း၊ ဢိူင်ႇပုင်းထုၼ်၊ ဢိူင်ႇၼမ်ႉပွင်ႈ၊ ဢိူင်ႇႁူဝ်ပိုၵ်ႉ၊ ဢိူင်ႇမိူင်းယေႃ၊ ဢိူင်ႇႁၢင်ၼႃး၊ ဢိူင်ႇဝၢၼ်ႈပႅၼ်ႈ၊ ဢိူင်ႇမိူင်းတဵမ်၊ ဢိူင်ႇၼမ်ႉပူ  ၸဵမ်ၸိူဝ်းၼႆႉ ဝႃႈၼႆ။\n\nပၢင်ၶႅင်ႇပိတ်ႉမၢၵ်ႇၼင်ၼႆႉ တေတႄႇ ဝၼ်းတီႈ 25/09/2017 ၵႂႃႇၶၢဝ်းတၢင်း 20 ဝၼ်း။ တေမီးပၢင်ၵႅဝ်ႈ ၸုမ်းလဵၼ်ႈႁႅင်းပိတ်ႉမၢၵ်ႇၼင်၊ ၸုမ်းပၼ်ႁႅင်း ၵူႈဢိူင်ႇၵူႈယွင်း ဢဝ်တီႈယူႇ၊ ၽူႈယႂ်ႇၵူၼ်းလူင် မွၵ်ႇလၢတ်ႈၶေႃႈ ၵႂၢမ်းပိုတ်ႇပၢင်ပွႆးသေ ၸင်ႇတႄႇၶႅင်ႇပိတ်ႉၵၼ် ဝႃႈၼႆ။\nဢွင်ႈတီႈပၢင်လဵၼ်ႈမၢၵ်ႇၼင်သမ်ႉ ပဵၼ်တီႈပၢင်ပိတ်ႉမၢၵ်ႇၼင် ဝဵင်းလႃႈသဵဝ်ႈ ပွၵ်ႉ 12 ၼႆယဝ်ႉ။\n\nၵေႃပွင်ပဵၼ်ပၢင်ပွႆးလဵၼ်ႈႁႅင်းပိတ်ႉမၢၵ်ႇၼင် ၸႄႈဝဵင်းလႃႈသဵဝ်ႈၼႆႉ ႁူဝ်ပဝ်ႈ ပဵၼ်လုင်းၸၢႆးထုၼ်းတိၼ်ႇ(ဢွၼ်ႇ)၊ ၵႅမ်ႁူဝ်ပဝ်ႈ 1 လုင်ႈၸၢႆးဝုၼ်းၼွင်ႇ၊ 2 လုင်းၸၢႆးမိၼ်ႉတဵင်း၊ 3 ၸၢႆးမူၺ်ၶိူဝ်း(ၶ) ၸၢႆးၼီႇတုတ်ႉ။ ၽူႈၼမ်းၼႂ်းသမ်ႉ ၸၢႆးႁၢၼ်၊ ၵႅမ်ၽူႈၼမ်းၼႂ်း ၸၢႆးမွၼ်းဝၼ်း၊ ၽူႈယိပ်းငိုၼ်း ၸၢႆးၸူဝ်းမိၼ်ႉလႄႈ ၽူႈၵိူဝ်းၵုမ် တင်းမူတ်း 8 ၵေႃႉ ႁူမ်ႈလူၺ်ႈ ၽူႈပွင်ၵၢၼ် တင်းမူတ်း 30 ၵေႃႉ ဝႃႈၼႆ။"
  },
  {
    "title": "ၸုမ်းၵူၼ်းၼုမ်ႇတႆး TYO  ၶႂၢၵ်ႈၵၢၼ်ပိုတ်ႇလုမ်း ၼႂ်းၸႄႈဝဵင်းလႃႈသဵဝ်ႈထႅင်ႈ",
    "content": "ၸုမ်းၵူၼ်းၼုမ်ႇတႆး တင်းပီႈၼွင်ႉၵူၼ်းမိူင်း ၼႂ်းဢိူင်ႇဝၢၼ်ႈပႅၼ်ႈ ၸႄႈဝဵင်းလႃႈသဵဝ်ႈ ႁူမ်ႈၵၼ်သေ ပိုတ်ႇလုမ်း ၵိင်ႇၽႄ ၸုမ်းၵူၼ်းၼုမ်ႇ တႆး TYO သေ တေတူင်ႉၼိုင်သၢၼ်မိုဝ်း ၵူၼ်းၼုမ်ႇတႆး ႁႂ်ႈယၢၼ်ၵႆယႃႈမဝ်းၵမ် ဝႃႈၼႆ။\n\nဝၼ်းတီႈ 03/09/2017 ယၢမ်းၵၢင်ဝၼ်း 11:00 မူင်း ထိုင် 3:00 မူင်းဝၢႆးဝၼ်း ၸုမ်းၵူၼ်းၼုမ်ႇတႆး TYO ဢဵၼ်ႁႅင်း 19 ၵေႃႉ ၸႄႈဝဵင်းလႃႈသဵဝ်ႈ ႁူမ်ႈတင်း ၵူၼ်းဝၢၼ်ႈၼႂ်းဢိူင်ႇဝၢၼ်ႈပႅၼ်ႈ ၽွတ်ႈၸုမ်းၵူၼ်းၼုမ်ႇ TYO  ဝၢၼ်ႈပႅၼ်ႈ ဢိူင်ႇဝၢၼ်ႈပႅၼ်ႈ ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ယိူင်းဢၢၼ်း ႁႂ်ႈၵူၼ်းၼုမ်ႇတႆး ၶဝ်ႈႁႃၵၼ်၊ ၸုင်ၸၼ် ၵၼ်၊ ႁႂ်ႈၵူၼ်းၼုမ်ႇတႆး ႁူႉၵၢၼ်ၸိူဝ်ႉၵၢၼ်ၶိူဝ်း၊ ႁႂ်ႈမေႃႁၵ်ႉသႃ ၾိင်ႈငႄႈလႄႈလိၵ်ႈလၢႆးတႆး၊  ႁႂ်ႈမေႃယူႇႁၢင်ႇ ယႃႈမဝ်းၵမ် ၸဵမ်ၸိူဝ်းၼႆႉ ဝႃႈၼႆ။\n\nၸၢႆးႁၢၼ် ႁူဝ်ပဝ်ႈ ၸုမ်းၵူၼ်းၼုမ်ႇတႆး TYO ၸႄႈဝဵင်းလႃႈသဵဝ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ဢၼ်ႁဝ်း ၶႃႈ ပိုတ်ႇလုမ်းထႅင်ႈၼႆႉ တႃႇၵူၼ်းၼုမ်ႇတႆးႁဝ်း ၼႂ်းဢိူင်ႇမၢၼ်ႈပႅၼ်ႈ တေမီးတီႈတိူင်ႇပၢင်ႇ။ ၼွၵ်ႈလိူဝ်ၼၼ်ႉ ႁဝ်းၶႃႈ သပ်းလႅင်းၼႄ လွင်ႈၽေးယႃႈမဝ်းၵမ်။ ယႃႈမဝ်းၵမ်ၼႆႉ မၼ်းပဵၼ်ပၼ်ႁႃ ႁဵတ်းႁႂ်ႈၵူၼ်းမိူင်းတႆးႁဝ်း လူႉသုမ်းလႄႈ ႁႂ်ႈဢွၼ်ၵၼ်ငိူင်ႉဝႄႈသေၵမ်း။ ၼႂ်းမိူင်းတႆး ႁဝ်းၶႃႈၼႆႉ ပၢင်တိုၵ်းသိုၵ်းသိူဝ်ၵေႃႈၼမ်၊ ယႃႈမဝ်းၵမ်ၵေႃႈ လိူင်ႇလႄႈ ၶႂ်ႈတိုၵ်းသူၼ်း ထိုင် ၵူၼ်းၸိူဝ်းဢၼ် တိုၵ်ႉၶၢႆယႃႈမဝ်းၵမ်ၸိူဝ်းၼၼ်ႉၵေႃႈ ႁႂ်ႈမေႃပွင်ႇၸႂ်ဝႆးဝႆးသေ ၵိုတ်းယင်ႉပႅတ်ႈ ၵၢၼ်ၵႃႉၶၢႆ လွင်ႈလမ်ႇမၢၵ်ႈလေႃးၽႃႉၸဝ်ႈၵဝ်ႇၼၼ်ႉသေၵမ်း” ဝႃႈၼႆ။\n\nၸုမ်းၵူၼ်းၼုမ်ႇတႆး TYO ဢၼ်ၶွတ်ႇၽွတ်ႈ ပိုတ်ႇၵိင်ႇၽႄလုမ်း ၼႂ်းဝၢၼ်ႈပႅၼ်ႈ ဢိူင်ႇဝၢၼ်ႈပႅၼ်ႈ မီးၽူႈၵိူဝ်းၵုမ် 9 ၵေႃႉ။ ႁူဝ်ပဝ်ႈ၊ ၵႅမ်ႁူဝ်ပဝ်ႈ၊ ၽူႈၼမ်းၼႂ်း၊ ၵႅမ်ၽူႈၼမ်းၼႂ်း ၸဵမ်ၸိူဝ်းၼႆႉ ဝႃႈၼႆ။\n\nၼႂ်းၼၼ်ႉ ႁူဝ်ပဝ်ႈ ပဵၼ်ၸၢႆးၺုၼ်ႉ၊ ၵႅမ်ႁူဝ်ပဝ်ႈ 1 ၸၢႆးၺုၼ်ႉမွင်ႇ၊ ၵႅမ်ႁူဝ်ပဝ်ႈ 2 ၸၢႆးလၢဝ်ၶိူဝ်း။ ၽူႈၼမ်းၼႂ်းသမ်ႉ ၸၢႆးဢွင်ႇၺုၼ်ႉ၊ ၵႅမ်ၽူႈၼမ်းၼႂ်း 1 ၼၢင်းၶမ်းလူႇ၊ ၵႅမ်ၽူႈၼမ်းၼႂ်း 2 ၼၢင်းမူၺ်ၽွင်။ လိူဝ်ၼၼ်ႉ ၽူႈၶဝ်ႈၸုမ်း တင်းမူတ်းမီး ႁိမ်း 30 ၵေႃႉ ဝႃႈၼႆ။\n\nၸုမ်းၵူၼ်းၼုမ်ႇတႆး TYO ၼႆႉ တင်ႈမႃး မိူဝ်ႈပီ 2014 ယိူင်းဢၢၼ်း ၵွင်ႉသၢၼ်ၵူၼ်းၼုမ်ႇတႆး ၶဝ်ႈ ဢွၵ်ႇၵၼ်၊ ပူၵ်း ပွင်ၽဝၵူၼ်းမိူင်း ၵၢၼ်မေႃတိၼ်/မိုဝ်း၊ ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇလႄႈ လိၵ်ႈလၢႆးၾိင်ႈငႄႈ ၸဵမ်ၸိူဝ်းၼႆႉ။\n\nလုမ်းၸုမ်းၵူၼ်းၼုမ်ႇတႆး TYO ၼႆႉ ၼႂ်းၸိုင်ႈတႆးပွတ်းၸၢၼ်း ပိုတ်ႇငဝ်ႈလုမ်း တီႈဝဵင်းတူၼ်ႈတီး၊ ၼႂ်းၸိုင်ႈ တႆးပွတ်းႁွင်ႇ၊ ပွတ်းဢွၵ်ႇ ၸိူဝ်းၼႆႉၵေႃႈ ပိုတ်ႇမႃး လၢႆလၢႆဝဵင်းယဝ်ႉ ဝႃႈၼႆ။"
  },
  {
    "title": "ၵူၼ်းမိူင်းၼႂ်းၸႄႈဝဵင်းႁူဝ်ပူင်း ၸိူဝ်းၺႃးသိုၵ်းမၢၼ်ႈတီႉၺွပ်း ယွၼ်ႉထုၵ်ႇၸီႉၼႄးဝႃႈဢမ်ႇပွင်ႇၶၢဝ်ႇ RCSS ၼႆၼၼ်ႉ တေဢဝ်ၶိုၼ်ႈလုမ်းတြႃး တီႈဝဵင်းႁူဝ်ပူင်း",
    "content": "ၵူၼ်းဝၢၼ်ႈၵူၼ်းမိူင်း ၼႂ်းၸႄႈဝဵင်းႁူဝ်ပူင်း ၸိုင်ႈတႆးပွတ်းၸၢၼ်း ၸိူဝ်းထုၵ်ႇသိုၵ်းမၢၼ်ႈတီႉၺွပ်း မိူဝ်ႈၽွင်း ၵၢင်လိူၼ်ၵျူႊလၢႆႊ၊ လူၺ်ႈတၢင်းၽိတ်း ထုၵ်ႇဢိင်ဢၢင်ႈၸီႉၼႄးဝႃႈ ဢမ်ႇပွင်ႇၶၢဝ်ႇသိုၵ်းတႆး RCSS ပၼ်တီႈတပ်ႉသိုၵ်းမၢၼ်ႈၼႆၼၼ်ႉ ၸိူဝ်းၶဝ်တေလႆႈၶိုၼ်းလုမ်းတတ်းသိၼ်/ လုမ်းတြႃး ၼႂ်းဝၼ်းသုၵ်းတီႈ 8 လိူၼ်သႅပ်ႊထႅမ်ႊၿိူဝ်ႊၼႆႉ။\n\nၶဝ်သၢမ်ၵေႃႉၸိူဝ်းၼႆႉပဵၼ် ၸၢႆးၸိင်ႇတႃႇ ဢႃယု 28 ပီ၊ ၸၢႆးၵူဝ်ႇ၊ ၸၢႆးဢေႃးၼ ဢႃယု 40 ပီ။ ၸိူဝ်းၶဝ် လႆႈထုၵ်ႇၾၢႆႇသိုၵ်းမၢၼ်ႈ ၵၢဝ်ႇႁႃၸႅင်ႈၵႂၢမ်းလူၺ်ႈ ၽိတ်းမၢႆမီႈမၢႆမတ်ႉတႃ 3/3 လႄႈမၢႆမီႈမတ်ႉတႃ 5/4 ။\n\nၵဵဝ်ႇၵပ်းလွင်ႈၼႆႉ ၵူၼ်းၸိူဝ်းၺႃးတီႉၺွပ်းၼႂ်း 7 ၵေႃႉ ဢၼ်ပူၼ်ႉဢွၵ်ႇၶွၵ်ႈမႃး ၵေႃႉၼိုင်ႈလၢတ်ႈဝႃႈ- \"သိုၵ်းမၢၼ်ႈၶဝ်မႃးထၢမ်ၶၢဝ်ႇ RCSS ။ ၶဝ်ထၢမ်ဝႃႈၸွင်ႇမီးၵူၼ်းထိူၼ်ႇ RCSS ၊ ယူႇတီႈၵူၼ်းဝၢၼ်ႈတွပ်ႇပၼ်ဝႃႈ မိူဝ်ႈပူၼ်ႉမႃးသၢမ်ဝၼ်းၼၼ်ႉတႄႉ ၶဝ်ဝႄႉၶဝ်ႈမႃးတီႈဝၢၼ်ႈႁဝ်းၶႃႈဢေႃႈ။ သိုၵ်းမၢၼ်ႈၶိုၼ်းထၢမ်ဝႃႈ တေႃႈလဵဝ်လူး၊ ၵူၼ်းဝၢၼ်ႈသမ်ႉၶိုၼ်းတွပ်ႇဝႃႈ ဢမ်ႇႁူႉ။ ပေႃးဢမ်ႇႁူႉၼႆႉၵေႃႈ သိုၵ်းမၢၼ်ႈလၢၵ်ႈဢဝ်ထူးမိုဝ်း ၽတ်ႉတွႆႇသႂ်ႇ၊ ဢဝ်ၵွင်ႈသွင်ႉသႂ်ႇသေပေႃႉလူမ်ႉယဝ်ႉလၢၵ်ႈၵႂႃႇၸွမ်းၶဝ် ဢွၵ်ႇၼႃႈသိုၵ်း။ ၵွပ်ႈၼၼ် ၶဝ်သၢမ်ၵေႃႉဢၼ်ၵိုတ်းဝႆႉ ယူႇတီႈၼႂ်းၶွၵ်ႈႁူဝ်ပူင်း ၸၢႆးၸိင်ႇတႃႇၶဝ်ၼၼ်ႉၵေႃႈ လႅပ်ႈတေၺႃးမိူၼ်ၼင်ႇ ႁဝ်းၶႃႈၼႆႉၵူၺ်း\"- ဝႃႈၼႆ။\n\nမၢႆမီႈမၢႆမတ်ႉတႃ 3/3 လႄႈမၢႆမီႈမတ်ႉတႃ 5/4 ၼႆႉ ၽူႈၵေႃႉဢၼ်ဢွၵ်ႇၶေႃႈပူင်သိုၵ်းလႆႈၼၼ်ႉ မီးသုၼ်ႇပူင်သင်ႇလႆႈဝႃႈ- ၽႂ်တၵ်းတေဢမ်ႇလႆႈၵႂႃႇပႆယူႇသဝ်း ၼႂ်းၼႃႈလိၼ်ဢၼ်မီးပၢင်တိုၵ်းသိုၵ်းသိူဝ်ၼႆ မီးၶေႃႈပူင်ဝႆႉၸိူင်ႉၼႆ။ ပေႃးဝႃႈၶဝ်ဢွၵ်ႇၶေႃႈပူင်ဝႆႉၸိူင်ႉၼႆသေ ၺႃးတီႉၺွပ်းၼႆ ၸၢင်ႈၺႃးတူတ်ႈတၢမ်ႇၶွၵ်ႈ တေႃႇထိုင် 3 ပီ၊ ဢမ်ႇၼၼ်ၵေႃႈ ၸၢင်ႈၺႃးတၢမ်ႇငိုၼ်း၊ ဢမ်ႇၼၼ် ၸၢင်ႈၺႃးတၢမ်ႇငိုၼ်းတင်းတၢမ်ႇၶွၵ်ႈ ၸွမ်းၵၼ်ၵေႃႈၸၢင်ႈပဵၼ်လႆႈ။ တၢမ်ႇငိုၼ်းၼၼ်ႉ ၵႃႈႁိုဝ်ဢၼ်ဝႃႈၼၼ်ႉၵေႃႈ ဢိင်ၼိူဝ်ၽူႈတတ်းသိၼ်တြႃးၶဝ် တမ်းဝၢင်းၵူၺ်း- ၽူႈဢၼ်ၸွႆႈထႅမ်လိူင်ႈၶၻီး (ဢမု)ၶဝ် ၸဝ်ႈၼၢင်းမျႃႉဝတီႇ လၢတ်ႈ။\n\nၵဵဝ်ႇၵပ်းလွင်ႈၼႆႉ ၸဝ်ႈသိုၵ်းၸၢႆးဢူး ၽူႈၼင်ႈလုမ်းၵပ်းသၢၼ် RCSS တီႈတူၼ်ႈတီး လၢတ်ႈတီႈၸုမ်းၶၢဝ်ႇ ၽူႈတွႆႇႁွၵ်ႈဝႃႈ- \"ဢၼ်ႁဝ်းၶႃႈလႆႈႁူႉတႄႉ ဢမ်ႇၵွမ်ႉၵႃႈၶဝ်သၢမ်ၵေႃႉၼႆႉၵူၺ်း၊ ဢၼ်ႁဝ်းၶႃႈမီးသဵၼ်ႈမၢႆဝႆႉၼၼ်ႉမီး 8 ၵေႃႉ။ ၼႂ်းပႅတ်ႇၵေႃႉၼၼ်ႉ ၼင်ႇႁိုဝ်ၸုမ်းသိုၵ်းမၢၼ်ႈၶဝ်ပေႃးတေပွႆႇပၼ်ၶိုၼ်းၼၼ်ႉ ႁဝ်းၶႃႈလႆႈဢဝ်သဵၼ်ႈၸိုဝ်ႈၶဝ်တၢင်ႇၵႂႃႇတီႈ ၶွမ်ႊမတီႊႁူမ်ႈလူလွမ်ပႂ်ႉတူၺ်းလွင်ႈငမ်းယဵၼ် JMC ဝႆႉယဝ်ႉ\"- ဝႃႈၼႆ။\n\nပူၼ်ႉမႃးမိူဝ်ႈဝၼ်းတီႈ 17/07/2017 ၼၼ်ႉ သိုၵ်းမၢၼ်ႈပွင်ၸိုင်ႈမၢၼ်ႈ တပ်ႉၶလယ 225 လႄႈ 249 ဢၼ်မႃးတူင်ႉၼိုင် ၼႂ်းၸႄႈဝဵင်းႁူဝ်ပူင်း ပွတ်းတၢင်းၼမ်ႉၶူၵ်ႉ၊ လႆႈတီႉၺွပ်းၵႂႃႇၵူၼ်းဝၢၼ်ႈၵူၼ်းမိူင်း ၸၢႆးၸိင်ႇတႃႇ၊ ၸၢႆးၵူဝ်ႇ၊ ၸၢႆးဢေႃးၼ၊ ၼၢင်းပုၼ်ႉ၊ ၸၢႆးဝိယ၊ ၸၢႆးၵမ်ႇ၊ ၸၢႆးၼၼ်ႇတိ၊ ၸၢႆးပၼ်ႇတ၊ ၸၢႆးၶွင်ႇ၊ ၸၢႆးထုၼ်းငူၺ်ႇ ၸိူဝ်းၼႆႉတင်းမူတ်း 10 ၵေႃႉ။ ၸိူဝ်းၶဝ်ထုၵ်ႇၸီႉၼႄးဝႃႈ ဢမ်ႇပွင်ႇၶၢဝ်ႇၵူၼ်းထိူၼ်ႇ ပၼ်သိုၵ်းမၢၼ်ႈၼႆသေ ၺႃးတီႉၺွပ်း။\n\nၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ၼႆႉ ပဵၼ်ၸုမ်းဢၼ် လူင်းလၢႆးမိုဝ်း ၵိုတ်းတိုၵ်းတူဝ်ႈမိူင်း (NCA) သေ ပဵၼ်ၸုမ်းဢၼ် လူင်ပွင်ၸိုင်ႈသိုၵ်းမၢၼ်ႈ ပိုၼ်ၽၢဝ်ႇပူတ်းဢွၵ်ႇပႅတ်ႈသဵၼ်ႈၸိုဝ်ႈ ၸုမ်းၼွၵ်ႈမၢႆမီႈ မိူဝ်ႈၵၢင်လိူၼ်ၼူဝ်ႊဝႅမ်ႊၿိူဝ်ႊ ပီ 2015 ပူၼ်ႉမႃး။"
  },
  {
    "title": "ပီ 2017 ၼႆႉဝဵင်းၵဵင်းတုင် တေၸတ်းႁဵတ်း ပွႆးႁပ်ႉတွၼ်ႈပီမႂ်ႇတႆး 2112 ၼီႈ ယႂ်ႇလူင်ၶိုၵ်ႉတွၼ်း",
    "content": "ၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းၵဵင်းတုင် ၸတ်းႁဵတ်းပၢင်ဢုပ်ႇဢူဝ်း တႃႇႁၢင်ႈႁႅၼ်း ပွႆးႁပ်ႉတွၼ်ႈၶိုၵ်ႉၶႅမ်ႉ ပီမႂ်ႇတႆး၊ ပီ 2112 ၼႂ်းလုၵ်ႈလိူၼ် ၼူဝ်ႊဝႅမ်ႊပိူဝ်ႊ 2017 ၼီႈ တေမႃးၼႆႉ။\n\nဝၼ်းတီႈ 02/09/2017 ယၢမ်းဝၢႆးဝၼ်း 1 မူင်းၼၼ်ႉ ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းၵဵင်းတုင် ႁူမ်ႈၵၼ် တင်း ပီႈၼွင်ႉၵူၼ်းမိူင်း ၼႂ်းပိုၼ်ႉတီႈသေ ၸတ်းႁဵတ်းပၢင်ၵုမ် တီႈဝတ်ႉမိူင်းလီပဵင်းၸႂ် (ၵျွင်းမိူင်းပဵင်း) သေ ဝၢင်း ၽႅၼ်ၵၢၼ်ငၢၼ်း တႃႇၸတ်းႁဵတ်းပၢင်ပွႆး။ ၼႂ်းၵေႃၵမ်ၵၢၼ် ၶဝ်ႈႁူမ်ႈ 44 ၵေႃႉ။\n\nလုင်းၸၢႆးသၢမ်တိပ်ႉသိူဝ် ၵႅမ်ၽူႈၼမ်းၼႂ်းၶွမ်ႊမတီႊ မုၵ်ႉၸုမ်းပူၵ်းပွင်ၶိုၼ်း ၶူဝ်းၶွင်ၵူၼ်းပိုၼ်ႉမိူင်း ၸႄႈဝဵင်းၵဵင်း တုင် လၢတ်ႈဝႃႈ “ ၼႂ်းပီၼႆႉ ပွႆးပီမႂ်ႇတႆးႁဝ်း ၼႂ်းၸႄႈဝဵင်းၵဵင်းတုင် တေၸတ်းႁဵတ်းဢၼ်ယႂ်ႇလူင် ၶိုၵ်ႉတွၼ်း ယွၼ်ႉ ဝႃႈ တင်းၾၢႆႇမိူင်းထႆးၵေႃႈ တေမီးပေႃႈၵႃႉမႄၶၢႆၶဝ် တေၼမ်းဢဝ်ၶူဝ်းၵုၼ်ႇသိၼ်ၵႃႉ မႃးၶၢႆၼႂ်းပၢင်ပွႆးပီမႂ်ႇတႆး တႃႇ 100 သုမ်ႉ။ မိူဝ်ႈၽုၵ်ႈၼႆႉ ႁဝ်းၶႃႈ တေလူင်းၵႂႃႇတီႈမႄႈသၢႆ ၸိုင်ႈထႆးသေ ၵႂႃႇဢုပ်ႇဢူဝ်း ၸွမ်းပေႃႈ ၵႃႉမႄႈ ၶၢႆ ဢၼ်ၶဝ်တေဢဝ်ၶူဝ်းမႃးၶၢႆၼၼ်ႉ” ဝႃႈၼႆ။\n\nသိုပ်ႇလၢတ်ႈဝႃႈ ထႅင်ႈလွင်ႈၼိုင်ႈၵေႃႈ ပွႆးပီမႂ်ႇတႆးႁဝ်း ၼႂ်းၸႄႈဝဵင်းၵဵင်းတုင်ၼႆႉ တေဢမ်ႇၸၢင်ႈၸတ်းႁဵတ်းၸွမ်း ပၵ်းယဵမ်ႈဝၼ်း ဢၼ်မိူင်းတႆးပတ်းပိုၼ်ႉၸတ်းႁဵတ်း ယွၼ်ႉဝႃႈ ပၢင်ပွႆးၼႆႉ ႁိုၵ်ႉၵၼ်တင်း ပွႆးယွင်ႈယေႃး ၸဝ်ႈ တူၼ်ၶူးလူင် ဝတ်ႉႁူဝ်ၶူင်ႇ ၸႄႈဝဵင်းၵဵင်းတုင်ၼႆလႄႈ တေဢမ်ႇပဵၼ်ၸတ်းႁဵတ်း လႅပ်ႈတေၸတ်းႁဵတ်း ဝၢႆးလင် ပွႆးယွင်ႈယေႃး ၸဝ်ႈတူၼ်ၶူးလူင်။ မွၵ်ႈၼႂ်းႁၢင်လိူၼ် ၼူဝ်ႊဝႅမ်ႊပိူဝ်ႊ 2017” ဝႃႈၼႆ။\n\nပၢင်ၵုမ်တႃႇႁၢင်ႈႁႅၼ်း ပွႆးပီမႂ်ႇတႆး ပီ 2017 တီႈၵဵင်းတုင်ၼႆႉ ဢုပ်ႇၵုမ်ၵၼ် တႃႇၸတ်းႁဵတ်း ဢၼ်ယႂ်ႇလူင် ၶိုၵ်ႉတွၼ်း တႃႇၼႂ်းၸႄႈဝဵင်းၵဵင်းတုင်။ ဢမ်ႇၸႂ်ႈဝႃႈ 3 ပီ 1 ႁွပ်ႈ ဢၼ်ၼႂ်းမိူင်းတႆးပတ်းပိုၼ်ႉပၼ်ႇပုတ်ႈၵၼ်ၸတ်းႁဵတ်း ဝႃႈၼႆ။\n\nပေႃးထိုင်မႃး ဝၼ်းတီႈ 09/09/2017 ၼႆႉ တေၸတ်းႁဵတ်းပၢင်ၵုမ်ထႅင်ႈ၊ တေတႅပ်းတတ်း ဝၼ်းတေၸတ်းႁဵတ်း ပၢင်ပွႆးလႄႈ လႅၵ်ႈလၢႆႈ ႁူဝ်ပဝ်ႈ ၸုမ်းပွင်ၵၢၼ်မႂ်ႇ ယွၼ်ႉဝႃႈ တေႃႈလဵဝ် ႁူဝ်ပဝ်ႈၵေႃလိၵ်ႈလၢႆးသမ်ႉ ပီႈၼွင်ႉ တႆးလူင် ႁပ်ႉပုၼ်ႈၽွၼ်းဝႆႉ။ သိုပ်ႇၼၼ်ႉ ပေႃးထိုင်မႃး ဝၼ်းတီႈ 9 သမ်ႉ တေၶၢႆႉပုတ်ႈပၼ်ႇ ၵႂႃႇ တင်းပီႈၼွင်ႉတႆးၶိုၼ်။ ပီၼႃႈမႃး တေပဵၼ်ပီႈၼွင်ႉတႆးလိုဝ်ႉ၊ တႆးၼိူဝ်လႄႈ တႆးလွႆ ၸဵမ်ၸိူဝ်းၼႆႉ တေပၼ်ႇပုတ်ႈၵၼ်ၸတ်းႁဵတ်း ၵႂႃႇ ဝႃႈၼႆ။\n\nပူၼ်ႉမႃး မိူဝ်ႈပီ 2013 ၼၼ်ႉ ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းၵဵင်းတုင် ႁပ်ႉပုၼ်ႈၽွၼ်းၸတ်းႁဵတ်း ပီမႂ်ႇ တႆး ပတ်းပိုၼ်ႉ ပဵၼ်ပွၵ်ႈဢွၼ်တၢင်းသုတ်း။ ထိုင်မႃး ပီ 2014 သမ်ႉ ၸတ်းႁဵတ်းတီႈဝဵင်းလူင်တူၼ်ႈတီး။"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 04/09/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.65 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1347.00 ပျႃး၊ ငိုၼ်းၶႄႇ 1 ယႅၼ်ႉ = 206.34 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။\n\nၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 04/09/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 03/09/2017 ငိုၼ်းထႆး 1 ဝၢတ်ႇ = 40.9 ပျႃး၊ ငိုၼ်းတေႃႊလိူဝ်ႊ(US)  1 တေႃႊလိူဝ်ႊ = 1358.00  ပျႃး၊ ငိုၼ်းၶႄႇ 1 ယႅၼ်ႉ = 205.8 ပျႃး။"
  },
  {
    "title": "ပၼ်ႁႃၼႂ်းၸႄႈမိူင်းရၶႅင်ႇပႆႇယဝ်ႉတူဝ်ႈ ၵူၼ်းတၢႆၼပ်ႉပၢၵ်ႇ ၵူၼ်းပၢႆႈၼပ်ႉမိုၼ်ႇ",
    "content": "သိုၵ်းလူင်ပွင်ၸိုင်ႈမၢၼ်ႈလႄႈ ၸုမ်းယိပ်းၵွင်ႈရူဝ်ႊႁိၼ်ႊၵျႃႇ  မီးလွင်ႈပိုတ်းယိုဝ်းၵၼ် တီႈၼႂ်းမိူင်း ရၶႅင်ႇသေ ႁဵတ်းႁႂ်ႈၸၢဝ်းပုတ်ႉ၊ ၸၢဝ်းရူဝ်ႊႁိၼ်ႊၵျႃႇ (မူႇသလိမ်ႊ) ဢွၵ်ႇပၢႆႈယၢၼ် ႁိူၼ်းယေး ၼပ်ႉမိုၼ်ႇ။\n\n02/09/2017 ႁွင်ႈၵၢၼ်ၶၢဝ်ႇရွႆႊၻိူဝ်ႊ ပိုၼ်ၽၢဝ်ႇဝႃႈ ဢိင်ၼိူဝ် ၸုမ်း ARSA ဢၼ်လႆႈၸိုဝ်ႈဝႃႈၸုမ်း ၵေႃႇၵၢၼ်ႁၢႆႉ ၸၢဝ်းရူဝ်ႊႁိၼ်ႊၵျႃႇ တင်းသိုၵ်းလူင်ပွင်ၸိုင်ႈမၢၼ်ႈ ပိုတ်းယိုဝ်းၵၼ်ၼႂ်းၸႄႈဝဵင်း မွင်ႇ ၻေႃး ၸႄႈမိူင်းရၶႅင်ႇသေ ႁဵတ်းႁႂ်ႈမီးၵူၼ်းမၢတ်ႇၸဵပ်းတင်းၼမ်လႄႈ လူႉတၢႆ 400 ပၢႆဢွၼ်ၵၼ်ပၢႆႈ ဢွၵ်ႇႁိူၼ်းယေးတီႈယူႇမွၵ်ႈ 50,000 ၵေႃႉ။\n\nၸွမ်ၸိုင်ႈ မိူင်းတူႊရၵီႊ ရေႊၸဵပ်ႊ တႆႊယိပ်ႊ ဢႄႊၻူဝ်ႊဢၼ်ႊ  လၢတ်ႈဝႃႈ - “ လွင်ႈဢၼ်ပဵၼ်ယူႇ တီႈၼႂ်းၸႄႈမိူင်းရၶႅင်ႇမိူဝ်ႈလဵဝ်ၼႆႉ မၼ်းမိူၼ်တင်းၵႂၢတ်ႇလၢင်ႉၽဵဝ်ႈမူၺ်ႉၸၢဝ်းၶိူဝ်း ၽူႈမီးပုၼ်ႈ ၽွၼ်းဝၢၼ်ႈမိူင်းၶဝ်ၵေႃႈ ဢမ်ႇမႃးလၢတ်ႈသင်ၸွမ်း ၵွပ်ႈၼၼ်လႄႈ မိူင်းႁူမ်ႈတုမ်မၢၼ်ႈဢၼ်ဝႃႈပဵၼ် မိူင်းတီႊမူဝ်ႊၶရေႊၸီႊၼႆ ယင်းတိုၵ်ႉပဵၼ်မိူင်းတိုဝ်းၼႃႈၵၢၵ်ႇ ဝႆႉၵူၺ်း ” ဝႃႈၼႆ။\n\nတီႈမိူင်းရၶႅင်ႇၼႆႉ မီးလႅၼ်လိၼ်တိတ်းၸပ်းၵၼ်တင်းမိူင်းၿင်ႊၵလႃႊတဵတ်ႊ မီးၵူၼ်းယူႇသဝ်းၵိူဝ်း ယမ်ပုတ်ႉထသႃသၼႃလႄႈ ဢီႊသလၢမ်ႊ ။ လူင်ပွင်ၸိုင်ႈဢမ်ႇယွမ်းႁပ်ႉ ၸၢဝ်းရူဝ်ႊႁိၼ်ႊၵျႃႇ ပဵၼ်ၵူၼ်း ၼႂ်းမိူင်းႁူမ်ႈတုမ်မၢၼ်ႈ ၊ ၸၢဝ်းရူဝ်ႊႁိၼ်ႊၵျႃႇသမ်ႉဝႃႈၶဝ် ပဵၼ်ၵူၼ်းၸၢဝ်းၶိူဝ်း ဢၼ်ယူႇ ၵိုၵ်းၼႂ်း ပိုၼ်ႉတီႈမႃးပီယၢဝ်းၶၢဝ်းႁိုင်ၼႆလႄႈ ၸင်ႇပဵၼ်ပၼ်ႁႃမႃး။\n\nမိူဝ်ႈ ပီ2012 (2555) ၼၼ်ႉၵေႃႈ မီးလွင်ႈပိုတ်းယိုဝ်းၵၼ်ႁၢဝ်ႈႁႅင်းတီးဝဵင်းသိတ်ႉတူၺ်ႇ ငဝ်ႈဝဵင်း ၸႄႈမိူင်းရၶႅင်ႇ ႁဵတ်းႁႂ်ႈၵူၼ်းလႆႈလူႉတၢႆၸမ် 200 ၵေႃႉ ၵူၼ်းဢွၼ်ၵၼ်ဢွၵ်ႇပၢႆႈယၢၼ်ႁိူၼ်းယေး မီး 140,000 ၵေႃႉ ၵမ်ႈၼမ်ပဵၼ်ၸၢဝ်းရူဝ်ႊႁိၼ်ႊၵျႃႇ ။ မိူဝ်ႈပီၵၢႆပူၼ်ႉမႃးၵေႃႈ မီးလွင်ႈပိုတ်းယိုဝ်း ၵၼ်ႁၢဝ်ႈႁႅင်းမိူၼ်ၵၼ်ဝႃႈၼႆ။\n\nPhoto by MGR Online"
  },
  {
    "title": "ၸုမ်းၸဵင်ၼုမ်ႇတင်း ၸုမ်းၵူၼ်းၼုမ်ႇတႆး မိူင်းယႆ ႁူမ်ႈၵၼ် ၽုၵ်ႇတူၼ်ႈမႆႉ ၼပ်ႉႁူဝ်ပၢၵ်ႇတူၼ်ႈ",
    "content": "ၸုမ်းၸဵင်ၼုမ်ႇ လႃႈသဵဝ်ႈ တင်း ၵူၼ်းၼုမ်ႇတႆး ၸႄႈဝဵင်းမိူင်းယႆ ဢဵၼ်ႁႅင်းၵူၼ်း 300 ပၢႆ ႁူမ်ႈၵၼ်ၽုၵ်ႇတူၼ်ႈမႆႉ တီႈဝၢင်းဝိႁၢရ်လူင်ၵျွင်းႁူဝ်ယ ႁႂ်ႈသၽႃႇဝမိူင်းတႆး ၶဵဝ်ၸမ်ႉၼမ်ႉလီ လႄႈႁႂ်ႈၵူၼ်းၼုမ်ႇ မိုတ်ႈၵိုဝ်း ၸမ်ၸႂ်ၵၼ်တင်း ၵူၼ်းၼုမ်ႇ ဝႃႈၼႆ။\n\nဝၼ်းတီႈ 02/09/2017 ယၢမ်းၵၢင်ၼႂ် 8 မူင်းၶိုင်ႈပၢႆၼၼ်ႉ ၸုမ်းၸဵင်ၼုမ်ႇ လႃႈသဵဝ်ႈတင်း ၸုမ်းၵူၼ်းၼုမ်ႇတႆး မိူင်း ယႆ ပဵၼ်ၵဝ်ႉၵၼ်းသေ ဢွၼ်ႁူဝ် ပီႈၼွင်ႉၵူၼ်းမိူင်းပိုၼ်ႉတီႈ ၸႄႈဝဵင်းမိူင်းယႆ၊ ၸုမ်းၵူၼ်းၼုမ်ႇ ဢိူင်ႇႁူဝ်ယ၊ ၸုမ်း ၵူၼ်းၼုမ်ႇပၢင်ၼိဝ်ႉ၊ ၸုမ်းၵူၼ်းၼုမ်ႇလႃႈသဵဝ်ႈ၊ ၸုမ်းၵူၼ်းၼုမ်ႇတႆး မိူင်းၶၢင် ဢိၵ်ႇထႅင်ႈလၢႆလၢႆ ၸုမ်း ႁူမ်ႈၵၼ် ၽုၵ်ႇတူၼ်ႈမႆႉ မိူၼ်ၼင်ႇ တူၼ်ႈမႆႉမွၵ်ႇၶိတ်ႉလႃး၊ မႆႉသၵ်း၊ မႆႉၼၢင်းလီလႄႈ တူၼ်ႈမႆႉၵမ်ႉၵေႃႇ ၸဵမ်ၸိူဝ်းၼႆႉ ဢွၼ်ၵၼ် ၽုၵ်ႇသွမ်ႈ ၼႂ်းဝၢင်းဝိႁၢရ်လူင် ၵျွင်းႁူဝ်ယ ဢိူင်ႇႁူဝ်ယ ၸႄႈဝဵင်းမိူင်းယႆ ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ ၼႆယဝ်ႉ။\n\nၼၢင်းပူးသႃႇ ၽူႈပွင်ၵၢၼ်ၼႂ်းၸုမ်းၸဵင်ၼုမ်ႇ လႃႈသဵဝ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၵမ်ႈၼမ်တႄႉ ၵူၼ်းၼုမ်ႇၵေႃႈ သူၼ်ၸႂ်မႃး။ ယဝ်ႉၵေႃႈ ပၼ်ႁႅင်းၸႂ်ၵူၼ်းၼုမ်ႇ ယွၼ်ႉဝႃႈ ၶဝ်ၵေႃႈ တိုၵ်ႉတႄႇၽွတ်ႈၸုမ်း မႂ်ႇၵူၺ်းလႄႈ ၸင်ႇလႆႈၵႂႃႇပၼ်ႁႅင်းၶဝ် ဢၼ်လမ်ႇလွင်ႈတႄႉ တူၼ်ႈမွၵ်ႇဢမ်ႇပေႃးၼမ်သေတႃႉၵေႃႈႁႂ်ႈ ၵူၼ်းၼုမ်ႇ ၼႂ်းၵူၼ်းပိုၼ်ႉတီႈလႄႈ ၵူၼ်းၼုမ်ႇတၢင်ႇဝၢၼ်ႈတၢင်ႇဝဵင်းပေႃး လႆႈၵွင်ႉသၢၼ်ၵၼ် ” ဝႃႈၼႆ။\n\nသိုပ်ႇလၢတ်ႈထႅင်ႈဝႃႈ ၶၢဝ်းယၢမ်းတၢင်းၼႃႈၼႆႉ ႁဝ်းၶႃႈ မီးၽႅၼ်ၵၢၼ် တႃႇတေၵႂႃႇၽုၵ်ႇတူၼ်ႈမွၵ်ႇထႅင်ႈယူႇၶႃႈ။ တီႈၵျွင်းတႃႈယၢဝ်ၵေႃႈ လၢတ်ႈဝႆႉယူႇ ႁႂ်ႈၵႂႃႇၽုၵ်ႇ၊ တေႃႈလဵဝ်သမ်ႉ တူၼ်ႈမွၵ်ႇမႆႉႁဝ်းၶႃႈသမ်ႉ တေလႆႈပႂ်ႉ ထႅင်ႈဢိတ်း ၼိုင်ႈ၊ ယွၼ်ႉဝႃႈ ႁဝ်းၶႃႈလႆႈသင်ႇတီႈၵႆ၊ တူၼ်ႈမွၵ်ႇၵွၼ်တင်း မွၵ်ႇၶိတ်ႉလႃးၼႆႉ ႁဝ်းၶႃႈ လႆႈဢဝ်တီႈ လွႆတိုင်ၶမ်းတၢင်းမူႇၸေႊ တင်းဝဵင်းပၢင်လူင်မႃး ဝႃႈၼႆ။\n\nၸုမ်းၸဵင်ၼုမ်ႇ ဝဵင်းလႃႈသဵဝ်ႈၼႆႉ သၢၼ်မိုဝ်းၸွမ်းၵူၼ်းၼႂ်းပိုၼ်ႉတီႈ တင်းၵူၼ်းၼုမ်ႇတႆးသေ ၽုၵ်ႇတူၼ်ႈမွၵ်ႇၵွၼ် မႃး လၢႆလၢႆတီႈလၢႆလၢႆပွၵ်ႈယဝ်ႉ တႄႇဢဝ် ႁူဝ်ပီ 2017 ထိုင် ယၢမ်းလဵဝ် ဢၼ်လႆႈၽုၵ်ႇၵႂႃႇယဝ်ႉ တူၼ်ႈမွၵ်ႇၵွၼ် ႁိမ်းၸမ် 3 ႁဵင်တူၼ်ႈ ဝႃႈၼႆ။\n\nၼၢင်းပူးသႃႇ လၢတ်ႈဝႃႈ တႄႇဢဝ် ႁူဝ်ပီၼႆႉမႃး ၸုမ်းၸဵင်ၼုမ်ႇႁဝ်းၶႃႈ လႆႈၽုၵ်ႇမႃး မီး 8-9 ပွၵ်ႈယဝ်ႉ ၵမ်ႈၼမ် ပဵၼ်တူၼ်ႈမွၵ်ႇၵွၼ်၊ တူၼ်ႈပႅၵ်ႇ လႄႈ တူၼ်ႈမွၵ်ႇၶိတ်ႉလႃး ၸဵမ်ၸိူဝ်းၼႆႉ။ တူၼ်ႈမႆႉ ဢၼ်ႁဝ်းၶႃႈ ၽုၵ်ႇမႃး ၸိူဝ်း ၼၼ်ႉတႄႉ မၢင်တူၼ်ႈ ဢၼ်တၢႆၵေႃႈမီး ပေႃးသွၼ်ႇတူၺ်းၸိုင် မွၵ်ႈ 500 တူၼ်ႈ ဢၼ်တၢႆမၼ်း တေမီးမွၵ်ႇ 10 တူၼ်ႈ။ ယဝ်ႉၵေႃႈ လႆႈလုမ်းလႃးတႄႉတႄႉ ႁဵတ်းသင်လႄႈၼႆ မၼ်းသမ်ႉလႆႈ လတ်း ၽႃႇၶၢဝ်းမႆႈၶၢဝ်း ၵတ်းမႃး သေ ၼင်ႇႁိုဝ်မၼ်းတေၸပ်းၼၼ်ႉ ႁဝ်းၶႃႈ လႆႈႁူမ်ႈႁွမ်းၸွမ်းၵူၼ်းပိုၼ်ႉတီႈသေ ႁႂ်ႈၸွႆႈ ႁူတ်းၼမ်ႉပၼ် ႁိုင်ႁိုင် ၼၢၼ်းၼၢၼ်း ႁဝ်းၶႃႈၵေႃႈ လူင်းၵႂႃႇတူၺ်းယူႇ။ ၵႂႃႇလုမ်းလႃးပၼ်တူၼ်ႈမၼ်း လွမ်ႉႁူဝ်ႉပၼ် မႄးတွၼ်ပၼ် တူၼ်ႈ မၼ်း ၸဵမ်ၸိူဝ်းၼႆႉ ဝႃႈၼႆ။\n\nပူၼ်ႉမႃး ဝၼ်းတီႈ 15/08/2017 ၼၼ်ႉၵေႃႈ ၸုမ်းၸဵင်ၼုမ်ႇ ဝဵင်းလႃႈသဵဝ်ႈ ဢွၼ်ႁူဝ်ၼမ်းၼႃႈသေ ၽုၵ်ႇတူၼ်ႈ မွၵ်ႇၵွၼ် 100 တူၼ်ႈပၢႆ တီႈဝတ်ႉဝိႁၢရ်သႃသၼႃႁူမ်ႈယဵၼ် ပွၵ်ႉ 8 ၸႄႈဝဵင်းလႃႈသဵဝ်ႈ။ မိူဝ်ႈဝၼ်းတီႈ 2/8/2017 ၽုၵ်ႇထႅင်ႈ တူၼ်ႈမွၵ်ႇၵွၼ် 210 တူၼ်ႈမွပ်ႈပၼ် ၵူၼ်းၼုမ်ႇတႆး ၼႂ်းဢိူင်ႇၼမ်ႉပွင်ႈသေ ႁူမ်ႈၵၼ်ၽုၵ်ႇမွၵ်ႇၵွၼ် တီႈဝတ်ႉဝိႁၢရ်ဝေႇလုဝၼ်ႇၼမ်ႉပွင်ႈ ၸႄႈဝဵင်းလႃႈသဵဝ်ႈ။ လိူဝ်ၼၼ်ႉ ဝတ်ႉၵုင်းသႃႇ၊ ၼမ်ႉပွင်ႈ၊ ဝတ်ႉဝၢၼ်ႈသူႈ လႄႈ ဝတ်ႉသႃသၼႃႁူမ်ႈယဵၼ် ၸိူဝ်းၼႆႉ ၵေႃႈၽုၵ်ႇ မွၵ်ႇၵွၼ်မႃး ဝႃႈၼႆ။\n\nPhoto by Sai hso awn mong"
  },
  {
    "title": "ၾူၼ်တူၵ်းႁႅင်း ၶူၺ်လိၼ်ႁိၼ်သၢႆးဢၼ်လုၵ်ႉမႃးတီႈမေႃႇၶမ်း လူၼ်ႉထူမ်ႈဝၢၼ်ႈၼႃးႁႆးလူင်",
    "content": "လူင်ပွင်ၸိုင်ႈႁၢမ်ႈဝႆႉသေတႃႉ ၶွမ်ႊပၼီႊတိုၵ်ႉၶုတ်းၶမ်းယူႇလႄႈ ၾူၼ်တူၵ်းလၢႆဝၼ်းၼႆႉ ႁဵတ်းႁႂ်ႈၶီႈလိၼ်၊ သၢႆး၊ ၵူမ်ႇငႂ်ႈ လွင်ႈလႆၸွမ်းၼမ်ႉလူၼ်ႉ ထူမ်ႈဝၢၼ်ႈၼႃးႁႆးလူင်၊ သတ်းလဵင်ႉၵိုၵ်းႁိူၼ်းလူႉယႂ်ႇတၢႆၼမ်။\n\nဝၼ်းတီႈ 02/09/2017 ၼၼ်ႉ ယွၼ်ႉၾူၼ်တူၵ်းႁႅင်းသေ ၼမ်ႉႁူၺ်ႈၼမ်ႉလွႆၼွင်း ၵူမ်ႇငႂ်ႈ၊ သၢႆး၊ ၶူၺ်လိၼ် မေႃႇၶမ်း ဢၼ်ၶုတ်း ႁူဝ်ဝၢၼ်ႈၼႃးႁႆးလူင်ၼၼ်ႉလႆၶဝ်ႈ ၵေးၼမ်ႉၶမ်း ယိုင်ႈၶိုၼ်ႈလူၼ်ႉၾင်ႇ ၼွင်းလုပ်ႇ ဝၢၼ်ႈ ၼႃးႁႆးလူင် ဢိူင်ႇမိူင်းလဵၼ်း ၵိင်ႇၸႄႈဝဵင်းတႃႈလိူဝ်ႇ ၸႄႈတွၼ်ႈတႃႈၶီႈလဵၵ်း ၸိုင်ႈတႆး ပွတ်းဢွၵ်ႇၶူင်း ၼႂ်းၼၼ်ႉ လင်ႁိူၼ်း ႁိမ်း 20 လင် ႁိမ်းၾင်ႇ မႄႈၼမ်ႉၶမ်းၼၼ်ႉ ႁိူၼ်းယေးလူႉၵွႆသေပိူၼ်ႈ ဝႃႈၼႆ။\n\nၸၢႆးလဵဝ်း ၵူၼ်းၼုမ်ႇဝၢၼ်ႈၼႃးႁႆးလူင် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၵွၼ်ႇၼမ်ႉ တေလုပ်ႇထူမ်ႈ 2-3 ဝၼ်း ၼႆႉ ၾူၼ်တူၵ်းႁၢဝ်ႈႁႅင်း။ ဢၼ်ယူႇႁိမ်းမႄႈၼမ်ႉၶမ်းၼၼ်ႉ ၼမ်ႉလုပ်ႇၶိုၼ်ႈဝႆးသေ ၸဝ်ႈႁိူၼ်း ဢမ်ႇတၼ်းပိုတ်ႇ လဝ်ႉၵႆႇလႄႈ ၵႆႇတၢႆၵႂႃႇတင်းလဝ်ႉ။ တေႃႈလဵဝ် ၼမ်ႉယွမ်း လူင်းၵႂႃႇယဝ်ႉသေတႃႉ (ၶီႈငႂ်ႈ၊ ၶီႈသၢႆး ဢၼ် လုၵ်ႉမႃးတီႈမေႃႇၶမ်းၼၼ်ႉ) ၶၢင်ႉဝႆႉ ၼႂ်းၵိဝ်ႇၼႂ်းဝၢင်းႁိူၼ်း တင်းၼမ်လၢႆ” ဝႃႈၼႆ။\n\nသိုပ်ႇလၢတ်ႈထႅင်ႈဝႃႈ ၼမ်ႉၼႆႉ ဢမ်ႇၸႂ်ႈဝႃႈ ထူမ်ႈပွၵ်ႈၼႆႉၵူၺ်း ၶႂ်ႈဝႃႈထူမ်ႈၵူႈပီယဝ်ႉ ပေႃးၾူၼ်တူၵ်းႁႅင်းၸိူင်ႉၼႆ ယွၼ်ႉဝႃႈ ၵေးမႄႈၼမ်ႉၶမ်း ဢၼ်လႆယူႇၼႆႉ ႁွင်ႈမၼ်းၵေႃႈတိုၼ်ႈၵႅပ်ႈၵေႃႈၵႅပ်ႈ။ တင်ႈတႄႇၶွမ်ႊပၼီႊမႃး ၶုတ်းၶမ်း ၸဵမ်မိူဝ်ႈပီ 2007 ႁွင်ႈၼမ်ႉဢမ်ႇႁူႉပဵၼ်ႁွင်ႈၼမ်ႉ၊ သၢႆးထူမ်ႈပေႃးသုင်လိူဝ်မူႇဝၢၼ်ႈလႄႈ သၢႆးၸင်ႇ လူၼ်ႉထူမ်ႈပႃး ဝၢၼ်ႈယဝ်ႉ- ဝႃႈၼႆ။\n\nဝၢၼ်ႈၼႃးႁႆးလူင်ၼႆႉ တင်းမူတ်းလင်ႁိူၼ်း မီးမွၵ်ႈ 60 လင်။ ၼႂ်းပီ 2017 ၼႆႉ ထုၵ်ႇၼမ်ႉလုပ်ႇထူမ်ႈ လၢႆလၢႆပွၵ်ႈ ယဝ်ႉ။ မိူဝ်ႈပူၼ်ႉမႃး ဝၼ်းတီႈ 23/07/2017 ၼၼ်ႉၵေႃႈ ထူမ်ႈပွၵ်ႈၼိုင်ႈ တုမ်ႉတိူဝ်ႉလင်ႁိူၼ်း 2 လင်၊ ဝၼ်း တီႈ 24/08/2017 ၵေႃႈ ထူမ်ႈထႅင်ႈပွၵ်ႈၼိုင်ႈ တုမ်ႉတိူဝ်ႉလင်ႁိူၼ်း 14 လင် ဝႃႈၼႆ။\n\nတင်ႈတႄႇ ပီ 2007 တေႃႇယၢမ်းလဵဝ် ၶွမ်ႊပၼီႊ ၶုတ်းၶမ်း ၸွမ်းသၼ်လွႆ “ လွႆၶမ်း” ၾၢႆႇၼိူဝ်ဝၢၼ်ႈ ၼႃးႁႆးလူင် ဢိူင်ႇမိူင်းလဵၼ်း ဢၼ်မီးၼႂ်း ၵႄႈၵိင်ႇၸႄႈဝဵင်းတႃႈလိူဝ်ႇလႄႈ မႄႈၼမ်ႉၶွင် ၼႂ်းၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇ။ မိူဝ်ႈလဵဝ် ထိူၼ်ႇလွႆတၢင်းၵႂၢင်ႈမွၵ်ႈ 11 လၵ်းပၼ်ႇႁွပ်ႈၼႆႉ လႆႈထုၵ်ႇၶွမ်ႊပၼီႊၶုတ်းၶမ်း ၶုတ်း ၵူၼ်ႇတေးလွႆ ယႃႉလႅဝ်ထိူၼ်ႇၶိူဝ်း ၵေးၼမ်ႉ ႁဵတ်းႁႂ်ႈၸဝ်ႈႁႆႈၸဝ်ႈၼႃး ႁူဝ်ၵူၼ်း မွၵ်ႈ 340 ၼႂ်းတူင်ႇတၢင်ႇၼၼ်ႉ ႁူပ်ႉတၢင်းယၢပ်ႇၽိုတ်ႇ။ ၵူၼ်းမိူင်းမွၵ်ႈ 1500 ၵေႃႉ ၼႂ်း 8 မူႇဝၢၼ်ႈ ၸိူဝ်းပိုင်ႈဢိင်ၸႂ်ႉတိုဝ်းၼမ်ႉၶမ်းလႄႈ ၵေးၼမ်ႉ လဵၼ်းၵေႃႈတုမ်ႉယွၼ်ႈၸွမ်း တင်းၼမ်လၢႆ ဝႃႈၼႆ။\n\nPhoto by Shan Farmers"
  },
  {
    "title": "ၶၼ်မၢၵ်ႇၵဵင်ဢမ်ႇပဵၼ်ၵၢၼ် မၢၵ်ႇၵဵင်ၼဝ်ႈၼမ် ၸဝ်ႈသူၼ်ၼႂ်းၸႄႈဝဵင်းသီႇပေႃႉ လူႉသုမ်းၼမ်",
    "content": "ၼႂ်းပီ 2017 ၽွင်းႁၢင်လိူၼ်ဢေႃႊၵတ်ႊသ် လႄႈႁူဝ်လိူၼ်သႅပ်ႊထႅမ်ႊၿိူဝ်ႊၼႆႉ ၶၼ်မၢၵ်ႇၵဵင်ဢမ်ႇလီ၊ ၵႃႈၶၼ်တူၵ်းလိူဝ်ပီၵၢႆ၊ ဢမ်ႇပေႃးမီးၵူၼ်းသိုဝ်ႉ မၢၵ်ႇၵဵင်ၼဝ်ႈၼမ်လႄႈ ၸဝ်ႈသူၼ်မၢၵ်ႇၵဵင် ထုင်ႉပၢင်မႅင်း ဢိူင်ႇၼွင်ၵေႃႈ ၼႂ်းၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ မီးလွင်ႈလူႉသုမ်းၼမ်။\n\nလုင်းထုၼ်း ၵူၼ်းဝၢၼ်ႈပၢင်မႅင်း ပွၵ်ႉပၢင်သႅင်ႇ ဢၼ်ၽုၵ်ႇၵိၼ်မၢၵ်ႇၵဵင်မႃးၶၢဝ်းတၢင်း 30 ပီပၢႆလၢတ်ႈဝႃႈ- \"ၵႃႈၶၼ်မၢၵ်ႇၵဵင်ၼႆႉ ပိူၼ်ႈမႃးၶၢတ်ႈလုမ်းဢဝ် မိူဝ်ႈပီၵၢႆလႆႈၼိုင်ႈၸွႆႉၼိုင်ႈၵူမ်း (200 ၵျၢတ်ႈ)၊ တီႈတႅမ်ႇမၼ်း ၸွႆႉႁႃႈၶၼ်ၸိူဝ်းၼႆႉ။ ပီၼႆႉႁဝ်းၶႃႈလႆႈ ၸွႆႉၸဵတ်းၶၼ်၊ ပီၵၢႆသမ်ႉၸွႆႉပႅတ်ႇၶၼ်၊ တင်းမူတ်းၼႂ်းသူၼ်ၼႆႉမီးမွၵ်ႈ သၢမ်မိုၼ်ႇၸွႆႉ၊ ပီၼႆႉငဝ်းလၢႆးမၼ်းလႆႈဝႃႈသုမ်းၶႃႈဢေႃႈ၊ ဢမ်ႇပေႃးပဵၼ်ၶၼ်၊ မၢၵ်ႇၵဵင်ၼႆႉပေႃးၼဝ်ႈၵႂႃႇမူတ်း\"- ဝႃႈၼႆ။\n\nၵဵဝ်ႇၵပ်းလွင်ႈၵၢၼ်သိုဝ်ႉၶၢႆ ၵၢၼ်ငိုၼ်းတွင်းၼၼ်ႉ လုင်းထုၼ်းၵေႃႈလၢတ်ႈဝႃႈ- \"ပီၼႆႉငိုၼ်းၵေႃႈၶႂ်ႈပၼ်ႇယၢပ်ႇဝႆႉ။ ပီႈၼွင်ႉဢၼ်မႃးသိုဝ်ႉမၢၵ်ႇၵဵင် ပဵၼ်ပီႈၼွင်ႉတၢင်းသီႇပေႃႉ၊ ၶဝ်ဢဝ်ၵႂႃႇၶၢႆတၢင်းမူႇၸေႊ၊ ၶဝ်ႈမိူင်းၶႄႇ၊ လူင်းမၼ်းတလေး\"-ဝႃႈၼႆ။\n\nသူၼ်မၢၵ်ႇၵဵင်ၼႆႉ ပေႃးၶုတ်းယွင်း ၽုၵ်ႇမၢၵ်ႇၵဵင်ယဝ်ႉ ပေႃးမၢၵ်ႇၵဵင်ၸပ်းမႃး တႃးၼႂ်းပီဢၼ်ၽုၵ်ႇၼၼ်ႉ လႆႈသႂ်ႇပၼ်ၾုၼ်ႇမွၵ်ႈသွင်ထူင်။ ပေႃးလုမ်းလႃးလႆႈယဝ်ႉ (ထႅင်ႈပီၼိုင်ႈ) ပီမႃးပဵၼ်မၢၵ်ႇမၢႆတူၼ်ႈ၊ ၼိုင်ႈတိုင်ႇ (သီႇသိပ်းဝႃး)ၼႆႉ မၢၵ်ႇမၼ်းတေဢွၵ်ႇမွၵ်ႈသွင်ႁဵင်ၸိူဝ်းၼႆႉ။ ပေႃးသူၼ်မႂ်ႇတီႈမႂ်ႇၼႆႉ ပေႃးၽုၵ်ႇၼိုင်ႈပွၵ်ႈ လႆႈၵိၼ်မွၵ်ႈ 5-6 ပီၼႆႉ။ တိုၼ်းလၢင်းမၼ်းၼိုင်ႈတိုင်ႇပႅတ်ႇႁဵင်၊ တူၼ်ႈၵႃႈမၢၵ်ႇၵဵင်ၼိုင်ႈတူၼ်ႈသီႇၶၼ်ၸိူဝ်းၼႆႉ။ ၵႃႈၾုၼ်ႇမၼ်း ပႃးတင်းၵႃႈၸိူဝ်ႉမၼ်း ၼိုင်ႈတိုင်ႇတိုၼ်းလၢင်းမွၵ်ႈ 4 သႅၼ်၊ ၵႃႈယၢပ်ႇႁဝ်းတႄႉပႆႇသွၼ်ႇ- လုင်းၸၢႆးထုၼ်း လၢတ်ႈ။\n\nပဵၵ်ႉသမ်ႉဝႃႈ ပီၼႆႉၶၼ်မၢၵ်ႇၵဵင်ဢမ်ႇပဵၼ်ၵၢၼ် မၢၵ်ႇၵဵင်ၼဝ်ႈၼမ် ၸဝ်ႈသူၼ်မၢၵ်ႇၵဵင်ၶဝ်လူႉသုမ်းၼမ်ၵေႃႈ လုင်းၸၢႆးထုၼ်း ယင်းလၢတ်ႈဝႃႈ- \"ပီမႃးၵေႃႈတေသိုပ်ႇႁဵတ်းၵႂႃႇယူႇတိၵ်းတိၵ်း၊ ဢီႈသင်ၵေႃႈ မၼ်းဢမ်ႇပဵၼ်ၼၼ်ယူႇတႃႇသေႇ၊ မိူဝ်ႈလူင်းမီးမိူဝ်ႈၶိုၼ်ႈမီး\"-ဝႃႈၼႆ။\n\nၸၢႆးယႃႇမ ဝၢၼ်ႈပၢင်မႅင်း ၸဝ်ႈသူၼ်မၢၵ်ႇၵဵင်ထႅင်ႈၵေႃႉၼိုင်ႈ ၵေႃႈလၢတ်ႈဝႃႈ- \"မၢၵ်ႇၵဵင်ထုင်ႉပၢင်မႅင်း ပဵၼ်သႅၼ်းၵၢင်။ ပွတ်းၵုင်းသႃႇ ပဵၼ်သႅၼ်းလုၵ်ႈယႂ်ႇ။  မၢၵ်ႇၵဵင်ၼႆႉ ပေႃးၽုၵ်ႇၼိုင်ႈပွၵ်ႈလႆႈမွၵ်ႈ 4-5 ပီ၊ မီးၵူၼ်းမႃးသိုဝ်ႉၶၢတ်ႈလုမ်းထိုင်တီႈသူၼ်၊ ပေႃးၶၢႆယွႆႈပဵၼ်ထႅင်ႈလၢႆးၼိုင်ႈ။ ပီၼႆႉၶၼ်မၢၵ်ႇၵဵင်ဢမ်ႇမိူၼ်ၸႂ်၊ ပီၼႆႉၵူၼ်းသိုဝ်ႉ (ပွႆးၸႃး)ၶဝ်ၵေႃႈတဵၵ်းၶၼ်၊ ဢၼ်ၼဝ်ႈၼႂ်းသူၼ်ၵေႃႈၼမ်၊ ၵူႈပီၼႆႉၼိုင်ႈၵူမ်းၸိူဝ်းၼႆႉ။ ပီၼႆႉၼိုင်ႈၸွႆႉ ၸွႆႉၸဵတ်းၶၼ်၊ ၼိုင်ႈၵူမ်းဢမ်ႇႁၼ်၊ လွင်ႈမၢၵ်ႇၵဵင်ဢွၵ်ႇတႄႉၵမ်ႈၸိူဝ်ႉမၼ်း၊ ပေႃးၸိူဝ်ႉမၼ်းသီႇမိုၼ်ႇၵေႃႈ ဢွၵ်ႇသီႇမိုၼ်ႇ\"-ဝႃႈၼႆ။\n\nၼႂ်းသူၼ်မၢၵ်ႇၵဵင်ၼႆႉ လိူဝ်သေၽုၵ်ႇမၢၵ်ႇၵဵင်ယဝ်ႉ ၼႂ်းၵႄႈမၼ်းၽုၵ်ႇလႆႈထႅင်ႈမၢၵ်ႇၽိတ်ႉ၊ ႁဵတ်းပဵၼ်တႅဝ်းပဵၼ်ယွင်း၊ ၶႅၼ်ႈမွၵ်ႈဝႃးသွင်ဝႃး ၼႂ်းၵႄႈယွင်းမၼ်းၽုၵ်ႇလႆႈထႅင်ႈထူဝ်ႇလိၼ်ၸိူဝ်းၼႆႉ- ၸၢႆးယႃႇမ ၵေႃႈလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။"
  },
  {
    "title": "ပၼ်ႁႃၼႂ်းၸႄႈမိူင်းရၶႅင်ႇၵူၼ်းတၢႆၼပ်ႉပၢၵ်ႇ ၵူၼ်းပၢႆႈၼပ်ႉမိုၼ်ႇ",
    "content": "သိုၵ်းလူင်ပွင်ၸိုင်ႈမၢၼ်ႈလႄႈ ၸုမ်းယိပ်းၵွင်ႈရူဝ်ႊႁိၼ်ႊၵျႃႇ  မီးလွင်ႈပိုတ်းယိုဝ်းၵၼ် တီႈၼႂ်းမိူင်း ရၶႅင်ႇသေ ႁဵတ်းႁႂ်ႈၸၢဝ်းပုတ်ႉ၊ ၸၢဝ်းရူဝ်ႊႁိၼ်ႊၵျႃႇ ဢွၵ်ႇပၢႆႈယၢၼ်ႁိူၼ်းယေးၼပ်ႉမိုၼ်ႇ။\n\nဝၼ်းတီႈ 30/08/2017 ႁွင်ႈၵၢၼ်ၶၢဝ်ႇ AP ပိုၼ်ၽၢဝ်ႇဝႃႈ ၸုမ်း ARSA ဢၼ်လႆႈၸိုဝ်ႈဝႃႈၸုမ်း ၵေႃႇၵၢၼ်ႁၢႆႉ ၸၢဝ်းရူဝ်ႊႁိၼ်ႊၵျႃႇ မီးလွင်ႈပိုတ်းယိုဝ်းၵၼ်တင်းသိုၵ်းလူင်ပွင်ၸိုင်ႈမၢၼ်ႈ တီႈမိူင်း မွင်ႇၻေႃး ၸႄႈမိူင်းရၶႅင်ႇသေ ႁဵတ်းႁႂ်ႈမီးၵူၼ်းလူႉတၢႆၼပ်ႉပၢၵ်ႇ မၢတ်ႇၸဵပ်းတင်းၼမ်လႄႈ ဢွၼ်ၵၼ်ပၢႆႈဢွၵ်ႇႁိူၼ်းယေးတီႈယူႇၼပ်ႉမိုၼ်ႇဝႃႈၼႆ။\n\nၾၢႆႇၼိုင်ႈၵေႃႈသင်ၶၸဝ်ႈၸၢဝ်းပုတ်ႉ ဢဵၼ်ႁႅင်းၼပ်ႉပၢၵ်ႇ ဢွၼ်ၵၼ်ၼႄၵၢင်ၸႂ်တုၵ်ႉယွၼ်းႁႂ်ႈ တပ်ႉသိုၵ်းလူင်ပွင်ၸိုင်ႈ ၵႂၢတ်ႇလၢင်ႉတိုၵ်းတေႃးၸုမ်းၵေႃႇၵၢၼ်ႁၢႆႉတီႈၼႂ်းမိူင်းရၶႅင်ႇ ဝႃႈၼႆ။\n\nဢၼ်ႊတူဝ်ႊၼိဢူဝ်ႊ ၵူႊတေရႊရဵတ်ႊ ၽူႈၼမ်းၼႂ်း UN လၢတ်ႈတီႈသိုဝ်ႇ AFP ဝႃႈ - “ ငဝ်းလၢႆး ဢၼ်ပဵၼ်ယူႇၼႂ်းမိူင်းရၶႅင်ႇယၢမ်းလဵဝ်ပဵၼ်ဢၼ်လီမႆႈၸႂ်တႄႉ ၵွပ်ႈၼၼ်လႄႈႁႂ်ႈၿင်ႊၵလႃႊ တဵတ်ႊ ၸွႆႈထႅမ်ပၼ်ၵူၼ်းပၢႆႈၽေးၸိူဝ်းၼႆႉ ” ဝႃႈၼႆ။\n\nၾၢႆႇလူင်ပွင်ၸိုင်ႈၿင်ႊၵလႃႊတဵတ်ႊတႄႉ တုၵ်းယွၼ်းႁႂ်ႈလူင်ပွင်ၸိုင်ႈမၢၼ်ႈ ႁပ်ႉၵူၼ်းၸိူဝ်းၼႆႉ ႁႂ်ႈၶဝ်လႆႈပွၵ်ႈၶိုၼ်းႁိူၼ်းယေးသေ ပၼ်ႁႃဢၼ်ပဵၼ်ၼၼ်ႉၵေႃႈ ႁႂ်ႈၵႄႈလိတ်ႈ တီႈတူၼ်ႈတေႃမၼ်း ဝႃႈၼႆ။\n\nႁွင်ႈၵၢၼ်ၶၢဝ်ႇရွႆႊၻိူဝ်ႊ ပိုၼ်ၽၢဝ်ႇ 01/09/2017 ဝႃႈ ဢိင်ၼိူဝ် ၸုမ်း ARSA မီးလွင်ႈပိုတ်းယိုဝ်းၵၼ် တင်းသိုၵ်းလူင်ပွင်ၸိုင်ႈမၢၼ်ႈသေ ႁဵတ်းႁႂ်ႈၵူၼ်းလႆႈ လူႉတၢႆ 400 ပၢႆ၊ ၸၢဝ်းရူဝ်ႊႁိၼ်ႊၵျႃႇ 38, 000 ဢွၼ်ၵၼ်ပၢႆၵႂႃႇတၢင်းမိူင်းၿင်ႊၵလႃႊတဵတ်ႊ ၊ ၵူၼ်းဝၢၼ်ႈဢၼ်ဢမ်ႇၸႂ်ႈရူဝ်ႊႁိၼ်ႊၵျႃႇၵေႃႈ လႆႈဢွၼ်ၵၼ်ပၢႆၵႂႃႇယူႇတီႈလွတ်ႈၽေး 11,700 ပၢႆ။\n\nPhoto by MGR Online"
  },
  {
    "title": "ပီႈၼွင်ႉတႆးၼႂ်းၵဵင်းမႆႇ လၢႆၸုမ်းႁူမ်ႈႁႅင်းၵၼ် တေၸတ်းႁဵတ်းပၢင်ပွႆးမႁႃႇတုၵ်ႈ တီႈဝတ်ႉၻွၼ်းၸၼ်ႇ",
    "content": "ပီႈၼွင်ႉတႆး ၼႂ်းၵဵင်းမႆႇလၢႆမူႇလၢႆၸုမ်း တေႁူမ်ႈႁႅင်းတူဝ်ႁႅင်းၸႂ် ၸတ်းႁဵတ်းပၢင်ပွႆးမႁႃႇတုၵ်ႈ ပွၵ်ႈၵမ်းထူၼ်ႈ 5 ၸွမ်းၾိင်ႈထုင်းပုတ်ႉထသႃသၼႃ ၶွင်ၸၢဝ်းပုတ်ႉ။ မီးပီႈၼွင်ႉတႆးလၢႆမူႇလၢႆၸုမ်းၼႂ်းၵဵင်းမႆႇ တေၶဝ်ႈႁူမ်ႈပၼ်ႁႅင်း။\n\nပေႃးထိုင်မႃးဝၼ်းဢႃးတိတ်ႉ တီႈ 03/09/2017 (လိူၼ်သိပ်းမႂ်ႇ 13 ၶမ်ႈ) တေမီးၵၢၼ်ၸတ်းပၢင်ပွႆး မႁႃႇတုၵ်ႈ တီႈဝတ်ႉၻွၼ်းၸၼ်ႇ ဢိူင်ႇတႃႈသႃလႃး ၸႄႈဝဵင်းမိူင်းၵဵင်းမႆႇ မိူင်းထႆး။ ပၢင်ပွႆးၼႆႉ ပီႈၼွင်ႉတႆး ၸိူဝ်းတူၵ်းႁွတ်ႈ မိူင်းထႆး ၼႂ်းၵဵင်းမႆႇ လၢႆလၢႆမူႇၸုမ်း မိူၼ်ၼင်ႇၵွင်တိုၼ်းၵၢင်ၸွႆႈၸၢတ်ႈ၊ ၸုမ်းၶွင်ႇသီႇဢဝ်ၶိုၼ်းၸိုင်ႈတႆး (ႁွင်ႈၵၢၼ်ၾၢႆႇတိတ်းတေႃႇဢူၺ်းလီ)၊ တုမ်းတူၼ်ႈတႆး ၸိူဝ်းၼႆႉ ႁူမ်ႈႁႅင်းတူဝ်ႁႅင်းၸႂ် ႁႅင်းၶူဝ်းၶွင်ငိုၼ်းတွင်း ၵၼ်သေ ႁူမ်ႈၵၼ်ၸတ်းႁဵတ်း။ မီးယိူင်းဢၢၼ်းလူင် ပိူဝ်ႈတႃႇႁၵ်ႉသႃမႅတ်ႇပႅင်း ယုၵ်ႉယွင်ႈၾိင်ႈငႄႈႁိတ်ႈႁွႆး ၸွမ်းၼင်ႇၾိင်ႈထုင်းပုတ်ႉထသႃသၼႃ၊ ၾိင်ႈထုင်းတႆး- ၼႆယဝ်ႉ။\n\nၶမ်ႈၶိုၼ်းဝၼ်းတီႈ 2/9/2017 (မိူဝ်ႈၽုၵ်ႈ) ၼၼ်ႉ တေမီးထႅင်ႈပီႈၼွင်ႉတႆးလၢႆမူႇလၢႆၸုမ်း ၶဝ်ႈႁူမ်ႈပၼ်ႁႅင်း ႁူမ်ႈလူႇႁွမ်းတၢၼ်း ၼႂ်းပၢင်ပွႆးမႁႃႇတုၵ်ႈ  ဢၼ်ပီႈၼွင်ႉတႆး တုမ်းတူၼ်ႈတႆး၊ ၵွင်တိုၼ်းၵၢင်ၸွႆႈၸၢတ်ႈ၊ မုၵ်ႉၸုမ်းၶွင်ႇသီႇဢဝ်ၶိုၼ်းၸိုင်ႈတႆး (ၾၢႆႇတိတ်းတေႃႇဢူၺ်းလီ) ၸိူဝ်းၼႆႉႁပ်ႉပဵၼ်ၸဝ်ႈတႃႇၼလူင်ပၢင်ပွႆး - လႆႈႁူႉၼင်ႇၼႆ။\n\nၼႂ်းပၢင်ပွႆး ၶမ်ႈၶိုၼ်းဝၼ်းတီႈ 2 ၼၼ်ႉၼင်ႇၵဝ်ႇ တေမီးပႃးပၢင်မူၼ်ႈသိူဝ်း ႁွင်ႉၽဵင်းၵႂၢမ်းပၢၼ်မႂ်ႇ။ တေမီးၵူၼ်းၼုမ်ႇ ၽူႈႁၵ်ႉသူင်ၽဵင်းၵႂၢမ်း ၸဝ်ႈပၢႆးမွၼ်းၶဝ်လၢႆလၢႆၵေႃႉ ၶဝ်ႈႁူမ်ႈႁွင်ႉၽဵင်းၵႂၢမ်းတင်းမူတ်း 4 ဝူင်း-ၼႆယဝ်ႉ။\n\nပေႃးထိုင်မႃးၵၢင်ၼႂ်ၸဝ်ႉ ဝၼ်းတီႈ 03/09/2017 မႃးၼၼ်ႉ တေမီးၵၢၼ်ၵၢပ်ႈသွမ်းၼႂ်၊ ဝၢႆးၼၼ်ႉ တေမီးၵၢၼ်ၸူၵ်းဝႂ် (ၸူၵ်းမႄး)၊ တၵ်ႉၵႃႇသတ်ႉထႃးၵေႃႉလႂ်ၽႂ်သေဢမ်ႇဝႃႈ ၸူၵ်းၺႃးၸိုဝ်ႈသင်ၶၸဝ်ႈ တူၼ်လႂ်ၵေႃႈ ႁပ်ႉၼိမၼ်တၼ ၸဝ်ႈတူၼ်ၼၼ်ႉ ယေႃးၶိင်းမိူဝ်းႁေႃးတေႇသၼႃႇထမ်းတီႈႁွင်ႈႁေႃႁိူၼ်းၽႂ်မၼ်း၊ ႁဵတ်းတၢင်းလီ လူႇတၢၼ်းယၢတ်ႇၼမ်ႉၶႂမ်ႈတဝ်ႈ-ၼႆယဝ်ႉ။\n\nၸၢႆးၽူင်း ၽူႈဢွၼ်ႁူဝ်ၵေႃႇတင်ႈ ၵွင်တိုၼ်းၸွႆႈၸိူဝ်ႉၸၢတ်ႈ လၢတ်ႈဝႃႈ- \"ၵၢၼ်ၸွႆႈၸၢတ်ႈၼႆႉ ပေႃးဢမ်ႇဢဝ် သႃသၼႃမႃးၼမ်းၵေႃႈ မၼ်းဢမ်ႇယိုၼ်းယၢဝ်း မၼ်းဢမ်ႇမီးတီႈယုမ်ႇယမ်လႆႈ။ ဝတ်ႉထုငိုၼ်းတွင်း ဢၼ်ပီႈၼွင်ႉႁဝ်းၶဝ် ၵူႈမူႇၵူႈၸုမ်းၵူႈၵေႃႉ မႃးႁူမ်ႈႁွမ်းတၢၼ်းၼၼ်ႉ ဢၼ်လိူဝ်လူႇတၢၼ်းၵၢပ်ႈသင်ၶၸဝ်ႈၼၼ်ႉ တေၵဵပ်းတုမ်ဝႆႉပဵၼ်ငိုၼ်းၵွင်ၵၢင် ၵွင်တိုၼ်းၵၢင်ၸွႆႈၸၢတ်ႈတင်းမူတ်း၊ ဢမ်ႇၸႂ်ႈငိုၼ်းၸုမ်းလႂ်ၸုမ်းၼိုင်ႈ။\n\nၶႂ်ႈၾၢၵ်ႇတွၼ်ႈထိုင် ပီႈၼွင်ႉၽူႈမႃးၶဝ်ႈႁူမ်ႈပၢင်ပွႆး လုၵ်ႈဢွၼ်ႇၼုမ်ႇႁဝ်းဝႃႈ မႃးပွႆးၼႆႉႁႂ်ႈမႃးပဵၼ်ၽွၼ်းလီ၊ ႁႂ်ႈမီးၸႂ်လေႃးၽႁၵ်ႉၸိူဝ်ႉႁၵ်ႉၸၢတ်ႈသေမႃး၊ ယႃႇပေမႃးၽိတ်းၽႅၵ်ႇၵၼ် ႁဵတ်းႁႂ်ႈၸိုဝ်ႈသဵင်ႁဝ်းလူႉ\"- လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။\n\nသင်ဝႃႈၽႂ်ၵေႃႉလႂ် ႁႂ်ႈႁူႉလွင်ႈတႅတ်ႈတေႃး ၵဵဝ်ႇၵပ်းလွင်ႈပၢင်ပွႆးၼႆႉၸိုင် တိတ်းတေႃႇၸွပ်ႇထၢမ် လႆႈတီႈမၢႆၾူၼ်ႊ 088 804 6992 ။"
  },
  {
    "title": "ၵူၼ်းတႆးပၢႆႈၽေး 6,000 ပၢႆတူၵ်းတၢင်းယၢပ်ႇၽိုတ်ႇ ယွၼ်ႉၸၢတ်ႈၸိုင်ႈလုမ်ႈၾႃႉ တတ်းငိုၼ်းၸွႆႈထႅမ်",
    "content": "ပီႈၼွင်ႉတႆးၵူၼ်းပၢႆႈၽေးႁူဝ်ၵူၼ်းႁူၵ်းႁဵင်ပၢႆ ၸိူဝ်းပိုင်ႈဢိင်ယူႇသဝ်းၵိၼ်သၢင်ႈ ၸွမ်းလႅၼ်လိၼ်ထႆး-တႆးၵိုင်ႉၵၢင်ႉထူပ်းတၢင်းယၢပ်ႇၽိုတ်ႇၵိၼ်းၸႂ် လွင်ႈယူႇသဝ်းၵိၼ်သၢင်ႈ ယွၼ်ႉၸၢတ်ႈၸိုင်ႈလုမ်ႈၾႃႉဢမ်ႇၸွႆႈထႅမ်။\n\nၶွမ်ႊမတီႊၸွႆႈထႅမ်ၵူၼ်းပၢႆႈၽေးၸိုင်ႈတႆး (လႅၼ်လိၼ်) လႄႈၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး (SHRF) ႁူမ်ႈၵၼ်ဢွၵ်ႇပိုၼ်ၽၢဝ်ႇဝႃႈ-တၢင်းၸွႆႈထႅမ်ဢၼ်ၸၢတ်ႈၸိုင်ႈလုမ်ႈၾႃႉၶဝ်ၸွႆႈထႅမ်မႃး ၸွမ်းလိူၼ်လႂ်လိူၼ်ၼၼ်ႉ ပၼ်ၵူၼ်းပၢႆႈၽေးၸွမ်းလႅၼ်လိၼ်ၵူႈတီႈတီႈၼၼ်ႉ တင်ႈတႄႇလိူၼ်ဢွၵ်ႊထိူဝ်ႊၿိူဝ်ႊ 2017 ၼႆႉၵႂႃႇၼႃႈ တေတတ်းပႅတ်ႈယဝ်ႉ၊ တေဢမ်ႇသိုပ်ႇၸွႆႈထႅမ်ယဝ်ႉ။\n\nပၢင်သဝ်းၵူၼ်းပၢႆႈၽေးၸိူဝ်းၼၼ်ႉ ပဵၼ်ပၢင်သဝ်းဢၼ်တေႃႇၼႃႈမွၵ်ႇၸမ်ႇပႄႇ ၸႄႈတွၼ်ႈမႄႈႁွင်ႈသွၼ်။ ပၢင်သဝ်းၵူၼ်းပၢႆႈၽေးၽူႈႁၢမ်းႁႅၵ်းတီႈယူႇၼႂ်းမိူင်း (IDP) ဢၼ်တေႃႇၼႃႈၸႄႈဝဵင်းပၢင်မၢၵ်ႇၽႃႈ ၸႄႈတွၼ်ႈမႄႈႁွင်ႈသွၼ်။ ပၢင်သဝ်းၵူၼ်းပၢႆႈၽေး IDP ဢၼ်တေႃႇၼႃႈၸႄႈဝဵင်းဝဵင်းႁႅင် ၸႄႈတွၼ်ႈၵဵင်းမႆႇ။ ပၢင်သဝ်းၵူၼ်းပၢႆႈၽေးဝၢၼ်ႈၵုင်းၵျေႃႇ ဢိူင်ႇပဵင်းလူင် ၸႄႈဝဵင်းဝဵင်းႁႅင်ၸႄႈတွၼ်ႈၵဵင်းမႆႇ။ လွႆသၢမ်သိပ်း ဢၼ်တေႃႇၼႃႈၽႄႈဝဵင်းမိူင်းၾၢင် ၸႄႈတွၼ်ႈၵဵင်းမႆႇလႄႈ ပၢင်သဝ်းၵူၼ်းပၢႆႈၽေး IDP လွႆၵေႃႇဝၼ်း ဢၼ်တေႃႇၼႃႈၸႄႈဝဵင်းမႄႈၾႃႉလူင် ၸႄႈတွၼ်ႈၵဵင်းႁၢႆး ၸိူဝ်းၼႆႉ။\n\nပၢင်သဝ်းၸိူဝ်းၼႆႉ လႆႈထုၵ်ႇတတ်းမၵ်းဝႃႈ ပဵၼ်ပၢင်သဝ်းၵူၼ်းပၢႆႈၽေးၽူႈႁၢမ်းႁႅၵ်းတီႈယူႇၼႂ်းမိူင်း (IDP) ၊ ၵွပ်ႈပိူဝ်ႈဝႃႈပၢင်သဝ်းတီႈၵူၼ်းပၢႆႈၽေးၶဝ်ပိုင်ႈဢိင်ယူႇသဝ်းၼၼ်ႉ ပဵၼ်ၸွမ်းလႅၼ်လိၼ် ၼႂ်းၾင်ႇမိူင်းမၢၼ်ႈ။\n\n\"ပၢင်သဝ်းၸိူဝ်းၼႆႉ မီးမႃးလႆႈ 18 ပီလိူဝ်လိူဝ်ယဝ်ႉ။ ၵူၼ်းပၢႆႈၽေးၵမ်ႈၼမ်လုၵ်ႉတၢင်းမိူင်းတႆးပွတ်းၵၢင် ပၢႆႈၽေးသိုၵ်းမၢၼ်ႈမိူဝ်ႈၼႂ်းပီ 1996-97 သေၶဝ်ႈမႃးယူႇသဝ်းၵၼ်။ မိူဝ်ႈၼၼ်ႉၵူၼ်းမိူင်းတႆးပွတ်းၵၢင် ႁူဝ်ၵူၼ်းသၢမ်သႅၼ်(300,000)ပၢႆ လႆႈထုၵ်ႇၸုမ်းသိုၵ်းမၢၼ်ႈၸႂ်ႉဢႃႇၼႃႇပၢႆႈၵွင်ႈသေႁေႃႈလိုပ်ႈတဵၵ်းၸႂ်ႉၶၢႆႉ ဢွၵ်ႇယၢၼ်ႁိူၼ်းယေးဝၢၼ်ႈသူၼ်၊ ၵူၼ်းၼပ်ႉႁူဝ်ပၢၵ်ႇလႆႈထုၵ်ႇတဵၵ်းတဵင်ပေႉၵိၼ် ၵၼ်ႉၸၼ်လူလၢႆ ၶႃႈႁႅမ်တၢႆ\"- ၼႂ်းလိၵ်ႈပိုၼ်ၽၢဝ်ႇၸႅင်ႈလၢတ်ႈၼႄၼင်ႇၼႆ။\n\nပဵၵ်ႉသမ်ႉၵၢၼ်ၵမ်ႉၸွႆႈႁႅင်းငိုၼ်းတွင်း သဵင်ႈသုတ်းတတ်းၶၢတ်ႇၵႂႃႇသေ ပီႈၼွင်ႉၵူၼ်းပၢႆႈၽေးၶဝ် လႆႈထူပ်းတၢင်းယၢပ်ႇၽိုတ်ႇၵိၼ်းၸႂ် လွင်ႈယူႇသဝ်းၵိၼ်သၢင်ႈၵေႃႈ ၸိူဝ်းတေၸၢင်ႈပွၵ်ႈမိူဝ်းယူႇသဝ်းၶိုၼ်း တီႈႁိူၼ်းယေးဝၢၼ်ႈသူၼ်တူဝ်ၵဝ်ႇၽႂ်မၼ်းၼႂ်းမိူင်းတႆးၼၼ်ႉ မီးၵူၼ်းၵမ်ႈဢေႇၵူၺ်း။ ယွၼ်ႉပိူဝ်ႈဝႃႈပၢင်တိုၵ်းသိုၵ်းသိူဝ် ၼႂ်းဝူင်ႈၵၢင်တပ်ႉသိုၵ်းလူင်ပွင်ၸိုင်ႈမၢၼ်ႈတင်းၸုမ်းၸၢဝ်းၶိူဝ်း ယိပ်းၵွင်ႈၵၢင်ႇလုၵ်ႉၽိုၼ်ႉလၢႆလၢႆမူႇၸုမ်းၶဝ် တိုၵ်ႉမီးယူႇၶိူဝ်းယႂ်း။\n\nပိူင်လူင်မၼ်း ပဵၵ်ႉသမ်ႉဝႃႈ လႆႈလူင်းလၢႆးမိုဝ်းလိၵ်ႈႁူမ်ႈမၢႆၵိၼ်ၵႅၼ်ႇၵၢၼ်တိုၵ်းယိုဝ်းတူဝ်ႈမိူင်း (NCA) ၵၼ်ယဝ်ႉၵေႃႈ ပၢင်တိုၵ်းယင်းတိုၵ်ႉမီးယူႇ။ မိူဝ်ႈလဵဝ်တႃႇတေပွၵ်ႈၶိုၼ်းဝၢၼ်ႈၵဝ်ႇမိူင်းလင်ၼႆႉ မၼ်းယင်းပႆႇပဵၼ်လႆႈ\"- ၽူႈၼမ်းပၢင်သဝ်းၵူၼ်းပၢႆႈၽေးဝၢၼ်ႈၵုင်းၵျေႃႇ လုင်းၸၢႆးလႅင်း လၢတ်ႈ။ ပၢင်သဝ်းၵူၼ်းပၢႆႈၽေးၵုင်းၵျေႃႇၼႆႉ ပူၵ်းတင်ႈၶိုၼ်ႈမႃးႁိမ်းႁွမ်းလႅၼ်လိၼ်ထႆးၸႄႈတွၼ်ႈၵဵင်းမႆႇမိူဝ်ႈၼႂ်းပီ 2002 ၊ တေႃႇၼႃႈမိူင်းတႆးဝၢၼ်ႈပၢင်ၵမ်ႉၵေႃႇ-ဝၢၼ်ႈမႂ်ႇသုင် သဵၼ်ႈတၢင်းၵႂႃႇၸူးမိူင်းတေႃႉ-မိူင်းထႃး။ ပၢင်သဝ်းတီႈၼႆႈၶွမ်ႊမသျိၼ်ႊတူၺ်းလွမ်ၵူၼ်းပၢႆႈၽေးၸၢတ်ႈၸိုင်ႈလုမ်ႈၾႃႉ (UNHCR) ဢမ်ႇႁပ်ႉႁွင်းမၵ်းမၼ်ႈ ပဵၼ်ပၢင်သဝ်းၵူၼ်းပၢႆႈၽေးၶဝ်ႈတၢင်းၵၢၼ်။\n\nလုင်းၸၢႆးလႅင်းလၢတ်ႈပႃးဝႃႈ-\"ၸွမ်းဝၢၼ်ႈသူၼ်တီႈယူႇႁဝ်းၸိူဝ်းၼႆႉယင်းတိုၵ်ႉမီးမၢၵ်ႇမႅင်းၾင်လိၼ်ယူႇ (ယၢမ်းလဵဝ်ၸုမ်းသိုၵ်းမၢၼ်ႈၶဝ်ပၵ်းယူႇဝႆႉႁိမ်းႁွမ်းဝၢၼ်ႈႁဝ်းၸိူဝ်းၼႆႉ)\"- ဝႃႈၼႆ။\n\nၸၢႆးပဵင်း ႁူဝ်ၼႃႈၵူၼ်းပၢႆႈၽေးတီႈလွႆၵေႃႇဝၼ်း၊ ပၢင်သဝ်းၵူၼ်းပၢႆႈၽေးဢၼ်တင်ႈမႃး ၼႂ်းလိၼ်ထႆးတင်ႈတႄႇပီ 2001 မႃးၼၼ်ႉလၢတ်ႈဝႃႈ- ပီႈၼွင်ႉၵူၼ်းပၢႆႈၽေးၸိူဝ်းၼႆႉ လႆႈယူႇသဝ်းၵိၼ်သၢင်ႈပိုင်ႈဢိင်တၢင်းၸွႆႈထႅမ်မႃး ၶၢဝ်းတၢင်းပီယၢဝ်းၶၢဝ်းႁိုင်၊ ၵွပ်ႈဝႃႈၶဝ်ဢမ်ႇမီးတီႈလိၼ်တႃႇႁဵတ်းၵၢၼ်ၽုၵ်ႇသွမ်ႈၵိၼ်။ မၼ်းၸၢႆးလၢတ်ႈဝႃႈ- ပေႃးဢမ်ႇလႆႈလွင်ႈၸွႆႈထႅမ်တၢင်းပိူင်ၵူၼ်းၸိုင် ၽွၼ်းပၢင်ႈမၼ်းတေမီးလွင်ႈတုမ်ႉတိူဝ်ႉလုၵ်ႈဢွၼ်ႇ၊ ၼၢင်းယိင်း၊ ၵူၼ်းထဝ်ႈၵူၼ်းၵႄႇလႄႈတုၵ်ႉၶိတႃႉၶဝ် ၸဵမ်ၸိူဝ်းၼႆႉ။\n\nမၼ်းၸၢႆးလၢတ်ႈဝႃႈ-\"ပူၼ်ႉမႃးဢမ်ႇႁိုင်ၼႆႉ မီးၵူၼ်းပၢႆႈၽေးၸၢႆးၵေႃႉၼိုင်ႈ ၽႅၼ်ၶေႃးတူဝ်ၵဝ်ႇတၢႆ၊ ၵွပ်ႈဝႃႈၸႂ်တူၵ်းၸႂ်ပိူင်ႈယွၼ်ႉပိူၼ်ႈတေတတ်းပႅတ်ႈလွင်ႈၸွႆႈထႅမ်\"- ဝႃႈၼႆ။\n\nၼၢင်းၸၢမ်တွင်း ၽူႈၶဝ်ႈႁူမ်ႈတူင်ႉၼိုင်လႄႈ ဢၼ်ပဵၼ်ပႃးၽူႈၶၢၼ်ပၢၵ်ႇဢွၵ်ႇလိၵ်ႈပိုၼ်ၽၢဝ်ႇ လၢတ်ႈတီႈၸၼ်ႉၸွမ်ၵဵင်းမႆႇ မိူဝ်ႈဝၼ်းတီႈ 30/08/2017 ဝႃႈ- \"လွင်ႈတၢင်းဢၼ်ၸဝ်ႈတႃႇၼၶဝ်တတ်းပႅတ်ႈ တၢင်းၸွႆႈထႅမ်ၵၢၼ်ငိုၼ်းတွင်းၼႆႉ ယွၼ်ႉပိူဝ်ႈၶဝ်ယုမ်ႇယမ်ဝႃႈ ၼႂ်းမိူင်းမၢၼ်ႈယူႇပႃႈတႂ်ႈၶၵ်ႉၵၢၼ်ငမ်းယဵၼ် မီးလွင်ႈငမ်းယဵၼ်ယဝ်ႉ၊ ၸဝ်ႈတႃႇၼၶဝ်ၸင်ႇၶၢႆႉပႅတ်ႈငိုၼ်းၸွႆႈထႅမ်ပွတ်းလႅၼ်လိၼ်\"။\n\nမၼ်းၼၢင်းသိုပ်ႇလၢတ်ႈထႅင်ႈဝႃႈ- \"ၵူၺ်းၵႃႈၾၢႆႇသိုၵ်းမၢၼ်ႈၶဝ်ယင်းတိုၵ်ႉသိုပ်ႇၶႂၢၵ်ႈႁႅင်းသိုၵ်းယူႇတိၵ်းတိၵ်း၊ ပိူဝ်ႈတႃႇဢဝ်ႁူမ်ႇလူမ်ႈပၼ်ၶူင်းၵၢၼ်လူင် (ၼႂ်းမိူင်းတႆး) မိူၼ်ၼင်ႇၶူင်းၵၢၼ်ၵေႃႇသၢင်ႈတႅၼ်ႈၾၢႆလူင်၊ ၶူင်းၵၢၼ်မိူင်လႄႈတႃႇႁဵတ်းသၢင်ႈၶူင်းၵၢၼ်တၢင်ႇၸိူဝ်ႉတၢင်ႇဢၼ်ထႅင်ႈ\"-ဝႃႈၼႆ။\n\n\"ၵႃႈၸူဝ်ႈယင်းပႆႇမီးၵၢၼ်ၵိုတ်းယိုဝ်းတူဝ်ႈမိူင်းတႄႉတႄႉ၊ ၸုမ်းသိုၵ်းမၢၼ်ႈယင်းပႆႇထွၼ်သိုၵ်း၊ ပႆႇၵႄႈလိတ်ႈလႆႈပၼ်ႁႃၵၢၼ်မိူင်းသေၵိုတ်းယိုတ်းလႆႈပၢင်တိုၵ်းၼႂ်းမိူင်းၼႆႉၵူၼ်းဝၢၼ်ႈၵူၼ်းမိူင်းၸိူဝ်းႁၢမ်းႁႅၵ်းတီႈယူႇၸိူဝ်းၼႆႉယင်းပႆႇႁတ်းပွၵ်ႈၶိုၼ်းမိူဝ်းတၢင်းႁိူၼ်း\"- ၼႂ်းလိၵ်ႈပိုၼ်ၽၢဝ်ႇလၢတ်ႈ။ ၵႃႈၸူဝ်ႈငဝ်းလၢႆး ပႆႇလႆႈတမ်းၸႂ်၊ ပႆႇမီးလွင်ႈလွတ်ႈၽေးလီငၢမ်းသေၵူၼ်းပၢႆႈၽေးၶဝ်ပႆႇဢွၵ်ႇၸႂ်ၶႂ်ႈပွၵ်ႈမိူဝ်းႁင်းၵူၺ်းၼႆႉ ၵႃႈတေလႆႈသိုပ်ႇ တုၵ်းယွၼ်းတၢင်းၸွႆႈထႅမ်တီႈၸဝ်ႈတႃႇၼၼွၵ်ႈမိူင်းၶဝ် ႁႂ်ႈၸွႆႈထႅမ်ပၼ်ၵုမ်ႇထူၼ်ႈပဵင်းပေႃး တီႈၵူၼ်းပၢႆႈၽေးလႄႈပၢင်သဝ်းၽူႈႁၢမ်းႁႅၵ်းတီႈယူႇၼႂ်းမိူင်း (IDP) ၸွမ်းလႅၼ်လိၼ်တႆး-ထႆးၵႂႃႇထႅင်ႈ။\n\nၸၢႆးပဵင်း ယင်းလၢတ်ႈဝႃႈ- \"ၸိူဝ်းႁဝ်းၶႃႈတိုၵ်ႉၶႂ်ႈသိုပ်ႇယူႇသဝ်းၵိၼ်သၢင်ႈ ၼႂ်းပၢင်သဝ်းၵူၼ်းပၢႆႈၽေးၵႂႃႇထႅင်ႈယူႇ၊ ၵွပ်ႈၼၼ် ႁဝ်းမုင်ႈမွင်းႁႂ်ႈတူင်ႇဝူင်းၵူႈၸိုင်ႈမိူင်းသိုပ်ႇၸွႆႈထႅမ်ႁဝ်းၶႃႈၵႂႃႇထႅင်ႈသေၵမ်း\"- ဝႃႈၼႆ။"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 01/09/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.78 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1353.00 ပျႃး၊ ငိုၼ်းၶႄႇ 1 ယႅၼ်ႉ = 205.50 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။\n\nၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 01/09/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 31/08/2017 ငိုၼ်းထႆး 1 ဝၢတ်ႇ = 40.9 ပျႃး၊ ငိုၼ်းတေႃႊလိူဝ်ႊ(US)  1 တေႃႊလိူဝ်ႊ = 1358.00  ပျႃး၊ ငိုၼ်းၶႄႇ 1 ယႅၼ်ႉ = 205.8 ပျႃး။"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 31/08/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.90 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1358.00 ပျႃး၊ ငိုၼ်းၶႄႇ 1 ယႅၼ်ႉ = 205.72 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။\n\nၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 31/08/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 30/08/2017 ငိုၼ်းထႆး 1 ဝၢတ်ႇ = 40.9 ပျႃး၊ ငိုၼ်းတေႃႊလိူဝ်ႊ(US)  1 တေႃႊလိူဝ်ႊ = 1358.00  ပျႃး၊ ငိုၼ်းၶႄႇ 1 ယႅၼ်ႉ = 205.8 ပျႃး။"
  },
  {
    "title": "ၵေႃလိၵ်ႈလၢႆး ၸႄႈဝဵင်းမူႇၸေႊ ယုၵ်ႉဢဝ် ၸၢႆးႁၢၼ်ၸၢႆး သိုပ်ႇၶိုၼ်ႈပဵၼ်ႁူဝ်ပဝ်ႈၶိုၼ်း ပီ 2017-2019",
    "content": "ၸုမ်းတူင်ႉၼိုင်တူင်ႇဝူင်းတႆး တင်း ပီႈၼွင်ႉၵူၼ်းမိူင်း ၼႂ်းၸႄႈဝဵင်းမူႇၸေႊ 200 ပၢႆ ၸတ်းႁဵတ်းပၢင်လိူၵ်ႈတင်ႈ တႃႇၶတ်းလိူၵ်ႈ ၽူႈတေႁပ်ႉတၼ်းႁဵင်း ၶိုၼ်ႈပဵၼ်ႁူဝ်ပဝ်ႈ၊ ၵႅမ်ႁူဝ်ပဝ်ႈ၊ ၽူႈၼမ်းၼႂ်းလႄႈ ၵႅမ်ၽူႈၼမ်းၼႂ်း ၼႂ်းပီ 2017-2019 ၼၼ်ႉ ၸၢႆးႁၢၼ်ၸၢႆး လႆႈၶႅပ်းသဵင်ၵၢင်ၸႂ်ၼမ်လိူဝ်တီႈသုတ်းသေ ထုၵ်ႇၶတ်းလိူၵ်ႈပဵၼ်ႁူဝ်ပဝ်ႈၵႂႃႇ ဝႃႈၼႆ။\n\n30/08/2018 ယၢမ်းဝၢႆးဝၼ်း ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းမူႇၸေႊ ဢွၼ်ႁူဝ်ၸတ်းႁဵတ်းပၢင်လိူၵ်ႈတင်ႈ ၽူႈတေႁပ်ႉတၼ်းႁဵင်း  ၸုမ်းပွင်ၵၢၼ်မႂ်ႇ 2 ပီ ၼိုင်ႈပွၵ်ႈ တီႈဝတ်ႉပၼ်ႇၸဝၵ်ႉၵီႇ ၸႄႈဝဵင်းမူႇၸေႊ ၸိုင်ႈတႆး ပွတ်း ႁွင်ႇ။ ပီၼႆႉ ဢၼ်ထုၵ်ႇၶတ်းလိူၵ်ႈ ပဵၼ်ႁူဝ်ပဝ်ႈ ၵေႃလိၵ်ႈလၢႆးၵႂႃႇ ပဵၼ်ၸၢႆးႁၢၼ်ၸၢႆး၊ ၵႅမ်ႁူဝ်ပဝ်ႈ (1) ၸၢႆးသၢမ် လွႆမိူင်း၊ (2) ၼၢင်းၶမ်းမႆႇ၊ (3) ၸၢႆးသၢႆဝၼ်းၾႃႉ။ လိူဝ်ၼၼ်ႉ ၽူႈၼမ်းၼႂ်း ပဵၼ် ၸၢႆးတုမ်ႇၶၢဝ်၊ ၵႅမ်ၽူႈ ၼမ်းၼႂ်း (1) ၸၢႆးလၢဝ်လႅင်းပၢင်ႇ၊ (2) ယိင်းမူဝ်ႁွမ် လႄႈ (3) ၸၢႆးပီးတႆး ၸဵမ်ၸိူဝ်းၼႆႉ ဝႃႈၼႆ။\n\nၸၢႆးလၢဝ်လႅင်းပၢင်ႇ ၵႅမ်ၽူႈၼမ်းၼႂ်း (1) ၵေႃလိၵ်ႈလၢႆးလႄႈ ၾိင်ႈငႄႈတႆး မူႇၸေႊ လၢတ်ႈဝႃႈ “ ယူႇတီႈၵေႃလိၵ်ႈ လၢႆး ၸႄႈဝဵင်းမူႇၸေႊႁဝ်းၶႃႈတႄႉ 2 ပီ ၼိုင်ႈပွၵ်ႈ ႁဝ်းၶႃႈ လိူၵ်ႈတင်ႈ ၽူႈပွင်ၵၢၼ် ၸွမ်းၼင်ႇပၵ်းပိူင်ၸုမ်းမီး။ ၵၢၼ် လိူၵ်ႈၽူႈပွင် ၵၢၼ်ၶိုၼ်ႈ မႃးၼႆႉၵေႃႈ ႁဝ်းၶႃႈၸတ်းႁဵတ်းပၢင်လိူၵ်ႈ ပၼ်ၶႅပ်းသဵင်ၵၢင်ၸႂ် ၽႂ်ၵေႃႉလႂ် လႆႈသဵင်ၼမ်ၵေႃႈ ၶိုၼ်ႈပဵၼ်။ ၵူၺ်းၵႃႈ တီႈၸုမ်းႁူဝ်ပဝ်ႈ ၵႅမ်ႁူဝ်ပဝ်ႈတႄႉ ႁဝ်းၶႃႈမၵ်းမၼ်ႈ ဢႃယု 40 ပီ ၶိုၼ်ႈၼိူဝ်။ လိူဝ်ၼၼ်ႉ ၸုမ်းပွင်ၵၢၼ်ၽူႈၼႂ်းၼမ်းတႄႉ ဢမ်ႇလႆႈမၵ်းမၼ်ႈဢႃယု” ဝႃႈၼႆ။\n\nသိုပ်ႇလၢတ်ႈထႅင်ႈဝႃႈ ၵၢၼ်လိူၵ်ႈတင်ႈ ၽူႈပွင်ၵၢၼ်မႂ်ႇ ၵေႃလိၵ်ႈလၢႆး ၸႄႈဝဵင်းမူႇၸေႊၼႆႉ ႁဝ်းၶႃႈၶွတ်ႇၽွတ်ႈ မီး ၶွမ်ႊမသျိၼ်ႊပၢင်လိူၵ်ႈတင်ႈဝႆႉ ၵွၼ်ႇမိူဝ်ႈပႆႇလိူၵ်ႈတင်ႈၼၼ်ႉ ႁဝ်းၶႃႈ ယွၼ်းလူင်းၵႂႃႇ ၸွမ်းပွၵ်ႉ ၸွမ်းဢိူင်ႇ ႁဝ်းၶႃႈ ၸွမ်းၸႄႈဝဵင်းမူႇၸေႊဝႃႈ ႁဝ်းၶႃႈတေလိူၵ်ႈၽူႈပွင်ၵၢၼ်မႂ်ႇ ၼႂ်းၵေႃလိၵ်ႈလၢႆးလႄႈၾိင်ႈငႄႈတႆး ယွၼ်ႉၼၼ် ၼိုင်ႈပွၵ်ႉ ၼိုင်ႈဢိူင်ႇလႂ် ႁႂ်ႈသူင်ႇၽူႈၶဝ်ႈလိူၵ်ႈ တီႈယူႇႁူဝ်ပဝ်ႈ၊ ၵႅမ်ႁူဝ်ပဝ်ႈလႄႈ ၽူႈၼမ်းၼႂ်း ၵႅမ်ၽူႈၼမ်းၼႂ်း ၸဵမ်ၸိူဝ်းၼႆႉ ၶိုၼ်ႈမႃး။ ဢၼ်ႁဝ်းၶႃႈၸတ်းႁဵတ်းပၢင်လိူၵ်ႈတင်ႈ ၸိူင်ႉၼႆၼႆႉ ႁႂ်ႈၶဝ်ႈၸွမ်းပိူင်ပၢင်လိူၵ်ႈတင်ႈ တီႇမူဝ်ႇၶရေႊၸီႇ။ ထႅင်ႈပိူင်ၼိုင်ႈၵေႃႈ ႁဝ်းၶႃႈ လႆႈၾိုၵ်းပၼ်ၵူၼ်းဝၢၼ်ႈၵူၼ်းသူၼ် ၵူၼ်းမိူင်းႁဝ်းဝႆႉ လၢႆးတွတ်ႈ ၶႅပ်းၵၢင်ၸႂ် ၸဵမ်ၸိူဝ်းၼႆႉ ဝႃႈၼႆ။\n\nၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းမူႇၸေႊၼႆႉ တူင်ႉၼိုင်ႁဵတ်းသၢင်ႈ လိၵ်ႈလၢႆးတႆး ပေႃးထိုင်ၶၢဝ်းဢိုတ်းႁူင်း ႁဵၼ်းလူင်ပွင်ၸိုင်ႈၶၢဝ်းတၢင်း 3 လိူၼ်ၸိုင် လူင်းပိုၼ်ႉတီႈပူင်သွၼ်လိၵ်ႈတႆး ၸွမ်းၼႂ်းမူႇဝၢၼ်ႈ ၼႂ်းၸႄႈ ဝဵင်းမူႇ ၸေႊ။ လိူဝ်ၼၼ်ႉ ယၢမ်းၵၢင်ၶမ်ႈ ၽွင်းၶၢဝ်းၼႂ်းဝႃႇ ၸဵမ်ၸိူဝ်းၼႆႉၵေႃႈ ပူင်သွၼ်လိၵ်ႈတႆးပၼ် ၵူၼ်းၼုမ်ႇတႆး ၸဵမ်ၸိူဝ်းၼႆႉ။ ၾၢႆႇတၢင်းၾိင်ႈငႄႈတၢင်းၵႃႈၼႆၵေႃႈ ၵူၼ်းၼုမ်ႇ ၽူႈပွင်ၵၢၼ် ၵႆႉႁူပ်ႉထူပ်းၵၼ်သေ လႅၵ်ႈလၢႆႈ တၢင်းႁူႉ လွင်ႈၵႃႈဝႅၼ် ၾိုၵ်းၽွၼ်ႉၵၼ်၊ ထႅင်ႈၾၢႆႇၼိုင်ႈၵေႃႈ ၼင်ႇႁိုဝ် ၾိင်ႈၵိၼ်ယႅမ်ႉၶွင်တႆးႁဝ်း ပေႃးတေဢမ်ႇႁၢႆ ႁႂ်ႈပေႃးႁိူဝ်ႈႁိူင်းၼၼ်ႉ 4 လိူၼ်ၼိုင်ႈပွၵ်ႈ ႁူပ်ႉထူပ်းၵၼ် လႅၵ်ႈလၢႆႈတၢင်းႁူႉၵၼ် လွင်ႈၵိၼ်ယႅမ်ႉလႄႈ လွင်ႈတူင်ႉၼိုင် ၸဵမ်ၸိူဝ်းၼႆႉ ဝႃႈၼႆ။\n\nမိူဝ်ႈပီပူၼ်ႉမႃးၼၼ်ႉၵေႃႈ ႁူဝ်ပဝ်ႈ ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းမူႇၸေႊ ပဵၼ်ၸၢႆးႁၢၼ်ၸၢႆး ဢွၼ် ႁူဝ်ဝႆႉ ထိုင်မႃး ပီ 2017-2019 ၼႆႉၵေႃႈ ၸၢႆးႁၢၼ်ၸၢႆး ထုၵ်ႇလိူၵ်ႈတင်ႈၶိုၼ်ႈပဵၼ်ႁူဝ်ပဝ်ႈၵႂႃႇထႅင်ႈ ဝႃႈၼႆ။"
  },
  {
    "title": "ပၢင်ဢုပ်ႇၵုမ်ၾိုၵ်းၽွၼ်ႉ လွင်ႈၾႅတ်ႊတရႄႊ ဢၼ်ဢၢင်ႈၸတ်းႁဵတ်း တီႈၵဵင်းမႆႇ 3 ဝၼ်း  ၺႃးႁၢမ်ႈႁႅတ်ႉ",
    "content": "သုၼ်ၵၢင်လွင်ႈၸၢဝ်းၶိူဝ်း ENAC ႁၢင်ႈႁႅၼ်းတႃႇၸတ်းႁဵတ်း ပၢင်ဢုပ်ႇၵုမ်ၾိုၵ်းၽွၼ်ႉ Workshop တီႈၵဵင်းမႆႇၼၼ်ႉ ၾၢႆႇလူင်ပွင်ၸိုင်ႈမၢၼ်ႈ ဢမ်ႇလူင်းလၢႆးမိုဝ်းပၼ်လႄႈ ဢမ်ႇႁပ်ႉလူင်းလၢႆးမိုဝ်းပၼ်ႁဵတ်းၼိူဝ်ၽႅၼ်ႇလိၼ် ၸိုင်ႈထႆး လႄႈ ဢမ်ႇပဵၼ်ၸတ်းႁဵတ်းယဝ်ႉ ဝႃႈၼႆ။\n\nဝၼ်းတီႈ 29-31/08/2017 ENAC ႁၢင်ႈႁႅၼ်းတႃႇတေၸတ်းႁဵတ်း ပၢင်ဢုပ်ႇၵုမ် ၾိုၵ်းၽွၼ်ႉ Workshop တီႈ ႁူင်းႁႅမ်း Park Hotel ဢမ်ႇၸၢင်ႈႁဵတ်း သိုပ်ႇၶၢႆႉၵႂႃႇ တီႈႁူင်းႁႅမ်း Imperial Maeping တီႈၼၼ်ႈၵေႃႈ ဢမ်ႇၸၢင်ႈ ႁဵတ်း။\n\nၽူႈမီးၸၼ်ႉ ၼႂ်းလူင်ပွင်ၸိုင်ႈထႆး ၵေႃႉၼိုင်ႈလၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ တၢင်းႁဝ်းၶႃႈတႄႉ တွၼ်ႈ တႃႇတေ ပၼ်ၶႂၢင်ႉၸတ်းႁဵတ်းပၢင်ဢုပ်ႇၵုမ်ၼႆႉ တူဝ်ႈတၼ်းပၼ်ယဝ်ႉ။ ယွၼ်ႉဝႃႈ တၢင်းၾၢႆႇ NRPC (ၶွင်ႊသီႊၵၢၼ် ငမ်းယဵၼ် လႄႈ လွင်ႈမႄးလီၼႂ်းၸၢတ်ႈ) သမ်ႉ ဢမ်ႇလူင်းလၢႆးမိုဝ်း ပၼ်လႄႈ တၢင်းၾၢႆႇႁဝ်းၶႃႈၵေႃႈ ဢမ်ႇၸၢင်ႈ ႁဵတ်းႁိုဝ် ပၼ်” ဝႃႈၼႆ။\n\nၽူႈမီးပုၼ်ႈၽွၼ်း ၾၢႆႇႁူမ်ႇလူမ်ႈမိူင်းထႆး ဢမ်ႇၶႂ်ႈဢွၵ်ႇၸိုဝ်ႈၵေႃႉၼိုင်ႈ လၢတ်ႈဝႃႈ “ မိူဝ်ႈပၢၼ် ဢူးတဵင်းၸဵင်ႇ ပဵၼ် လူင်ပွင်ၸိုင်ႈမိူင်းၼၼ်ႉ ၶဝ်ဢမ်ႇတုၵ်းယွၼ်းသင်။ မႃးၸတ်းႁဵတ်းပၢင်ၵုမ်သင်၊ ပၢင်ၾိုၵ်းၽွၼ်ႉသင်ၵေႃႈ ဢမ်ႇမီး  ပၼ်ႁႃ။ လင်ၼႆႉမႃး ပႃႇတီႇၼူၵ်ႉယုင်း NLD ၶိုၼ်ႈပဵၼ် လူင်ပွင်ၸိုင်ႈမႃးယဝ်ႉ ပၢင်ၵုမ်၊ ပၢင်သွၼ် ဢၼ် ၵဵဝ်ႇၵပ်း တင်းမိူင်းမၢၼ်ႈၼႆႉ သင်ဢမ်ႇလႆႈၶႂၢင်ႉလၢႆးမိုဝ်း တီႈလုမ်း NRPC ၸိုင် ဢမ်ႇထုၵ်ႇပၼ်ၸတ်း ႁဵတ်းၼႆလႄႈ ဢိင် ၼိူဝ်လွင်ႈၵပ်းသိုပ်ႇဝူင်ႈၵၢင် သွင်မိူင်းသေ ဢမ်ႇၸၢင်ႈႁဵတ်းႁိုဝ်” ဝႃႈၼႆ။\n\nၵဵဝ်ႇၵပ်းလွင်ႈၼႆႉ ယူႇတီႈၸုမ်းၶၢဝ်ႇၽူႈတွႆႇႁွၵ်ႈလႆႈၵပ်းသိုပ်ႇ ၽူႈၸတ်းၵၢၼ် ENAC ဢူးသူဝ်ႇထူင်းမူင်းၵေႃႈ မၼ်း ၸၢႆးတွပ်ႇလၢတ်ႈဝႃႈ ဢမ်ႇတူဝ်ႈတၼ်း၊ ပႆႇၸၢင်ႈတွပ်ႇပၼ်” ဝႃႈၼႆ။\n\nပူၼ်ႉမႃး ဝၼ်းတီႈ 20-22/07/2017 ၼၼ်ႉၵေႃႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ဢၢၼ်းၸတ်းႁဵတ်းပၢင် ၵုမ်ၵၼ် တီႈၵဵင်းမႆႇ ၸိုင်ႈထႆး ၼင်ႇၵဝ်ႇ ယူႇတီႈၽွင်းတၢင်သိုၵ်းမၢၼ်ႈဢၼ်ပၵ်းလုမ်းတီႈမိူင်းၵွၵ်ႇၼၼ်ႉ  တႅမ်ႈလိၵ်ႈ သူင်ႇထိုင် တၢင်းၾၢႆႇလူင်ပွင် ၸိုင်ႈထႆး ႁႂ်ႈၸီႉသင်ႇဢိုတ်းႁႄႉ ယႃႇႁႂ်ႈၸတ်းပၢင်ၵုမ် ဝႃႈၼႆ။\n\nENAC ၼႆႉ ၶွတ်ႇၽွတ်ႈၵေႃႇတင်ႈမႃး မိူဝ်ႈပီ 2013 ။ ၼႂ်းၼၼ်ႉ မီးၸုမ်းယိပ်းၵွင်ႈၵၢင်ႇလူင်းလၢႆးမိုဝ်း NCA ၸိူဝ်း ဢမ်ႇလူင်းလၢႆးမိုဝ်း NCA ၸိူဝ်းပဵၼ်လုၵ်ႈၸုမ်း UNFC)၊ ပႃႇတီႇၸၢဝ်းၶိူဝ်းၽွမ်ႉႁူမ်ႈ  UNA (ဢၼ်မီးပႃး ပႃႇတီႇႁူဝ် သိူဝ် ပဵၼ်လုၵ်ႈၸုမ်း ပႃႇတီႇၸၢဝ်းၶိူဝ်းတင်းၼမ် ၶဝ်ႈႁူမ်ႈဝႆႉ) လႄႈ ၸုမ်းတူင်ႉ ၼိုင်တူင်ႇဝူင်းၵူၼ်း ၸိူဝ်းၼႆႉ။ ENAC ၼႆႉ ၶတ်းသၢင်ႈႁၢင်ႈပွင်ဢုပ်ႇၵုမ် ၾိုၵ်ႉၽွၼ်ႉလွင်ႈၾႅတ်ႊတရႄႊ၊ ၶိုင်ပွင် ပၢႆးပၺ် ၺႃ၊ ပၢႆးယူႇလီ၊ တီႈလိၼ်  ၸဵမ် ၸိူဝ်းၼႆႉ ဝႃႈၼႆ။"
  },
  {
    "title": "ၵူၼ်းၼုမ်ႇ ဝဵင်းပၢင်လွင်း 200 ပၢႆ ၶဝ်ႈပၢင်ၾိုၵ်းႁႆႇၵွင် ၽွၼ်ႉၵႃႈၼူၵ်ႉတူဝ်း",
    "content": "သင်ၶၸဝ်ႈ၊ ၸုမ်းတူင်ႉၼိုင်တူင်ႇဝူင်းတႆး တင်း ပေႃႈမႄႈပီႈၼွင်ႉၵူၼ်းမိူင်း ၸႄႈဝဵင်းပၢင်လွင်း ဢွၼ်ႁူဝ်ၼမ်း ၼႃႈသေ ၸတ်းႁဵတ်းပၢင်ၾိုၵ်းၽွၼ်ႉ တၢင်းၵႃႈၼူၵ်ႉ/တူဝ်း၊ ၾိုၵ်းႁႆႇၵွင်မွင်ႇသိူင်း၊ ပၢင်ၵုမ် ပွၵ်ႈၵမ်း(1) ၸတ်းႁဵတ်း တီႈၸႄႈဝဵင်း ပၢင်လွင်း မီးၽူႈၶဝ်ႈႁူမ်ႈလဵပ်ႈႁဵၼ်း 220 ပၢႆ ဝႃႈၼႆ။\n\nဝၼ်းတီႈ 29-31/08/2017 ယၢမ်းၵၢင်ၼႂ် တေႃႇတၢမ်းၶမ်ႈ သင်ၶၸဝ်ႈ၊ ပႃႇတီႇႁူဝ်သိူဝ် SNLD ၸုမ်းၵူၼ်းၼုမ်ႇတႆး SYO ၊ ၸုမ်းၵေႃလိၵ်ႈလၢႆးလႄႈၾိင်ႈငႄႈတႆး ပီႈၼွင်ႉၵူၼ်းမိူင်း ၸႄႈဝဵင်းပၢင်လွင်း ႁူမ်ႈၵၼ်သေ ၶပ်းၶိုင်ၾိုၵ်းၽွၼ်ႉ ပၼ် ပီႈၼွင်ႉၵူၼ်းမိူင်း လၢႆးၵႃႈၼူၵ်ႉတူဝ်း လႄႈ လၢႆးႁႆႇၵွင်မွင်း တီႈဝတ်ႉၽြႃးလူင် ၸႄႈဝဵင်းပၢင်လွင်း ၸႄႈတွၼ်ႈ တူၼ်ႈတီး ၸိုင်ႈတႆးပွတ်းၸၢၼ်း။ ၼင်ႇႁိုဝ် ၵူၼ်းၼုမ်ႇႁုၼ်ႈသႅၼ်းလင် ပေႃးတေမေႃႁၵ်ႉသႃၾိင်ႈႁိတ်ႈႁွႆးတႆး၊ မေႃ သိုပ်ႇပိုၼ်ၽႄႈၵႂႃႇမိူဝ်းၼႃႈထႅင်ႈ ၸဵမ်ၸိူဝ်းၼႆႉ ဝႃႈၼႆ။\n\nၸၢႆးၶိူဝ်းလဵဝ် ႁူဝ်ပဝ်ႈ ၸုမ်းၵူၼ်းၼုမ်ႇတႆး SYO လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ပၢင်ၾိုၵ်းၽွၼ်ႉ တၢင်းၵႃႈ ၼူၵ်ႉတူဝ်း လႄႈ လၢႆးႁႆႇၵွင်မွင်းတႆးၼႆႉ ပီႈၼွင်ႉၵူၼ်းမိူင်း ၸႄႈဝဵင်းပၢင်လွင်း 41 ဝၢၼ်ႈ ၼိုင်ႈဝၢၼ်ႈလႂ် 6 ၵေႃႉ တင်းမူတ်းမီး 220 ၵေႃႉပၢႆ ဢွၼ်ၵၼ်မႃးၶိုၼ်ႈၾိုၵ်းၽွၼ်ႉသွၼ်ဢဝ် တေလႆႈဝႃႈ ပဵၼ်ဢၼ်ၶႅမ်ႉလႅပ်ႈတႄႉတႄႉ။ ပၢင်သွၼ်ၼႆႉ ႁဝ်းၶႃႈ လႆႈမႃးပူင်သွၼ်ပၼ် လၢႆးၵႃႈတူဝ်း၊ လၢႆးၵႃႈၼူၵ်ႉလႄႈ လၢႆးႁႆႇၵွင်မွင်းတႆး ၸဵမ်ၸၢႆး/ ယိင်း ႁႂ်ႈပေႃးမေႃၵၼ်ၵူႈၵေႃႉ” ဝႃႈၼႆ။\n\nပၢင်ၾိုၵ်းၽွၼ်ႉ တၢင်းၵႃႈ ၼူၵ်ႉ/ တူဝ်း လႄႈ လၢႆးႁႆႇၵွင်မွင်းတႆးၼႆႉ ၶူးသွၼ် ဢၼ်မႃးပူင်သွၼ် ၾိုၵ်းၽွၼ်ႉ ပၼ် တင်းမူတ်းမီး 16 ၵေႃႉ ဝႃႈၼႆ။\n\nပူၼ်ႉမႃး ဝၼ်းတီႈ 01-04/08/2017 ၸုမ်းၵူၼ်းၼုမ်ႇတႆး SYO လႆႈၵႂႃႇပူင်သွၼ် ၵူၼ်းၼုမ်ႇတႆး တီႈၸႄႈ ဝဵင်း ၾၢႆၶုၼ် ၸႄႈတွၼ်ႈတူၼ်ႈတီး ၸိုင်ႈတႆးပွတ်းၸၢၼ်း၊ တင်းမူတ်းၵူၼ်းၼုမ်ႇမႃးလဵပ်ႈႁဵၼ်း မီး 120 ပၢႆ ဝႃႈၼႆ။\n\nၸၢႆးၶိူဝ်းလဵဝ်ၼႆႉ ၼင်ႇႁိုဝ် ၾိင်ႈႁိတ်ႈႁွႆးတႆးပေႃးတေ ၽႄႈၸွတ်ႇထိုင် တႆးၵူႈဝၢၼ်ႈ ၵူႈဢိူင်ႇၼၼ်ႉ လူင်းပိုၼ်ႉတီႈပူင်သွၼ်ပၼ် ၼႂ်းမိူင်းတႆး။ ၼွၵ်ႈလိူဝ်ၼၼ်ႉ တိူင်းပႃႇၵိူဝ်၊ ၽိဝ်း၊ ၸႄႈဝဵင်းမိတ်ႉၵျီးၼႃး မိူင်းၵွင်၊ မိူင်းယၢင်း၊ ၼမ်ႉတီး ၸဵမ်ၸိူဝ်းၼႆႉသေ ပူင်သွၼ်ပၼ်မႃးၸဵမ် 1981 ၸုမ်းၵူၼ်း ၼုမ်ႇ SYO တႄႉၸၢႆးၶိူဝ်း လဵဝ် ဢွၼ်ႁူဝ်ၵေႃႇတင်ႈမႃး မိူဝ်ႈပီ 2011 ၼႆယဝ်ႉ။"
  },
  {
    "title": "ၽူႈၵွၼ်းသိုၵ်းသုင်သုတ်းမၢၼ်ႈ - ထႆးႁူပ်ႉဢုပ်ႇၵၼ် တီႈဝဵင်းၶွၼ်ၵႅၼ်ႇ ၸိုင်ႈထႆး",
    "content": "ၶွမ်ႊမတီႊသုင်သုတ်းဝူင်ႈၵၢင်သွင်မိူင်းထႆး - မၢၼ်ႈ HLC ၸတ်းႁဵတ်းပၢင်ဢုပ်ႇၵုမ် ၵမ်းထူၼ် 5 တီႈၶွၼ်ၵႅၼ်ႇ ၽူႈၵွၼ်းသိုၵ်းမိၼ်းဢွင်ႇလၢႆႇ တင်းၽူႈၵွၼ်းသိုၵ်းထႆး ႁူပ်ႉထူပ်းဢုပ်ႇဢူဝ်းၵၼ် ႁႂ်ႈမီးလွင်ႈၸမ်ၸႂ်ၵၼ်လႄႈ ႁူမ်ႈမိုဝ်းၵၼ်ၵႂႃႇမိူဝ်းၼႃႈ။\n\nဝၼ်းတီႈ 28-30/08/2017 သိုဝ်ႇၶၢဝ်ႇထႆးရတ်ႊပိုၼ်ၽၢဝ်ႇဝႃႈ ၶွမ်ႊမတီႊသုင်သုတ်း (HLC) High Level Committee Meeting  Thailand – Myanmar ထႆး - မၢၼ်ႈ ၸတ်းႁဵတ်းပၢင်ၵုမ် တီႈ ႁူင်းႁႅမ်း ဢဝႃႊၼီႊ ၸႄႈတွၼ်ႈၶွၼ်ၵႅၼ်ႇ ၸိုင်ႈထႆး ။ ၽူႈၵွၼ်းသိုၵ်းထႆး ၸွမ်သိုၵ်းလူင် သူႊရၽူင်ႊ သူႊဝၼ်ႊၼဢတ်ႊ လႄႈ ၽူႈၵွၼ်းသိုၵ်းမၢၼ်ႈ ၸွမ်သိုၵ်းလူင် မိၼ်းဢွင်ႇလၢႆႇ  ဢွၼ်ဢဝ် ၸဝ်ႈၼႃႈ တီႈၾၢႆႇၵဵဝ်ႇၶွင်ႈတင်းသွင်ၾၢႆႇၶဝ်ႈႁူမ်ႈ။\n\nဢုပ်ႇဢူဝ်းၵၼ် လွင်ႈၵွင်ႉၵၢႆႇဝူင်ႈၵၢင်သွင်မိူင်း၊ လွင်ႈၵေႃၵမ်ၵၢၼ်လႅၼ်လိၼ် ၊ မေႃယႃၼႂ်းသိုၵ်း၊ လွင်ႈလႅၵ်ႈလၢႆႈၾိင်ႈႁိတ်ႈႁွႆး ၊ ၵၢၼ်ႁႄႉၵင်ႈၽေးယႃႈမဝ်းၵမ် ၸိူဝ်းၼႆႉ။\n\nပၢင်ၵုမ်ၶွမ်ႊမတီႊသုင်သုတ်း HLC ပွၵ်ႈၵမ်း 4 ၸတ်းႁဵတ်းမိူဝ်ႈဝၼ်းတီႈ 22-23/11/2016 တီႈ တီႈၼေႇပျီႇတေႃႇ ဢုပ်ႇဢူဝ်းၵၼ်ပိူဝ်ႈႁႂ်ႈသွင်မိူင်း မီးလွင်ႈၸမ်ၸႂ်ၵၼ်၊ ႁႂ်ႈၵူၼ်းမိူင်းတင်းသွင်မိူင်း ၸွမ်းလႅၼ်လိၼ်ယူႇမူၼ်ႈ၊ လွင်ႈၵူၼ်းပၢႆႈၽေးၸိူဝ်းၼႆႉ။ ပၢင်ၵုမ်ၵမ်းထူၼ်ႈ 6 တေမႃးသမ်ႉတေ ၸတ်းႁဵတ်းတီႈမိူင်းႁူမ်ႈတုမ်မၢၼ်ႈၶိုၼ်းဝႃႈၼႆ။\n\nPhoto by Thairath"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 30/08/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.66 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1351.00 ပျႃး၊ ငိုၼ်းၶႄႇ 1 ယႅၼ်ႉ = 204.98 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။\n\nၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 30/08/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 29/08/2017 ငိုၼ်းထႆး 1 ဝၢတ်ႇ = 40.9 ပျႃး၊ ငိုၼ်းတေႃႊလိူဝ်ႊ(US)  1 တေႃႊလိူဝ်ႊ = 1361.00  ပျႃး၊ ငိုၼ်းၶႄႇ 1 ယႅၼ်ႉ = 204.6 ပျႃး။"
  },
  {
    "title": "ၸုမ်းဝႃႉၶႂ်ႈႁႂ်ႈ UNFC ၶဝ်ႈပႃးၼႂ်း FPNCC ဢၼ်ၸုမ်းဝႃႉဢွၼ်ႁူဝ်",
    "content": "ၽွင်းႁၢင်လိူၼ်ဢေႃႊၵတ်ႊသ်ၼႆႉ ဢိင်ၼိူဝ်ၸုမ်းဢူၺ်းလီပွတ်းႁွင်ႇ FPNCC ဢၼ်ၸုမ်းဝႃႉဢွၼ်ႁူဝ်ၼမ်းၼႃႈ ႁွင်ႉမွၵ်ႇထိုင်မႃးသေ ၸုမ်းၶွင်ႊသီႊၾႅတ်ႊတရႄႊၸၢဝ်းၶိူဝ်းၽွမ်ႉႁူမ်ႈ UNFC ဢၼ်မီးဝႆႉပွတ်းၸၢၼ်း လႆႈဢွၵ်ႇၶၢဝ်းတၢင်းၵႂႃႇႁွတ်ႈထိုင် ငဝ်ႈငုၼ်းဝဵင်းပၢင်သၢင်း။\n\nၸုမ်း UNFC ဢၼ်ၵႂႃႇပွၵ်ႈၼႆႉ ပဵၼ်ၼၢႆႁူင်သႃ၊ ဢူးထုၼ်းၸေႃႇ၊ ၸွမ်ႁၢၼ်ပီႇထူး၊ ၽူႈၵွၼ်းသိုၵ်းသုင်သုတ်းမွၼ်း ၸွမ်ႁၢၼ်လရီႇၵၵဝ်း။ လႆႈႁူႉဝႃႈသွင်ၾၢႆႇႁူပ်ႉထူပ်းဢုပ်ႇဢူဝ်းၵၼ်မွၵ်ႈဝၼ်းတီႈ 23-25/08/2017 ၸိူဝ်းၼႆႉ။ မိူဝ်ႈၽွင်းႁူပ်ႉထူပ်း ဢုပ်ႇဢူဝ်းၵၼ်ၼႆႉ ၾၢႆႇၸုမ်း FPNCC ဢၼ်ႁပ်ႉဢဝ်ပုၼ်ႈၽွၼ်းဢုပ်ႇဢူဝ်းပဵၼ် ၸၢဝ်ႉၵေႃဢၢၼ်း။ ၾၢႆႇၸုမ်း UNFC ၵေႃႈ လႆႈလၢတ်ႈၼႄငဝ်းလၢႆးလၢႆၸိူဝ်ႉလၢႆလွင်ႈ-ၼႆယဝ်ႉ။\n\nတီႈပၢင်ႁူပ်ႉထူပ်းၵၼ်ၼၼ်ႉ ၸၢဝ်ႉၵေႃဢၢၼ်း လၢတ်ႈဝႃႈ- ယိၼ်းလီယိၼ်းၸူမ်းယဝ်ႉ ဢၼ်ၸဝ်ႈႁဝ်းၶဝ်မႃး လၢတ်ႈၼႄငဝ်းလၢႆးၵူႈသမ်ႇၵူႈပိူင်၊ ဢၼ်ႁဝ်းပဵၼ်မႃး FPNCC ၼႆႉၵေႃႈ ယွၼ်ႉလူၺ်ႈတၢင်းၶတ်းၸႂ်ၸဝ်ႈႁဝ်း ၶဝ်ၵေႃႈပႃးၼၼ်ႉၶႃႈယဝ်ႉ။ မိူဝ်ႈလဵဝ်ၼႆႉ UNFC တင်းႁဝ်းၼႆႉ ဢၼ်မိူၼ်ၵၼ်ၵေႃႈမီး၊ ဢၼ်ပိူင်ႈၵၼ်ၵေႃႈမီး၊ ဢၼ် UNFC တင်း FPNCC မိူၼ်ၵၼ်ၼၼ်ႉ ၶႂ်ႈမူၼ်ႉမႄး လိၵ်ႈႁူမ်ႈမၢႆၵၢၼ်ၵိုတ်းတိုၵ်းတူဝ်ႈမိူင်း NCA ၼင်ႇၵၼ်၊ ဢၼ်ဢမ်ႇမိူၼ်ၵၼ်ၼႆႉ UNFC သမ်ႉၶႂ်ႈမႄးၵႄႈ ယူင်ႉၶၢပ်ႈဢုပ်ႇဢူဝ်းၵၢၼ်မိူင်း (Framework for Political Dialogue) ။ ၵူၺ်းႁဝ်းသမ်ႉဢမ်ႇၶႂ်ႈၵႄႈ၊ ၵွပ်ႈဝႃႈပေႃးၵႄႈယဝ်ႉတေၶဝ်ႈၼႂ်း UPDJC ၊ သမ်ႉၶဝ်ႈပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင်။ ႁဝ်းသမ်ႉ UPDJC ၵေႃႈဢမ်ႇၶဝ်ႈ၊ ပၢင်ၵုမ်လူင်ပၢင်လူင်ၵေႃႈ ဢမ်ႇၶဝ်ႈ၊ တေဢုပ်ႇဢူဝ်းလူင်ပွင်ၸိုင်ႈၵမ်းသိုဝ်ႈ။ ပေႃးယဝ်ႉႁႂ်ႈသၽႃးမၵ်းမၼ်ႈပၼ်ၶေႃႈတူၵ်းလူင်းႁဝ်းၵႂႃႇ-ဝႃႈၼႆ။\n\nၵဵဝ်ႇၵပ်းလွင်ႈ NCA ၼႆႉ ယူႇတီႈၸုမ်း FPNCC ၶႂ်ႈၵႄႈၼမ်လိူဝ် UNFC ။ ၸၢဝ်ႉၵေႃဢၢၼ်း လၢတ်ႈဝႃႈ- မိူဝ်ႈပၢင်လူင်ပွၵ်ႈၵမ်းထူၼ်ႈၼိုင်ႈႁဝ်းၶဝ်ႈပႃး၊ ယွၼ်ႉပိူဝ်ႈဝႃႈမၼ်းပဵၼ်ပၢင်ဢၼ်ပိုတ်ႇဢူၵ်းပိုတ်ႇၸႂ်ၵၼ်။ ပၢင်လူင် 2 ႁဝ်းဢမ်ႇၶဝ်ႈပႃး ၵွပ်ႈပိူဝ်ႈမၼ်းပဵၼ်ပၢင်တေႃႇၵႃႈတေႃႇၶၼ်ၵၼ်ယဝ်ႉ၊ လွင်ႈၼႆႉ ၵွပ်ႈႁဝ်းဢမ်ႇတၢပ်ႇၶဝ်ႈပႃးၼႂ်း ပၢင်လူင်သေဢုပ်ႇဢူဝ်း။ ပေႃးႁဝ်းလဵပ်ႈႁဵၼ်းတူၺ်းၼႆၵေႃႈ ဢၼ်ႁဝ်းဢမ်ႇယုမ်ႇယမ်လႆႈၼႆႉ တူၺ်းဢဝ်တီႈ 8 ၸုမ်းဢၼ်ၵႂႃႇဢုပ်ႇ၊ ဢၼ်ၶဝ်ယွၼ်းလႆႈမႃးၼႆႉ ဢမ်ႇမီးသင်၊ မီးဢၼ်ပဵၼ်ၾၢႆႇတပ်ႉမတေႃႇၶႂ်ႈလႆႈလၢႆလၢႆ။ ယွၼ်ႉပိူဝ်ႈၸိူင်ႉၼၼ်လႄႈ ၸုမ်းၸိူဝ်းၵမ်ႈၽွင်ႈ ဢၼ်မီးၼႂ်း 8 ၸုမ်းၼၼ်ႉၵေႃႈ ဢၼ်တေထွၼ်တူဝ်ဢွၵ်ႇမႃးၵေႃႈ တေၸၢင်ႈမီးယူႇယဝ်ႉ။ မိူဝ်ႈလဵဝ်ၼႆႉ ဢၼ်ပဵၼ်ၶွတ်ႇၽွတ်ႈပူၵ်းတင်ႈမႃး FPNCC ၵေႃႈ ယွၼ်ႉပိူဝ်ႈယူႇတီႈ UNFC ၶဝ်ၶတ်းၸႂ်ပၼ်လႄႈ ၸင်ႇပဵၼ်မႃး။ ယွၼ်ႉပိူဝ်ႈၼၼ် ႁဝ်းလူဝ်ႇမီးလွင်ႈလႅၵ်ႈလၢႆႈၵၼ် ၸမ်ၸႂ်ၵၼ်၊ မုင်ႈမွင်းဝႃႈ UNFC ၵေႃႈ တေၶဝ်ႈပႃးၼႂ်းႁဝ်းယူႇ-ဝႃႈၼႆ။\n\nလိၵ်ႈႁူမ်ႈမၢႆၵိုတ်းတိုၵ်း NCA ၼႆႉ လိူဝ်သေ UNFC ၶႂ်ႈၵႄႈယဝ်ႉ ၸုမ်းလူင်းလၢႆးမိုဝ်းၵၢၼ်ၵိုတ်းယိုဝ်းတူဝ်ႈမိူင်း NCA ပႅတ်ႇၸုမ်းၵေႃႈမီးၽႅၼ်ၵၢၼ် တႃႇတေမႃးႁဵတ်းပၢင်ပိုတ်ႇတီႈပွင်ႇမၼ်း ၊ ၵွပ်ႈဝႃႈၼႂ်း NCA ၼႆႉ မီးထွႆႈၵႂၢမ်းဢၼ်ဢမ်ႇတႅၵ်ႇလႅင်း/ သၢင်းလၢင်းၸႂ်မၼ်းမီးၼမ်။ တီႈပွင်ႇၶေႃႈၵႂၢမ်းၼႂ်း NCA ၼႆႉ တေႃႈၼင်ႇၼႂ်းၸုမ်းလူင်းလၢႆးမိုဝ်း 8 ၸုမ်းၼင်ႇၵၼ်ၵူၺ်းၵေႃႈ လႆႈၸႂ်ႉတိုဝ်းၶၢဝ်းယၢမ်းႁိမ်း 3 လိူၼ်ၸမ်ၸမ် ၶိုၼ်းမႄးငူပ်ႉငီႉၵိူဝ်းၵုမ်ၵၼ်၊ ၵွပ်ႈဝႃႈၶေႃႈၵႂၢမ်းမၢင်ၶေႃႈၼႆႉ ၸုမ်းၼိုင်ႈလႄႈၸုမ်းၼိုင်ႈ တီတီႈပွင်ႇမၼ်းဢမ်ႇမိူၼ်ၵၼ်။ လိုၼ်းသုတ်း 8 ၸုမ်းႁူပ်ႉဢုပ်ႇၵၼ်တီႈလေႃႇၶီးလႃႇ မိူင်းယၢင်း ဝၼ်းတီႈ 20-27 လိူၼ်ဢေႃႊၵတ်ႊသ်သေ ငူပ်ႉငီႉၵၼ်ႁႂ်ႈပဵၼ်ၶေႃႈတီႈပွင်ႇလဵဝ်ၵၼ်။\n\nၵဵဝ်ႇၵပ်းလွင်ႈ NCA ၼႆႉၾၢႆႇလူင်ပွင်ၸိုင်ႈ၊ သၽႃး၊ တပ်ႉမတေႃႇၵေႃႈ တေႁူပ်ႉဢုပ်ႇဢူဝ်းၵိူဝ်းၵုမ်ၵၼ် တီႈၼေႇပျီႇတေႃႇ တင်ႈတႄႇဝၼ်းတီႈ 28-30/08/2017 ၼႆႉ ၽူႈၶဝ်ႈႁူမ်ႈၾၢႆႇလႂ် 15 ၵေႃႉ-ၼႆယဝ်ႉ။\n\nလႅင်ႇၶၢဝ်ႇတၢင်းၼေႇပျီႇတေႃႇ ၵေႃႈလၢတ်ႈဝႃႈ- မိူဝ်ႈလဵဝ် ဢၼ်ႁူႉလွင်ႈ NCA တႄႉတႄႉ မီးတပ်ႉမတေႃႇၵူၺ်း၊ လူင်ပွင်ၸိုင်ႈၵေႃႈဢမ်ႇႁူႉ၊ သၽႃးၵေႃႈဢမ်ႇႁူႉ။ ၼႂ်းတပ်ႉမတေႃႇၵေႃႈ ဢၼ်ႁူႉလွင်ႈ NCA လီလီ မၼ်းဢမ်ႇပေႃးၼမ်ယဝ်ႉ၊ ၵွပ်ႈဝႃႈၵူၼ်းၵဝ်ႇဢမ်ႇၵိုတ်ႇၼမ်။ ၵွပ်ႈပိူဝ်ႈၼၼ်လႄႈ မီးၵူၼ်းၼႄႉၼမ်းဝႃႈ ပေႃးထိုင်ၶၢဝ်းယၢမ်းသွင်ၾၢႆႇ ၸုမ်းၸၢဝ်းၶိူဝ်း 8 ၸုမ်းလႄႈလူင်ပွင်ၸိုင်ႈ ႁူပ်ႉထူပ်းဢုပ်ႇဢူဝ်းၵၼ်မႃးၸိုင် ၶေးတေလႆႈမွၵ်ႇပႃးၵူၼ်းၵဝ်ႇ မိူၼ်ၼင်ႇ ဢူးဢွင်ႇမိၼ်း၊ ဢူးၶိၼ်ႇယီႇ ၶဝ်ၸိူဝ်းၼႆႉမႃးၶဝ်ႈႁူမ်ႈၸွမ်း-ဝႃႈၼႆၵၼ်။\n\nမိူဝ်ႈလဵဝ် ၼႂ်းဝူင်းၵၢၼ်ၽွင်းတၢင်ၶဝ် ဢွၵ်ႇၶၢဝ်ႇလိုဝ်းၵၼ်ယူႇဝႃႈ- လူင်ပွင်ၸိုင်ႈၼႆႉ ၶေးတေဢဝ် ပၢင်ၵုမ်လူင်ပၢင်လူင်တၢင်းၼႃႈၼႆႉ ပဵၼ်ပၢင်ၵုမ်လူင်ပၢင်လူင်ၵမ်းလိုၼ်းသုတ်း။ ယွၼ်ႉပိူဝ်ႈဝႃႈ ဢၼ်လူင်ပွင်ၸိုင်ႈ ၶႆႈၸႂ်ယူႇမိူဝ်ႈလဵဝ်ၼႆႉ ၶႂ်ႈၵႄႈပၼ်ႁႃပၢႆးမၢၵ်ႈမီးဝႆးဝႆး၊ ၶဝ်သမ်ႉၶႆႈၸႂ်ဝႆႉပႃးဝႃႈ ပေႃးၵႄႈလွင်ႈငမ်းယဵၼ်ယဝ်ႉၵေႃႈ တေၵႄႈပၢႆးမၢၵ်ႈမီး။ ၵူၺ်းၵႃႈ ပၼ်ႁႃလွင်ႈရူဝ်ႇႁိၼ်ႇၵျႃႇတႄႉ ယင်းပႆႇလၢတ်ႈပႃး-ၼႆယဝ်ႉ။\n\nလူင်ပွင်ၸိုင်ႈမၢၼ်ႈ ယၢမ်းလဵဝ်ၼႆႉ ႁၼ်ဝႃႈပၼ်ႁႃပၢႆးမၢၵ်ႈမီး ပဵၼ်ပၼ်ႁႃဢၼ်လမ်ႇလွင်ႈသုတ်းသေ ၶႂ်ႈၵႄႈပၼ်ႁႃပၢႆးမၢၵ်ႈမီးဢွၼ်တၢင်း။ ပၼ်ႁႃတၢင်ႇၸိူဝ်ႉတၢင်ႇလွင်ႈၼၼ်ႉ မီးသင်ၵေႃႈ ဝၢႆးၼႆႉမႃး တေဢဝ်ၶဝ်ႈၵႄႈၼႂ်းသၽႃး၊ တေၵႄႈၼႂ်းသၽႃးၵႂႃႇၵူၺ်း ၾၢႆႇၽွင်းတၢင်ၵမ်ႈၽွင်ႈဝႃႈၼင်ႇၼႆ။\n\nပိူင်လူင်မၼ်း ဢၼ်ၶဝ်ၶႂ်ႈတူၵ်းလူင်းၵၼ်တင်းၸုမ်းၸၢဝ်းၶိူဝ်း EAO မီးလၵ်းၵၢၼ်သွင်ၵူႈ။ ၵူႈၼိုင်ႈပဵၼ်ဢၼ်ၵဝ်ႇၵဝ်ႇ သုၼ်ႇလႆႈတႅပ်းတတ်းတူဝ်ၵဝ်ႇ (Right of Self-determination) တင်း  ဢမ်ႇၽၢတ်ႇဢွၵ်ႇ (Non-secession) ။ ပေႃးၸၢဝ်းၶိူဝ်းတင်းလၢႆးၶႂ်ႈလႆႈ သုၼ်ႇလႆႈတႅပ်းတတ်းတူဝ်ၵဝ်ႇ၊ ၶႂ်ႈလႆႈပိူင်ငဝ်ႈပိုင်းၸႄႈမိူင်းၵေႃႈ တေလႆႈပၼ်ၵတိဝႃႈ တိုၼ်းတေဢမ်ႇၽၢတ်ႇဢွၵ်ႇလႃးလႃး။\n\nၵူႈသွင် ဢၼ်လိူဝ်မႃးထႅင်ႈသမ်ႉ ပေႃးဝႃႈၸၢဝ်းၶိူဝ်းတင်းလၢႆ ၶႂ်ႈလႆႈၾႅတ်ႊၻရႄႊၸိုင် ႁႂ်ႈလႆႈတူၵ်းလူင်း DDR ၊ ပူတ်းၵွင်ႈ Disarmament ၊ ပူတ်းတပ်ႉ Demobilization ၊ ပေႃးယဝ်ႉၵေႃႈၶိုၼ်းၶဝ်ႈၼႂ်းတူင်ႇဝူင်း ပဵၼ်ၵူၼ်းဝၢၼ်ႈၶိုၼ်း Reintegration (မီးတီႈပွင်ႇဝၢင်းၶိူင်ႈၵွင်ႈၵၢင်ႇ)။ ပေႃးဝႃႈတူၵ်းလူင်းလႆႈ ၵၢၼ်လမ်ႇလွင်ႈၶိုၵ်ႉတွၼ်းလူင်ၼႆႉ ၼႂ်းပၢင်ၵုမ်လူင်ပၢင်လူင် တၢင်းၼႃႈၵေႃႈ ဢၼ်ၵိုတ်းၶၢင်ႉတၢင်ႇၸိူဝ်ႉတၢင်ႇပိူင်ၼၼ်ႉ ၵႄႈလိတ်ႈၵႂႃႇလွႆးလွႆးၵေႃႈလႆႈ။ ၼႂ်းဝူင်းၵၢၼ်ၽွင်းတၢင်းၶဝ် လၢတ်ႈၵၼ်ၼင်ႇၼႆ။\n\nၵဵဝ်ႇၵပ်းလွင်ႈၼႆႉ ၸဝ်ႈပၢႆးမေႃၵေႃႉၼိုင်ႈလၢတ်ႈဝႃႈ- လၢႆးပိူၼ်ႈၵႄႈၼႆႉ လုၵ်ႉတီႈငၢႆႈသေၵႂႃႇၸူးတီႈယၢပ်ႇလူး၊ ပိူင်ပဵၼ်သွင်ၵူႈၼႆႉ ဢုပ်ႇၵၼ်ၼႂ်းသီႇလိူၼ်သေ တေယဝ်ႉတူဝ်ႈၵႂႃႇဢမ်ႇၸႂ်ႈ၊ မၢင်ၽဝ်ႇၸၢင်ႈပဵၼ်သီႇပီၵွၼ်ႇ။ ၵမ်းၼႆႉ သမ်ႉတေမႃးၵႄႈလွင်ႈၼႆႉ ႁႂ်ႈမၼ်းယဝ်ႉတူဝ်ႈလႆႈ မၼ်းဢမ်ႇငၢႆႈငၢႆႈ-ဝႃႈၼႆ။\n\nၸုမ်းဢူၺ်းလီပွတ်းႁွင်ႇမိူဝ်ႈလဵဝ် မီးၸုမ်းဝႃႉ UWSP/UWSA ၊ ၸုမ်းမိူင်းလႃး NDAA ၊ ၸုမ်းတႆး SSPP/SSA ၊ ၸုမ်းၵဝ်ႈၵၢင်ႉ MNDAA ၊ ၸုမ်းတဢၢင်း PSLF/TNLA ၊ ၸုမ်းၶၢင် KIO/KIA ၊ ၸုမ်းရၶႅင်ႇ AA ၸိူဝ်း။ ယၢမ်းလဵဝ် ၸုမ်း UNFC ၵိုတ်းၸုမ်းမွၼ်း NMSP ၊ ယၢင်းလႅင် KNPP ၵွပ်ႈဝႃႈၸုမ်းတႆး SSPP/SSA ထွၼ်တူဝ်ဢွၵ်ႇ မိူဝ်ႈပူၼ်ႉမႃးဢမ်ႇႁိုင်ၼႆႉ။"
  },
  {
    "title": "လူင်ပွင်ၸိုင်ႈထႆး ႁႂ်ႈႁႅင်းၵၢၼ်ႁဵတ်းဝတ်းဝႂ်ၸွမ်းၶၵ်ႉတွၼ်ႈလႄႈ ၶၢဝ်းယၢမ်းဢၼ်မၵ်းမၼ်ႈဝႆႉ",
    "content": "ၸွမ်ၽွင်းလူင်လႄႈ ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး တိုၵ်းသူၼ်းႁႂ်ႈႁႅင်းၵၢၼ် ဢွၼ်ၵၼ်ႁဵတ်းဝတ်းဝႂ်ၸွမ်း ၶၵ်ႉတွၼ်ႈလႄႈ ၶၢဝ်းယၢမ်းဢၼ်မၵ်းမၼ်ႈဝႆႉၼၼ်ႉ ။\n\nဝၼ်းတီႈ 28/08/2017 ၸွမ်ၽွင်းလူင်မိူင်းထႆး ၸွမ်သိုၵ်းလူင်ပရႃႊယုတ်း ၸၼ်ႊဢူဝ်ႊၶျႃႊ ၾၢင်ႉထိုင်ႁႂ်ႈ ႁႅင်းၵၢၼ် ႁဵတ်းၸွမ်းၶၵ်ႉတွၼ်ႈၸွမ်းၼင်ႇ ၶၢဝ်းယၢမ်းဢၼ်လူင်ပွင်ၸိုင်ႈ မၵ်းမၼ်ႈဝႆႉၼၼ်ႉ ဝႃႈၼႆ။\n\nၸွမ်သိုၵ်းလူင် ပရႃႊယုတ်ႊ ၸၼ်ႊဢူဝ်ႊၶျႃႊ လၢတ်ႈဝႃႈ -  “ ႁႂ်ႈႁႅင်းၵၢၼ်ဢွၼ်ၵၼ်ၶတ်းၸႂ် ႁဵတ်းဝတ်းဝႂ်ႁႂ်ႈ ယဝ်ႉတူဝ်ႈ ၸွမ်းၼင်ႇၶၢဝ်းယၢမ်းဢၼ်မၵ်းမၼ်ႈ ပေႃးပူၼ်ႉၶၢဝ်းယၢမ်းယဝ်ႉၸိုင် တေဢမ်ႇၶႂၢၵ်ႈၶၢဝ်းယၢမ်း ဢမ်ႇယွၼ်ႇယၢၼ်းပၼ် ထႅင်ႈယဝ်ႉ။ ပိူဝ်ႈတႃႇဢမ်ႇႁႂ်ႈမီးလွင်ႈပူၼ်ႉပႅၼ်သုၼ်ႇလႆႈ ၊ ၵိၼ်ၸိၵ်းတွၵ်ႇၸွၵ်းၼိူဝ်ႁႅင်းၵၢၼ်ၼၼ်ႉၵေႃႈ လႆႈသင်ႇႁႂ်ႈ ၸဝ်ႈၼႃႈတီႈႁဵတ်းၸွမ်းၼင်ႇပၵ်းပိူင်မၢႆမီႈ ” ။\n\nႁွင်ႈၵၢၼ်ၾၢႆႇႁႅင်းၵၢၼ်ပိုၼ်ၽၢဝ်ႇမိူဝ်ႈဝၼ်းတီႈ 28/08/2017 ဝႃႈၸဝ်ႈၼႃႈတီႈလႆႈတွင်ႈထၢမ် လွင်ႈပဵၼ် ပေႃႈလဵင်ႉ /မႄႈလဵင်ႉ လုၵ်ႈလဵင်ႉၵၼ်တႄႉတႄႉ  မီးပေႃႈလဵင်ႉ / မႄႈလဵင်ႉ (ၼၢႆးၸၢင်ႈ) ဢၼ်ထုၵ်ႇမႅၼ်ႈမီး 130,000 ၵေႃႉ ၵူၼ်းႁႅင်းၵၢၼ် ဢၼ်ထုၵ်ႇမႅၼ်ႈၽၢၼ်ႇပူၼ်ႉလွင်ႈထတ်းထွင်မီး 481,000 ၵေႃႉ ၊ ဢၼ်ဢမ်ႇၽၢၼ်ႇသမ်ႉ  မီး 12,000 ၵေႃႉ ။\n\nၽူႈၸိူဝ်းဢၼ်ၽၢၼ်ႇ ယဝ်ႉၼၼ်ႉ ႁႂ်ႈၵႂႃႇၸၢႆႇငိုၼ်းၵႃႈ CI လႄႈ ဝႂ်ႁပ်ႉႁဵတ်းၵၢၼ် တီႈ 7ven eleven တႄႇဢဝ်ဝၼ်းတီႈ 28 /08/2017 ထိုင် 31/12/2017 သိုပ်ႇၼၼ်ႉ တေၶိၼ်းၵႂႃႇႁဵတ်းတီႈသုၼ် ႁဵတ်းဝတ်း တႄႇဝၼ်းတီႈ 15/09/2017 ၼႆႉၵႂႃႇ ။  ၵႃႈၸႂ်ႉၸၢႆႇဢၼ်တေလႆႈသဵင်ႈ  တီႈ 7ven eleven 310 ဝၢတ်ႇ ၊ ၵႃႈဝႂ်ႁဵတ်း ၵၢၼ် 560 ဝၢတ်ႇ ၊ ၵႃႈဝီႊသႃႊ 500 ဝၢတ်ႇ၊ၵႃႈထတ်းပၢႆးယူႇလီ 500 ဝၢတ်ႇ ၊ၵႃႈႁပ်ႉႁွင်းပၢႆးယူႇလီ 500 ဝၢတ်ႇ ။\n\nဝႃႊရႃႊၼူၼ်ႊ ပီႊတီႊဝၼ်ႊ ၸဝ်ႈၼႃႈတီႈႁွင်ႈၵၢၼ်ၾၢႆႇၸတ်းႁႃၵၢၼ်ငၢၼ်း လၢတ်ႈဝႃႈ -  “  ႁႂ်ႈပေႃႈလဵင်ႉၼၢႆးၸၢင်ႈလႄႈ လုၵ်ႈၸၢင်ႈ (လုၵ်ႈလဵင်ႉ) ဢွၼ်ၵၼ်ၵႂႃႇႁဵတ်းၸွမ်းၼင်ႇၶၵ်ႉတွၼ်ႈလႄႈ ၶၢဝ်းယၢမ်းဢၼ်မၵ်းမၼ်ႈဝႆႉ  ပေႃးပူၼ်ႉၶၢဝ်း ယၢမ်းယဝ်ႉၸိုင်တေဢမ်ႇႁဵတ်းပၼ်ယဝ်ႉ တေလႆႈပွၵ်ႈၶိုၼ်းမိူဝ်း ပေႃးၶႂ်ႈၶဝ်ႈမႃး မိူင်းထႆးၶိုၼ်းၵေႃႈ တေလႆႈႁဵတ်း MOU သေၶိုၼ်းၶဝ်ႈမႃး”  ဝႃႈၼႆ။\n\nႁွင်ႈၵၢၼ်ဢၼ်ႁပ်ႉႁဵတ်းပၼ်ဝတ်းႁႅင်းၵၢၼ်ဢၼ်လုၵ်ႉမိူင်းႁူမ်ႈတုမ်မၢၼ်ႈမႃးၼၼ်ႉ မီး 9 တီႈ မိူၼ်ၼင်ႇ သမုထ်ႊသႃႊ ၶွၼ်ႊ၊ သမုထ်ႊပရႃႊၵၢၼ်ႊ၊ ၵဵင်းႁၢႆး၊ တၢၵ်ႇ၊ ရႃႊၼွင်ႊ၊ ၵဵင်းမႆႇ၊ ၼၶွၼ်ႊသဝၼ်လႄႈ သူင်ႊၶလႃ ၸိူဝ်းၼႆႉ ။\n\nၵူၼ်းၸိူဝ်းၵႂႃႇပၼ်ၸဝ်ႈၼႃႈတီႈ ၸွပ်ႇထတ်းသေဢမ်ႇၽၢၼ်ႇ ၸိုဝ်ႈ ပေႃႈလဵင်ႉ၊ မႄႈလဵင်ႉ၊ လုၵ်ႈလဵင်ႉ၊ တီႈႁဵတ်းၵၢၼ် ဢၼ်ထုၵ်ႇမႅၼ်ႈ ၸိူဝ်းၼၼ်ႉတေလႆႈဢွၵ်ႇမိူင်းထႆး ပွၵ်ႈမိူဝ်းဝၢၼ်ႈၽႂ်မိူင်းမၼ်း။ ၵူၼ်းမိူင်းၶႅမ်ႊၿေႃႊတီႊယိူဝ်ႊ၊ လၢဝ်းၵေႃႈပွၵ်ႈမိူဝ်းၵူႈဝၼ်း မီးၵႂႃႇၵူၼ်း 5 – 6 ႁဵင်ယဝ်ႉ ဝႃႈၼႆ။\n\nPhoto : Chiang Mai News  / Pra Cha Chat"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 29/08/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 41.09 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1362.00 ပျႃး၊ ငိုၼ်းၶႄႇ 1 ယႅၼ်ႉ = 206.13 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။\n\nၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 29/08/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 28/08/2017 ငိုၼ်းထႆး 1 ဝၢတ်ႇ = 40.9 ပျႃး၊ ငိုၼ်းတေႃႊလိူဝ်ႊ(US)  1 တေႃႊလိူဝ်ႊ = 1361.00  ပျႃး၊ ငိုၼ်းၶႄႇ 1 ယႅၼ်ႉ = 204.6 ပျႃး။"
  },
  {
    "title": "သင်ၶတႆးတင်း ပီႈၼွင်ႉတၵ်ႉၵႃႇသတ်ႉထႃး ၵုင်းထဵပ်ႈ(မိူင်းၵွၵ်ႇ) ႁူမ်ႈၵၼ် တၢၼ်းငိုၼ်းၵမ်ႉထႅမ် ၵၢၼ်ႁဵၼ်း သင်ၶတႆး 53 တူၼ်ပၢႆ",
    "content": "ၸုမ်းသင်ၶတႆး လုၵ်ႈႁဵၼ်းၸၼ်ႉၸွမ် မိူင်းၵွၵ်ႇ တင်းပီႈၼွင်ႉတၵ်ႉၵႃႇသတ်ႉထႃး ႁူမ်ႈၵၼ် လူႇတၢၼ်းငိုၼ်းၵမ်ႉထႅမ် ပၼ်ၵၢၼ်ႁဵၼ်း သင်ၶတႆး ဢၼ်မႃးၶိုၼ်ႈႁဵၼ်းၸၼ်ႉၸွမ် တီႈၼႂ်းၵုင်းထဵပ်ႈ(မိူင်းၵွၵ်ႇ) တႃႇ 53 တူၼ်။\n\nဝၼ်းတီႈ 27/08/2017 ယၢမ်းဝၢႆးဝၼ်း 12:30 မူင်းၼၼ်ႉ ၸုမ်းသင်ၶတႆး လုၵ်ႈႁဵၼ်းၸၼ်ႉၸွမ် မိူင်းၵွၵ်ႇ ဢွၼ် ႁူဝ်ၼမ်းၼႃႈ ပီႈၼွင်ႉတၵ်ႉၵႃႇသတ်ႉထႃး ၼႂ်းမိူင်းၵွၵ်ႇ လူႇတၢၼ်းငိုၼ်းၵမ်ႉထႅမ် ၵၢၼ်ႁဵၼ်း သင်ၶတႆး ၸုပ်ႈတီႈ 13 တီႈဝတ်ႉမႂ်ႇ (ဝတ်ႉတႆး) သႃထုပရႃႇတဵတ်ႇ မိူင်းၵွၵ်ႇ ၸိုင်ႈထႆး။ ၼင်ႇႁိုဝ် တေပဵၼ်ႁႅင်းၸႂ် လုၵ်ႈႁဵၼ်းသင်ၶတႆး ၸုပ်ႈ မႂ်ႇၸိူဝ်း ဢွၵ်ႇ ႁဵၼ်းလိၵ်ႈၼွၵ်ႈမိူင်း ဝႃႈၼႆ။\n\nၸဝ်ႈၶူးၼေႃႇလႅင်း တေႇၸၺႃႇၼ ၽူႈၵိူဝ်းၵုမ်/ ၾၢႆႇႁႃငိုၼ်းတိုၼ်း ၵမ်ႉထႅမ်လုၵ်ႈႁဵၼ်းသင်ၶတႆး ၸုမ်းသင်ၶတႆး လုၵ်ႈႁဵၼ်းၸၼ်ႉၸွမ် မိူင်းၵွၵ်ႇ လၢတ်ႈဝႃႈ “ ၼႂ်းပီ 2017 ၼႆႉ သင်ၶတႆးႁဝ်း ဢၼ်ၶဝ်ႈမႃးႁဵၼ်းၼႂ်းမိူင်းထႆး တီႈၵုင်း ထဵပ်ႈၼႆႉ မီး 53 တူၼ်။ ၼႂ်း 53 တူၼ်ၼၼ်ႉ ဢၼ်ၶိုၼ်ႈၸၼ်ႉ B.A 45 တူၼ်၊ ၸၼ်ႉ M.A 8 တူၼ်။ ပီၼႆႉ ၸၼ်ႉ B.A သမ်ႉ လႆႈၵမ်ႉထႅမ်ငိုၼ်း ၼိုင်ႈၸဝ်ႈလႂ် 5,000 ဝၢတ်ႇ၊ ၸၼ်ႉ M.A သမ်ႉ 7,000 ဝၢတ်ႇ။ ဢၼ်ႁဝ်းၶႃႈ တၢၼ်း ငိုၼ်းၵမ်ႉထႅမ် ၵၢၼ်ႁဵၼ်းၼႆႉ ၸွမ်းၼင်ႇ ႁဝ်းၶႃႈ ပွင်ပဵၼ်လႆႈ ႁႂ်ႈမၼ်းပေႃးၵုမ်ႇထူၼ်ႈတင်းမူတ်းတႄႉၵေႃႈ ဢမ်ႇ ၵုမ်ႇၼင်ႇၵဝ်ႇ။ ယိူင်းဢၢၼ်းတႄႉ ႁဝ်းၶႃႈ ပၼ်ႁႅင်း ယုၵ်ႉယွင်ႈၼမ်ႉၸႂ်ၵၼ် ထႅင်ႈၾၢႆႇၼိုင်ႈၵေႃႈ တင်းတၵ်ႉၵႃႇ တႆးႁဝ်း ဢွၼ်ႁူဝ်ၼမ်းၼႃႈၵၼ်သေ ယုၵ်ႉယွင်ႈ သႃ သၼႃ၊ ယုၵ်ႉယွင်ႈ သင်ၶၸဝ်ႈ ႁႂ်ႈပေႃးမီးႁႅင်းၸႂ် ၸဵမ်ၸိူဝ်းၼႆႉ ၸင်ႇဢွၼ်ၵၼ်ၸတ်းႁဵတ်း” ဝႃႈၼႆ။\n\nၸုမ်းသင်ၶတႆး လုၵ်ႈႁဵၼ်းၸၼ်ႉၸွမ် မိူင်းၵွၵ်ႇ ဢွၼ်ၸတ်းႁဵတ်းမႃး ပၢင်လူႇတၢၼ်းငိုၼ်းၵမ်ႉထႅမ် လုၵ်ႈႁဵၼ်း သင်ၶတႆး တႄႇဢဝ် ၸုပ်ႈ(1) ထိုင် ၸုပ်ႈ (13) ၼႆႉ မီးၵႂႃႇယဝ်ႉ 200 ပၢႆ။\n\nၸဝ်ႈၶူးၼေႃႇလႅင်း တေႇၸၺႃႇၼ လၢတ်ႈဝႃႈ ပၢင်လူႇတၢၼ်းငိုၼ်းၵမ်ႉထႅမ် သင်ၶတႆးႁဝ်းၶႃႈၼႆႉ ၼိုင်ႈပီ ၼိုင်ႈပွၵ်ႈ ပဵၼ်သင်ၶတႆး ၸုပ်ႈမႂ်ႇ ဢၼ်လုၵ်ႉမိူင်းတႆးႁဝ်းသေမႃး။ မိူဝ်ႈပီ 2016 ၼၼ်ႉ ၸၼ်ႉ Ph.D မီး 2 ၸဝ်ႈ လႆႈၵမ်ႉထႅမ် ပၼ် ၼိုင်ႈၸဝ်ႈ 10,000 ဝၢတ်ႇ။ ၵူၺ်းၵႃႈ ပီၼႆႉ ၸၼ်ႉ Ph.D ဢမ်ႇမီး။ ပီ 2017 ၼႆႉသမ်ႉ လုၵ်ႈႁဵၼ်းသင်ၶတႆး ၶႂ်ႈ ဝႃႈၼမ်လိူဝ်ၵူႈပီပူၼ်ႉမႃးၼၼ်ႉ ဝႃႈၼႆ။\n\nသင်ၶတႆး ၵမ်ႈၼမ် ၸိူဝ်းၵႂႃႇၶိုၼ်ႈႁဵၼ်း ၸၼ်ႉၸွမ် တီႈမိူင်းၵွၵ်ႇ ၸိုင်ႈထႆးသမ်ႉ မိူၼ်ၼင်ႇ ၸၼ်ႉၸွမ် မႁႃမူင်းၵုတ်ႇ၊ ၸၼ်ႉၸွမ်မႁႃၵျူးလႃးလူင်းၵွၼ်း၊ ၸၼ်ႉၸွမ်သယၢမ်၊ ၸၼ်ႉၸွမ်ဢေးပႅၵ်ႇလႄႈ ၸၼ်ႉၸွမ်မႁိတူလ်း ၸဵမ်ၸိူဝ်း ၼႆႉ။ တေႃႈလဵဝ် သင်ၶတႆး ဢၼ်ၶိုၼ်ႈႁဵၼ်းၸၼ်ႉၸွမ်ဝႆႉ မိူၼ်ၼင်ႇ B.A M.A လႄႈ Ph.D တင်းမူတ်း မီးမွၵ်ႈ 170 တူၼ် ဝႃႈၼႆ။"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 28/08/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.75 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1353.00 ပျႃး၊ ငိုၼ်းၶႄႇ 1 ယႅၼ်ႉ = 203.92 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။\n\nၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 28/08/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 27/08/2017 ငိုၼ်းထႆး 1 ဝၢတ်ႇ = 40.79 ပျႃး၊ ငိုၼ်းတေႃႊလိူဝ်ႊ(US)  1 တေႃႊလိူဝ်ႊ = 1361.00  ပျႃး၊ ငိုၼ်းၶႄႇ 1 ယႅၼ်ႉ = 204.29 ပျႃး။"
  },
  {
    "title": "ၶႅၵ်းဢွၵ်ႇတၢင်းႁူႉသၽႃႇဝ ဢၼ်လုၵ်ႈဢွၼ်ႇပႃးမႃး",
    "content": "ၵႂၢမ်းၼမ်း\n\nလုၵ်ႈဢွၼ်ႇၼႆႉတၢင်းႁူႉယႂ်ႇသေၵူၼ်းလူင်ယဝ်ႉ။ ၶေႃႈၵႂၢမ်းၶေႃႈၼႆႉ ၽူႈဢၼ်တေယွမ်းႁပ်ႉမၼ်း လႅပ်ႈတေမီးယူႇ။ ၵူၺ်းၵမ်ႈဢေႇ။ ၽႂ်ၽႂ်ၵေႃႈတေဝႃႈ ဢမ်ႇပဵၼ်လႆႈလေႃႇ လုၵ်ႈဢွၼ်ႇၵူၺ်း ဝႃႈတၢင်းႁူႉယႂ်ႇသေ ၵူၼ်းလူင်ၼႆႉ ဢမ်ႇ ၸႂ်ႈပိူင်မၼ်း။ ၽႂ်ၽႂ်ၵေႃႈတေထဵင်။ တေႃႈၼင်ႇၵႂၢမ်းၵူၼ်းလူင်တႆးၶဝ် ယင်းၵႆႉလၢတ်ႈၵၼ်ဝႃႈ “ၵဝ်ႁၼ် တွင်ႉၾႃႉ သွမ်ႇ ဢွၼ်တၢင်းမႂ်းဢိူဝ်” ၼႆ ႁင်းလုၵ်ႈဢွၼ်ႇၶဝ်မႃးႁၢၼ်ႉတေႃႇ ထိုင်ဝၼ်းမိူဝ်းၼႆႉ။ တေႃႇထိုင်မိူဝ်ႈလဵဝ် ၸိူဝ်းဢၼ် ႁၼ်ထိုင်ဝႃႈ လုၵ်ႈဢွၼ်ႇၼႆႉတၢင်းႁူႉယႂ်ႇသေၵူၼ်းလူင်ၼႆ တေဢမ်ႇမီး၊ ၸိူဝ်းဢၼ်ႁပ်ႉႁၼ်ၵေႃႈ လႅပ်ႈတိုၵ်ႉဢေႇ မၢင်တႄႉ ၼႂ်းတူင်ႇဝူင်းတႆးႁဝ်း။\n\nလိူဝ်သေၼႂ်းတူင်ႇဝူင်းတႆးယဝ်ႉ ဢၼ်ပဵၼ်တၢင်ႇတူင်ႇဝူင်းၵူၼ်းၼၼ်ႉ မိူၼ်ၼင်ႇ မိူင်းဝၼ်းတူၵ်းလႄႈ တၢင်ႇမိူင်း ၶဝ်တႄႉ ႁၼ်ထိုင်ဝႃႈလုၵ်ႈဢွၼ်ႇၼႆႉ ပဵၼ်ၵႅဝ်ႈသႅင်မီးၵႃႈၶၼ်လူင်ဢၼ်ၼိုင်ႈယဝ်ႉ၊ လုၵ်ႈဢွၼ်ႇၼႆႉ မီးတၢင်းႁူႉ ယႂ်ႇသေ ၵူၼ်းလူင်ယဝ်ႉ ၼႆ ဢွၼ်ၵၼ်ယိုၼ်ယၼ် ႁပ်ႉၶၢမ်ႇသေ ပူၵ်းပွင်လုမ်းလႃးပၼ်လုၵ်ႈဢွၼ်ႇ ၶဝ်မႃးယဝ်ႉ။ လိူဝ်ၼၼ်ႉ ၶဝ်ယင်းမီးပၵ်းပိူင်မၢႆမီႈဢၼ်ႁႄႉၵင်ႈပၼ်လုၵ်ႈဢွၼ်ႇၶဝ်လူးၵွၼ်ႇ။ သင်ၸိူဝ်ႉဝႃႈၽႂ် မႃးပူၼ်ႉပႅၼ် ပၵ်းပိူင်လုၵ်ႈဢွၼ်ႇၼၼ်ႉၸိုင် ယင်းထုၵ်ႇဢဝ်လိူင်ႈၼၵ်းၼၵ်းၼႃၼႃလူးၵွၼ်ႇယဝ်ႉ။\n\nၸိူင်ႉႁိုဝ်လႄႈဝႃႈလုၵ်ႈဢွၼ်ႇၼႆႉတၢင်းႁူႉယႂ်ႇ\n\nၸိူင်ႉႁိုဝ်လႄႈဝႃႈ လုၵ်ႈဢွၼ်ႇၼႆႉတၢင်းႁူႉယႂ်ႇသေၵူၼ်းလူင်၊ သၢၵ်ႈသေမၼ်းလူးမီးလႂ်၊ ႁဵတ်းႁိုဝ် ပဵၼ်ၸိူင်ႉႁိုဝ်ၼႆ ယင်းတေထၢမ်ၵၼ်ၵႂင်ၸႂ်ယူႇၶိူဝ်းၶိူဝ်းယႂ်းယႂ်း ႁင်းၽႂ်မၼ်းယူႇ။ ယဝ်ႉၵေႃႈၵူႈၵေႃႉယင်းတေၶႂ်ႈႁူႉ လွင်ႈတၢင်းမၼ်း လွင်ႈဢၼ်လုၵ်ႈဢွၼ်ႇၶဝ်ႁဵတ်းလႆႈ ပဵၼ်လႆႈၼၼ်ႉယူႇ။ ၸဵမ်မိူဝ်ႈလၢတ်ႈဝႃႈ လုၵ်ႈဢွၼ်ႇၼႆႉ တၢင်းႁူႉယႂ်ႇၼႆယဝ်ႉ ၼၼ်ႉ ယွၼ်ႉပိူဝ်ႈဝႃႈ မီးငဝ်ႈႁၢၵ်ႈသၢၵ်ႈသေႇမၼ်းလႆၢယၢင်ႇယဝ်ႉ။ မိူၼ်ၸိူင်ႉၼင်ႇ -ၽူႈမီးတၢင်းႁူႉလူင်ၵုၼ်ႇၽူးသျႅတ်ႉလႄႈ ၸၢႆးဢွၼ်ႇဢႃႇယူႉၸဵတ်းၶူပ်ႇ ၵုၼ်ႇၽူးသျႅတ်ႉ ၽူႈမီးတၢင်းႁူႉယႂ်ႇလူင်မိူင်းၶႄႇ ပေႃးလၢတ်ႈထိုင်ၸိုဝ်ႈမၼ်းၼႆႉ ၵူၼ်းဢၼ်ဢမ်ႇႁူႉ ၸၵ်းမၼ်း ၸဝ်ႈၼၼ်ႉလႅပ်ႈတေဢမ်ႇမီး။ ၵူၼ်းမိူင်းၶႄႇၶဝ် ၼပ်ႉယမ်မၼ်းၼင်ႇၽြႃးသူႇၼိုင်ႈ တေႃႇထိုင် ယၢမ်းလဵဝ်။ ၸိူဝ်းႁဝ်းၼႂ်းလူၵ်ႈၵေႃႈ ဢွၼ်ၵၼ်လဵပ်ႈႁဵၼ်းတိုဝ်းၵမ်ၸွမ်းၶေႃႈသင်ႇသွၼ်မၼ်းယူႇ ၽႂ်ၽႂ်မၼ်းမၼ်း တေႃႇထိုင် ယၢမ်းၼႆႉၼင်ႇၵဝ်ႇ။\n\nဝၼ်းၼိုင်ႈမိူဝ်ႈမၼ်းလူင်းပႆလႄႇၼႂ်းဝၢၼ်ႈၼႂ်းမိူင်းၼၼ်ႉ မၼ်းၸင်ႇၵႂႃႇ ၺႃးၸၢႆးဢွၼ်ႇၵေႃႉၼိုင်ႈ တိုၵ်ႉလဵၼ်ႈ တၢင်းလဵၼ်ႈယူႇ ႁိမ်းၵၢင်တၢင်းၼၼ်ႉၶႂၢင်တၢင်းမၼ်းဝႆႉယူႇ ။ မၼ်းၸင်ႇဝူၼ်ႉဝႃႈ “ၸၢႆးဢွၼ်ႇၼႆႉ မၼ်းဢမ်ႇႁူႉယူဝ်ႉ ၵဝ်မႃးၼႆႉ” ၼႆသေ ၸႂ်ႉၸၢႆးဢွၼ်ႇၼၼ်ႉပၢႆႈပၼ်တၢင်းမၼ်းယဝ်ႉ။ ၸၢႆးဢွၼ်ႇၵေႃႈ ၸင်ႇၶိုၼ်းတွပ်ႇဝႃႈ “ ၶႃႈပႆႇ တၼ်းပၢႆႈပၼ်ၶႃႈ ၶႃႈတိုၵ်ႉလဵၼ်ႈတၢင်းလဵၼ်ႈယူႇဢေႃႈ” ၼႆယဝ်ႉ။\n\nၵုၼ်ႇၽူးသျႅတ်ႉၸႂ်ဢမ်ႇယၢဝ်းယဝ်ႉ ၸင်ႇလူင်းမႃႉမၼ်း ပႆမႃးၸူးၸၢႆးဢွၼ်ႇၼၼ်ႉယဝ်ႉ လၢတ်ႈတီႈၸၢႆးဢွၼ်ႇ ၼၼ်ႉဝႃႈ “ ၸၢႆးဢွၼ်ႇ ၸွင်ႇမႂ်းႁူႉၼႄႇဝႃႈၵဝ်ပဵၼ်ၽႂ် ” ၼႆ။\n\nၸၢႆးဢွၼ်ႇၸင်ႇတွပ်ႇၶိုၼ်းဝႃႈ “ ဢေႃႈ ဢမ်ႇႁူႉၶႃႈ ” ၼႆယဝ်ႉ။\n\nမၼ်းၸင်ႇၶိုၼ်းထၢမ်ၸၢႆးဢွၼ်ႇၼၼ်ႉဝႃႈ “ ၸွင်ႇမႂ်းယၢမ်ႈငိၼ်း ၸိုဝ်ႈဢၼ်ႁွင်ႉဝႃႈ ၵုၼ်ႇ ၽူးသျႅတ်ႉ ၽူႈဢၼ်မီး တၢင်းႁူႉယႂ်ႇ ၼႆၼၼ်ႉႁိုဝ် ”။\nၸၢႆးဢွၼ်ႇၼၼ်ႉ ၸင်ႇဝႃႈ “ ဢေႃႈ ယၢမ်ႈငိၼ်းၶႃႈဢေႃႈ၊ ဢေႃႈ ပဵၼ်လုင်းႁဝ်းၼႆႉၶႃႈဢေႃႈၼေႃ ဢၼ်ပိူၼ်ႈဝႃႈ ထၢမ်သင်ၵေႃႈတွပ်ႇလႆႈၵူႈဢၼ်ၼၼ်ႉ ”။\n\n“ၸႂ်ႈယဝ်ႉ ပဵၼ်ၵဝ်ၼႆႉၵမ်းလဵဝ်ယဝ်ႉၸၢႆးဢွၼ်ႇ” ၼႆ ႁင်းၸၢႆးဢွၼ်ႇၼၼ်ႉ ၶိုၼ်းယူႇယဝ်ႉ။\n\n“ ပေႃးၼၼ်ၶႃႈတေယွၼ်းထၢမ် လုင်းႁဝ်းၸွင်ႇလႆႈၶႃႈ ” ၼႆ ႁင်းၵုၼ်ႇၽူးသျႅတ်ႉၼၼ်ႉယဝ်ႉ။\n\nၵုၼ်ႇၽူးသျႅတ်ႉၵေႃႈၸင်ႇတွပ်ႇဝႃႈ “ ထၢမ်လႄႈၸၢႆးဢွၼ်ႇ မႂ်းၶႂ်ႈထၢမ်သင်ၵေႃႈထၢမ်လႃႈ၊ ဢၼ်ၵဝ်ဢမ်ႇတွပ်ႇလႆႈၼၼ်ႉတိုၼ်းဢမ်ႇမီး၊ ထၢမ်မႃးလႄႈၸၢႆးဢွၼ်ႇ ” ၼႆယဝ်ႉ။\n\nၵမ်းၼၼ်ႉ ၸၢႆးဢွၼ်ႇၸင်ႇထၢမ်ဝႃႈ “ၼိူဝ်ၵၢင်ႁၢဝ်ၼၼ်ႉ လၢဝ်မီးလၢႆလုၵ်ႈၶႃႈ” ၼႆယဝ်ႉ။\n\nၵုၼ်ႇၽူးသျႅတ်ႉၸင်ႇတွပ်ႇဝႃႈ “ ၸၢႆးဢွၼ်ႇ မႂ်းယႃႇထၢမ်ၼိူဝ်ၵၢင်ႁၢဝ် မၼ်းၵႆၼႃႇလူင်၊ ထၢမ်ဢၼ်ၸမ်ၸမ်မၼ်း ဢိတ်းၼိုင်ႈလႄႈ ၵဝ်တေတွပ်ႇပၼ်မႂ်းဢိူဝ်ႈ ” ၼႆႁင်းၸၢႆးဢွၼ်ႇသေ လုပ်ႈၶူၼ်ၵၢင်း မၼ်းယူႇယဝ်ႉ။ ၵမ်းၼၼ်ႉ ၸၢႆးဢွၼ်ႇၸင်ႇထၢမ်ဝႃႈ “ပေႃးၼၼ် ၶူၼ်ၵၢင်းလုင်းႁဝ်းၼၼ်ႉ မီးလၢႆသဵၼ်ႈၶႃႈ” ၼႆယဝ်ႉ။\n\nၵမ်းၼႆႉ ၵုၼ်ႇၽူးသျႅတ်ႈၽူႈမီးတၢင်းႁူႉယႂ်ႇၼႃႇၼႆၼၼ်ႉ ၸင်ႇတွပ်ႇဝႃႈ “ ဢႃ ၼႆႉတႄႉ ၸမ်ပူၼ်ႉၼႃႇလူင် မႂ်းယႃႇထၢမ် ” ၼႆယဝ်ႉ။  ၽူႈဢၼ်ထုၵ်ႇၶုၼ်ႁေႃၶမ်းလူင်ႁူၵ်းမိူင်းယုၵ်ႉတၢင်ႇဝႃႈ ပဵၼ်ၽူႈမီးတၢင်းႁူႉလူင်ၼႂ်းမိူင်းၶႄႇလႄႈ ဢၼ်ၸိူဝ်း ႁဝ်းတိုၵ်ႉဢွၼ်ၵၼ် ဢဝ်ၵုင်ႇဢဝ်မုၼ်ယူႇၼၼ်ႉ လိုၼ်းသုတ်းၵေႃႈမႃးသုမ်းၵႂၢမ်းထၢမ်လူင်ၸၢႆးဢွၼ်ႇ ဢႃယု ၸဵတ်းၶူပ်ႇၼၼ်ႉယဝ်ႉ။ လိူဝ်ၼၼ်ႉ တေၼႄသၢၵ်ႇသေႇမၼ်းထႅင်ႈလွင်ႈဝႃႈ လုၵ်ႈဢွၼ်ႇၼႆႉတၢင်းႁူႉၼမ်သေ ၵူၼ်းလူင်ၼႆၼၼ်ႉ။\n\nၸၢႆးဢွၼ်ႇလႄႈ ပေႃႈမၼ်းၸၢႆး\n\nၸၢႆးဢွၼ်ႇဢႃယုမွၵ်ႈႁူၵ်းၶူပ်ႇၶီႇႁိူဝ်းလွင်ႈလူင်းၸွမ်းၼမ်ႉၸွမ်းပေႃႈမၼ်းပွၵ်ႈၼိုင်ႈ။ မိူဝ်ႈၵႂႃႇႁိုင်ႇတၢၼ်ႇတၢၼ်ႇ ၼၼ်ႉယဝ်ႉၼၼ်ႉ မၼ်းၸင်ႇၵႂႃႇႁၼ်ႁၢၼ်ႇတူဝ်ၼိုင်ႈသေ ထၢမ်ၵေႃႉပဵၼ်ပေႃႈမၼ်း ဝႃႈ “ ပေႃႈ ပေႃႈ ႁဵတ်းသင် ႁၢၼ်ႇၼႆႉႁွင်ႉသဵင်ပေႉလင်ၶႃႈ ” ၼႆႁင်းပေႃႈမၼ်းယဝ်ႉ။\n“လုၵ်ႈၼႆႉၵေႃႈ ပေႉမႃးငိူဝ်ႈ ၵွပ်ႈပိူဝ်ႈၶေႃးမၼ်းယၢဝ်းၼၼ်ႉၼႃႇလုၵ်ႈ ” ၼႆယဝ်ႉ။\n\n“ ဢမ်ႇၸႂ်ႈၶႃႈယူဝ်ႉပေႃႈ၊ ပေႃးၼၼ် ႁဵတ်းသင်ဢိုင်းဢၢင်ႇၼႆႉ ၶေႃးမၼ်းသမ်ႉဢမ်ႇယၢဝ်း တင်းႁွင်ႉလင် ယူႇလႃႇ ” ၼႆႁင်းပေႃႈမၼ်းၶိုၼ်းယဝ်ႉ။\n“ ဢႃ ဢၢႆႈၼႆႉ မႂ်းထၢမ်ဢမ်ႇၶဝ်ႈလွင်ႈၶဝ်ႈလၢႆး၊ ၵႂႃႇ ၵႂႃႇ ယႃႇပေမေႃး ” ၼႆႁင်းလုၵ်ႈမၼ်းၶိုၼ်းယဝ်ႉ။\n\nသိုပ်ႇၵႂႃႇထႅင်ႈ လုၵ်ႈမၼ်းၵႂႃႇႁၼ်ၼေႃႇမႆႉဝွင်ယဝ်ႉ ထၢမ်ပေႃႈမၼ်းဝႃႈ “ ပေႃႈ ၼေႃႇၼၼ်ႉ ႁဵတ်းသင်မၼ်းမႅၼ်း ဢွၵ်ႇလိၼ်မႃးလႆႈၶႃႈလႃႇ ပေႃႈ ” ၼႆယဝ်ႉ။\n\nပေႃႈမၼ်းၸင်ႇတွပ်ႇဝႃႈ “ ဢေႃ ၼင်ႇၼႆၵေႃႈမႂ်းဢမ်ႇႁူႉ လုၵ်ႈၸၢႆးၵဝ်မႂ်းပေႉငိူဝ်ႈ၊ ၵွပ်ႈပိူဝ်ႈၼေႃႇၼႆႉ ပၢႆမၼ်း လႅမ်လႄႈ မၼ်းမႅၼ်းဢွၵ်ႇၸီႉၾႃႉဢိူဝ်ႈ ” ၼႆယဝ်ႉ။\n\nၵေႃႉပဵၼ်လုၵ်ႈၸင်ႇလၢတ်ႈႁင်းၵေႃႉပဵၼ်ပေႃႈမၼ်းဝႃႈ “ ႁဵတ်းသင် မိူဝ်ႈၶႃႈတင်းမႄႈႁဝ်းၵႂႃႇဢဝ်ႁဵပ်းပူၵ်ႇၼၼ်ႉ ႁူဝ်မၼ်းတမ်ႉဢမ်ႇလႅမ် တင်းၸီးဢွၵ်ႇလိၼ်မႃးလႆႈယူႇလႃႇ ပေႃႈ ” ၼႆယဝ်ႉ။\n\nသိုပ်ႇၵႂႃႇထႅင်ႈ ၵေႃႉပဵၼ်လုၵ်ႈဢွၼ်ႇၼၼ်ႉ ၸင်ႇၵႂႃႇႁၼ်မႃႉတူဝ်ၼိုင်ႈ လႅၼ်ႈယူႇၼိူဝ်ၵုင်းၼၼ်ႉ၊ မႃႉတူဝ်ၼၼ်ႉ လႅၼ်ႈၽၢႆၼႃႇ ၸၢႆးဢွၼ်ႇၸင်ႇထၢမ်ပေႃႈမၼ်းဝႃႈ “ ပေႃႈ ႁဵတ်းသင်မႃႉတူဝ်ၼၼ်ႉ ပေႉလႅၼ်ႈၽၢႆလႃႇပေႃႈ ” ၼႆယဝ်ႉ။\n\nပေႃႈမၼ်းၸင်ႇတွပ်ႇဝႃႈ “ ဢႃႈလူဝ်ႈ ၼႆႉၵူၺ်းၵေႃႈမႂ်းဢမ်ႇႁူႉ၊ ယွၼ်ႉပိူဝ်ႈမၼ်းမီးသီႇၶႃဢိူဝ်ႈ မႂ်းဝႃႈ ” ၼႆယဝ်ႉ။\n\nယဝ်ႉၵေႃႈ ၸၢႆးဢွၼ်ႇၸင်ႇလၢတ်ႈႁင်းပေႃႈမၼ်းဝႃႈ “ ပေႃးၼၼ်ၶူင်ႇမီးသီႇၶႃ တမ်ႉဢမ်ႇမေႃလႅၼ်ႈလႃႇ ပေႃႈ ” ၼႆယဝ်ႉ။\n\n“ ပေႃး ပေႃး လုၵ်ႈ ပေႃႈၶၢၼ်ႉတွပ်ႇၼႃႇယဝ်ႉ။ ၵႂႃႇႁႃးမိူဝ်းႁိူၼ်းၶိုၼ်းလႃႈ” ၼႆ ႁင်းၵေႃႉပဵၼ်လုၵ်ႈမၼ်းယဝ်ႉ။\n\nမိူဝ်ႈမိူဝ်းထိုင်ႁိူၼ်းယဝ်ႉၼၼ်ႉ ၵေႃႉပဵၼ်လုၵ်ႈၸင်ႇႁၼ်ၽၵ်းၽႆႇမီးယူႇတႂ်ႈႁိူၼ်းၶဝ်ၼၼ်ႉ ၸင်ႇထၢမ်ပေႃႈ မၼ်းဝႃႈ “ ပေႃႈ ပေႃႈ ႁဵတ်းသင်ၽၵ်းၽႆႇတႂ်ႈၶဵင်ႇၼမ်ႉၼႆႉ ပေႉမႃးဢွၵ်ႇလီၶႃႈလႃႇပေႃႈ ” ၼႆယဝ်ႉ။\n\nၵေႃႉပဵၼ်ပေႃႈၼၼ်ႉ ၸင်ႇတွပ်ႇဝႃႈ “ ၵွပ်ႈပိူဝ်ႈၼမ်ႉယမ်းမၼ်းယူႇ ၵူႈဝၼ်းၵူႈဝၼ်း လႄႈ မၼ်းၸင်ႇဢွၵ်ႇလီ ဢိူဝ်ႈ ဢၢႆႈဢိူဝ်ႉ၊ ၼႆႉၵူၺ်းၵေႃႈ မႂ်းဢမ်ႇႁူႉႁႃႉ ” ၼႆယဝ်ႉ။\n\nၵမ်ႈၼၼ်ႉ ၵေႃႉပဵၼ်လုၵ်ႈၼၼ်ႉ ၸင်ႇၶိုၼ်းလၢတ်ႈႁင်းပေႃႈမၼ်းဝႃႈ “ဢမ်ႇႁူႉၶႃႈပေႃႈ၊ ၵူၺ်းၵႃႈ ၶႃႈၶႂ်ႈထၢမ် ပေႃႈ ႁဝ်းထႅင်ႈၶေႃႈၼိုင်ႈၵူၺ်းယဝ်ႉ၊ ႁဵတ်းသင်ၵွၵ်းႁူဝ်ပေႃႈႁဝ်း ယမ်းၼမ်ႉယူႇၵူႈဝၼ်းၵူႈဝၼ်း တမ်ႉဢမ်ႇဢွၵ်ႇလီ၊ ၵွၵ်း ႁူဝ်ပေႃႈႁဝ်းတင်းလွမ်ႈယူႇလႃႇပေႃႈ” ၼႆသေ ဢဝ်ပေႃႈမၼ်းဢမ်ႇၸၢင်ႈတၵ်းသဵင် သုမ်းလုၵ်ႈၸၢႆး မၼ်းထႅင်ႈၵမ်း ၼိုင်ႈယူႇယဝ်ႉ။\n\nၸၢႆးဢွၼ်ႇလႄႈၸဝ်ႈၶူးသီႇရိထမ်ႇမ (ဝဵင်းဢိၼ်း)\n\nၸဝ်ႈၶူးသီႇရိထမ်ႇမ(ဝဵင်းဢိၼ်း)ၼႆႉ ပဵၼ်ၽူႈဢၼ်လူင်ႉလႅၼ်ႇတြႃး ၽြႃးပဵၼ်ၸဝ်ႈ ၸဝ်ႈၼိုင်ႈလႄႈ ၽူႈဢၼ် ပိုၼ်ၽႄႈသႃႇသၼႃႇၽြႃးပဵၼ်ၸဝ်ႈ၊ ပဵၼ်ၽူႈဢၼ်မီးတၢင်းႁူႉယႂ်ႇ တၢင်းႁၼ်ၵႂၢင်ႈ၊ ပဵၼ်ၸဝ်ႈဢၼ် လႄႇ ၸွတ်ႇမိူင်းတႆးသေ ႁႃတိုၵ်းသူၼ်းႁေႃးတြႃးသင်ႇသွၼ် ၵူၼ်းၼုမ်ႇၵူၼ်းထဝ်ႈတီႈၼိုင်ႈယဝ်ႉတီႈၼိုင်ႈ ဢမ်ႇ လိုဝ်ႈဢမ်ႇသဝ်း။ ပဵၼ်ၸဝ်ႈဢၼ်ႁဝ်းၶဝ်လႆႈပိုင်ႈဢိင်ၸႂ်ယႂ်ႇတူၼ်ၼိုင်ႈ။ ၽူႈလႂ်ဢၼ်ဢမ်ႇႁူႉၸၵ်းမိုတ်ႈၵိုဝ်းမၼ်း ၸဝ်ႈၼႆ ဢမ်ႇၶႂ်ႈမီး။ ၸိူဝ်းဢမ်ႇယၢမ်ႈထူပ်းတူဝ်ၵေႃႈ ၸိုဝ်ႈသဵင်တႄႉတိုၼ်းယၢမ်ႈငိၼ်း၊ ယၢမ်ႈထွမ်ႇတြႃးမၼ်း ၸဝ်ႈယဝ်ႉ။\n\nဝၼ်းၼိုင်ႈမိူဝ်ႈမၼ်းၸဝ်ႈလူင်းပၼ်တၢင်းႁူႉလုၵ်ႈဢွၼ်ႇၶဝ် တီႈႁူင်းႁဵၼ်းလင်ၼိုင်ႈၼၼ်ႉ လုၵ်ႈဢွၼ်ႇၶဝ် ၸင်ႇမႃး ထၢမ်ၸဝ်ႈၶူးဝႃႈ “ၸဝ်ႈၶူး ၸဝ်ႈၶူး ႁူဝ်ၸႂ်ၸဝ်ႈၶူးႁဝ်းမီးၾၢႆႇလႂ် ၸွင်ႇႁူႉၶႃႈ ” ၼႆယဝ်ႉ။\n\nၸဝ်ႈၶူးၵေႃႈ ၸင်ႇၵမ်းတီႈၼႃႈဢူၵ်းၾၢႆႇသၢႆႉမၼ်းၸဝ်ႈသေတွပ်ႇဝႃႈ “ ႁူဝ်ၸႂ်ၸဝ်ႈၶူးႁဝ်းမီး ၾၢႆႇသၢႆႉ ၼႆႉဢိူဝ်ႈ လုၵ်ႈဢွၼ်ႇ” ၼႆယဝ်ႉ။\n“ ဢမ်ႇၸႂ်ႈၶႃႈ” လုၵ်ႈဢွၼ်ႇၶဝ် တွပ်ႇထဵင်ၸဝ်ႈၶူးၶိုၼ်း။\n\nၵမ်းၼၼ်ႉ ၸဝ်ႈၶူးၸင်ႇၶိုၼ်းတွပ်ႇဝႃႈ “ပေႃးၼၼ် မီးၾၢႆႇၶႂႃဢိူဝ်ႈ လုၵ်ႈဢွၼ်ႇ ” ၼႆယဝ်ႉ။\n\nၵမ်ႈၼႆႉၵေႃႈ လုၵ်ႈဢွၼ်ႇၶဝ်ၶိုၼ်းတွပ်ႇဝႃႈ “ ဢမ်ႇၸႂ်ႈၶႃႈ ” ၼႆယဝ်ႉ။\n\nၵေႃႉပဵၼ်ၸဝ်ႈၶူး ၸင်ႇၶိုၼ်းထၢမ်လုၵ်ႈဢွၼ်ႇၶဝ်ဝႃႈ “ပေႃးၼၼ် ႁူဝ်ၸႂ်ၸဝ်ႈၶူးမီးၽႆၢလႂ်လႃႇ”\n\nလုၵ်ႈဢွၼ်ႇၶဝ် ၸင်ႇတွပ်ႇၸဝ်ႈၶူးဝႃႈ “မီးၾၢႆႇၼႂ်းၶႃႈဢေႃႈ” ၼႆယဝ်ႉ။\n\nထႅင်ႈတီႈၼိုင်ႈမိူဝ်ႈၸဝ်ႈၶူးလူင်းပၼ်တၢင်းႁူႉလုၵ်ႈႁဵၼ်းၶဝ်လႄႈ လူင်းလဵပ်ႈႁဵၼ်းတူၺ်းႁူင်းႁဵၼ်း ဢၼ်တိုၵ်ႉသၢင်ႈ မႂ်ႇတီႈၼိုင်ႈၼၼ်ႉ ၸဝ်ႈၶူးၸင်ႇထၢမ်တီႈၸၢႆးဢွၼ်ႇၵေႃႉၼိုင်ႈဝႃႈ “ ဢၢႆႈၸၢႆး ၸိုဝ်ႈဢၢႆႈၸၢႆး ဝႃႈႁိုဝ်” “ ဢလူဝ်ႉ ႁဵတ်းသင်ၸဝ်ႈၶူးႁဝ်းၼႆႉ ပေႉမေႃႁွင်ႉၸိုဝ်ႈၶႃႈလႃႇ၊ ယၢမ်ႈႁဵတ်းႁိုဝ်ႁူႉၸၵ်းၸိုဝ်ႈၶႃႈဝႃႈ ဢၢႆႈၸၢႆး ၶႃႈလႃႇ ” ၼႆ ႁင်းၸဝ်ႈၶူးယဝ်ႉ။\n\n“ ႁဵတ်းသင်ၸိုဝ်ႈမႂ်းဝႃႈ ဢၢႆႈၸၢႆးႁႃႉ ” ၼႆ ၸဝ်ႈၶူးၶိုၼ်းထၢမ်။ “ၸႂ်ႈဢေႃႈ” ၼႆယဝ်ႉ။  “ဢေႃ ၸဝ်ႈၶူးၵေႃႈဢမ်ႇႁူႉၼင်ႇၵဝ်ႇ ၸဝ်ႈၶူးလၢမ်းဢဝ်ၵူၺ်း ” ၼႆႁင်းလုၵ်ႈဢွၼ်ႇၼၼ်ႉယဝ်ႉ။\n\nၸၢႆးဢွၼ်ႇၼၼ်ႉၸင်ႇၶိုၼ်းဝႃႈ “ ဢေႃႈ ၸဝ်ႈၶူးၼႆႉ လၢမ်းၶႅၼ်ႇတႄႉၶႃႈၼေႃ ” ၼႆယဝ်ႉ။  “ ဢမ်ႇလၢမ်းၶႅၼ်ႇၼင်ႇၵဝ်ႇ၊ လၢမ်းတူၺ်းၵူၺ်း ” ၼႆယဝ်ႉ။\n\nၵမ်ႉၼၼ်ႉၸဝ်ႈၶူးၸင်ႇထၢမ်ၸႆၢးဢွၼ်ႇၼၼ်ႉဝႃႈ “ပေႃးၼၼ် ႁွင်ႈၼမ်ႉသူမီးလႂ်လႃႇၸႆၢးဢွၼ်ႇ” ၼႆယဝ်ႉ။  ၸၢႆးဢွၼ်ႇၸင်ႇၶိုၼ်းတွပ်ႇဝႃႈ “ ပေႃႈၸဝ်ႈၶူးလၢမ်းၶႅၼ်ႇၼႆ လၢမ်းဢဝ်ၵူၺ်းၶႃႈလေႃႇ ” ၼႆႁင်းၸဝ်ႈၶူးယဝ်ႉ။\n\nၸဝ်ႈၶူးၵေႃႈၸင်ႇယွမ်းသုမ်းသေ လၢတ်ႈတီႈၸၢႆးဢွၼ်ႇၼၼ်ႉဝႃႈ “ ၸဝ်ႈၶူးယွမ်းသုမ်းယဝ်ႉ၊ ၸဝ်ႈၶူးဢမ်ႇႁၼ်ယဝ်ႉ ႁွင်ႈၼမ်ႉတႄႉ ” ၼႆယဝ်ႉ။\nၸၢႆးဢွၼ်ႇၸင်ႇထၢမ်ၸဝ်ႈၶူးၶိုၼ်းဝႃႈ “ ပေႃးၼၼ်ၸဝ်ႈၶူးၶႂ်ႈၶဝ်ႈႁွင်ႈၼမ်ႉၵဝ်ႇႁႃႉ ႁွင်ႈၼမ်ႉမႂ်ႇၼႆယဝ်ႉ ”\n\nၽႂ်လႂ်သေဢမ်ႇဝႃႈ ႁူႉတိုၼ်းၶႂ်ႈၶဝ်ႈႁွင်ႈၼမ်ႉမႂ်ႇၵူၺ်းဢမ်ႇၸႂ်ႈႁိုဝ်။ ၸဝ်ႈၶူးၵေႃႈ ၸင်ႇၶိုၼ်းတွပ်ႇဝႃႈ “ ၸဝ်ႈၶူး ၶႂ်ႈၶဝ်ႈႁွင်ႈၼမ်ႉမႂ်ႇဢိူဝ်ႈ ၸၢႆးဢွၼ်ႇ ” ၼႆယဝ်ႉ။\n\nၸၢႆးဢွၼ်ႇၸင်ႇတွပ်ႇၶိုၼ်းဝႃႈ “ ဢေႃႈ ႁွင်ႈၼမ်ႉမႂ်ႇႁဝ်းၶႃႈတႄႉ ပႆႇလႆႈႁဵတ်းလႆႈ ၶဝ်ႈဢမ်ႇပႆႇလႆႈၶႃႈ ” ၼႆယဝ်ႉ။  ၸဝ်ႈၶူးၸင်ႇၶိုၼ်းထၢမ် “ ပေႃးၼၼ်ႁွင်ႈၼမ်ႉၵဝ်ႇသူသမ်ႉမီးတီႈလႂ်လႃႇ” “ ဢေႃႈ ႁွင်ႈၼမ်ႉၵဝ်ႇႁဝ်း တိုၵ်ႉယႃႉၵွႆမိူဝ်ႈဝႃႈၵူၺ်းၶႃႈ ” ၼႆ ႁင်းၸဝ်ႈၶူးသေ ဢဝ်ၸဝ်ႈၶူးႁဝ်း ဢမ်ႇလႆႈၶဝ်ႈ ႁွင်ႈၼမ်ႉဢၼ်လႂ်ယဝ်ႉ။\n\nၶေႃႈလူပ်းလိုၼ်း\n\nၼႂ်းၵႃႈပိုၼ်းတူဝ်ထူပ်း ဢမ်ႇၼၼ် သၢၵ်ႈသေႇဢၼ်လၢတ်ႈမႃးၸိူဝ်းၼႆႉ ၸႅင်ႈလႅင်းလီၼႄဝႃႈ လုၵ်ႈဢွၼ်ႇၶဝ်ၼႆႉ တိုၼ်းမီးတၢင်းႁူႉသဵင်ၶွင်တူဝ် ဢမ်ႇၼၼ် တၢင်းႁူႉသၽႃႇဝ ဢၼ်ၵိုၵ်းတူဝ်မႃးႁင်းၶေႃ ယဝ်ႉ။ လိူဝ်သေသၢၵ်ႈသေႇ လၵ်းထၢၼ်ၼႆႉယဝ်ႉ ယင်းမီးထႅင်ႈၸၢတ်ႈၽြႃးလွင်းၸဝ်ႈႁဝ်း ၸဝ်ႈမႁေႃႇသထႃႇ ၼၼ်ႉၵေႃႈ ၼႄလၵ်းထၢၼ်လႆႈ ထႅင်ႈဝႃႈ လုၵ်ႈဢွၼ်ႇၶဝ်ၼႆႉ တိုၼ်းမီးတၢင်းႁူႉၼမ်လၢႆယဝ်ႉ။ ၵူၺ်းၵႃႈ တၢင်းႁူႉၸိူဝ်းၼႆႉ ၵူၼ်းလူင်ၵမ်ႈပႃႈၼမ် တူၺ်းတိုၼ်းဢမ်ႇႁၼ်ထိုင်လႆႈလႃးလႃး။ ၵွပ်ႈပိူဝ်ႈဢမ်ႇႁၼ်ထိုင်လႆႈလႄႈ ၸင်ႇဢွၼ်ၵၼ်ဝႃႈ လုၵ်ႈဢွၼ်ႇၼႆႉငိူဝ်ႈ၊ ဢမ်ႇမီးတၢင်းႁူႉသင်ၼႆယူႇ ၶိူဝ်းၶိူဝ်း ယႂ်းယႂ်းယဝ်ႉ။\n\nပေႃးၼၼ်တေလႆႈႁဵတ်းႁိုဝ်ႁူႉလႃႇဝႃႈ လုၵ်ႈဢွၼ်ႇၶဝ်မီးတၢင်းႁူႉၼၼ်ႉ။ ၵူၼ်းလူင်ႁဝ်းၶဝ် လူဝ်ႇလႆႈ ႁၢင်ႈႁႅၼ်းဝၢင်း ၶပ်ႉပၼ် ပၢႆးပၺ်ၺႃဢၼ်ၶိုၵ်ႉၶႅမ်ႉ၊ ဢၼ်သၢင်ႇထုၵ်ႇတႃႇလုၵ်ႈဢွၼ်ႇၶဝ်ၼၼ်ႉသေ ပူင်သၢင်ႈ ႁဵတ်းႁႂ်ႈတၢင်းႁူႉ သၽႃႇဝ ဢၼ်ပႃးမႃးၸွမ်းလုၵ်ႈဢွၼ်ႇၶဝ်ၼၼ်ႉ ဢွၵ်ႇမႃးယဝ်ႉ။ တေလႆႈႁႃလွၵ်းလၢႆးမၼ်း လၢႆလၢႆလွင်ႈ လၢႆလၢႆဢၼ် ၶွၵ်းၶေႇၼင်ႇႁိုဝ် တၢင်းႁူႉလုၵ်ႈဢွၼ်ႇၶဝ် တေဢွၵ်ႇမႃးသေ မႃးၸႂ်ႉတိုဝ်းပဵၼ်ၵၢၼ်ပဵၼ်ငၢၼ်း ၵူၺ်း။ ဢမ်ႇၸႂ်ႈလႄႈဝႃႈ လုၵ်ႈဢွၼ်ႇၼႆႉ ဢမ်ႇႁူႉသင်ၼႆသေ မႃးပိုၵ်ႉပၼ်မိူၼ်ဝူဝ်းမိူၼ်ၵႂၢႆး။ ယဝ်ႉၵေႃႈ ဢမ်ႇၸႂ်ႈ လႄႈဝႃႈ ထၢင်ႇလဵၵ်ႉသႂၢင်းၽႅပ်ႉလုၵ်ႈဢွၼ်ႇသေ ဢမ်ႇႁဵတ်းပၼ်သေဢိတ်းသေၶႅၵ်းသေ ယူႇၼိမ်ၼိမ် ယွမ်းသုမ်း ပႅတ်ႈလၢႆလၢႆ၊ ပွႆႇပိုၼ်ႉပႅတ်ႈလုၵ်ႈဢွၼ်ႇႁၢမ်းပၢႆးပၺ်ၺႃ ႁၢမ်းၼမ်ႉလႅမ်ႉတၢင်းႁူႉသၽႃႇဝႁင်းၶဝ် ၼၼ်ႉ ယဝ်ႉ။"
  },
  {
    "title": "ၸုမ်းတူင်ႉၼိုင်တူင်ႇဝူင်းတႆး ၼႂ်းၵဵင်းတုင် ဢုပ်ႇဢူဝ်း တႃႇပႅင်းမႅတ်ႇႁၵ်ႉသႃ ႁိတ်ႈႁွႆးတႆး",
    "content": "ၸုမ်းတူင်ႉၼိုင်တူင်ႇဝူင်းတႆး ၼႂ်းၵဵင်းတုင် ဢဵၼ်ႁႅင်း ႁိမ်း 30 ၵေႃႉ ၸတ်းႁဵတ်းပၢင်ၵုမ် ဢုပ်ႇဢူဝ်း လွင်ႈတေၶူၼ်ႉ သွၵ်ႈႁႃ  ၾိင်ႈႁိတ်ႈႁွႆးၶူဝ်းၶွင်ၵဝ်ႇတႆး ပိုၼ်ႉမိူင်း ၼႂ်းၵဵင်းတုင်လႄႈ လွင်ႈႁေႃလူင်ၵဵင်းတုင် ၸဵမ်ၸိူဝ်းၼႆႉ ဝႃႈၼႆ။\n\nဝၼ်းတီႈ 27/08/2017 ယၢမ်းဝၢႆးဝၼ်း 1 မူင်းၼၼ်ႉ ၸုမ်းပႃႇတီႇၵၢၼ်မိူင်း ႁူဝ်သိူဝ်၊ သိူဝ်ၽိူၵ်ႇ၊ ၵွင်ၸႆး၊ ၸၼ်ႉၸွမ်၊ ၸုမ်းပၢႆးမွၼ်း၊ ၸုမ်းမွၵ်ႇၵွၼ်၊ ၸုမ်းၵူၼ်းၼုမ်ႇတႆး၊ ၸုမ်းႁူင်းႁဵၼ်းၸိူဝ်ႉၸၢတ်ႈလႄႈ ၸုမ်းႁူင်းႁဵၼ်းဝၢၼ်ႈငႅၼ်း၊ ၵေႃလိၵ်ႈလၢႆး ၵဵင်းတုင် ဢိၵ်ႇထႅင်ႈလၢႆလၢႆၸုမ်း ၶဝ်ႈႁူမ်ႈဢုပ်ႇၵုမ်ၵၼ်တီႈ လုမ်းပႃႇတီႇၵွင်ၸႆး ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း။ ဢုပ်ႇၵုမ်ၵၼ် လွင်ႈမၢႆၾၢင် ၸုမ်းပူၵ်းပွင်ၶိုၼ်းၶူဝ်းၶွင်ၵူၼ်းပိုၼ်ႉမိူင်း ၸႄႈဝဵင်းၵဵင်းတုင်၊ လွင်ႈတေၵဵပ်းၶေႃႈမုလ်း ဝတ်ႉထၼထမ်းၶွင်ၵဵင်းတုင်၊ လွင်ႈၵၢၼ်ငၢၼ်းမုၵ်ႉၸုမ်းဝၼ်းမိူဝ်းၼႃႈလႄႈ လွင်ႈသူၼ်း တုမ် ၵူၼ်းၼုမ်ႇ ၸဵမ်ၸိူဝ်းၼႆႉ ဝႃႈၼႆ။\n\nလုင်းၸၢႆးသၢမ်တိပ်ႉသိူဝ် ၵႅမ်ၽူႈၼမ်းၼႂ်းၶွမ်ႊမတီႊ မုၵ်ႉၸုမ်းပူၵ်းပွင်ၶိုၼ်း ၶူဝ်းၶွင်ၵူၼ်းပိုၼ်ႉမိူင်း ၸႄႈဝဵင်းၵဵင်း တုင် လၢတ်ႈဝႃႈ “ ႁဝ်းၶႃႈ ၶွတ်ႇၽွတ်ႈဝႆႉ ၶွမ်ႊမတီႊ 17 ၵေႃႉ ယိုၼ်ႈယွၼ်းမၢႆၾၢင်  တီႈလူင်ပွင်ၸိုင်ႈ မိူဝ်ႈလိူၼ် ၵျုၼ်ႊပူၼ်ႉမႃးၼႆႉ။ တေႃႈလဵဝ် လူင်းမႃးယဝ်ႉ ၵူၺ်းၵႃႈ ပဵၼ်မၢႆၾၢင် ၸူဝ်ႈၶၢဝ်းၵူၺ်း။ ပေႃးလိူၼ်ၼႃႈမႃး ဝႂ်ဢၼုၺၢတ်ႈဢၼ်တႄႉမၼ်း တေလုၵ်ႉတီႈၼေႇပျီႇတေႃႇသေပၼ်မႃးၵမ်းသိုဝ်ႈ” ဝႃႈၼႆ။\n\nယၢမ်းလဵဝ် တႃႇတေယွၼ်းႁေႃလူင်ၵဵင်းတုင်ၶိုၼ်းတႄႉတိုၵ်ႉတေ ၵဵပ်းပိုၼ်းလႄႈ ၶေႃႈမုလ်းမၼ်းၵွၼ်ႇ။ ၸင်ႇယွၼ်း ဢဝ်ၶိုၼ်းလွႆးလွႆး။ ယၢမ်းလဵဝ်တေ ႁႃပိုၼ်းဝတ်ႉထၼထမ်း ၾိင်ႈငႄႈၾိင်ႈထုင်း မိူၼ်ၼင်ႇ ၼႂ်းၵဵင်းတုင်ၼႆႉ ၼႂ်း 12 လိူၼ် မီးသင်၊ ႁဵတ်းသင်လၢႆလၢႆ တေၶူၼ်ႉၶႂႃႉဢွၵ်ႇမႃးၵွၼ်ႇ - ဝႃႈၼႆ။\n\nတေႃႈလဵဝ် ၸုမ်းတူင်ႉၼိုင်တူင်ႇဝူင်းတႆး ၼႂ်းၵဵင်းတုင် ႁူမ်ႈၵၼ် ၶွတ်ႇတင်ႈမုၵ်ႉၸုမ်း ပူၵ်းပွင်ၶိုၼ်းၶူဝ်းၶွင် ပိုၼ်ႉမိူင်း ဝဵင်းၵဵင်းတုင်။ ပူၼ်ႉမႃး မိူဝ်ႈဝၼ်းတီႈ 25/08/2017 ၼၼ်ႉ ယူႇတီႈၽူႈ ၵွၼ်းၸႄႈဝဵင်းၵဵင်းတုင် လႆႈပၼ်မၢႆၾၢင် ဝႆႉၸူဝ်ႈၶၢဝ်းယဝ်ႉ ဝႃႈၼႆ။\n\nၼႂ်းဝၼ်းတီႈ 27 ဢၼ်လႆႈဢုပ်ႇဢူဝ်း ဝၢင်းၽႅၼ်ၼႃႈၵၢၼ်တႃႇႁဵတ်းသၢင်ႈသမ်ႉ မိူၼ်ၼင်ႇ 1) တေၵဵပ်းၶေႃႈမုလ်း ၾိင်ႈငႄႈၾိင်ႈထုင်း ၵဵင်းတုင်၊ 2) တေတၢင်ႇလွင်ႈၼႃႈၵၢၼ် မုၵ်ႉၸုမ်း ဝၼ်းမိူဝ်ႈၼႃႈ ၸူးထိုင် ၸုမ်းသင်ၶ ၵဵင်းတုင် ၊ 3) တေသူၼ်းတုမ် လုၵ်ႈႁဵၼ်းၸၼ်ႉၸွမ်ၵဵင်းတုင်။ ၼွၵ်ႈလိူဝ် ၼၼ်ႉ တေၸတ်းႁဵတ်းပၢင်ၵုမ်ပတ်းပိုၼ်ႉ ၵဵင်းတုင် လွင်ႈတေပူၼ်ႉၶၢပ်ႈတူဝ် ၸဝ်ႈတူၼ်ၶူးလူင် ဢႃၸေယ ၸဵမ် ၸိူဝ်းၼႆႉ ဝႃႈၼႆ။\n\nမိူဝ်ႈပူၼ်ႉမႃး ဝၼ်းတီႈ 10/06/2017 ၼၼ်ႉ ပေႃႈၾႃႉမႄႈမိူင်းၵဵင်းတုင် ၸုမ်းတူင်ႉၼိုင်တူင်ႇဝူင်းတႆး ႁူမ်ႈၵၼ်သေ ၶွတ်ႇၽွတ်ႈမႃး ၶွမ်ႊမတီႊ ၶူၼ်ႉႁႃၶူဝ်းၶွင်ၵဝ်ႇမိူင်းတႆး 17 ၵေႃႉ။ ထိုင်မႃး ဝၼ်းတီႈ 15/06/2017 သမ်ႉ  တၢင်ႇ ယိုၼ်ႈယွၼ်းမၢႆၾၢင် ဝၼ်းတီႈ 25/08/2017 မၢႆၾၢင် ၸူဝ်ႈၶၢဝ်း ၸင်ႇလူင်းမႃး။ လိူၼ်ၼႃႈမႃး ၸင်ႇတေလူင်း မၢႆၾၢင် ဢၼ်ပဵၼ်တၢင်းၵၢၼ် ဝႃႈၼႆ။\n\nလိူဝ်ၼၼ်ႉ သင်ဝႃႈ မၢႆၾၢင် မႃးလူင်းတႄႉၸိုင် ၸင်ႇတေမႄးၶွတ်ႇၽွတ်ႈၸုမ်းပွင်ၵၢၼ်မႂ်ႇထႅင်ႈၵမ်းၼိုင်ႈ ဝႃႈၼႆ။\n\nPhoto by Sai Lat Mike"
  },
  {
    "title": "ၸၢဝ်းတႆးၸေႊမႂ်ႇ မိူင်းမၢဝ်း ၼႄၵၢင်ၸႂ် တေႃႇၸဝ်ႈၼႃႈတီႈၶႄႇ လွင်ႈၵူၼ်းဝၢၼ်ႈၺႃးၶႃႈတၢႆ",
    "content": "ၵူၼ်းဝၢၼ်ႈၵူၼ်းသူၼ် ဝၢၼ်ႈၸေႊမႂ်ႇ လင်ႁိူၼ်း 100 ပၢႆ ၼႂ်းဢိူင်ႇၼွင်တဝ်း ၸႄႈမိူင်းမၢဝ်း ႁူမ်ႈၵၼ် ၼႄၵၢင်ၸႂ် တေႃႇၸဝ်ႈၼႃႈတီႈပလိၵ်ႈၶႄႇလွင်ႈတီႉၺွပ်းၵူၼ်းဝၢၼ်ႈထိုင်တီႈ လႆႈလူႉတၢႆၵႂႃႇ ၼႂ်းၶွၵ်ႈၼၼ်ႉ ဝႃႈၼႆ။\n\nဝၼ်းတီႈ 25/08/2017 ၵူၼ်းဝၢၼ်ႈၸေႊမႂ်ႇ  ဢွၵ်ႇၼႄၵၢင်ၸႂ် တေႃႇၸဝ်ႈၼႃႈတီႈပလိၵ်ႈၶႄႇ တီႈႁူင်းပလိၵ်ႈ ၼွင်တဝ်း ၸႄႈမိူင်းမၢဝ်း မိူင်းၶႄႇ။ ယွၼ်ႉပိူဝ်ႈၸဝ်ႈၼႃႈတီႈတီႉၺွပ်းၵူၼ်းဝၢၼ်ႈၸေႊမႂ်ႇ ၵႂႃႇလူၺ်ႈ ဢမ်ႇမီး တၢင်းၽိတ်းသင်သေ ပေႃႉထုပ်ႉထိုင်တီႈလူႉတၢႆၵႂႃႇၼႂ်းၶွၵ်ႈၼၼ်ႉ ဝႃႈၼႆ။\n\nၵူၼ်းဝၢၼ်ႈၼွင်တဝ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ဝၢႆးသေလုင်းၸၢႆးမွင်ႇၺုၼ်ႉ လႆႈသဵင်ႈၵႂႃႇယဝ်ႉၼၼ်ႉ ၾၢႆႇၸဝ်ႈၼႃႈတီႈၶႄႇၶဝ်ၵေႃႈ ဢမ်ႇမႃးၵႄႈလိတ်ႈပၼ်သင်ၶိုၼ်း ဢမ်ႇမႃးသၢႆႈတႅၼ်းသင်ပၼ်။ တၢင်းပူႇၵႄႇပူႇသႅၼ် သႅၼ်ၵေႃႈ ဢမ်ႇမႃးလၢတ်ႈသင်။ လွင်ႈပိူင်ပဵၼ် ၵၢၼ်တၢႆ လုင်းၸၢႆး မွင်ႇၺုၼ်ႉၼႆႉ တုၵ်းယွၼ်းၶႂ်ႈႁႂ်ႈ ၸဝ်ႈၼႃႈတီႈ ၶဝ်မႃးၵႄႈလိတ်ႈပၼ် ႁဝ်းၶႃႈပဵၼ်ၵူၼ်း ဝၢၼ်ႈၵူၼ်းသူၼ်ၶႂ်ႈႁူႉ ၶႂ်ႈႁၼ် ႁဵတ်းႁိုဝ်မၼ်းတၢႆၵႂႃႇ” ဝႃႈၼႆ။\n\nၵူၼ်းဝၢၼ်ႈၸေႊမႂ်ႇ မီးလင်ႁိူၼ်း 100 ပၢႆ ႁႂ်ႈလႆႈပဵၼ်ၼမ်ႉၼိုင်ႈၸႂ်လဵဝ် ဢဝ်ၵၼ်ဝႃႈပႃးၵၼ်ပဵၼ် ၸႃႉႁူမ်ႈၶီလီ ႁူမ်ႈသိူဝ်း ႁႂ်ႈလႆႈဢွမ်ႇလွမ်ႈၽွမ်ႉၵၼ်ၼႆသေ ဢွၼ်ၵၼ်ၵႂႃႇၼႄၵၢင်ၸႂ်တင်းဝၢၼ်ႈတင်းသူၼ်၊ ဝၢၼ်ႈၼွင် တဝ်းၼႆႉ မီးတေႃႇၼႃႈၵၼ် တင်းၸႄႈဝဵင်းၼမ်ႉၶမ်း။\n\nမိူဝ်ႈပူၼ်ႉမႃး ဝၼ်းတီႈ 17 လိူၼ်ဢေႃႊၵတ်ႉသ်ၼႆႉ လုင်းၸၢႆးမွင်ႇၺုၼ်ႉ ဢႃယု 53 ပီ ပဵၼ်ၵူၼ်းဝၢၼ်ႈၸေႊမႂ်ႇ  ၵႂႃႇပၢင်ႁႅၼ်းသွမ်းလူႇတၢၼ်းသေ ပွၵ်ႈၶိုၼ်းႁိူၼ်းၼၼ်ႉ ႁူပ်ႉၺႃးပလိၵ်ႈၶႄႇ ၸိူဝ်းမႃးၵူတ်ႇထတ်း ၼႂ်းဝၢၼ်ႈၸေႊမႂ်ႇ။ ပလိၵ်ႈၶႄႇ တီႉၺွပ်းလႄႈ လုင်းမွင်ႇၺုၼ်ႉလၢတ်ႈဝႃႈ ၶႃႈပဵၼ်ၵူၼ်းၼႂ်းဝၢၼ်ႈၼွင်တဝ်းၵူၺ်း ၼႆသေတႃႉ ၸဝ်ႈၼႃႈတီႈပလိၵ်ႈၶႄႇၶဝ် ဢမ်ႇထွမ်ႇ တီႉၺွပ်းတၢင်ႇလူတ်ႉၵႃးၵႂႃႇ။\n\nမိူဝ်ႈၽွင်းၵႂႃႇၸွမ်းလူတ်ႉၵႃးၼၼ်ႉ လုင်းမွင်ႇၺုၼ်ႉ သမ်ႉၵျွၵ်းလူင်းလူတ်ႉၵႃးသေ လႅၼ်ႈပၢႆႈ။ ၵူၺ်းၵႃႈ ပၢႆႈဢမ်ႇ ပူၼ်ႉသေ ၺႃးၸဝ်ႈၼႃႈတီႈၶႄႇၶဝ် တီႉၺွပ်းဢဝ်ၵႂႃႇပေႃႉထုပ်ႉ ယဵတ်ႈသႂ်ႇၶွၵ်ႈလူင် မိူင်းမၢဝ်း ဝႃႈၼႆ။\n\nၵူၼ်းဝၢၼ်ႈၼွင်တဝ်း သိုပ်ႇလၢတ်ႈထႅင်ႈဝႃႈ “ၽိူဝ်ႇထိုင် ဝၼ်းတီႈ 22 ဝၼ်းၼၼ်ႉမႃး လုင်းမွင်ႇၺုၼ်ႉတၢႆႁိုဝ်ၵေႃႈ ၶဝ်ဢမ်ႇလၢတ်ႈ၊ ဢမ်ႇတၢႆႁိုဝ်ၼႆၵေႃႈ ၶဝ်ဢမ်ႇလၢတ်ႈ။ ႁဝ်းၶႃႈၵူၼ်းဝၢၼ်ႈ လႆႈဢွၼ်ၵၼ် ၵႂႃႇတီႈၶွၵ်ႈ ၵမ်းလဵဝ် လႄႈ ၸင်ႇလႆႈႁူႉဝႃႈမၼ်းတၢႆ” ဝႃႈၼႆ။\n\nလုင်းမွင်ႇၺုၼ်ႉၼႆႉ ပဵၼ်ၵူၼ်းၸႃတိမၢၼ်ႈမွၼ်း ဢိူင်ႇထုင်ႉလွႆႁူဝ်သိူဝ် ၸႄႈဝဵင်းမၢၼ်ႈၸေႊ မိူင်းၶၢင် တႄႇၼႃႈ ႁိူၼ်း ၸွမ်းပႃႈၶမ်းပိင်း ၵူၼ်းဝၢၼ်ႈၸေႊမႂ်ႇသေ မီးလုၵ်ႈယိင်းသွင်ၵေႃႉ။\n\nတင်ႇတႄႇႁူဝ်လိူၼ်ဢေႃးၵတ်ႉသ်ၼႆႉမႃး  ၸဝ်ႈၼႃႈတီႈပလိၵ်ႈၶႄႇ ၵူတ်ႇထတ်းတီႉၺွပ်း ၵူၼ်းၸိူဝ်းၵႂႃႇႁဵတ်းၵၢၼ် ၼႂ်းမိူင်းမၢဝ်းႁၢဝ်ႈႁႅင်း ၼႆယဝ်ႉ။"
  },
  {
    "title": "ၵႃးတင်းလူတ်ႉၶိူင်ႈၽႃႇၺႃးၵၼ် ၸဝ်ႈလူတ်ႉၶိူင်ႈတၢႆ ၸဝ်ႈၵႃးလႅၼ်ႈပၢႆႈ",
    "content": "ၸၢႆးၵျေႃႇမိၼ်ႉ ဢႃယု 33 ပီ ၵူၼ်းဝၢၼ်ႈၼမ်ႉပႅၼ်ႈ တေဢၢင်ႈၵႂႃႇသိုဝ်ႉၼမ်ႉမၼ်းၻီႊသေႊ( ၼမ်ႉမၼ်းမဵၼ်) တီႈ ဝၢၼ်ႈၵွင်းလၢင်း ၺႃးၵႃးလုၵ်ႉတၢင်း မိူင်းယႆမႃးၼၼ်ႉ ၽႃႇတမ်သႂ်ႇသေၸဝ်ႈၵႃး လၵ်ႉဢဝ်တူဝ်မၼ်းၸၢႆး ပၢႆႈၼီ ထိုင် တီႈလႆႈလူႉတၢႆ။\n\nဝၼ်းတီႈ 27/08/2017 ယၢမ်းၵၢင်ၼႂ် 7 မူင်းပၢႆၼၼ်ႉ ပီႈၼွင်ႉၵူၼ်းႁိူၼ်း ထူပ်းႁၼ်တူဝ်တၢႆ ၸၢႆးၵျေႃႇမိၼ်ႉ တီႈႁိမ်း ၶၢင်ႈတၢင်းၾၢႆႇ ၶႂႃ ၵႂႃႇတၢင်းဝၢၼ်ႈၵုင်းသႃႇ ၼႂ်းၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ဝႃႈၼႆ။\n\nၸၢႆးၸၢႆး ၽူႈပွင်ၵၢၼ် ပႃႇတီႇႁူဝ်သိူဝ် SNLD ၸႄႈဝဵင်းသီႇပေႃႉ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈဝၼ်းတီႈ 26/08 /2017 ယၢမ်းဝၢႆးဝၼ်း မွၵ်ႈ 4 မူင်းၶိုင်ႈ ၸၢႆးၵျေႃႇမိၼ်ႉ ၶီႇလူတ်ႉၶိူင်ႈၵႂႃႇသိုဝ်ႉၼမ်ႉမၼ်း(ၼမ်ႉ မၼ်းမဵၼ်) တီႈဝၢၼ်ႈၵွင်းလၢင်း။ ၽွင်းမၼ်းၸၢႆးႁွတ်ႈထိုင် ၼႂ်းၵႄႈ ဝၢၼ်ႈၼမ်ႉပႅၼ်ႈတင်း ဝၢၼ်ႈၵွင်းလၢင်းၼၼ်ႉၺႃး ၵႃးဢၼ် လုၵ်ႉတင်းမိူင်းယႆမႃးၼၼ်ႉ တမ်ၽႃႇ  မၼ်းၸၢႆးၼႅတ်ႈထူဝ်းႁႃ ပီႈၼွင်ႉမၼ်းၸၢႆးၵမ်းလဵဝ်။ ၵူၺ်းၵႃႈ ၽိူဝ်ႇပီႈၼွင်ႉ ႁွတ်ႈၽႅဝ် ၵႂႃႇတီႈလူတ်ႉၽႃႇၵၼ်ၼၼ်ႉ ဢမ်ႇႁၼ်တူဝ်မၼ်းၸၢႆး ထိုင်မႃး ဝၼ်းတီႈ 27 လိူၼ်ဢေႃႊၵတ်ႉသ် ယၢမ်းၵၢင်ၼႂ် ၵူၼ်းဝၢၼ်ႈၵူၼ်းသူၼ် ၵႂႃႇထူပ်းႁၼ် တူဝ်တၢႆ ၸၢႆးၵျေႃႇမိၼ်ႉ တီႈႁိမ်းၶူဝ်လူင် ယၢၼ်ဝဵင်းသီႇပေႃႉ 9 လၵ်း သဵၼ်ႈတၢင်းၵႂႃႇဝၢၼ်ႈၵုင်းသႃႇ ဝႃႈၼႆ။\n\nၵဵဝ်ႇၵပ်းလွင်ႈၼႆႉ ပီႈၼွင်ႉၸိူဝ်ႉၶိူဝ်း ၸၢႆးၵျေႃႇမိၼ်ႉ လၢတ်ႈဝႃႈ လႅပ်ႈၸဝ်ႈၵႃး တေဢဝ်တူဝ်မၼ်းၸၢႆးၵႂႃႇပႃး လႆႈႁၼ်လူတ်ႉၶဝ် ၼႅတ်ႈႁေႃႈပၢႆႈ ၵႂႃႇတၢင်းသီႇပေႃႉ။ ဢွၼ်ၵၼ်မႆႈၸႂ်ႈသေ ၸွမ်းသွၵ်ႈႁႃ တူဝ်ၸၢႆးၵျေႃႇမိၼ်ႉ တီႈႁူင်းယႃၸႄႈဝဵင်းလႃႈသဵဝ်ႈတင်း ၸႄႈဝဵင်းသီႇပေႃႉ ၵေႃႈဢမ်ႇႁၼ် ၽိူဝ်ႇထိုင် ႁၼ်တူဝ်ၵေႃႈ ၸၢႆးၵျေႃႇမိၼ်ႉပေႃးတၢႆယဝ်ႉ ဝႃႈၼႆ။\n\nဝၼ်းတီႈ 27 ဝၢႆးဝၼ်း 3 မူင်းၼၼ်ႉ ပီႈၼွင်ႉၸိူဝ်ႉၶိူဝ်းၸၢႆးၵျေႃႇမိၼ်ႉ လႆႈလုမ်းလႃးပူၼ်ႉၶၢပ်ႈတူဝ်ပၼ် - ဝႃႈၼႆ။\n\nၸၢႆးၸၢႆး သိုပ်ႇလၢတ်ႈထႅင်ႈဝႃႈ ၵူၼ်းႁေႃႈလူတ်ႉၵႃး ဢၼ်တမ်ၽႃႇသႂ်ႇ ၸၢႆးၵျေႃႇမိၼ်ႉၼၼ်ႉ လႆႈႁူႉဝႃႈ ပဵၼ်တႆး တင်းသွင် ၵေႃႉၽူဝ်မေး ၵူၺ်းၵႃႈ ၶဝ်သွင်ၵေႃႉၼႆႉ ယၢမ်းလဵဝ်ပၢႆႈဝႆႉ။ ၵဵဝ်ႇၵပ်းလွင်ႈၼႆႉ လႆႈတၢင်ႇလၢတ်ႈဝႆႉ တီႈႁူင်း ပလိၵ်ႈ ၸႄႈဝဵင်းသီႇပေႃႉဝႆႉ ႁႂ်ႈၸဝ်ႈၼႃႈတီႈၶဝ် သွၵ်ႈႁႃတူဝ် ၵူၼ်းႁေႃႈၵႃး လႅၼ်ႈပၢႆႈၼၼ်ႉ ပၼ်တူတ်ႈတၢမ်ႇ ၸွမ်းၼင်ႇပၵ်းပိူင် မၢႆမီႈဝၢၼ်ႈမိူင်းမီး ဝႃႈၼႆ။\n\nမေႃယႃၸႄႈဝဵင်းသီႇပေႃႉ လႆႈၵူတ်ႇထတ်းတူဝ်တၢႆ ၸၢႆးၵျေႃႇမိၼ်ႉ လႆႈႁၼ်လုပ်ႇၵွၵ်းႁူဝ်မၼ်းၸၢႆး တႅၵ်ႇယွႆႈလႄႈ ၶႃၾၢႆႇသၢႆႉ ႁၵ်း။ ၸၢႆးၵျေႃႇမိၼ်ႉၼႆႉ ပဵၼ်ၵူၼ်းဝၢၼ်ႈၼမ်ႉပႅၼ်ႈ ဢိူင်ႇပႃႇမိူတ်ႇ ၸႄႈဝဵင်းသီႇပေႃႉ ဝႃႈၼႆ။\n\nၼႂ်းၸႄႈဝဵင်းသီႇပေႃႉၼႆႉ လူတ်ႉၵႃး/ လူတ်ႉၶိူင်ႈ ဢၼ်ဢမ်ႇမီးဝႂ်ၶွၼ်ႇ(လၢႆႊသႅၼ်ႊ) မီးတင်းၼမ်။ သင်ဝႃႈ  မီးပၼ်ႁႃ  လူတ်ႉၽႃႇၵၼ်/ တမ်ၵၼ်ၸိုင် ၶူၼ်ႉသွၵ်ႈႁႃ ပဵၼ်ဢၼ်ယၢပ်ႇၽိုတ်ႇ တႃႇၸဝ်ႈၼႃႈတီႈပလိၵ်ႈ တႄႉတႄႉ ဝႃႈၼႆ။\n\nPhoto by ပရဟတအဖွဲ."
  },
  {
    "title": "ပၢင်ၵုမ် ႁူဝ်လိူၼ် JMC-S ၸတ်းႁဵတ်းတီႈ ၵိင်ႇၸႄႈဝဵင်းၶူဝ်လမ်",
    "content": "ပၢင်ၵုမ် ႁူဝ်ႁုပ်ႈလိူၼ် ၸုမ်းပၵ်းတႃပႂ်ႉတူၺ်း လွင်ႈငမ်းယဵၼ် ၸၼ်ႉၸႄႈမိူင်း JMC-S ၵမ်းထူၼ်ႈ 9 ၸတ်းႁဵတ်းတီႈ ဝဵင်းၶူဝ်လမ်။ ဢုပ်ႇဢူဝ်းထတ်းသၢင်ၶိုၼ်း လွင်ႈၼႃႈၵၢၼ် ဢၼ်တူင်ႉၼိုင်ႁဵတ်းမႃးလႄႈ လွင်ႈႁူပ်ႉထူပ်းၵူၼ်းမိူင်း ၸဵမ်ၸိူဝ်းၼႆႉ ဝႃႈၼႆ။\n\nဝၼ်းတီႈ 26/08/2017 ယၢမ်းဝၢႆးဝၼ်း 1 မူင်း ထိုင် 4 မူင်း ၸုမ်းပၵ်းတႃပႂ်ႉတူၺ်း လွင်းငမ်းယဵၼ် ၸၼ်ႉၸႄႈမိူင်း JMC-S ၸတ်းႁဵတ်းတီႈ လုမ်း JMC-S ၵိင်ႇၸႄႈဝဵင်းၶူဝ်လမ် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ မီးတူဝ်တႅၼ်း ၸုမ်း RCSS/SSA၊ ၸုမ်း PNLO တင်း တပ်ႉသိုၵ်းလူင်ပွင်ၸိုင်ႈမၢၼ်ႈ ၶဝ်ႈႁူမ်ႈဢုပ်ႇဢူဝ်း ထတ်းသၢင်ၶိုၼ်း ၼႃႈ ၵၢၼ် ဢၼ်လႆႈတူင်ႉၼိုင် ႁဵတ်းသၢင်ႈမႃးလႄႈ ႁူပ်ႉထူပ်းၵူၼ်းမိူင်း တၢင်းပွတ်းၸၢၼ်း မိူၼ်ၼင်ႇ မိူင်းၵိုင်၊ လၢႆးၶႃႈ၊ ပၢင်လူင်လႄႈ ၼမ်ႉၸၢင် ၸဵမ်ၸိူဝ်းၼႆႉ။\n\nၽူႈမီးပုၼ်ႈၽွၼ်း လုမ်းၵပ်းသၢၼ် JMC-S ၸႄႈဝဵင်းၶူဝ်လမ် လၢတ်ႈဝႃႈ “  ပဵၼ်ပၢင်ၵုမ် ၼိုင်ႈလိူၼ်လႂ် ၼိုင်ႈပွၵ်ႈ၊ ဢုပ်ႇဢူဝ်း ထတ်းသၢင်ၶိုၼ်းလွင်ႈၵၢၼ်ငၢၼ်း ဢၼ်တူင်ႉၼိုင်ႁဵတ်းသၢင်ႈမႃးၸိူဝ်းၼၼ်ႉ။ ယဝ်ႉၵေႃႈ မိူဝ်ႈၼႃႈမႃး မီးၽႅၼ်ၵၢၼ် တႃႇတေလူင်းပိုၼ်ႉတီႈႁူပ်ႉထူပ်း ၵူၼ်းမိူင်း တၢင်းပွတ်းၸၢၼ်း ထႅင်ႈလၢႆလၢႆတီႈ ၸဵမ် ၸိူဝ်းၼႆႉ” ဝႃႈၼႆ။\n\nလိူဝ်ၼၼ်ႉ ၸုမ်းၶၢဝ်ႇတႆးလွတ်ႈလႅဝ်းဢွၵ်ႇဝႆႉ ၼႂ်းဝႅပ်ႉသၢႆႉ ၼႂ်းဝၼ်းတီႈ 26 ပွတ်းတွၼ်ႈၵၢင်ၼႂ် တူဝ်တႅၼ်း UN ၸၢတ်ႈ ၸိုင်ႈလုမ်ႈၾႃႉတင်း တူဝ်တႅၼ်းၶွမ်ႊမတီႊ JMC-S ႁူပ်ႉထူပ်းဢုပ်ႇဢူဝ်းၵၼ် တီႈဝဵင်းၶူဝ်လမ်၊ ဢုပ်ႇဢူဝ်း ၵၼ် လွင်ႈၸုမ်း UN တေၸၢင်ႈၵမ်ႉၸွႆႈလႆႈသင် ၸဵမ်ၸိူဝ်းၼႆႉ။\n\nမိူဝ်ႈပူၼ်ႉမႃး ၵၢင်လိူၼ်ဢေႃႊၵတ်ႉသ်ၼႆႉ ၸုမ်းပၵ်းတႃပႂ်ႉတူၺ်း လွင်ႈငမ်းယဵၼ် ၸၼ်ႉၸႄႈမိူင်း JMC-S  ႁူပ်ႉထူပ်းၵူၼ်းမိူင်း ၸႄႈဝဵင်းမိူင်းၵိုင်၊ လၢႆးၶႃႈ၊ ပၢင်လူင် လႄႈ ၼမ်ႉၸၢင် ၸိူဝ်းၼႆႉ။ ႁူပ်ႉထူပ်းဢုပ်ႇဢူဝ်း သပ်းလႅင်းၼႄၵူၼ်းမိူင်း မိူၼ်ၼင်ႇ လွင်ႈ NCA လွင်ႈပိူင်တိုဝ်းၵမ်သိုၵ်း CoC ၸဵမ်ၸိူဝ်းၼႆႉ ဝႃႈၼႆ။\n\nပူၼ်ႉမႃး မိူဝ်ႈဝၼ်းတီႈ 30/05/2017 ၼၼ်ႉ တူဝ်တႅၼ်းတပ်ႉသိုၵ်း RCSS/SSA ၊ တူဝ်တႅၼ်းတပ်ႉသိုၵ်းလူင်ပွင် ၸိုင်ႈ မၢၼ်ႈ တိူင်းသိုၵ်းဝၼ်းဢွၵ်ႇၵၢင်(ၶူဝ်လမ်) လႄႈတူဝ်တႅၼ်းၵူၼ်းမိူင်းၸဵမ်ၸိူဝ်းၼႆႉ ႁူမ်ႈၵၼ်ပိုတ်ႇလုမ်းလူလွမ် ပႂ်ႉတူၺ်း လွင်ႈငမ်းယဵၼ်ၸၼ်ႉၸႄႈမိူင်း တီႈဝဵင်းၶူဝ်လမ်(ၶူဝ်ၶမ်း) ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။\n\nPhoto by Nang Swe Nwe"
  },
  {
    "title": "ၵေႃလိၵ်ႈလၢႆးၼမ်ႉၶမ်း ၸတ်းပၢင်ယုၵ်ႉယွင်ႈလုၵ်ႈႁဵၼ်းဢွင်ႇပူၼ်ႉၸၼ်ႉ 10",
    "content": "ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းၼမ်ႉၶမ်း ၸတ်းပၢင်ယုၵ်ႉယွင်ႈ လုၵ်ႈႁဵၼ်းၸိူဝ်းဢွင်ႇပူၼ်ႉ ၸၼ်ႉ 10 မီးၽူႈၶဝ်ႈႁူမ်ႈတင်းၼမ်။\n\nဝၼ်းတီႈ 27/08/2017 ၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းၼမ်ႉၶမ်း ၸတ်းႁဵတ်းပၢင်ယုၵ်ႉယွင်ႈ လုၵ်ႈႁဵၼ်းၸိူဝ်းဢွင်ႇပူၼ်ႉၸၼ်ႉ 10 လႄႈ ပွႆးလူင်ပၢင်သွၼ်လိၵ်ႈတႆးၶၢဝ်းၾူၼ် တီႈႁွင်ႈလုမ်းသိူဝ် ၽိူၵ်ႇ (ကျားဖြူခန်းမ)  ပွၵ်ႉၵွင်းၼွင်မူဝ် ဝဵင်းၼမ်ႉၶမ်း ၸႄႈတွၼ်ႈမူႇၸေႊ  ၸိုင်ႈတႆး ပွတ်ႇႁွင်ႇ။\n\nၼႂ်းပၢင်ၼႆႉမီးၽူႈယႂ်ႇၵူၼ်းလူင် ၼႂ်းၸုမ်းၶွတ်ႇလိူတ်ႈၽွမ်ႉႁူမ်ႈ (UP) ၸုမ်းပႃႇတီႇၵၢၼ်မိူင်း၊ ၸုမ်းၶႂႆႇ ၶႃပႄလႅင် RCV ၊ ၾၢႆႇၵွၼ်းၼႂ်းဢိူင်ႇဝၢၼ်ႈ၊ ပေႃႈမႄႈလုၵ်ႈႁဵၼ်းလႄႈမေႃသွၼ် ဢိၵ်ႇလုၵ်ႈႁဵၼ်း ၶဝ်ႈႁူမ်ႈမွၵ်ႈ 300 ၵေႃႉ။\n\nၸၢႆးသၢမ်မူၼ်ႇ ႁူဝ်ပဝ်ႈၵေႃလိၵ်ႈလၢႆး ၼမ်ႉၶမ်း လၢတ်ႈဝႃႈ - “ ယိူင်းဢၢၼ်းဢၼ်ႁဝ်းၶႃႈ ၸတ်းႁဵတ်း ပၢင်ယုၵ်ႉယွင်ႈၼႆႉ ပိူဝ်ႈႁႂ်ႈၵူၼ်းၼုမ်ႇမီးတၢင်းၶတ်းၸႂ် ၼႂ်းၵၢၼ်လိၵ်ႈလၢႆး ၵၢၼ်ႁႃပၢႆးပၺ်ၺႃ ယွၼ်ႉ ၵူၼ်းၼုမ်ႇၼႆႉ ပဵၼ်ဢဵၼ်ႁႅင်းတွၼ်ႈတႃႇမိူဝ်းၼႃႈ ၵွပ်ႈၼၼ်ၶႂ်ႈႁႂ်ႈၵူၼ်းၼုမ်ႇ ဢွၼ်ၵၼ်သႂ်ႇၸႂ်ၼႂ်း ၵၢၼ်လဵပ်ႈႁဵၼ်းၼမ်ၼမ်သေၵမ်း ” ဝႃႈၼႆ။\n\nလုၵ်ႈႁဵၼ်းၼႂ်းပီ 2016 – 2017 ၼႆႉ ၽူႈလႆႈႁပ်ႉလၢဝ်ၸွင်ႈ Distinction (5)လုၵ်ႈ မီး 2 ၵေႃႉ၊ ၽူႈလႆႈႁပ်ႉလၢဝ်ၸွင်ႈ (4) လုၵ်ႈ မီး 7 ၵေႃႉ၊ ၽူႈလႆႈႁပ်ႉလၢဝ်ၸွင်ႈ (3) လုၵ်ႈမီး 7ၵေႃႉ၊ ၽူႈလႆႈႁပ်ႉ လၢဝ်ၸွင်ႈ (2) လုၵ်ႈမီး 6 ၵေႃႉ ၊ ၽူႈလႆႈႁပ်ႉလၢဝ်ၸွင်ႈ (1) လုၵ်ႈမီး 27ၵေႃႉ ၊ ဢၼ်ဢမ်ႇလႆႈမီး 166 ၵေႃႉ ႁူမ်ႈတင်းသဵင်ႈလုၵ်ႈႁဵၼ်းဢၼ်ယဝ်ႉၸၼ်ႉသိပ်းမီး 215 ၵေႃႉ၊ လၢဝ်ၸွင်ႈၼႆႉ ၾၢႆႇမၢၼ်ႈႁွင်ႉၵူင်ႇထူး Distinction – 1 ၽႃသႃမၢႆတွပ်ႇ 100 mark ပေႃႈလႆႈ 75 mark ၶိုၼ်ႈၼိူဝ်ပွင်ႇဝႃႈ ဢွင်ႇၶိုၵ်ႉတွၼ်းလႄႈ ထုၵ်ႇယုၵ်ႉယွင်ႈဝႃႈလႆႈၵူင်ႇထူး/လၢဝ်ၸွင်ႈ ။ ပၢႆးၼပ်ႉတႄႉ တၵ်းလႆႈ 85 mark ၵွၼ်ႇၸင်ႇတေလႆႈလၢဝ်ၸွင်ႈ။"
  },
  {
    "title": "ႁၢင်ႈဝၢတ်ႈ ၵူၼ်းမိူင်းတႆးလႄႈ မိူင်းထႆးပွတ်းႁွင်ႇမိူဝ်ႈႁူဝ်ပၢၵ်ႇပီ 19",
    "content": "ဢိင်းၵလဵတ်ႈမိူဝ်ႈႁူဝ်ပၢၵ်ႇပီ 19 ၼႆႉ လႆႈတင်ႈႁေႃသႅင် (Empire) မႃးဢၼ်ၵႂၢင်ႈယႂ်ႇသေပိူၼ်ႈၼႂ်းပိုၼ်း။ ၼိူဝ်ႉတီႈတၢင်းမူတ်း 13,612,000 လၵ်းပၼ်ႇမူၼ်း(33,700,000 ၵီႊလူဝ်ႊပၼ်ႇမူၼ်း) မွၵ်ႈ ¼    ၶွင်ၼင်လိၼ်မိူင်းတင်းသဵင်ႈ။ ႁူဝ်ၵူၼ်း 458 လၢၼ်ႉ  ( 1/5  ၶွင်ႁူဝ်ၵူၼ်းတင်းသဵင်ႈ ၼႂ်းလုမ်ႈၾႃႉ) ။\n\nၶဝ်ၼႆႉၽႅဝ်ၵႃႈလႂ်ၵေႃႈၶတ်းၸႂ်လဵပ်ႈႁဵၼ်းလွင်ႈမိူင်းလႄႈ ၵူၼ်းၼႂ်းပိုၼ်ႉတီႈၼၼ်ႉ ။ ႁဵတ်းၵႂႃႇႁဵတ်းၶိုၼ်း ႁဝ်းၶႂ်ႈႁူႉလွင်ႈ ပိုၼ်းတႆး မိူင်းတႆး ပူႈပွၵ်ႈၼႆ လႆႈသွၵ်ႈႁႃၶိုၼ်းလိၵ်ႈၶဝ်တႅမ်ႈမၢႆဝႆႉ ၸင်ႇႁူႉၼၼ်ႉမီးတင်းၼမ်။\n\nၼႂ်းဢိင်းၵလဵတ်ႈ ၸိူဝ်းဢၼ်ၵႆႉတႅမ်ႈမၢႆၼႆႉမီးၵျဵမ်းသ်ၵျႂတ်ႉၶျ် သၵွတ်ႉ (1851-1935) ၵေႃႉၼိုင်ႈ။ မၢၼ်ႈႁွင်ႉ မၼ်းဝႃႈ သူၺ်ႇယူဝ်း (Shwe Yoe) ။ ပဵၼ်ၵေႃႉဢၼ်ၼႄႉၼမ်းၵၢၼ်လဵၼ်ႈလုၵ်ႈၼင် (Football or soccer) တီႈမိူင်းႁဝ်းဢွၼ်တၢင်းသုတ်း။ လႆႈႁဵတ်းၶုၼ်တီႈမိူင်းတႆးၵႂႃႇလၢႆပီ။ မိူၼ်ၼင်ႇ ၽူႈတႅမ်ႈၶႂ်ႈႁူႉလွင်ႈ ၸဝ်ႈသိူဝ်ၶၼ်ႇၾႃႉၼၼ်ႉ လႆႈၶူၼ်ႉႁႃတီႈမၼ်းၸဝ်ႈမၢႆဝႆႉၼႆႉၼၼ်ႉ ယင်းတိုၵ်ႉတွင်းလႆႈယူႇ။\n\nၼွၵ်ႈသေတႅမ်ႈလွင်ႈၵူၼ်းလွင်ႈပိုၼ်းၼၼ်ႉ ဢိင်းၵလဵတ်ႈၶဝ်လႆႈဝၢတ်ႈႁၢင်ႈ၊ ၸၼ်ႁၢင်ႈ ၵူၼ်း ႁဝ်းမိူဝ်ႈၼၼ်ႉ။မိူဝ်ႈလဵဝ်မီးဝႆႉတီႈၸၼ်ႉၸွမ် ဢီလီၼွႆးႁွင်ႇ (University of Northern Illinois)  တီႈၸိုင်ႈမိူင်းႁူမ်ႈတုမ်ဢမေႇရိၵၼ်ႇ မွၵ်ႈ 60 ႁၢင်ႈပၢႆ။\n\nပပ်ႉတႃႇၵူၼ်းတွင်ႈတဵဝ်း ( Tourist) Guidelines June 2012 ၼၼ်ႉၼႄဝႆႉ မီး 13 ႁၢင်ႈ။လီဢွၼ်ၵၼ်တူၺ်းသေ ပေႃးထုၵ်ႇၸႂ်ၵေႃႈလီလႆႈပႃးၵၼ်ၵႂႃႇတူၺ်းတီႈၸၼ်ႉၸွမ် ဢီလီၼွႆးထႅင်ႈယူႇ။\n\n1. မူးသိူဝ်းၵုၺ်ႈ (လႃးႁူႇၵုၺ်ႈ)\n\n2. တႆးၶိုၼ်\n\n3. ၶၢင်\n\n4. ဢႅၼ်ႇ\n\n5. ဝႃႉ\n\n6. ဢႃးၶိုဝ်း(ၶိူဝ်းဢၶႃႇ)\n\n7. တႆးလႅင် ( ဢမ်ႇၼုင်ႈၽႃႈတူင်ႇ ၼုင်ႈၵူၼ်တႆးဝႆႉၼႆႉပဵၼ်ဢၼ်ပႅၵ်ႇတႃ)\n\n8. ယၢင်းသႅၵ်ႉ\n\n9. တႆးလိုဝ်ႈ\n\n10. တႆးလွႆ သႅၼ်ၸိုမ်း( Hsen Jum)\n\n11. တႆးလွႆသၢမ်တဝ်ႉ\n\n12. လႃးႁူႇၼႃး/လႃးႁူႇလမ်\n\n13. ၽႅၼ်။"
  },
  {
    "title": "လီဢဝ်ၸႂ်ႉ ၾဵတ်ႉၶ်ၿုၵ်ႉ Face Book ႁႂ်ႈပဵၼ်ၽွၼ်းလီ",
    "content": "ပၢၼ်ၼိုင်ႈလႄႈပၢၼ်ၼိုင်ႈ လႅၵ်ႈလၢႆႈၸွမ်းၸူဝ်ႈပၢၼ်လႄႈၼမ်ႉတိၼ်ၼမ်ႉမိုဝ်း ၵၢၼ်ႁဵတ်းသၢင်ႈပၢႆးဝူၼ်ႉၵူၼ်း ၶိုတ်းတၼ်း လူၵ်ႈဢၼ်လႅၵ်ႈလၢႆႈပိၼ်ႇပႅင်ၵူႈဝၼ်းဝၼ်းဢမ်ႇယုတ်းဢမ်ႇယင်ႉလႄႈ ၵၢၼ်ယုၵ်ႉမုၼ်း ပၢႆးသၢႆႊ ပၢႆးၶိူင်ႈၸၢၵ်ႈ ပၢႆးထဵၵ်ႉၼူဝ်ႊလူဝ်ႊၵျီႊ (Technology) ၶူဝ်းၶွင်လႄႈၶိူင်ႈမႆႉၶိူင်ႈမိုဝ်းၵမ်ႈၽွင်ႈ ပေႃးၼမ်းၵၢပ်ႈ လၢႆလွင်ႈလၢႆသႅၼ်း ၸိူင်ႉၼင်ႇဢဝ်ႁုၼ်ႇႁၢင်ႈၶိူင်ႈၸၢၵ်ႈမႃးႁဵတ်းၵၢၼ်တႅၼ်းၵူၼ်းလႂ်ၸိူဝ်းၼႆႉ။\n\nလူၺ်ႈၶိူင်ႈမႆႉၶိူင်ႈမိုဝ်းတင်းၼမ်တင်းလၢႆၼၼ်ႉ ပိူင်လူင်မၼ်းၾူၼ်းမိုဝ်းထိုဝ် ႁူဝ်ပၢၵ်ႇ 90% ၸႂ်ႉလၢႆႊ Line ဝီႊၶျႅတ်ႉ Wechat ၾဵတ်ႉၶ်ၿုၵ်ႉ Face book, social media ၵၼ်ၵမ်ႈၼမ်။ ၵူၺ်းၵႃႈ ၼႂ်းၼၼ်ႉၵမ်ႈၼမ် တေၸႂ်ႉ တေမီး ၾဵတ်ႉၶ်ၿုၵ်ႉ ႁင်းၽႂ်ႁင်းမၼ်းၵူႈၵေႃႉ။ မၢင်ၵေႃႉမီးပဵၼ်လၢႆဢၼ်လၢႆၸိုဝ်ႈလႄႈ ပေႃးလိုမ်းမၢႆ ၶဝ်ႈမၼ်း ၵေႃႈမီး။\n\nၵဵဝ်ႇလူၺ်ႈၵၢၼ်ၵပ်းသၢၼ်(တိတ်းတေႃႇ)ၵၢၼ်သိုဝ်ႇသၢရ်(တၢင်းလိၵ်ႈ)ငၢႆႈလႄႈဝႆးလိူဝ်တၢင်း(E-mail)ၶဝ်ႈငၢႆႈဝႆး လိူဝ်တၢင်း website ။ လူၺ်ႈတၢင်းလိၵ်ႈၵေႃႈလီ တၢင်းသဵင်ၵႂၢမ်းလၢတ်ႈၵေႃႈလႆႈ တင်းႁၢင်ႈတူင်ႉႁၢင်ႈၼိမ် လၢႆလၢႆးလၢႆတၢင်း။ ဢမ်ႇၵွမ်ႉၵႃႈတိတ်းတေႃႇၵပ်းသၢၼ်လွင်ႈၵၢၼ်လွင်ႈငၢၼ်း လွင်ႈပိုၼ်ၽၢဝ်ႇၶၢႆၶူဝ်းၶွင် သိၼ်ၵႃႉ လွင်ႈတႆႇထၢမ် ဢုပ်ႇဢူဝ်းၵိူဝ်းၵုမ်ၵၼ် ၵေႃႉတေႃႇၵေႃႉၵေႃႈလီ တင်းၵုမ်ႇ တင်းမူႇ တင်းၸုမ်း ၵေႃႈငၢႆႈ ဝႆးတၼ်းၸႂ် ႁႃလွင်ႈႁူႉတၢင်းႁၼ် ပၢႆးၵၢၼ်ၵႃႉ ပၢႆးယူႇလီ ပၢႆးပၺ်ၺႃ လႆႈၵူႈလွင်ႈလွင်ႈ။ ပိူင်လူင်မၼ်း တီႈလႂ် မီးၼႅင်ႈၶၢႆႇ ဢိၼ်ႊတိူဝ်ႊၼဵတ်ႉ (internet) ၵေႃႈ ၶူၼ်ႉၶႆႈသွၵ်ႈႁႃလႆႈၵူႈလွင်ႈ။ ယွၼ်ႉၼႆႉ ၵၢၼ်ၸႂ်ႉတိုဝ်း ၾဵတ်ႉၶ်ၿုၵ်ႉ ၵႂၢင်ႈၶႂၢင်ၸွတ်ႇတူဝ်ႈတင်းလူၵ်ႈ ထိုင်ၵူႈၸွၵ်ႉၵူႈယွမ်ႇ။\n\nၵွမ်ႉၵႃႈၼႂ်းတႆးႁဝ်းၵူၺ်းၵေႃႈ လႆႈဢဝ်မႃးၸႂ်ႉတိုဝ်းပဵၼ်ၽွၼ်းလီဢမ်ႇၸႂ်ႈဢေႇဢေႇ မိူဝ်ႈၵူႈပွၵ်ႈ ပီႈၼွင်ႉတႆး ႁဝ်း ဢၼ်ယူႇယၢၼ်ၵႆၵၼ် ပေႃးဢမ်ႇၵႂႃႇႁႃၵၼ်ၵေႃႈ ဢမ်ႇၸၢင်ႈႁူပ်ႉၼႃႈႁၼ်တႃၵၼ် ဢမ်ႇၸၢင်ႈဢုပ်ႇ ဢူဝ်းၵၼ် လုၵ်ႈလၢၼ်ၵႂႃႇႁဵတ်းၵၢၼ်ၼႂ်းမိူင်းထႆးမိူင်းၶႄႇ ၼွၵ်ႈမိူင်းၼႂ်းမိူင်းၵေႃႈ ဢမ်ႇၸၢင်ႈတိတ်းတေႃႇ တွင်ႈထၢမ်လၢတ်ႈၸႃ ဢုပ်ႇၵုမ်ၵၼ် ဢမ်ႇၸၢင်ႈပွင်ႇၶၢဝ်ႇငၢဝ်းၸႅင်ႈဝွၵ်ႇလွင်ႈလီလွင်ႈၸႃႉၸူးၵၼ်။ မိူဝ်ႈလဵဝ် လိူဝ်သေတႅမ်ႈလိၵ်ႈၸူးၵၼ် လၢတ်ႈတေႃႇၵၼ် ႁၼ်ၼႃႈႁၼ်တႃၵၼ်ထႅင်ႈလူးၵွၼ်ႇ။ ႁူမ်ႈဝႃႈႁဝ်းဢမ်ႇမေႃ ဢမ်ႇၸႂ်ႈၽူႈၶူင်သၢင်ႈ ၽူႈႁဵတ်းဢွၵ်ႇ ႁဝ်းၵေႃႈလႆႈမေႃဢဝ်ၸႂ်ႉတိုဝ်းပဵၼ်ၽွင်းလီဢမ်ႇဢေႇ။\n\nၵူၺ်းၵႃႈ ၸိူင်ႉႁိုဝ်ၵေႃႈလီ ၼွၵ်ႈလိူဝ်သေႁဝ်းဢဝ်မႃးၸႂ်ႉတိုဝ်းပဵၼ်ၵၢၼ်ဢုပ်ႇလၢတ်ႈၸႃ တၵ်ႉတၢႆးၵၼ် ထၢႆႇႁၢင်ႈ ထၢႆႇၾၢင် ၵိၼ်မူၼ်ႈၵိၼ်သိူဝ်း ၵႂႃႇဢႅဝ်ႇတွင်ႈတဵဝ်းတီႈလႂ်ၵေႃႈ ဢဝ်ပိုၼ်ဢွၵ်ႇမႃးၼႄၵၼ်ယဝ်ႉ ႁဝ်းယင်းထုၵ်ႇလီဢဝ်မႃးၸႂ်ႉတိုဝ်း ပဵၼ်ၽွၼ်းလီပုၼ်ႈတႃႇပၼ်တၢင်းႁူႉတၢင်းႁၼ် ပၼ်ၶၢဝ်ႇပၼ်ငၢဝ်းၵၼ် တႃႇၵူၼ်းတင်းၼမ်။ ဢမ်ႇဝႃႈ ၵႂႃႇဢႅဝ်ႇတွင်ႈတဵဝ်း တီႈလီဢႅဝ်ႇလီလူလီတူၺ်း တီႈပဵၼ်ပိုၼ်း တူဝ်ယၢင်ႇ ၸိူင်ႉၼင်ႇလွႆဢိၼ်းထၼုၼ်း တီႈၵဵင်းမႆႇ ႁိုဝ် တီႈလႂ်ၵေႃႈလီဢၼ်မီးတၢင်းႁၢင်ႈလီလႄႈမီးပိုၼ်း လႂ်ၸိူဝ်းၼႆႉ လိူဝ်သေ ထၢႆႇႁၢင်ႈထၢႆႇၾၢင်ႁဝ်းယဝ်ႉ လီထၢႆႇထွတ်ႈဢဝ်ပိုၼ်းလွင်ႈပဵၼ်မႃးဢၼ်ပိူၼ်ႈႁဵတ်းဝႆႉသၢင်ႈဝႆႉၸိူဝ်း ၼၼ်ႉ သိုပ်ႇဢဝ်မႃးတေႃႉတႆႇၶႆႈၼႄၵၼ် လိူဝ်သေပဵၼ်တီႈႁၢင်ႈလီတႃပဵၼ်တီႈသိူဝ်းၸႂ်ယဝ်ႉ ယင်းပဵၼ်ပိုၼ်း တီႈလီႁူႉ လီဢဝ် လီႁဵၼ်းႁူႉလႄႈ တေပဵၼ်ၽွၼ်းလီတႃႇပီႈၼွင်ႉတႆးႁဝ်း ဢၼ်လႆႈပိုၼ်ၽႄႈပၼ်ၵၼ်။ မိူဝ်ႈႁဝ်းဢဝ်ႁၢင်ႈပိုၼ်ႉတီႈၼၼ်ႉပိုၼ်ၽႄႈၸူးၵၼ်ၵေႃႈ လီတႅမ်ႈလီလၢတ်ႈပႃးလွင်ႈတၢင်းမၼ်း လၢႆလၢႆၵေႃႉ ၸင်ႇတေပွင်ႇၸႂ် ၸင်ႇတေႁူႉလွင်ႈမၼ်း။\n\nလိူဝ်သေၼၼ်ႉ ၵဵဝ်ႇၵပ်းလွင်ႈပိုၼ်းလႄႈသင် ၾိင်ႈငႄႈလိၵ်ႈလၢႆးလႄႈသင် ၵၢၼ်ၸိူဝ်ႉၸၢတ်ႈၸိူဝ်ႉၶိူဝ်းလႄႈ သင် ၵၢၼ်ဝၢၼ်ႈၵၢၼ်မိူင်းလႄႈသင် ၵၢၼ်ပၼ်တၢင်းႁူႉတၢင်းႁၼ်လႄႈသင် ဢမ်ႇၼၼ် ၵၢၼ်ၵႃႉၶၢႆ ၵၢၼ်ႁဵတ်း ႁႃၵိၼ်လဵင်ႉတွင်ႉလႄႈသင် ၵဵဝ်ႇလွင်ႈၵူတ်းမၢႆ(မၢႆမီႈ)ပၵ်းပိူင်ၼွၵ်ႈမိူင်းၼႂ်းမိူင်းလႄႈသင် ၵၢၼ်တွင်ႈထၢမ်ပၼ်ႁႃ ၵူႈသမ်ႇသႅၼ်ပိူင်ၸိူဝ်းၼႆႉ ၵေႃႉဢမ်ႇႁူႉၵေႃႈတွင်ႈထၢမ် ၵေႃႉႁူႉၵေႃႈၵၢဝ်ႇလၢတ်ႈၼႄပၼ် ပေႃးႁဝ်းဢဝ်မႃး  ပိုၼ်ၽႄႈ ဝွၵ်ႇၵၢဝ်ႇတေႃႉတႆႇၶႆႈၼႄၵၼ်ၸိုင် တေပဵၼ်ၽွၼ်းလီလူင် တႃႇပီႈၼွင်ႉတႆးႁဝ်းတႄႉတႄႉ။\n\nပိူင်လူင်မၼ်း ယွၼ်းၵၢဝ်ႇလၢတ်ႈယွမ်းၵူမ်ႈယမ်ယႂ်ႇယႂ်ႇလူင်လူင်သေ ဢမ်ႇႁႂ်ႈပဵၼ်ၵႂၢမ်းသႄႉၼႄး ထၢင်ႇလဵၵ်ႉ လူမဝ်ဝၢႆႇဝဵင်ႇ ယမ်ႉယွၵ်ႈ တွၵ်ႈသၢတ်ႈ တဵၵ်းၼဵၵ်း ပၢႆးဝူၼ်ႉၵၼ် လိူဝ်သေယႃႇႁႂ်ႈပဵၼ်လွင်ႈထဵင်ဢဝ်ပေႉ ဢဝ်ၵၢၼ်ႉၼၼ်ႉ ယင်းထုၵ်ႇလႆႈပၼ်ၼႃႈဝႆႉတႃယုၵ်ႉယွင်ႈပိၼ်ႇပႆႇဝူၼ်ႉမႄးထႅမ်ထွၼ်ပၼ်တၢင်းႁူႉၵၼ်လႄႈ ယွမ်းႁပ်ႉၵၼ် ယွင်ႈၵုၼ်းယေႃးမုၼ်(ပၼ်ၵဵတ်ႇတိ)ၵၼ်လႄႈ ၽိတ်းထုၵ်ႇပိူင်ႈပၢႆႈၵၼ် တၢင်းပၢႆးဝူၼ်ႉ ၸိူင်ႉႁိုဝ် ၵေႃႈ တၵ်းလီမီးၸႂ်ပူတ်းၽႃႈဝၢင်းပွႆႇပၼ်ၵၼ်ၸိုင် ၾဵတ်ႉၶ်ၿုၵ်ႉ Facebook တေပဵၼ်သၢႆလႅင်း ဢၼ်ၵွင်ႉၵပ်း ၸပ်းတိတ်း သိုပ်ႇႁၢဝ်း တၢဝ်းတိုတ်ႉ ၵွင်ႉၵၢႆႇၵၼ် ပၼ်ၽွၼ်းလီလူင်လၢင်ပုၼ်ႈတႃႇ ပီႈၼွင်ႉတႆးႁဝ်း ၵူၺ်း ဢမ်ႇၵႃး ယင်းပဵၼ်သၢႆသဵၼ်ႈတၢင်းပိူင်းလႅင်းထွင်ႇပၼ် ဢၼ်ၸႂ်ႁဝ်းမုင်ႈမွင်ႈလွင်ႈၽွမ်ႉႁူမ်ႈၼၼ်ႉ လူးၵွၼ်ႇ။"
  },
  {
    "title": "ၸုမ်းသိုၵ်းဢူၺ်းလီပွတ်းႁွင်ႇ 7 ၸုမ်း တုၵ်းယွၼ်း ႁႂ်ႈမိူင်းၶႄႇ လႆႈၶဝ်ႈပႃးၸွႆႈၶိုင် ၶၵ်ႉၵၢၼ်ငမ်းယဵၼ်မိူင်းမၢၼ်ႈ",
    "content": "ပၢင်ၵုမ်သႅၼ်းၽူႈၼမ်း ၸုမ်းဢူၺ်းလီပွတ်းႁွင်ႇ 7 ၸုမ်း ၸတ်းႁဵတ်းတီႈ ဝဵင်းပၢင်သၢင်း ငဝ်ႈငုၼ်း ဝႃႉ UWSA ၼၼ်ႉ ယဝ်ႉတူဝ်ႈၵႂႃႇသေ ဢွၵ်ႇလိၵ်ႈပိုၼ်ၽၢဝ်ႇ ဝၼ်းတီႈ 24/8/2017  တုၵ်းယွၼ်းလၢႆၶေႃႈ။ ၼႂ်းၼၼ်ႉ ပႃးလွင်ႈတုၵ်းယွၼ်း ႁႂ်ႈလူင်ပွင်ၸိုင်ႈမိူင်းၶႄႇ ၶဝ်ႈပႃးၼႂ်းၶၵ်ႉၵၢၼ်ငမ်းယဵၼ် မိူင်းမၢၼ်ႈ။\n\nပၢင်ၵုမ်ဢၼ် ၸတ်းႁဵတ်းဝၼ်းတီႈ 18 – 24/8/2017 ၼၼ်ႉ မီးတူဝ်တႅၼ်း တပ်ႉသိုၵ်းၶၢင်လွတ်ႈလႅဝ်း KIA ၊ တပ်ႉသိုၵ်းရၶႅင်ႇ AA ၊ တပ်ႉသိုၵ်းပူတ်းပွႆႇၸိူဝ်ႉၸၢတ်ႈ တဢၢင်း TNLA ၊ တပ်ႉသိုၵ်းၶႄႇၵဝ်ႈၵၢင်ႉ MNDAA ၊ တပ်ႉသိုၵ်းၸိုင်ႈတႆး SSPP/SSA ၊ တပ်ႉသိုၵ်းဢူၺ်းလီၻီႊမူဝ်ႊၶရႅတ်ႊတိၵ်ႊၸိူဝ်ႉၸၢတ်ႈ NDAA မိူင်းလႃး တင်း တပ်ႉသိုၵ်းမိူင်းဝႃႉၽွမ်ႉႁူမ်ႈ UWSA တင်းမူတ်း ၶဝ်ႈႁူမ်ႈ 28 ၵေႃႉ။ ဢွၵ်ႇလိၵ်ႈပိုၼ်ၽၢဝ်ႇ 8 ၶေႃႈ ဢၼ်တုၵ်းယွၼ်းပႃး ႁႂ်ႈမိူင်းၶႄႇ ၶဝ်ႈပႃး ၼႂ်းၵၢၼ်မိူင်း မိူင်းႁူမ်ႈတုမ် မၢၼ်ႈ။\n\nၶေႃႈပိုၼ်ၽၢဝ်ႇ ဢၼ်မီးၸုမ်ႈၸုမ်း လႄႈ ၸိုဝ်ႈၽူႈၶၢၼ်ပၢၵ်ႇ တူၵ်ႇလၢတ်ႈ တီႈမၢႆၶေႃႈ ထူၼ်ႈ7 ၼၼ်ႉဝႃႈ - “ တႃႇၵၢၼ်ငမ်းယဵၼ် မိူင်းမၢၼ်ႈ ပေႃးတေလႆႈဢွင်ႇမၢၼ် ၼၼ်ႉ တုၵ်းယွၼ်း လူင်ပွင် ၸိုင်ႈမိူင်းၶႄႇ ၶဝ်ႈပႃးႁူမ်ႈသၢင်ႈၵႂႃႇ”  - ဝႃႈၼႆ။\n\n8 ၶေႃႈ ၼၼ်ႉ - ပႃးလွင်ႈၶွတ်ႇၽွတ်ႈ တႅင်ႇတင်ႈ ၸွမ်သိုၵ်းလူင် ဢႅၼ်ႊပၼ်ႊလ ပဵၼ် ၵႅမ်ႁူဝ်ပဝ်ႈ ၶွမ်ႊမတီႊဢုပ်ႇဢူဝ်းၵၢၼ်မိူင်း မိူင်းႁူမ်ႈတုမ် FPNCC ဢၼ်ၸုမ်းယိပ်းၵွင်ႈ 7 ၸုမ်း ႁူမ်ႈၵၼ်ၶွတ်ႇ ၽွတ်ႈဝႆႉ၊ ၶွတ်ႇၽွတ်ႈၶွမ်ႊမတီႊႁဵတ်းၵၢၼ်၊ တႃႇဢုပ်ႇဢူဝ်းၵၢၼ်မိူင်း တႅပ်းတတ်း ၶွမ်ႊမတီႊ FPNCC ၵႂႃႇဢုပ်ႇ၊ တႅပ်းတတ်းလႆႈ လွၵ်းၸုၵ်း ၵဵဝ်ႇၵပ်းၵၢၼ်မိူင်း၊ ၵဵဝ်ႇၵပ်း ပၢင်ၵုမ်လူင်ၸူဝ်ႈပၢၵ်ႇပီ 21 ပၢင်လူင် ၵမ်းထူၼ်ႈ 3 သေ သင်ၾၢႆႇလူင်ပွင်ၸိုင်ႈ ယိုၼ်ႈမွၵ်ႇၶဝ်ႈႁူမ်ႈၵေႃႈ တေၵႂႃႇၶဝ်ႈႁူမ်ႈၸွမ်း - ၸဵမ်ၸိူဝ်းၼႆႉ။\n\nလိၵ်ႈပိုၼ်ၽၢဝ်ႇၼၼ်ႉ ယင်းတူၵ်ႇတၵ်ႉ တီႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇဝႃႈ - ၸွမ်းၼင်ႇပၼ်ၵႂၢမ်းမၼ်ႈဝႃႈ တေၶွတ်ႇၽွတ်ႈ ၶွမ်ႊမတီႊဢုပ်ႇဢူဝ်းၵၢၼ်မိူင်းသေ ဢုပ်ႇဢူဝ်းၵၼ်ၵႂႃႇၼၼ်ႉ ႁႂ်ႈၸဵဝ်းပဵၼ်ပၢင်ဢုပ်ႇဢူဝ်းၵၼ်၊ လိူဝ်ၼၼ်ႉ တုၵ်းယွၼ်းသိုၵ်းလူင်ပွင်ၸိုင်ႈမၢၼ်ႈဝႃႈ ႁႂ်ႈၵိုတ်းၵၢၼ်ႁႅၼ်းသိုၵ်းလေႃႇတိုၵ်းၽႂ်းၽႂ်းသေ ဢုပ်ႇဢူဝ်းတင်း ၸုမ်း FPNCC သေ ဢမ်ႇၵႃး ပိုတ်ႇၽၵ်းတူ ဢႃႈမိုဝ်း တူဝ်ႈတၼ်းတႃႇဢုပ်ႇဢူဝ်း လွင်ႈၵၢၼ်ၵေႃႇသၢင်ႈမိူင်းႁူမ်ႈတုမ်ၻီႊမူဝ်ႊၶရေႊသီႊ ၸိုၼ်ႈၸၢင်ႇ ဢၼ်မီးသုၼ်ႇလႆႈတႅတ်းတတ်း ၽဵင်ႇပဵင်း ၼၼ်ႉယူႇ-ဝႃႈၼႆ။"
  },
  {
    "title": "ၸဝ်ႈၼႃႈတီႈၶႄႇ ၵူတ်ႇထတ်းတီႉၺွပ်းၵူၼ်းမိူင်းမၢၼ်ႈ ၸိူဝ်းၵႂႃႇႁဵတ်းၵၢၼ် တီႈထုင်ႉႁူၺ်ႈလီ မိူင်းမၢဝ်း ႁၢဝ်ႈႁႅင်း",
    "content": "တင်ႈတႄႇႁူဝ်လိူၼ်ဢေႃႊၵတ်ႊသ်ၼႆႉမႃး ၸဝ်ႈၼႃႈတီႈတၢင်းမိူင်းၶႄႇ ၵူတ်ႇထတ်းတီႉၺွပ်းၵူၼ်းတၢင်းမိူင်းမၢၼ်ႈ ၸိူဝ်းဢၼ်ၵႂႃႇႁဵတ်းၵၢၼ်တၢင်းမိူင်းၶႄႇ ထုင်ႉမၢဝ်း ထပ်းၵၼ်ႁၢဝ်ႈႁႅင်းမႃး၊ မၢင်ၵေႃႉထိုင်တီႈလႆႈတူၵ်းၶွၵ်ႈၵေႃႈမီး။\n\nတင်ႈတႄႇႁူဝ်ပီ 2017 ၼႆႉမႃး တေႃႇထိုင်ဝၼ်းမိူဝ်ႈၼႆႉ ၸဝ်ႈၼႃႈတီႈတၢင်းမိူင်းၶႄႇ ၵူတ်ႇထတ်းတီႉၺွပ်း ၵူၼ်းမိူင်းမၢၼ်ႈ မိူင်းတႆး ၸိူဝ်းၶဝ်ႈၵႂႃႇႁဵတ်းၵၢၼ်တၢင်းမိူင်းၶႄႇ ထုင်ႉႁူၺ်ႈလီ မိူင်းမၢဝ်းႁၢဝ်ႈႁႅင်း။ ၸဝ်ႈၼႃႈတီႈ ၾၢႆႇသိုၵ်း၊ ၾၢႆႇပလိၵ်ႈ၊ ၾၢႆႇၽဵဝ်ႈမူၺ်ႉယႃႈမဝ်းၵမ်၊ ၾၢႆႇၽွင်းငမ်းၼႂ်းဝၢၼ်ႈၼႂ်းဢိူင်ႇၸိူဝ်းၼႆႉ ႁူမ်ႈမိုဝ်းၵၼ်သေၶဝ်ႈၵူတ်ႇထတ်း ၸွမ်းသုမ်ႉတီႈယူႇႁႅင်းၵၢၼ်၊ တီႈႁိူၼ်းၵူၼ်းဝၢၼ်ႈၵူၼ်းမိူင်း ဢၼ်ႁပ်ႉဢဝ်ႁႅင်းၵၢၼ်မႃးႁဵတ်းၵၢၼ်ႁိူၼ်း၊ ၸွမ်းႁၢၼ်ႉဢႃးႁၢရ်ၸိူဝ်းၼႆႉ ႁၢဝ်ႈႁႅင်း။ တင်ႈတႄႇႁူဝ်လိူၼ်ၼႆႉမႃး ယိုင်ႈၶႅၼ်းႁၢဝ်ႈႁႅင်း  ၶႂ်ႈဝႃႈလူင်းၵူတ်ႇထတ်းတီႉၺွပ်းၵူႈဝၼ်းၵူႈၶမ်ႈၶိုၼ်း ထပ်းၵၼ်မႃးၶိူဝ်းယႂ်းဢမ်ႇထၢတ်ႇ။ ၼႂ်းႁူဝ်လိူၼ်ၼႆႉၵူၺ်း တီႉၺွပ်းၵူၼ်းႁႅင်းၵၢၼ်မိူင်းမၢၼ်ႈ ၵႂႃႇၵုမ်းၶင်ဝႆႉ ၼပ်ႉႁူဝ်ပၢၵ်ႇ၊ မၢင်ၵေႃႉၵေႃႈလႆႈထုၵ်ႇတူၵ်းၶွၵ်ႈဝႆႉယူႇ-ၼႆယဝ်ႉ။\n\nၵူၼ်းဢၼ်တေၵႂႃႇႁဵတ်းၵၢၼ်ၼႂ်းမိူင်းၶႄႇ ၼိုင်ႈၵေႃႉတေလႆႈယိပ်းဝႂ် ပပ်ႉ 3 ဢၼ်၊ ၼႂ်းသၢမ်ဢၼ်ၼႆႉ တေလႆႈမီးတဵမ်ထူၼ်ႈတင်းသၢမ်ဢၼ်။ ပေႃးဝႃႈဢမ်ႇမီးသေပိူင်ပိူင်၊ ဢမ်ႇလႆႈတေႃႇဢႃယုမၼ်းသေ ဢၼ်ဢၼ်ၸိုင် ၸဝ်ႈၼႃႈတီႈၶႄႇၶဝ်တီႉၺွပ်းၵႂႃႇၶင်ၶွၵ်ႈ- ၸၢႆးၶမ်းၸၢႆး ၵူၼ်းၵႂႃႇႁဵတ်းၵၢၼ်တၢင်းထုင်ႉမၢဝ်း လၢတ်ႈ။\n\nမၼ်းၸၢႆးလၢတ်ႈဝႃႈ- \"ၶဝ်ၵူတ်ႇထတ်းထပ်းၵၼ်မႃး ႁၢဝ်ႈႁၢဝ်ႈႁႅင်းႁႅင်းၵူႈဝၼ်းယဝ်ႉ။ ပေႃးဢမ်ႇမီးပပ်ႉသီၶဵဝ် ပပ်ႉယူႇသဝ်းႁဵတ်းၵၢၼ်ၼၼ်ႉၵေႃႈတီႉ။ ပပ်ႉႁဵတ်းၵၢၼ်ၼႆႉပဵၼ်သီၶဵဝ်၊ ပေႃးဝႃႈႁဵတ်းၵၢၼ်ၼႆၵေႃႈ လႆႈဢႃယု 6 လိူၼ်၊ ပေႃးမူတ်း 6 လိူၼ်ယဝ်ႉ ၵႂႃႇတေႃႇဢႃယုမၼ်းထႅင်ႈတေလႆႈၼိုင်ႈပီ၊ ယူႇၵႂႃႇလႆႈၼႂ်းမိူင်းၶႄႇထႅင်ႈ ၶၢဝ်းတၢင်းၼိုင်ႈပီ။ ၵူၺ်းၵႃႈဢမ်ႇၸႂ်ႈပပ်ႉၼၼ်ႉဢၼ်လဵဝ်ၵူၺ်း ယင်းမီးထႅင်ႈပပ်ႉသီလႅင်ၼုမ်ႇ၊ ဢၼ်ၼႆႉသမ်ႉပဵၼ်ပပ်ႉဢၼ်ၵူတ်ႇထတ်း လွင်ႈၵိၼ်လဝ်ႈမဝ်းယႃႈ၊  ထတ်းပၢႆးယူႇလီၸိူဝ်းၼႆႉ။ တေလႆႈမီးပပ်ႉသီလႅင်ၵမ်ႇထႅင်ႈဢၼ်ၼိုင်ႈ၊ ဢၼ်ၼႆႉသမ်ႉပဵၼ်ပပ်ႉ ဢၼ်ၾၢႆႇတၢင်းၸဝ်ႈၼႃႈတီႈမၢၼ်ႈႁဵတ်းပၼ် ဢၼ်ယူႇလႆႈ 7 ဝၼ်းၼႂ်းမိူင်းၶႄႇ။ တေလႆႈမီးတင်းသၢမ်ပပ်ႉၼႆႉ။ မိူဝ်ႈလဵဝ်ၼႆႉ ပေႃးမီးပပ်ႉသီလႅင်ၵမ်ႇ ဢၼ်လဵဝ်ၵူၺ်းၵေႃႈ ၾၢႆႇတၢင်းၸဝ်ႈၼႃႈတီႈၶႄႇၶဝ် ဢမ်ႇႁပ်ႉယဝ်ႉ၊ တေလႆႈမီးတင်းသၢမ်ပပ်ႉ ၸင်ႇတေယူႇလႆႈ။ ပေႃးဝႃႈႁၼ်ပပ်ႉသီလႅင်ၵမ်ႇပပ်ႉလဵဝ်ၵူၺ်းၼႆ ပေႃးယူႇၾၢႆႇတၢင်းမိူင်းၶႄႇ ပူၼ်ႉလိူဝ်ၵႂႃႇဝၼ်းၼိုင်ႈၵေႃႈတီႉၺွပ်း\"-ဝႃႈၼႆ။\n\n\"တႆးၵေႃႉၶႃႈႁဝ်းၵေႃႉၼိုင်ႈ ယၢမ်ႈၺႃးတီႉၺွပ်းၵႂႃႇ။ မၼ်းဢမ်ႇမီးပပ်ႉသေဢၼ်ဢၼ်လႄႈ ပိူၼ်ႈတီႉၵႂႃႇႁဵတ်းၵၢၼ်တီႈႁူင်းၸၢၵ်ႈႁူၾင်း တႃႇၶၢဝ်းတၢင်းႁူၵ်းလိူၼ်။ ပေႃးယဝ်ႉမႃးသူင်ႇတီႈလႅၼ်လိၼ်။ ပေႃးဝႃႈၵူတ်ႇထတ်းၺႃးၵူၼ်းၵိၼ်ယႃႈသမ်ႉ တီႉၺွပ်းၶင်ၶွၵ်ႈသွင်ပီ၊ ပေႃးဝႃႈတဵမ်သွင်ပီယဝ်ႉ ဢဝ်မႃးထွၵ်ႇတီႈလႅၼ်လိၼ်တီႈၽၵ်းတူမိူင်း\"- ဝႃႈၼႆ။\n\nၸၢႆးဢၢႆႈၵမ်ႇ ၵေႃႈလၢတ်ႈဝႃႈ- \"ၵူၼ်းယိပ်းပပ်ႉသီလႅင်ၵမ်ႇ ဢၼ်ၸႂ်ႉၸဵတ်းဝၼ်းၼၼ်ႉ ပေႃးဝႃႈႁဵတ်းပပ်ႉ သီလႅင်ၵမ်ႇၼၼ်ႉသေ ၶၢမ်ႈၶဝ်ႈၵႂႃႇတၢင်းမိူင်းမၢဝ်း ပေႃးၸဝ်ႈၼႃႈတီႈၶႄႇတူၺ်းဢမ်ႇႁၢင်ႈလီတႃ၊ ၼႃႈတႃမိူၼ်ႁၢင်ႈပဵၼ်ၶီႈယႃႈၶီႈလဝ်ႈၸိူဝ်းၼႆႉတႄႉ ၶဝ်ၵေႃႈဢမ်ႇထၢမ်သင်ယဝ်ႉ၊ ႁွင်ႉၶိုၼ်ႈၵႃးၵမ်းလဵဝ်၊ ပပ်ႉၶဵဝ်ပပ်ႉလႅင် (သီလႅင်ၼုမ်ႇ)ၵေႃႈဢမ်ႇႁဵတ်းပၼ်ယဝ်ႉ။ ပေႃးဝႃႈႁၢင်ႈၾၢင်ၵေႃႈတူၺ်းလီ သမ်ႉပဵၼ်ၵူၼ်းၼုမ်ႇၼႆတႄႉၵေႃႈ ၵူတ်ႇထတ်းထဵတ်ႈထၢမ်သေ တေၵႂႃႇဢႅဝ်ႇႁႃႉ တေၵႂႃႇႁဵတ်းၵၢၼ်ႁႃႉ ၸိူဝ်းၼႆႉႁႃႉ ယင်းပၼ်ဢၼုၺၢတ်ႈၵႂႃႇယူႇ။ ပေႃးဝႃႈတေၵႂႃႇႁဵတ်းၵၢၼ်တႄႉ ပပ်ႉသီၶဵဝ်ၼႆႉသမ်ႉ ႁဵတ်းယၢပ်ႇဢိတ်းၼိုင်ႈ၊ တေလႆႈၵႂႃႇဢဝ်လိၵ်ႉၵမ်ႉထႅမ်ၾၢႆႇတၢင်းမိူင်းၶႄႇမႃး မိူၼ်ၼင်ႇလိၵ်ႈၵမ်ႉထႅမ် ၽူႈၵွၼ်းဝၢၼ်ႈဢိူင်ႇၶဝ်ၸိူဝ်းၼႆႉ။ လိၵ်ႈၵမ်ႉၸဝ်ႈႁိူၼ်း ၸဝ်ႈၶွင်ၼႃႈၵၢၼ်ၸိူဝ်းၼႆႉ။ ဝႂ်ဢၼုၺၢတ်ႈ ႁဵတ်းၼႃႈၵၢၼ်ပေႃႈလဵင်ႉမႄႈလဵင်ႉ ၸိူဝ်းၼႆႉတေလႆႈၵႂႃႇဢဝ်မႃးႁႂ်ႈတဵမ်ထူၼ်ႈသေ ၶဝ်ၸင်ႇၵွႆႈတေႁဵတ်းပၼ်၊ ပေႃးဝႃႈလုတ်ႈႁၢမ်းသေၸိူဝ်ႉသေပိူင်ၵေႃႈ ၶဝ်ဢမ်ႇႁဵတ်းပၼ်ယဝ်ႉ။ လိူဝ်သေၼၼ်ႉ ပေႃးဝႃႈၸဝ်ႈၼႃႈတီႈ ၶဝ်ၵူတ်ႇထတ်းၺႃး ၵူၼ်းမီးတၢင်းပဵၼ်ပွတ်ႇ ထီႊၿီႊ ၸိူဝ်ႉမႅင်း B,C ၸိူဝ်းၼႆႉ တီႉၺွပ်းၵူၼ်းႁဵတ်းၵၢၼ်ၵူၺ်းဢမ်ႇၵႃး တီႉၺွပ်းပႃးၸဝ်ႈၶွင်ၶွမ်ႊပၼီႊ ပေႃႈလဵင်ႉမႄႈလဵင်ႉသေ ပၼ်တူတ်ႈတၢမ်ႇပႃး-ဝႃႈၼႆ။\n\nဢၼ်ၵႂႃႇႁဵတ်းပပ်ႉၼႆႉ ပေႃးႁဵတ်းပပ်ႉသီလႅင်ၵမ်ႇ ၾၢႆႇတၢင်းမိူင်းမၢၼ်ႈၼႆႉ ပေႃးပဵၼ်ၵူၼ်းမူႇၸေႈ သမ်ႉႁဵတ်းတီႈ မူႇၸေႊ သဵင်ႈငိုၼ်းၼိုင်ႈၵေႃႉ 2,500 ၵျၢတ်ႉ။ ပေႃးလုၵ်ႉၼမ်ႉၶမ်းမႃးႁဵတ်းတီႈမူႇၸေႈ တေသဵင်ႈငိုၼ်း 5,000- 6,000 ၵျၢတ်ႉ။ ပေႃးဝႃႈၵူၼ်းၼမ်ႉၶမ်း ႁဵတ်းၶိုၼ်းတီႈၼမ်ႉၶမ်း သဵင်ႈငိုၼ်း 3,500 ၵျၢတ်ႉ။ ပေႃးဝႃႈႁဵတ်း ပပ်ႉသီလႅင်ၵမ်ႇ တၢင်းမိူင်းမၢၼ်ႈယဝ်ႉ ၶဝ်ႈၵႂႃႇတၢင်းမိူင်းၶႄႇထုင်ႉမၢဝ်းသေ ၵႂႃႇႁဵတ်းပပ်ႉသီၶဵဝ်သီလႅင် (ၼုမ်ႇ) ၸိူဝ်းၼႆႉထႅင်ႈၵေႃႈ လႆႈၸၢႆႇငိုၼ်းၶႄႇထႅင်ႈမွၵ်ႈ 350 ယႂၼ်၊ မိူၼ်ၼင်ႇၵႃႈပိၼ်ႇၽႃႇသႃႇ လုၵ်ႉဢဝ်တီႈမၢၼ်ႈသေ ပိၼ်ႇၽႃႇသႃႇၵႂႃႇၸူးၶႄႇ ဢၼ်လူဝ်ႇတႅမ်ႈၼႂ်းပပ်ႉၼၼ်ႉလႄႈသင်၊ ဢၼ်တွၵ်ႇၸုမ်ႈၸိူဝ်းၼႆႉ လႆႈပၼ် 270 ယႂၼ်၊ ၵႃႈၸေႈ 8 ယႂၼ်၊ ၸိူဝ်းၼႆႉတင်းမူတ်းတေသဵင်ႈမွၵ်ႈ 350 ယႂၼ်-ၼႆယဝ်ႉ။\n(ႁႅင်းၵၢၼ်ယၢ ၼ်မိူင်း)"
  },
  {
    "title": "ၵေႃလိၵ်ႈလၢႆး တွင်ႇလိူဝ်း ၸတ်းႁဵတ်းပၢင်သွၼ် မေႃတိၼ်/ မိုဝ်း လၢႆးၸႂ်ႉတိုဝ်းမႆႉ ၽႆႇႁဵတ်းၶိူင်ႈၸႂ်ႉသွႆ",
    "content": "ၵေႃလိၵ်ႈလၢႆးလႄႈ ၾိင်ႈငႄႈ တွင်ႇလိူဝ်း ႁူမ်ႈပႃး ႁွင်ႈၵၢၼ် ၾၢႆႇႁူင်းၸၢၵ်ႈလႄႈ  မေႃတိၼ်/မိုဝ်း ၸတ်းႁဵတ်းပၢင် သွၼ် ၵဵဝ်ႇလူၺ်ႈ  လွၵ်းလၢႆး ၸႂ်ႉမႆႉၽႆႇ ၽႃႇ၊ ထႅၵ်ႇ၊ ၸႅၵ်ႇ၊ ၸၵ်း၊ ၶႅၵ်း၊ သၢၼ် ႁဵတ်းၶိူင်ႈၸႂ်ႉတိုဝ်း ၵိုၵ်းတိၼ် ၵိုၵ်းမိုဝ်း ၸႂ်ႉသွႆၼႂ်းႁိူၼ်းၼႂ်းယေး။\n\nဝၼ်းတီႈ 21-30/08/2017 ၵေႃလိၵ်ႈလၢႆးလႄႈၾိင်ႈငႄႈ တွင်ႇလိူဝ်း တင်း ႁွင်ႈၵၢၼ် ၾၢႆႇႁူင်းၸၢၵ်ႈလႄႈ မေႃတိၼ်/ မိုဝ်း လူင်ပွင်ၸိုင်ႈ ဢွၼ်ႁူဝ်သေ ပူင်သွၼ်လၢႆး ၶႅၵ်း သၢၼ် ဢုပ်းဢႅင်ႇ တႅပ်း၊ လူင်ႈ ပၢင်သွၼ် ၸတ်းတီႈလုမ်း ၵေႃလိၵ်ႈလၢႆး/ၾိင်ႈငႄႈ တွင်ႇလိူဝ်း ပွၵ်ႉၽြႃးၶၢဝ် ၸႄႈဝဵင်း တူၼ်ႈတီး ၸိုင်ႈတႆး ပွတ်းၸၢၼ်း။ ၼင်ႇႁိုဝ် ၵူၼ်းၼုမ်ႇ သႅၼ်းလင် ပေႃးတေမေႃတိၼ်/မေႃမိုဝ်း လွၵ်းလၢႆး ဢဝ်မႆႉၽႆႇႁဵတ်းသၢင်ႈ ၶိူင်ႈၸႂ်ႉတိုဝ်း ဝႃႈၼႆ။\n\nၼၢင်းၼူၼ်းမူဝ် ၽူႈပွင်ၵၢၼ် ၵေႃလိၵ်ႈလၢႆး/ၾိင်ႈငႄႈတႆး ၸႄႈဝဵင်းတူၼ်ႈတီး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈဝႃး ဝၼ်းတီႈ 24 လိူၼ်ဢေႃႊၵတ်ႉသ်ၼႆႉ ၸုမ်းၵေႃလိၵ်ႈလၢႆး ၸႄႈဝဵင်းတူၼ်ႈတီး ႁဝ်းၶႃႈ လႆႈၵႂႃႇသူႇၸႂ်း ပၼ် ႁႅင်း တီႈပၢင်သွၼ်ၼၼ်ႉ။ လိူဝ်ၼၼ်ႉ လႆႈၵႂႃႇတွၼ်ႈပႃး ၵႃႊၾေႊ(ၵေႃႇၽီႇ) ထႅင်ႈလူးၵွၼ်ႇ။ ယွၼ်ႉဝႃႈ ၼႂ်းပၢင် သွၼ်ၼၼ်ႉ တူဝ်တႅၼ်း ၵေႃလိၵ်ႈလၢႆးလႄႈ ၾိင်ႈငႄႈတႆး တူၼ်ႈတီးၵေႃႈပႃး၊ ၸုမ်းၵူၼ်းၼုမ်ႇတႆး TYO ၵေႃႈပႃး ဢၼ်ၶိုၼ်ႈဝႆႉ တင်းမူတ်း တူဝ်တႅၼ်းႁဝ်းၶႃႈ ၵႂႃႇလဵပ်ႈႁဵၼ်းၾိုၵ်းသွၼ် မီး 6 ၵေႃႉ” ဝႃႈၼႆ။\n\nသိုပ်ႇလၢတ်ႈထႅင်ႈဝႃႈ ပၢင်သွၼ် လွၵ်းလၢႆးဢဝ်မႆႉၽႆႇ သၢၼ်ႁဵတ်းၶိူင်ႈၸႂ်ႉတိုဝ်း ၸိူဝ်းၼႆႉ ဢမ်ႇပေႃးၶႂ်ႈမီးၵူၼ်း မေႃႁဵတ်း မေႃသၢၼ်ယဝ်ႉ။ မိူၼ်ၼင်ႇ ဢၼ်ႁဝ်းဢွၼ်ၵၼ်ၸႂ်ႉမႆႉ ပူၵ်ႇမႆႉဝွင် ၶႅၵ်း၊ သၢၼ်ၽင်ႉငၢႆႈ၊ ၵွႆငၢႆႈၼႃႇ။ ၼႂ်းပၢင်သွၼ်ၼႆႉ ပူင်သွၼ်ၼႄ လၢႆးဢူပ်းၼမ်ႉယႃမႆႉ ၼင်ႇႁိုဝ်တေဝႆႉလႆႈၶၢဝ်းႁိုင် 12 ပီႁႃႉ၊ 15 ပီႁႃႉ ၸဵမ်ၸိူဝ်းၼႆႉ။ ပၢင်သွၼ်ၼႆႉ ၸုမ်းၼွၵ်ႈမိူင်းၶဝ် ၵမ်ႉထႅမ်ၸွႆႈငိုၼ်းမႃး ယူႇတီႈၵေႃလိၵ်ႈလၢႆး တွင်ႇလိူဝ်း တင်းႁွင်ႈၵၢၼ်လူင် ပွင်ၸိုင်ႈ သမ်ႉ ႁပ်ႉပုၼ်ႈၽွၼ်းသေ ပူင်သွၼ်။ ယွၼ်ႉဝႃႈ လၢႆးဢဝ်မိုဝ်းသၢၼ်၊ မိုဝ်းၶႅၵ်းၼႆႉ ၵူၼ်းၼွၵ်ႈမိူင်းၶဝ် သူင်ၸႂ်ႉတိုဝ်းၵၼ်ၼႃႇ” ဝႃႈၼႆ။\n\nၵဵဝ်ႇၵပ်းလွင်ႈပၢင်သွၼ် ၵၢၼ်မေႃတိၼ်/မိုဝ်းဢၼ်ၸႂ်ႉမႆႉၽႆႇ မီးၵူၼ်းမႃးၶဝ်ႈႁူမ်ႈလဵပ်းႁဵၼ်း တင်းမူတ်း 52 ၵေႃႉ ၼႂ်းၼၼ်ႉ တူဝ်တႅၼ်း ၵေႃလိၵ်ႈလၢႆး တွင်ႇလိူဝ်း၊ ပဢူဝ်း၊ ထၼု၊ လီသူးလႄႈ တႆး ၶဝ်ႈႁူမ်ႈပႃး။\n\nပၢင်သွၼ်ၼႆႉ ယိူင်းဢၢၼ်းဝႆႉ ၶၢဝ်းတၢင်း 10 ဝၼ်း တေဢဝ်မႆႉ ၽႆႇလၢႆယၢင်ႇသေ ၶႅၵ်း၊ သၢၼ် ႁဵတ်းဢွၵ်ႇ ၶူဝ်းၶွင် 15 ယၢင်ႇ မိူၼ်ၼင်ႇ မေႃႈၼမ်ႉ၊ ၵွၵ်းၼမ်ႉဢၼ်ပႃးႁူ၊ ၵွၵ်းသႂ်ႇၵွၼ်ႈသီ၊ ဝၢၼ်ႇ၊ ဢႅပ်ႇၶဝ်ႈ၊ တႅပ်းၶဝ်ႈ၊ လူင်ႈ ၸဵမ်ၸိူဝ်းၼႆႉ။ ပေႃးထိုင်မႃး ဝၼ်းတီႈ 31/08/2017 သမ်ႉ တေၸတ်းႁဵတ်းပွႆးလူင်း ပၢင်သွၼ် ဝႃႈၼႆ။\n\n(မၢႆတွင်း မႆႉၽႆႇ ပဵၼ်မႆႉၵူင် ၵူႈသႅၼ်း၊ မႆႉၸိင်ပဵၼ်မႆႉၼိူဝ်ႉၵႅၼ်ႇတၼ်ၵူႈသႅၼ်း)\n\nPhoto by Noon Mo"
  },
  {
    "title": "တႆးႁဵတ်းၵၢၼ်ၼႂ်းမိူင်းထႆးၵေႃႉၼိုင်ႈ ၺႃးၾႆးၾႃႉသျွတ်ႉ လႆႈတႅပ်းမိုဝ်းသွင်ၶွၼ်ယဝ်ႉ တေလႆႈတႅပ်းၶႃထႅင်ႈၶွၼ်ၼိုင်ႈ",
    "content": "တႆးဝဵင်းသီႇပေႃႉ ဢႃယု 33 ပီ ၵေႃႉၼိုင်ႈၵႂႃႇ ႁဵတ်းၵၢၼ်ၼႂ်းၸိုင်ႈထႆး ၺႃးၾႆးၾႃႉသျွတ်ႉတၢတ်ႈ လႆႈတတ်းပႅတ်ႈ မိုဝ်းတင်းသွင်ၶွၼ်ယဝ်ႉ ၾၢႆႇႁူင်းယႃဝႃႈ တေလႆႈတတ်းပႅတ်ႈ ၶႃၶွၼ်သၢႆႉမၼ်းၸၢႆးထႅင်ႈ ဝႃႈၼႆ။\n\nဝၼ်းတီႈ 25/08/2017 ဝၼ်းမိူဝ်ႈၼႆႉ မေႃယႃ တီႈႁူင်းယႃသူၼ်ၻွၵ်ႇ ဝဵင်းၵဵင်းမႆႇ လၢတ်ႈဝႃႈ ၸၢႆးလႃႉထုၼ်း တေလႆႈတတ်းပႅတ်ႈထႅင်ႈၶႃၶွၼ်သၢႆႉမၼ်းၸၢႆး ထႅင်ႈၶွၼ်ၼိုင်ႈ ယွၼ်ႉဝႃႈ မီးငဝ်းလၢႆးၼိူဝ်ႉတီႈၶႃမၼ်းၸၢႆး တေလၢမ်း ၼဝ်ႈထႅင်ႈ ဝႃႈၼႆ။\n\nၸၢႆးဢွင်ႇၺုၼ်ႉ ၵေႃႉပဵၼ်ၼွင်ႉၸၢႆး ၸၢႆးလႃႉထုၼ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈၼႆႉ မေႃယႃၶဝ် တေႁွင်ႉၶဝ်ႈႁွင်ႈၽႃႇတတ်းၶႃႈယဝ်ႉ။ မေႃယႃၶဝ်ဝႃႈ တေလႆႈတတ်းပႅတ်ႈ ထႅင်ႈၶွၼ်ၼိုင်ႈ တၢင်းၾၢႆႇသၢႆႉ တႄႇဢဝ် ႁူဝ်ၶဝ်ႇ လူင်းတႂ်ႈ။ ၵူၺ်းၵႃႈ မိူဝ်ႈဝူင်ႈပူၼ်ႉၼၼ်ႉ မေႃယႃၶဝ် ၸႂ်ႉၶႃႈႁဝ်းၵႂႃႇတမ်းဝၢင်းဝႆႉ ငိုၼ်း 4 မိုၼ်ႇဝၢတ်ႇ။ ၵဵဝ်ႇၵပ်းလွင်ႈငိုၼ်းၼႆႉ ၶႃႈႁဝ်းၶဝ် မီးတၢင်းယၢပ်ႇၽိုတ်ႇတႄႉတႄႉ တေႃႈလဵဝ် ငိုၼ်းမီးၼႂ်းမိုဝ်းၶႃႈႁဝ်း 5 ၽၼ်း ၵူၺ်း။ ငိုၼ်း 5 ၽၼ်းဝၢတ်ႇၼႆႉ ပဵၼ်ငိုၼ်းဢၼ်ပီႈၼွင်ႉတႆးႁဝ်း ၸွႆႈၵမ်ႉထႅမ် ပၼ်မႃးၶႃႈဢေႃႈ။ ၶႃႈႁဝ်းဝူၼ်ႉဝႃႈ တေယွၼ်းတမ်းဝႆႉငိုၼ်း 3 ႁဵင်ဝၢတ်ႇတူၺ်းၵွၼ်ႇ ၸွင်ႇတေလႆႈတႄႉဢမ်ႇႁူႉ။ ငိုၼ်း 4 မိုၼ်ႇၼႆ ၶႃႈတေၵႂႃႇဢဝ်တီႈလႂ်မႃးလႆႈၵမ်းလဵဝ်ၶႃႈ။ ၼႂ်းလိူၼ်ၼႆႉ ၶႃႈႁဝ်းတိုၵ်ႉလႆႈႁဵတ်းၵၢၼ် မီး 8 ဝၼ်း ၵူၺ်း ။ ပီႈလူဝ်း ၶႃႈၵေႃႈ တွင်ႉယႂ်ႇဝႆႉ” ဝႃႈၼႆ။\n\nၵဵဝ်ႇၵပ်းလွင်ႈၼႆႉ မိူဝ်ႈပူၼ်ႉမႃး ဝၼ်းတီႈ 10/08/2017 ၼၼ်ႉ မေႃယႃၶဝ် လႆႈတတ်းပႅတ်ႈမိုဝ်း တင်းသွင်ၶွၼ် တီႈႁူင်းယႃသူၼ်ၻွၵ်ႇ။ မိူဝ်ႈၼႆႉၵေႃႈ မေႃယႃၶဝ် တေတတ်းပႅတ်ႈထႅင်ႈ ၶႃၶွၼ်သၢႆႉ တႄႇ ဢဝ် ႁူဝ်ၶဝ်ႇလူင်းတႂ်ႈ ဝႃႈၼႆ။\n\nမိူဝ်ႈပူၼ်ႉမႃး ဝၼ်းတီႈ 20/07/2017 ယၢမ်းၵၢင်ၶမ်ႈၼၼ်ႉ ၸၢႆးလႃႉထုၼ်း ၵႂႃႇယဵပ်ႇ/ယိပ်းၺႃးသၢႆၾႆးၾႃႉ တီႈၶႅမ်ႊ (ႁွင်ႈထႅဝ်လိုဝ်ႈသဝ်းၵူၼ်းႁဵတ်းၵၢၼ်) တီႈဝဵင်းဢယုတ်ႉထယႃး။ လႆႈၶဝ်ႈယူတ်းယႃတူဝ် တီႈႁူင်းယႃ ဢႃယုတ်ႉထယႃး ၶၢဝ်းတၢင်း 20 ဝၼ်းပၢႆ၊ တီႈၼၼ်ႈ ဢမ်ႇမီးပီႈၼွင်ႉလႄႈ ၵေႃႉပဵၼ် ၼွင်ႉၸၢႆး ၸၢႆးလႃႉထုၼ်း ၸင်ႇဢဝ်တူဝ် ၸၢႆးလႃႉထုၼ်း မႃးသိုပ်ႇယူတ်းယႃတူဝ်တီႈ ႁူင်းယႃ သူၼ်ၻွၵ်ႇ ဝဵင်းၵဵင်းမႆႇ ၸိုင်ႈထႆး ဝႃႈၼႆ။\n\nၸၢႆးဢွင်ႇၺုၼ်ႉ သိုပ်ႇလၢတ်ႈဝႃႈ ၶႃႈႁဝ်း ယွၼ်းတၢင်းၸွႆႈထႅမ် တီႈပီႈၼွင်ႉတႆးႁဝ်း ၽူႈမီးၼမ်ႉၸႂ်ၸေႇတၼႃႇထႅင်ႈ ယႂ်ႇယႂ်ႇၼမ်ၼမ်ၶႃႈ ႁူမ်ႈၸွႆႈႁဝ်းၶႃႈ ပီႈၼွင်ႉၽွင်ႈ တေႃႈလဵဝ် ၶႃႈႁဝ်း လႆႈႁပ်ႉလုမ်းလႃးပႃးထႅင်ႈ ၵေႃႉပဵၼ်ပီႈလူဝ်း မေးပီႈဢၢႆႈၶႃႈႁဝ်းၼႆႉ ယွၼ်ႉဝႃႈ ပီႈလူဝ်းၶႃႈႁဝ်းၵေႃႈ ပႃးတွင်ႉဝႆႉ 3-4 လိူၼ်ယဝ်ႉ ပႆႇၸၢင်ႈႁဵတ်းၵၢၼ်။ ထႅင်ႈၾၢႆႇ ၼိုင်ႈၵေႃႈ ပီႈဢၢႆႈၶႃႈႁဝ်း သမ်ႉပဵၼ်ၸိူင်ႉၼႆထႅင်ႈ ဝတ်းဝႂ်ပီႈလူဝ်းႁဝ်း ဢၼ်တၢင်ႇယွၼ်းတီႈဢယုတ်ႉထယႃး ၼၼ်ႉၵေႃႈ ဢမ်ႇၸၢင်ႈၵႂႃႇႁဵတ်းယဝ်ႉလႄႈ ယၢမ်းလဵဝ် ပီႈလူဝ်းၶႃႈၵေႃႈ ဢမ်ႇမီးဝတ်းဝႂ်သင်ယဝ်ႉ” ဝႃႈၼႆ။\n\nတေႃႈလဵဝ် ၸၢႆးလႃႉထုၼ်းၼႆႉ ယူတ်းယႃတူဝ်ဝႆႉတီႈ ႁူင်းယႃသူၼ်ၻွၵ်ႇ ၸႄႈဝဵင်းၵဵင်းမႆႇ ၸိုင်ႈထႆး။ သင်ဝႃႈ ပီႈၼွင်ႉၽူႈမီးၼမ်ႉၸႂ် ၸေႇတၼႃႇၶဝ် ၶႂ်ႈၵမ်ႉထႅမ်ငိုၼ်းတွင်းလႄႈသင်၊ ၶွင်ၵိၼ်ယမ်ႉလႄႈသင်၊ ၵႂႃႇသူႇၸႂ်း ဢႅဝ်ႇယဵမ်ႈလႄႈသင်၊ ၵပ်းသိုပ်ႇလႆႈတီႈမၢႆၾူၼ်း ၸၢႆးဢွင်ႇၺုၼ်ႉ 094-735-1314 သေၵမ်း ဝႃႈၼႆ။\n\nၸၢႆးလႃႉထုၼ်းၼႆႉ ပဵၼ်လုၵ်ႈၸၢႆးလုင်းၸိင်ႇတႃႇ ပႃႈၺုၼ်ႉ ယူႇဝၢၼ်ႈပၢင်ၶႄႇ ဢိူင်ႇသူပ်းတုင် ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ မီးပီႈၼွင်ႉ 4 ၵေႃႉ၊ မၼ်းၸၢႆးပဵၼ်ၵေႃႉတီႈ 2  ။"
  },
  {
    "title": "ၵူၼ်းၼုမ်ႇ TYO ထုင်ႉမိူင်းၸီး ၸတ်းပၢင်ၶႅင်ႇပိတ်ႉမၢၵ်ႇၼင် ပၢႆးၵူၼ်းၼုမ်ႇ ၵႆယၢၼ်ယႃႈမဝ်းၵမ်",
    "content": "ၸုမ်းၵူၼ်းၼုမ်ႇတႆး TYO ၸတ်းႁဵတ်းပၢင်ပိတ်ႉမၢၵ်ႇၼင် ပိူဝ်ႈႁႂ်ႈၵူၼ်းၼုမ်ႇတႆး မီးလွင်ႈၸမ်ၸႂ်ၵၼ် မိုတ်ႈၵိုဝ်း ၵၼ် မေႃၶဝ်ႈဢွၵ်ႇ ၸွႆႈထႅမ်ၵၼ်သေ ႁၢင်ႇယၢၼ်ယႃႈမဝ်းၵမ်။\n\nဝၼ်းတီႈ 20 – 24 /08/2017 ၸုမ်းၵူၼ်းၼုမ်ႇတႆး TYO ထုင်ႉမိူင်းၸီး ႁူမ်ႈၵၼ်ၸတ်းႁဵတ်း ပၢင်ပိတ်ႉမၢၵ်ႇ ၼင် တီႈပၢင်ႇပိတ်ႉမၢၵ်ႇၼင် မိူင်းၸီး ၸႄႈဝဵင်းၵူတ်ႉၶၢႆ ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ မီးၸုမ်းပိတ်ႉ မၢၵ်ႇၼင် ထုင်ႉမိူင်းၸီး 4 ၸုမ်းဢဵၼ်ႁႅင်းၸမ်ပၢၵ်ႇ မႃးၶႅင်ႇၵၼ် ၵူၼ်းပၼ်ႁႅင်းမီး 300 ပၢႆ။\n\nၸၢႆးထုၼ်းၽေႇ ႁူဝ်ၼႃႈၸုမ်းၵူၼ်းၼုမ်ႇတႆး မိူင်းၸီး လၢတ်ႈဝႃႈ  - “ ၵၢၼ်လဵၼ်ႈမၢၵ်ႇၼင်ၼႆႉ ပိူဝ်ႈႁႂ်ႈမီးလွင်ႈ ၸမ်ၸႂ်ၵၼ် ၊ ႁႂ်ႈမီးလွင်ႈၽွမ်ႉႁူမ်ႈၵၼ်၊ ႁႂ်ႈၵူၼ်းၼုမ်ႇၵႆယၢၼ်ယႃႈမဝ်းၵမ်သေႁႂ်ႈပၢႆးယူႇလီၶႅမ်ႉ ” ဝႃႈၼႆ။\n\nပၢင်ၶႅင်ႇပိတ်ႉမၢၵ်ႇၼင် ထုင်ႉမိူင်းၸီးဢၼ်ၸုမ်းၵူၼ်းၼုမ်ႇတႆး TYO ၸတ်းႁဵတ်းၼႆႉ ပဵၼ်ပွၵ်ႈဢွၼ်တၢင်း သုတ်း မိူဝ်းၼႃႈၵေႃႈတေၶတ်းၸႂ် ၸတ်းႁဵတ်းၵႂႃႇထႅင်ႈ ၼႆယဝ်ႉ။\n\nၸၢႆးထုၼ်းလႃႉ ႁူဝ်ပဝ်ႈၸုမ်းၵူၼ်းၼုမ်ႇ TYO လၢတ်ႈဝႃႈ - “ ၼင်ႇႁိုဝ်ၵၢၼ်ပိတ်ႉမၢၵ်ႇၼင်ၼႂ်းတႆး ပေႃးတေ ၶိုၼ်ႈယႂ်ႇ ၶိုတ်းလႆႈၸၼ်ႉလုမ်ႈၾႃႉၼၼ်ႉ ႁဝ်းၶႃႈၸတ်းႁဵတ်းပၢင်ၵုမ်သေ တေဝၢင်းၽႅၼ်ၵႂႃႇ ပေႃးလိူၼ်ၼႃႈ (လိူၼ်ထူၼ်ႈ9) ၼႆႉၵေႃႈ တေဢွၼ်ၵၼ်ၸတ်းပၢင်ၶႅင်ႇၵၼ်တီႈထုင်ႉမၢဝ်း ” ဝႃႈၼႆ။\n\nၸိူင်ႉၼၼ်ၼင်ႇၵဝ်ႇ မိူဝ်ႈဝၼ်းတီႈ 13-14/08/2017 ၸုမ်းၵူၼ်းၼုမ်ႇမိူင်းၶိူဝ်း ၸတ်းႁဵတ်းပၢင် ပိတ်ႉမၢၵ်ႇၼင် တီႈမိူင်းၶိူဝ်း ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ မီးၸုမ်း ပိတ်ႉမၢၵ်ႇၼင် ၼမ်ႉမၢဝ်းသႂ် ဢၼ်လုၵ်ႉတၢင်းထုင်ႉမၢဝ်းမႃး တင်း ၸုမ်းမိူင်းၶိူဝ်း ပိတ်ႉမၢၵ်ႇၼင် ၵၼ် တီႈပၢင်ပိတ်ႉမၢၵ်ႇၼင် မိူင်းၶိူဝ်း၊ ၵူၼ်းပၼ်ႁႅင်းမီးၼပ်ႉႁဵင်။ ယိူင်းဢၢၼ်း ႁႂ်ႈၵူၼ်းၼုမ်ႇၸမ်ၸႂ်ၵၼ်လႄႈ ၵႆယၢၼ်ယႃႈမဝ်းၵမ် ၼင်ႇၵဝ်ႇဝႃႈၼႆ။"
  },
  {
    "title": "ပၢင်ပွႆးၼႄၶူဝ်းၵုၼ်ႇသိၼ်ၵႃႉ တေၸတ်းႁဵတ်းတီႈလႅၼ်လိၼ်တႆး- ထႆး ဝဵင်းမႄႈသၢႆ",
    "content": "ႁွင်ႈၵၢၼ်ၾၢႆႇၵၢၼ်ၵႃႉၶၢႆ (กระทรวงพาณิชย์ ) တေၸတ်းပၢင်ပွႆးတမ်းၼႄ/သိုဝ်ႉၶၢႆၶူဝ်းၵုၼ်ႇသိၼ်ၵႃႉလႄႈ ၸတ်းပႃးပၢင်ဢုပ်ႇၵုမ် တႃႇပူၵ်းပွင်ပၢႆးမၢၵ်ႈမီး လႅၼ်လိၼ် ၽူႈႁဵတ်းၵၢၼ်ပၢႆးမၢၵ်ႈမီးၼႂ်းမိူင်းတႆး ဢိၵ်ႇၽူႈမီးပုၼ်ႈၽွၼ်း လွင်ႈပူၵ်းပွင်ပၢႆးမၢၵ်ႈမီးတေၶဝ်ႈႁူမ်ႈ။\n\nႁွင်ႈၵၢၼ်ၶၢဝ်ႇထႆး Prachachat.net ပိုၼ်ၽၢဝ်ႇဝႃႈ- ပေႃးထိုင်မႃးဝၼ်းတီႈ 25-29 /08/2017 ၶၢဝ်းတၢင်း 5 ဝၼ်းၼႆႉ ႁွင်ႈၵၢၼ်ၾၢႆႇၵၢၼ်ၵႃႉၶၢႆ (กระทรวงพาณิชย์ ) ထႆး တေၸတ်းႁဵတ်းပၢင်ပွႆးၼႄ ၶူဝ်းၵုၼ်ႇ တီႈႁူင်းႁႅမ်း မႄႈၶူင် ၻဵၼ်ႊတႃႊ ၿူႊတိၵ်ႊ ၸႄႈဝဵင်း မႄႈသၢႆ ၸႄႈတွၼ်ႈ ၵဵင်းႁၢႆး လႅၼ် လိၼ်ထႆး - တႆး ။\n\nၼႂ်းပၢင်ပွႆးၼႆႉတေမီးၵုၼ်ႇတၢင်းၶၢႆဢၼ်လုၵ်ႉတီႈၸႄႈတွၼ်ႈပွတ်းႁွင်ႇမႃး မိူၼ်ၼင်ႇ ၵဵင်းႁၢႆး၊ ၽယဝ်ႊ၊ မိူင်းပေႇ ၊ မိူင်းၼၢၼ်ႊၸိူဝ်းၼႆႉလႄႈ ၶူဝ်းၵုၼ်ႇၼႂ်းမိူင်းထႆးဢိၵ်ႇ 300 ႁၢၼ်ႉတေ မႃးဝၢင်းၶၢႆၼႂ်းပၢင်ပွႆး ။\n\nလိူဝ်ၼၼ်ႉ တေမီးၽူႈယႂ်ႇၵူၼ်းလူင်လႄႈ ၽူႈႁဵတ်းၵၢၼ်ပၢႆးမၢၵ်ႈမီး ၼႂ်းမိူင်းတႆး မိူၼ်ၼင်ႇတူၼ်ႈ တီး၊ ၵဵင်းတုင်၊ တႃႈၶီႈလဵၵ်း၊ မူႇၸေႊၸိူဝ်းၼႆႉ တေမႃးၶဝ်ႈႁူမ်ႈလႄႈ ဢုပ်ႇၵုမ်ၵၼ် တႃႇပူၵ်းပွင်ပၢႆး မၢၵ်ႈမီးၸဵမ်ၸိူဝ်းၼႆ။\n\nၼၢင်းၽၵၢႆႊမၢသ်ႊ ဝဵၼ်ႊရႃႊ ၵႅမ်ၽူႈၵွၼ်းၾၢႆႇၵၢၼ်ၵႃႉၶၢႆ လၢတ်ႈဝႃႈ- “ ပၢင်ပွႆးပွၵ်ႈၼႆႉလၢမ်းဝႆႉ ဝႃႈ တေမီးၵူၼ်းမႃးၼမ် ဢမ်ႇဝႃႈၽူႈႁဵတ်းၵၢၼ်ပၢႆးမၢၵ်ႈမီး တၢင်းမိူင်းတႆး၊ မိူင်းႁူမ်ႈတုမ်မၢၼ်ႈလႄႈ ပီႈၼွင်ႉၵူၼ်းထႆး၊ ယွၼ်ႉဝႃႈ ၽွင်းပၢင်ပွႆးၼႆႉ ဢမ်ႇလူဝ်ႇႁဵတ်းဝတ်းဝႂ်သင် ၽႂ်ၵေႃႈ တေၶၢမ်ႈလၢၼ်ႇ လႅၼ်လိၼ်ၵႂႃႇမႃးငၢႆႈလူမ်ၸႂ် ” ဝႃႈၼႆ ။\n\nပူၼ်ႉမႃး ဝၼ်းတီႈ 18/08/2017 ၸွမ်းႁူၺ်ႈႁၢဝ်းလွႆ ႁူဝ်ၼမ်ႉသၢႆ/ ၼမ်ႉမႄႈၶၢဝ် ၾူၼ်တူၵ်းႁၢဝ်ႈ ႁႅင်း ၼမ်ႉသၢႆ ၼွင်းလူၼ်ႉသွင်ၾင်ႇၼႂ်းၸႄႈ ဝဵင်းတႃႈၶီႈလဵၵ်းတင်း မႄႈသၢႆ ႁၢဝ်ႈႁႅင်းလႄႈ ႁဵတ်းႁႂ်ႈ ၶူဝ်းၶွင်လူႉသုမ်းၼမ် ၼင်ႇႁိုဝ်တေၸၢင်ႈလႆႈၶိုၼ်းပူၵ်းပွင်ပၢႆးမၢၵ်ႈမီးၼႆသေ ၸင်ႇ ၸတ်းပၢင်ပွႆးၼႆႉ ဝႃႈၼႆ။\n\nPhoto by Prachachat.net"
  },
  {
    "title": "ၸႄႈဝဵင်းသႅၼ်ဝီ လႆႈႁပ်ႉငိုၼ်းၵမ်ႉၸွႆႈ တႃႇပူၵ်းပွင်မူႇဝၢၼ်ႈမုၼ်းလႅင်းၶိုၼ်ႈယႂ်ႇ တႃႇငိုၼ်း 1 ႁဵင်သႅၼ်ပျႃး",
    "content": "သၽႃးမိူင်းႁူမ်ႈတုမ် မွပ်ႈငိုၼ်းႁဵင်သႅၼ်ပၼ် ၶွမ်ႊမတီႊ ပူၵ်းပွင်မုၼ်းလႅင်းၶိုၼ်ႈယႂ်ႇ ၸႄႈဝဵင်းသႅၼ်ဝီ  တႃႇပူၵ်းပွင်မုၼ်းလႅင်းၶိုၼ်ႈယႂ်ႇ ၸွမ်းဝၢၼ်ႈဢိူင်ႇ တႃႇပီ 2017-2018။\n\nဝၼ်းတီႈ 23/08/2017 ၽွင်းလူင်ၾၢႆႇၵၢၼ်ငိုၼ်း မိူင်းႁူမ်ႈတုမ် ပူင်ငိုၼ်းလူင်းပၼ် ၼႂ်ႈၸႄႈဝဵင်းသႅၼ်ဝီ ဢၼ်ၽူႈတႅၼ်းသၽႃးၵူၼ်းမိူင်း ၸၢႆးဢူးၶမ်း တၢင်ႇယွၼ်းဝႆႉ ပီ 2017-2018 ၶၢဝ်းတၢင်း 1 ပီ  တႃႇပူၵ်း ပွင်မုၼ်းလႅင်းၶိုၼ်ႈယႂ်ႇ ပၼ်ၵူၼ်းမိူင်း တႃႇမူႇဝၢၼ်ႈ 185 ဝၢၼ်ႈလႄႈ ပွၵ်ႉ 4 ပွၵ်ႉ ၼႂ်းၸႄႈဝဵင်းသႅၼ်ဝီ ၸႄႈ တွၼ်ႈလႃႈသဵဝ်ႈ ၸိုင်ႈတႆး ပွတ်းႁွင်ႇ ဝႃႈၼႆ။\n\nၸၢႆးဢူးၶမ်း ၽူႈတႅၼ်းသၽႃးၵူၼ်းမိူင်း ၸႄႈဝဵင်းသႅၼ်ဝီ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၶႃႈႁဝ်းလႆႈ တၢင်ႇ ယွၼ်း ငိုၼ်းၼႂ်းပီ 2017-2018 ၶၢဝ်းတၢင်းၼိုင်ႈပီ တႃႇႁဵတ်းတႃႇသၢင်ႈပၼ်ၵူၼ်းမိူင်း ဢၼ်ၸွမ်း မူႇဝၢၼ်ႈၵူၼ်း မိူင်းႁဝ်း ဢၼ်တူၵ်းတၢင်းယၢပ်ႇၽိုတ်ႇ လူဝ်ႇတၢင်းၸွႆႈထႅမ် ၸိူဝ်းၼၼ်ႉ” ဝႃႈၼႆ။\n\nသိုပ်ႇလၢတ်ႈထႅင်ႈ ဢၼ်ႁဝ်းၶႃႈဝၢင်းၽႅၼ်သေ တေလူင်းႁဵတ်းပၼ်ၵူၼ်းမိူင်းသမ်ႉ သဵၼ်ႈတၢင်း၊ ၶူဝ်၊ ၼမ်ႉ၊ ၾႆး ဢိၵ်ႇထႅင်ႈလၢႆလၢႆဢၼ်။ လွင်ႈတေလူင်းႁဵတ်းသၢင်ႈပၼ်ၵူၼ်းမိူင်းႁဝ်းၶႃႈၼႆႉ ႁဝ်းၶႃႈတေတူၺ်း မူႇဝၢၼ်ႈ ဢၼ်ထူပ်း တၢင်းယၢပ်ႇၽိုတ်ႇသႅၼ်း(A) (B) (C) ၸိူဝ်းၼႆ။ သင်ဝႃႈ ငိုၼ်း 1 ႁဵင် သႅၼ် လူင်းမႃးလႄႈ ဢမ်ႇၵုမ်ႇထူၼ်ႈတင်းမူတ်း ၼႆႉ ႁႂ်ႈပီႈၼွင်ႉၵူၼ်းမိူင်းႁဝ်း တၢင်ႇၶိုၼ်ႈမႃးထႅင်ႈပီၼႃႈ။ ႁႂ်ႈတၢင်ႇၶိုၼ်ႈမႃး တိၵ်းတိၵ်း။ ပေႃးမႃးၼပ်ႉသွၼ်ႇတူၺ်း ငိုၼ်း 1 ႁဵင်သႅၼ် တေႃႇပီၼႆႉ မၼ်းဢမ်ႇပေႃး တႃႇပူၵ်းပွင် ၼႂ်းဝၢၼ်ႈၼႂ်းမိူင်းႁဝ်း ဢၼ်လူဝ်ႇႁဵတ်းလူဝ်ႇသၢင်ႈ မီးတင်းၼမ်” ဝႃႈၼႆ။\n\nယူႇတီႈသၽႃးမိူင်းႁူမ်ႈတုမ် မွပ်ႈငိုၼ်းႁဵင်သႅၼ်ပၼ် ၽူႈတႅၼ်းၼိုင်ႈၵေႃႉ ပူၵ်းပွင်ၼႂ်းမူႇဝၢၼ်ႈ ၸႄႈဝဵင်းၽႂ်မၼ်း တႄႇမႃး ၸဵမ်မိူဝ်ႈပီ 2010 ပၢၼ်ၸွမ်ၸိုင်ႈတဵင်းၸဵင်ႇ ၼၼ်ႉယဝ်ႉ ဝႃႈၼႆ။\n\nၸၢႆးဢူးၶမ်း သိုပ်ႇလၢတ်ႈထႅင်ႈဝႃႈ ဝၼ်းတီႈ 25 တေထိုင်ၼႆႉ ၶႃႈႁဝ်းတေပွၵ်ႈမိူဝ်းတူၺ်း ၸွမ်းပိုၼ်ႉတီႈ ဢၼ် ႁဝ်းၶႃႈ ဝၢင်းၽႅၼ်တေပူၵ်းပွင်ႁဵတ်းသၢင်ႈပၼ်ၵူၼ်းမိူင်းႁဝ်း ၸိူဝ်းၼၼ်ႉ” ဝႃႈၼႆ။\n\nၼႂ်းၸႄႈဝဵင်းသႅၼ်ဝီ ၼႆႉ တင်းမူတ်း ဝၢၼ်ႈၵူၼ်းမီး 185 ဝၢၼ်ႈလႄႈ ပွၵ်ႉ 4 ပွၵ်ႉ ႁူဝ်ၵူၼ်းတင်းမူတ်းမီး 5 မိုၼ်ႇပၢႆ ဢၼ်လူဝ်ႇတီႈသုတ်းၵေႃႈ တေပဵၼ်ၾႆး၊ ၼမ်ႉ၊ ၶူဝ်၊ သဵၼ်ႈတၢင်း ၸိူဝ်းၼႆႉ ဝႃႈၼႆ။"
  },
  {
    "title": "EPRP ၸတ်းပၢင် ၾိုၵ်းလပ်ႉၼမ်ႉၵတ်ႉၵူၼ်းၼုမ်ႇ ႁႂ်ႈႁူႉပိုၼ်ႉထၢၼ် ၵၢၼ်သၢင်ႈမိူင်းၾႅတ်ႊၻရေႊ",
    "content": "ၶူင်းၵၢၼ်ငဝ်ႈတိုၼ်းငမ်းယဵၼ်ၸၢဝ်းၶိူဝ်း EPRP ၸတ်းႁဵတ်းပၢင်ၾိုၵ်းလပ်ႉၼမ်ႉၵတ်ႉ ႁႂ်ႈၵူၼ်းၼုမ်ႇ ႁူႉပိုၼ်ႉထၢၼ် ၵၢၼ်သၢင်ႈမိူင်းလူၺ်ႈလွၵ်ႈပိူင်ၾႅတ်ႊၻရေႊ ၶၢဝ်းတၢင်း3ဝၼ်း။\n\nဝၼ်းတီႈ 20 -22 /08/2017 ၶူင်းၵၢၼ်ငဝ်ႈတိုၼ်းငမ်းယဵၼ်ၸၢဝ်းၶိူဝ်း EPRP ၸတ်းႁဵတ်းပၢင်ႁူပ်ႉ ထူပ်းဢုပ်ႇၵုမ်  ပူၵ်းပွင်ၼမ်ႉၵတ်ႉၵူၼ်းၼုမ်ႇမိူဝ်းၼႃႈလႄႈ ပိုၼ်ႉထၢၼ်ၵၢၼ်မိူင်း မီးၵူၼ်းၼုမ်ႇၼႂ်း ၸုမ်းTYO, TYN, မိူင်းမေႃႇ ၸႄႈမိူင်းၶၢင်၊ ၼမ်ႉၶမ်း၊ လႃႈသဵဝ်ႈ ၊ ၵႃလီႉ၊ ၵုၼ်ႁဵင်၊ ပၢင်လူင်၊ ၵဵင်းတုင်၊ တႃႈၶီႈလဵၵ်း၊ မိူင်းၽျၢၵ်ႈ ၸိူဝ်းၼႆႉ ၶဝ်ႈႁူမ်ႈ 30 ပၢႆ ပၢင်သွၼ်ၸတ်းႁဵတ်းတီႈလုမ်း EPRP ဝဵင်းတူၼ်ႈ တီး ၸိုင်ႈတႆး ပွတ်းၸၢၼ်း ။\n\nပၢင်ၾိုၵ်းလပ်ႉၼမ်ႉၵတ်ႉၼၼ်ႉ ပိူင်လူင်တႃႇႁူႉလွင်ႈ ၾႅတ်ႊၻရေႊ ပိုၼ်ႉထၢၼ်ၵၢၼ်မိူင်း၊ လွင်ႈတူင်ႇဝူင်းၵူၼ်း၊  ၵၢၼ်မိူင်းၼွၵ်ႈမိူင်း၊ ၼႂ်းမိူင်းၸိူဝ်းၼႆႉလႄႈ တႃႇဝၢင်းၽႅၼ် ၵၢၼ်ပူၵ်းပွင် ၼမ်ႉၵတ်ႉ ၵူၼ်းၼုမ်ႇၵႂႃႇမိူဝ်းၼႃႈ။ ၽူႈမႃးလႅၵ်ႈလၢႆႈတၢင်းႁူႉပဵၼ် Dr.ဢလၢၼ်ႊ သမိတ်ႊ ပဵၼ်ၵူၼ်းမိူင်းဢွတ်ႊသတြေႊလီႊယိူဝ်ႊ ။\n\nလွႆၶမ်းပၢင်ႇ ၵူၼ်းၼုမ်ႇၽူႈၶဝ်ႈႁူမ်ႈ လၢတ်ႈဝႃႈ - “လွင်ႈၾႅတ်ႊၻရေႊၼႆႉ မိူဝ်ႈဢွၼ်တၢင်း ပိူၼ်ႈ ဝႃႈၵေႃႈႁဝ်းဝႃႈၸွမ်းပိူၼ်ႈၵူၺ်း ဢမ်ႇႁူႉတီႈပွင်ႇမၼ်းလီလီ ၵမ်းၼႆႉတႄႉႁူႉၵႂႃႇၸႅင်ႈလႅင်းယဝ်ႉ ပၢင် ႁူပ်ႉထူပ်းၼႆႉမီးၽွၼ်းလီတႃႇၵူၼ်းၼုမ်ႇႁဝ်းတႄႉ ” ဝႃႈၼႆ။\n\nၸုမ်း EPRP (Ethnic Peace Resources Project) ၼႆႉ ၵႆႉဢွၼ်ၸတ်းႁဵတ်းပၢင်ၾိုၵ်းလပ်ႉၼမ်ႉ ၵတ်ႉၵူၼ်းၼုမ်ႇ၊ ၼၢင်းယိင်းၸိူဝ်းၼႆႉမႃး လၢႆပွၵ်ႈလၢႆၵမ်း ။ မိူဝ်ႈဝၼ်းတီႈ 14-16/07/ 2016 ၼၼ်ႉၵေႃႈ ၸုမ်းၵူၼ်းၼုမ်ႇတႆး TYO လႄႈၸုမ်း EPRP ႁူမ်ႈၵၼ် ၸတ်းႁဵတ်းပၢင်ၾိုၵ်းၾွၼ်ႉ ၽိူမ်ႉၼမ်ႉၵတ်ႉ ၵူၼ်းၼုမ်ႇ ၼင်ႇႁိုဝ် တေမေႃပူၵ်းပွင် ပဵၼ်ၽူႈဢွၼ်ႁူဝ်၊ ၵၢၼ်မိူင်းလွင်ႈ ၾႅတ်ႊၻရေႊ၊ ၵၢၼ်တူင်ႉၼိုင်တူင်ႇဝူင်းလႄႈ မေႃတမ်းဝၢင်းၽႅၼ်ၵၢၼ်မိူဝ်းၼႃႈ ၸဵမ်ၸိူဝ်း ၼႆႉ။"
  },
  {
    "title": "လွၵ်းလိၼ်/ သူၼ်/ ၼႃး ၸိူဝ်းၺႃးယိုတ်းႁဵတ်းဝဵင်းမႂ်ႇၼၼ်ႉ UWSA သိုၵ်းဝႃႉ တေတႅၼ်းၶိုၼ်း ၼိုင်ႈလွၵ်း 3500 ယႂၼ်",
    "content": "ၼႃႈလိၼ်ၶိုၵ်ႉတွၼ်းမၢႆ 2 တပ်ႉသိုၵ်းဝႃႉ UWSA ယိုတ်းတီႈလိၼ်ၵူၼ်းမိူင်းသေ ဢၢၼ်းဢဝ်ႁဵတ်းဝဵင်းမႂ်ႇၼၼ်ႉ တေသၢႆႈတႅၼ်းပၼ်ၵူၼ်းမိူင်းၶိုၼ်း ၼိုင်ႈလွၵ်း 3500 ယႂၼ်(ငိုၼ်းၶႄႇ) ဝႃႈၼႆ။\n\nပဝ်းဢၢႆႈပၼ်း ၽူႈၵွၼ်း တပ်ႉၸုမ်း 468 လၢတ်ႈတီႈပၢင်ၵုမ်ၽူႈမီးၸၼ်ႉ တီႈမိူင်းပွၵ်ႉ မိူဝ်ႈဝူင်ႈပူၼ်ႉမႃးၼႆႉဝႃႈ - တီႈလိၼ်ၵူၼ်းဝၢၼ်ႈဢၼ်ယိုတ်းႁဵတ်းဝဵင်းမႂ်ႇၼၼ်ႉ ၼိုင်ႈလွၵ်းတေသၢႆႈတႅၼ်း 3500 ယႂၼ်ငိုၼ်းၶႄႇ။ မိူင်းပွၵ်ႉ မီးၸဵင်ႇႁွင်ႇဝၼ်းဢွၵ်ႇ ဝဵင်းၵဵင်းတုင် 100 ၵီႊလူဝ်ႊပၢႆ။\n\nဢၢႆႈၼပ်း ၽူႈမီးၸၼ်ႉၵေႃႉၼိုင်ႈ ဢၼ်တီႈလိၼ်ပီႈၼွင်ႉမၼ်းၺႃးယိုတ်းၼၼ်ႉ လၢတ်ႈဝႃႈ “ မိူဝ်းႁဵတ်း ပၢင်ၵုမ် ၵၼ်ၼၼ်ႉ ဝႃႈတေပၼ်ၵႃႈ သၢႆႈတႅၼ်း။ ထိုင်ယၢမ်းလဵဝ် ပႆႇမႃးပၼ်။ တေမႃးပၼ်ဝၼ်းလႂ် ဢၼ်ဝႃႈၼၼ်ႉ ပႆႇႁူႉ။ သင်မႃးပၼ် ၵႃႈသၢႆႈတႅၼ်းဝႆးဝႆးၼႆၵေႃႈ ၶႅၼ်းလီသေ ဢမ်ႇလႆႈသင်” ဝႃႈၼႆ။\n\nတပ်ႉသိုၵ်းဝႃႉၽွမ်ႉႁူမ်ႈ ယိုတ်းဢဝ်တီႈလိၼ် တၢင်းၵႂၢင်ႈ 3000 လွၵ်းပၢႆ။ လိၼ်သူၼ်ႁႆႈၼႃးၸိူဝ်းၼႆႉ ပဵၼ်လိၼ် ၵူၼ်းမိူင်း ဝၢၼ်ႈၵျႃႇတေႃႇၶႃး ၸၢဝ်းလႃးႁူႇ၊ ပႃးတီႈလိၼ်ပီႈၼွင်ႉတႆး/ ၶၢင်/ ၶႄႇၸိူဝ်းၼႆႉ။ တေႃႈလဵဝ် ၵူၼ်း မိူင်းၼႂ်း ဝၢၼ်ႈၼႆႉ လႆႈဢွၼ်ၵၼ်ၶၢႆႉယူႇ ယၢၼ်ၵႆ ဝၢၼ်ႈၶဝ်မွၵ်ႈလၵ်းပၢႆ။ ဢွင်ႈတီႈဢၼ် ၵူၼ်းမိူင်းၶၢႆႉၵႂႃႇယူႇမႂ်ႇၼၼ်ႉ တပ်ႉသိုၵ်းဝႃႉဢဝ်ပုၼ်ႈၽွၼ်း တေႃႇၾႆးလႄႈ ၼမ်ႉပၼ်၊ ၵိူင်ပၼ် တီႈလိၼ်၊ ႁိူၼ်းတႄႉ လႆႈႁဵတ်းဢဝ်ႁင်းၵူၺ်း ဝႃႈၼႆ။\n\nၼၢင်းၼႃႇဝီး ၸၢဝ်းလႃးႁူႇ ဢၼ်မီးလုၵ်ႈသၢမ်ၵေႃႉ ထုၵ်ႇၺႃးလိုပ်ႈၶၢႆႉၼၼ်ႉ လၢတ်ႈဝႃႈ “ သင်ဝႃႈ ႁဝ်းၶႃႈ ၶၢႆတီႈလိၼ်ၼႆႉ 1 မူး တေလႆႈ 7 မိုၼ်ႇ ထိုင် 1 သႅၼ်ယႂၼ်( ငိုၼ်းၶႄႇ)။ ပေႃးဢွင်ႈတီႈမၼ်းၶႅမ်ႉလီ ၵေႃႈလႆႈၵႃႈ။ တေႃႈလဵဝ်သမ်ႉ ဢထမ်ႇမ သိမ်းဢဝ်တီႈလိၼ်ႁဝ်းသေ ဢမ်ႇၵႃး ၸႂ်ႉႁဝ်းၶၢႆႉယူႇႁိမ်းထိူၼ်ႇ/ ႁိမ်းလွႆ။ ၶဝ်ပၼ်ႁဝ်း ၼိုင်ႈလင်ႁိူၼ်းလႂ် 3000-3500 ယႂၼ်ၵူၺ်း။ ႁိူၼ်းဢၼ်ႁဝ်းတေယူႇၼၼ်ႉၵေႃႈ လႆႈႁဵတ်းၵေႃႇသၢင်ႈႁင်းၵူၺ်း။ တီႈၼႆႈၵေႃႈ ပေႃးဝၢၼ်ႈ မူၼ်းၵူၼ်းၵိုၼ်းမႃးယင်း ၵူဝ်လႆႈၶၢႆႉထႅင်ႈၵူၺ်းယဝ်ႉ” - ဝႃႈၼႆ။\n\nတွၼ်ႈတႃႇတေတင်ႈမိူင်းမႂ်ႇၼႆသေ ပူၼ်ႉမႃးမိူဝ်ႈ လိူၼ်ၵျုႊလၢႆႊၼၼ်ႉ တပ်ႉသိုၵ်းဝႃႉ UWSA ယိုတ်းဢဝ် လိၼ် သူၼ်ႁႆႈၼႃး ၵူၼ်းမိူင်း တင်းၼမ်လၢႆသေဢမ်ႇၵႃး တေႃႈလဵဝ်သမ်ႉ ပဵၼ်ၽွင်းၶဝ်ႈၼႂ်းၼႃး တိုၵ်ႉမွၵ်ႇတိုၵ်ႉပူင်ႇလႄႈ ပေႃးတေထူမ်လိၼ် ဝၢႆးဢဝ်ၶဝ်ႈဢဝ်ၼမ်ႉယဝ်ႉ ၸင်ႇၵွႆႈထူမ်လိၼ်တႄႉ လီသေပိူၼ်ႈယဝ်ႉ ဝႃႈၼႆ။\n\n(1 ဢေႊၶိူဝ်ႊ မီး 2 မူး) 1 မူးမီး 21600 လွၵ်းထတ်း/ပေႇ"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 24/08/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.75 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1358.00 ပျႃး၊ ငိုၼ်းၶႄႇ 1 ယႅၼ်ႉ = 203.83 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။\n\nၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 24/08/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 23/08/2017 ငိုၼ်းထႆး 1 ဝၢတ်ႇ = 40.95 ပျႃး၊ ငိုၼ်းတေႃႊလိူဝ်ႊ(US)  1 တေႃႊလိူဝ်ႊ = 1361.00  ပျႃး၊ ငိုၼ်းၶႄႇ 1 ယႅၼ်ႉ = 204.01 ပျႃး။"
  },
  {
    "title": "ပၢင်ပၼ်ပိုၼ်ႉႁူႉ လၢႆးၽူႈဢွၼ်ႁူဝ် ပွၵ်ႈႁႅၵ်ႈ တီႈထုင်ႉယိူင်း လၢႆးၶႃႈ",
    "content": "ဝၼ်းတီႈ 17-20/08/2017 တီႈဝတ်ႉၵၢင်တူင်ႈ ဢိူင်ႇထုင်ႉယိူင်း ၸႄႈဝဵင်းလၢႆးၶႃႈၼၼ်ႉ လႆႈၸတ်းႁဵတ်း ပၢင်ပၼ်ပိုၼ်ႉႁူႉ လၢႆးၽူႈဢွၼ်ႁူဝ် ပွၵ်ႈၵမ်းႁႅၵ်ႈသေ ၸဝ်ႈသင်ၶ လႄႈ ၵူၼ်းဝၢၼ်ႈ မႃးၶဝ်ႈႁဵၼ်း မီး70 ပၢႆ။\n\nၼႂ်းၶၢဝ်းတၢင်း ပၢင်သွၼ် သီႇဝၼ်းၼႆႉ မေႃသွၼ် ၸိူဝ်းလုၵ်ႉတၢင်းၵႃလီႉ မႃးပူင်သွၼ်ပၼ် မီးႁူဝ်ၶေႃႈ “ၽူႈဢွၼ်ႁူဝ်၊ ၵူၼ်းမိူင်းလီ၊ ပၢႆးၸတ်းၵၢၼ်၊ ၵၢၼ်သၢင်ႈတူင်ႇဝူင်းၵူၼ်း ႁႂ်ႈၵႅၼ်ႇၶႅင်၊  ပိုၼ်ႉထၢၼ်ၻီႊမူဝ်ႊၶရေႊသီႊ ၸဵမ်ၸိူဝ်းၼႆႉသေ ဢိၵ်ႇပႃး တင်းၵၢၼ်သိုဝ်ႇၶၢဝ်ႇ ၼႆယဝ်ႉ။\n\nၶၢဝ်းတၢင်း 4 ဝၼ်းၼႆႉ ယၢမ်းၵၢင်ဝၼ်း ပဵၼ်ပၢင်သွၼ်၊ ယၢမ်းႁူဝ်ၶမ်ႈ မီးပၢင်ထမ်းတြႃး ၸဝ်ႈၶူး သီႇရိထမ်ႇမ ဝတ်ႉၾႃႉဝဵင်းဢိၼ်း မႃးတေႇသၼႃႇထမ်းတြႃး တႃႇၶၢဝ်းတၢင်း သွင်ဝၼ်း၊ ၸဝ်ႈၶူး ပၼ်ႇတဝ ဝဵင်းလၢႆးၶႃႈၵေႃႈ လႆႈမႃးပွၼ်ႈသွၼ်ပၼ်ထမ်းတြႃး ၼႆယဝ်ႉ။\n\nၸူဝ်ႈၶၢဝ်းပၢင်သွၼ်ၼၼ်ႉ ၸဝ်ႈသင်ၶ ဢိၵ်ႇတင်း ၽူႈတႅၼ်းၽွင်း ၸၢႆးၵျေႃႇၸေႇယ လႄႈ မေႃသွၼ်ၶဝ် လႆႈၵႂႃႇလဵပ်ႈႁဵၼ်းသူႇၸႂ်း ႁူင်းႁဵၼ်းၸၼ်ႉငဝ်ႈ ဢၼ်မီးဝႆႉ ၼႂ်းဝၢၼ်ႈၽြႃးလိူၼ်သီႇ ဢိူင်ႇထုင်ႉယိူင်း ၸႄႈဝဵင်းလၢႆးၶႃႈ တီႈဢၼ်မီးလုၵ်ႈႁဵၼ်းယူႇ 38 ၵေႃႉလႄႈ မီးမေႃသွၼ်ယိင်း ၼိုင်ႈၵေႃႉ ၼႆယဝ်ႉ။ ႁူင်းႁဵၼ်းၼႆႉ လႆႈတႄႇၵေႃႇတင်ႈမႃး မိူဝ်ႈၼႂ်းပီ 2016 ၼႆယဝ်ႉ။\n\nၽူႈတႅၼ်းၽွင်း ၸၢႆးၵျေႃႇၸေႇယ လၢတ်ႈဝႃႈ- \"ၼင်ႇႁိုဝ် ၵူၼ်းမိူင်းတေမေႃပူၵ်းပွင် ဝၢၼ်ႈဢိူင်ႇတူဝ်ၵဝ်ႇ ႁႂ်ႈၶိုၼ်ႈယႂ်ႇၵႂႃႇ ဝၼ်းတႃမိူဝ်းၼႃႈၼၼ်ႉ တေၶတ်းၸႂ် ႁႃႁဵတ်းပၼ် တႃႇၵူၼ်းမိူင်း ၵႃႈၼင်ႇပွင်ပဵၼ်လႆႈ\"- ဝႃႈၼႆ။"
  },
  {
    "title": "ပေႃးဢုပ်ႇဢူဝ်းလွင်ႈယႃႈမဝ်းၵမ်ၵေႃႈ တၵ်းလႆႈဢုပ်ႇပႃးလွင်ႈၵၢၼ်မိူင်း တင်းသွင်ဢမ်ႇၽၢတ်ႇၵၼ်လႆႈ",
    "content": "ၵၢၼ်မိူင်း ၵၢၼ်ငမ်းယဵၼ် ယႃႈမဝ်းၵမ် မၼ်းတိုၼ်းဢမ်ႇၽၢတ်ႇၵၼ်လႆႈ၊ ပေႃးဢုပ်ႇဢူဝ်းၵၼ် လွင်ႈယႃႈမဝ်းၵမ်ၵေႃႈ တၵ်းလႆႈဢုပ်ႇပႃးလွင်ႈၵၢၼ်မိူင်း။ ၵဵဝ်ႇၵပ်းလွင်ႈၼႆႉ ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ်သေ ၽူႈၵွၼ်းလုမ်း PI ၸဝ်ႈၶိုၼ်းသႂ် ဢၼ်ႁဵတ်းၵၢၼ်ၵမ်ႉထႅမ်လွင်ႈငမ်းယဵၼ် ၼႂ်းမိူင်း တွပ်ႇလၢတ်ႈဝႆႉ ၼင်ႇၼႆ။\n\nထၢမ်-မိူဝ်ႈပူၼ်ႉမႃး 2-3 ဝၼ်းၼႆႉ ယူႇတီႈၽွင်းလူင်ၾၢႆႇႁူမ်ႇလူမ်ႈလႄႈလႅၼ်လိၼ် ၸဝ်ႈသိုၵ်းလူင်ၼၢႆႇလိၼ်းဢွင်ႇ လၢတ်ႈဝႃႈ-တေတႄႇၽဵဝ်ႈယႃႈမဝ်းၵမ် ဝႃႈၼႆ။ ၵွပ်ႈၼႆ ပေႃးတူၺ်းၼႆမၼ်းမီးမႃး လၢႆပွၵ်ႈလၢႆၵမ်းယဝ်ႉလႄႈ ပၼ်ႁႃယႃႈမဝ်းၵမ်ၼႂ်းမိူင်းတႆး ဢၼ်ဢမ်ႇႁၢႆၼႆႉ မၼ်းပဵၼ်ၸိူင်ႉႁိုဝ်ၽွင်ႈ။ ၾၢႆႇလူင်ပွင်ၸိုင်ႈၵေႃႈသမ်ႉႁဵတ်းယူႇ၊ လွင်ႈၼႆႉ ထတ်းသၢင်ပၼ်ၽွင်ႈၶႃႈ?။\n\nတွပ်ႇ-ပေႃးၵဵဝ်ႇၵပ်းလူၺ်ႈလွင်ႈယႃႈမဝ်းၵမ်ၼႆႉ တၢင်းၾၢႆႇလူင်ပွင်ၸိုင်ႈမၢၼ်ႈလႄႈ တပ်ႉသိုၵ်းမၢၼ်ႈၼႆႉ လႆႈၶိုင်ပွင်ၽဵဝ်ႈမူၺ်ႉမႃးၵေႃႈ မၼ်းႁိုင်ၼႅၼ်ႇယဝ်ႉ၊ ၸဵမ်မိူဝ်ႈပီ 1974 ၵေႃႈ လႆႈႁူမ်ႈမိုဝ်းၵၼ်တင်းဢမေႊရိၵၢၼ်ႊ သေၽဵဝ်ႈမူၺ်ႉမႃး၊ ယိုင်ႈၽဵဝ်ႈယိုင်ႈၼမ်မႃးတိၵ်းတိၵ်း၊ မၼ်းၼႄဝႃႈ လၢႆးၽဵဝ်ႈၼႆႉ မၼ်းတိုၼ်းဢမ်ႇမႅၼ်ႈ။\n\nႁဵတ်းသင်ဢမ်ႇမႅၼ်ႈလႃႇ။ ၾၢႆႇၼိုင်ႈသမ်ႉၽဵဝ်ႈ၊ ၾၢႆႇၼိုင်ႈသမ်ႉ ႁူမ်ႈမိုဝ်းၵၼ်တင်း ၸုမ်းၸိူဝ်းဢၼ်ၵဵဝ်ႇၶွင်ႈၸွမ်း ယႃႈမဝ်းၵမ်၊ မၼ်းပဵၼ်ၸိူင်ႉၼၼ်ဝႆႉ။ ပေႃးၸူးၸႂ်ၼႆႉ ၶႂ်ႈၽဵဝ်ႈယႃႈမဝ်းၵမ်ဝႃႈၼႆသေတႃႉၵေႃႈ ဢဝ်ၵၢၼ်မိူင်းဝႃႈသမ်ႉ ၸုမ်းၸိူဝ်းဢၼ်ႁဵတ်းၵၢၼ်ယႃႈမဝ်းၵမ်ၸိူဝ်းၼႆႉ သမ်ႉပဵၼ်မႁႃႇမိတ်ႈ (ဢူၺ်းလီ)ၾၢႆႇလူင်ပွင်ၸိုင်ႈ၊ ပေႃးပဵၼ်ၸိူင်ႉၼၼ်ၼႆၵေႃႈ တႃႇတေၽဵဝ်ႈမူၺ်ႉၼႆႉမၼ်းယၢပ်ႇ။\n\nတူၺ်းဢဝ်မိူဝ်ႈပၢၼ်ၵူႈပွၵ်ႈလူး၊ ဢွၼ်တၢင်း ဢၼ်ၸိုဝ်ႈယႂ်ႇၼႆႉ မီးမိူၼ်ၼင်ႇလေႃႇသျိင်းႁၢၼ်။ လေႃႇသျိင်းႁၢၼ်ၼႆႉ ၵွပ်ႈပိူဝ်ႈမၼ်းယူႇၾၢႆႇလူင်ပွင်ၸိုင်ႈလႄႈ မၼ်းၵေႃႈထၢင်ႇႁၢင်ႈၵႃႉၶၢႆ။ ဝၢႆးၼႆႉမႃးမၼ်းသမ်ႉၵႂႃႇၶဝ်ႈထိူၼ်ႇၶဝ်ႈၶိူဝ်းၼႆၵေႃႈ လူင်ပွင်ၸိုင်ႈမၢၼ်ႈၵေႃႈဢဝ်လိူင်ႈၼိူဝ်မၼ်း၊ ထိုင်တီႈပၼ်တူတ်ႈတၢမ်ႇတၢႆ။ ဝၢႆးၼႆႉမႃး ၸဝ်ႈၶုၼ်သႃႇသမ်ႉ ယူႇၾၢႆႇလူင်ပွင်ၸိုင်ႈသေႁဵတ်းၵၢၼ်လႄႈ ယႃႈမဝ်းၵမ်ၼႆႉမၼ်းၵေႃႈ ထၢင်ႇႁၢင်ႈႁဵတ်း။ ၽိူဝ်ႇထိုင်ဝၢႆးမၼ်းပိုၼ်ၽၢဝ်ႇၵွၼ်းၶေႃယဝ်ႉၵေႃႈ တၢင်းၾၢႆႇလူင်ပွင်ၸိုင်ႈ ပိုၼ်ႉပႅတ်ႈမၼ်းသေၵႂႃႇပၼ်ဢဵၼ်ပၼ်ႁႅင်းတီႈ ၸုမ်းပီႈၼွင်ႉဝႃႉ။ ဢဝ်ပီႈၼွင်ႉဝႃႉထၢင်ႇႁၢင်ႈၵႃႉထၢင်ႇႁၢင်ႈၶၢႆ။ တၢင်းၾၢႆႇၶုၼ်သႃႇ ဢမ်ႇသူႈလႆႈသေ ထိုင်တီႈမၼ်းပေႃးလႆႈဝၢင်းၶိူင်ႈၵႂႃႇ။ ပေႃးဝႃႈတေၽဵဝ်ႈမူၺ်ႉယႃႈမဝ်းၵမ်ၼႆ ၾၢႆႇၼိုင်ႈႁဝ်းသမ်ႉၽဵဝ်ႈ၊ ၾၢႆႇၼိုင်ႈသမ်ႉပၼ်ႁႅင်းၸုမ်းၸိူဝ်းၵဵဝ်ႇၶွင်ႈယႃႈမဝ်းၵမ်ၼႆ မၼ်းႁဵတ်းဢမ်ႇလႆႈ။\n\nပေႃးတေၽဵဝ်ႈမူၺ်ႉယႃႈမဝ်းၵမ်ၼႆ ဢၼ်လီႁဵတ်းၼႆႉ ႁဝ်းလူဝ်ႇလႆႈႁွင်ႉ- 1.ၸုမ်းၸိူဝ်းဢၼ်ၵဵဝ်ႇၶွင်ႈယႃႈမဝ်းၵမ်၊ တႃႇတေတီႉၶဝ်ၺွပ်းၶဝ်ဢမ်ႇၸႂ်ႈ။ ၸုမ်းၸိူဝ်းဢၼ်ယိပ်းၵွင်ႈသေ သၢၼ်ၶတ်းၶဝ်ၼႆႉ ၵူႈမူႇၵူႈၸုမ်းလူဝ်ႇႁွင်ႉမႃး။ ႁွင်ႉမႃးသေဢုပ်ႇဢူဝ်းၵၼ်ဝႃႈ ၵဵဝ်ႇၵပ်းလွင်ႈယႃႈမဝ်းၵမ်ၼႆႉ ႁဝ်းတေႁဵတ်းၸိူင်ႉႁိုဝ်၊ ပေႃးဝႃႈႁဝ်းဢုပ်ႇ လွင်ႈယႃႈမဝ်းၵမ်ၼႆၵေႃႈ မၼ်းတေလႆႈဢုပ်ႇပႃးလွင်ႈၵၢၼ်မိူင်း၊ ၵွပ်ႈပိူဝ်ႈဝႃႈ လွင်ပွင်ၸိုင်ႈၵေႃႈ ၾၢႆႇၵၢၼ်မိူင်းၼႆႉ ၶႂ်ႈႁႂ်ႈၵူႈမူႇၵူႈၸုမ်းယူႇၾၢႆႇမၼ်း၊ ၼင်ႇႁိုဝ်တေယူႇၾၢႆႇမၼ်းၼႆႉ မၼ်းတေၸၢင်ႈပၼ် (ဢၶႂၢင်ႉဢယေး) သုၼ်ႇလႆႈၶဝ်ဢီႈသင်။ ပေႃးသူၸဝ်ႈတေမႃးယူႇၾၢႆႇႁဝ်းၶႃႈၼႆ ၻီႊမူဝ်ႊၶရေႊသီႊ ဢၼ်သူၸဝ်ႈပႆႇလႆႈၼႆႉ တၵ်းတေလႆႈ။ လွၵ်းပိူင်ၸိုင်ႈမိူင်းႁူမ်ႈတုမ်ၼႆႉ တၵ်းတေလႆႈ ၸဵမ်ၵႂႃႇၸိူဝ်းၼႆႉ တေလႆႈမီးၶေႃႈတူၵ်းလူင်းၵၼ်။\n\nၵွပ်ႈပိူဝ်ႈၸိူင်ႉၼၼ်လႄႈ ၵၢၼ်မိူင်း ၵၢၼ်ငမ်းယဵၼ် ယႃႈမဝ်းၵမ် မၼ်းၵေႃႈတိုၼ်းဢမ်ႇၽၢတ်ႇၵၼ်လႆႈ။ ဢၼ်ဢမ်ႇၽၢတ်ႇၵၼ်လႆႈ ႁဝ်းတေႁဵတ်းၽၢတ်ႇၽႄၵၼ်ၼႆ မၼ်းတိုၼ်းဢမ်ႇဢွင်ႇလႆႈ- ႁဝ်းၶႂ်ႈဝႃႈၸိူင်ႉၼႆ။ ၵူၺ်းၵႃႈ မၼ်းၸၢင်ႈမီးၸိုဝ်ႈမီးသဵင်ယူႇ၊ ယွၼ်ႉပိူဝ်ႈဝႃႈ ၸိူဝ်းဢၼ်ၵဵဝ်ႇၶွင်ႈၸွမ်းယႃႈမဝ်းၵမ်ယူႇၸိူဝ်းၼႆႉ ဢၼ်ဢမ်ႇယူႇၾၢႆႇလူင်ပွင်ၸိုင်ႈၵေႃႈမီးၼမ်။\n\n2.ၸုမ်းၸိူဝ်းဢၼ်ၾၢႆႇလူင်ပွင်ၸိုင်ႈၵေႃႈဢမ်ႇယူႇ၊ တၢင်းၾၢႆႇၸုမ်းလႂ်ၵေႃႈဢမ်ႇယူႇ၊ မၼ်းၵႃႉၶၢႆယူႇႁင်းၵူၺ်းမၼ်း ၵေႃႈမီး။ ပေႃးဝႃႈၵႂႃႇၽဵဝ်ႈၵူၼ်းၸိူဝ်းၼႆႉတႄႉ မၼ်းၵေႃႈတေမီးၽွၼ်းလီၼိုင်ႈၵႅပ်ႉၵမ်းယူႇ၊ ၵူၺ်းၵႃႈ ၶၢဝ်းယၢဝ်းၼႆႉတႄႉမၼ်းတေမိူၼ်ၵၼ်ၵူၺ်း၊ ယွၼ်ႉပိူဝ်ႈဝႃႈ တီႉၵႂႃႇယဝ်ႉၵေႃႈၼိုင်ႈ ၵေႃႉမႂ်ႇတေမီးမႃးထႅင်ႈ၊ မိူၼ်ၵၼ်တင်းတေႃမၼ်း၊ ၵႃႈၸူဝ်ႈဢၼ်ႁဝ်းဢမ်ႇၽဵဝ်ႈလႆႈတေႃမၼ်းၼႆႉတႄႉ မၼ်းတေႁုၼ်ႈၶိုၼ်ႈတိၵ်းတိၵ်း ၼၼ်ႉယဝ်ႉ- ႁဝ်းၶႂ်ႈဝႃႈၸိူင်ႉၼႆ။"
  },
  {
    "title": "ၽူႈတႅၼ်းသၽႃးၵူၼ်းမိူင်း ၸႄႈဝဵင်းသႅၼ်ဝီ သၢၼ်ၶတ်း လွင်ႈတေဢဝ် ၵေႃၵမ်ၵၢၼ် ၾႆးၾႃႉ ဝၢၼ်ႈၼွၵ်ႈၼႃးပၢင်ႇ သႂ်ႇတႂ်ႈ ၼႂ်းႁွင်ႈၵၢၼ်လူင် ၾၢႆႇၾႆးၾႃႉ မိူင်းႁူမ်ႈတုမ်",
    "content": "ၽူႈတႅၼ်းသၽႃး ၵူၼ်းမိူင်း ၸႄႈဝဵင်းသႅၼ်ဝီ သၢၼ်ၶတ်း လွင်ႈမိၵုၼ်ႇၶျၢၼ်း ၽူႈတႅၼ်းသၽႃးၵူၼ်းမိူင်း ၸၢဝ်း မွၼ်း တၢင်ႇလၢတ်ႈၼ်ႂ်းပၢင်ၵုမ် လွင်ႈၶႂ်ႈဢဝ်ၵေႃၵမ်ၵၢၼ် ၾႆးၾႃႉ ဝၢၼ်ႈၼွၵ်ႈၼႃးပၢင်ႇ သႂ်ႇၶဝ်ႈယူႇပႃႈတႂ်ႈ ႁွင်ႈ ၵၢၼ်လူင် ၾၢႆႇၾႆးၾႃႉ မိူင်းႁူမ်ႈတုမ် ၼေႇပျီႇတေႃႇ။\n\nဝၼ်းတီႈ 21/08/2017 ၼၼ်ႉ မိၵုၼ်ႇၶျၢၼ်း ၽူႈတႅၼ်းသၽႃးၸႄႈဝဵင်းပွင်ႇ ၸႄႈမိူင်းမွၼ်းၼၼ်ႉ တၢင်ႇ လၢတ်ႈ ၼႂ်းသၽႃးဝႃႈ - ၶႂ်ႈဢဝ်ၵေႃၵမ်ၵၢၼ်ၾႆးၾႃႉ ဝၢၼ်ႈၼွၵ်ႈၼႃးပၢင်ႇ သႂ်ႇၼႂ်းႁွင်ႈၵၢၼ်ၾႆးၾႃႉ မိူင်းႁူမ်ႈ တုမ်ၼႆၼၼ်ႉ ၸၢႆးဢူးၶမ်း ၽူႈတႅၼ်းသၽႃးၵူၼ်းမိူင်း ဝဵင်းသႅၼ်ဝီ သၢၼ်ၶတ်းဝႃႈ ဢမ်ႇတူၵ်းထုၵ်ႇလႅပ်ႈ တႃႇမိူင်းတႆး ဝႃႈၼႆ။ ၼွၵ်ႈ လိူဝ်ၼၼ်ႉ ၸၢႆးတၢၼ်ႉၸိၼ်ႇ ၽူႈတႅၼ်းသၽႃးၵူၼ်းမိူင်း ၸႄႈဝဵင်းသီႇပေႃႉ ၵမ်ႉထႅမ် ႁၼ်လီၸွမ်း ၸၢႆးဢူးၶမ်း ဝႃႈ ၼႆ။\n\nၸၢႆးဢူးၶမ်း ၽူႈတႅၼ်းသၽႃးၵူၼ်းမိူင်း ၸႄႈဝဵင်းသႅၼ်ဝီ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၵေႃၵမ်ၵၢၼ်ၾႆးၾႃႉ တူင်ႇတၢင်ႇပိုၼ်ႉတီႈၽႂ်မၼ်း ၼႂ်းမိူင်းတႆးႁဝ်းၼႆႉ ပေႃးတေယႃႉပႅတ်ႈၼႆတႄႉ ႁဝ်းၶႃႈဢမ်ႇၽွမ်ႉ ၵွပ်ႈသင်ၼႆ ၶႃႈ ႁဝ်းလႆႈထၢမ်တူၺ်း ပီႈၼွင်ႉၵူၼ်းမိူင်းၼႂ်းမိူင်းတႆးႁဝ်း တင်းပွတ်းႁွင်ႇ လၢႆလၢႆတီႈ ဢၼ်ၵူၼ်းမိူင်း ဝၢၼ်ႈၼွၵ်ႈၼႃး ပၢင်ႇႁဝ်း ႁဵတ်းၾႆးၾႃႉ ႁင်းၵူၺ်းၼၼ်ႉ မၼ်းသၢင်ႇထုၵ်ႇဝႆႉႁင်းၶဝ်ယဝ်ႉ။ ယွၼ်ႉၼၼ် ဢၼ်ပီႈၼွင်ႉၵူၼ်းမိူင်းတႆး ႁဝ်း သၢင်ႇထုၵ်ႇသေ ႁဵတ်းၾႆးၾႃႉ ႁင်းၽႂ်မၼ်းသေၸႂ်ႉၼၼ်ႉ သမ်ႉတေလႆႈယႃႉပႅတ်ႈသေ ၵႂႃႇယူႇတႂ်ႈၼႂ်းႁွင်ႈ ၵၢၼ်လူင် ၾႆးၾႃႉမိူင်းႁူမ်ႈတုမ်။  သဵင်ၵူၼ်းမိူင်း ႁဝ်းၵမ်ႈၼမ်တႄႉဢမ်ႇႁၼ်လီလႄႈ ၸင်ႇလႆႈသၢၼ်ၶတ်း ၼၼ်ႉၶႃႈယဝ်ႉ” ဝႃႈၼႆ။\n\nၼႂ်းပၢင်ၵုမ်သၽႃးၽူႈတႅၼ်းၵူၼ်းမိူင်းၵမ်ႈၼမ် ဢမ်ႇႁၼ်လီဢမ်ႇၵမ်ႉထႅမ် လွင်ႈတေယႃႉပႅတ်ႈ ၶွမ်ႊမတီႊၾႆးၾႃႉ ၸွမ်းဝၢၼ်ႈၼွၵ်ႈၼႃးပၢင်ႇၼၼ်ႉ ယွၼ်ႉမီးၾၢႆႇသၢၼ်ၶတ်းလႄႈယူႇတီႈ ႁူဝ်ပဝ်ႈ သၽႃးၵူၼ်းမိူင်းၵေႃႈ  ဢမ်ႇၸၢင်ႈ မၵ်းမၼ်ႈပၼ်လႆႈ ႁႂ်ႈတႅမ်ႈပဵၼ်ပိုၼ်း/မၢႆတွင်းဝႆႉၵူၺ်း ဝႃႈၼႆ။\n\nၼႂ်းမိူင်းတႆးပတ်းပိုၼ်ႉၼႆႉ ယွၼ်ႉပိူဝ်ႈ လူင်ပွင်ၸိုင်ႈ ၵူႈသိုပ်ႇၵူႈပၢၼ် ဢမ်ႇၶပ်းၶိုင်ပၼ်လႆႈ ၾႆးၾႃႉႁႂ်ႈထိုင်ၵူႈဝၢၼ်ႈ ၵူႈဢိူင်ႇလႄႈ ၵူၼ်းဝၢၼ်ႈ ၸင်ႇလႆႈလုၵ်ႉတင်ႈႁူဝ်ၶိူင်ႈၾႆးၾႃႉႁဵတ်းဢွၵ်ႇၸႂ်ႉ ႁင်းၽႂ်မၼ်း။ မိူင်းတႆးၼႆႉ မီးတၢတ်ႇႁူင်း ၸၢၵ်ႈၾႆးၾႃႉ ၵဵင်းတွင်း၊ ၼမ်ႉမၢဝ်း၊ ၼမ်ႉတူႈ၊ ၼမ်ႉယၢဝ်၊ ၸေႃႇၵျီႇ၊ ၼမ်ႉၽီလူး ၸိူဝ်းၼႆႉသေတႃႉ လူင်ပွင်ၸိုင်ႈ ဢဝ်ၵႂႃႇဝဵင်းယႂ်ႇ ဝဵင်းလူင်သဵင်ႈသဵင်ႈ။ ဝၢၼ်ႈ၊ ဢိူင်ႇ ဢၼ်ပႆႇမီးၾႆးၾႃႉတိုၵ်ႉမီးၼမ်။"
  },
  {
    "title": "ၾၢႆႇဢုပ်ႉပိူင်ႇၼမ်ႉၶမ်းလႄႈ မူႇၸေႊ ပိုၼ်ၽၢဝ်ႇတေတတ်းၾႆး 4 ဝၼ်း",
    "content": "ၾၢႆႇၽွင်းငမ်း (ဢုပ်ႉပိူင်ႇ)ဝဵင်းၼမ်ႉၶမ်းလႄႈ မူႇၸေႊ ပိုၼ်ၽၢဝ်ႇတေပတ်းပူလူမႄး ႁူင်းၾႆးၾႃႉ ၶၢဝ်းတၢင်း 4 ဝၼ်း ၵူၼ်းမိူင်းမႆႈၸႂ် ၵူဝ်ၵူၼ်းလၵ်ႉၵူၼ်းၸူၼ်ဢဝ်တိုဝ်ႉတၢင်းၼႆႉသေ ႁႃလၵ်ႉၸွမ်းပွၵ်ႉၸွမ်း ဝၢၼ်ႈ။\n\nဝၼ်းတီႈ 22/08/2017 ႁွင်ႈၵၢၼ်ၾၢႆႇၾႆးၾႃႉ လူင်ပွင်ၸိုင်ႈ ပိုၼ်ၽၢဝ်ႇဝႃႈ တေၶိုၼ်းမႄးပတ်းပူ လူမႄး ႁူင်းၾႆးၾႃႉၼႆလႄႈ တေပိၵ်ႉၾႆး ၶၢဝ်းတၢင်း 4 ဝၼ်း 27 – 30/08/2017 တီႈဝဵင်းမူႇၸေႊ လႄႈၼမ်ႉၶမ်း ၵူၼ်းမိူင်းမႆႈၸႂ်ၵူဝ်ၵူၼ်းလၵ်ႉ ၵူၼ်းၸူၼ်ဢဝ်တိုဝ်ႉတၢင်းၼႆႉသေ လႄႇႁႃလၵ်ႉ ၸွမ်းဢိူင်ႇၸွမ်းဝၢၼ်ႈ။\n\nၸဝ်ႈၼႃႈတီႈ ၾၢႆႇၾႆးၾႃႉပိုၼ်ၽၢဝ်ႇဝႃႈ - ဝၼ်းတီႈ 27/08/2017 ၵၢင်ၼႂ် 7 မူင်းတေႃႇဝၼ်းတီႈ 30/08/2017 ဝၢႆးဝၼ်း 3 မူင်းၶိုင်ႈ တေတတ်းၾႆးၾႃႉ ဢၼ်သူင်ႇပၼ် ၼမ်ႉၶမ်း၊ မူႇၸေႊ၊ ၶၢဝ်း တၢင်း 4 ဝၼ်း ယွၼ်ႉတေမူၼ်ႉမႄးၶိူင်ႈ Main Transformer ၶိူင်ႈၸၢၵ်ႈမၢႆ 6 ႁူင်းၾႆးၾႃႉဝၢၼ်ႈ တၢတ်ႇမၢႆ 1 ၼမ်ႉမၢဝ်း ဝႃႈၼႆ။\n\nဝဵင်းၼမ်ႉၶမ်း၊ ဝဵင်းမူႇၸေႊၼႆႉ ပဵၼ်ၸႄႈဝဵင်း တိတ်းၸပ်းလႅၼ်လိၼ်ၶႄႇ၊ ၵူၼ်းတၢင်ႇၶိူဝ်း ၸိူဝ်း လုၵ်ႉထုင်ႉလိၼ်ပဵင်း မႃးႁဵတ်းၵၢၼ်ၼမ် ၵူၼ်းသူႇသမ်းၵိၼ်ယႃႈမဝ်းၵမ်ၵေႃႈၼမ် ၵူၼ်းလၵ်ႉ ၵူၼ်းၸူၼ်ၵေႃႈလိူင်ႇ ၵူၼ်းဝၢၼ်ႈၵူၼ်းမိူင်းမႆႈၸႂ် တႃႇႁူမ်ႇလူမ်ႈႁိူၼ်းယေးၽႂ်မၼ်း။\n\nၸၢႆးယီႈ ၼမ်ႉၶမ်း လၢတ်ႈဝႃႈ - ပေႃးပိၵ်ႉၾႆးၸိူင်ႉၼႆၼႆႉႁဝ်းၶႃႈ လႆႈၾၢင်ႉလိူဝ်သေၵဝ်ႇ ယွၼ်ႉၵူၼ်း လၵ်ႉၵူၼ်းၸူၼ်ၵေႃႈၼမ် ၵူဝ်ၶူဝ်းၶွင်ႁၢႆ ႁဝ်းၶႃႈလႆႈပၼ်ႇပုတ်ႈၵၼ်သေ ဢဝ်ႁူမ်ႇလူမ်ႈပွၵ်ႉ ၊ ဝၢၼ်ႈ ၽႂ်မၼ်း လူင်ပွင်ၸိုင်ႈတႄႉဢမ်ႇသူႈမႃးၸွႆႈသင်။\n\nၾၢႆၾႆးၾႃႉဢၼ်ဢွၵ်ႇတီႈတၢတ်ႇဝၢၼ်ႈတၢတ်ႇၼႆႉ လူင်ပွင်ၸိုင်ႈမၢၼ်ႈ ၶၢႆပၼ်မိူင်းၶႄႇဝႆႉ ၼပ်ႉႁူဝ် သိပ်းပီ ႁႅင်းၾႆးတႃႇ30% ၶၢႆပၼ်ၵူၼ်းမိူင်းၸႂ်ႉ၊  70% သမ်ႉၶၢႆပၼ်မိူင်းၶႄႇ ၶွမ်ႊပၼီႊ Junction River Co.Ltd သမ်ႉ မဝ်ဢဝ်ႁူင်းၾႆးၾႃႉၼႆႉတီႈလူင်ပွင်ၸိုင်ႈမၢၼ်ႈသေ ၸႅၵ်ႇၶၢႆပၼ်ၶိုၼ်း ၵူၼ်း မိူင်းတႆး မူႇၸေႊ၊ ၼမ်ႉၶမ်း၊ ပၢင်ႇသၢႆးၸိူဝ်းၼႆႉ ။ ၶွမ်ႊပၼီႊၼႆႉၵဵပ်းဢဝ်ငိုၼ်းၵႃႈၾႆး 1 ယူႊၼိတ်ႊ ၵူၼ်းမိူင်းလႆႈၸၢႆႇ 35 ပျႃး ပေႃးပဵၼ်ႁၢၼ်ႉတၢင်းၶၢႆ 1 ယူႊၼိတ်ႊ 75 ပျႃး။"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 23/08/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.78 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1358.00 ပျႃး၊ ငိုၼ်းၶႄႇ 1 ယႅၼ်ႉ = 203.79 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။\n\nၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 23/08/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 22/08/2017 ငိုၼ်းထႆး 1 ဝၢတ်ႇ = 40.95 ပျႃး၊ ငိုၼ်းတေႃႊလိူဝ်ႊ(US)  1 တေႃႊလိူဝ်ႊ = 1361.00  ပျႃး၊ ငိုၼ်းၶႄႇ 1 ယႅၼ်ႉ = 204.01 ပျႃး။"
  },
  {
    "title": "တပ်ႉသိုၵ်းၸိုင်ႈတႆး SSPP/SSA ထွၼ်တူဝ်ဢွၵ်ႇ UNFC သေ ၵႂႃႇၸမ်တၢင်းၸုမ်းဢူၺ်းလီပွတ်းႁွင်ႇ တေဢမ်ႇပဵၼ်ၵဝ်ႉငဝ်ႈ တႆးတေႃႇတႆး တိုၵ်းယိုဝ်းၵၼ်",
    "content": "လွင်ႈပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး (SSPP/SSA) ထွၼ်တူဝ်ဢွၵ်ႇၼႂ်း UNFC ၊ ၵႂႃႇၸမ်တၢင်း ၸုမ်းဢူၺ်းလီပွတ်းႁွင်ႇ ဢၼ်ၸုမ်းဝႃႉဢွၼ်ႁူဝ်ၼၼ်ႉ ဢမ်ႇပဵၼ်တီႈလီမႆႈၸႂ် တႃႇပဵၼ်ၵဝ်ႉငဝ်ႈငိူၼ်ႈၼဵၼ် တႆးတေႃႇတႆးၼင်ႇၵၼ်တိုၵ်းယိုဝ်းၵၼ်ၶိုၼ်း- လွင်ႈၼႆႉ ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ်သေ ၽူႈၵွၼ်းလုမ်း PI ၸဝ်ႈၶိုၼ်းသႂ် ဢၼ်ႁဵတ်းၵၢၼ်ၵမ်ႉထႅမ်လွင်ႈငမ်းယဵၼ် ၼႂ်းမိူင်း တွပ်ႇလၢတ်ႈဝႆႉ ၼင်ႇၼႆ။\n\nထၢမ်-ဢိင်ၼိူဝ် SSPP ထွၼ်တူဝ်ဢွၵ်ႇၼႂ်း UNFC (ၶွင်ႊသီႊၾႅတ်ႉၻရႄႊၸၢဝ်းၶိူဝ်းၽွမ်ႉႁူမ်ႈ) ၼႆႉသေ ယူႇတီႈၸဝ်ႈႁဝ်း ၶႂ်ႈထတ်းသၢင်ၸိူင်ႉႁိုဝ်ၽွင်ႈၶႃႈ။ ၵူၼ်းမိူင်းတႄႉမႆႈၸႂ်သေ ထၢမ်မႃးဝႃႈ SSPP ထွၼ်တူဝ်ဢွၵ်ႇၼႆႉ တေႁဵတ်းႁႂ်ႈၵႂႃႇၸမ် ၸုမ်းသိုၵ်းပွတ်းႁွင်ႇသေ ၸၢင်ႈတေပဵၼ်ပၢင်တိုၵ်းယႂ်ႇၵႂၢင်ႈ ၼႂ်းဝူင်ႈၵၢင်တပ်ႉသိုၵ်းလွႆ တင်း RCSS သေဢမ်ႇၵႃး၊ SSPP ၵေႃႈ ၸၢင်ႈၶဝ်ႈပႃးၾၢႆႇလွႆမႃး၊ ဝႃႈၼႆသေၵေႃႈ ဢွၼ်ၵၼ်မႆႈၸႂ် ၵူဝ်တုမ်ႉတိူဝ်ႉၵၢၼ်ၽွမ်ႉႁူမ်ႈၸိူဝ်ႉၸၢတ်ႈ။ လွင်ႈၼႆႉ ပိုင်ႈထတ်းသၢင်ပၼ်ၽွင်ႈၶႃႈ?။\n\nတွပ်ႇ-ပေႃးႁဝ်းမႃးထတ်းသၢင်တူၺ်းဢၼ် ပႃႇတီႇမႂ်ႇသုင်ၸိုင်ႈတႆး လႆႈၵႂႃႇၶဝ်ႈႁူမ်ႈၸွမ်းတီႈ ၸုမ်းၾၢႆႇပွတ်းႁွင်ႇ၊ သမ်ႉတင်းထွၼ်တူဝ်ဢွၵ်ႇတီႈ တၢင်းၾၢႆႇတႅဝ်းႁူမ်ႈပွတ်းၸၢၼ်းၼႆႉ မၼ်းမီးလွင်ႈတၢင်းမၼ်းယူႇ။ ပေႃးၼႂ်း SSPP ၶဝ်ၼႆႉ ၵဵဝ်ႇၵပ်းလူၺ်ႈလွင်ႈၵၢၼ်မိူင်းၼႆႉ ၶဝ်ၶႂ်ႈလႆႈလွင်ႈၵမ်ႉၸွႆႈတီႈမိူင်းၼွၵ်ႈ၊ ႁႂ်ႈပိူၼ်ႈမႃးပၼ်ၵွင်ႈၵၢင်ႇၸိူဝ်းၼႆႉ။ ႁႂ်ႈပိူၼ်ႈပၼ်ဢဵၼ်ပၼ်ႁႅင်းသေ ႁႂ်ႈပေႃးၸဵဝ်းလႆႈလွင်ႈငမ်းယဵၼ်၊ ႁႂ်ႈပေႃးၸဵဝ်းလႆႈလွၵ်းပိူင် ၻီႊမူဝ်ႊၶရေႊသီႊ ဢၼ်ႁွင်ႉဝႃႈ ၾႅတ်ႊၻရႄႊ ၻီႊမူဝ်ႊၶရေႊသီႊ၊ လွၵ်းပိူင်မိူင်းႁူမ်ႈတုမ်ၼႆႉ ႁႂ်ႈပေႃးလႆႈၸွမ်း ၶဝ်ႁၼ်ထိုင်ၸိူင်ႉၼႆ။\n\nၵူၺ်းၵႃႈၾၢႆႇၼိုင်ႈ ၶဝ်သမ်ႉမီးတၢင်းမႆႈၸႂ်ဝႃႈ- ပေႃးႁဝ်းတေၸႂ်ယႂ်ႇတၢင်းပွတ်းၸၢၼ်း UNFC ၵူၺ်းၼႆၸိုင် ပေႃးတၢင်းၾၢႆႇတပ်ႉသိုၵ်းမၢၼ်ႈတိုၵ်းႁဝ်းမႃးၼႆႉ ၽႂ်တေၸွႆႈႁဝ်းလႃႇ။ UNFC ဢမ်ႇၸၢင်ႈၸွႆႈႁဝ်း။ ပေႃးၸိူင်ႉၼၼ်ၵေႃႈ ဢၼ်ၸွႆႈၶဝ်မႃးတႃႇသေႇ သမ်ႉပဵၼ်တၢင်းၾၢႆႇပီႈၼွင်ႉဝႃႉ၊ ပီႈၼွင်ႉဝႃႉသမ်ႉ လႆႈတင်ႈဝႆႉတႅဝ်းႁူမ်ႈတၢင်းပွတ်းႁွင်ႇၼႆၵေႃႈ ၾၢႆႇလႂ်ၵေႃႈမၼ်းဢမ်ႇၽၢတ်ႇလႆႈ။ ၵွပ်ႈၾၢႆႇလႂ်ၵေႃႈဢမ်ႇၽၢတ်ႇလႆႈလႄႈ မိူဝ်ႈလဵဝ်ၼႆႉ ႁူႉၵႃႈလႆႈႁဵတ်းၸွမ်းငဝ်းလၢႆးမၼ်းၼၼ်ႉယဝ်ႉ။ မၼ်းဢမ်ႇပွင်ႇဝႃႈ ပေႃးမၼ်းၵႂႃႇႁူမ်ႈၵၼ်တင်းပွတ်းႁွင်ႇယဝ်ႉ တေႁူမ်ႈၵၼ်တင်းၸုမ်းပွတ်းႁွင်ႇသေ မႃးယိုဝ်းၸုမ်း RCSS/SSA ပွတ်းၸၢၼ်း။\n\nႁဝ်းၵေႃႈယုမ်ႇယမ်ဝႃႈ တႃႇတေႁူမ်ႈၸွမ်းတၢင်းၼိူဝ်သေ မႃးတိုၵ်းႁဝ်းတႆးၼင်ႇၵၼ်ၼႆႉ မၼ်းတေဢမ်ႇပဵၼ်လႆႈ။ ပေႃးပဵၼ်မႃးၵေႃႈ ပိုၼ်းႁဝ်းၼႆႉ တေၶိုၼ်းႁၢင်ႈၸႃႉမိူၼ်ၼင်ႇမိူဝ်ႈပီ 1972 တေႃႇထိုင် 1980 ပၢႆပၢႆမွၵ်ႈသိပ်းပီၼႆႉ၊ မိူဝ်ႈၽွင်းၼၼ်ႉ တၢင်းပွတ်းႁွင်ႇပွတ်းၸၢၼ်း လႆႈယိုဝ်းၵၼ်မႃးတႄႉတႄႉဝႃႈဝႃႈ။ ၼၼ်ႉတႄႉမၼ်းပဵၼ်ၵဵဝ်ႇၵပ်းလူၺ်ႈလွင်ႈဝႃႇတ၊ ၵမ်းၼႆႉ မၼ်းဢမ်ႇၵဵဝ်ႇလွင်ႈဝႃႇတ၊ မၼ်းၵဵဝ်ႇၵပ်းလွင်ႈၸိူဝ်ႉၶိူဝ်းၵူၺ်းလႄႈ ဢမ်ႇၵိုင်ႇလီလႆႈမႆႈၸႂ်လူၼ်ႉလိူဝ် ႁဝ်းၶႂ်ႈဝႃႈၸိူင်ႉၼႆ။\n\nၵူၺ်းၵႃႈ ယူႇတီႈၵူၼ်းမိူင်းမႆႈၸႂ်ၼႆႉလီဢိူဝ်ႈ။ ယူႇတီႈၵူၼ်းမိူင်းမႆႈၸႂ်ၼႆႉသေ လူဝ်ႇၵႆႉလႆႈတိုၵ်းသူၼ်းတင်းသွင်ၾၢႆႇ၊ ပေႃးၸိူင်ႉၼၼ် တင်းသွင်ၾၢႆႇၵေႃႈတေမီးသတိ- ႁဝ်းႁၼ်ထိုင်ၸိူင်ႉၼႆ။"
  },
  {
    "title": "တပ်ႉသိုၵ်းမၢၼ်ႈ တင်း SSPP/SSA ပဵၼ်ပၢင်တိုၵ်းၵၼ် ၼႂ်းၸႄႈဝဵင်းမိူင်းသူႈ",
    "content": "တပ်ႉသိုၵ်းလူင်ပွင်ၸိုင်ႈမၢၼ်ႈ တင်း ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး SSPP/SSA ပဵၼ်ပၢင်တိုၵ်းၵၼ် ၼႂ်းၸႄႈဝဵင်းမိူင်းသူႈ ၸိုင်ႈတႆးပွတ်းၸၢၼ်း ဝႃႈၼႆ။\n\nဝၼ်းတီႈ 22/08/2017 ယၢမ်းဝၢႆးဝၼ်း မွၵ်ႈ 4 မူင်း တပ်ႉသိုၵ်းလူင်ပွင်ၸိုင်ႈမၢၼ်ႈ တပ်ႉၵွင်ၶမရ 520 ၾၢႆႇတႂ်ႈ ငဝ်ႈငုၼ်းၵုမ်းၵမ်ၽႅၼ်ၵၢၼ်ယၼ်ႇသိုၵ်း ၸၵၶ 17 မိူင်းပၼ်ႇ တင်း ပႃႇတီႇမႂ်ႇ သုင်ၸိုင်ႈတႆး/ တပ်ႉသိုၵ်းၸိုင်ႈတႆး SSPP/SSA  ပဵၼ်ပၢင်တိုၵ်းၵၼ် ႁိမ်းဝၢၼ်ႈပၢင်ၶၢမ် ၼႂ်းၵႄႈ မိူင်းသူႈတင်း မိူင်းၸၢင် ၸႄႈဝဵင်းမိူင်းသူႈ ၸႄႈ တွၼ်ႈလွႆလႅမ် ၸိုင်ႈတႆး ပွတ်းၸၢၼ်း ဝႃႈၼႆ။\n\nၸၢႆးၽူင်းႁၢၼ် ၽူႈၶၢၼ်ပၢၵ်ႇ ပႃႇတီႇမႂ်ႇသုင်ၸိုင်ႈတႆး/တပ်ႉသိုၵ်းၸိုင်ႈတႆး SSPP/SSA လၢတ်ႈဝႃႈ “ ၸွမ်းသၼ်လွႆ ၸိူဝ်းၼၼ်ႉ တပ်ႉႁဝ်းၶႃႈပၵ်းသဝ်းဝႆႉ။ တပ်ႉသိုၵ်းလူင်ပွင်ၸိုင်ႈ ၶမရ 520 တင်း 521 ႁူမ်ႈၵၼ် ဢဵၼ် ႁႅင်း မွၵ်ႈ 80 ၵႂႃႇ တူင်ႉၼိုင်သွၵ်ႈတဝ် တၢင်းပွတ်းတွၼ်ႈၼၼ်ႉလႄႈ သွင်ၾၢႆႇလႆႈပဵၼ်ပၢင်တိုၵ်းၵၼ်” ဝႃႈၼႆ။\n\nပၢင်တိုၵ်းၵမ်းၼႆႉ တင်းသွင်ၾၢႆႇ မီးလွင်ႈတိူဝ်ႉမၢတ်ႇၼင်ႇၵၼ်ဝႃႈၼႆသေ ႁူဝ်ယွႆႈမီးၸိူင်ႉႁိုဝ် ယင်းပႆႇလႆႈ ၶေႃႈမုလ်းယိုၼ်ယၼ်။\n\nၼၢင်းၸိင်ႇ ၵူၼ်းမိူင်းၸႄႈဝဵင်းမိူင်းသူႈ လၢတ်ႈဝႃႈ “ မိူဝ်ႈၵူႈပွၵ်ႈတႄႉ ပေႃးပဵၼ်ပၢင်တိုၵ်း ႁၼ်သိုၵ်း တူင်ႉ ၼိုင်ၵႂႃႇမႃးၼမ်။ ပွၵ်ႈၼႆႉတႄႉ ဢမ်ႇႁၼ်လၢၵ်ႇလၢႆးသင် မိူၼ်ၵဝ်ႇၵူၺ်း။ ႁဝ်းၶႃႈတႄႉ ဢမ်ႇၶႂ်ႈႁႂ်ႈပဵၼ်ပၢင်တိုၵ်း၊ ပေႃးပဵၼ်ပၢင်တိုၵ်း ၵူၼ်းမိူင်းႁႃၵိၼ်ဝၼ်းလႂ် ဝၼ်းၼၼ်ႉ ၸိူင်ႉႁဝ်းၶႃႈၼႆႉ ယၢပ်ႇၽိုတ်ႇ/တုၵ်ႉၶ ၼႃႇ” ဝႃႈၼႆ။\n\nမိူဝ်ႈႁူဝ်ပီ 2017 ၼႆႉ တၢင်းပွတ်းတွၼ်ႈၼႆႉ သိုၵ်းလူင်ပွင်ၸိုင်ႈမၢၼ်ႈတင်း SSPP/SSA ပဵၼ်ပၢင်တိုၵ်းၵၼ်လၢႆၵမ်း။ ၽွင်းၼၼ်ႉ တင်းသွင်ၾၢႆႇတိူဝ်ႉမၢတ်ႇၸဵပ်းၼမ် လူႉသုမ်းၼင်ႇၵၼ် တင်းၼမ် ဝႃႈၼႆ။\n\nၽွင်းပဵၼ်ပၢင်တိုၵ်းၵၼ်ၼႆႉ တၢင်းပွတ်းပၢင်သၢင်းငဝ်ႈငုၼ်းဝႃႉUWSA ၼၼ်ႉ ပႃႇတီႇမႂ်ႇသုင်ၸိုင်ႈတႆး/ တပ်ႉ သိုၵ်းၸိုင်ႈတႆး SSPP/SSA ၶဝ်ႈပႃး ၼႂ်းၸုမ်းဢူၺ်းလီပွတ်းႁွင်ႇ 7 ၸုမ်း ဢၼ်ၶွတ်ႇ ၽွတ်ႈၶွမ်ႊမတီႊဢုပ်ႇဢူဝ်း လွင်ႈငမ်းယဵၼ် မိူင်းႁူမ်ႈတုမ်ယူႇၼၼ်ႉ။ ထႅင်ႈၾၢႆႇၼိုင်ႈ ပၢင်တိုၵ်းၵေႃႈသမ်ႉပဵၼ်ယူႇ- ၼႆယဝ်ႉ။"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 22/08/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.72 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1353.00 ပျႃး၊ ငိုၼ်းၶႄႇ 1 ယႅၼ်ႉ = 203.38 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။\n\nၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 22/08/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 21/08/2017 ငိုၼ်းထႆး 1 ဝၢတ်ႇ = 40.95 ပျႃး၊ ငိုၼ်းတေႃႊလိူဝ်ႊ(US)  1 တေႃႊလိူဝ်ႊ = 1361.00  ပျႃး၊ ငိုၼ်းၶႄႇ 1 ယႅၼ်ႉ = 204.01 ပျႃး။"
  },
  {
    "title": "သင်ၶၸဝ်ႈထုင်ႉမၢဝ်း ၸတ်းပၢင်ၵုမ် ၶွတ်ႇၽွတ်ႈၶွမ်ႊမတီႊ သၢင်ႈသႃသၼႃလႄႈ ၸွႆႈထႅမ်တူင်ႇဝူင်း ၵူၼ်း",
    "content": "သင်ၶၸဝ်ႈထုင်ႉမၢဝ်းၸတ်းႁဵတ်းပၢင်ၵုမ် ၶွတ်ႇၽွတ်ႈၶွမ်ႊမတီႊ သင်ၶၸဝ်ႈ တႃႇၸၢင်ႈၵွင်ႉသၢၼ် ႁူမ်ႈမိုဝ်းႁဵတ်းၵၢၼ် ပူၵ်းပွင်သႃသၼႃ ပုတ်ႉထၸဝ်ႈ၊ ၸွႆႈထႅမ်ၵၢၼ်ပၢႆးပၺ်ၺႃလႄႈ တူင်ႇဝူင်းၵူၼ်း။\n\nဝၼ်းတီႈ19/08/2017 သင်ၶၸဝ်ႈထုင်ႉမၢဝ်း 4 ဝဵင်းမိူၼ်ၼင်ႇ မူႇၸေႊ၊ ၼမ်ႉၶမ်း၊ ထုင်ႉလွႆႁူဝ်သိူဝ်၊ မိူင်းမၢဝ်းၸိူဝ်းၼႆႉ ႁူမ်ႈၵၼ်ၸတ်းႁဵတ်းပၢင်ၵုမ်တီႈဝတ်ႉ(ၵျွင်းၸေႊၵဝ်ႇ) ဝဵင်းမူႇၸေႊ မီးသင်ၶၸဝ်ႈ ၶဝ်ႈႁူမ်ႈ 200 ပၢႆ။\n\nတီႈပၢင်ၵုမ်ၼၼ်ႉ ဢုပ်ႇဢူဝ်းတူၵ်းလူင်းၵၼ်ဝႃႈ- သင်ၶၸဝ်ႈၼႂ်း ဝဵင်း 4 ဝဵင်းၼႆႉ ၼိုင်ႈဝဵင်းလႂ်လိူၵ်ႈ ဢဝ် ႁူဝ်ပဝ်ႈ 1 ၸဝ်ႈ၊ ၽူႈၼမ်းၼႂ်း1 ၸဝ်ႈ၊ ၽူႈယိပ်းငိုၼ်း1 ၸဝ်ႈ၊ ႁူမ်ႈတင်းမူတ်းမီး ႁူဝ်ပဝ်ႈ 4 ၸဝ်ႈ၊ ၽူႈၼမ်းၼႂ်း 4 ၸဝ်ႈ၊ ၽူႈယိပ်းငိုၼ်း 4 ၸဝ်ႈ သင်ၶၸဝ်ႈဢၼ်ယူႇၼႂ်းထုင်ႉမၢဝ်း 4 ဝဵင်းၼႆႉ သွၼ်ႇဝႃႈပဵၼ်ၽူႈၶဝ်ႈၸုမ်းတင်းသဵင်ႈ။\n\nၸဝ်ႈၶူးၼၼ်ႇတ ဝမ်ႇသ ၽူႈၼမ်းၼႂ်း လၢတ်ႈဝႃႈ - “သင်ၶတႆးႁဝ်းႁႂ်ႈမီးလွင်ႈၽွမ်ႉႁူမ်ႈၵၼ် တွၼ်ႈ တႃႇ တေႁဵတ်းၵၢၼ်လိၵ်ႈလၢႆးႁဝ်း၊ ၾိင်ႈႁိတ်ႈႁွႆးႁဝ်း ၊ ၸွႆႈထႅမ်တူင်ႇဝူင်းၵူၼ်း မိူၼ်ၼင်ႇၸတ်းပၢင် ထမ်းတြႃး၊ ပၢင်တၢၼ်ႈၶႆႈလိၵ်ႈလၢႆးပၢႆးႁၼ်၊ ၶပ်းၶိုင်ႁႂ်ႈသင်ၶၸဝ်ႈလႆႈဢွၵ်ႇႁဵၼ်းၼွၵ်ႈမိူင်းၸိူဝ်းၼႆႉ ႁဝ်းဢွၼ်ၵၼ်ယွမ်းမႃႇၼသေ မႃးႁူမ်ႈၵၼ်ႁဵတ်းသၢင်ႈ မၼ်းၸင်ႇတေပဵၼ်ၵၢၼ်ၵႂႃႇ” ဝႃႈၼႆ။\n\nယိူင်းဢၢၼ်းဢၼ်လႆႈၶွတ်ႇၽွတ်ႈၶွမ်ႊမတီႊၼႆႉ ပိူဝ်ႈတႃႇသင်ၶၸဝ်ႈထုင်ႉမၢဝ်း ၶဝ်ႈဢွၵ်ႇၸမ်ၸႂ် ၵၼ်၊ ၵွင်ႉသၢၼ်ပူၵ်းပွင်သသၼႃ၊ ၾိင်ႈႁိတ်ႈႁွႆးလႄႈ လိၵ်ႈလၢႆး၊ ႁႂ်ႈသင်ၶၸဝ်ႈထုင်ႉမၢဝ်းလႄႈ လၢႆတီႈ မီးလွင်ႈၶဝ်ႈဢွၵ်ႇႁူမ်ႈမိုဝ်းၵၼ်၊ တႃႇၶပ်းၶိုင်ႁႂ်ႈသင်ၶၸဝ်ႈၵႂႃႇႁဵၼ်းၼွၵ်ႈမိူင်း၊ ႁူမ်ႈၵၼ် ၸတ်းပၢင် ထမ်းတြႃး ၊ ပၢင်တၢၼ်ႈၶႆႈ၊ ပၢင်သွၼ်ၸိူဝ်းၼႆႉ။\n\nၸုမ်းပွင်ၵၢၼ်ၶွမ်ႊမတီႊၼႆႉ လႆႈႁပ်ႉပုၼ်ႈၽွၼ်းတႃႇၶၢဝ်းတၢင်း 4 ပီ ပေႃးထိုင်မႃး 4 ပီလႂ်ၼိုင်ႈပွၵ်ႈ တေၸတ်းႁဵတ်းပၢင်ၵုမ် လိူၵ်ႈတၢင်ႇႁူဝ်ပဝ်ႈလႄႈၽူႈပွင်ၵၢၼ်မႂ်ႇ ၼႆယဝ်ႉ။\n\nPhoto by Nanda Sean"
  },
  {
    "title": "ၵူၼ်းၼုမ်ႇတႆး တႆႈတဵၼ်းၵၢင်ဝႃႇသူင်ႇၵုသူလ် ပၼ်ၸဝ်ႈမုၼ်ယႂ်ႇၶုၼ်ႁေႃၶမ်းထႆးလႄႈ ၽူႈယႂ်ႇၵူၼ်းလူင်တႆး",
    "content": "ပီႈၼွင်ႉတႆးႁွတ်ႈၵဵင်းမႆႇ ႁူမ်ႈၵၼ်ႁဵတ်းတၢင်းလီ ၼႂ်းဝၼ်းလိူၼ်ၵဝ်ႈလပ်း (ၵၢင်ဝႃႇ) ႁႂ်ႈမီးလွင်ႈၽွမ်ႉ ၵၼ်ႁဵတ်းတၢင်းလီ ၼိူဝ်ၽႅၼ်ႇလိၼ်ထႆး၊ တၢင်းလီယိူင်းၸူးထိုင်ၶႂၼ်ငဝ်း ၶုၼ်ႁေႃၶမ်းထႆးတူၼ်တီႈ9 ၊ ၸဝ်ႈႁေႃၶမ်းတူၼ်ထူၼ်ႈ10 ႁႂ်ႈယူႇလီၵတ်းယဵၼ်လႄႈ ၽူႈယႂ်ႇၵူၼ်းလူင်တႆး ႁႂ်ႈဢွင်ႇမၢၼ်ၼႂ်းၵၢၼ် ၸိူဝ်ႉၸၢတ်ႈ။\n\nဝၼ်းတီႈ 21/08/2017 ၸုမ်းတႆးၼႂ်းၵဵင်းမႆႇလၢႆၸုမ်း ဢွၼ်ဢဝ်ပီႈၼွင်ႉတႆး ၼႂ်းၵဵင်းမႆႇႁဵတ်း ပၢင်တႆႈတဵၼ်းႁဵင် ၸႃႇၵၼမ်ႉၵတ်း၊ ယႃႈယႃ၊ ဝီး၊ ၼမ်ႉၼူမ်း ၸိူဝ်းၼႆႉ တီႈပူႇသိလ်ၼၢႆးသိလ် ဢၼ်မႃးဢဝ်သိလ်တီႈဝတ်ႉပႃႇပဝ်ႈ 200 ၸဝ်ႈပၢႆ ။\n\nယိူင်းဢၢၼ်းဢၼ်လႆႈၸတ်းႁဵတ်းၼႆႉ ပိူဝ်ႈႁႂ်ႈၵူၼ်းၼုမ်ႇလႄႈ ပီႈၼွင်ႉတႆးဢၼ်ႁွတ်ႈတီႈဝဵင်းၵဵင်းမႆႇ မီးလွင်ႈၸမ်ၸႂ်ၵၼ်၊ ႁၵ်ႉပႅင်းၵၼ်၊ ၸွႆႈထႅမ်ၵၼ်၊ ပႆသဵၼ်ႈတၢင်းဢၼ်ထုၵ်ႇမႅၼ်ႈ ဢမ်ႇႁဵတ်းႁႂ်ႈတူင်ႇ တၢင်ႇပိုၼ်ႉတီႈသုၵ်ႉယုင်ႈလႄႈ ပႅင်းမႅတ်ႇႁၵ်ႉသႃၾိင်ႈႁိတ်ႈႁွႆး၊ ၽႃသႃလိၵ်ႈလၢႆး၊  ၶူဝ်းၼုင်ႈတၢင်း မႆၸိူဝ်းၼႆႉ။\n\nၸၢႆးၸွမ်လႅင်း ၽူႈဢွၼ်ၸတ်းပၢင် လၢတ်ႈဝႃႈ- “ ယိၼ်းၸူမ်းလႄႈ မီးတၢင်းသိူဝ်းတႄႉ တီႈႁဝ်းၶႃႈပီႈ ၼွင်ႉဢမ်ႇဝႃႈၽႂ်၊ ၸုမ်းလႂ်၊ ႁဝ်းၶႃႈဢမ်ႇၸႅၵ်ႇၽႄၵၼ် ႁဝ်းၶႃႈဢွၼ်ႁူမ်ႈၵၼ်ႁဵတ်းတၢင်းလီပိူဝ်ႈ တွပ်ႇတႅၼ်းၵုင်ႇမုၼ်ၽႅၼ်ႇလိၼ်ၸိုင်ႈထႆး ဢၼ်ႁဝ်းၶႃႈလႆႈမႃးပိုင်ႈႁူမ်ႈၽူၺ်းလႄႈ တၢင်းလီယိူင်း ၸူးထိုင် ၶႂၼ်ငဝ်းၸဝ်ႈမုၼ်ယႂ်ႇၶုၼ်ႁေႃၶမ်းလႄႈ ၽူႈယႂ်ႇၵူၼ်းလူင်တႆးၸိူဝ်းႁၢပ်ႇၵၢၼ်ၸိူဝ်ႉ ၸၢတ်ႈ၊ ပႃးၸဵမ်ၸိူဝ်း လပ်းတႃလိုမ်းမိူင်းၵႂႃႇ” ။\n\nယိင်းသႅင်လၢဝ် ၽူႈၸွႆႈၶပ်းၶိုင်ၵၢၼ် လၢတ်ႈဝႃႈ - “ ႁဝ်းၶႃႈပဵၼ်ႁႅင်းၵၢၼ်ယၢၼ်မိူင်း လႆႈမႃးပိုင်ႈဢိင် ႁႃၵိၼ်လဵင်ႉတွင်ႉ ၼႂ်းမိူင်းထႆးၼႆလႄႈ မိူဝ်ႈမီးတိုဝ်ႉတၢင်းၼႆႉ ၸွမ်းၼင်ႇဢဵၼ်ႁႅင်းႁဝ်းၶႃႈမီးၼၼ်ႉ ႁဝ်းဢွၼ်ၵၼ်ႁဵတ်းတၢင်းလီ ၼင်ႇႁိုဝ်ပိူၼ်ႈတေႁၵ်ႉပႅင်းႁဝ်း ” ဝႃႈၼႆ။\n\nႁႅင်းၵၢၼ်ယၢၼ်မိူင်း ဢၼ်လုၵ်ႉတၢင်းမိူင်းႁူမ်ႈတုမ်မၢၼ်ႈ မိူင်းတႆး ၶဝ်ႈၵႂႃႇႁဵတ်းၵၢၼ်ၼႂ်းမိူင်းထႆး မီးၼပ်ႉလၢၼ်ႉ၊တႆးၼႂ်းၵဵင်းမႆႇမီးႁူဝ်သႅၼ် ။"
  },
  {
    "title": "ၶွမ်ႊမတီႊ ပူၵ်းပွင်မုၼ်းလႅင်းၶိုၼ်ႈယႂ်ႇ ဝဵင်းသီႇပေႃႉ ဝၢင်းၽႅၼ် တေပူၵ်းပွင်မူႇဝၢၼ်ႈ 400 ပၢႆ",
    "content": "ၶွမ်ႊမတီႊ ပူၵ်းပွင်မုၼ်းလႅင်းၶိုၼ်ႈယႂ်ႇ ဝၢင်းၽႅၼ်ႁၢင်ႈႁႅၼ်း တႃႇပူၵ်းပွင်ပၼ်ၵူၼ်းဝၢၼ်ႈ /ၵူၼ်းသူၼ်  ၼႂ်းပိုၼ်ႉတီႈ ဝၢၼ်ႈၵူၼ်း 400 ပၢႆ ၼႂ်းၸႄႈဝဵင်းသီႇပေႃႉ၊ ၸိုင်ႈတႆးပွတ်းႁွင်ႇ။\n\nဝၼ်းတီႈ 19/08/2017 ၶွမ်ႊမတီႊ ပူၵ်းပွင်မုၼ်းလႅင်းၶိုၼ်ႈယႂ်ႇ ဢုပ်ႇဢူဝ်းၵၼ် လွင်ႈငိုၼ်းႁဵင်သႅၼ်ပျႃး ဢၼ်လုၵ်ႉ တီႈသၽႃးမိူင်းႁူမ်ႈတုမ် ၸွႆႈၵမ်ႉထႅမ်လူင်းမႃး တႃႇပူၵ်းပွင် ၼႂ်းမူႇဝၢၼ်ႈဢိူင်ႇၵူၼ်းမိူင်း ပေႃးတေမုၼ်း လႅင်းၶိုၼ်ႈ ယႂ်ႇ။ ယူႇတီႈၶွမ်ႊမတီႊ ပူၵ်းပွင်မုၼ်းလႅင်းၶိုၼ်ႈယႂ်ႇ လႆႈၸတ်းႁဵတ်းပၢင်ဢုပ်ႇဢူဝ်းတီႈ လုမ်းပႃႇ တီႇႁူဝ်သိူဝ်(SNLD) ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။\n\nၼၢင်းသၢၼ်းသၢၼ်းဢေး ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ(1) လၢတ်ႈဝႃႈ “ ငိုၼ်း 1 ႁဵင်သႅၼ်ပျႃး လူင်းမႃးၼႆႉ ဢၼ်ၵူၼ်းမိူင်းတၢင်ႇမႃးၼၼ်ႉၵေႃႈ ႁႂ်ႈလႆႈၽဵင်ႇၵၼ်၊ မူႇဝၢၼ်ႈဢၼ်ယၢပ်ႇၽိုတ်ႇၸိူဝ်းၼၼ်ႉၵေႃႈ ယႃႇႁႂ်ႈတူၵ်းႁၢႆ၊ ႁႂ်ႈၵၢၼ်ႁဝ်းလႆႈႁဵတ်းၼမ်ၼမ်ၼၼ်ႉ တေႁဵတ်းႁိုဝ်၊ တေယွမ်းတီႈလႂ်၊ တေၶၢႆႉတီႈလႂ်၊ တေၽိူမ်ႉတီႈလႂ် ၵၢၼ်ဢၼ်လႂ် ထုၵ်ႇလီသႂ်ႇ တွၼ်ႈတႃႇဝၢၼ်ႈလႂ်ထုၵ်ႇလီႁဵတ်း လႆႈဢုပ်ႇဢူဝ်းၵၼ်သေ ဝၢင်းၽႅၼ်ဢေႃႈ” ဝႃႈၼႆ။\n\nသိုပ်ႇလၢတ်ႈထႅင်ႈဝႃႈ ၵၢၼ်ငၢၼ်းဢၼ်တေႁဵတ်း ပူၵ်းပွင်ပၼ်ၵူၼ်းဝၢၼ်ႈ/ၵူၼ်းသူၼ် ၸွမ်းၼႂ်းပိုၼ်ႉတီႈ ၸႄႈ ဝဵင်းသီႇပေႃႉႁဝ်းၶႃႈၼႆႉ တေႃႈလဵဝ် ၵၢၼ်ငၢၼ်းဢၼ်တေႁဵတ်းၼႆႉ မီးယူႇ 28 ဢၼ်၊ မိူၼ်ၼင်ႇ ၶူဝ်မႆႉ လႅၵ်ႈ ႁဵတ်းၶူဝ်ႁိၼ်။ ၼမ်ႉမေႃႇ၊ တေႃႇလွတ်ႇၼမ်ႉ၊ သိူဝ်ႇပၼ်တၢင်း သင်ပဵၼ်ၵၢၼ်ဢၼ်ယႂ်ႇယႂ်ႇၸိုင် တေပႆႇၸၢင်ႈႁဵတ်း တေၸွႆႈထႅမ်ဝၢၼ်ႈၸိူဝ်းၵႆဝဵင်း၊ ၵႆတၢင်းလူင်၊ ၸိူဝ်းယၢပ်ႇၽိုတ်ႇ ဢွၼ်တၢင်း” ဝႃႈၼႆ။\n\nၵဵဝ်ႇၵပ်းလွင်ႈၼႆႉ ၼင်ႇႁိုဝ် ၼႂ်းမူႇဝၢၼ်ႈ ပေႃးတေၶိုၼ်ႈယႂ်ႇမႂ်ႇသုင်မုၼ်းလႅင်းၼၼ်ႉ ယူႇတီႈသၽႃးမိူင်းႁူမ်ႈတုမ် ၸွႆႈၵမ်ႉထႅမ် ၼိုင်ႈပီလႂ် သၢင်ႉလူင်းမႃး ၵူႈၸႄႈဝဵင်း တႃႇငိုၼ်း 1 ႁဵင်သႅၼ်ပျႃး၊ တႄႇဢဝ် ပီ 2010 မႃး ဝႃႈၼႆ။\n\nၼႂ်းၸႄႈဝဵင်းသီႇပေႃႉ မူႇဝၢၼ်ႈမီး 400 ပၢႆ- ပေႃးတေဢဝ်ငိုၼ်း 1000 သႅၼ်ပျႃး ၸႅၵ်ႇမႅင်ႇၵၼ် 1 ဝၢၼ်ႈ 3 သႅၼ် ယင်းဢမ်ႇထိုင်လႆႈလႄႈ တႃႇတေပူၵ်းပွင် ႁႂ်ႈထိုင်ၵူႈဝၢၼ်ႈဢၼ်ဝႃႈၼၼ်ႉ တေယၢပ်ႇယူႇ။"
  },
  {
    "title": "ႁႅင်းၵၢၼ်ၼၢင်းယိင်းတႆး ယွၼ်းလုၵ်ႈၸဝ်ႈၵဝ်ႇၶိုၼ်း တီႈပေႃႈလဵင်ႉဢၼ်လဵင်ႉလူပၼ်မႃး",
    "content": "ႁႅင်းၵၢၼ်တႆး ၼၢင်းလထေး ဢၼ်ၶဝ်ႈမႃးႁဵတ်းၵၢၼ်ၼႂ်းၵဵင်းမႆႇ ၸိုင်ႈထႆး  ဢၼ်ပဵၼ်ပေႃႈလဵင်ႉ/မႄႈလဵင်ႉ(ၼၢႆးၸၢင်ႈ)မၼ်းၼၢင်း လႆႈတူၺ်းလွမ်လဵင်ႉလူလုၵ်ႈမၼ်းၼၢင်းဝႆႉ 3 ၵေႃႉၼၼ်ႉ မၼ်းၼၢင်းယွၼ်းၶိုၼ်းလုၵ်ႈ ဝႃႈတေဢဝ်မိူဝ်းလဵင်ႉ၊ ၵေႃႉပဵၼ် ပေႃႈလဵင်ႉ(ၼၢႆးၸၢင်ႈ) ၵေႃႈသမ်ႉဢမ်ႇၶႂ်ႈၶိုၼ်းပၼ် ၵွပ်ႈလုၵ်ႈဢွၼ်ႇပဵၼ်ၽွင်းတိုၵ်ႉလီႁၵ်ႉလႄႈ  ၶႂ်ႈသိုပ်ႇၵဵပ်းလဵင်ႉလူလွမ်ၵႂႃႇ   ဝႃႈၵူဝ်မၼ်းၼၢင်း ၵေႃႉပဵၼ်မႄႈ ဢမ်ႇလဵင်ႉလူတူၺ်းလွမ်ၵုမ်ႇထူၼ်ႈပဵင်းၸႂ်လႆႈ ဢိၵ်ႇတင်း ပိူဝ်ႈတႃႇၵၢၼ်ႁဵၼ်းလႄႈတိုဝ်ႉတၢင်း လုၵ်ႈဢွၼ်ႇမိူဝ်းၼႃႈ။\n\nဝၼ်းတီႈ 19/08/2017 ယၢမ်းၵၢင်ၼႂ် 11 မူင်း ၼၢင်းလထေး (မႄႈလုၵ်ႈဢွၼ်ႇ) တင်း ဢဵၵ်ႇၵၽူတ်း မေႃၽဵတ်း (ပေႃႈလဵင်ႉ) လႆႈဢုပ်ႇထဵင်မေႃးၵၼ် လွင်ႈလုၵ်ႈဢွၼ်ႇ တၢင်ႇၾၢႆႇတၢင်ၶႂ်ႈဢဝ်လဵင်ႉလႄႈထိုင်ပေႃးလႆႈၶိုၼ်ႈႁူင်းပလိၵ်ႈၸႄႈဝဵင်းမႄႈရိမ်း ၸႄႈတွၼ်ႈၵဵင်းမႆႇ မႃးလၢႆပွၵ်ႈလၢႆၵမ်းယဝ်ႉ။ လိုၼ်းသုတ်းလႆႈၸႂ်တူၵ်းလူင်းၵၼ်ဝႃႈတေမွပ်ႈပၼ်ၶိုၼ်းၵေႃႉပဵၼ်မႄႈၼႆသေ လႆႈၽတ်းၼတ်ႉၵၼ် တေဢဝ်လုၵ်ႈဢွၼ်ႇၶိုၼ်းမွပ်ႈပၼ်ၶိုၼ်းၼၢင်းလထေးၵေႃႉပဵၼ်မႄႈ ၼႂ်းဝၼ်းတီႈ 19 ။ မီး ဢႆႊယႃႊၵၢၼ် (ၾၢႆႇတတ်းသိၼ်လုမ်းတြႃး) ၾၢႆႇလူလွမ်ပႂ်ႉပႃးသုၼ်ႇလႆႈလုၵ်ႈဢွၼ်ႇလႄႈပလိၵ်ႈ ႁူမ်ႈတင်း ၽူႈၸွႆႈၾၢႆႇၼၢင်းလထေး ၼၢင်းသႅင်ၶမ်းၼူၼ်း ၼၢင်းယုၽိၼ်း လႄႈၾၢႆႇပေႃႈလဵင်ႉမႄႈလဵင်ႉလႆႈလူင်းလၢႆးမိုဝ်းသေ မွပ်ႈလုၵ်ႈဢွၼ်ႇ 2 ၵေႃႉ  ပၼ်ၶိုၼ်းၵေႃႉပဵၼ် မႄႈၼၢင်းလထေး။ ထႅင်ႈၵေႃႉပီႈလႄႈၵေႃႉၼွင်ႉသုတ်း 2 ၵေႃႉ ၸၢႆးမိူင်း ဢႃယု 8 ၶူပ်ႇၸၢႆးၽိမ်း ဢႃယု 4 ၶူပ်ႇ ပၼ်ၼႂ်းမိုဝ်းၵေႃႉပဵၼ်မႄႈ တီႈႁူင်းပလိၵ်ႈ ၸႄႈဝဵင်းမႄႈရိမ်း ၸႄႈတွၼ်ႈၵဵင်းမႆႇ ၸိုင်ႈထႆး တေႃႇၼႃႈၵူႈၾၢႆႇၾၢႆႇ။ ဢွၼ်ၼႃႈၼၼ်ႉတႄႉလႆႈမွပ်ႈလုၵ်ႈယိင်းၵေႃႉၵၢင်ၼၼ်ႉပၼ် ၼၢင်းလထေးၵႂႃႇယဝ်ႉ။\n\nၸဝ်ႈၼႃႈတီႈပလိၵ်ႈၽူႈမီးပုၼ်ႈၽွၼ်း ႁူင်းပလိၵ်ႈၸႄႈဝဵင်းမႄႈရိမ်း လၢတ်ႈဝႃႈ “တင်းသွင်ၾၢႆႇၼႆႉ ႁၵ်ႉလုၵ်ႈၼင်ႇၵၼ်ယဝ်ႉ ၾၢႆႇဢဵၵ်ႇၵၽူတ်း မေႃၽဵတ်းၵေႃႈ ယိူင်းဢၢၼ်းႁႂ်ႈလုၵ်ႈဢွၼ်ႇ လႆႈမီးဢၼႃးၶူတ်း(ဢၼႃႇၵၢတ်ႈ) လႆႈႁဵၼ်းသုင် ပဵၼ်ၵူၼ်း မီးတၢင်းႁူႉတၢင်းႁၼ်ယႂ်ႇၵႂၢင်ႈလႄႈဢၢၼ်းသူင်ႇႁဵၼ်းထိုင်ၸၼ်ႉသုင်၊ ၾၢႆႇၼိုင်ႈ ၵေႃႉပဵၼ်မႄႈၵေႃႈ ၵွပ်ႈပဵၼ်လုၵ်ႈၼႂ်းတွင်ႉ ၼႂ်းသႆႈလႄႈၶႂ်ႈဢဝ်မိူဝ်းလဵင်ႉလူၶိုၼ်းၼႂ်းမိူင်းတႆး။ မိူဝ်ႈလဵဝ်ၼႆႉတင်းသွင်ၾၢႆႇ တူၵ်းလူင်းလႆႈၸႂ်ၵၼ်လီငၢမ်းယဝ်ႉ ၵေႃႉပဵၼ် ဢဵၵ်ႇၵၽူတ်း မေႃၽဵတ်း(ပေႃႈလဵင်ႉ)ၵေႃႈ ယွမ်းဢဝ်လုၵ်ႈဢွၼ်ႇ 2 ၵေႃႉ မွပ်ႈယိုၼ်ႈပၼ်ၶိုၼ်း ၼႂ်းမိုဝ်းၵေႃႉပဵၼ်မႄႈတႄႉ ၼၼ်ႉယဝ်ႉ” - ဝႃႈၼႆ။\n\nဢဵၵ်ႇၵၽူတ်း မေႃၽဵတ်း ၵေႃႉပဵၼ်ပေႃႈလဵင်ႉ ဢၼ်လဵင်ႉလူတူၺ်းလွမ်လုၵ်ႈဢွၼ်ႇ 3  ၵေႃႉပီႈၼွင်ႉမႃးၼၼ်ႉ  လၢတ်ႈဝႃႈ “ ၶႃႈ ႁဝ်းတင်ႈၸႂ်ဝႆႉ သင်ဝႃႈလုၵ်ႈဢွၼ်ႇၼႆႉ လႆႈယူႇၸွမ်းၶႃႈႁဝ်းၸိုင် ဝၼ်းမိူဝ်းၼႃႈၼႆႉ ႁႂ်ႈၶဝ်လႆႈႁဵၼ်းလိၵ်ႈသုင် မီးတၢင်းႁူႉယႂ်ႇ ပဵၼ်ၵူၼ်းၵတ်ႉၶႅၼ်ႇ ၶႂ်ႈႁဵၼ်းလိၵ်ႈထႆးႁႃႉ၊ ဢင်းၵိတ်းႁႃႉ၊ တႆးႁႃႉ ၵမ်ႈၸႂ်ၶဝ်လူၺ်ႈတၢင်းၶတ်းၸႂ်ၶဝ်။ ပေႃးဝၼ်းၼိုင်ႈမႃး ၶဝ်တေပဵၼ်ႁႅင်းတႃႇမိူင်းတႆး ဝၼ်းမိူဝ်းၼႃႈ။ မိူဝ်ႈလဵဝ် ၵူၼ်းဢႃယုယႂ်ႇယဝ်ႉၼႆႉ ၶဝ်ၵုမ်ႇမိုင်ႉႁဵတ်းႁႃၵိၼ်ၵၼ်ၵူႈၵေႃႉလႄႈ ၶဝ်တေလိုမ်းပႅတ်ႈၵၢၼ်ဝၢၼ်ႈမိူင်းတႆးယဝ်ႉ။ ပေႃးဝၼ်းၼိုင်ႈမႃး သင်ႁဝ်းၾိုၵ်းပၼ် လုၵ်ႈဢွၼ်ႇလႆႈႁဵၼ်းႁူႉမီးၼမ်ႉၵတ်ႉၸိုင် ၶဝ်တေၶဝ်ႈၸႂ် ၶိုၼ်းမိူဝ်းပူၵ်းပွင် ဢွင်ႈတီႈၵိူတ်ႇၾင်ႁူၵ်ႉၾင်ႁႄႇၶဝ်” ဝႃႈၼႆ။\n\nၼၢင်းလထေး ၵေႃႉပဵၼ်မႄႈၵိူတ်ႇ လၢတ်ႈဝႃႈ “ဢမ်ႇၶႂ်ႈယူႇယဝ်ႉ တီႈမိူင်းထႆးၼႆႉ ၶႃႈတေဢွၼ်ဢဝ်လုၵ်ႈၶႃႈပွၵ်ႈမိူဝ်းယဝ်ႉ ဢမ်ႇႁတ်းမႃးထႅင်ႈယဝ်ႉမိူင်းထႆးၼႆႉ ၵူဝ်ပိူၼ်ႈဢဝ်လုၵ်ႈၶႃႈထႅင်ႈ။ ႁဝ်းဢမ်ႇၶႂ်ႈပၼ်လုၵ်ႈၵေႃႈ ၶဝ်သမ်ႉၶႂ်ႈဢဝ်တိၵ်းတိၵ်း၊ ဢဝ်လၢႆးၼိုင်ႈယဝ်ႉလၢႆးၼိုင်ႈမႃးလွၵ်ႇငိုတ်ႈၶႃႈ ၶဝ်ဢမ်ႇၶႂ်ႈပၼ်လုၵ်ႈၶႃႈၶိုၼ်း၊ ၶႂ်ႈဢဝ်ႁဵတ်းပဵၼ်လုၵ်ႈၵဵပ်းၶဝ်။ ၶႃႈႁဝ်းယွၼ်းဢဝ် ပွၵ်ႈမိူဝ်းႁိူၼ်းတီႈမိူင်းတႆးမိူဝ်ႈလႂ်ၵေႃႈၶဝ်ဢမ်ႇပၼ် ပၢႆလၢတ်ႈဝႃႈ မႂ်းၶႂ်ႈမိူဝ်းၵေႃႈမိူဝ်းႁင်းၵွႆးမႂ်းလူး လုၵ်ႈဢွၼ်ႇၼႆႉဢမ်ႇပၼ် ဢဝ်မိူဝ်းၸွမ်း - ဝႃႈၼႆယူႇၶိူဝ်းၶိူဝ်းလႄႈၸင်ႇပဵၼ်လိူင်ႈၶိုၼ်ႈမႃးၸိူင်ႉၼႆ ၶႃႈလႅၼ်ႈၵႂႃႇၸႅင်ႈပလိၵ်ႈပေႃးၶႂ်ႈၸေးၵူႈႁူင်းပလိၵ်ႈ ယဝ်ႉ တီႈလႂ်ၵေႃႈပိူၼ်ႈဢမ်ႇပေႃးဝႆႉၼၵ်းၼႃ လိုၼ်းသုတ်းၵေႃႈလႅၼ်ႈႁႃၶိုၼ်းပီႈၼွင်ႉတႆးႁဝ်း ၸိူင်ႉၼင်ႇၼၢင်းသႅင်ၶမ်းၼူၼ်းၶဝ် ၼၢင်းယုၽိၼ်းၶဝ် လႄႈလၢႆလၢႆၵေႃႉၶဝ်ႈမႃးၸွႆႈထႅမ်ၶဝ်ႈလၢတ်ႈၶဝ်ႈထဵင်ပၼ်ၼႆႉၶႃႈယဝ်ႉ- ဝႃႈၼႆ။\n\nၵဵဝ်ႇၵပ်းလွင်ႈၼႆႉ တင်းသွင်ၾၢႆႇဢုပ်ႇဢူဝ်းလႆႈၸႂ်တူၵ်းလူင်းၵၼ် တီႈႁူင်းပလိၵ်ႈၸႄႈဝဵင်းမႄႈရိမ်း ၸႄႈတွၼ်ႈၵဵင်းမႆႇ ယဝ်ႉတူဝ်ႈ လီငၢမ်းယဝ်ႉ လုၵ်ႈဢွၼ်ႇထႅင်ႈသွင်ၵေႃႉၼႆႉၵေႃႈ ၼၢင်းလထေး လႆႈဢဝ်မိူဝ်းလဵင်ႉလူယူႇၸွမ်းမၼ်းၼၢင်း ၼင်ႇပုၼ်ႈၽွၼ်း မႄႈမီးၼၼ်ႉ။\n\nၼၢင်းလထေးၼႆႉ ဢႃယု ၸမ်မွၵ်ႈ 40 ပီ ပဵၼ်ၵူၼ်းဝၢၼ်ႈၼွင်ၵႂၢင် ဢိူင်ႇပုင်ႇဝူဝ်း ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ။ မီးလုၵ်ႈ 3 ၵေႃႉ ၵေႃႉယႂ်ႇသုတ်း ၸိုဝ်ႈႁွင်ႉ ၸၢႆးမိူင်း ဢႃယု 8 ၶူပ်ႇ၊ ၵေႃႉၵၢင်သမ်ႉၼၢင်းၽူၺ်း ဢႃယု 7 ၶူပ်ႇလႄႈ ၵေႃႉလိုၼ်းသုတ်း ၸၢႆးၽိမ်း ဢႃယု 4 ၶူပ်ႇ။ မိူဝ်ႈလဵဝ် လုၵ်ႈၵေႃႉၵၢင်တႄႉ လႆႈသူင်ႇပၼ်မိူဝ်းၵႂႃႇတီႈတၢင်းႁိူၼ်းတၢင်းမိူင်းတႆးဢွၼ်ၼႃႈၼႆႉယဝ်ႉ။ ၵိုတ်းထႅင်ႈၵေႃႉယႂ်ႇတင်းၵေႃႉလဵၵ်ႉသုတ်းတႄႉ ၼၢင်းလထေး တိုၵ်ႉမႃးလႆႈႁပ်ႉဢဝ်ဝၼ်းတီႈ 19 ၼႆႉ။\n\nၼၢင်းလထေးၼႆႉ ၶဝ်ႈႁဵတ်းၵၢၼ်ၼႂ်းမိူင်းထႆး ၶၢဝ်းတၢင်းၸမ် 5 ပီယဝ်ႉ။ ဝၢႆးၼၼ်ႉ ၶဝ်ႈႁဵတ်းၵၢၼ် တီႈႁူင်း သၵ်ႉ/တၢတ်ႈ သိူဝ်ႈၽႃႈ ၼႂ်းႁူင်းငၢၼ်းတီႈမႄႈရိမ်း ၸႄႈဝဵင်းၵဵင်းမႆႇသေ ထုၵ်ႇ ဢဵၵ်ႇၵၽူတ်း မေႃၽဵတ်း ၵေႃႉပဵၼ်ပေႃႈလဵင်ႉ/ မႄႈလဵင်ႉ (ၼၢႆးၸၢင်ႈ) ၼႆႉ ၸွႆႈလွမ်လူတူၺ်းလဵင်ႉပၼ်လုၵ်ႈဢွၼ်ႇၼၢင်းလထေး။\n\nဝၢႆးၼႆႉၵေႃႉပဵၼ်မႄႈ ၼၢင်းလထေး ယွၼ်းဢဝ်လုၵ်ႈၶိုၼ်းၵေႃႈ ပေႃႈလဵင်ႉ(ၼၢႆးၸၢင်ႈ) ဢမ်ႇၶႂ်ႈပၼ်။ လုၵ်ႈဢွၼ်ႇ 3 ၵေႃႉၼႆႉ ၵေႃႉယႂ်ႇသုတ်းတင်း ၵေႃႉၵၢင်တႄႉ ၵိူတ်ႇမိူင်းတႆး ပဵၼ်ပေႃႈဢၼ်ယူႇၼႂ်းမိူင်းတႆး ၼႃႈႁိူၼ်းလူႉၽၢတ်ႇၵၼ်သေ လုၵ်ႈၵေႃႉလဵၵ်း သုတ်းသမ်ႉ ၵိူတ်ႇၼႂ်းမိူင်းထႆး ပဵၼ်ထႅင်ႈပေႃႈၼိုင်ႈ။ “ၼႆႉၵေႃႈၽၢတ်ႇၵၼ်ယဝ်ႉ မိူဝ်ႈလဵဝ်ၵေႃႉပဵၼ်ၽူဝ် ဢမ်ႇႁပ်ႉပုၼ်ႈၽွၼ်း လူလွမ်တူၺ်းၸွႆႈသင် ဢွၼ်ၼႃႈၼႆႉၵေႃႈၶႃႈလဵင်ႉလူမႃးႁင်းၵွႆးၵူၺ်း” ၼၢင်းလထေး လၢတ်ႈၼႄၵႂႃႇၼင်ႇၼႆ။"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 21/08/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.73 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1354.00 ပျႃး၊ ငိုၼ်းၶႄႇ 1 ယႅၼ်ႉ = 203.00 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။\n\nၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 21/08/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 20/08/2017 ငိုၼ်းထႆး 1 ဝၢတ်ႇ = 40.85 ပျႃး၊ ငိုၼ်းတေႃႊလိူဝ်ႊ(US)  1 တေႃႊလိူဝ်ႊ = 1361.00  ပျႃး၊ ငိုၼ်းၶႄႇ 1 ယႅၼ်ႉ = 203.5 ပျႃး။"
  },
  {
    "title": "ၸုမ်းၵူၼ်းၼုမ်ႇတႆး TYO လူင်းပိုၼ်ႉတီႈ ပၼ်တၢင်းႁူႉ ၽေးတၢင်းပဵၼ်ၸိူဝ်ႉမႅင်း H1N1 တီႈၼမ်ႉၶမ်းလႄႈ ထုင်ႉလွႆႁူဝ်သိူဝ်",
    "content": "ၸုမ်းၵူၼ်းၼုမ်ႇတႆး TYO ပွတ်းႁွင်ႇ ဢွၼ်ၵၼ်လူင်းပိုၼ်ႉတီႈ ၸႅၵ်ႇပၼ်ၽႃႈပိၵ်ႉပၢၵ်ႇ(Mask) လႄႈ ပၼ်တၢင်းႁူႉ လွင်ႈတၢင်းပဵၼ်ၸိူဝ်ႉမႅင်း ၶႆႈဝတ်းယႂ်ႇ H1N1 တီႈၼမ်ႉၶမ်းလႄႈထုင်ႉလွႆႁူဝ်သိူဝ်။\n\nဝၼ်းတီႈ 19 – 20 /08/2017 ၸုမ်းၵူၼ်းၼုမ်ႇတႆး TYO ဝဵင်းၼမ်ႉၶမ်းလႄႈ ထုင်ႉလွႆႁူဝ်သိူဝ် ဢွၼ် ၵၼ်ၵႂႃႇပႆတၢင်း ၸႅၵ်ႇၽႃႈပိၵ်ႉပၢၵ်ႇ (Mask)လႄႈ ပၼ်တၢင်းႁူႉၵူၼ်းမိူင်း လွင်ႈတၢင်းပဵၼ် ၸိူဝ်ႉမႅင်း H1N1 ၸိူဝ်းၼႆႉ တီႈၵၢတ်ႇလူင်ဝဵင်းၼမ်ႉၶမ်း၊ ၸွမ်းသဵၼ်ႈတႃႈသၢႆတၢင်းလႄႈ မၢၼ်ႈဝဵင်းတႂ်ႈ ထုင်ႉ လွႆႁူဝ်သိူဝ် ၸိူဝ်းၼႆႉ။\n\nၸၢႆးဢွၼ်ႇပိုၼ်းတႆး ၽူႈၶဝ်ႈၸုမ်းပွင်ၵၢၼ်ၵူၼ်းၼုမ်ႇ TYO လၢတ်ႈဝႃႈ - “လႆႈႁၼ်ၼႂ်းၶၢဝ်ႇၵူၼ်းၸပ်း တၢင်းပဵၼ်ၼမ်တိူဝ်းမႃးလႄႈ ၸုမ်းၵူၼ်းၼုမ်ႇတႆးမႆႈၸႂ်ပေႃႈမႄႈၵူၼ်းမိူင်းသေ ၸင်ႇဢွၼ်ၵၼ်မႃး ၸႅၵ်ႇၽႃႈပိၵ်ႉသူပ်း (မၢၵ်ႉ)တႃႇ 10,000 ၽိုၼ် ၸႅၵ်ႇၼႂ်းဝဵင်းၼမ်ႉၶမ်း 6,000 ၽိုၼ်လႄႈ ဝၢၼ်ႈဝဵင်း တႂ်ႈ ထုင်ႉလွႆႁူဝ်သိူဝ် 4,000 ၽိုၼ် ႁဝ်းၶႃႈလႆႈဢဝ်ငိုၼ်းၵွင်ၵၢင်ၵူၼ်းၼုမ်ႇႁဝ်းၶႃႈသေ သိုဝ်ႉၸႅၵ်ႇ မိုၼ်ႇဢၼ်ၼႆႉလႆႈၸႂ်ႉငိုၼ်းၵႂႃႇ 3 သႅၼ်ပျႃး ပၢႆ ” ဝႃႈၼႆ။\n\nၾၢင်ႁၢင်ႈတၢင်းပဵၼ် ၶႆႈဝတ်းယႂ်ႇ H1 N1 ၼႆႉ မိူၼ်ၼင်ႇမီးလူမ်းၼၢဝ်၊ ဢႆ၊ ၶူႈၼင်ၶူမ်း၊ ၶေႃးၸဵပ်း၊ ၶီႈမုၵ်ႈလႆ၊ ၸဵပ်းၸွမ်းၼိူဝ်ႉၸွမ်းတူဝ်၊ ႁူဝ်ၶႆႈ၊ ၵတ်းသၼ်ႇ၊ မၢင်ၵေႃႉပဵၼ်တွင်ႉၵႂႃႇၶႂ်ႈႁၢၵ်ႈ၊ ပေႃးပဵၼ် ႁႅင်းၸိုင်တေထူၺ်ႈ ၸႂ်ဝႆး၊ ထူၺ်ႈၸႂ်ယၢပ်ႇ၊ သူပ်းၶဵဝ်၊ မိုဝ်းၶဵဝ်ၸိူဝ်းၼႆႉ ထိုင်တီႈပေႃးလိုမ်းတူဝ် -ဝႃႈၼႆ။\n\nမိူဝ်ႈဝၼ်းတီႈ 30 – 31 /07/2017 ၼၼ်ႉၵေႃႈ ၸုမ်းၵူၼ်းၼုမ်ႇတႆး TYO ပွတ်းႁွင်ႇဢဵၼ်ႁႅင်းၸမ် 20 ၵေႃႉ ဢွၼ်ၵၼ်ၵႂႃႇ ပႆတၢင်း ၸႅၵ်ႇၽႃႈပိၵ်ႉပၢၵ်ႇလႄႈ ပၼ်တၢင်းႁူႉၵူၼ်းမိူင်း လွင်ႈတၢင်းပဵၼ် ၸိူဝ်ႉမႅင်း H1N1 ၸိူဝ်းၼႆႉ ၸွမ်းၼိူဝ်သဵၼ်ႈတၢင်း၊ ပိုၼ်ႉတီႈႁွင်ႈၵၢၼ်လူင်ပွင်ၸိုင်ႈ၊ ႁူင်းႁပ်ႉလဵင်ႉ လုၵ်ႈဢွၼ်ႇ (ဢမ်ႇမီးပေႃႈမႄႈ) ၸိူဝ်းၼႆႉ။\n\nတေႃႈလဵဝ် ၼႂ်းမိူင်းႁူမ်ႈတုမ် မိူင်းမၢၼ်ႈပတ်းပိုၼ်ႉ ၵူၼ်းမိူင်း ဢၼ်ၸပ်းတၢင်းပဵၼ် ၶႆႈဝတ်းယႂ်ႇ H1N1 ၼႆႉ မီးၵႂႃႇ ယဝ်ႉ 277 ၵေႃႉ၊ ဢၼ်လူႉတၢႆၵႂႃႇ ယွၼ်ႉတၢင်းပဵၼ်ၼႆႉ မီးၵႂႃႇယဝ်ႉ 27 ၵေႃႉ ဝႃႈၼႆ။"
  },
  {
    "title": "ၵိင်ႇၸေႈမိူင်း ၶၢင် ၸွင်ႇမီး?",
    "content": "ၸိူဝ်းႁဝ်းပဵၼ်ၵူၼ်းမႃးဝၢႆးလင် 1947 ၼႆႉဢမ်ႇပေႃးသူႈႁူႉလွင်ႈတၢင်းၼမ်။ လိၵ်ႈႁူမ်ႈမၢႆပၢင်လူင်ႁိုဝ် ၶေႃႈတိုၵ်းယွၼ်းႁဵၵ်ႈႁွင်ႉတီႈတွင်ႇၵျီးႁိုဝ်ၼႆ လႆႈလဵပ်ႈႁဵၼ်းတႄႉတႄႉ။\n\nၼွၵ်ႈၼၼ်ႉၵေႃႈမီးထႅင်ႈလၢႆလွင်ႈႁဝ်းလႆႈတွင်ႈထၢမ် ။ တူဝ်ယၢင်ႇ -\n\n မိူင်းပၢႆးၼၼ်ႉ ယွၼ်းဢွၵ်ႇၼႂ်းမိူင်းႁူမ်ႈတုမ်ၸိုင်တႆးသေၵႂႃႇႁွမ်းမိူင်းယၢင်းလႅင်ၼႆၼၼ်ႉ ၸွင်ႇၸႂ်ႈ? (ၸႂ်ႈ။ ပႃးၼႂ်းပိူင်ငဝ်ႈပိုင်းမိူင်း 1947 ။ ၵူၺ်းၵႃႈဢမ်ႇတၼ်းလႆႈၽေႃႇၼမ်ႉၽေႃႇတူဝ်)\n\n ၵူဝ်းၵၢင်ႉၼႆႉပဵၼ်ၼႂ်းသဵၼ်ဝီသေထွၼ်တူဝ်ဢွၵ်ႇယဝ်ႉတင်ႈပဵၼ်မိူင်းၸဝ်ႈၾႃႉႁင်းၶေႃၼႆၸွင်ႇၸႂ်ႈ? (ၸႂ်ႈယူႇ။ လွင်ႈၼႆႉမီးလိၵ်ႈမၢႆလၢႆးမိုဝ်းတၢင်းၵၢၼ်။ မိူင်းတႆးၸင်ႇလုၵ်ႉတီႈ 33 ၸဝ်ႈၾႃႉမႃးပဵၼ် 34 ။ )\n\nၶၢင်ၼႆႉၵေႃႈယွၼ်းပဵၼ်ၵိင်ႇၸေႈမိူင်းၼႂ်းမိူင်းတႆးၼႆၼၼ်ႉ ၸွင်ႇၸႂ်ႈ?\n\nၵႂၢမ်းထၢမ်ၵမ်းလိုၼ်းၼႆႉ ၼႂ်းပပ်ႉ Kokang and Kachin in the Shan State (1945-1960 ) သြႃႇၸၢႆးၶမ်းမိူင်းႁဝ်းၵဵပ်းႁွမ်တွမ်ၸူႉၼႂ်းလိၵ်ႈမၢႆလၢႆးမိုဝ်း တၢင်းၵၢၼ် (Official) သေတႅမ်ႈဝႆႉ။\n\nပီႈၼွင်ႉၶၢင်ၼႆႉယူႇသဝ်းၵိၼ်ထင်ၼႂ်းသႅၼ်ဝီ ဢိၵ်ႇလူၺ်ႈမိူင်းမိတ်ႈတင်း တွင်ႇပႅင်ႇၼမ်ႉသၼ်ႇၼမ်။ မိူဝ်ႈၼႃႈတေၵွၼ်းၶေႃ 1/8/1947 ၵူၼ်းလူင်ၶၢင်ၶဝ်ႁဵတ်းၵၢင်ၵုမ်ၵၼ်သေတုၵ်းယွၼ်းႁႂ်ႈမီး ၵိင်ႇ ၸေႈမိူင်းၶၢင် ၻူးဝႃးလသျီးၵမ်(Duwa Lashi Gam) ၼႆႉဝႃႈၽူႈၵွၼ်းၵိင်ႇၸေႈမိူင်း တေ ပဵၼ်ၽွင်းမိူင်းၵေႃႈၼိုင်ၼႂ်းၸဝ်ႈၾႃႉသေႁဵတ်းၵၢၼ်။ ပေႃးမီးဝၢၼ်ႈတႆးၼႂ်းၵိင်ႇၸေႈမိူင်းၶၢင်ၼၼ်ႉ တေ ဢမ်ႇ တၢပ်ႈမီး တၢင်းမႆႈၸႂ်ဝႃႈတေမီးပၼ်ႁႃ။\n\nၸဝ်ႈႁူမ်ႇၾႃႉ ဢၼ်ပဵၼ်ၸဝ်ႈၾႃႉသႅၼ်ဝီၵေႃႈဝႃႈ ပေႃးဝၢၼ်ႈတႆးဝၢၼ်ႈၶၢင်ယူႇႁူမ်ႈၵၼ်လႆႈၸိုင် တႃႇမၼ်းၸဝ်ႈတေတႅင်ႇတင်ႈပၼ်ၵူၼ်လူင်ၶၢင်ၵေႃႉၼိုင်ႈပဵၼ်ၽွင်းမိူင်းႁပ်ႉပုၼ်ႈၽွၼ်းပၼ်ၼၼ်ႉ ဢမ်ႇမီးတၢင်းယၢပ်ႇၸႂ်သင်။\n\nၸင်ႇဝႃႈမိူဝ်ႈ 9/7/1948 ၼႆႉ လႆႈမၵ်းမၢႆပၼ် “ၵိင်ႇၸေႈမိူင်းၶၢင် မိူင်းသႅၼ်ဝီႁွင်ႇ” (North Hsenwi Kachin Sub-State) ။ ၼႂ်းၼႆႉမီး 45 ဢိူင်ႇ။ တီႈၼႆႈ ယွၼ်ႉၽူႈတႅမ်ႈဢမ်ႇၸႂ်ႈၵူၼ်း ၸႃႇတိလႄႈ ၶႄးတေဢမ်ႇဢွၵ်ႇသဵင်လႆႈထုၵ်ႇမႅၼ်ႈ။ ၽႂ်လႆႈလူဢၢၼ်ႇယဝ်ႉၸီႉၼႄပၼ်ၵေႃႈ တေႁပ်ႉႁူမ်ၸူမ်းတွၼ်ႈတႄႉတႄႉ။\n\n1. Hpawng Hseng ၽွင်းသႅင်\n2. Mong Ko မိူင်းၵူဝ်း\n3. Mong Ya မိူင်းယႃ\n4. WantingKapna ဝၼ်းတဵင်ႈၵၢပ်ႇၼႃ\n5. Mongpaw မိူင်းပေႃႈ\n6. Hutao Kyingyang ႁူဝ်တဝ်း\n7. Namcheck ၼမ်ႉၶႅၵ်း\n8. Haw Wa\n9. Hkopyen ၶူဝ်ၽႅၼ်\n10. Nam Kang Lung\n11. Kying Hung\n12. Nawng Lung\n13. Mongsi မိူင်းၸီး\n14. Nam Tawng ၼမ်ႉတွင်း\n15. Nam Sawn ၼမ်ႉသွၼ်း\n16. Wa Chung\n17. Mong Htam မိူင်းထၢမ်\n18. Lung Wai လူင်ဝၢႆ\n19. Pang Noi ပၢင်ၼွႆႉ\n20. Mong Wun မိူင်းဝုၼ်း\n21. Loi Kang လွႆၵၢင်\n22. Kan Htang\n23. Nati ၼႃးတီး\n24. Kang Mong ၵၢင်မိူင်း\n25. Mang Hang\n26. Mong Li မိူင်းလီ\n27. Tima တီးမႃႉ\n28. Ling Lum လိင်းလူမ်း\n29. Hu Hpyet\n30. Urabum\n31. Pang Kai\n32. Namphaka ၼမ်ႉၽၵ်းၵႃ\n33. Humaw\n34. Loipao Mongyu လွႆပဝ်းမိူင်းယု\n35. Pang Ku (Palaung)\n36. Pang Ku (Kachin)\n37. NamphakLun ၼမ်ႉၽၵ်းလိူၼ်း\n38. Kawng Nim ၵွင်းၼိမ်\n39. Kaleng (Kachin)\n40. Kaleng(Palaung)\n41. Hpak Yai\n42. Nanoi ၼႃးၼွႆႉ\n43. Mong Hawn မိူင်းႁွမ်း\n44. Pyin Ye\n45. WestKunlong         ၵုၼ်လူင်တူၵ်း\n\nလႅၼ်လိၼ်ၵိင်ႇၸေႈမိူင်းၶၢင်ၼႆႉ -\n\nၼႃႈတၢင်းၸၢၼ်း- ၸၢပ်ႈတွင်ႇပႅင်ႇ\nၼႃႈဝၼ်းတူၵ်း- မိူင်းမိတ်ႈ\nၼႃႈဝၼ်းဢွၵ်ႇ-ၶၢမ်ႈၼမ်ႉၶူင်း ၽႅဝ်လႅၼ်လိၼ်ၶႄႇလႄႈလႅၼ်လိၼ်ၵူဝ်းၵၢင်ႉ\nၼႃႈတၢင်းႁွင်ႇ-ၼမ်ႉၶမ်း မူႇၸေႈ ဝၢၼ်ႈမေႃႈ\n\nလုမ်းငဝ်ႈငုၼ်းၵိင်ႇၸေႈမိူင်းၼႆႉ ဝႆႉတီႈၵူတ်ႉၶၢႆ။ တူၺ်းၽႅၼ်ႇတီႈ (Map) ဢၼ်တၢင်းပီႈၼွင်ႉၶၢင် ႁဵတ်းဢွၵ်ႇမႃးၼၼ်ႉသေ တႅၵ်ႈတူၺ်းတႃႉ။ (မီးၼႂ်း Google ယူႇ)\n\nဢိင်ႇၼိူဝ်ၶေႃႈတူၵ်းလူင်းၼၼ်ႉ ၵိင်ႇၸေႈမိူင်းၶၢင် တေဢမ်ႇယူႇတႂ်ႈပိူင်ငဝ်ႈပိုင်းသၼ် လွႆၶၢင်။ (Kachin Hill Tracts Regulations) ။ ပွင်ႇဝႃႈတေဢမ်ႇယူႇ တႂ်ႈၽွင်းငမ်းၸေႈမိူင်းၶၢင် တေလႆႈယူႇတႂ်ႈၽွင်းငမ်းၸေႈမိူင်းတႆးၼႆယဝ်ႉ။ ၵူၺ်းၵႃႈ ဢိင်ၼိူဝ်ငဝ်းလၢႆးဝၢၼ်ႈမိူင်းယုင်ႈဢူၼ်-မိူင်းတႆးၵေႃႈမိူၼ်မိူင်းဢမ်ႇမီးၸဝ်ႈ။ ၵေႃႉဢၼ်တႄႇႁႅၵ်ႈလၢႆးလုၵ်ႉၽိုၼ်ႉၶၢင်ၼၼ်ႈၵေႃႈ ပဵၼ်ၵူၼ်း ၼႂ်းမိူင်းတႆးယၢမ်းလဵဝ်။ၸင်ႇဝႃႈမိူင်းတႆးပွတ်းႁွင်ႇၼႆႉတိုၵ်ႉပဵၼ်မိူင်းတႆးယူႇႁိုဝ်ႉ၊မိူင်းၶၢင်ႁိုဝ်ႉ၊ မိူင်းပလွင်ႈ- တဢၢင်းႁိုဝ်ႉ ဢၼ်ဝႃႈၼႆႉပဵၼ်ၵႂၢမ်းထၢမ်ယႂ်ႇလူင်ဝႆႉ။\n\nတႃႇတေတွပ်ႇလႆႈၵႂၢမ်းထၢမ်ၼၼ်ႉၵေႃႈ တေလႆႈပႂ်ႉထႃႈဝၼ်းဢၼ်တႆးၵူႈပႃႇတီႇ တႆးၵူႈတပ်ႉသိုၵ်း တႆးၵူႈမူႇၵူႈၸုမ်း ပဵၼ်ၼမ်ႉၼိုင်ႈၸႂ်လဵဝ် ပၵ်းၼိုင်ႈၸိုင်ႈလဵဝ်ၵူၺ်းယဝ်ႉ။ လွင်ႈၼႆႉၸွင်ႇတေပဵၼ်လႆႈ ယူႇႁ တႆး?\n\nႁၢင်ႈ- ၽႅၼ်ႇတီႈ (Map) ဢၼ်တၢင်းပီႈၼွင်ႉၶၢင် ႁဵတ်းဢွၵ်ႇမႃး"
  },
  {
    "title": "ၵူၼ်းမိူင်းမူႇၸေႊဢဵၼ်ႁႅင်း 600 ပၢႆၼႄၵၢင်ၸႂ် တေႃႇၶွမ်ႊပၼီႊ ၵဵပ်းယုၵ်းယၢၵ်း",
    "content": "ၵူၼ်းမိူင်းမူႇၸေႊဢဵၼ်ႁႅင်း 600 ပၢႆ ႁူမ်ႈၵၼ်ၼႄၵၢင်ၸႂ် တေႃႇၶွမ်ႊပၼီႊ ဢွင်ႇၵရုၼႃႇ ဢၼ်ၵဵပ်း ယုၵ်း ယၢၵ်း ၶွမ်ႊပၼီႊဢၼ်ဢဝ်ယုၵ်းယၢၵ်းမႃးပႅတ်ႈ ၼႂ်းပွၵ်ႉၼႂ်းဝၢၼ်ႈ- မၢၼ်ႈဝဵင်းဢၼ်မီးၼိူဝ်သဵၼ်ႈတၢင်းၵႂႃႇ ၼမ်ႉၶမ်းႁဵတ်းႁႂ်ႈမဵၼ်တူႇလႄႈဝၢၼ်ႈမိူင်းႁၢင်ႈၸႃႉ။\n\nဝၼ်းထိ 20 /08/2017 ၼႆႉ ၵူၼ်းမိူင်းမူႇၸေႊဢဵၼ်ႁႅင်း 600 ပၢႆ ႁူမ်ႈၵၼ်ၼႄၵၢင်ၸႂ်တေႃႇ ၶွမ်ႊပၼီႊ ဢွင်ႇၵရုၼႃႇ ဢၼ်လႆႈႁပ်ႉမဝ်ႁဵတ်းၵၢၼ်လိူမ်ႈလႆႇ(ပတ်းၽဵဝ်ႈဝဵင်း) ဝဵင်းမူႇၸေႊ။ ၵူၼ်းမိူင်းၸိူဝ်းဢၼ်ၼႄ ၵၢင်ၸႂ်တုၵ်းယွၼ်းလၢႆၶေႃႈ ပိူင်လူင်ႁႂ်ႈၽဵဝ်ႈပၼ်ယုၵ်းယၢၵ်း ဢၼ်မႃးပႅတ်ႈတီႈမၢၼ်ႈဝဵင်းသဵင်ႈသဵင်ႈ။\n\nၶွမ်ႊပၼီႊဢွင်ႇၵရုၼႃႇၼႆႉ ၵဵပ်းယုၵ်းယၢၵ်းမႃးပႅတ်ႈတီႈပၢင်ႇပိတ်ႉမၢၵ်ႇၼင် ပွၵ်ႉမၢၼ်ႈဝဵင်းမႃးမီးလၢႆပီ ၵူၼ်းမိူင်းတုၵ်းယွၼ်းမႃးလၢႆပွၵ်ႈၵေႃႈ ဢမ်ႇၵႄႈလိတ်ႈပၼ် ။ ပၢင်ၼႄၵၢင်ၸႂ်ၼႆႉ ၶွၼ်ႈတုမ်ၵၼ်တီႈဝတ်ႉ ၵွင်းမူးၶမ်း (ဝိႁၢရ်ၵျွင်းၸၢၼ်း) သေပႆၵႂႃႇထိုင်တီႈပွၵ်ႉမၢၼ်ႈဝဵင်း ၶၢဝ်းတၢင်းမီးမွၵ်ႈ 1လၵ်းပၢႆ။\n\nၸၢႆးၵမ်ႇ ၽူႈၶၢၼ်ပၢၵ်ႇပၢင်ၼႄၵၢင်ၸႂ်လၢတ်ႈဝႃႈ“ ဢၼ်ၶွမ်ႊပၼီႊဢဝ်ယုၵ်းယၢၵ်းမႃးပႅတ်ႈၼႆႉ မၼ်းတုမ်ႉ တိူဝ်ႉပၢႆးယူႇလီၵူၼ်းဝၢၼ်ႈတႄႉတႄႉ။ ပေႃးၶၢဝ်းၾူၼ်းဢၢႆမၼ်းၵေႃႈမဵၼ်တူႇ၊ ၵူၼ်းဝၢၼ်ႈၵိၼ်ၶဝ်ႈပေႃးဢမ်ႇ ဝၢၼ်လႆႈ။ ပေႃးၶၢဝ်းႁႅင်ႈသမ်ႉမႃးၽဝ်ပႅတ်ႈယုၵ်းယၢၵ်း။ ႁဵတ်းႁႂ်ႈလူမ်းဢမ်ႇၸိုၼ်ႈသႂ်။ ၵွပ်ႈၼၼ်လႄႈၶႂ်ႈႁႂ်ႈၶွမ်ႊ ပၼီႊၵိုတ်းၵၢၼ်ပႅတ်ႈယုၵ်းယၢၵ်းႁိမ်းၸမ်ဝၢၼ်ႈ” ဝႃႈၼႆ။\n\nၵူၼ်းမိူင်းဢွၼ်ၵၼ်တုၵ်းယွၼ်းဝႃႈ ႁႂ်ႈၶွမ်ႊပၼီႊဢွင်ႇၵရုၼႃႇ မႃးၽဵဝ်ႈပႅတ်ႈယုၵ်းယၢၵ်း တင်းသဵင်ႈ။ ႁႂ်ႈၵိုတ်း ၵၢၼ်ဢဝ်ယုၵ်းယၢၵ်းမႃးပႅတ်ႈၸမ်ဝၢၼ်ႈၸိူဝ်းၼႆႉ။\n\n“ ၵႃႈဢၼ်ၶဝ်မႃးၵဵပ်းၽဵဝ်ႈယုၵ်းယၢၵ်းၼႆႉ ပေႃးႁိူၼ်းလဵၵ်ႉ-လႆႈသႂ်ႇ2,000ပျႃး ပေႃးႁိူၼ်းယႂ်ႇ 3,000 ပျႃး ပေႃးႁၢၼ်ႉတၢင်းၶၢႆတႄႉၼိုင်ႈႁၢၼ်ႉ 6,000 ပျႃး - လႆႈသႂ်ႇတီႈၶွမ်ႊပၼီႊၵူႈလိူၼ်”  -ၼႆၸၢႆးၵမ်ႇသိုပ်ႇ လၢတ်ႈထႅင်ႈၼင်ႇၼႆ။\n\nမိူဝ်ႈ 2015  ၶွမ်ႊပၼီႊလၢႆလၢႆဢၼ် ၶႅင်ႇၵၢၼ်မဝ်သိုဝ်ႉ (တိၼ်ႇတႃႇ) တႃႇလႆႈၵဵပ်းယုၵ်းယၢၵ်း ႁဵတ်းၵၢၼ်လိူမ်ႈ လႆႇ ၼႂ်းဝဵင်းမူႇၸေႊ။ ၶွမ်ႊပၼီႊဢွင်ႇၵရုၼႃႇလႆႈထိ 3 သေတႃႉ လႆႈႁပ်ႉၵၢၼ်လိူမ်ႈလႆႇ ဝဵင်းမူႇၸေႊ တႃႇ 30ပီဝႃႈၼႆ ။"
  },
  {
    "title": "ႁႅင်းၵၢၼ်တႆး 80 ပၢႆ ႁူမ်ႈၵၼ်ပွၵ်ႈၶိုၼ်း မိူင်းတႆးထႅင်ႈ",
    "content": "ႁႅင်းၵၢၼ်တႆး ၸိူဝ်းၶဝ်ႈမႃးႁဵတ်းၵၢၼ်ၼႂ်းမိူင်းထႆး ႁူမ်ႈၵၼ် 85 ၵေႃႉ ဢွၼ်ၵၼ်ပွၵ်ႈၶိုၼ်းမိူင်းတႆး၊ မိူဝ်းယူႇၶိုၼ်း ဝၢၼ်ႈၵဝ်ႇၽႂ်မၼ်း ၼႂ်းမိူင်းတႆး ပွတ်းႁွင်ႇ၊ ပွတ်းဢွၵ်ႇ၊ ပွတ်းၸၢၼ်း။\n\nဝၼ်းတီႈ 20/08/2017 ၵၢင်ၶမ်ႈၶွၼ်ႇၵၼ်တီႈဝတ်ႉမႂ်ႇသေ ဢွၵ်ႇယၢၼ်မိူင်းၵွၵ်ႇ ဝၼ်းတီႈ 21/08/2017 ယၢမ်းၵၢင်ၼႂ်ၸဝ်ႉ 5 မူင်း ၵေႃပွင်ၵၢၼ် ၽွမ်ႉႁူမ်ႈပီႈ ၼွင်ႉတႆး မိူင်းၵွၵ်ႇ၊ တူဝ်တႅၼ်းပႃႇတီႇတႆး 2 ပႃႇတီႇ လႄႈ တပ်ႉသိုၵ်း 2 တပ်ႉသိုၵ်း ႁူမ်ႈၵၼ်ၸွမ်းသူင်ႇ/ႁပ်ႉတွၼ်ႈ ႁႅင်းၵၢၼ်တႆး တီႈလႅၼ်လိၼ် ထႆး-တႆး ၸႄႈဝဵင်းမႄႈသၢႆ သေ ပွၵ်ႈၸူးဝဵင်းတႃႈၶီႈလဵၵ်း။\n\nၼၢင်းထူၺ်းဢိင်ႇ ၽူႈၵပ်းသၢၼ်တိတ်းတေႃႇ/ ႁပ်ႉသဵၼ်ႈသၢႆမၢႆ ၸုမ်းၵေႃပွင်ၵၢၼ်ၽွမ်ႉႁူမ်ႈ ပီႈၼွင်ႉတႆး  မိူင်းၵွၵ်ႇ လၢတ်ႈဝႃႈ “ ယူႇတီႈႁဝ်းၶႃႈ လႆႈႁၢင်ႈႁႅၼ်းသေ သူင်ႇပီႈၼွင်ႉႁႅင်းၵၢၼ်တႆးႁဝ်းပွၵ်ႈမိူဝ်းၼႆႉ မီး 2 ပွၵ်ႈယဝ်ႉ။ မိူဝ်ႈၵမ်း ဢွၼ်တၢင်းၼႆႉ လႆႈသူင်ႇပွၵ်ႈမိူဝ်း 33 ၵေႃႉ။ ပွၵ်ႈၵမ်းၼႆႉသမ်ႉ မီး 85 ၵေႃႉ။ ဢၼ်ပီႈၼွင်ႉႁႅင်းၵၢၼ်တႆးႁဝ်း ပွၵ်ႈၼႆႉ မၢင်ၵေႃႉ ဢမ်ႇမီးဝတ်းဝႂ်သင်၊ မၢင်ၵေႃႉ ဝတ်းမူတ်းဢႃယု၊ မၢင်ၵေႃႉ ဢမ်ႇမီး ပေႃႈလဵင်ႉ/မႄႈလဵင်ႉ (ၼၢႆး ၸၢင်ႈ)။ လိူဝ်ၼၼ်ႉ မၢင်ၵေႃႉ ၶဝ်ႈမႃးႁဵတ်းၵၢၼ် ၼႂ်းမိူင်းထႆးႁိုင် ယဝ်ႉသေ ၶႂ်ႈပွၵ်ႈမိူဝ်း ႁဵတ်းၵၢၼ်ႁႃ ၵိၼ်တၢင်း မိူင်းတႆး လႄႈၸင်ႇ ပွတ်းမိူင်းႁဝ်းၶိုၼ်း ၸဵမ်ၸိူဝ်းၼႆႉ” ဝႃႈၼႆ။\n\nပီႈၼွင်ႉႁႅင်းတႆး 85 ၵေႃႉ ဢၼ်ဢွၼ်ၵၼ်ပွၵ်ႈၶိုၼ်းၵမ်းၼႆႉ  ၵမ်းၼမ် ႁဵတ်းၵၢၼ် မိူင်းၵွၵ်ႇ၊ ၶျူၼ်းပူးရီးလႄႈ ရယွင်း ၸိူဝ်းၼႆႉ ဝႃႈၼႆ။\n\nၼၢင်းထူၺ်းဢိင်ႇ သိုပ်ႇလၢတ်ႈဝႃႈ ႁဝ်းၶႃႈ လႆႈၵပ်းသိုပ်ႇဝႆႉတီႈ ပႃႇတီႇတႆး 2 ပႃႇတီႇ၊ တပ်ႉသိုၵ်းတႆး 2 တပ်ႉသိုၵ်း ဢၼ်ၸဝ်ႈၼႃႈတီႈၶဝ် မီးတၢင်းၾၢႆႇ ၸႄႈဝဵင်းတႃႈၶီႈလဵၵ်းယဝ်ႉ။ သင်ဝႃႈ ပီႈၼွင်ႉႁႅင်းၵၢၼ်တႆးႁဝ်း ၽႅဝ်ႁွတ်ႈ တင်း ၾင်ႇတႃႈၶီႈလဵၵ်းယဝ်ႉၸိုင် ပႃႇတီႇတႆး၊ တပ်ႉသိုၵ်းတႆး တေႁၢင်ႈႁႅၼ်းလူတ်ႉၵႃး သူင်ႇပီႈၼွင်ႉႁႅင်းၵၢၼ်တႆးႁဝ်း ႁႂ်ႈ ႁွတ်ႈၽႅဝ်ၶိုၼ်းႁိူၼ်းၽႂ် ဝဵင်းမၼ်း ဝႃႈၼႆ။\n\nမိူဝ်ႈ ဝၼ်းတီႈ 17/07/2017  ပွၵ်ႈဢွၼ်တၢင်း 1 ၼၼ်ႉ လႆႈႁၢင်ႈႁႅၼ်း သူင်ႇပီႈၼွင်ႉႁႅင်းၵၢၼ်တႆး ပွၵ်ႈမိူဝ်းယဝ်ႉၵမ်းၼိုင်ႈ တႃႇၵူၼ်း 33 ၵေႃႉ၊ ၼၼ်ႉၵေႃႈ သူင်ႇပွၵ်ႈၶိုၼ်းတၢင်း ၸႄႈဝဵင်းမႄႈသၢႆ- တႃႈၶီႈလဵၵ်း ၵူၺ်းၼင်ႇၵဝ်ႇ ဝႃႈၼႆ။\n\nၵဵဝ်ႇၵပ်းလွင်ႈၼႆႉ ၵေႃပွင်ၵၢၼ်ၽွမ်ႉႁူမ်ႈပီႈၼွင်ႉတႆး မိူင်းၵွၵ်ႇ ႁူမ်ႈတင်း ပႃႇတီႇႁူဝ်သိူဝ်(SNLD) ၊ ပႃႇတီႇသိူဝ်ၽိူၵ်ႇ (SNDP) ၊ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA လႄႈ ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်း ၸိုင်ႈတႆး SSPP/SSA  လႆႈသၢၼ်မိုဝ်းၵၼ်သေ ၸွႆႈထႅမ်ႁႅင်းၵၢၼ်တႆး ၸိူဝ်းတူၵ်း တၢင်းယၢပ်ႇ ၼႂ်းမိူင်းထႆး ႁႂ်ႈပေႃး လႆႈပွၵ်ႈၶိုၼ်းမိူင်းတႆး- ဝႃႈၼႆ။\n\nသင်ဝႃႈ ပီႈၼွင်ႉႁႅင်းၵၢၼ်တႆး မီးတၢင်းယၢပ်ႇၽိုတ်ႇ လွင်ႈတေပွၵ်ႈမိူဝ်းၶိုၼ်းႁိူၼ်းယေး ၽႂ်မၼ်းၸိုင် ၵပ်းသိုပ်ႇလႆႈတီႈ မၢႆၾူၼ်း 085-360-0495၊ 085-162-1097၊ 086-886-4359၊ 089-697-0016၊ 085-377-6769၊ 092-402-4333၊ 080-559-0325 လႄႈ 081-449-4260 ၸဵမ်ၸိူဝ်းၼႆႉ။"
  },
  {
    "title": "ၼမ်ႉၼွင်းယွမ်းလူင်းၵႂႃႇသေတႃႉ ၵူၼ်းမိူင်းတႃႈၶီႈလဵၵ်း မႄႈသၢႆ တိုၵ်ႉႁူပ်ႉတၢင်းယၢပ်ႇ",
    "content": "ဝၢႆးလင်ၼမ်ႉၼွင်း လူပ်ႇထူမ်ႈ ၼႂ်းၸႄႈဝဵင်းတႃႈၶီႈလဵၵ်း-မႄႈသၢႆယဝ်ႉ ၶီႈၶူမ်ႇၶီႈငႂ်း ဢၼ်မႃးၸွမ်းၼမ်ႉၼၼ်ႉ ၵိုတ်းၶင်ႉဝႆႉ ၸွမ်းၵိဝ်ႇ/သွႆးလႄႈ ၼႂ်းႁိူၼ်းယေး၊ ၸွမ်းႁၢၼ်ႉၶၢႆၶူဝ်း ၸဵမ်ၸိူဝ်းၼႆႉ လႄႈႁဵတ်းႁႂ်ႈၵူၼ်းမိူင်း တႃႇ ၽဵဝ်ႈလၢင်ႉ ဝႃႈၼႆ။\n\nတႄႇဢဝ် ဝၼ်းတီႈ 19-20/08/2017 ၸဝ်ႈၼႃႈတီႈၾၢႆႇလိူမ်ႇလၢႆႇ ဝဵင်းတႃႈၶီႈလဵၵ်း ဢွၼ်ၵၼ်ပတ်းၽဵဝ်ႈ ၶီႈၵူမ်ႇ ၶီႈငႂ်ႈဢၼ်မႃးၸွမ်းၼမ်ႉ ဝၼ်းတီႈ 18/08/2017 ။ ၼမ်ႉလူတ်းယွမ်းၵႂႃႇသေတႃႉ ယၢမ်းလဵဝ်လႆႈ ဢွၼ်ၵၼ် ပတ်းၽဵဝ်ႈပႆႇယဝ်ႉပႆႇတူဝ်ႈလႆႈ။ ၶူဝ်းၶွင် ဢၼ်ယမ်းၼမ်ႉၵေႃႈ လႆႈလူတ်းၶၢႆ ၵႃႇထုၵ်ႇၵႃႈပေႃး၊ ၼမ်ႉထူမ်ႈ ပွၵ်ႈၼႆႉ လူႉယႂ်ႇသုမ်းၼမ်တႄႉ ဝႃႈၼႆ။\n\nၸၢႆးဝၼ်း ၵူၼ်းမိူင်းၸႄႈဝဵင်းတႃႈၶီႈလဵၵ်း လၢတ်ႈဝႃႈ “ ဝၢႆးလင် ၼမ်ႉၼွင်းယွမ်းၵႂႃႇယဝ်ႉ ၶီႈၵူမ်ႇၶီႈငႂ်ႈ ဢၼ် မႃးၸွမ်း ၼမ်ႉ ၵိုတ်းၶင်ႉဝႆႉ ၼမ်တႄႉတႄႉ ၼႂ်းၶၢဝ်းတၢင်း 2 ဝၼ်းၼႆႉမႃး ၸဝ်ႈၼႃႈတီႈၾၢႆႇလိူမ်ႈ လၢႆႇဢွၼ်ၵၼ် ပတ်း ၽဵဝ်ႈၸွႆႈ ၼမ်ႉႁူတ်း လၢင်ႉၸွႆႈသေတႃႉ ယင်းပႆႇယဝ်ႉ။ မိူဝ်ႈၼႆႉၵေႃႈ တိုၵ်ႉသိုပ်ႇႁဵတ်း ထႅင်ႈယူႇ” ဝႃႈၼႆ။\n\nတီႈဢၼ်ၼမ်ႉထူမ်ႈလိူဝ်သေ ပိူၼ်ႈၼႂ်းဝဵင်းတႃႈၶီႈလဵၵ်းတႄႉ ၸွမ်းသၢပ်ႇၼမ်ႉမႄႈၶၢဝ်၊ ၼမ်ႉႁူၺ်ႈယုင်း၊ ၼမ်ႉမႄႈသၢႆ ၾၢႆႇထႆးတင်းၾၢႆႇမိူင်းတႆး လူႉယႂ်ႇသုမ်းၼမ် ၼင်ႇၵၼ် ဝႃႈၼႆ။\n\nၵူၼ်းၶၢႆၵၢတ်ႇ ၼႂ်းတႃႈလေႃႉ လၢတ်ႈဝႃႈ “ မိူဝ်ႈၵူႈပွၵ်ႈၽႃႈဝႂ်လူင် ၼိုင်ႈၽိုၼ်ၶၢႆ 700 ဝၢတ်ႇ ယၢမ်းလဵဝ် 200 ဝၢတ်ႇ ၵေႃႈ ဢမ်ႇၶႂ်ႈမီးၵူၼ်းသိုဝ်ႉယဝ်ႉ” ဝႃႈၼႆ။\n\nၵဵဝ်ႇၵပ်းလွင်ႈလူႉသုမ်း ယွၼ်ႉၽေးၼမ်ႉထူမ်ႈသေ လူင်ပွင် ၸိုင်ႈတင်းသွင်မိူင်း တိုၵ်ႉၵူတ်ႇထတ်းၵဵပ်းသၢႆမၢႆယူႇ။ ၼမ်ႉထူမ်ႈလႅၼ်လိၼ်တႆး-ထႆး ပွၵ်ႈၼႆႉ ႁႅင်းလိူဝ်ၵူႈပွၵ်ႈ ဢၼ်လူႉသုမ်းၸွမ်းၵေႃႈ ၼမ်လိူဝ်ၵူႈပီ ဝႃႈၼႆ။\n\nပူၼ်ႉမႃး ဝၼ်းတီႈ 18/08/2017 ၸွမ်းႁူၺ်ႈႁၢဝ်းလွႆ ႁူဝ်ၼမ်ႉသၢႆ/ ၼမ်ႉမႄႈၶၢဝ် ၾူၼ်တူၵ်းႁၢဝ်ႈႁႅင်း ယၢမ်း ၵၢင်ၼႂ်ၸဝ်ႉ ၼမ်ႉသၢႆယိုင်ႈၶိုၼ်ႈ ၼွင်းလူၼ်ႉသွင်ၾင်ႇၼႂ်းၸႄႈ ဝဵင်းတႃႈၶီႈလဵၵ်း တင်းမႄႈသၢႆ ႁၢဝ်ႈႁႅင်းဝႆႉ ဝႃႈၼႆ။\n\nမိူဝ်ႈပီ 2016 ၵေႃႈ ၼႂ်းၸႄႈဝဵင်းတႃႈၶီႈလဵၵ်း ၺႃးၽေးၼမ်ႉထူမ်ႈ လၢႆလၢႆပွၵ်ႉ ၼင်ႇၵဝ်ႇ။ ပီၼႆႉတႄႉ ၶႂ်ႈႁႅင်းလိူဝ် ၵူႈပီယဝ်ႉ ဝႃႈၼႆ။\n\nPhoto by ၵူၼ်းမိူင်းလီ"
  },
  {
    "title": "တႆးၶႂ်ႈလႆႈမိူင်းၵွၼ်းၶေႃ ဢၢႆႈယီႈသၢမ်သႆႇ ဢီႇဢူဝ်ႈဢၢမ်ဢႆႇ ယွၼ်းၵေႃႈလႆႈယဝ်ႉၼႄႇ",
    "content": "လူၺ်ႈလွင်ႈတၢင်းဢၼ်ပဵၼ်ၶၢဝ်ႇလိုဝ်းလင်ယူႇယၢမ်းလဵဝ် \"ၽႂ်ၶႂ်ႈလႆႈမိူင်းတႆးၵွၼ်းၶေႃၵေႃႈ ႁႂ်ႈလူင်းလၢႆးမိုဝ်း\" ၼႆသေ ဢဝ်ၽိုၼ်လူင်းလၢႆးမိုဝ်း (ဝႅပ်ႇၽွမ်ႊ) လူင်းၸႅၵ်ႇၸွမ်းပိုၼ်ႉတီႈ ၼႂ်းတူင်ႇဝူင်း ၵူၼ်းတႆးၵမ်ႈၽွင်ႈ ၸွမ်းၶႅမ်ႉၵေႃႈသၢင်ႈ ၸွမ်းဝၢၼ်ႈ ၸွမ်းပွၵ်ႉတီႈတႆးယူႇ။ ၸိူဝ်းဢၼ်ဢမ်ႇႁူႉလွင်ႈ ဢမ်ႇလဵပ်ႈႁဵၼ်း ဢမ်ႇသူင် တူၺ်းၶၢဝ်ႇတူၺ်းငၢဝ်း ဢမ်ႇႁႃတၢင်းႁူႉသႂ်ႇတူဝ် ဢမ်ႇၼပ်ႉသွၼ်ႇထတ်းသၢင်ငဝ်းလၢႆး ဢၼ်ပဵၼ်မီးယူႇၼၼ်ႉ လႄႈၸင်ႇထုၵ်ႇပိူၼ်ႈ ဢဝ်ၵႂၢမ်းလီၵႂၢမ်းဝၢၼ် ၵႂၢမ်းထုၵ်ႇၸႂ်မႅၼ်ႈၸႂ် ၶဝ်ႈမႃးလွၵ်ႇလႅၼ်ၵဝ်းၵေႃႈ ယုမ်ႇငၢႆႈ ယမ်ငၢႆႈ ၶိုတ်းၸႂ်ထုၵ်ႇၸႂ်။ ဢမ်ႇဝႃႈၵၢၼ်ႁဵတ်းဝတ်းဝႂ်ႁဵတ်းၵၢၼ်ၼႂ်းမိူင်းထႆးလႄႈသင် ၵၢၼ်ဢဝ်ဝၢၼ်ႈဢဝ်မိူင်း လႄႈသင် ပၼ်ႇတူင်ႇၼူင်ႇၼဝ်းလႅၼ်ၵဝ်း လွၵ်ႇၵၼ်ၵိူတ်ႇၶိုၼ်ႈယူႇၶိူဝ်းၶိူဝ်း။\n\nၵၢၼ်ၶႂ်ႈလႆႈမိူင်းတႆးၼႆႉ ဢမ်ႇၵွမ်ႉၵႃႈတႆးပၢၼ်မိူဝ်ႈၼႆႉၵူၺ်း ၸဵမ်မိူဝ်ႈယူႇတႂ်ႈႁူမ်ႇလူမ်ႈၼႂ်းမိုဝ်းဢိင်းၵလဵတ်ႈသျ် ၼၼ်ႉယဝ်ႉ ဝၢႆးပၢင်သိုၵ်းလူင်လူၵ်ႈ(လုမ်ႈၾႃႉ)ယဝ်ႉ 1945 ၵေႃႈ ထိုင်မႃး 1946 ၸဝ်ႈၾႃႉမိူင်းတႆးၶဝ် တႄႇႁဵတ်းပၢင်ၵုမ်လူင်ပၢင်လူင်ပွၵ်ႈတီႈ 1 ႁူမ်ႈၵုမ်ႁူဝ်ၵၼ်ပိူဝ်ႈတႃႇဢဝ်လွတ်ႈလႅဝ်းၵွၼ်းၶေႃမႃး။ 1947 သိုပ်ႇ ပဵၼ်ပၢင်ၵုမ်လူင်ပၢင်လူင်ပွၵ်ႈ 2 ထႅင်ႈ တေႃႇထိုင်ၽူႈၼမ်းႁဝ်း ပေႃးပဵၼ်ပၢင်ႁဵတ်းလိၵ်ႈၵိၼ်ၵႅၼ်ႇ လူင်းလၢႆး မိုဝ်း ဢၼ်ႁဵၵ်ႈၸိုဝ်ႈဝႃႈ \"လိၵ်ႈႁူမ်ႈမၢႆပၢင်လူင်\" ၼႆသေထိုင်မႃး 1948 လိူၼ်ၵျႅၼ်ႊၼိဝ်ႊ ဝၼ်းတီႈ 4 ၵေႃႈ လႆႈလွတ်ႈလႅဝ်းၵွၼ်းၶေႃမိူင်းႁူမ်ႈတုမ် ႁူမ်ႈၵၼ်။ ပိူဝ်ႈတႃႇတေၽၢတ်ႇဢွၵ်ႇၼၼ်ႉ ႁူမ်ႈဝႃႈၼႂ်းၶေႃႈလႆႈၸႂ် ၸင်ႇႁူမ်ႈၵၼ်ၶဵၼ်ႇတႅမ်ႈပိူင်ငဝ်ႈပိုင်းမိူင်း 1947 ။\n\nဢွင်ႇသၢၼ်းၵေႃႈႁၵ်ႉသႃႁဵတ်းၸွမ်းၵႂၢမ်းလၢတ်ႈမၼ်းသေ ၶဵၼ်ႇတႅမ်ႈသႂ်ႇပႃး ၼႂ်းပိူင်ငဝ်ႈပိုင်းမိူင်း 1947 ၼႃႈ 56 ၵၼ် 10 ၊ ဝႃႈလူၺ်ႈလွင်ႈသုၼ်ႇလႆႈၽၢတ်ႇဢွၵ်ႇ ၊ မၢႆမီႈမတ်ႉတႃ 201-206 ။\n\nမတ်ႉတႃ 201 ။ လၢတ်ႈဝႆႉဝႃႈ – ၵူႈၸႄႈမိူင်းမီးသုၼ်ႇလႆႈၽၢတ်ႇဢွၵ်ႇ ၊ ပေႃးဝႃႈဢမ်ႇမီးလွင်ႈ သၢၼ်ၶတ်း မတ်ႉတႃ 199 ဝႃႈလူၺ်ႈၸႄႈမိူင်းမႂ်ႇလႄႈသင် ၊ ဢမ်ႇသၢၼ်ၶတ်းၶေႃႈမၵ်းမၢႆတၢင်ႇဢၼ် လႄႈသင် တိုၼ်းမီး သုၼ်ႇလႆႈ ၽၢတ်ႇဢွၵ်ႇ ။\n\nမတ်ႉတႃ 202 ။ လၢတ်ႈဝႃႈ – သုၼ်ႇလႆႈၽၢတ်ႇဢွၵ်ႇၼႆႉ ၼပ်ႉတင်ႈတႄႇပိူင်ငဝ်ႈပိုင်းမိူင်း လႆႈမီးဢႃႇၼႃႇမႃး ၼႂ်းၶၢဝ်းတၢင်း 10 ပီ တၵ်းတေဢမ်ႇလႆႈၸႂ်ႉ ။ (ပွင်ႇဝႃႈ တင်ႈတႄႇဝၼ်းထိ 4/1/1958 ထိုင် 14/1/1958 ၶၢဝ်းတၢင်းသိပ်းပီၼႆႉဢမ်ႇလႆႈၸႂ်ႉ ၊ ဝၢႆးလႆႈၵွၼ်းၶေႃ 10 ပီပူၼ်ႉၵႂႃႇယဝ်ႉ ၸင်ႇမီး ဢမ်းၼၢၸ်ႈၸႂ်ႉ) ။\n\nမတ်ႉတႃ 203 ။ ၶေႃႈ (1) ၸႄႈမိူင်းဢၼ်ၶႂ်ႈၸႂ်ႉတိုဝ်းသုၼ်ႇလႆႈဢၼ်ၼႆႉ တၵ်းတေလႆႈယိုၼ်ႈတၢင်ႇၼႂ်း ၶွင်ႊသီႊ / သၽႃး ၸႄႈမိူင်းၽႂ်မၼ်း ဢၼ်ၵဵဝ်ႇၶွင်ႈ ၊ ၼႂ်းၽူႈတႅၼ်းတင်းသဵင်ႈ 3 ပုၼ်ႈ ဢမ်ႇယွမ်း 2 ပုၼ်ႈ ၵမ်ႉထႅမ် ၸင်ႇႁပ်ႉႁွင်း/မၵ်းမၼ်ႈလႆႈ။ ၶေႃႈ (2) ပေႃးဝႃႈလႆႈႁပ်ႉႁွင်းယဝ်ႉၵေႃႈ ယူႇတီႈၸွမ်ၽွင်းလူင် ၸႄႈမိူင်း တေလႆႈတၢင်ႇၼႄၸွမ်ၸိုင်ႈ ၸိုင်ႈမိူင်းႁူမ်ႈတုမ် ။\n\nမတ်ႉတႃ 204 ။ ယူႇတီႈၸွမ်ၸိုင်ႈသေ တေလႆႈဢွၵ်ႇၵႂၢမ်းသင်ႇ ႁႂ်ႈလႆႈၸတ်းႁႅၼ်းပၢင်ၵဵပ်းၵၢင်ၸႂ် ၵူၼ်းမိူင်း ၼႂ်းၸႄႈမိူင်းဢၼ်ၵဵဝ်ႇၶွင်ႈ။ (သင်ဝႃႈမိူင်းတႆးၶႂ်ႈၽၢတ်ႇဢွၵ်ႇၵေႃႈ တၵ်းလႆႈၵဵပ်းၵၢင်ၸႂ်ၵူၼ်းမိူင်း ၼႂ်းမိူင်းတႆး ၵူၺ်း၊ ဢမ်ႇလႆႈၵႂႃႇ ၵဵပ်းပႃးတၢင်ႇၸႄႈမိူင်း) ။\n\nမတ်ႉတႃ 205 ။ ယူႇတီႈၸွမ်ၸိုင်ႈသေ တေလႆႈၵေႃႇတင်ႈၶွမ်ႊမသျိၼ်ႊၸတ်းႁႅၼ်းပၢင်ၵဵပ်းၵၢင်ၸႂ် ၊ ၼႂ်းၶွမ်ႊမသျိၼ်ႊၼႆႉ တေလႆႈပႃးၽူႈၸတ်းႁႅၼ်းၾၢႆႇၸႄႈမိူင်းဢၼ်ၵဵဝ်ႇၶွင်ႈၼၼ်ႉၶိုင်ႈၼိုင်ႈ ၊ ဢၼ်ဢမ်ႇၸႂ်ႈ ၼႂ်းၸႄႈမိူင်းၼၼ်ႉၶိုင်ႈၼိုင်ႈ (လၢႆၵေႃႉဢမ်ႇလၢတ်ႈ ။ တူဝ်ယၢင်ႇပေႃးၼႂ်းၸႄႈမိူင်း 50 ၵေႃႈတၢင်းၼွၵ်ႈ 50) ။\n\nမတ်ႉတႃ 206 ။ ၵဵဝ်ႇလူၺ်ႈလွင်ႈၸႂ်ႉတိုဝ်းသုၼ်ႇလႆႈၼၼ်ႉ တေႁဵတ်းဢွၵ်ႇမၢႆမီႈၶေႃၶေႃ ။\n\nပေႃးလဵပ်ႈႁဵၼ်းတူၺ်းသုၼ်ႇလႆႈၽၢတ်ႇဢွၵ်ႇ မတ်ႉတႃ 201 တေႃႇထိုင်မတ်ႉတႃ 206 ၸိုင် တေလႆႈဝႃႈ ဢမ်ႇ သၢၼ်ၶတ်းမၢႆမီႈ၊ ၵွပ်ႈဝႃႈသုၼ်ႇလႆႈၽၢတ်ႇဢွၵ်ႇၸိူဝ်းၼႆႉ ဢမ်ႇၸႂ်ႈသုၼ်ႇလႆႈပူၼ်ႉပႅၼ်မၢႆမီႈ။ ဢွင်ႇသၢၼ်း ၵေႃႈ တိုၼ်းလၢတ်ႈဝႆႉဝႃႈ – သုၼ်ႇလႆႈၽၢတ်ႇဢွၵ်ႇၼႆႉတိုၼ်းတေလႆႈပၼ်၊ ၵူၺ်းၵႃႈ ၼင်ႇႁိုဝ် ၸႄႈမိူင်းၶဝ် ပေႃးတေဢမ်ႇမီးၸႂ်ၶႂ်ႈၽၢတ်ႇဢွၵ်ႇၼႆႉ ပဵၼ်ပုၼ်ႈၽွၼ်းမၢၼ်ႈႁဝ်းထုၵ်ႇလႆႈႁဵတ်း – ဝႃႈၼႆ ။\n\nတဵမ် 10 ပီ 1958 ၵေႃႈသၢႆငၢႆမၼ်းဢမ်ႇပဵၼ်မႃး ၸင်ႇဝႃႈၸဝ်ႈၼွႆႉလႄႈၽူႈႁၵ်ႉၸၢတ်ႈၶဝ်  ၸင်ႇဢွၼ်ၵၼ် ၶဝ်ႈထိူၼ်ႇ ယိပ်းၵွင်ႈၵၢင်ႇ လုၵ်ႉၾိုၼ်ႉမႃးပၢၼ်သိုပ်ႇပၢၼ်တေႃႇႁၢၼ်ႉဝၼ်းမိူဝ်ႈၼႆႉ။\n\nယွၼ်ႉၼၼ်ႉမိူဝ်ႈလဵဝ် (ပဵၼ်ၽႂ် ၸိုဝ်ႈသင် မီးပိုၼ်းမႃးၸိူင်ႉႁိုဝ်) ဢႅဝ်ႇပိုၼ်ၽၢဝ်ႇႁႃၵဵပ်းၶေႃႈလႆႈၸႂ် ၵၢင်ၸႂ် ၼႂ်းၵုမ်ႇတႆး ဝူင်းၵၢၼ်တႆးၵမ်ႈၽွင်ႈ ၸိူဝ်းဢမ်ႇလႆႈတိတ်းတၢမ်ၶၢဝ်ႇ ဢမ်ႇႁူႉငဝ်းလၢႆးၵၢၼ်ဝၢၼ်ႈၵၢၼ်မိူင်း ဢွၼ်ၵၼ်လူင်းလၢႆးမိုဝ်း တေတုၵ်းယွၼ်းဢဝ်မိူင်းတႆးၵွၼ်းၶေႃဢၼ်ဝႃႈၼၼ်ႉ မၼ်းတေပဵၼ်လႆႈယူႇၼႄႇ။ လိၵ်ႈႁူမ်ႈမၢႆပၢင်လူင်ဢၼ်လူင်းလၢႆးမိုဝ်းၵႂႃႇမိူဝ်ႈ 1947 ၼၼ်ႉ ပဵၼ်ၸၼ်ႉၽူႈၼမ်းလၢႆလၢႆ။ သမ်ႉပဵၼ်လိၵ်ႈ ၵိၼ်ၵႅၼ်ႇၸၼ်ႉၸိူဝ်ႉၸၢတ်ႈၸိုင်ႈမိူင်းဢၼ်ယႂ်ႇလူင် ႁူင်လိုဝ်း ၸွတ်ႇတူဝ်ႈၵႂၢင်ႈၶႂၢင် ၽႂ်ၽႂ်ၵေႃႉႁူႉ ယင်းႁၢင်ႉ ၵၢတ်ႈ ယင်းဢမ်ႇလႆႈ ဢမ်ႇပဵၼ်မႃး ပေႃးၸူးၵႃႈၵွမ်ႉႁဝ်းႁႃး ဢၢႆႈယီႈသၢမ်သႆႇ ဢီႇဢူဝ်ႈဢၢမ်ဢႆႇ လူင်းလၢႆးမိုဝ်း တုၵ်းယွၼ်းၼႆ မၢၼ်ႈတေပၼ်ယဝ်ႉၼႄႇ။\n\nတေႃႈၼင်ႇၶေႃႈတူၵ်းလူင်ၵၼ်တီႈပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 2 ဢၼ်ၸတ်းႁဵတ်း တီႈ ၼေႇပျီႇတေႃႇ မိူဝ်ႈဝၼ်းတီႈ 24 - 29/05/2017 ပူၼ်ႉမႃးၼၼ်ႉ 1. လွင်ႈဢႃႇၼႃႇၸိၵ်းၸွမ်ဝၢၼ်ႈမိူင်း။ 2. လွင်ႈၸႂ်ႉတိုဝ်းဢႃႇၼႃႇၸိၵ်းၸွမ်ဝၢၼ်ႈမိူင်း။ 3.လွင်ႈသုၼ်ႇလႆႈၽဵင်ႇပဵင်း။ 4. လွင်ႈၵေႃႇတင်ႈမိူင်းႁူမ်ႈတုမ် ၾႅတ်ႊၻရႄႊ။ 5. လွင်ႈလွၵ်းပိူင်ၻီႊမူဝ်ႊၶရေႊသီႊ။  ၵဵဝ်ႇလူၺ်ႈ ၶေႃႈဢၼ်ဝႃႈ ၽၢတ်ႇဢွၵ်ႇၼႆၼၼ်ႉ မၢၼ်ႈ ပေႃးႁၢမ်ႈဝႆႉၸဵမ်မိူဝ်ႈပႆႇပဵၼ်ပၢင်ၵုမ်ယဝ်ႉဝႃႈ \"ႁၢမ်ႈတူၵ်ႇလၢတ်ႈ\"။ ထိုင်မႃးၼႂ်းပၢင်ၵုမ်ၵေႃႈ လႆႈဢုပ်ႇထဵင် ၵၼ်တႄႉတႄႉဝႃႈဝႃႈ။\n\nလၢတ်ႈတီႈတိူၵ်ႈမၼ်း မၢၼ်ႈပၼ်ၽၢတ်ႇဢွၵ်ႇၵေႃႈ ၸွင်ႇႁဝ်းသမ်ႉတေႁဵတ်းလႆႈၸွမ်း မတ်ႉတႃ 201 – 206 ၼင်ႇၼႂ်းၶေႃႈပိူင်ငဝ်ႈပိုင်းမိူင်း။\n\nၼႂ်းၶေႃႈမတ်ႉတႃ 204 ၼၼ်ႉ ၵူၼ်းမိူင်းတႆးၸွင်ႇတေဢွၵ်ႇသဵင်ၵမ်ႉထႅမ်ႁဝ်း သဵင်ႈ၊ ၼႂ်းၵူၼ်းမိူင်းတႆးႁဝ်းသမ်ႉမီးၵႃႈႁိုဝ် မိူဝ်ႈပၢင်ၵဵပ်းသၢႆမၢႆႁူဝ်ႁိူၼ်း ပီ 2014 ပၢႆလိူၼ်မၢတ်ႉၶျ်ၼၼ်ႉ  ၵူၼ်းမိူင်းတႆးတင်းမူတ်း မီး 5,800,000 ပၢႆပၢႆၵူၺ်း။ ၼႂ်းၼၼ်ႉ တႆးသမ်ႉတေမီးၵႃႈႁိုဝ် တၢင်ႇၸၢဝ်းၶိူဝ်း ဢၼ်ယူႇၼႂ်းမိူင်းတႆးလူး ၸွင်ႇၶဝ်သမ်ႉၽွမ်ႉၸွမ်းႁဝ်း။ ၵွပ်ႈၼၼ် ၽူႈမႃးသူၼ်းတုမ် မႃးယွၼ်းလၢႆးမိုဝ်း ပီႈၼွင်ႉတႆးႁဝ်းသေ တေယွၼ်းမိူင်း\"ၵွၼ်းၶေႃ\" ဢၼ်ဝႃႈၼၼ်ႉ တူဝ်မၼ်းၸဝ်ႈႁူႉႁိုဝ်ဢမ်ႇႁူႉ ဝႃႈလႃးၵေႃႈ မၼ်းၸဝ်ႈႁူႉ လွၵ်းလၢႆးမၼ်းလီ တႅတ်ႈတေႃးၶႅမ်ႉလႅပ်ႈ၊ ၸဝ်ႈယွတ်ႈသိုၵ်းၶဝ် ၸဝ်ႈပၢင်ႇၾႃႉၶဝ် ၶုၼ်ထုၼ်းဢူး ၶဝ် ၸၢႆးဢၢႆႈပဝ်းၶဝ် ႁူမ်ႈတင်း ၵူၼ်းတႆးၸိူဝ်းႁဵတ်း ၵၢၼ်ဝၢၼ်ႈၵၢၼ်မိူင်းယူႇၸိူဝ်းၼၼ်ႉဢမ်ႇႁူႉသင်ႁႃႉ။ ယွၼ်ႉၼႆ ပီႈၼွင်ႉတႆးထုၵ်ႇလီမေႃထတ်းသၢင်ၵၼ်ယူႇ။ ယုမ်ႇယမ်ဝႃႈၵူႈၵေႃႉ မီးၸႂ်ႁၵ်ႉၸိူဝ်ႉၸၢတ်ႈဝၢၼ်ႈမိူင်း ဢမ်ႇပိူင်ႈပၢႆႈသင်ၵၼ်လႄႈၶႂ်ႈယွၼ်းၾၢၵ်ႇဝူၼ်ႉၶႆႈထတ်းသၢင်ၼပ်ႉသွၼ်ႇတူၺ်းယူႇ။"
  },
  {
    "title": "ၵၢၼ်ၽွမ်ႉႁူမ်ႈ … တႄႇတီႈလိၵ်ႈလၢႆးၵႂႃႇ",
    "content": "ဝၼ်းတီႈ 5-6/8/2017 လိူၼ်ၼႆႉ ငဝ်ႈငုၼ်းၵေႃလိၵ်ႈလၢႆးလႄႈၾိင်ႈငႄႈတႆး ပတ်းပိုၼ်ႉမိူင်းႁူမ်ႈတုမ် ၸတ်းႁဵတ်းပၢင်ၵုမ်လူင် ပွၵ်ႈထူၼ်ႈ 13 သေ လိူၵ်ႈတင်ႈ ႁူဝ်ပဝ်ႈမႂ်ႇ၊ ၶွတ်ႇၽွတ်ႈၸုမ်းပွင်ၵၢၼ်မႂ်ႇ ၼႆလႄႈ ႁူမ်ၸူမ်းၸွမ်း၊ ဢဝ်ၵုင်ႇမုၼ်ၸွမ်း။ ၾၢႆႇၼိုင်ႈ လွမ်တိူင်ႇၵၢဝ်ႇၸွမ်းဝႃႈ ႁႂ်ႈၵေႃပွင်ၵၢၼ် ၽွမ်ႉႁူမ်ႈၵၼ်၊ သၢၼ်မိုဝ်းၵၼ် တင်း ၵေႃလိၵ်ႈလၢႆး ၵူႈၸႄႈ ၵူႈလိုမ် သေ ၵႄႈလိတ်ႈလႆႈ ပၼ်ႁႃ လိၵ်ႈတႆးၵႂႃႇ။\n\nပၼ်ႁႃလိၵ်ႈတႆး ဢၼ်ဝႃႈၼၼ်ႉ မီးသင် ?\n\nပၼ်ႁႃလိၵ်ႈတႆး ဢၼ်ဝႃႈၼၼ်ႉမီးယူႇလၢႆလွင်ႈ မိူၼ်ၼင်ႇ ပၼ်ႁႃ တႃႇၸႂ်ႉ လႄႈ ပၼ်ႁႃ တႃႇတႅမ်ႈ၊ ပၼ်ႁႃတႃႇ သွၼ် ။ ပၼ်ႁႃ တႃႇၸႂ်ႉ ဢၼ်ဝႃႈၼၼ်ႉ ယွၼ်ႉ ၵိူင်းၸေႃႇၵျီႇ လႄႈ ၵိူင်းယူႇၼီႇၶူတ်ႉ ။ ပၼ်ႁႃ တႃႇတႅမ်ႈ သမ်ႉ ၵိူင်းယၵ်းၶိုၼ်ႈ လႄႈ ၵိူင်းဢမ်ႇ ယၵ်းၶိုၼ်ႈ။ ပၼ်ႁႃ တႃႇသွၼ်သမ်ႉ ၵမ်ႈ ၽွင်ႈဝႃႈ ထုၵ်ႇၸႂ်ႉလိၵ်ႈပပ်ႉ ႁူဝ်သိူဝ်၊ ၵမ်ႈၽွင်ႈသမ်ႉဝႃႈ ထုၵ်ႇၸႂ်ႉ ပပ်ႉမႁႃႈတူဝ်။\n\nလိူဝ်ၼၼ်ႉ ယင်းမီးထႅင်ႈ ၵိူင်း ၸႂ်ႉတူဝ် ၾ လႄႈ ရ  တင်း ၵိူင်းဢမ်ႇၸႂ်ႉတူဝ် ၾ လႄႈ ရ လူးၵွၼ်ႇ။ လိူဝ်ၼၼ်ႉ ၸုမ်းတိုဝ်းပိူင် “လိၵ်ႈတႆးႁူမ်ႈတူဝ် ၵႂၢမ်းတႆးႁူမ်ႈၶေႃႈ” လႄႈ ၸုမ်းဢၼ်ယုမ်ႇယမ်ဝႃႈ “လၢတ်ႈမိူၼ် တႅမ်ႈၽႂ်မၼ်း” - ၵႂၢမ်းလၢတ်ႈ ၶတ်းၸႂ်ႁႂ်ႈမိူၼ်ၵၼ်သေ လိၵ်ႈတႃႇတႅမ်ႈတႄႉ တႅမ်ႈ ၸွမ်းပိုၼ်ႉတီႈလိၵ်ႈၽႂ်လိၵ်ႈမၼ်း - ၸဵမ်ၸိူဝ်းၼႆႉ။\n\nပၼ်ႁႃ ၾွၼ်ႉ ၸေႃႇၵျီႇတႆး တင်း ယူႇၼီႇၶူတ်ႉ\n\nၾွၼ်ႉၸေႃႇၵျီႇတႆး ဢၼ်ဝႃႈၼႆႉတႄႉ တႄႇမႃးတီႈ ၸဝ်ႈႁဝ်း ၸဝ်ႈသုၶမ်း။ ၸဝ်ႈတူၼ်ၶူးသုၶမ်း - ၵႂႃႇၸႂ်ယႂ်ႇ တၵ်ႉၵႃႇၵူၼ်းၶိူဝ်းမၢၼ်ႈ (ယၼ်ႇၵုင်ႇ) ဢၼ်ပဵၼ် တပေး သြႃႇၸေႃႇၵျီႇ  ၼၼ်ႉသေ ႁဵတ်းဢွၵ်ႇၸႂ်ႉတိုဝ်း ၽႄႈတိူၼ်း။ ၾွၼ်ႉ Unicode ယူႇၼီႇၶူတ်ႉ ဢၼ်ဝႃႈၼႆႉသမ်ႉ ပဵၼ်ၽွၼ်ႉ ၵူၼ်းၼုမ်ႇတႆး ၽူႈလူင်ႉလႅၼ်ႇၾၢႆႇ ဢၢႆႊထီႊ (IT) ၊ မုင်ႈၼႃႈႁၼ်ၵႆ ၼိူဝ်သဵၼ်ႈတၢင်း ပၢၼ် (IT) မိူၼ်ၼင်ႇ ၸၢႆးၸိုၼ်ႈ( ၸၢႆးၸိုၼ်ႈတီႇတီႇၸူင်ႇ)၊ ၸၢႆးၸၢႆး (ၵွၼ်းၶေႃ) ၊ ၸၢႆးပဵင်းၾႃႉ … ဢိၵ်ႇလၢႆလၢႆ ၵေႃႉ ၶတ်းၸႂ်သၢၼ်မိုဝ်းၵၼ်ႁဵတ်းဢွၵ်ႇ။ ဝၢႆးမႃး ဢိၵ်ႇလၢႆလၢႆၵေႃႉ  လၢႆလၢႆၸဝ်ႈ ၸိူဝ်းႁူႉ လွင်ႈပဵၼ်တႄႉ မီးတႄႉ ၼၼ်ႉသိုပ်ႇၶူၼ်ႉၶႂႃႉ တီႇတႃႈတီႇတၢင်း ထႅင်ႈ။\n\nၽွင်းၼၼ်ႉ ၸဝ်ႈၶူးသုၶမ်း ဝႃႈ ဢမ်ႇႁဵတ်းဢမ်ႇပဵၼ် ၸမ်ပဵၼ်ၼႃႇလႄႈႁဵတ်း တၵ်းလႆႈမီးတႃႇၸႂ်ႉတိုဝ်း ၼိူဝ်ဢိၼ်ႊထိူဝ်ႊၼႅတ်ႉ တွၼ်ႈတႃႇၵပ်းသိုပ်ႇဢုပ်ႇဢူဝ်းၵၼ်။\n\nၸုမ်းၵူၼ်းၼုမ်ႇ ၽူႈလူင်ႉလႅၼ်ႇ ၾၢႆႇ IT ၵေႃႈ ဝႃႈ ၾွၼ်ႉၸေႃႇၵျီႇၼႆႉ မၼ်းပဵၼ်ၾွၼ်ႉ ဢၼ်တု/ဢၼ်ၵႅၵ်း (ပွင်ႇဝႃႈ ဢမ်ႇၸႂ်ႈဢၼ်တႄႉ ဢမ်ႇၸႂ်ႈ ဢၼ်ၵမ်ႇၽႃႇမၵ်းမၼ်ႈ) ၵူၺ်းလႄႈ တိုၼ်းတေ လုၵွႆ ၵႂႃႇ ႁင်းမၼ်း။ ဝၢႆးမႃး တိုၼ်းတေလႆႈ ၸႂ်ႉတိုဝ်း Font Unicode ၾွၼ်ႉယူႇၼီႇၶူတ်ႉ ဢၼ်ပဵၼ်ၾွၼ်ႉ တင်းၵမ်ႇၽႃႇ မၵ်းမၼ်ႈ။ ဢမ်ႇၸႂ်ႈၾွၼ်ႉပွမ်/ၾွၼ်ႉတု - ဝႃႈၼႆ။\n\nၽွင်းၼၼ်ႉ ၽူႈတႅမ်ႈလိၵ်ႈ ယင်းတွင်းယူႇ ၸုမ်းၶၢဝ်ႇၽူႈတွႆႇႁွၵ်ႈ တိုၵ်ႉႁႅမ်ပႅတ်ႈ ၾွၼ်ႉမိူင်းလွႆ ဢၼ်ဝႃႈပဵၼ်ၾွၼ်ႉပွမ် ၼၼ်ႉၵွႆပႅတ်ႈသေ တႄႇၸႂ်ႉၾွၼ်ႉယူႇၼီႇၶူတ်ႉ။ မႅၼ်ႈၶၢဝ်းလဵဝ်ၵၼ် တင်း ၸဝ်ႈတူၼ်ၶူးသုၶမ်း တႅမ်ႈလိၵ်ႈၸူးၵူၼ်းၼုမ်ႇ ၽူႈလူင်ႉလႅၼ်ႇ IT တႆး ယွမ်းၼွမ်း လွင်ႈလႆႈႁဵတ်းဢွၵ်ႇ ၸႂ်ႉတိုဝ်းၾွၼ်ႉ ၸေႃႇၵျီႇတႆး။\n\nၽူႈတႅမ်ႈလိၵ်ႈတင်း ယွင်ႈယေႃး ၵုၼ်းမုၼ် သေ လၢတ်ႈဢွၵ်ႇပၢၵ်ႇ - “ ဢေႃး ... လီယွင်ႈယေႃးၵျႃႉ ၼမ်ႉၸႂ် ၸဝ်ႈၶူးႁဝ်းတႄႉလူးၼႆႉ .... ၼႆယူႇ။ ထၢင်ႇဝႃႈ တေယဝ်ႉတီႈၼၼ်ႈ ၸဝ်ႈၶူးႁဝ်းသမ်ႉ သိုပ်ႇႁဵတ်းဢွၵ်ႇၾွၼ်ႉၸေႃႇၵျီႇ တႆး ၶၵ်ႉၼိုင်ႈ ယဝ်ႉၶၵ်ႉၼိုင်ႈ ။ ၸုမ်းႁဵတ်းၾွၼ်ႉယူႇၼီႇၶူတ်ႉ သမ်ႉ ဢမ်ႇပွင်ပဵၼ်လႆႈ (ၼိုင်ႈယွၼ်ႉလူဝ်ႇႁႃၵိၼ်၊ သွင်ဢမ်ႇမီးႁႅင်းငိုၼ်း) လႄႈ ဢမ်ႇပေႃး သိုပ်ႇႁဵတ်း ဢွၵ်ႇၶိုၼ်ႈသင်ႉမုင်ႈၼႃႈလႆႈ ။ (ၽူႈလႂ်သူၼ်ၸႂ် လီသိုပ်ႇ လဵပ်ႈႁဵၼ်း ၶူၼ်ႉၶႂႃႉ လွင်ႈၾွၼ်ႉ ၼႆႉထႅင်ႈယူႇ)\n\nႁဵတ်းၼႆသေ ယွၼ်ႉလိၵ်ႈတႆး တႆးဢၼ်ယူႇၼိူဝ် ဢွၼ်ႊလၢႆႊ Internet ၵေႃႈ တႅၵ်ႇၵႂႃႇ 3 ၸုမ်း လူၺ်ႈဢမ်ႇႁူႉတူဝ်။ ၸုမ်းၸႂ်ႉ ၸေႃႇၵျီႇတႆး ၊ ၸုမ်းၸႂ်ႉ ယူႇၼီႇၶူတ်ႉ၊ ၸုမ်းဢမ်ႇၶႂ်ႈၸႂ်ႉတႆး၊ ၸႂ်ႉလိၵ်ႈတႆးယၢပ်ႇလႄႈ ပဵၼ်ၵႂႃႇၵူၼ်း ဢမ်ႇၸႂ်ႉလိၵ်ႈတႆး သေ ၵႂႃႇၸႂ်ႉ လိၵ်ႈမၢၼ်ႈပႅတ်ႈ။ လိူဝ်ၼၼ်ႉ ၵမ်ႈၽွင်ႈသမ်ႉဝႃႈ ၽိူဝ်ႇတႃႉ ၸႂ်ႉလိၵ်ႈမၢၼ်ႈဢုပ်ႇၵၼ် “ၶတ်းၸႂ် တႅမ်ႈ လိၵ်ႈဢိင်းၵလဵတ်ႈ” ၵႂႃႈၼႆသေ ဢဝ်ပဵၼ်တႆး ဢိၼ်ႊတိူဝ်း (တႆးၶိုတ်းၵၢပ်ႈလုမ်ႈၾႃႉ) ၵႂႃႇၵေႃႈ ယင်းမီးထႅင်ႈ။\n\nလွင်ႈ - လိၵ်ႈတႆးႁူမ်ႈတူဝ်၊ ၵႂၢမ်းတႆးႁူမ်ႈၶေႃႈ လႄႈ လွင်ႈ - လၢတ်ႈမိူၼ်တႅမ်ႈၽႂ်မၼ်း\n\nလိၵ်ႈတႆးႁူမ်ႈတူဝ်၊ ၵႂၢမ်းတႆးႁူမ်ႈၶေႃႈ\n\nလိၵ်ႈႁူမ်ႈတူဝ် ၵႂၢမ်းႁူမ်ႈၶေႃႈ ဢၼ်ဝႃႈၼႆႉ တႄႉ ၵေႃလိၵ်ႈလၢႆးလႄႈၾိင်ႈငႄႈတႆး ၸၼ်ႉၸွမ် တင်း လူင် ၶဝ် ဢွၼ်တႄႇမႃး။ ပွင်ႇဝႃႈ တႆးၵူႈတီႈ တႆးၵူႈလႅၼ် တၵ်းတေလႆႈ ယိပ်းတိုဝ်း လိၵ်ႈတႆး မိူၼ်ၵၼ်၊ ၵႂၢမ်းတႆးၵေႃႈ တၵ်းတေလႆႈလၢတ်ႈမိူၼ်ၵၼ်။ ၸႂ်ႉလိၵ်ႈတႆး ၵႂၢမ်းတႆး ဢၼ်မိူၼ်ၵၼ်သေ ယၢင်ႈၸူး တီႈၶိုၼ်ႈယႂ်ႇ။ ဢိင်ဢဝ်တိုဝ်ႉတၢင်း ပၢင်ၵုမ်လူင် သီႇပေႃႉ ( ၽွင်းပီ 1970 ပၢႆ ဢၼ် သင်ၶ လႄႈ ၽူႈႁၵ်ႉ လိၵ်ႈတႆး လၢႆဝၢၼ်ႈလၢႆမိူင်း ပႃးၸဵမ် တႆး သၢပ်ႇၼမ်ႉၵဵဝ် ၶဝ်ႁူမ်ႈပၢင်ၵုမ် လႆႈၸႂ် တႅပ်းတတ်း တေၸႂ်ႉ လိၵ်ႈ တႆး မ ႁႃႈတူဝ် ပဵၼ်လိၵ်ႈၵၢင် တႃႇၸိူဝ်ႉၶိူဝ်းတႆးတင်းလၢႆ) သေ ၵေႃႉဢၼ်သိုပ်ႇႁဵတ်း ပေႃး ဢမ်ႇၶၢင်းႁိူဝ်ႉ ၶၢင်းမွႆႈ ၼၼ်ႉတႄႉ ပဵၼ်ၶူးသွၼ်လုင်းၸၢႆးၾႃႈ - ၶတ်းၸႂ် ပူင်သွၼ် လိၵ်ႈတႆး ႁႂ်ႈပေႃး တႅတ်ႈ၊ ပေႃးတၢႆတူဝ် ။ (မိူၼ်ၼင်ႇ ၼိုင်ႈ သွင် သၢမ် ၼၼ်ႉ ၵႂႃႇ ၸႂ်ႉ ပဵၼ် ၼိူင်ႈ သွင် သၢမ် ၊ ၼိုင်ႈ ၼၼ်ႉ သမ်ႉဢဝ်ၵႂႃႇၸႂ်ႉတီႈၼိုင်ႈၶဝ်ႈ ဢၼ်လဵဝ်ၸဵမ်ၸိူဝ်းၼႆႉ)\n\nလၢတ်ႈမိူၼ် တႅမ်ႈၽႂ်မၼ်း\n\nၶေႃႈၵႂၢမ်းဢၼ်ဝႃႈ လၢတ်ႈမိူၼ် တႅမ်ႈၽႂ်မၼ်းၼႆႉသမ်ႉ ပဵၼ် လုင်းၶိုၼ်းသႂ် တင်း လုင်းသႅင်ၸိုၼ်ႈ (မေႃၵႂၢမ်း သၶႁ) ၸုမ်းၶၢဝ်ႇ ၽူႈတွႆႇႁွၵ်ႇ တႄႇလၢတ်ႈ တႄႇၸႂ်ႉ။ ၶဝ်ၸဝ်ႈၸိူဝ်းၼႆႉမီးတူဝ်ထူပ်းတႃ ႁၼ်ၼႂ်းၵၢၼ်လုၵ်ႉၽိုၼ်ႉ ယၢမ်ႈဢိတ်ႇဢွၵ်ႇၽိုၼ်လိၵ်ႈ ဢၼ်တိုၵ်းသူၼ်းႁႂ်ႈမီးၸႂ်လုၵ်ႉၽိုၼ်ႉ လွင်ႈဢမ်ႇတြႃး၊ ၸဵမ်မိူဝ်ႈ ပီ 1970 ပၢႆ ၼၼ်ႉမႃးၼင်ႇၵဝ်ႇ။ ၶဝ်ၸဝ်ႈယၢမ်ႈဢိတ်ႇဢွၵ်ႇပပ်ႉ မိူၼ်ၼၼ်ႇ ပပ်ႉလိူတ်ႈႁၢၼ်ၼွင်းၶူင်း၊ ပပ်ႉၸိူင်းလႅဝ်း၊ ပပ်ႉၵွၼ်းၶေႃ ဢိၵ်ႇ လၢႆလၢႆပပ်ႉ၊ ဢၼ်ၵိုၵ်းၵၢၼ်လုၵ်ႉၽိုၼ်ႉၸိူဝ်ႉၸၢတ်ႈမႃးၵူႈပၢၼ်ပၢၼ်။\n\nၶဝ်ၸဝ်ႈၸိူဝ်းၼႆႉသမ်ႉယုမ်ႇယမ်ဝႃႈ တႆး ၼႆႉ မီးၸွတ်ႇ လၢႆသိုင်ႇ၊ လၢႆတိူင်း၊ ဢၼ်ယူႇၵိုၵ်းၵပ်း မိူင်းၵလႃး မီးတႆးဢႃႇႁူမ်ႇ၊ ဢႃႇသၢမ်ႇ၊ တႆးၽႃၵေး၊ ၼႂ်းမိူင်းၶႄႇ သမ်ႉမီးတႆး ၸိူဝ်းယူႇ ထုင်ႉတႂ်ႈၶူင်း၊ ၼိူဝ်ၶူင်း၊ သိပ်းသွင် ပၼ်းၼႃး ၊ တႆးၸွင်ႉ(တႆးၸူင်ႉ) ၊ ၼႂ်းဝဵၵ်ႉၼၢမ်းသမ်ႉ မီးတႆးလမ် တႆးၶၢဝ်။  လိူဝ်ၼၼ်ႉ ဢၼ်တင်ႈဝၢၼ်ႈ တင်ႈမိူင်း ႁင်းၶေႃ ဝႆႉ မိူၼ်ၼင်ႇ ထႆး၊ လၢဝ်း ၸိူဝ်းၼႆႉၵေႃႈ ပဵၼ်ၶိူဝ်းတႆး။ တႆး ၸိူဝ်းၼႆႉ မီးလိၵ်ႈလၢႆး ႁင်းၽႂ်မၼ်း။\n\nမိူၼ်ၼင်ႇ တႆး ၼႂ်းမိူင်းတႆး (Shan State) ယၢမ်းလဵဝ် ယင်းမီးလိၵ်ႈၶိုၼ်၊ လိၵ်ႈလိုဝ်ႉ၊ လိၵ်ႈမၢဝ်း ဢၼ်ယူႇ သၢပ်ႇၼမ်ႉၵဵဝ် သမ်ႉမီးလိၵ်ႈတႆးလႅင် တင်းလိၵ်ႈတႆး ၶမ်းတီႈ - တေႁဵတ်းႁိုဝ် ႁႂ်ႈလိၵ်ႈတႆး ႁူမ်ႈတူဝ်လႆႈ။ ၵွပ်ႈၼၼ် ထုၵ်ႇလီ ၶတ်းၸႂ် လၢတ်ႈႁႂ်ႈ ပွင်ႇၵၼ် ပဵၼ်ၵႂၢမ်းတႆး ဢၼ်လဵဝ် ၵၼ်သေ လိၵ်ႈတႄႉ တႅမ်ႈ ႁင်းၽႂ်မၼ်း - ဢၼ်မီးပုၼ်ႈၽွၼ်းတႄႉ ထုၵ်ႇပႅင်းမႅတ်ႇ ယႃႇႁႂ်ႈႁူင်ႈႁၢႆၼၼ်ႉၵူၺ်း။\n\nယွၼ်ႉယုမ်ႇယမ်ၼင်ႇၼႆသေ ၸင်ႇတမ်းပိူင် ဢၼ်ဝႃႈ လၢတ်ႈမိူၼ် တႅမ်ႈၽႂ်မၼ်း Speak Universal , Write local ၼႆမႃး။ (တူဝ်ယၢင်ႇ မိူၼ်ၼင်ႇၶႄႇ တႄႉ ၸႂ်ႉပိူင် Speak local write universal ။ မိူၼ်ၼင်ႇၶေႃႈ ၵႂၢမ်းဢၼ်ဝႃႈ ၼိုင်ႈ/1 ၼၼ်ႉ ၶဝ်ယုမ်ႇယမ်ဝႃႈ ယွၼ်ႉတႆး ထႆး လၢဝ်း ၸိူဝ်းမီးမိူင်းၼၼ်ႉ ယင်းဢွၵ်ႇသဵင်တိုတ်ႉၼိုင်ႈ ၵူၺ်း၊ ပေႃးတႅမ်ႈတႄႉ ထုၵ်ႇလီ ပဵၼ်ၼိုင်ႈ၊ ပေႃးလၢတ်ႈ တႄႉ ၼိူင်ႈ ၵေႃႈလီ ၼိုင်ႈယဝ်ႉ၊ ၼိုင်ႇၵေႃႈယဝ်ႉ ႁဝ်းပွင်ႇၵၼ်ယူႇ)  - ဝႃႈၼႆ။\n\nပၼ်ႁႃၵူႈလွင်ႈလွင်ႈ - ဢၼ်ၵဵဝ်ႇၵပ်းၵၢၼ်ၸႂ်ႉလိၵ်ႈလၢႆးတႆး\n\nတွၼ်ႈၼႆႉသႂ်ႇဝႆႉ ႁူဝ်ၶေႃႈဝႃႈ ပၼ်ႁႃ ၵူႈလွင်ႈလွင်ႈ ၼႆလႄႈ ပဵၼ်ပၼ်ႁႃ ယွႆႈယွႆႈ ယႅမ်းယႅမ်းၵူၺ်း၊ မိူၼ်ၼင်ႇ ငဝ်ႈငုၼ်း သင်ၶ ၸဝ်ႈ ၸိုင်ႈတႆး ဢမ်ႇၸႂ်ႉ တူဝ် ၾ ။ ၵိူင်းဢၼ်လုင်းၸၢႆးၾႃႉသွၼ်သမ်ႉ ပဵၼ် ယၵ်းၶိုၼ်ႈၼမ်ၼမ် ၊ လိၵ်ႈတႆး ႁူဝ်သိူဝ် သမ်ႉဢမ်ႇပေႃးမီးယၵ်းၶိုၼ်ႈ။ ပေႃးႁူႉဝႃႈ တႅမ်ႈ တင်းလိၵ်ႈတႆး ယူႇ လၢမ်းဢဝ်ၸူၺ်ႉဢဝ် ၵူၺ်းၵေႃႈ ႁူႉပွင်ႇ။ ၵႂႃႇဢဝ်တူဝ်လိၵ်ႈမၢၼ်ႈ တႅမ်ႈပဵၼ်လိၵ်ႈတႆး ၵေႃႈ ယင်းတိုၵ်ႉ ဢၢၼ်ႇလႆႈယူႇ - ၸိူဝ်းၼႆႉ ႁၼ်ထိုင် ဝႃႈ ဢမ်ႇမီးပၼ်ႁႃ။\n\nမိူၼ်ၼင်ႇ ၵူၼ်းၸွမ်း ၶေႃႈတိုဝ်းၵမ် ၶူးသွၼ် လုင်းၸၢႆးၾႃႈ တႄႉဝႃႈ ႁဝ်းဢွၼ်ၸႂ်ႉယၵ်းၶိုၼ်ႈၼႆႉ မၼ်းတေ ပဵၼ်ၵၢၼ်ၵႂႃႇၶၢဝ်းယၢဝ်း ႁင်းမၼ်း။ ယွၼ်ႉ ၵူၼ်းၸိူဝ်းဢမ်ႇၸႂ်ႉယၵ်းၶိုၼ်ႈၼၼ်ႉ ၶဝ်ဢမ်ႇ ႁဵတ်းၵၢၼ်၊ ပေႃးၶဝ်တၢႆၵေႃယဝ်ႉၵႂႃႇၸွမ်းၶဝ်ယဝ်ႉ ၊ ဢၼ်တေၵိုတ်းၼႆႉ ပဵၼ်ၵူၼ်းၸုမ်းႁဵတ်းၵၢၼ်ၵူၺ်း- ဝႃႈၼႆ။ၸုမ်းသင်ၶၸဝ်ႈ ငဝ်ႈငုၼ်းမုၵ်ႉၸုမ်းလူင် သင်ၶ ၸိုင်ႈတႆး တႄႉ ဢမ်ႇလၢတ်ႈသင် ၊ ဢမ်ႇထတ်း သၢင်သင် လိူဝ်သေ သွၼ်လိၵ်ႈတႆးၵႂႃႇ ၸႂ်ႉလိၵ်ႈတႆးၵႂႃႇၵူႈဝၼ်း - ပိူင်လဵဝ်။ ဢၼ်တႅမ်ႈလိၵ်ႈဢွၵ်ႇၼမ် လိူဝ်ပိူၼ်ႈ ၵူႈပီၵေႃႈ ပဵၼ်သင်ၶ ၸဝ်ႈၵူၺ်း။\n\nၵဵဝ်ႇၵပ်းပပ်ႉပူင်သွၼ်လိၵ်ႈတႆးၵေႃႈတေႃႈၼင်ႇၼၼ် မိူဝ်ႈၵူႈပွၵ်ႈ မီးပပ်ႉ ပိူင် လိၵ်ႈတႆးႁူဝ်သိူဝ် (ဢၼ် ႁၢင်ႈၼႃႈသိူဝ်ႈပပ်ႉမီးႁၢင်ႈႁူဝ်သိူဝ်) ၊ တင်း ပပ်ႉ လိၵ်ႈတႆး မ ႁႃႈတူဝ် ဢၼ်မီးႁၢင်ႈ မ ႁႃႈတူဝ် သွတ်ႇ ၶမ်ၵၼ် ဝႆႉ။ ပေႃးၸႅၵ်ႇၼႄ ထႅင်ႈၵႂႃႇ ပပ်ႉမ ႁႃတူဝ်သမ်ႉ ၸမ်ၵႂႃႇ သင်ၶ ၸဝ်ႈ သေ ပပ်ႉမ ႁႃ တူဝ်သမ်ႉ ပဵၼ်ၵႂႃႇ ၾၢႆႇလုင်းၸၢႆးၾႃႈ ၼၼ်ႉၵူၺ်း။\n\nၶေႃႈတိုၵ်းသူၼ်း\n\nယၢမ်းလဵဝ် တႆး ၼႆႉ မိူၼ် ၼင်ႇၵႂၢမ်းပူႇမွၼ်ႇ ၼၢႆးယႃႈ ႁဝ်း လၢတ်ႈဝႆႉ ဝႃႈ - ၵႆႇ ယေႈတူဝ် ၶၼ်ယေႈ ၵုင်း ၊ ႁဵတ်းၽႂ် ႁဵတ်းမၼ်း၊ ၽႂ်ၵေႃႈဝႃႈၽႂ်ၵျႃႉ၊ ၽႂ်ၵေႃႈဝႃႈၽႂ်ၶႅၼ်ႇ ။ ပၼ်ႁႃ ဢၼ်ၸိူဝ်ႉၸၢတ်ႈ တႆး ႁူပ်ႉယူႇ သမ်ႉ ဢမ်ႇႁႃတၢင်းႁူမ်ႈၵၼ် ၵႄႈလိတ်ႈ။ မိူၼ်ၼင်ႇလၢတ်ႈမႃး ပႃႈၼိူဝ်ၼၼ်ႉ ယွၼ်ႉ ၸေႃႇၵျီႇ တႆး လႄႈ ယူႇၼီႇၶူတ်ႉ ႁဵတ်းႁႂ်ႈတႆး ဢမ်ႇၸႂ်ႉလိၵ်ႈတႆး သမ်ႉၵႂႃႇၸႂ်ႉလိၵ်ႈပိူၼ်ႈသေ တႅမ်ႈတေႃႇ ၵၼ်ၵူႈမိုဝ်ႉၵူႈဝၼ်း ၼၼ်ႉ ပေႃး ထႅင်ႈ 20 ပီ၊ 50 ပီ ၸိူဝ်ႉၸၢတ်ႈတႆး၊ လိၵ်ႈလၢႆးတႆး တေပဵၼ်သင်ၵႂႃႇ။ ပဵၼ်တီႈလီမႆႈၸႂ်။  လီၼၵ်းၸႂ်ၸွမ်းတႄႉ။ သုၼ်ႇတူဝ် ၸဝ်ႈၵဝ်ႇၵေႃႈ ထုၵ်ႇလႆႈတႅပ်းတတ်း လီဝႆႉပိူင်ဝႃႈ ပေႃးႁဝ်းၼင်ႇၵၼ် လီဢဝ် လိၵ်ႈႁဝ်း ၵႂၢမ်းႁဝ်း လၢတ်ႈတေႃႇၵၼ်။ ပေႃးပဵၼ် ၽူႈၼမ်းၵၢၼ်ဝၢၼ်ႈၵၢၼ်မိူင်း ၶႅၼ်းလီ ဝႆႉၼၵ်း ၼိူဝ်လွင်ႈၼႆႉ။ ၵႂၢမ်းလၢတ်ႈၵေႃႈတေႃႈၼင်ႇၼၼ် တီႈပၢင်ၵုမ်တႆး ၽူႈယႂ်ႇၵူၼ်းလူင်တႆး ၵႆႉလၢတ်ႈဝႃႈ - မႂ်ႇသုင်ၶႃႈ ၼႆ ၶေႃႈလဵဝ် သေ တေဢဝ်ၵႂၢမ်းပိူၼ်ႈ ဢၼ်တႅမ်ႈဝႆႉလိၵ်ႈပိူၼ်ႈၼၼ်ႉ မႃးလၢတ်ႈ။ ၵႂၢမ်းတႆးၵေႃႈ မီးမိူဝ်ႈတႄႇ လႄႈ မိူဝ်ႈ လူပ်းလင် ၵူၺ်း - ၸိူဝ်းၼႆႉ ၵေႃႈ ထုၵ်ႇလီလႅၵ်ႈလၢႆႈ။\n\nပၢင်ၵုမ်ၵေႃလိၵ်ႈလၢႆးငဝ်ႈငုၼ်းၵမ်းၼႆႉ ႁူမ်ႈၵၼ်တႅပ်းတတ်းဝႃႈ တေၸႂ်ႉ ပပ်ႉပိူင်သွၼ်လိၵ်ႈတႆး ဢၼ်လဵဝ်ၵၼ် ၼႆၼၼ်ႉ ပဵၼ်လွင်ႈလီ။ ပေႃးတႅပ်းတတ်းယဝ်ႉၵေႃႈ လီဢွၼ်ၵၼ်ႁဵတ်းၸွမ်း။\n\nၵေႃလိၵ်ႈလၢႆး ၶွတ်ႇၽွတ်ႈဝႆႉ ႁဵတ်းသင် - ၽူႈတႅမ်ႈလိၵ်ႈတႄႉ ပွင်ႇၸႂ် ဝႃႈ တႃႇယုၵ်ႉမုၼ်းလိၵ်ႈ လၢႆးၶိုၼ်ႈသုင်၊ မီးပၼ်ႁႃမႃးၵေႃႈ ပဵၼ်ၸုမ်းဢၼ်မီးဢႃႇၼႃႇ တႃႇႁွင်ႉ ပၢင်ၵုမ်ၵႄႈလိတ်ႈ။ ၾၢႆႇၾိင်ႈငႄႈၵေႃႈတေႃႈၼင်ႇၼၼ် ။ ၸိူင်ႉၼင်ႇ ႁဵတ်းပွႆး ယုၵ်ႉယွင်ႈၾိင်ႈငႄႈ  ၼႄတၢင်းၵႃႈ ဢၼ်လၢၵ်ႇဢၼ်လၢႆး ၶူၼ်ႉၶိုၼ်း ၵႂၢမ်းၵဝ်ႇ ၵႂၢမ်းမွၼ် ၸိူဝ်းၼၼ်ႉ ပဵၼ်လွင်ႈလီ။\n\nၾၢႆႇၼိုင်ႈ ပေႃး မူႇလႂ် ၸုမ်းလႂ် ၽႂ်ယႃႉၽႂ်ႁဵတ်းၽႂ်ၼုင်ႈ ဢၼ်ဢမ်ႇထုၵ်ႇ  ဢမ်ႇမႅၼ်ႈၸွမ်း ၾိင်ႈႁိတ်ႈႁွႆး ဢၼ်ၵိုၵ်းၶိူဝ်းႁဝ်းၼၼ်ႉၵေႃႈ တၵ်းထုၵ်ႇလႆႈ  ဢွၼ်ၵၼ်သၢၼ်ၶတ်း၊ တႅပ်းတတ်း ၸိၸမ်ႈ ၊ ၸႅင်ႈၵႂၢမ်းထိုင် လုမ်းထမ်းတြႃး - ၶပ်ႉၶိုင် တႃႇလႆႈပၼ်တူတ်ႈ တၢမ်ႇၾၢႆႇၽူႈပူၼ်ႉပႅၼ်။ (ဢမ်ႇၵွမ်ႉၵႃႈ ပွင်ႉလႃႇၼိူဝ် ၾဵတ်ႉသ်ၿုၵ်ႉ ၵူၺ်း)\n\nတႆးၵမ်ႈၼမ် တေႁၼ်  လိၵ်ႈတႆးတူဝ်မူၼ်းၼႆႉ  ပဵၼ်တႃႇတႆး တင်းမူတ်းၸႂ်ႉႁူမ်ႈၵၼ်။ ဢၼ် ၼႆႉသမ်ႉမူႇပိူင်ၵေႃႈဢမ်ႇမိူၼ်ၵၼ်၊ တႃႇတေတႅပ်းတတ်း ၸႂ်ႉၾွၼ်ႉဢၼ်လဵဝ် ယင်းဢမ်ႇပဵၼ်။ မိူၼ်ၼင်ႇ ၾွၼ်ႉၸေႃႇၵျီႇ တင်း ယူႇၼီႇၶူတ်ႉ ဢၼ်လႂ် လႅပ်ႈတေလီတႃႇ ၸိူဝ်ႉၸၢတ်ႈၶၢဝ်းၼႃႈ လီႁူမ်ႈၵၼ်တႅပ်းတတ်း။\n\nလွင်ႈလိၵ်ႈ လွင်ႈလၢႆးၼႆႉ  ယင်းပႆႇၵဵဝ်ႇၶွင်ႈ ၽွၼ်းပၢင်ႈဢႃႇၼႃႇ၊ တီႈၼင်ႈ လႄႈငိုၼ်းတွင်း ။ လွင်ႈၼႆႉ - ယင်းပႆႇ တႅပ်းတတ်း ပဵၼ်ပၵ်းၼိုင်ႈ ၸိုင်ႈလဵဝ်လႆႈ ပၼ်ႁႃလိၵ်ႈတႆး ၸၢင်ႈပဵၼ် ၵၢၼ် တဵၵ်းႁႂ်ႈ လိၵ်ႈတႆး ၸူမ်ႁၢႆၵႂႃႇၵေႃႈပဵၼ်လႆႈ။\n\nၵွပ်ႈၼၼ် - သုၼ်ႇတူဝ်ၸဝ်ႈၵဝ်ႇၵေႃႈ ပေႃးလၢတ်ႈတေႃႇတႆး တေၸႂ်ႉလိၵ်ႈတႆးၵူၺ်ၼႆၼၼ်ႉ ယင်းလီတႅပ်းတတ်းဝႆႉႁင်းၽႂ်မၼ်း။  ႁင်းၶေႃ ၵေႃႈလီ ၼႂ်းၵေႃၵေႃႈယဝ်ႉ - ယင်းပႆႇတႅပ်းတတ်း ဝႆႉၸိူင်ႉၼၼ်ၸိုင် ဢၼ်တင်းၼမ် မုင်ႈမွင်းဝႃႈ သိုၵ်းတႆးလီႁူမ်ႈၵၼ်၊ ပႃႇတီႇတႆး လီႁူမ်ႈၵၼ် ဢၼ်ဝႃႈၼၼ်ႉ တေႁဵတ်းႁိုဝ်ၵႂႃႇၵမ်ႉၸွႆႈသူၼ်းဢီး လႆႈ ။ ၶဝ်ပဵၼ်ၸုမ်းဢၼ်မီးၵွင်ႈ၊ မီးဢႃႇၼႃႇ ၊ မီးငိုၼ်းတွင်း မီးတီႈမုင်ႈမွင်းတီႈၼင်ႈၵၢၼ်မိူင်း၊ မုင်ႈမွင်းၽွၼ်းပၢင်ႈ ၸွမ်းၼင်ႇမူႇၸုမ်းၽႂ်မၼ်း တမ်းဝၢင်းဝႆႉ လႄႈ တေႁဵတ်းႁိုဝ် ႁႂ်ႈၶဝ်မႃးႁူမ်ႈၵၼ်လႆႈ ---- ။\n\nၵမ်ႈၽွင်ႈၵေႃႈ ထတ်းသၢင်ဝႃႈ တႆးဢမ်ႇမီးလူင်ပွင်ၸိုင်ႈတႅပ်းတတ်းပၼ် လႄႈ လႆႈႁဵတ်းၽႂ်ႁဵတ်းမၼ်း ယူႇ။ ၽႂ်မေႃၸိူင်ႉႁိုဝ်ၵေႃႈ ႁဵတ်းၵႂႃႇၸိူင်ႉၼၼ်ၵူၺ်း - ဝႃႈၼႆ။ ၵမ်းၼႆႉ မီးၵေႃပွင်ၵၢၼ်မႂ်ႇ၊ ႁူဝ်ပဝ်ႈမႂ်ႇ ၽူႈၸတ်းၵၢၼ်မႂ်ႇ ယဝ်ႉလႄႈ ယုမ်ႇယမ်ဝႃႈ တေၵႄႈလိတ်ႈ ပၼ်ႁႃလိၵ်ႈတႆးလႆႈယူႇ။ ယုမ်ႇယမ် မၼ်ႈၸႂ်ၼိူဝ် လုင်းၸၢႆးမွင်ႇတိၼ်ႇ ႁူဝ်ပဝ်ႈလူင်ငဝ်ႈငုၼ်း ၊ ႁူဝ်ပဝ်ႈ ၵေႃႈလိၵ်ႈလၢႆး ဝဵင်းတူၼ်ႈတီး လႄႈ ၸိူဝ်းပဵၼ်ၵေႃၵမ်ၵၢၼ်မႂ်ႇ ၽူႈပွင်ၵၢၼ်မႂ်ႇ ၵေႃလိၵ်ႈလၢႆးလႄႈၾိင်ႈငႄႈ ငဝ်ႈငုၼ်းယႂ်ႇၼမ်သေ ႁႂ်ႈၼမ်းၵေႃလိၵ်ႈလၢႆး ၵူႈၸႄႈဝဵင်း ၸွႆႈၵၼ်ၵႄႈလိတ်ႈပၼ်ႁႃ လိၵ်ႈလၢႆးတႆး၊ ႁႂ်ႈပဵၼ်ၶူဝ်ၵၢႆႇ ႁႃတၢင်း ၸွႆႈ တႃႇႁႂ်ႈၸိူဝ်ႉၸၢတ်ႈ ၽွမ်ႉႁူမ်ႈၵၼ်လႆႈသေၵမ်း။\n\nပၢႆၵမ် - ၶုၼ်သၢင်ႇမူး"
  },
  {
    "title": "ၶွမ်ႊမတီႊပႂ်ႉတူၺ်းလွင်ႈငမ်းယဵၼ် မိူင်းတႆး လူင်းႁူပ်ႉၵူၼ်းမိူင်း 3 ဝဵင်းထပ်းၵၼ် တူဝ်တႅၼ်း RCSS ဢမ်ႇလႆႈ ၶဝ်ႈႁူမ်ႈၸွမ်း",
    "content": "ၶွမ်ႊမတီႊ ၸုမ်းပၵ်းတႃပႂ်ႉတူၺ်း လွင်ႈငမ်းယဵၼ် JMC-S လူင်းပိုၼ်ႉတီႈႁူပ်ႉထူပ်း ၵူၼ်းမိူင်းတႆး ပွတ်းၸၢၼ်း လၢႆၸႄႈဝဵင်း သပ်းလႅင်းၼႄ လွင်ႈပိူင်ၸုမ်း JMC၊ NCA၊ ၊ COC ၸဵမ်ၸိူဝ်းၼႆႉ ဝႃႈၼႆ။\n\nၶွမ်ႊမတီႊပၵ်းတႃပႂ်ႉတူၺ်း လွင်ႈငမ်းယဵၼ် JMC-S ၼႆႉ လူင်းႁူပ်ႉထူပ်း ၵူၼ်းမိူင်း ၼႂ်းၸိုင်ႈတႆး လၢႆလၢႆတီႈ မိူၼ်ၼင်ႇ ၸႄႈဝဵင်းမိူင်းၵိုင်၊ ၸႄႈဝဵင်းလၢႆးၶႃႈ လႄႈ ၸႄႈဝဵင်းပၢင်လူင် ၸဵမ်ၸိူဝ်းၼႆႉ။ ဝၼ်းတီႈ 18/08/2017 သမ်ႉ သိုပ်ႇႁူပ်ႉထူပ်း ၵူၼ်းမိူင်းထႅင်ႈ တီႈၸႄႈဝဵင်းၼမ်ႉၸၢင် ဝႃႈၼႆ။\n\nၼႂ်းၶွမ်ႊမတီႊ ၸုမ်းပၵ်းတႃပႂ်ႉတူၺ်း လွင်ႈငမ်းယဵၼ် JMC-S ၼႆႉ ပႃးတူဝ်တႅၼ်းၾၢႆႇတပ်ႉသိုၵ်းၸိုင်ႈတႆး RCSS/SSA သေတႃႉ ယွၼ်ႉမွၵ်ႇမႃး ၸမ်ႈၸုတ်ႇႁႅင်းၼႃႇလႄႈ RCSS ဢမ်ႇလႆႈၶဝ်ႈႁူမ်ႈပႃး ဝႃႈၼႆ။\n\nၸဝ်ႈသိုၵ်းၸၢႆးဢူး ၽူႈမီးပုၼ်ႈၽွၼ်း လုမ်းၵပ်းသၢၼ်ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းလုမ်းဝႆႉတီႈဝဵင်းတူၼ်ႈတီး လၢတ်ႈဝႃႈ “ ႁဝ်းဢမ်ႇလႆႈႁူႉၵၼ်ဝႆႉထႃႈဢွၼ်တင်း ၵူၼ်းႁဝ်းၵေႃႈပႆႇတူဝ်ႈတၼ်း ႁဝ်းဢမ်ႇလႆႈၵႂႃႇႁူမ်ႈ။ ၶဝ်မွၵ်ႇမႃး တင်းၾူၼ်းဢဝ်။ ပေႃးတူၺ်းဢဝ်ၼႆႉသေ ယူႇတီႈႁဝ်းႁၼ်ထိုင်ဝႃႈ JMC-S ၼႆႉဢမ်ႇပႃးႁဝ်းၵေႃႈ ၶဝ်တေႁဵတ်းၵႂႃႇ တိၵ်းတိၵ်း၊ ပေႃးၸိူင်ႉၼႆ မၼ်းဢမ်ႇမိူၼ်ၾၢင်ႁၢင်ႈႁူမ်ႈၵၼ်၊ ပွင်ႇဝႃႈ ၸွမ်းၼင်ႇဢၼ်ၶဝ် ၶႂ်ႈႁဵတ်းၼၼ်ႉ ၶဝ်တေႁဵတ်း ၵႂႃႇတိၵ်းတိၵ်း မၼ်းၼႄဝႃႈၸိူင်ႉၼၼ်ဝႆႉ။ တီႈတႄႉမၼ်းၼႆႉ ၺႃးမိူဝ်ႈႁဝ်းဢမ်ႇတူဝ်ႈတၼ်း ၵေႃႈၶဝ်သမ်ႉႁဵတ်းၵႂႃႇ ယူႇ မၼ်းၵေႃႈပွင်ႇဝႃႈၸိူင်ႉၼၼ်ဝႆႉ” ဝႃႈၼႆ။\n\nဝၼ်းတီႈ 17/08/2017 ယၢမ်းၵၢင်ၼႂ် ၸွမ်ႁၢၼ်တၢၼ်းလၢႆႇ ၽူႈၵွၼ်းတိူင်းသိုၵ်းၶူဝ်လမ် ႁူဝ်ပဝ်ႈၶွမ်ႊမတီႊ ပႂ်ႉတူၺ်းလွင်ႈငမ်းယဵၼ် ၸၼ်ႉၸႄႈမိူင်း JMC-S ဢိၵ်ႇၽူႈမီးပုၼ်ႈၽွၼ်းလၢႆလၢႆၵေႃႉ လူင်းပိုၼ်ႉတီႈ ႁူပ်ႉထူပ်း ၵူၼ်းမိူင်း တီႈဝၢၼ်ႈၵိဝ်ႇယူမ်း ၸႄႈဝဵင်းပၢင်လူင် ၸိုင်ႈတႆးပွတ်းၸၢၼ်း မီးၽူႈၶဝ်ႈႁူမ်ႈ 100 ပၢႆ။\n\nၼၢင်းမျႃႉထူၺ်း ၽူႈတႅၼ်းသၽႃးၸႄႈဝဵင်းလွႆလႅမ် ၶဵတ်ႇလိူၵ်ႈတင်ႈ မၢႆ( 2) လၢတ်ႈဝႃႈ “ ဢၼ်ၸုမ်း ပၵ်းတႃပႂ်ႉတူၺ်း လွင်ႈငမ်းယဵၼ် JMC-S မႃးႁူပ်ႉထူပ်းၵူၼ်းမိူင်းၼႆႉ ၶဝ်မႃးသပ်းလႅင်းၼႄ ပေႃးမီးပၢင်တိုၵ်းၸိုင် ၸုမ်းလႂ်ပူၼ်ႉပႅၼ်ၼႆ ႁႂ်ႈၵူၼ်းမိူင်းတိူင်ႇလၢတ်ႈပၼ် ႁႂ်ႈပေႃႈမႄႈၵူၼ်းမိူင်းလႆႈႁပ်ႉႁူႉဝႆႉ၊ ထႅင်ႈလွင်ႈၼိုင်ႈၵေႃႈ တိုၵ်းသူၼ်းထိုင် ႁႂ်ႈပေႃႈမႄႈၵူၼ်းမိူင်း ၶဝ်ႈႁူမ်ႈပႃးၸွမ်း ၶဝ်ႈလၢတ်ႈၸွမ်း။ သင်ဝႃႈ ပေႃႈမႄႈၵူၼ်းမိူင်းၶဝ်ႈႁူမ်ႈၸွမ်း တႃႇတေလႆႈလွင်ႈငမ်းယဵၼ်တႄႉ တေယၢပ်ႇၽိုတ်ႇ။ ယဝ်ႉၵေႃႈ ၼႂ်းၶၢဝ်းတၢင်း 70 ပီမႃးၼႆႉ လွင်ႈငမ်းယဵၼ် ဢၼ်ဝႃႈၼၼ်ႉ ပႆႇလႆႈသေပွၵ်ႈ ၼင်ႇႁိုဝ် တေလႆႈလွင်ႈငမ်းယဵၼ်ၼၼ်ႉ ၵူၼ်းမိူင်းတၵ်းလႆႈၶဝ်ႈႁူမ်ႈပႃးၸွမ်း” ဝႃႈၼႆ။\n\nသင်ဝႃႈ ၸုမ်း RCSS/SSA ၵေႃႈလီ၊ PNLO ၵေႃႈလီ၊ တပ်ႉသိုၵ်းမၢၼ်ႈၵေႃႈလီ မီးလွင်ႈပူၼ်ႉပႅၼ်ၸိူင်ႉႁိုဝ် ၼိူဝ်ၵူၼ်းမိူင်းၵေႃႈ ႁႂ်ႈလၢတ်ႈ ႁတ်းႁတ်းႁၢၼ်ႁၢၼ်ဝႃႈၼႆ။\n\nJMC-S ၼႆႉမိူဝ်ႈဝၼ်းတီႈ 30/05/2017 တူဝ်တႅၼ်းတပ်ႉသိုၵ်း RCSS/SSA ၊ တူဝ်တႅၼ်းတပ်ႉသိုၵ်းလူင်ပွင်ၸိုင်ႈ မၢၼ်ႈ တိူင်းသိုၵ်း ဝၼ်းဢွၵ်ႇၵၢင်(ၶူဝ်လမ်) လႄႈတူဝ်တႅၼ်းၵူၼ်းမိူင်း ၸဵမ်ၸိူဝ်းၼႆႉ ႁူမ်ႈၵၼ်ပိုတ်ႇလုမ်းလူလွမ် ပႂ်ႉတူၺ်းလွင်ႈ ငမ်းယဵၼ် ၸၼ်ႉၸႄႈမိူင်း တီႈၸႄႈဝဵင်းၶူဝ်လမ်(ၶူဝ်ၶမ်း) ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။"
  },
  {
    "title": "ၵူၼ်းဝၢၼ်ႈၵူၼ်းမိူင်း ႁူမ်ႈၵၼ်တႄႇသၢင်ႈၶိုၼ်း ဝိႁၢရ်လူင်ၵၢင်ဝဵင်း လၢင်းၶိူဝ်း",
    "content": "ဝၼ်းတီႈ 18 လိူၼ် ဢေႃးၵတ်ႉသ်ၼႆႉ တၵ်ႉၵႃႇလႄႈသင်ၶၸဝ်ႈဢွၼ်ႁူဝ် ၵူၼ်းဝၢၼ်ႈၵူၼ်းမိူင်းၼႂ်း ထုင်ႉလၢင်းၶိူဝ်းသေ တႄႇပူပိုၼ်ႉ ဝိႁၢရ်လူင် ၵျွင်းလူင်(မႂ်ႇ)  ၼႂ်းဝတ်ႉတိူၵ်ႈသွၼ်လိၵ်ႈပရိယတ်ႉတိ မႁႃဝိႁႃရ   ၵၢင်ဝဵင်းလၢင်းၶိူဝ်း။\n\nတိူၵ်ႈသွၼ်လိၵ်ႈပရိယတ်ႉတိ မႁႃဝိႁႃရ (ၵျွင်းလူင်)ၼႆႉ   ယွၼ်ႉၾႆးၾႃႉသျွၵ်ႉသေ ၾႆးမႆႈၵႂႃႇမိူဝ်ႈ ဝၼ်းတီႈ 23 လိူၼ်ၵျူႊလၢႆႊ ပီ 2016  ။ သင်ၶၸဝ်ႈလႄႈပေႃႈမႄႈၵူၼ်းမိူင်း ဢိၵ်ႇ တၵ်ႉၵႃႇသတ်ႉထႃး ၼွၵ်ႈမိူင်းၼႂ်းမိူင်း ႁူမ်ႈၵၼ်သေၶိုၼ်းၵေႃႇသၢင်ႈတိူၵ်ႈသွၼ်လိၵ်ႈလင်မႂ်ႇ ၼႂ်းပီ 2017 ၼႆႉ။\n\nလုင်းၼေႃႇမိူင်း ၶွမ်ႊမတီႊပွင်ပဵၼ်ၵၢၼ်ၵေႃႇသၢင်ႈ ဝိႁၢရ်လူင်လင်မႂ်ႇ လၢတ်ႈဝႃႈ - ‘ဢဵၼ်းဢၢၼ်းတေၵေႃႇသၢင်ႈ 3 ၸၼ်ႉ။ ငိုၼ်းတွင်းၵႃႈၸႂ်ႉၸၢႆႇၼပ်ႉသွၼ်ႇဝႆႉဝႃႈတေသဵင်ႈမွၵ်ႈ 10,000 သႅၼ်ပျႃး။ ၵူၺ်းၵႃႈ ယၢမ်းလဵဝ်ယွၼ်ႉပိူဝ်ႈဢဵၼ်ႁႅင်းငိုၼ်းတွင်း ဢမ်ႇပဵင်းပေႃးလႄႈ တိုၵ်ႉယဝ်ႉၸၼ်ႉတႂ်ႈသုတ်းၸၼ်ႉလဵဝ်ၵူၺ်း။ ၵႃႈၸႂ်ႉၸၢႆႇမူတ်းသဵင်ႈၵႂႃႇ 2,000 သႅၼ်ပျႃးယဝ်ႉ။ သင်ဝႃႈမီးၸဝ်ႈတႃႇၼႃႉ ၸဝ်ႈၽူႈမီးၸ်ႂၶႂ်ႈလူႇတၢၼ်းတႃႇၵေႃႇသၢင်ႈဝတ်ႉၵျွင်းထႅင်ႈၸိုင် ၵပ်းသိုပ်ႇမႃးလႆႈတီႈ မၢႆၾူၼ်း 097-737-59590 ၵေႃႈလႆႈ’ ဝႃႈၼႆ။\n\nတိူၵ်ႈသွၼ်လိၵ်ႈပရိယတ်ႉတိ မႁႃဝိႁႃရ (ၵျွင်းလူင်)ၼႆႉ ပဵၼ်ႁူင်းႁဵၼ်းလေႃးၵုတ်ႈ ႁပ်ႉၸဝ်ႈသၢင်ႇ သႃမၼေႇၼႂ်းထုင်ႉလၢင်းၶိူဝ်းသေ ပူင်သွၼ်ပၼ်လိၵ်ႈထမ်းပုတ်ႉထၸဝ်ႈ ၵူႈပီ။ မိူဝ်ႈၾႆးပႆႇမႆႈၼၼ်ႉ ၼိုင်ႈပီႁပ်ႉသင်ၶၸဝ်ႈ မႃးႁဵၼ်းလိၵ်ႈ 100ပၢႆ။ ၵူၺ်းၵႃႈ ဝၢႆးလင်ၾႆးမႆႈယဝ်ႉ ယွၼ်ႉပိူဝ်ႈမီးတၢင်း ယၢပ်ႇၽိုတ်ႇတီႈယူႇတီႈသွၼ်လိၵ်ႈလႄႈ လႆႈႁပ်ႉသင်ၶႁဵၼ်းလိၵ်ႈ 50 ၵူၺ်း။\n\nဝိႁၢရ်လူင်လင်ၵဝ်ႇ ဢၼ်ၺႃးၾႆးမႆႈၼၼ်ႉ မီးဢႃယု 50 ပီပၢႆ၊ ပီႈၼွင်ႉလၢင်းၶိူဝ်း ဢၼ်မႃးႁူမ်ႈႁႅင်းၵေႃႇသၢင်ႈသိူဝ်ႇပိုၼ်ႉၼႂ်းဝၼ်းမိူဝ်ႈၼႆႉ တင်ႈတႄႇဝၢၼ်ႈႁူၺ်ႈသိမ်ႇ ပွတ်းႁွင်ႇဝဵင်းလၢင်းၶိူဝ်း တေႃႇထိုင်ဝၢၼ်ႈၸလွင်း ထုင်ႉၾၢႆႇၸၢၼ်းဝဵင်းလၢင်းၶိူဝ်း။  ဢဵၼ်ႁႅင်းၵူၼ်းမႃးမီးမွၵ်ႈ 2,000 ပၢႆ။  ပီႈၼွင်ႉဝၢၼ်ႈလူင်ပွၵ်ႉတူၵ်းလႄႈပွၵ်ႉဢွၵ်ႇ ႁပ်ႉပဵၼ်ၸဝ်ႈတႃႇၼႃႉလဵင်ႉၶဝ်ႈၽၵ်း- ဝႃႈၼႆ။"
  },
  {
    "title": "ၽူႈတႅၼ်းသၽႃး ၸႄႈဝဵင်းၵုၼ်ႁဵင် ၵႂႃႇလဵပ်ႈႁဵၼ်း မိူင်းဢေႃႊသထြေႊလီႊယိူဝ်ႊ",
    "content": "ႁူဝ်ပဝ်ႈသၽႃး မိူင်းဢေႃႊသထြေႊလီႊယိူဝ်ႊ ယိုၼ်ႈမိုဝ်းထိုင် သၽႃးမိူင်းႁူမ်ႈတုမ်မိူင်းမၢၼ်ႈ သူင်ႇ ၽူႈတႅၼ်းသၽႃး မိူင်းႁူမ်ႈတုမ် ၵႂႃႇလဵပ်ႈႁဵၼ်း လႅၵ်ႈလၢႆႈတၢင်းႁူႉဝူင်ႈၵၢင် သွင်မိူင်း။\n\nတႄႇဢဝ်ဝၼ်းတီႈ  4-13/8/2017 သၽႃးမိူင်းႁူမ်ႈတုမ် မိူင်းမၢၼ်ႈ လႆႈၸတ်းႁႅၼ်း သူင်ႇၽူႈတၢင်တူဝ် ၽူႈ တႅၼ်းသၽႃး(ၼၢင်းယိင်း) မိူင်းႁူမ်ႈတုမ်မိူင်းမၢၼ်ႈ ဢၼ်ၾၢႆႇသၽႃးမိူင်းဢေႃႊသထြေႊလီႊယိူဝ်ႊ ယိုၼ်ႈမိုဝ်း မွၵ်ႇမႃးၼၼ်ႉ သၽႃးလႆႈလိူၵ်ႈဢဝ် ပႃႇတီႇႁူဝ်သိူဝ် 1 ၵေႃႉ၊ ပႃႇတီႇတဢၢင်း 1 ၵေႃႉ၊ ပႃႇတီႇရၶႅင်ႇ 1 ၵေႃႉလႄႈ ပႃႇတီႇၼူၵ်ႉယုင်း 3 ၵေႃႉ ႁူမ်ႈၵၼ် 6 ၵေႃႉ ဝႃႈၼႆ။\n\nၼၢင်းၸၼ်ၶမ်း ၽူႈတႅၼ်းသၽႃးၵူၼ်းမိူင်း ၸႄႈဝဵင်းၵုၼ်ႁဵင် လၢတ်ႈဝႃႈ “ တင်းမူတ်းႁဝ်းၶႃႈ လႆႈၶတ်းလိူၵ်ႈၵႂႃႇ 6 ၵေႃႉ၊ ၼႂ်းၼၼ်ႉ ပႃးၶႃႈႁဝ်းၵေႃႉၼိုင်ႈ၊ဢၼ်မွၵ်ႇမႃးၵေႃႈ ၼၢင်းယိင်း ၵူၺ်းၶႃႈ။ ဢၼ်လႆႈၵႂႃႇလဵပ်ႈႁဵၼ်း/ လႅၵ်ႈလၢႆႈ ၵေႃႈ ၵဵဝ်ႇၵပ်း ၼၢင်းယိင်းလႄႈ သၽႃး၊ ပၢႆးပၺ်ၺႃ၊ ပၢႆးမၢၵ်ႈမီး၊ တွၼ်ႈလိၼ်ၶိုၼ်ႈယႂ်ႇ။ ထႅင်ႈလွင်ႈၼိုင်ႈၵေႃႈ ဢၼ်ၶႃႈႁဝ်းလႆႈမႃးလဵပ်ႈႁဵၼ်းၼႆႉ ၶႃႈႁဝ်းတၢင်တူဝ် ၽူႈတႅၼ်းၸႄႈဝဵင်း ၵုၼ်ႁဵင် ၼႆသေတႃႉၵေႃႈ လွင်ႈငဝ်းလၢႆး ၼႂ်းမိူင်းတႆးႁဝ်း ဢၼ်ပဵၼ်ယူႇ ယၢမ်းလဵဝ် ၸွမ်း ၼင်ႇယိုၼ်းထိုင်လႆႈၼၼ်ႉ ၵႂႃႇလၢတ်ႈၼႄပႃးယူႇ” ဝႃႈၼႆ။\n\nၶၢဝ်းတၢင်းၼႆႉ လူင်ပွင်ၸိုင်ႈ မိူင်းဢေႃႊသထြေႊလီႊယိူဝ်ႊ လၢတ်ႈဝႃႈ တေၸွႆႈထႅမ်ပူၵ်းပွင်ၼမ်ႉၵတ်ႉ ႁႂ်ႈၼၢင်းယိင်း ၼႂ်းသၽႃးသေဢမ်ႇၵႃး(1) တေၸွႆႈထႅမ်ပၼ်ပႃးၼႂ်းၸႄႈဝဵင်းၶဝ်၊ ပိုၼ်ႉတီႈၶဝ် (2) သမ်ႉ တေၸွႆႈထႅမ် ပၼ်ၵူၼ်းမိူင်းၼႂ်းပိုၼ်ႉတီႈၼင်ႇၵႃႈ ယိုၼ်းထိုင်လႆႈ။ ထႅင်ႈလွင်ႈ ၼိုင်ႈၵေႃႈလႆႈလၢတ်ႈၼႄပႃး ၽူႈတႅၼ်းၵေႃႉ ၼိုင်ႈၼႆႉ မီးလွင်ႈယၢပ်ႇၽိုတ်ႇၸိူင်ႉႁိုဝ် ၸဵမ်ၸိူဝ်းၼႆႉ” ဝႃႈၼႆ။\n\nၶၢဝ်းတၢင်းၼႆႉ ဢွၼ်တၢင်းသုတ်းလႆႈၵႂႃႇလဵပ်ႈႁဵၼ်း ႁူဝ်ၶေႃႈဢၼ်ၵဵဝ်ႇၵပ်း ၵၢၼ်ၸွႆႈထႅမ် ၼၢင်းယိင်း” ဝႃႈၼႆ။\n\nၽူႈတႅၼ်းသၽႃး ၸႄႈမိူင်း ဝဵင်းၵုၼ်ႁဵင် ၼၢင်းၸၼ်ၶမ်းၼႆႉ လႆႈလိူၵ်ႈပဵၼ်တၢင်တူဝ်ပႃႇတီႇႁူဝ်သိူဝ် ၵေႃႈၸႂ်ႈ၊ တၢင်တူဝ် ၼၢင်းယိင်းၼႂ်းသၽႃးၵေႃႈၸႂ်ႈ တၢင်တူဝ်သၽႃး မိူင်းႁူမ်ႈတုမ်ၵေႃႈပႃး ဝႃႈၼႆ။"
  },
  {
    "title": "ၵူၼ်းမိူင်းၵေးသီးလႄႈ တူဝ်တႅၼ်းလူင်ပွင်ၸိုင်ႈ ႁူပ်ႉထူပ်းၵၼ် တႃႇတုၵ်းယွၼ်းၶိုၼ်းတီႈလိၼ် ဢၼ်သိုၵ်း ယိုတ်းဝႆႉ",
    "content": "ၸုမ်းၵူၼ်းၼုမ်ႇ ၵူၼ်းမိူင်း၊သိုၵ်းလႄႈ ၸဝ်ႈၼႃႈတီႈၾၢႆႇၵဵဝ်ႇၶွင်ႈ ၸႄႈဝဵင်းၵေးသီး ႁူပ်ႉထူပ်းၵၼ် ဢုပ်ႇဢူဝ်းတႃႇတုၵ်းယွၼ်းၶိုၼ်း လိၼ်သူၼ်လႄႈ ၼမ်ႉၼွင်ၵူင်း ၶူဝ်းၶွင်ၵိုၵ်းပိုၼ်းဢၼ်သိုၵ်းမၢၼ်ႈ ယိုတ်းလွမ်ႉႁူဝ်ႉဝႆႉ။\n\nဝၼ်းတီႈ 12/08/2017 တူဝ်တႅၼ်းၸုမ်းၵူၼ်းၼုမ်ႇၵေးသီး 2 ၵေႃႉ ၸၢႆးသိူဝ်သိူဝ်းလႄႈ ၸၢႆးမိၼ်ႉ ၸေႃႇတဵင်း၊ တူဝ်တႅၼ်းၵူၼ်းမိူင်း 6 ၵေႃႉ၊ သိုၵ်း2 ၵေႃႉ၊ ၾၢႆႇလိူမ်ႈလႆႇ1 ၵေႃႉ၊ ၾၢႆႇတႅၵ်ႈၼႃႈလိၼ် 2 ၵေႃႉႁူမ်ႈတင်းမူတ်း10 ပၢႆ၊ ႁူပ်ႉထူပ်းဢုပ်ႇဢူဝ်းၵၼ် တီႈလုမ်းၾၢႆႇတႅၵ်ႈၼႃႈလိၼ် ဝဵင်းၵေးသီး ၸႄႈ တွၼ်ႈ လွႆလႅမ် ၸိုင်ႈတႆး ပွတ်းၸၢၼ်း။\n\nၼႂ်းပၢင်ၼႆႉဢုပ်ႇဢူဝ်းၵၼ်လၢႆလွင်ႈ မိူၼ်ၼင်ႇၾၢႆႇတႅၵ်ႈၼႃႈလိၼ်ၶႂ်ႈႁူႉဝႃႈ ၵဵဝ်ႇၵပ်းတီႈလိၼ်ဢၼ် ၺႃးယိုတ်းဝႆႉၼၼ်ႉ ၵူၼ်းမိူင်းၶႂ်ႈႁႂ်ႈပဵၼ်ၸိူင်ႉႁိုဝ်၊ တပ်ႉသိုၵ်းၶႂ်ႈႁႂ်ႈပဵၼ်ၸိူင်ႉႁိုဝ်၊ ၾၢႆႇၵူၼ်းၼုမ်ႇၶႂ်ႈႁႂ်ႈ ပဵၼ်ၸိူင်ႉႁိုဝ်ၸိူဝ်းၼႆႉသေ ၵဵပ်းၶေႃႈမုလ်း တေၶိုၼ်းတၢင်ႇၸူးလုမ်းၸႄႈတွၼ်ႈ။ ၾၢႆႇၵူၼ်းၼုမ်ႇ၊ ၵူၼ်းမိူင်း၊ ၾၢႆႇလိူမ်ႈလႆႇတႄႉ ၶႂ်ႈလႆႈၶိုၼ်း တီႈလိၼ် ၶူဝ်းၶွင်ၵဝ်ႇၵိုၵ်းပိုၼ်းၸိူဝ်းၼႆႉ ၊ ၾၢႆႇသိုၵ်းတႄႉ ဝႃႈ ဢမ်ႇၸၢင်ႈတႅပ်းတတ်း တေဢဝ်တၢင်ႇလၢတ်ႈ တီႈၸၼ်ႉပႃႈၼိူဝ်ၵွၼ်ႇဝႃႈၼႆ။\n\nၸၢႆးသိူဝ်သိူဝ်း ၽူႈဢွၼ်ႁူဝ်ၵူၼ်းၼုမ်ႇလၢတ်ႈဝႃႈ  - “ၾၢႆႇၵူၼ်းၼုမ်ႇလႄႈ ၵူၼ်းမိူင်းၶႂ်ႈလွမ်ႉႁူဝ်ႉ လိၼ်ၸိူဝ်းၼႆႉ ဝႆႉပဵၼ်ၶူဝ်းၵိုၵ်းပိုၼ်း၊ ယွၼ်ႉဝႃႈၼမ်ႉၼွင်၊ ၵွင်းမူးၵိူင်း၊ ၵွင်းမူးၸၢၵ်ႈ၊ ၶဵင်ႇၸဝ်ႈမိူင်း ၸိူဝ်းၼႆႉ မီးမႃးၸဵမ်မိူဝ်ႈပၢၼ်ၸဝ်ႈၾႃႉ။ ၸဵမ်မိူဝ်ႈတပ်ႉ131 ပႆႇမႃးတႄႇတပ်ႉလူးၵွၼ်ႇ၊ ပဵၼ်တီႈ ထွတ်ႈတီႈမျၢတ်ႈ ႁဝ်းၶႃႈၸတ်းႁဵတ်းပၢင်ပွႆးၾိင်ႈႁိတ်ႈႁွႆးၵူႈပီ၊ ပေႃးယိုတ်းၵႂႃႇမီးၼႂ်းၼႃႈလိၼ်တပ်ႉ သိုၵ်းယဝ်ႉၸိုင် ႁဝ်းၵေႃႈဢမ်ႇၸၢင်ႈၵႂႃႇႁဵတ်းသင်လႆႈ။ ၵွပ်ႈၼၼ်လႄႈ သင်တပ်ႉသိုၵ်း ၶိုၼ်းပၼ် တီႈလိၼ်ၵူၼ်းမိူင်းၼႆတႄႉ ပဵၼ်ဢၼ် ယိၼ်းလီယိၼ်းၸူမ်းတႄႉၶႃႈ” ဝႃႈၼႆ။\n\nပိုၼ်ႉတီႈၵိုၵ်းပိုၼ်းလႄႈ ၼမ်ႉၼွင်ၼႆႉ မိူဝ်ႈပီ 2000 ၼၼ်ႉသိုၵ်းလူင်ပွင်ၸိုင်ႈမၢၼ်ႈ မႃးႁဵတ်းပိုၼ်ႉ တီႈၾိုၵ်းသွၼ်ၵၢၼ်သိုၵ်းၼႆလႄႈ မႃးၶႂၢၵ်ႈၼႃႈလိၼ် ၵူၺ်းၵႃႈယူႇလႆႈမွၵ်ႈပီပၢႆ ၶိုၼ်းၶၢႆႉမိူဝ်းႁဵတ်း တီႈၵဵင်းတွင်း ဝၢႆးၼၼ်ႉ ၶလယ 131 မႃးပုတ်ႈသေ မိူဝ်ႈႁၢင်ပီ 2016 ၼႆႉ လွမ်ႉႁူဝ်ႉဢဝ်တီႈလိၼ်၊ သူၼ်ႁႆႈ ၼႃးၵူၼ်းမိူင်း၊ ၼမ်ႉၼွင်၊ ၵွင်းမူးၵိူင်း၊ ၸိူဝ်းၼႆႉၵူၼ်းမိူင်းဢမ်ႇၽွမ်ႉၸႂ်လႆႈ ၸင်ႇႁူမ်ႈၵၼ် သေတုၵ်းယွၼ်းၶိုၼ်း။\n\nဝၼ်းတီႈ 21/05/2017 ၼၼ်ႉၵေႃႈ ၸုမ်းၵူၼ်းၼုမ်ႇၵေးသီး ဢွၼ်ႁူဝ်ၼမ်းၼႃႈ ႁွင်ႉဢဝ်ၵူၼ်း ဝၢၼ်ႈ ၵူၼ်းမိူင်း မႃးႁူပ်ႉထူပ်းဢုပ်ႇဢူဝ်းၵၼ် တီႈၵျွင်းသုဝၼ်ႇၼ ႁူင်းၶမ်း ဢုပ်ႇဢူဝ်းၵၼ်ၵဵဝ်ႇ လူၺ်ႈတႃႇတေ တုၵ်းယွၼ်းၶိုၼ်း လိၼ်သူၼ်ႁႆႈၼႃး ၵွင်းမူးၵဝ်ႇၵႄႇ ၼမ်ႉၼွင်ၵူင်းၸိူဝ်း ဢၼ်ထုၵ်ႇ သိုၵ်းမၢၼ်ႈ ၶလယ 131 ယိုတ်းလွမ်ႉႁူဝ်ႉဢဝ်ၵႂႃႇၼၼ်ႉ ၼင်ႇႁိုဝ်တေၸၢင်ႈတုၵ်းယွၼ်း ႁႂ်ႈပဵၼ်ၶွင် ၵူၼ်းမိူင်းၶိုၼ်းၼႆသေ ၸင်ႇမႃးဢုပ်ႇဢူဝ်းၵၼ်၊ မီးၵူၼ်းဝၢၼ်ႈၵူၼ်းမိူင်းမႃးၶဝ်ႈႁူမ်ႈ300 ပၢႆ။\n\nၸၢႆးသိူဝ်သိူဝ်း သိုပ်ႇလၢတ်ႈထႅင်ႈဝႃႈ - “ ၼမ်ႉႁူး၊ၼွင်လႄႈ ၶူဝ်းၵိုၵ်းပိုၼ်းၼႆႉ ၶႂ်ႈႁႂ်ႈပၼ်ၶိုၼ်းၵူၼ်း မိူင်း၊ ၼႃႈလိၼ်ၼၼ်ႉၵေႃႈဢဝ်ၵႃႈ ဢၼ်တပ်ႉလူဝ်ႇၸႂ်ႉၼၼ်ႉၵူၺ်းၼႆႉတႄႉတေလီယူႇ။ ယၢမ်း လဵဝ်ၼႆႉ ဢၼ်လူဝ်ႇၸႂ်ႉသမ်ႉဢိတ်းၼိုင်ႈၵူၺ်းသေ သမ်ႉမႃးလွမ်ႉႁူဝ်ႉ ဢဝ်တင်းၼမ်ၼႆႉဢမ်ႇ ထုၵ်ႇလီပဵၼ် ”- ဝႃႈၼႆ။\n\nၼမ်ႉၸဵတ်းႁူးၼႆႉ လႆလူင်းမႃးၸဵတ်းမႄႈသေ မႃးပဵၼ် ၼမ်ႉၼွင်ၵူင်း/ ၼမ်ႉၸၢၵ်ႈတေႃႇ မီးတီႈပွၵ်ႉ လူင်ပူႉ ၸဵင်ႇၸၢၼ်းဝၼ်းဢွၵ်ႇဝဵင်းၵေးသီး။ ၸဵမ်မိူဝ်ႈပၢၼ်ၸဝ်ႈၾႃႉၸဝ်ႈၶုၼ်သၢၼ်း မိူဝ်ႈပီ1889 ၼၼ်ႉ ႁွင်ႉဢဝ်ၵူၼ်းဝၢၼ်ႈၼႂ်းဢိူင်ႇ 15 ဢိူင်ႇသေၵေႃႇသၢင်ႈမႄးၵုမ်း လုမ်းလႃးၼွင်ၼမ်ႉ ၼင်ႇႁိုဝ် တေၵိၼ်တေၸႂ်ႉလႆႈ။ ၸဵမ်မိူဝ်ႈၼၼ်ႉထိုင်ဝၼ်းမိူဝ်ႈၼႆႉ ၵူၼ်းဝၢၼ်ႈၵူၼ်းမိူင်း ၸႂ်ႉၼမ်ႉၼွင်ၵူင်း တႃႇၽုၵ်ႇ သွမ်ႈမၢၵ်ႇၶဝ်ႈတဝ်ႈၼမ်ႉမႃး ႁၢၼ်ႉတေႃႇယၢမ်းလဵဝ်။"
  },
  {
    "title": "ၼႂ်းၸႄႈဝဵင်းတႃႈၶီႈလဵၵ်း ၼမ်ႉၼွင်းယိုင်ႈထူမ်ႈႁိူၼ်းယေးၶူဝ်းၶွင်လၢႆဝၼ်းထပ်းၵၼ်",
    "content": "ၼႂ်းၸႄႈဝဵင်းတႃႈၶီႈလဵၵ်း ၸိုင်ႈတႆးဢွၵ်ႇၶူင်း ၼမ်ႉထူမ်းႁၢဝ်ႈႁႅင်း ယွၼ်ႉၼမ်ႉသၢႆၼွင်းလူၼ်ႉၾင်ႇသေ ႁိူၼ်းၵူၼ်း မိူင်း မၢင်လင် ဢမ်ႇတၼ်းယၢႆႉၶူဝ်းၶွင်းဢွၵ်ႇ ထုၵ်ႇၼမ်ႉထူမ်ႈတင်းၼမ် ဝႃႈၼႆ။\n\nဝၼ်းတီႈ 18/08/2017 ယၢမ်းၵၢင်ၼႂ်ၸဝ်ႉ ပွၵ်ႉပုင်းထုၼ်၊ ပွၵ်ႉမၢၵ်ႇၵႃႇႁူဝ်ၶမ်း၊ ၼႂ်းၵၢတ်ႇတႃႈလေႃႉလႄႈ ၸွမ်း သဵၼ်ႈတၢင်းလူင် ၼႂ်းၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇၶူင်းၼၼ်ႉ ယွၼ်ႉၾူၼ်တူၵ်းႁၢဝ်ႈႁႅင်း ႁဵတ်းႁႂ်ႈၼွင်း လုပ်ႇထူမ်ႈႁိူၼ်းယေး ၶူဝ်းၶွင်ၵူၼ်းမိူင်းၾင်ႇၵေႃးသၢႆးမိူင်းထႆးလႄႈၾင်ႇတၢင်းတႃႈၶီႈလဵၵ်းတင်းၼမ်။\n\nၸၢႆးဝုၼ်း ၽူႈပွင်ၵၢၼ် ၸုမ်းၵူၼ်းၼုမ်ႇတႆး TYO ၸႄႈဝဵင်းတႃႈၶီႈလဵၵ်း လၢတ်ႈဝႃႈ “ တီႈတႃႈၶီႈလဵၵ်းၼႆႉ မိူဝ်ႈဝႃး တင်းဝၼ်းၾူၼ်ၵေႃႈဢမ်ႇတူၵ်း ဢၼ်ၾူၼ်တူၵ်းတႄႉ ယၢမ်းၵၢင်ၶမ်ႈ ၵမ်ႉၼိုင်ႈ ဢမ်ႇႁၢဝ်ႈႁႅင်းၵႃႈႁိုင်။ ၾူၼ်ၼႆႉ လႅပ်ႈတူၵ်းတီႈပွတ်းႁူဝ်ၼမ်ႉသၢႆ။ မိူဝ်ႈၼႆႉ ၵၢင်ၼႂ် ၼမ်ႉသၢႆၼွင်းလူၼ်ႉၾင်ႇ လိူဝ်မိူဝ်ႈပူၼ်ႉမႃး 2-3 ဝၼ်းၼၼ်ႉ လူးၵွၼ်ႇ လိူဝ်ၼၼ်ႉ ယင်းထူမ်ႈၽႅဝ် ၸွမ်းသဵၼ်ႈတၢင်းလူင် ဝဵင်းတႃႈၶီႈလဵၵ်း” ဝႃႈၼႆ။\n\nၵူၼ်းၼႂ်းပွၵ်ႉမၢၵ်ႇၵႃႇႁူဝ်ၶမ်း ဢၼ်ထုၵ်ႇၽေးၼမ်ႉထူမ်ႈလင်ၼိုင်ႈၼၼ်ႉ လၢတ်ႈဝႃႈ “ တေႃႈလဵဝ်ႁိူၼ်းၶႃႈႁဝ်းၼႆႉ ၸၼ်ႉတႂ်ႈ ၼမ်ႉထူမ်ႈထိုင်ဢႅဝ်ယဝ်ႉ ၸွမ်းသဵၼ်ႈတၢင်းၵႂႃႇမႃး ၼႃးႁိူၼ်းၶႃႈႁဝ်းၼၼ်ႉ မၢင်တီႈၼမ်ႉလိုၵ်ႉထိုင်ၶေႃ/ ထူမ်ႈႁူဝ် ယဝ်ႉ တေႃႈလဵဝ် လူတ်ႉၵႃးတီႈႁိူၼ်းၶႃႈႁဝ်း တၼ်းလႆႈဢဝ်ဢွၵ်ႇပူၼ်ႉလမ်းၼိုင်ႈၵူၺ်း၊ ထႅင်ႈလမ်း ၼိုင်ႈ တႄႉ ဢမ်ႇတၼ်းဢဝ်ဢွၵ်ႇပူၼ်ႉ ထုၵ်ႇၼမ်ႉထူမ်ႈဝႆႉ။ လိူဝ်ၼၼ်ႉ ရူတ်ႉၶိူင်ႈထႅင်ႈ 3 လမ်း ၵေႃႈ ဢမ်ႇတၼ်း ဢဝ်ဢွၵ်ႇ။ ၵူၺ်းၵႃႈ ၼမ်ႉထူမ်ႈပွၵ်ႈၼႆႉ တေလႆႈဝႃႈ ၼမ်ႉၶိုၼ်ႈဝႆးထူမ်ႈဝႆး ႁဝ်းၶႃႈ ဢမ်ႇတၼ်းလႆႈ ၵဵပ်းၶူဝ်းၶွင် သင်” ဝႃႈၼႆ။\n\nပူၼ်ႉမႃး ဝၼ်းတီႈ 15-16/08/2017 ၼၼ်ႉ ၼႂ်းဝဵင်းတႃႈၶီႈလဵၵ်း ၼမ်ႉထူမ်ႈယဝ်ႉၵမ်းၼိုင်ႈ ၵူၺ်းၵႃႈ ဢမ်ႇၼွင်း ထူမ်ႈ ႁၢဝ်ႈႁႅင်း ပဵင်းဝၼ်းၼႆႉ။ ထိုင်ယၢမ်းလဵဝ်  ၼမ်ႉတိုၵ်ႉၼွင်းထူမ်ႈယူႇ ပႆႇယွမ်းလူင်း ဝႃႈၼႆ။"
  },
  {
    "title": "ၾူၼ်တူၵ်းႁႅင်းလႄႈ ၼမ်ႉထူမ်ႈ ၼႂ်းၸႄႈဝဵင်းတႃႈၶီႈလဵၵ်း ထႅင်ႈလၢႆလၢႆတီႈ",
    "content": "ၾူၼ်တူၵ်းထပ်းၵၼ်ႁၢဝ်ႈႁႅင်း 2-3 ဝၼ်း ၼမ်ႉသၢႆၼွင်းလူၼ်ႉၾင်ႇ ထူမ်ႈၼႂ်းၸႄႈဝဵင်းတႃႈၶီႈလဵၵ်း လၢႆလၢႆတီႈ တီႈၶူင်ႈတီႈယၢၼ်း ၸွမ်းမူႇဝၢၼ်ႈ ထူမ်ႈလိုၵ်ႉ ထိုင်ဢႅဝ်ၵေႃႈမီး လွင်ႈလူႉသုမ်းၸွမ်းၼမ်ႉၵေႃႈမီးၼမ် ဝႃႈၼႆ။\n\nဝၼ်းတီႈ 15-16/08/2017 ၼမ်ႉသၢႆၼွင်းထူမ်ႈ ၼႂ်းၵၢတ်ႇတႃႈလေႃႉ၊ ပွၵ်ႉလႄႈ ၵၢတ်ႇမၢၵ်ႇၵႃႇႁူဝ်ၶမ်း၊ တွင်ၵေႃႉ ၼႂ်း၊ ပွၵ်ႉပုင်းထုၼ် လႄႈ ပွၵ်ႉသၢႆးၶၢဝ် ၸႄႈဝဵင်းတႃႈၶီႈလဵၵ်း ၸိုင်ႈတႆး ပွတ်းဢွၵ်ႇၶူင်း။ ဝၢႆးၼမ်ႉ ထူမ်ႈယဝ်ႉ ၵူၼ်းဝၢၼ်ႈ/သူၼ် ဢွၼ်ၵၼ်ပတ်းၽဵဝ်ႈ ၶီႈၵူမ်ႇၶီႈငႂ်ႈ ၸွမ်းႁိူၼ်းယေး ပဵၼ်ဢၼ်ထူပ်းတၢင်းယၢပ်ႇၽိုတ်ႇ ဝႃႈၼႆ။\n\nၸၢႆးဝုၼ်း ၽူႈပွင်ၵၢၼ် ၸုမ်းၵူၼ်းၼုမ်ႇတႆး TYO ၸႄႈဝဵင်းတႃႈၶီႈလဵၵ်း လၢတ်ႈဝႃႈ “ ယွၼ်ႉၾူၼ်တူၵ်းထပ်းၵၼ် ႁၢဝ်ႈႁႅင်း 2-3 ဝၼ်းလႄႈ ၼမ်ႉသၢႆၶိုၼ်ႈသေ ၼႂ်းၸႄႈဝဵင်းတႃႈၶီႈလဵၵ်း လၢႆတီႈလၢႆပွၵ်ႉ ထုၵ်ႇၼမ်ႉထူမ်ႈ၊ မိူဝ်ႈဝၼ်း တီႈ 15 ၼၼ်ႉတႄႉ တေလႆႈဝႃႈ ထူမ်ႈႁၢဝ်ႈႁႅင်းတႄႉ၊ မိူဝ်ၶမ်ႈဝႃး ဝၼ်းတီႈ 16 သမ်ႉ ဢမ်ႇပေႃးၼွင်းပဵင်း ဝၼ်းတီႈ 15 ။  တီႈပွၵ်ႉတွင်ၵေႃႉၼႂ်းတႄႉ ၼမ်ႉလိုၵ်ႉထိုင်ဢႅဝ်လူးၵွၼ်ႇ၊ မိူဝ်ႈၼမ်ႉထူမ်ႈၼၼ်ႉ ဢမ်ႇၸႂ်ႈထူမ်ႈ တင်း ၶိုၼ်း မွၵ်ႈ 1-2 ၸူဝ်ႈမူင်းၵူၺ်းၵေႃႉ ယူပ်ႈယွမ်းလူင်းယဝ်ႉ” ဝႃႈၼႆ။\n\nသိုပ်ႇလၢတ်ႈထႅင်ႈဝႃႈ မိူဝ်ႈၼႆႉ ယၢမ်းၵၢင်ၼႂ် ၼႂ်းၸႄႈဝဵင်းတႃႈၶီႈလဵၵ်းၼႆႉ ၾူၼ်တိုၵ်ႉႁိူတ်ႇၵႂႃႇ တေႃႈလဵဝ်တႄႉ ၼႃႈၾႃႉၵုမ်ႈဝႆႉ လႅတ်ႈၵေႃႈဢမ်ႇဢွၵ်ႇ၊ ၾူၼ်ၵေႃႈဢမ်ႇတူၵ်း၊ လိူဝ်ၼၼ်ႉ တီႈႁိူၼ်းဢူၺ်းၵေႃႉၶႃႈႁဝ်း တီႈပွၵ်ႉ သၢႆးၶၢဝ် ၼမ်ႉထူမ်ႈၽႅဝ်ၼႂ်းႁိူၼ်းယေး ၽႅဝ်ထိုင်ႁွင်ႈၼွၼ်းၶဝ်လူးၵွၼ်ႇ၊ မၢင်ႁိူၼ်းၵေႃႈ ယွၼ်ႉယၢမ်ႈထူပ်းမႃးလၢႆၵမ်း လႄႈၽဵဝ်ႈၶူဝ်းၶွင်မၢင်ဢၼ် ဝႆႉတီႈသုင်သေငိူင်ႉဝႄႈထႃႈ ဝႃႈၼႆ။\n\nၼႂ်းၸႄႈဝဵင်းတႃႈၶီႈလဵၵ်းၼႆႉ မိူဝ်ႈဝၼ်းတီႈ 15/08/2017 ယၢမ်းၵၢင်ၶိုၼ်း ၼမ်ႉထူမ်ႈၶိုၼ်ႈၵမ်းၼိုင်ႈ ၼႂ်းၶၢဝ်းတၢင်း 1-2 မူင်းသေ ယူပ်ႈလူင်းၵႂႃႇၶိုၼ်း။ ထိုင် မႃးဝၼ်းတီႈ 16/08/2017 ယၢမ်းၵၢင်ၶမ်ႈ 8 မူင်းၼၼ်ႉ ထူမ်ႈထႅင်ႈ ၵမ်းၼိုင်ႈ ထိုင်ယၢမ်း 10 မူင်းၵၢင်ၶိုၼ်း ၸင်ႇယွမ်းလူင်း ဝႃႈၼႆ။\n\nဝဵင်းတႃႈၶီႈလဵၵ်းၼႆႉ ဝၼ်းတီႈ 24-25/07/2017 ၼမ်ႉသၢႆၼွင်းထူမ်ႈႁိူၼ်းၵူၼ်းဝၢၼ်ႈ ၼႂ်းၵၢတ်ႇတႃႈလေႃႉ ၸွမ်းပွၵ်ႉ ပုင်းထုၼ်၊ သၼ်သၢႆး၊ မၢၵ်ႇၵႃႇႁူဝ်ၶမ်း မႃးယဝ်ႉၵမ်းၼိုင်ႈ ဝႃႈ ၼႆ။\n\nPhoto by Nai Hark"
  },
  {
    "title": "ၵူၼ်းပၢႆႈၽေးသိုၵ်း 500 ပၢႆ ၸႄႈဝဵင်းၼမ်ႉတူႈ တိုၵ်ႉလူဝ်ႇတၢင်းၸွႆႈထႅမ်",
    "content": "ၵူၼ်းပၢႆႈၽေးသိုၵ်း 500 ပၢႆဢၼ်ယူႇသွၼ်ႈဝႆႉတီႈ ဝဵင်းၼမ်ႉတူႈ ၶၢဝ်းတၢင်း ပီပၢႆၼၼ်ႉ တေႃႈလဵဝ် ၶဝ်ႈၼမ်ႉ တၢင်းၵိၼ် တႃႇယူႇၵႂႃႇထႅင်ႈၶၢဝ်းယၢဝ်းၼၼ်ႉ တေဢမ်ႇၵုမ်ႇထူၼ်ႈ တိုၵ်ႉလူဝ်ႇတၢင်းၸွႆႈထႅမ်ဝႆႉယူႇ ဝႃႈၼႆ။\n\nဝၼ်းတီႈ 15/08/2017 ၽူႈတႅၼ်းသၽႃး ၸႄႈမိူင်းၶဵတ်ႇလိူၵ်ႈတင်ႈ မၢႆ(2) ၸႄႈဝဵင်းၼမ်ႉတူႈ ၼၢင်းၸၢမ်ႁွမ် တင်း ႁွင်ႈၵၢၼ်ၽွင်းလူင်ၾၢႆႇလႅၼ်လိၼ် ၵႂႃႇႁူပ်ႉထူပ်းသူႇၸႂ်း ၵူၼ်းပၢႆႈၽေးသိုၵ်း တီႈၵျွင်းၽြႃးၶၢင် KBC ၊ ပၢင်သဝ်း လီသူးလႄႈ ပၢင်သဝ်းၵိဝ်ႇသေႃႉ ၸႄႈဝဵင်းၼမ်ႉတူႈ ၸႄႈတွၼ်ႈ ၵျွၵ်ႉမႄး ၸိုင်ႈတႆး ပွတ်းႁွင်ႇ။\n\nၼၢင်းၸၢမ်ႁွမ် ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ(2) ၸႄႈဝဵင်းၼမ်ႉတူႈ လၢတ်ႈဝႃႈ “ တေႃႈလဵဝ် တွၼ်ႈတႃႇၶဝ်ႈၼမ်ႉတၢင်းၵိၼ် လဵင်ႉလူၵူၼ်းပၢႆႈၽေးၼႆႉ တီႈၼႂ်းႁွင်ႈၵဵပ်းၶွင်(ၵူဝ်တွင်ႇ) တေမီးထႅင်ႈတႃႇလဵင်ႉၵၼ် မွၵ်ႈၼိုင်ႈလိူၼ်ၵူၺ်းယဝ်ႉ။ တႃႇတေသိုပ်ႇၵႂႃႇၶၢဝ်းတၢင်းႁိုင်ထႅင်ႈတႄႉ တေမီးလွင်ႈယၢပ်ႇၽိုတ်ႇ လွင်ႈၶဝ်ႈၼမ်ႉ တၢင်းၵိၼ် ပဵၼ်လွင်ႈမႆႈၸႂ်ဝႆႉယူႇ” ဝႃႈၼႆ။\n\nသိုပ်ႇလၢတ်ႈထႅင်ႈဝႃႈ “ၶႅမ်ႉပၢင်သဝ်းၵူၼ်းပၢႆႈၽေး 3 တီႈ ႁူဝ်ၵူၼ်း တေမီး 531 ၵေႃႉ ၵဵဝ်ႇၵပ်းလွင်ႈၼႆႉ ၶႃႈႁဝ်းၵေႃႈ တေၶတ်းၸႂ်သေ ႁႃတၢင်းၸွႆႈထႅမ်ထႅင်ႈယူႇ။ မိူဝ်ႈဝၼ်းတီႈ 15 ႁဝ်းၶႃႈၵေႃႈ လႆႈၵႂႃႇၵမ်ႉၸွႆႈပၼ် ပပ်ႉတႅမ်ႈပၼ်လုၵ်ႈ ဢွၼ်ႇလႄႈ ၶွင်ၵိၼ်ယမ်ႉၵမ်ႈၽွင်း” ဝႃႈၼႆ။\n\nဝၼ်းတီႈ 15 ၼၼ်ႉၵူၺ်းၼင်ႇၵဝ်ႇ ႁွင်ႇၵၢၼ်ၽွင်းလူင် ၾၢႆႇလႅၼ်လိၼ်လူင်ပွင်ၸိုင်ႈမိူင်းတႆးၵေႃႈ လႆႈၵမ်ႉထႅမ် ပၼ်ငိုၼ်း ႁႃႈလၢၼ်ႉပၢႆ (5,809,000 ၵျၢတ်ႉ) တႃႇသိုဝ်ႉၶွင်ၵိၼ်ယမ်ႉ ဝႃႈၼႆ။\n\nၵူၼ်းပၢႆႈၽေးသိုၵ်း 531 ၵေႃႉၼႆႉ ၵမ်ႈၼမ် ပဵၼ်ၵူၼ်းဝၢၼ်ႈဢၼ်လုၵ်ႉတၢင်း ၸႄႈဝဵင်းမၢၼ်ႈတူင်ႈမႃး။ ယွၼ်ႉတၢင်းပွတ်းတွၼ်ႈၼၼ်ႉ ပဵၼ်ပၢင်တိုၵ်းလႄႈ ဢွၼ်ၵၼ်ပၢႆႈၽေးမႃး ယူႇဝႆႉတီႈ ၸႄႈဝဵင်းၼမ်ႉတူႈၼႆႉ မီးၶၢဝ်းတၢင်း ပီပၢႆ၊ တႄႇဢဝ် လိူၼ်ၵျုႊလၢႆ ပီ 2016 မႃး ထိုင်ယၢမ်းလဵဝ် ပႆႇလႆႈပွၵ်ႈမိူဝ်းၶိုၼ်း ဝႃႈၼႆ။\n\nၼၢင်းၸၢမ်ႁွမ် သိုပ်ႇလၢတ်ႈထႅင်ႈဝႃႈ ၵူၼ်းပၢႆႈၽေးတီႈၼမ်ႉတူႈၼႆႉ မၢင်ၵေႃႉၵေႃႈ ပွၵ်ႈမိူဝ်းၽုၵ်ႇသွမ်ႈႁဵတ်း သူၼ်သေတႃႉ တႃႇမိူဝ်းယူႇၶိုၼ်းၶၢဝ်းယၢဝ်းတႄႉ တေပႆႇငၢႆႈ ဝႃႈၼႆ။\n\nၼႂ်းၸႄႈဝဵင်းၼမ်ႉသၼ်ႇ၊ မၢၼ်ႈတူင်ႈ၊ ၼမ်ႉတူႈ ၸိူဝ်းၼႆႉ သိုၵ်းမၢၼ်ႈတင်း သိုၵ်းလွႆၵႆႉပဵၼ်ပၢင်တိုၵ်းၵၼ်ယူႇ ၶိူဝ်းယႂ်း၊ ၵူၼ်းဝၢၼ်ႈၸိူဝ်းၺႃး ၸၢၵ်ႇသိုၵ်းၵေႃႈ ပေႃးမီးပၢင်တိုၵ်းပၢႆႈၶဝ်ႈမႃး ၼႂ်းဝဵင်းၼမ်ႉတူႈသေ ပေႃးပၢင်တိုၵ်း ယဵၼ်ၵေႃႈ ပွၵ်ႈမိူဝ်းႁဵတ်းသူၼ် ႁဵတ်းႁႆႈ မိူဝ်းမိူဝ်းမႃးမႃး ယူႇႁဵတ်းၼႆ။\n\nPhoto by Sam Howm"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 17/08/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.70 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1360.00 ပျႃး၊ ငိုၼ်းၶႄႇ 1 ယႅၼ်ႉ = 203.85 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။\n\nၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 17/08/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 16/08/2017 ငိုၼ်းထႆး 1 ဝၢတ်ႇ = 40.85 ပျႃး၊ ငိုၼ်းတေႃႊလိူဝ်ႊ(US)  1 တေႃႊလိူဝ်ႊ = 1361.00  ပျႃး၊ ငိုၼ်းၶႄႇ 1 ယႅၼ်ႉ = 203.5 ပျႃး။"
  },
  {
    "title": "ၸွမ်ၽွင်းလူင်မိူင်းထႆး တူၵ်ႇတၵ်ႉဝႃႈ ယႃႇၵူဝ်ၵူၼ်းတၢင်ႇမိူင်း မိူင်းႁိမ်းႁွမ်းၶဝ်ႈႁိမ်ၵၢၼ်ၵူၼ်းထႆး",
    "content": "လူင်ပွင်ၸိုင်ႈမိူင်းထႆး ၸွမ်သိုၵ်းလူင် ပရႃႊယုတ်ႊ ၸၼ်ႊဢူဝ်ႊၶျႃႊ မွၵ်ႇလၢတ်ႈတုၵ်းယွၼ်းႁႂ်ႈၵူႈ ၾၢႆႇ ႁူမ်ႈမိုဝ်းၵၼ်ၸွႆႈၵႄႈလိတ်ႈပၼ်ႁႃႁႅင်းၵၢၼ်ယၢၼ်မိူင်း ယႃႇမႆႈၸႂ်ၵူဝ်ႁႅင်းၵၢၼ်ယၢၼ်မိူင်းႁိမ် ၵၢၼ်ၵူၼ်းထႆး ၵၢၼ်မီးတင်းၼမ်ပေႃးၶႂ်ႈႁဵတ်း ဝႃႈၼႆ။\n\nဝၼ်းတီႈ 16/08/2017 သိုဝ်ႇၶၢဝ်ႇ Thairath ႁၢႆးငၢၼ်းဝႃႈ တီႈပၢင်ၵုမ် ႁၢင်ႈႁႅၼ်းၵၢၼ်ဝၢင်းၽႅၼ် လူင်းတိုၼ်း/ၸႂ်ႉၸၢႆႇငိုၼ်းတွင်း ပီ 2019 (2562)ၼၼ်ႉ ၸွမ်သိုၵ်းလူင်ပရႃႊယုတ်ႊ ၸၼ်ႊဢူဝ်ႊ ၶျႃႊ ၵေႃႉပဵၼ်ၸွမ်ၽွင်းလူင်မိူင်းထႆး  ပဵၼ်ၵဝ်ႉၵၼ်းၼႂ်းပၢင်ၵုမ်သေ ဢုပ်ႇဢူဝ်းတႃႇၵႄႈလိတ်ႈ ပၼ်ႁႃ ႁႅင်းၵၢၼ်ယၢၼ်မိူင်း မိူၼ်ၼင်ႇလွင်ႈလွၵ်ႇငိုတ်ႈ၊ လွင်ႈပူၼ်ႉပႅၼ်သုၼ်ႇလႆႈ၊ လွင်ႈၵၢၼ်ၵႃႉ ၵူၼ်း ၸိူဝ်းၼႆႉ။ ဢမ်ႇဝႃႈၵူၼ်းမိူင်း၊ ပလိၵ်ႈ၊ သိုၵ်း၊ ၶႃႈႁၢပ်ႇၵၢၼ်ၶုၼ် သင်ႁဵတ်းၽိတ်းပၵ်းပိူင် ၵိၼ်ၸိၵ်းတွၵ်ႇၸွၵ်းၼိူဝ်ႁႅင်းၵၢၼ်ၸိုင် တေၺႃးတူတ်ႈတၢမ်ႇ ၸွမ်းၼင်ႇမၢႆမီႈမိူင်းထႆးမီး ။\n\nၸွမ်းသိုၵ်းလူင်ပရႃႊယုတ်ႊ ၸၼ်ႊဢူဝ်းၶျႃႊ လၢတ်ႈဝႃႈ - “ ယၢမ်းလဵဝ်ႁႅင်းၵၢၼ် မႃးႁဵတ်းၵၢၼ်မိူင်း ထႆးဝႆႉ မိူဝ်ႈလဵဝ်ဝၢၼ်ႈမိူင်းၶဝ်ပဵၼ်ၶၢဝ်းပူၵ်းပွင် ပေႃးဝၢၼ်ႈမိူင်းၶဝ်ၶိုၼ်ႈယႂ်ႇမႃးၸိုင် ၶဝ်ၵေႃႈတေပွၵ်ႈ ၶိုၼ်းႁိူၼ်း ၵွပ်ႈၼၼ်ႁဝ်းၵေႃႈလူဝ်ႇႁၢင်ႈႁႅၼ်းႁႂ်ႈတူဝ်ႈတၼ်းဝႆႉ ယွၼ်ႉမိူင်းထႆးတိုၼ်းလူဝ်ႇပိုင်ႈႁႅင်း ၵၢၼ်  ယႃႇမႆႈၸႂ်ဝႃႈၵူဝ်ပိူၼ်ႈမႃးႁိမ်ၵၢၼ်ၵူၼ်းထႆးႁဝ်း ၵၢၼ်မီးတင်းၼမ်သွၼ်ႇႁႂ်ႈၶႂ်ႈႁဵတ်းၵူၺ်းလႃႈ  ” ဝႃႈၼႆ။\n\nၼၢင်းသူႇၵၼ်းတႃး သူၽတ်ႉတႃး တီႈၵိူဝ်းၵုမ်ၾၢႆႇၵေႃႇတင်ႈၸုမ်းႁႅင်းၵၢၼ်ယၢၼ်မိူင်း လၢတ်ႈဝႃႈ - “ ၵၢၼ်ဢၼ်ႁႅင်းၵၢၼ်ႁဵတ်းၼႆႉ မၼ်းပဵၼ်ၵၢၼ်ဢၼ်ၵူၼ်းထႆး ဢမ်ႇၶႂ်ႈႁဵတ်းလွၼ်ႉလွၼ်ႉ ၊ ႁႅင်းၵၢၼ် ဢၼ်ႁဵတ်းၵၢၼ်ယူႇတီႈမိူင်းထႆးၼႆႉ ၼင်ႇႁိုဝ်တေဢမ်ႇၺႃးပႅတ်ႉလႅၼ် ၊ ၺႃးပူၼ်ႉပႅၼ်သုၼ်ႇလႆႈ၊ ႁဵတ်းၵၢၼ်ဢမ်ႇလႆႈငိုၼ်းၸိူဝ်းၼႆႉ ႁဝ်းလူဝ်ႇၶဝ်ႈႁႃၵၼ် ပဵၼ်ဢၼ်ၼိုင်ႈဢၼ်လဵဝ်ၵၼ် ၽွမ်ႉၵၼ်၊ မီးၸႂ်ႁတ်းႁၢၼ်သေႁူမ်ႈၵၼ်တုၵ်းယွၼ်း၊ ႁူပ်ႉပၼ်ႁႃသင်ၵေႃႈ ႁူမ်ႈၵၼ်ၵႄႈလိတ်ႈပၼ်ႁႃ ” ဝႃႈၼႆ။\n\nႁႅင်းၵၢၼ်ယၢၼ်မိူင်း ဢၼ်လုၵ်ႉတၢင်းမိူင်းႁူမ်ႈတုမ်မၢၼ်ႈ မိူင်းတႆး ၵႂႃႇႁဵတ်းၵၢၼ်ၼႂ်းမိူင်းထႆး တင်း မူတ်း မီးမွၵ်ႈ 2.3 လၢၼ်ႉၵေႃႉ ၊ ႁႅင်းၵၢၼ် ဢၼ်ထုၵ်ႇမႅၼ်ႈ ၸွမ်းမၢႆမီႈထႆးမီးလၢၼ်ႉပၢႆၵူၺ်းဝႃႈၼႆ။\n\nPhoto by Prachachat.net &Thairath.co.th"
  },
  {
    "title": "ပၢႆးယူႇလီ ဝဵင်းၵျွၵ်ႉမႄး ပိုၼ်ၽၢဝ်ႇဝႃႈ ၵူတ်ႇထတ်းႁၼ်ၸိူဝ်ႉမႅင်း ၶႆႈဝတ်းယႂ်ႇ H1N1 2 ၵေႃႉ",
    "content": "ၾၢႆႇမေႃယႃလူင် ၸႄႈဝဵင်းၵျွၵ်ႉမႄး ပိုၼ်ၽၢဝ်ႇလၢတ်ႈဝႃႈ ၵူတ်ႇထတ်းႁၼ်မႅၼ်ႈ လုၵ်ႈဢွၼ်ႇဝၢၼ်ႈပႃႇၶႃး - ဝဵင်း ၵျွၵ်ႉမႄး ၸပ်းတၢင်းပဵၼ် ၸိူဝ်ႉမႅင်း 2 ၵေႃႉ ၵူၺ်းၵႃႈ ဢမ်ႇထိုင်တီႈလႆႈမႆႈၸႂ်လႄႈ ထိုင်သၢႆၸႂ်ၼင်ႇၵဝ်ႇ ဝႃႈၼႆ။\n\nဝၼ်းတီႈ 09/08/2017 ၼၼ်ႉ ႁူင်းယႃလူင် ဝဵင်းၵျွၵ်ႉမႄး လႆႈယူတ်းယႃ လုၵ်ႈဢွၼ်ႇ ဢႃယု မွၵ်ႈ 7-8 ၶူပ်ႇ ဢၼ် ၼၢဝ်ၼၢၼ်းၶႅၼ်း ၵူၼ်းဝၢၼ်ႈပႃႇၶႃး၊ ဢိူင်ႇတေႃႉသၢင်ႇ ၸႄႈဝဵင်းၵျွၵ်ႉမႄး မေႃယႃၶဝ်ဢဝ်လိူတ်ႈလုၵ်ႈဢွၼ်ႇ သူင်ႇ ၵူတ်ႇထတ်း တီႈတႃႈၵုင်ႈ။ ဝၼ်းတီႈ 13/08/2017 ၸင်ႇလႆႈႁူႉၶေႃႈတွပ်ႇသေ ပွင်ႇၶၢဝ်ႇၸူးၵူၼ်းမိူင်းၵျွၵ်ႉမႄး ဝႃႈ လုၵ်ႈဢွၼ်ႇမီးမႅင်း H1N1 2 ၵေႃႉ။\n\nၸၢႆးထုၼ်းၺၢၼ်ႇ ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ (2) ၸႄႈဝဵင်းၵျွၵ်ႉမႄးလၢတ်ႈဝႃႈ “ ၶႃႈႁဝ်းလႆႈ ဢုပ်ႇၸွမ်း မေႃယႃလူင် ၻွၵ်ႊတိူဝ်ႊဢွင်ႇဢွင်ႇ ၽူႈၵွၼ်းႁွင်ႈၵၢၼ်ၾၢႆႇပၢႆးယူႇလီ ဝဵင်းၵျွၵ်ႉမႄး မၼ်းၸၢႆး လၢတ်ႈၼႄဝႃႈ လႆႈၵူတ်ႇထတ်း ႁၼ်ၸိူဝ်ႉမႅင်း ၶႆႈဝတ်းယႂ်ႇ H1N1  2 ၵေႃႉ။ ၵူၺ်းၵႃႈ ဢမ်ႇထိုင်တီႈလႆႈမႆႈၸႂ်၊ တေႃႈလဵဝ် လုၵ်ႈဢွၼ်ႇ 2 ၵေႃႉၼႆႉ လႆႈႁပ်ႉယူတ်းယႃတူဝ်ဝႆႉတီႈႁူင်းယႃ ၵျွၵ်ႉမႄး” ဝႃႈၼႆ။\n\nၸၢႆးထုၼ်းၺၢၼ်ႇ သိုပ်ႇလၢတ်ႈထႅင်ႈဝႃႈ လုၵ်ႈဢွၼ်ႇသွင်ၵေႃႉၼႆႉ ၸပ်းၸိူဝ်ႉမႅင်း H1N1 သေတႃႉ ၵႂႃႇလႆႈ ပႆလႆႈ ၵိၼ်လႆႈ မိူၼ်ၵူၼ်းလီၼႆႉယူႇ။ ၵူၺ်းၵႃႈ တေသိုပ်ႇယူတ်းယႃတီႈႁူင်းယႃ ပေႃးၸိုၼ်ႈၶႅၼ်းၸင်ႇတေလူင်း ႁူင်းယႃ ဝႃႈၼႆ။\n\nတႄႇဢဝ် ႁူဝ်လိူၼ်ၼႆႉမႃး ၻွၵ်ႊတိူဝ်ႊၸၢႆးသေႃႇဝိၼ်းလၢႆႇ ၵႅမ်ၽူႈၸတ်းၵၢၼ်ပၢႆးယူႇလီၵူၼ်းမိူင်း ၸိုင်ႈတႆး ယိုၼ်ယၼ်ဝႃႈ ၼႂ်းၸိုင်ႈတႆး ပွတ်းၸၢၼ်းၼႆႉ ၵူၼ်းမီးၸိူဝ်ႉမႅင်း တၢင်းပဵၼ်ၶႆႈဝတ်းယႂ်ႇ H1N1 မီး 7 ၵေႃႉယဝ်ႉ၊ ဢၼ်ငမ်းငဝ်း သေ တိုၵ်ႉၵူတ်ႇ ထတ်း မီး ထႅင်ႈ 4 ၵေႃႉ ဝႃႈၼႆ။\n\nတေႃႈလဵဝ် ၼႂ်းမိူင်းႁူမ်ႈတုမ် မိူင်းမၢၼ်ႈပတ်းပိုၼ်ႉ ၵူၼ်းမိူင်း ဢၼ်ၸပ်းတၢင်းပဵၼ် ၶႆႈဝတ်းယႂ်ႇ H1N1 ၼႆႉ မီးၵႂႃႇ ယဝ်ႉ 242 ၵေႃႉ၊ ဢၼ်လူႉတၢႆၵႂႃႇ ယွၼ်ႉတၢင်းပဵၼ်ၼႆႉ မီးၵႂႃႇယဝ်ႉ 25 ၵေႃႉၼႆ ႁွင်ႈၵၢၼ် ၶၢဝ်ႇဢီႇရႃႇဝၻီႇ ႁၢႆးငၢၼ်းဝႆႉ။"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 16/08/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.70 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1355.00 ပျႃး၊ ငိုၼ်းၶႄႇ 1 ယႅၼ်ႉ = 202.44 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။\n\nၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 16/08/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 15/08/2017 ငိုၼ်းထႆး 1 ဝၢတ်ႇ = 40.9 ပျႃး၊ ငိုၼ်းတေႃႊလိူဝ်ႊ(US)  1 တေႃႊလိူဝ်ႊ = 1362.00  ပျႃး၊ ငိုၼ်းၶႄႇ 1 ယႅၼ်ႉ = 204.3 ပျႃး။"
  },
  {
    "title": "UNFPA ဝႃႈ ၵူၼ်းၼႂ်းမိူင်းႁူမ်ႈတုမ်မၢၼ်ႈ 13 လၢၼ်ႉ ဢမ်ႇမီးတီႈယူႇလီ ၸၢင်ႈၺႃးၽေးလႆႈငၢႆႈ",
    "content": "ၸၢတ်ႈၸိုင်ႈလုမ်ႈၾႃႉ UNFPA ဝႃႈ ၵူၼ်းဝၢၼ်ႈၵူၼ်းမိူင်း ၼႂ်းမိူင်းႁူမ်ႈတုမ်မၢၼ်ႈ မွၵ်ႈ13 လၢၼ်ႉၵေႃႉ ဢမ်ႇမီးတီႈယူႇတၼ်းသဝ်းဢၼ်လီ ဢၼ်ၵႅၼ်ႇၶႅင်လႄႈ ၸၢင်ႈၺႃးၽေးလႆႈငၢႆႈ။\n\nဝၼ်းတီႈ 14/08/2017 သိုဝ်ႇၶၢဝ်ႇထႆး MGR Online ႁၢႆးငၢၼ်းဝႃႈ - ၸၢတ်ႈၸိုင်ႈလုမ်ႈၾႃႉ UNFPA တူၵ်ႇတၵ်ႉဝႃႈ ၵူၼ်းဝၢၼ်ႈၵူၼ်းမိူင်း ၼႂ်းမိူင်းႁူမ်ႈတုမ်မၢၼ်ႈမွၵ်ႈ 13.5  လၢၼ်ႉၵေႃႉ ဢမ်ႇမီးတီႈယူႇ တၼ်းသဝ်းလီ ယူႇၸွမ်းႁိူၼ်းဢၼ်ဢမ်ႇၵႅၼ်ႇၶႅင် မိူၼ်ၼင်ႇ ယူႇၸွမ်းသုမ်ႉတွပ်း၊ ႁိူၼ်းတွင်တိုင်း၊ ႁိူၼ်းၶႃး၊ ပိုၼ်ႉလိၼ်ပဵၼ်ၵူမ်ႇပဵၼ်ဢုင်လႄႈၸပ်းတၢင်းပဵၼ်ငၢႆႈ-ႁႄႉၽေးသၽႃႇဝ ၵေႃႈယၢပ်ႇဝႃႈၼႆ။\n\nၸေႊၼဵတ်ႊ ၸႅၵ်ႊသၼ်ႊ တူဝ်တႅၼ်း UNFPA ၵဵဝ်ႇလူၺ်ႈမိူင်းမၢၼ်ႈလၢတ်ႈဝႃႈ “ၵူၼ်းဝၢၼ်ႈၵူၼ်း မိူင်းၸိူဝ်းၼႆႉလီမႆႈၸႂ်တႄႉ ယွၼ်ႉဝႃႈၸၢင်ႈပဵၼ်ၽေးလႆႈငၢႆႈ မိူၼ်ၼင်ႇ မိုဝ်ႉၶဝ်ႈမိုဝ်ႉၽၵ်း၊ တႆႈတဵၼ်း ၸိူဝ်းၼႆႉဢမ်ႇသၢင်ႇထုၵ်ႇၾႆႈၸၢင်ႈမႆႈ ။ လိူဝ်ၼၼ်ႉသင်ပဵၼ်ၶၢဝ်းၾူၼ် ၊ ၾူၼ်လူင်၊ လူမ်းလူင်၊ ၼမ်ႉထူမ်ႈ၊ ၽႅၼ်ႇလိၼ်ဝႆၸိုင် ႁိူၼ်းၸၢင်ႈလူႉၵွႆ၊ ၸၢင်ႈယဵၼ်းပဵၼ်ၵူၼ်းဢမ်ႇမီးတီႈယူႇ ၵူၼ်းၸၢင်ႈ မၢတ်ႇၸဵပ်း ထိုင်တီႈလူႉတၢႆလႆႈ” ဝႃႈၼႆ။\n\nၶေႃႈပိုၼ်ၽၢဝ်ႇလူင်ပွင်ၸိုင်ႈမၢၼ်ႈမိူဝ်ႈၵဵပ်းသၢႆမၢႆၵူၼ်း ပီ2014 ၼၼ်ႉဝႃႈ ၵူၼ်းမိူင်းႁူမ်ႈတုမ်မၢၼ်ႈ မီးႁူဝ်ၵူၼ်း 54 လၢၼ်ႉ ၵူၼ်းမိူင်းမွၵ်ႈ 16 လၢၼ်ႉၵေႃႉဢမ်ႇမီးၼမ်ႉၵိၼ်၊ ၼမ်ႉၸႂ်ႉတိုဝ်းဢၼ်မူတ်း သႂ်လႄႈ ထႅင်ႈမွၵ်ႈ 13 လၢၼ်ႉၵေႃႉ ဢမ်ႇမီးႁွင်ႈၼမ်ႉႁွင်ႈၽၢႆႈၸႂ်ႉ လွင်ႈပၢႆးယူႇလီ လီမႆႈ ၸႂ်တႄႉဝႃႈၼႆ။\n\nPhoto by MGR Online"
  },
  {
    "title": "သိုၵ်းလူင်ပွင်ၸိုင်ႈမၢၼ်ႈ ယူႇၼႂ်းဝၢၼ်ႈသေယိုဝ်းၵွင်ႈ- ၽူႈတႅၼ်းၸိူဝ်ႉၸၢတ်ႈတေဢဝ်ၵႂႃႇ လၢတ်ႈၼႂ်းသၽႃး",
    "content": "သိုၵ်းလူင်ပွင်ၸိုင်ႈမၢၼ်ႈ တႂ်ႈတိူင်းသိုၵ်းၸဵင်ႇႁွင်ႇဝၼ်းဢွၵ်ႇ ရမၶ လႃႈသဵဝ်ႈ ဢၼ်ၵႂႃႇမႃးတူင်ႉၼိုင် ဝူင်ႈၵၢင် ၼမ်ႉတူႈ လႃႈသဵဝ်ႈၼၼ်ႉ ယူႇၼႂ်းဝၢၼ်ႈဢီႇၼၢႆး(သၢပ်ႇဝဵင်းလႃႈသဵဝ်ႈ) သေ ယိုဝ်းလူတ်ႉၵႃး 2 လမ်း ႁဵတ်းႁႂ်ႈ ၵူၼ်းဝၢၼ်ႈတူၵ်းၸႂ်ၵူဝ်ႁႄ။\n\nပူၼ်ႉမႃး မိူဝ်ႈဝၼ်းတီႈ 08/08/2017 ယၢမ်းႁူဝ်ၶမ်ႈ 5 မူင်းပၢႆၼၼ်ႉ သိုၵ်းမၢၼ်ႈဢၼ်တူင်ႉၼိုင်ၵႂႃႇမႃး ယူႇသဝ်း ဝႆႉတီႈၼႂ်းဝၢၼ်ႈဢီႇၼၢႆး ဢိူင်ႇဢီႇၼၢႆး ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇၼၼ်ႉ ယူႇၼႂ်း ဝၢၼ်ႈသေ ယိုဝ်းလူတ်ႉ ၵႃး 2 လမ်း ဢၼ်လုၵ်ႉတၢင်း ၸႄႈဝဵင်းၼမ်ႉတူႈ မုင်ႈၸူးလႃႈသဵဝ်ႈ။ မၢၵ်ႇၵွင်ႈဢၼ်ယိုဝ်းလူတ်ႉၵႃးၼၼ်ႉ တိူဝ်ႉၸပ်းႁိူၼ်းၵူၼ်းဝၢၼ်ႈ။ ႁဵတ်းႁႂ်ႈၵူၼ်းဝၢၼ်ႈၵူၼ်းသူၼ် တူၵ်းၸႂ် ၵူဝ်ႁႄ။ ၵဵဝ်ႇၵပ်း လွင်ႈၼႆႉ ၸၢႆးဝၼ်းလႅင်းၶမ်း ၽူႈတႅၼ်းသၽႃး ၸိူဝ်ႉၸၢတ်ႈ တေႁဵတ်းလိၵ်ႈထၢမ်ၸူး ၼႂ်းသၽႃး တႃႇႁႂ်ႈၽူႈမီးပုၼ်ႈၽွၼ်းၶဝ်ၵႄႈလိတ်ႈပၼ်။\n\nၸၢႆးဝၼ်းလႅင်းၶမ်း ၽူႈတႅၼ်းသၽႃး ၸိူဝ်ႉၸၢတ်ႈ လၢတ်ႈဝႃႈ “ ၸွမ်းၼင်ႇႁဝ်းၶႃႈ ပဵၼ်တူဝ်တႅၼ်းၵူၼ်းမိူင်းလႄႈ ၵူၼ်းမိူင်းၵေႃႈမီးတၢင်းယၢပ်ႇ ၶဝ်ၵေႃႈ ဢမ်ႇၶႂ်ႈႁႂ်ႈပဵၼ် ၵမ်းၵမ်းပဵၼ်ၵေႃႈ လႆႈမႆႈၸႂ်။ ယွၼ်ႉယိုဝ်းၵႂႃႇ ၵႃႈဝႃႈ ၵႃႈပဵၼ်လႄႈ  ၾႆးၸၢင်ႈမႆႈႁိူၼ်းၼႄႇ၊ ၸၢင်ႈတိူဝ်ႉၵူၼ်းတၢႆၼႄႇ။ ပေႃးဢမ်ႇတူၵ်ႇဢမ်ႇလၢတ်ႈ  တေပဵၼ် ထႅင်ႈဝၼ်းလႂ်ဢမ်ႇၸၢင်ႈဝႃႈ။ ပေႃးၵူၼ်းမိူင်းမီး တၢင်းယၢပ်ႇၽိုတ်ႇၵေႃႈ ၵႃႈတေလႆႈၵႄႈလိတ်ႈ။ တေႁဵတ်း လိၵ်ႈထၢမ်ၵႂႃႇတီႈ ၽူႈၵဵဝ်ႇၶွင်ႈၶဝ် တီႈၼႂ်းသၽႃး ႁႂ်ႈၶဝ်တွပ်ႇမႃးဝႃႈ တေႁဵတ်း ႁိုဝ်ပၼ် မိူဝ်းၼႃႈ ၼင်ႇႁိုဝ် တေဢမ်ႇႁႂ်ႈမီးလွင်ႈၸိူင်ႉၼႆထႅင်ႈ တေဢဝ်လွင်ႈတၢင်းဢၼ်ပဵၼ်ၼႆႉသေ တၢင်ႇ ၶိုၼ်ႈၵႂႃႇ၊ တေႃႈလဵဝ်ၼႆႉ တိုၵ်ႉႁၢင်ႈ ႁႅၼ်းဝႆႉယူႇ တေတၢင်ႇၶိုၼ်ႈဝၼ်းလႂ်ၼၼ်ႉတႄႉပႆႇႁူႉ” ဝႃႈၼႆ။\n\nၵဵဝ်ႇၵပ်းလွင်ႈၼႆႉ လူတ်ႉၵႃးသွင်လမ်း လုၵ်ႉတၢင်းၼမ်ႉတူႈ ၶဝ်ႈမႃးတၢင်းလႃႈသဵဝ်ႈ ၽၢၼ်ႇမႃးတၢင်း ဝၢၼ်ႈဢီႇၼၢႆး ၾၢႆႇတပ်ႉသိုၵ်းမၢၼ်ႈ ႁႄႉၵိုတ်း။  လူတ်ႉၵႃးသွင်လမ်းၼႆႉသမ်ႉ ဢမ်ႇၵိုတ်း လႄႈ သိုၵ်းမၢၼ်ႈ ဢၼ်ယူႇၼႂ်း ဝၢၼ်ႈဢီႇၼၢႆးၼၼ်ႉ ပႂ်ႉယိုဝ်း။ တီႈတႄႉယူႇၼွၵ်ႈဝၢၼ်ႈသေ ႁၢမ်ႈႁႄႉၵူတ်ႇထတ်း၊ သိုၵ်းမၢၼ်ႈၼၼ်ႉ သမ်ႉဢမ်ႇ ပႂ်ႉယိုဝ်း သမ်ႉမႃးယိုဝ်းတီႈၼႂ်းၵၢင်ဝၢၼ်ႈလႄႈ ဢမ်ႇထုၵ်ႇလီပဵၼ် ဝႃႈၼႆ။\n\nယွၼ်ႉၼၼ် မၢၵ်ႇဢၼ်သိုၵ်းမၢၼ်ႈယိုဝ်းသႂ်ႇၵႃးသွင်လမ်းၼၼ်ႉ တိူဝ်ႉၺႃးၵႃးလမ်းၼိုင်ႈ တိူဝ်ႉႁိူၼ်းၵူၼ်းဝၢၼ်ႈ 3 လင် ၽူႈယိင်းဢႃယုၶၢဝ်ႉၵႄႇၵေႃႉၼိုင်ႈ တိုၵ်ႉၶၢႆတၢင်းၶၢႆယူႇၼႂ်းဝၢၼ်ႈၼၼ်ႉ တူၵ်းၸႂ်ၵူဝ်ႁႄ ပဵၼ်လူမ်းပိၼ်ႈ လူမ်ႉ ၵႂႃႇ။ ဢၼ်ယိုဝ်းလူတ်ႉၵႃး၊ လူတ်ႉၶိူင်ႈၼႂ်းဝၢၼ်ႈဢီႇၼၢႆးၼႆႉ မီး 2 ပွၵ်ႈယဝ်ႉ ဝႃႈၼႆ။"
  },
  {
    "title": "တၢင်းယၢမ်ႈၸဵတ်းပိူင်",
    "content": "ၵႂၢမ်းၼမ်း\n\nယွၼ်ႉပိူဝ်ႈ ၶဝ်းၶူၼ်းၵၼ်တင်းၵူၼ်းၼမ်ၵူၼ်းလၢႆ၊ ဢွၵ်ႇဝၢၼ်ႈဢွၵ်ႇမိူင်းၸဝ်ႈၵဝ်ႇသေ ၵႂႃႇႁႃႁဵၼ်းသွၼ်ဢဝ် တၢင်းႁူႉ၊ ႁႃငိုၼ်းမိူင်းပိူၼ်ႈၼမ်မႃးၵူႈမိုဝ်ႉၵူႈဝၼ်းလႄႈ မိူဝ်ႈပွၵ်ႈမႃးၶိုၼ်ႈဝၢၼ်ႈၵဝ်ႇမိူင်းလင်လႄႈ မိူဝ်ႈတိုၵ်ႉ ယူႇ သဝ်းၵိၼ်သၢင်ႈယူႇမိူင်းပိူၼ်ႈၼၼ်ႉ တၢင်းယၢမ်ႈလီတႆးႁဝ်းၼၼ်ႉ ႁၢႆလၢႆၵႂႃႇ ၸူမ်ၵႂႃႇၵူႈမိုဝ်ႉၵူႈဝၼ်းယဝ်ႉ။ ၵူၺ်းတၢင်းယၢမ်ႈဢမ်ႇလီလူင် ၼႂ်းတၢင်ႇဝူင်းၼၼ်ႉသမ်ႉ ဢဝ်မႃးသုမ်ႇငမ်းဝႆႉတၢင်းယၢမ်ႈလီတႆး၊ ၸပ်းၸွမ်းႁဵတ်း သၢင်ႈ ဢဝ်တၢင်းယၢမ်ႈဢမ်ႇလီလူင်တီႈမိူင်းပိူၼ်ႈၼၼ်ႉ မႃးၵိုၵ်းႁွမ်းတူဝ်ဝႆႉ သင်ပဵၼ်ဢၼ်လီမၼ်း တႄႉၵေႃႈ ႁႃတီႈဝႃႈမၼ်းႁိုဝ်မီး ၵူၺ်းဢမ်ႇၸႂ်ႈၸိူင်ႉၼၼ်လႄႈ ဢၼ်လီမၼ်းၼၼ်ႉ ၽႂ်ဢမ်ႇသူႈယိူင်ႈ ဢဝ်မႃးပဵၼ် ၽွၼ်း လီၼႂ်းတူင်ႇဝူင်းတႆး ၼႂ်းတူဝ်ၸဝ်ႈၵဝ်ႇလူး ၼၼ်လႄႈတၢင်းယၢမ်ႈႁဝ်းၵေႃႈ ဝၼ်းၼိုင်ႈယဝ်ႉဝၼ်းၼိုင်ႈ တၢင်းယၢမ်ႈ ယွၵ်းမႃးတိၵ်းတိၵ်းယဝ်ႉ။\n\nတႃႇတေၵွပ်ႇၵူႈဢဝ်ၶိုၼ်းတၢင်းယၢမ်ႈလီလႄႈ ၼင်ႇႁိုဝ်တၢင်းယၢမ်ႈတေမီးတၢင်းယၢမ်ႈလီယဝ်ႉ ႁဵတ်းသင်ၵေႃႈ ႁူႉ လွင်ႈႁူႉတၢင်း တႆးႁဝ်းမီးလွင်ႈဢွင်ႇမၢၼ်လႄႈ ၶိုၼ်ႈယႂ်ႇမႂ်ႇသုင်ၼၼ်ႉ တေယွၼ်းဢဝ် တၢင်းယၢမ်ႈၸဵတ်းပိူင် The 7 Habits Highly Effective People ဢၼ်ၽူႈတႅမ်ႈလိၵ်ႈ Stephen Covey တႅမ်ႈ ဝႆႉၼၼ်ႉ မႃးၸႅၵ်ႇပၼ်ၽွင်ႈ။\n\nတၢင်းယၢမ်ႈမၢႆၼိုင်ႈ Be Proactive\n\nမိူဝ်ႈၵေႃႉလဵၵ်ႉၼၼ်ႉ ၼၢႆးႁဝ်းၵႆႉလၢတ်ႈၼႄဝႃႈ မိူဝ်ႈၶဝ်ပဵၼ်လုၵ်ႈဢွၼ်ႇၼၼ်ႉ ၶဝ်ႈသၢၼ်ၼိုင်ႈထူင်ၼႆႉ လႆႈပၼ် သိပ်းၶၼ်ၵူၺ်းၼႆယဝ်ႉ မိူဝ်ႈလဵဝ်လွင်ႈၸိူဝ်းၼၼ်ႉမိူၼ်ဢပုမ်ႇဢွၼ်ႇႁူဝ်ၼိုင်ႈသေ ႁၢႆလၢႆၵႂႃႇၸွမ်းတႃၼွၼ်း ယဝ်ႉ တိူင်းမၼ်းလႃႈ ၵၢၼ်ၵႃႉၶၢႆ လွင်ႈၵုၼ်ႇၼၼ်ႉ ဢမ်ႇၸႂ်ႈလွင်ႈႁဝ်း ပဵၼ်လွင်ႈလူင်ပွင်ၸိုင်ႈၶဝ်တေလႆႈ ႁဵတ်းသၢင်ႈ ဝႃႈၼၼ်သေတႃႉ ၵူၼ်းႁဝ်းၵမ်ႈပႃႈၼမ် ၵုမ်ႇပွင်ႉထႃႉလႃႇလွင်ႈၵႃႈၶၼ်ၶူဝ်းၶွင်ၼၼ်ႉသေ သဵင်ႈၸႂ်၊ သဵင်ႈၶၢဝ်းယၢမ်းၶဝ်ၵႂႃႇလၢႆၵူၺ်း ဢမ်ႇလႆႈသင်မႃး တေလႆႈၵုမ်းထိင်းၵႃႈၶၼ်ၶူဝ်းၶွင်ၸိူင်ႉႁိုဝ်ဢေႉ ၼႆၼၼ်ႉ ၶဝ်ဢမ်ႇတွၼ်ႉႁူႉ ဢမ်ႇတွၼ်ႉႁႃလၢႆးမၼ်းသေပွၵ်ႈ ၵွပ်ႈသင်လႄႈပေႃးၼႆၸိုင် ၵွပ်ႈပိူဝ်ႈၶဝ်ၵူၺ်းပၵ်းၸႂ်ၼိူဝ် လွင်ႈဢၼ်ၶဝ်ဢမ်ႇပဵၼ်လႆႈၼၼ်ႉ တႃႇသေႇၵူၺ်းၼၼ်ႉၼႃႇ လိူဝ်ၼၼ်ႉ ၶဝ်ၵူၺ်းၵုမ်ႇၵႂႃႇဝူၼ်ႉ လွင်ႈမိူဝ်ႈပူၼ်ႉ ဢၼ်ၶဝ် ၵူၺ်းလႆႈပၼ်ၶဝ်ႈၼိုင်ႈထူင် သိပ်းၶၼ်ၼၼ်ႉၵူၺ်း ပေႃးလၢတ်ႈသိုဝ်ႈသိုဝ်ႈမၼ်းၵေႃႈ ယွၼ်ႉပိူဝ်ႈပႆႇ မီးပိူင်တႃႇၵုမ်း ထိင်းၶၼ်ငိုၼ်းၼၼ်ႉယဝ်ႉ သင်ၸိူဝ်ႉမီးမႃးၵေႃႈ ၶဝ်လႅပ်ႈတေဢမ်ႇႁူႉပွင်ႇလႆႈသႄႈ။\n\nၽူႈၸိူဝ်းမီးၸႂ်တေႃႇသူႈ လွင်ႈတုၵ်ႉယၢၵ်ႈၶၢၼ်ၸႂ်ၶဝ်တႄႉ “လွင်ႈၵႃႈၶၼ်ၶူဝ်းၶွင်ၶိုၼ်ႈၼၼ်ႉ ၵဝ်ဢမ်ႇလႆႈၸႂ် ၼင်ႇ ၵဝ်ႇသႄႈ၊ ၵူၺ်းပေႃးၵဝ်တေမႃးဝူၼ်ႉၶၢင်းယူႇၵူၺ်းၸိုင် တေၵႂႃႇလၢၵ်ႇလၢႆးပိူင်ႈသင်၊ ၵဝ်တေပၵ်းၸႂ်ႁဵတ်း သၢင်ႈဢၼ် ၵဝ်ႁဵတ်းလႆႈၼၼ်ႉၵူၺ်းယဝ်ႉၵႃႈ” ဝူၼ်ႉၸိူင်ႉၼႆယဝ်ႉ။ ၽူႈၸိူဝ်းတေႃႇသူႈတၢင်းတုၵ်ႉယၢၵ်ႈၶဝ်ၼႆႉ မိူဝ်ႈၶဝ်ႁဵတ်း ၵၢၼ်ပၢႆးမၢၵ်ႈမီးၼၼ်ႉ လွင်ႈၵူဝ်ဢၼ်ဝႃႈလႄႈ ၵူဝ်ပိူၼ်ႈဢမ်ႇသိုဝ်ႉ၊ ၵူဝ်ပိူၼ်ႈဢမ်ႇၸႂ်ႉတိုဝ်းၶူဝ်းၶွင်၊ ၵူဝ်ပိူၼ်ႈဢမ်ႇ လႆႈၸႂ်၊ သင်ၵဝ်ဝႆႉၶၼ်ၶူဝ်းၶွင်ၵဝ်တၢၼ်ႇၼႆႉၸိုင် ၸွင်ႇပိူၼ်ႈတေသိုဝ်ႉၸႂ်ႉႁိုဝ်ၼေႃး ၼႆ တၢင်း ဝူၼ်ႉၸိူဝ်းၼႆႉ ၶဝ်တိုၼ်းဢမ်ႇဝူၼ်ႉသေပႅၵ်ႉသေၶႅၵ်း။ ဢၼ်ၶဝ်ၵူၺ်းဝူၼ်ႉၼၼ်ႉတႄႉ ၼင်ႇႁိုဝ်ပိူၼ်ႈ ပေႃးတေ သိုဝ်ႉၵုၼ်ႇၶူဝ်း ၶွင်ၵဝ်ၼၼ်ႉ ၵဝ်တေလႆႈႁဵတ်းႁိုဝ်ၼေႃး ၼႆၵူၺ်းယဝ်ႉ။ ယဝ်ႉၵေႃႈ တေလႆႈဢဝ်ပုၼ်ႈ ၽွၼ်းၸိူင်ႉႁိုဝ်၊ တေလႆႈၶတ်း ၸႂ်ၵႃႈႁိုဝ်၊ တေလႆႈလူင်းတိုၼ်းၵႃႈႁိုဝ်ဢေႉ ၼႆ ၶဝ်ၵူၺ်းပၵ်းၸႂ်ၼိူဝ်ၸိူဝ်းၼႆႉ ၵူၺ်း။ ဢွၵ်းဢေႃ ႁဝ်းၶႃႈ ၼၼ်ႉ သင် ၸိူဝ်ႉဝႃႈႁဝ်းၶႃႈဢမ်ႇမီးလွင်ႈၶတ်းၸႂ်၊ ဢမ်ႇမီးၵၢၼ်ဝူၼ်ႉသၢင်ႈၸိုင် မၼ်းဢမ်ႇႁဵတ်းၵၢၼ်၊ တေၼိုၵ်း ထိူင်းၵႂႃႇၵူၺ်း။\n\nယွၼ်ႉပိူဝ်ႈၼၼ် ၵူၼ်းႁဝ်းၵမ်ႈပႃႈၼမ်ၵုမ်ႇၵႂႃႇဝူၼ်ႉၼိူဝ်လွင်ႈဢၼ်ၶဝ်ဢမ်ႇပဵၼ်လႆႈ၊ ဢမ်ႇႁဵတ်းလႆႈ၊ ဢမ်ႇသၢင်ႈလႆႈၼၼ်ႉၵူၺ်း။ လွင်ႈဢၼ်ၶဝ်ႈႁဵတ်းလႆႈ၊ သၢင်ႈလႆႈ၊ ပွင်ပဵၼ်လႆႈၼၼ်ႉ ၶဝ်ဢမ်ႇတွၼ်ႉပၵ်းၸႂ်လႄႈ ၸွင်ႇတေပဵၼ်မႃးၵူၼ်းဢမ်ႇၶိုၼ်ႈယႂ်ႇ၊ ဢမ်ႇဢွင်ႇမၢၼ်လႆႈသေပွၵ်ႈၼၼ်ႉယဝ်ႉ။ ပိူဝ်ႈၼၼ်ႉ ႁႂ်ႈမီးတၢင်းယၢမ်ႈမၢႆ ၼိုင်ႈ Be Proavtive ႁၢင်ႈႁႅၼ်းတူဝ်ႈတၼ်းဝႆႉလူင်ႈၼႃႈ ၼႆ ၼႆႉၵိုၵ်းၸပ်းတူဝ်သေ ႁၢင်ႈႁႅၼ်း တူဝ်ႈတၼ်းၵႄႈ ၶႆပၼ်ႁႃ တၢၵ်းတုၵ်ႉယၢၵ်ႈ မိူဝ်ႈမၼ်းပႆႇပေႃႇပဵၼ်မႃး ၼၼ်ႉလႄႈ။\n\nတၢင်းယၢမ်ႈမၢႆသွင် Begin with the end in mind\n\nၼႂ်းတၢင်းယၢမ်ႈမၢႆသွင်ၼႆႉတႄႉ မိူဝ်ႈၽူႈလူလိၵ်ႈၶဝ်တိုၵ်ႉလူလိၵ်ႈႁူဝ်ၼႆႉယူႇၼၼ်ႉ ၸၢမ်းဝူၼ်ႉဝႃႈၽူႈလူလိၵ်ႈ ၶဝ်ႁွတ်ႈဝႆႉတီႈပၢင်မႃႇသႃႇပၢင်ၼိုင်ႈၼႆၵွၼ်ႇလႃႈ။ ပၢင်မႃႇသႃႇၼၼ်ႉ ဢမ်ႇၸႂ်ႈပၢင်မႃႇသႃႇပိူၼ်ႈၽႂ်လႂ်လူင်လၢင် ပဵၼ်ပၢင်မႃႇသႃႇၽူႈလူလိၵ်ႈယဝ်ႉ။ ဝႆႉဝႃႈ ၽူႈလူလိၵ်ႈၸုၵ်းယူႇႁိမ်းၵွမ်ႇၸဝ်ႈၵဝ်ႇၼၼ်ႉလႃႈ ၽူႈလူလိၵ်ႈၸၢမ်း ၶႆႈၸႂ်တူၺ်းလူး ၽူႈလူလိၵ်ႈတေၶႂ်ႈသင်ႇလၢတ်ႈတီႈၵွမ်ႇၸဝ်ႈၵဝ်ႇၼၼ်ႉၸိူင်ႉႁိုဝ်။ ၼႆႉလႅပ်ႈတေပဵၼ်ၶေႃႈထၢမ် လီဢၼ်ၼိုင်ႈ တႃႇထၢမ်ၶိုၼ်းတူဝ်ၸဝ်ႈၵဝ်ႇယဝ်ႉ။ ၽူႈလူလိၵ်ႈၶဝ်တေၶႂ်ႈလၢတ်ႈတီႈၵွမ်ႇၸဝ်ႈၵဝ်ႇဝႃႈ ၵဝ် ၶႂ်ႈႁဵတ်း ပူၵ်းပွင်ဝၢၼ်ႈမိူဝ်း၊ ၽႃႇသႃႇ၊ သႃႇသၼႃႇ၊ ပုၼ်ႈၸိူဝ်ႉၶိူဝ်းၵဝ် ႁႂ်ႈၶႅမ်ႉꧦ ႁႂ်ႈၶိုၵ်ႉꧦၵူၺ်းယဝ်ႉ။ ပေႃးၼၼ် ၵေႃႈ မိူဝ်းၶိုၼ်း ႁိူၼ်းသေ ႁဵတ်းသၢင်ႈၵမ်းလဵဝ်လႃႈ။ ၽူႈလူလိၵ်ႈၶႂ်ႈပဵၼ်ၽူႈမၢၵ်ႈမီးၸိုဝ်ႈသဵင်ယႂ်ႇႁိုဝ် ပေႃးၼၼ် ၵေႃႈ မိူဝ်းၶိုၼ်း ႁိူၼ်းသေ ႁဵတ်းသၢင်ႈတႄႇၼႃႈၵၢၼ်ၵမ်းလဵဝ်လႃႈ။ ၽူႈလူလိၵ်ႈၶႂ်ႈလၢတ်ႈတူဝ်ၸဝ်ႈၵဝ်ႇဝႃႈ ၵဝ်ပဵၼ်ၸဝ်ႈ ၽူဝ်လီ၊ မေးလီယဝ်ႉၼႆႁိုဝ် ပေႃးၼၼ်ပေႃးမိူဝ်းႁွတ်ႈႁိူၼ်းၸိုင် ၵိုတ်းပႅတ်ႈလွင်ႈပွင်ႉထလႃႇ မေး၊ ၽူဝ် ၸဝ်ႈၵဝ်ႇလႃႈ။ ၽူႈလူလိၵ်ႈၶႂ်ႈပဵၼ်ၽူႈၵိုၵ်းပိုၼ်းၼႂ်းတူင်ႇဝူင်းတႆးႁိုဝ် ၼႂ်းလူၵ်ႈ ပေႃးၼၼ် မိူဝ်းႁဵတ်းသၢင်ႈ ၵမ်းလဵဝ်လႄႈ။ မိူဝ်ႈၽူႈ လူလိၵ်ႈ ၶႂ်ႈလႆႈၶႂ်ႈပဵၼ်၊ ၶႂ်ႈႁဵတ်းၶႂ်ႈသၢင်ႈၸိူင်ႉၼၼ်ၼၼ်ႉ ပဵၼ်တၢင်းယၢမ်ႈမႆၢသွင် Begin with the End in Mind ႁဵတ်းသၢင်ႈၵၢၼ်ဢၼ်လႂ်သေမဝ်ႇဝႃႈ ႁဵတ်းသၢင်ႈၸွမ်းၶႂ်ႈၸႂ် ၵၢင်ၸႂ်ၸဝ်ႈၵဝ်ႇ ၶႂ်ႈလႆႈၶႂ်ႈပဵၼ်ၼၼ်ႉလႄႈ။ ဢၼ်ပိူၼ်ႈ တဵၵ်းတဵင်သေႁဵတ်းၸိူဝ်းၼၼ်ႉ ဢမ်ႇမီးတၢင်းသိူဝ်းၸႂ်သင်။ ၽွၼ်းပၢင်ႈတႃႇတူဝ်ၸဝ်ႈၵဝ်ႇၵေႃႈ ဢမ်ႇမီးသင်လေႃႇ။\n\nတၢင်းယၢမ်ႈမၢႆသၢမ် Put First things First\n\nတၢင်းယၢမ်ႈထႅင်ႈဢၼ်ၼိုင်ႈတႄႉ သင်ၸိူဝ်ႉၽူႈတႅမ်ႈလိၵ်ႈထၢမ်ၽူႈလူလိၵ်ႈၶဝ်ဝႃႈ “ဢၼ်လမ်ႇလွင်ႈသေပိူၼ်ႈ ၼႂ်းၸူဝ်ႈပၢၼ်ၽူႈလူလိၵ်ႈၼၼ်ႉပဵၼ်သင်” ၼႆၸိုင် ၽူႈလူလိၵ်ႈၶဝ်တေတွပ်ႇဝႃႈႁိုဝ်။ ၽူႈလူလိၵ်ႈၶဝ်တေၸၢင်ႈ တွပ်ႇဝႃႈ ပဵၼ်ပၢႆးယူႇလီ ဢမ်ႇၼၼ် ပဵၼ်ၵၢၼ်ၼႃႈႁိူၼ်းတႃယေး။ ပဵၼ်ၵၢၼ်ၸိူဝ်ႉၸၢတ်ႈ ဢမ်ႇၼၼ် ပဵၼ်ၵၢၼ် ပုၼ်ႈပၢင်ႈၵူၼ်းတင်းၼမ်ဢိူဝ်ႈၼႆ ၸိူဝ်းၼႆႉယဝ်ႉ။ ပဵၼ်တႃႇဢွၵ်ႇလႄႇၸွမ်းတႆးၵေႃႉ၊ ၵိၼ်လဝ်ႈ ၵိၼ်မဝ်း၊ လႄႇ လၢဝ်းသၢဝ်းၼၢဝ်း။ တူၺ်းငဝ်းတူင်ႉၸွမ်းၼႃႈႁိူၼ်း၊ ၸွမ်းၸူႉ ၸွမ်းၸူဝ်း၊ လဵၼ်ႈၽဵတ်ႉပုၵ်ႉ လဵၼ်ႈလၢႆး ဢိူဝ်ႈၼႆ ၽူႈလူလိၵ်ႈၶဝ်တိုၼ်းတေဢမ်ႇတွပ်ႇၸိူင်ႉၼႆ တိုၼ်းမၼ်ႈၸႂ်ႁူဝ်ပၢၵ်ႇယူႇ။ ၽႂ်ၵေႃႈႁိုဝ်တေၶႂ်ႈလၢတ်ႈ လႃႇၼေႃႈ လွင်ႈဢမ်ႇလီၼႆႉ၊ ဢမ်ႇၸႂ်ႈႁိုဝ်။\n\nပေႃးၼၼ်ၶိုၼ်းထတ်းသၢင်တူၺ်းလူး ၽူႈလူလိၵ်ႈၶဝ်ပၼ်ၶၢဝ်းယၢမ်းဢၼ်လႂ်ၼမ်လိူဝ်။ ဢွၵ်ႇလဵၼ်ႈဢဵၼ် ႁႅင်းႁိုဝ် တူၺ်းငဝ်းတူင်ႉသုမ်းၶၢဝ်းယၢမ်းလၢႆ။ ယူႇမူၼ်ႈꧦသိူဝ်းꧦၸွမ်းၼႃႈႁိူၼ်းႁိုဝ် ၵိၼ်လဝ်ႈမဝ်းသုမ်းယၢမ်း ၸွမ်းဢူၺ်း ၵေႃႉဢူၺ်းသေႈ။ လူလိၵ်ႈလူၶၢဝ်ႇႁိုဝ် လၢတ်ႈၽူင်ႉလၢတ်ႈပိဝ်။ တီႈတႄႉမၼ်း ပေႃးမႃးထတ်းတူၺ်းၶိုၼ်းၸိုင် တၢင်း ဢၼ်ႁဝ်းလႄႈ တၢင်းဢၼ်ႁဝ်းပဵၼ်ၼၼ်ႉ ပိူင်ႈၵၼ်ၾႃႉလႄႈလိၼ်။ ၽွၼ်းပၢင်ႈမၼ်းၵေႃႈ ဢမ်ႇပဵၼ်မႃး ၼင်ႇ မုင်ႈမွင်းဝႆႉ။ ႁဵတ်းသင်ၵေႃႈ ၸင်ႇဢမ်ႇမိူၼ်ၸႂ်ယဝ်ႉ။ ၵွပ်ႈၼၼ်တၢင်းယၢမ်ႈမၢႆသၢမ်ၼႆႉတႄႉ Put First things first ႁဵတ်းဢၼ်လမ်ႇလွင်ႈ၊ လွင်ႈယႂ်ႇဢွၼ်တၢင်းၼႆယဝ်ႉ။ လွင်ႈဢမ်ႇလီ လွင်ႈပႅတ်ႈလွၵ်ႇပႅတ်ႈလၢႆ၊ လွင်ႈဢၼ် ႁဵတ်းႁႂ်ႈ သုမ်းၶၢဝ်းယၢမ်းလႆၢ ၼၼ်ႉ ၸင်ႇၵွႆႈႁဵတ်းဝၢႆးလိုၼ်း။ ဢမ်ႇႁဵတ်းသေဢိတ်းၼိုင်ႈၶႅၼ်းလီယဝ်ႉ လွင်ႈပႅတ်ႈ လွၵ်ႇပႅတ်ႈလၢႆၼၼ်ႉ။\n\nတၢင်းယၢမ်ႈမၢႆသီႇ Think Win-Win\n\nတၢင်းယၢမ်ႈလီထႅင်ႈဢၼ်ၼိုင်ႈတႄႉ ဝႆႉဝႃႈၽူႈလူလိၵ်ႈၵေႃႈ ပဵၼ်ၽူႈတႅမ်ႈလိၵ်ႈ ၶႃႈၵေႃႈပဵၼ်ၽူႈတႅမ်ႈလိၵ်ႈ၊ ပဵၼ် ၽူႈတႅမ်ႈလိၵ်ႈၼင်ႇၵၼ် ယဝ်ႉႁဝ်းသွင်ၵေႃႉ တႅမ်ႈလိၵ်ႈလွင်ႈလီသူၼ်ၸႂ်ႁူဝ်ၼိုင်ႈၼႆၵွၼ်ႇလႃႈ ယဝ်ႉၵေႃႈ ႁဝ်းမီး ၽူႈပၼ်ႁႅင်းပပ်ႉႁႃး ၼိုင်ႈၵေႃႉလႂ်သႅၼ်ၵေႃႉၼႆသေၼေႃႈ ၶႃႈႁဝ်းလႆႈလူမႅၼ်ႈၽိုၼ်ႈလိၵ်ႈဢၼ်ၽူႈလူ လိၵ်ႈတႅမ်ႈ ၼၼ်ႉသေ လႆႈၸႂ်၊ သူၼ်ၸႂ်ၼိူဝ်ၽိုၼ်လိၵ်ႈၼၼ်ႉတႄႉꧦ။ ၶႃႈႁဝ်းသိုပ်ႇတႅပ်းတတ်း ဢဝ်ၽိုၼ်လိၵ်ႈၼၼ်ႉ မႃး ၸႅၵ်ႇၽႄပၼ်ၽူႈပၼ်ႁႅင်းၶႃႈႁဝ်းယဝ်ႉ။ ၽွၼ်းပၢင်ႈမၼ်းၸိုင် ၽူႈပၼ်ႁႅင်းၶႃႈၵေႃႈ လႆႈၸႂ်၊ သူၼ်ၸႂ်သေ သိုပ်ႇ သိုဝ်ႉလူ ၽိုၼ်လိၵ်ႈၽူႈလူလိၵ်ႈၵႂႃႇယဝ်ႉ။ ၽူႈလူလိၵ်ႈၸင်ႇဝူၼ်ႉဝႃႈ မၼ်းပဵၼ်ၽႂ်ၼႆႉ ၵဝ်တေလူတူၺ်း ၽိုၼ်လိၵ်ႈ မၼ်း လူးၵွၼ်ႇၵႃႈ။ ၽူႈလူလိၵ်ႈၵေႃႈ သိုဝ်ႉလူတူၺ်းၽိုၼ်လိၵ်ႈၶႃႈသေ ႁၼ်ဝႃႈၶိုၵ်ႉတႄႉ၊ ၶႅမ်ႉတႄႉၼႆသေ သိုပ်ႇ ဢဝ်ပိုၼ်ၽႄပၼ်ၽူႈပၼ်ႁႅင်းၽူႈလူလိၵ်ႈယဝ်ႉ။ ၽွၼ်းပၢင်ႈမၼ်းၸိုင် ၽူႈပၼ်ႁႅင်းၽူႈလူလိၵ်ႈၼၼ်ႉၵေႃႈ တေ မႃးသိုဝ်ႉလူပပ်ႉၶႃႈႁဝ်းယဝ်ႉ။\n\nဝၢႆးၼၼ်ႉ ၶႃႈၵေႃႈပိုတ်ႇၽုၺ်ႇၽဵတ်ႉပုၵ်ႉမႂ်ႇဢၼ်ၼိုင်ႈ၊ သွၵ်ႈႁႃတူၺ်းပိုၼ်းၽူႈလူလိၵ်ႈ လၢတ်ႈလွင်ႈ ဢမ်ႇလီၽူႈ လူလိၵ်ႈ ယဝ်ႉၵေႃႈသိုပ်ႇတိုၵ်း သူၼ်းလၢတ်ႈၽူႈပၼ်ႁႅင်းၶႃႈဝႃႈ ယႃႇပေၵႂႃႇသိုဝ်ႉလူၽိုၼ်လိၵ်ႈၽူႈလူလိၵ်ႈ။ လိူဝ် ၼၼ်ႉ သိုပ်ႇလၢတ်ႈၽူႈပၼ် ႁႅင်းပပ်ႉလိၵ်ႈၽူႈလူလိၵ်ႈဝႃႈ ယႃႇပေသိုဝ်ႉပၼ်ႁႅင်းမၼ်း၊ ယႃႇပေလူပပ်ႉ လိၵ်ႈမၼ်း ၼႆသေ ပိုၼ်ႇၽၢဝ်ႇၼင်ႇ ၼႆယဝ်ႉ။\n\nမိူဝ်ႈလဵဝ်ၼိူဝ်ၾဵတ်ႉပုၵ်ႉ ၼိူဝ်ဢွၼ်လၢႆးၵေႃႈ ပဵၼ်ၸိူင်ႉၼၼ်ႉၵမ်ႈပႃႈၼမ်ယဝ်ႉ ၼင်ႇႁိုဝ်တူဝ်ၵဝ်ႇတေ လႆႈလီ လႆႈပဵၼ်ၼၼ်ႉ တႅမ်ႈၶႃႉ တႅမ်ႈၶၢႆ ဝႃႈႁင်းၵၼ်ပေႃးၸေးပေႃးယေႃးယဝ်ႉ ဢမ်ႇၸႂ်ႈႁိုဝ် ပေႃးလၢတ်ႈ သိုဝ်ႈꧦ မၼ်းၵေႃႈ ၵူၼ်းၸိူင်ႉၶဝ်ၼၼ်ႉ ဢမ်ႇဢွင်ႇမၢၼ် ၶိုၼ်ႈယႂ်ႇလႆႈသႄႈ။ ၵွပ်ႈၼၼ် ၽူႈလူလိၵ်ႈၶိုၼ်းထတ်း တူၺ်း ၶႃႈလူး မၼ်းပိူင်ႈၵၼ်ၸိူင်ႉႁိုဝ်။\n\nတၢင်းယၢမ်ႈမၢႆသီႇၼႆႉတႄႉ Think Win-Win ႁႂ်ႈမီးတၢင်းဝူၼ်ႉဝႃႈ ၽႂ်ဢမ်ႇပေႉ ၽႂ်ဢမ်ႇ သုမ်း၊ ၽႂ်ဢမ်ႇသႃႇ ၽႂ်ဢမ်ႇၼႃႇၼႆတႃႉ ယႃႇပေလဵင်ႉတၢင်းဝူၼ်ႉဢၼ်ဝႃႈ ၵဝ်တေလႆႈပေႉ မၼ်းတိုၼ်းတေလႆႈသုမ်း ဢမ်ႇၼၼ် ၵွႆႈယဝ်ႉယႃႇ တိူင်းမၼ်းလႃႈ ႁဝ်းတေႉတိုၼ်းပဵၼ်ၾၢႆႇသုမ်းယူႇယဝ်ႉ ၼႆသေၵမ်း ႁႂ်ႈမေႃလဵင်ႉတၢင်း ဝူၼ်ႉ ဢၼ်ဝႃႈ ၼင်ႇႁိုဝ်ပိူၼ်ႈၵေႃႈတေဢမ်ႇသုမ်း ၵဝ်ၵေႃႈတေဢမ်ႇသုမ်း၊ ပိူၼ်ႈၵေႃႈတေဢမ်ႇၸဵပ်း ၵဝ်ၵေႃႈ တေ ဢမ်ႇၸဵပ်းၼႆလႄႈ ႁႂ်ႈမီးၽွၼ်းပၢင်ႈတၢင်းသွင်ပႃႈသွင်ၾၢႆႇၼၼ်ႉသေ ၵမ်း။\n\nတီႈတၢင်းယၢမ်ႈႁူဝ်ၼႆႉ ၶႂ်ႈယွၼ်းၸိမ်ဝႃႈ လွင်ႈဢၼ်မၢၼ်ႈၶဝ်မႃးပေႉၵိၼ်လူလၢႆ တႆးႁဝ်းၼၼ်ႉၵေႃႈ ယင်းမီး တႆးမၢင်ၸိူဝ်းဝႃႈ “တိူင်းမၼ်းလႃႈ၊ ၵွႆႈယႃႇမၼ်းလႃႈ မၢၼ်ႈၶဝ်ႁႅင်းယႂ်ႇလူင် ၶဝ်မီးတၢင်းႁူႉလႄႈ ၶိူင်ႈၵွင်ႈၵၢင်ႇ ၶႅမ်ႉလႄႈ ႁဵတ်းႁိုဝ်ၵေႃႈ ဢမ်ႇပေႉၶဝ် ဢမ်ႇတိုၵ်းပေႉၶဝ်လႆႈလေႃႇ။ ဢၼ်ၶဝ်မႃးပေႉၵိၼ်ႁဝ်း ၼၼ်ႉၵေႃႈ ဝႆႉဝႃႈ ပဵၼ်ဝူတ်ႈၵၢမ်ႇ တႆးယဝ်ႉႁေလႃႈ” ၼႆၸိူဝ်းၼႆႉၵေႃႈမီးသေ ပၼ်မၢၼ်ႈပေႉၵိၼ်ယူႇဝၼ်းဝၼ်း ၶိုၼ်းၶိုၼ်း မၢင်ၸိူဝ်းၵေႃႈ ပွႆႇပိုၼ်ႉ ပႅတ်ႈႁိူၼ်းယေး ပၼ်ႁႂ်ႈပိူၼ်ႈမႃးယူႇလၢႆလၢႆ ၼမ်ႉၸႂ်ဢၼ်ၼႆႉ ဢမ်ႇလီလဵင်ႉသႄႈ ပေႃးၽႂ်မီးၵေႃႈ ပႅတ်ႈ ႁေလႃႈ။\n\nတၢင်းယၢမ်ႈမၢႆႁႃႈ Seek First to Understand, then to be Understood\n\nတၢင်းယၢမ်ႈလီထႅင်ႈဢၼ်ၼိုင်ႈတႄႉၵေႃႈ ဝႆႉဝႃႈၽူႈတႅမ်ႈၶႂ်ႈႁႂ်ႈၽူႈလူလိၵ်ႈႁဝ်းၶဝ်လူၽိုၼ်လိၵ်ႈၶႃႈ၊ သိုဝ်ႉလူ ပပ်ႉ ၶႃႈၼမ်ၼမ်ၼႆသေၵွၼ်ႇလႃႈ “ၵဝ်ၶႃႈၵၢၼ်ႉၶတ်းၸႂ်တႅမ်ႈမႃး တေႉꧦဝႃႈꧦဢိူဝ်ႈၼႆႉ၊ တႃတေတႅမ်ႈလိၵ်ႈႁူဝ်ၼႆႉ လႆႈ ပၼ်ၶၢဝ်းယၢမ်းတေႉꧦဝႃႈꧦဢိူဝ်ႈၼႆႉ၊ ၶႅၼ်းတေႃႈလူလိၵ်ႈၶႃႈသေၵမ်းꧦ ၼႆ သေ လၢတ်ႈၽူႈလူလိၵ်ႈၶဝ်ၸိုင် ၸွင်ႇ တေတူၵ်းထုၵ်ႇၶႃႈႁိုဝ်။ ၶႃႈဝႃႈတႄႉ ဢမ်ႇတူၵ်းထုၵ်ႇသေဢိတ်း။ လွင်ႈဢၼ်ၽူႈတႅမ်ႈလိၵ်ႈၶတ်းၸႂ်တႅမ်ႈမႃး၊ လွင်ႈ ဢၼ်ၽူႈတႅမ်ႈလိၵ်ႈ လႆႈသုမ်းၶၢဝ်းယၢမ်းမႃးၸိူဝ်းၼၼ်ႉ ၽႂ်တေမႃးသူၼ်ၸႂ်၊ ၽႂ်ႁိုဝ်တေၵႂႃႇဝူၼ်ႉသွၼ်ႇမၼ်းယဝ်ႉ။ ဢမ်ႇဝႃႈၼၼ်ႁိုဝ်။\n\nပိူင်လူင်မၼ်းဢၼ်ၽူႈတႅမ်ႈလိၵ်ႈၵိုင်ႇလီဝူၼ်ႉလႄႈ ႁဵတ်းၼၼ်ႉတႄႉ ၽိုၼ်ႈလိၵ်ႈဢၼ်ၶႃႈတႅမ်ႈၼႆႉ ၼင်ႇႁိုဝ်တေ ပဵၼ် ဢၼ်ပၼ်ၽွၼ်းလီၽူႈလူလိၵ်ႈၶဝ်လႄႈ ႁႂ်ႈၵိုင်ႇတင်းၽူႈလူလိၵ်ႈၶဝ်ၶၢမ်ႇသုမ်းၶၢဝ်းယၢမ်းသေလူလိၵ်ႈၶႃႈၼၼ်ႉ တေလႆႈႁဵတ်းႁိုဝ်တႅမ်ႈ၊ တေလႆႈတႅမ်ႈၸိူင်ႉႁိုဝ်ဢေႉ ၼႆၼၼ်ႉၵူၺ်း ဢၼ်ၶႃႈတေလႆႈဝူၼ်ႉ။ ဝၢႆးသေၽူႈလူလိၵ်ႈ ၶဝ် လႆႈလူၽိုၼ်လိၵ်ႈႁူဝ်ၼႆႉဢၼ်ၽူႈတႅမ်ႈလိၵ်ႈ တႅမ်ႈၵႂႃႇယဝ်ႉလႄႈ ႁဵတ်းႁႂ်ႈၽူႈလူလိၵ်ႈၶဝ်သဵင်ႈၸႂ်၊ သုမ်းၶၢဝ်းယၢမ်း လၢႆ၊ ဢမ်ႇမီးၽွၼ်းလီသင်သေၶႅၵ်းပေႃး ၼႆၸိုင် ဢဝ်တၢင်းႁူဝ်ၸႂ်ၽိူၵ်ႇၸိုၼ်ႈၶၢဝ်သႂ်သေတႅမ်ႈၼႆလၢႆး ၸၢင်ႈၵႂႃႇ ထူးလၢႆးသင်လႃႇ။\n\nၵွပ်ႈၼၼ် တၢင်းယၢမ်ႈမၢႆႁႃႈၼႆႉတႄႉ Seek first to understand, then to be understood ၶႂ်ႈႁဵတ်း သင်ႁဵတ်း ႁႂ်ႈမီး ယိူင်းမၢႆလႄႈ ႁႂ်ႈႁူႉတူဝ်ၸဝ်ႈၵဝ်ႇဝႃႈ ၵဝ်ႁဵတ်းပိူဝ်ႈသင် ႁဵတ်းတႃႇသင်၊ ယွၼ်ႉသင်လႄႈႁဵတ်း ၼႆၼၼ်ႉယဝ်ႉ။ ၵမ်ႈပႃႈၼမ် ပဵၼ်ၸိူင်ႉၼႆဝႆႉၼေႃႈ ဢမ်ႇႁူႉႁဵတ်းသင်ယူႇ ပိူၼ်ႈႁဵတ်းႁဝ်းၵေႃႈႁဵတ်း၊ ပိူၼ်ႈၵႂႃႇ ႁဝ်းၵေႃႈၵႂႃႇ၊ ပိူၼ်ႈသွၼ်ႁဝ်းၵေႃႈသွၼ်၊ ပိူၼ်ႈလၢတ်ႈႁဝ်းၵေႃႈလၢတ်ႈ။ ပူႇမွၼ်ႇၼၢႆးယႃႈႁဝ်းႁဵတ်းမႃးလႄႈ ႁဝ်းၵေႃႈသိုပ်ႇ ႁဵတ်းၵူၺ်း။ ဢမ်ႇတွၼ်ႉဝူၼ်ႉဝႃႈ ယွၼ်ႉသင်လႄႈႁဵတ်းသေပွၵ်ႈ။ ၶႂ်ႈယွၼ်းၸိမ်ထႅင်ႈဝႃႈ ပႃႇတီႇ တႆးလႄႈ တပ်ႉသိုၵ်းတႆးႁဝ်းမိူဝ်ႈၵူႈပွၵ်ႈၸိုင် ဢမ်ႇႁူႉဝႃႈတင်ႈမႃးပႃႇတီႇႁဵတ်းသင် ဢမ်ႇႁူႉဝႃႈလုၵ်ႉၽိုၼ်ႉယွၼ်ႉသင်၊ ၵွပ်ႈၼၼ် ၵၢၼ်လုၵ်ႉၽိုၼ်ႉၸင်ႇ တေယိုတ်းယၢဝ်း။ ပႃႇတီႇၸင်ႇတေၼမ်မႃးယဝ်ႉ။ မိူဝ်ႈလဵဝ်တႄႉ ၶေးဢမ်ႇပဵၼ် ၼၼ်ယဝ်ႉၼင်ႇၵဝ်ႇ။\n\nတၢင်းယၢမ်ႈမၢႆႁူၵ်း Synergise\n\nတၢင်းယၢမ်ႈလီထႅင်ႈဢၼ်ၼိုင်ႈတႄႉ ဝႆႉဝႃႈမီးတူၼ်ႈမၢၵ်ႇၵႅမ်ႈၶွင်ႇတူၼ်ႈၼိုင်ႈ မီးမၢၵ်ႇမၼ်းႁႃႈလုၵ်ႈ မီးၵူၼ်း သွင် ၵေႃႉၶတ်းၸႂ်ပိတ်းမၢၵ်ႇၵႅမ်ႈၶွင်ႇၼၼ်ႉၼႆသေၵွၼ်ႇလႃႈ ၶဝ်သွင်ၵေႃႉၼႆႉ ၽႂ်ၵေႃႈယိုၼ်းပိတ်းဢမ်ႇထိုင် ဢဝ်မႆႉ သေႇၵေႃႈ ဢမ်ႇလႆႈ။ ၵူၺ်းၵႃႈ ၵေႃႉၼိုင်ႈၶၢမ်ႇၸေး တဵင်ႇၵေႃႉၼိုင်ႈသေ ယိုၼ်းဢဝ်လႆႈမၢၵ်ႇၵႅမ်ႈၶွင်ႇ တၢင်းႁႃႈလုၵ်ႈ ယဝ်ႉ ၵွပ်ႈၼၼ် တၢင်းယၢမ်ႈမၢႆႁူၵ်းၼႆႉတႄႉ Synergy ႁႅင်းႁူမ်ႈသၢင်ႈၼႆယဝ်ႉ။\n\nမိူဝ်ႈႁႅင်းသွင်ႁႅင်းႁူမ်ႈၵၼ်ၼၼ်ႉ တိူဝ်းႁႅင်းသေႁႅင်းလဵဝ်ၶေႃꧦယဝ်ႉ။ ယဝ်ႉၵေႃႈ ႁဵတ်းၵၢၼ်လွင်ႈလႂ်သေၵေႃႈ တိုၼ်း တေၸဵဝ်းယဝ်ႉၸဵဝ်းတူဝ်ႈဢမ်ႇႁၢင်ႉယဝ်ႉ။ မၢၵ်ႇၵႅမ်ႈၶွင်ႇၼၼ်ႉ ဢၢၼ်းပိတ်းဢဝ်ႁင်းၵေႃႉလဵဝ် ၵူၺ်းတႄႉ ဢမ်ႇ ပိတ်းလႆႈလေႃႇ မိူဝ်ႈၵေႃႉလဵဝ်ႁူမ်ႈႁႅင်းတင်းၼမ်သေပိတ်း၊ ႁူမ်ႈႁႅင်းတၢင်ႇၵေႃႉသေပိတ်း ၵွၼ်ႇၸင်ႇတေပိတ်းလႆႈ။ ၵွပ်ႈၼၼ် ယိုင်ႈၸဝ်ႈၵဝ်ႇႁူမ်ႈလႆႈႁႅင်းပိူၼ်ႈၼမ်လႆႈၵႃႈႁိုဝ် ယိုင်ႈၸဝ်ႈၵဝ်ႇတေႁဵတ်း သၢင်ႈၵႂႃႇလႆႈၵႆ၊ တေတိူဝ်းႁဵတ်း သၢင်ႈလႆႈလိူဝ်ယဝ်ႉ။ တီႈၼႆႈ ၶႂ်ႈယွၼ်းၸိမ်ဝႃႈ လွင်ႈဢၼ်မိူင်းတႆးပႆႇၵွၼ်းၶေႃ၊ ပႆႇပဵၼ်မူႇပဵၼ်ၸုမ်း တိုၵ်ႉပဵၼ်ပႃႇတီႇ ၵဝ်ပႃႇတီႇမႂ်း၊ တပ်ႉသိုၵ်းၵဝ်တပ်ႉသိုၵ်းမႂ်းယူႇၸိူင်ႉၼၼ်ၵူၺ်းလႄႈယဝ်ႉ။ ပႆႇမီးႁႅင်းႁူမ်ႈသၢင်ႈၵၼ် မိူဝ်ႈႁဝ်းၶူင်သၢင်ႈ ႁႃလႆႈႁႅင်းႁူမ်ႈသၢင်ႈ Synergise ၼၼ်ႉယဝ်ႉ မိူင်းတႆးတေၵွၼ်းၶေႃ။\n\nတၢင်းယၢမ်ႈမၢႆၸဵတ်း Sharpen the Saw\n\nတၢင်းယၢမ်ႈလီထႅင်ႈႁူဝ်ၼိုင်ႈလႄႈ ၶေႃႈလိုၼ်းသုတ်းတႄႉ ဝႆႉဝႃႈၵူၼ်းၵေႃႉၼိုင်ႈလႆႈၸႂ်ႉၶၢဝ်းယၢမ်းဢၢၼ်ႇႁူဝ် သိပ်း ပီတႅပ်းတူၼ်ႈမႆႉယူႇၼႆၵွၼ်ႇလႃႈ။ တူၺ်းသႆၢငႆၢမၼ်းၸိုင် ထႅင်ႈႁူဝ်သိပ်းပီၵေႃႈ ပႆႇႁၼ်လၢႆးတၢင်းမႆႉၼၼ်ႉ တေ လူမ်ႉသေၶႅၵ်း။ ၵူၼ်းႁိမ်းႁိူၼ်းမၼ်းယိူၼ်ႉဢမ်ႇလႆႈယဝ်ႉလႄႈ မႃးၸူးၵူၼ်းတႅပ်းမႆႉၼၼ်ႉသေလၢတ်ႈ “သင်မႄး လပ်ႉၽႃႉ လပ်ႉမိတ်ႈယဝ်ႉ ၸင်ႇတႅပ်းတႄႉ တေၸဵဝ်းလူမ်ႉယူႇယူဝ်ႉ”။ ၵူၼ်းတႅပ်းမႆႉၸင်ႇၶိုၼ်း လၢတ်ႈဝႃႈ “သင်ၵုမ်ႇ လပ်ႉၽႃႉ လပ်ႉမိတ်ႈယူႇၵူၺ်းၸိုင် သုမ်းၶၢဝ်းယၢမ်းလၢႆၵူၺ်းႁေယဝ်ႉလေႃႇ” ၼႆယဝ်ႉ။\n\nဝၢႆးသေလႆႈလူဢပုမ်ႇႁူဝ်ၼႆႉယဝ်ႉ ၽူႈလူလိၵ်ႈၶဝ်ယင်းတေၶႂ်ႈၶူဝ်လဵၼ်ႈၵွၼ်ႇယူဝ်ႉ၊ တီႈတႄႉမၼ်း ဢၼ်ပဵၼ် ယူႇမီးယူႇၼႂ်းတူင်ႇဝူင်းႁဝ်းၵေႃႈ ပဵၼ်ၼႆၵူၺ်းၼင်ႇၵဝ်ႇယဝ်ႉ။ ၼႂ်းၼိုင်ႈဝၼ်းၼၼ်ႉ ၼိုင်ႈဝၼ်းၶိုင်ႈၸူဝ်ႈမူင်း၊ ၼိုင်ႈဝူင်ႈၼိုင်ႈဝၼ်းသွင်ဝၼ်းဢွၼ်ႇၵူၺ်းၵေႃႈ ဢမ်ႇတမ်ႉပၼ်ၶၢဝ်းယၢမ်းဢွၵ်ႇလဵၼ်ႈဢဵၼ်ႁႅင်းသေပွၵ်ႈ၊ သေဝၼ်း။ ၵွပ်ႈၼၼ်လႄႈပၢႆးယူႇလီႁဝ်းၶႃႈၵေႃႈ ယိုင်ႈထဝ်ႈယိုင်ႈၼႃႇမႃးတိၵ်းတိၵ်း။\n\nပေႃးမႃးတူၺ်းၾၢႆႇလိၵ်ႈၾၢႆႇလၢႆးၵေႃႈ ၼႂ်းၼိုင်ႈဝၼ်းၼၼ်ႉ သိပ်ႈႁႃႈမီႉၼိတ်ႉဢွၼ်ႇၵူၺ်းၵေႃႈ ဢမ်ႇတွၼ်ႉပၼ် ၶၢဝ်းယၢမ်းသေလူလိၵ်ႈသေပွၵ်ႈ သေၽိုၼ် သေပပ်ႉ ပေႃးၵုမ်ႇလူလိၵ်ႈလူလၢႆးယူႇၵူၺ်းၸိုင် သုမ်းၶၢဝ်း ယၢမ်းလၢႆ ၵူၺ်းယဝ်ႉၼႆသေ ဢဝ်ၶၢဝ်းယၢမ်းၼၼ်ႉ ၵႂႃႇၵိၼ်လဝ်ႈ၊ ၵိၼ်ၵျေႃႇ၊ ၵႂႃႇၸႂ်ႉတိုဝ်းတီႈဢၼ်ဢမ်ႇလႆႈလွင်ႈလႆႈတႃပႅတ်ႈ။ ၵွပ်ႈၼၼ် လႄႈ တၢင်းႁူႉႁဝ်းၵေႃႈဢမ်ႇၼမ် ဢမ်ႇယႂ်ႇမႃးသေဢိတ်း ယိုင်ႈထဝ်ႈယိုင်ႈတၼ်ၵႂႃႇတိၵ်းတိၵ်းယဝ်ႉ။\n\nမိူဝ်ႈတေႃႇသူႈပၼ်ႁႃ တၢၵ်းတုၵ်ႉယၢၵ်ႈၼၼ်ႉၵေႃႈ ၵူၺ်းဝူၼ်ႉႁႃလၢႆးတၢင်းငၢႆႈသေ ဢဝ်တူဝ်လွတ်ႈလၢႆလၢႆ ၵူၺ်း ဢမ်ႇတွၼ်ႉၶူၼ်ႉၶႂႃႉ လဵပ်ႈႁဵၼ်းလွင်ႈတၢင်းမၼ်းလီလီ သေၵႄႈလိတ်ႈသေပွၵ်ႈသေမိူဝ်ႈ မိူၼ်ၸိူင်ႉၼင်ႇၵူၼ်း ယွၼ်းၵိၼ်တႃႇလႂ်တႃႇၼၼ်ႉ၊ ဝၼ်းလႂ်ဝၼ်းၼၼ်ႉၵူၺ်းယဝ်ႉ။ ၵွပ်ႈၼၼ်တၢင်းယၢမ်ႈမၢႆၸဵတ်း ၶေႃႈလိုၼ်း သုတ်းၼႆႉတႄႉ Sharpen the Saw လပ်ႉၽႃႉလပ်ႉလဵၵ်းလိူဝ်ႈ ႁႂ်ႈၽၢႆၽၢႆတႃႉ ၾိုၵ်းလပ်ႉၼမ်ႉၵတ်ႉ ၸဝ်ႈၵဝ်ႇ ႁႂ်ႈတိူဝ်းမႃးၵူႈဝၼ်းတႃႉ ၾိုၵ်းသၢၼ်းႁႂ်ႈတူဝ်ၸဝ်ႈၵဝ်ႇၵႅၼ်ႇၶႅင်မႃးၵူႈမိုဝ်ႉၵူႈဝၼ်းတႃႉ။\n\nယွၼ်ႉၼၼ် ၽူႈလူလိၵ်ႈၶဝ် လူလိၵ်ႈၼမ်ၼမ်၊ လူလိၵ်ႈဢၼ်ပၼ်တၢင်းႁူႉၸဝ်ႈၵဝ်ႇ၊ လူလိၵ်ႈဢၼ်ႁဵတ်းႁႂ်ႈၸဝ်ႈ ၵဝ်ႇမီးႁႅင်းတူဝ်၊ ႁႅင်းၸႂ်တႃႉ လိၵ်ႈဢမ်ႇလႆႈလွင်ႈလႆႈၶႆၸိူဝ်းၼၼ်ႉ ယႃႇပေၵႂႃႇသုမ်းၶၢဝ်းယၢမ်းသေလူမၼ်းလႃးလႃး။ ယဝ်ႉၵေႃႈ ထွမ်ႇတြႃး၊ ထွမ်ႇၶေႃႈသင်ႇသွၼ် ဢၼ်ႁႂ်ႈၽူႈလူလိၵ်ႈၶဝ်မီးတၢင်းႁူႉ၊ တၢင်းလၵ်းလႅမႃး ၼၼ်ႉတႃႉ။ ယႃႇပေၵႂႃႇထွမ်ႇ လွင်ႈဢၼ်ဢမ်ႇလႆႈလႆႈၶႆ၊ မိူၼ်ၸိူင်ႉထႆႇငဝ်းတူင်ႉသေ လႃႇၵၼ် ပွင်ႉၵၼ် သေႉၵၼ် ၼိူဝ်ၾဵတ်း ပုၵ်ႉ၊ ၼိူဝ်ဢွၼ်လၢႆးၼၼ်ႉ ယႃႇပေပၼ်ၶၢဝ်းယၢမ်း ၶၢမ်ႇသဵင်ႈငိုၼ်းၾူၼ်းသေ ထွမ်ႇမႅၼ်ႈလႃးလႃး။ ယဝ်ႉၵေႃႈ ၶိုၼ်ႈႁွတ်ႈလဵပ်ႈႁဵၼ်းပၢင်သွၼ် ၽိူမ်ႉထႅမ်တၢင်းႁူႉဢၼ်တေၼႄပၼ် ႁဵတ်းႁႂ်ႈၽူႈလူလိၵ်ႈ ၶဝ် တေဢွင်ႇမၢၼ် ၶိုၼ်ႈယႂ်ႇၼၼ်ႉၵူၺ်းလႄႈ တၢင်းယၢမ်ႈဢၼ်လၢတ်ႈမႃးၸိူဝ်းၼႆႉ လုၵ်ႉမႃးတီႈတၢင်းယၢမ်ႈၸဵတ်းပိူင် The  7 habits Highly Effective People ဢၼ်ၽူႈတႅမ်ႈလိၵ်ႈ Stenphen Covey ၸူႉႁွမ်တွမ်တႅမ်ႈဝႆႉၼၼ်ႉသေ ၶိုၼ်းမႃးတေႃႉ တႆႉၶႆႈၼႄ ၽူႈလူလိၵ်ႈပီႈၼွင်ႉတႆးႁဝ်းၶဝ်ယဝ်ႉ။"
  },
  {
    "title": "ၵၢၼ်ႁဵၼ်းၼႂ်းမိူင်းတႆးလႄႈ သူၼ်းၾႆးပၢႆးပၺ်ၺႃ",
    "content": "ပေႃးၶႂ်ႈႁႂ်ႈဝၢၼ်ႈမိူင်းၶိုၼ်ႈယႂ်ႇ ၶႂ်ႈမီးလွင်ႈငမ်းယဵၼ်ၸႅတ်ႈ  ၶႂ်ႈႁႂ်ႈတႆးၽွမ်ႉႁူမ်ႈၵၼ်ၸိုင် တေလႆႈပၵ်း ၸႂ်ပွင်ၵၢၼ် ပၢႆးပၺ်ၺႃၵွၼ်ႇ“Education is the most powerful weapon” ပၢႆးပၺ်ၺႃၼႆႉ ပဵၼ်ၵွင်ႈၵႂႃႇႁႅင်းယႂ်ႇသေပိူၼ်ႈ ယဝ်ႉၼႆ ၽူႈၼမ်းၸိုင်ႈမိူင်းဢမႄႇရိၵ ၼႄႇသၼ်ႇမၼ်ႇတႄးလႃး ယၢမ်ႈလၢတ်ႈဝႆႉယဝ်ႉ။ ၽူႈၼမ်းမိူင်း သိင်ႇၵပူဝ်း လီၵွမ်ႇယူႉၵေႃႈ ၵွပ်ႈႁူႉႁၼ်ဝႃႈ ပၢႆးပၺ်ၺႃၼႆႉယဝ်ႉ တေႁဵတ်းႁႂ်ႈဝၢၼ်ႈမိူင်းလဵၵ်ႉꧦဢွၼ်ႇ သိင်ႇၵပူဝ်းၶိုၼ်ႈယႂ်ႇၼၼ်ႉ ၼႆလႄႈပၼ်ႁႅင်းပၢႆးပၺ်ၺႃ ႁဵတ်းႁႂ်ႈၶဝ်ပဵၼ်ၼိုင်ႈၼႂ်းၵုၼ်ဢေးသျႃးၸဵင်ႇၸၢၼ်းဝၼ်းဢွၵ်ႇၼႆႉယဝ်ႉ ဢမ်ႇၸႂ်ႈႁိုဝ်။ မိူင်းဝၼ်းတူၵ်းတႄႉ ဢမ်ႇလၢတ်ႈၵေႃႈႁူႉၵၼ်ယူႇ။\n\nပေႃးၼၼ်တႆးႁဝ်းလူး ပၵ်းၸႂ်ပၢႆးပၺ်ၺႃၵႃႈႁိုဝ် ‘’မေႃလိၵ်ႈၸင်ႇၵေႃႉ ၸၢႆးလၢႆးလီၸင်ႇပေႉပိူၼ်ႈ’’ ‘’လိၵ်ႈပဵၼ်ငိူၼ်ႈ ႁႅင်းမိူင်း ပိူင်းႁႂ်ႈမိူင်းၶိုၼ်ႈ” ၼႆ ၶေႃႈၵႂၢမ်းၸိူဝ်းၼႆႉ လႆႈဝႃႈပဵၼ်လၵ်းထၢၼ်ဢၼ်ၼိုင်ႈ လွင်ႈဝႃႈ ပူႇမွၼ်ႇၼၢႆး ယႃႈႁဝ်း ၶဝ် တိုၼ်းပၵ်းၸႂ်ၼိူဝ်ၵၢၼ်ပၢႆးပၺ်ၺႃယူႇ။ မိူဝ်ႈပၢၼ်ၸဝ်ႈသိူဝ်ၶၼ်ႇၾႃႉၼၼ်ႉၵေႃႈ ၸႅၵ်ႇၵူၼ်းပဵၼ်သီႇၸူဝ်ႈပၢၼ် ပူၵ်းပွင်ဝၢၼ်ႈမိူင်းမႃး။ မိူၼ်ၼင်ႇ- ပၢၼ်ႈၼိုင်ႈၼၼ်ႉ ၵူႈၵေႃႉတၵ်းလႆႈႁဵၼ်းသွၼ် ဢဝ်တၢင်းႁူႉ။ ပၢၼ်သွင်ၼၼ်ႉ ႁဵတ်းၵၢၼ်ၵႃႉၶၢႆလႄႇဝၢၼ်ႈလၢဝ်းမိူင်း ႁႃတၢင်းႁူႉ။ ပၢၼ်သၢမ်ၼၼ်ႉ ပူၵ်းပွင်ဝၢၼ်ႈမိူင်းသေ ႁႃတၢင်းႁူႉ။ ပၢၼ်သီႇၼၼ်ႉ သိုပ်ႇသင်ႇသွၼ်ပွၼ်ႈပၼ်သႅၼ်းႁုၼ်ႈမႂ်ႇ ႁႂ်ႈမီးတၢင်းႁူႉ။ ၼႂ်းသီႇပၢၼ်ၼႆႉ တႄႇဢဝ်ပၢၼ် ၼိုင်ႈ တေႃႇထိုင်သီႇၼၼ်ႉ မၼ်းၸဝ်ႈၸတ်းႁႂ်ႈၵၢၼ်လဵပ်ႈႁဵၼ်းယႃႇၶၢတ်ႇ။ လိူဝ်ၼၼ်ႉယဝ်ႉ လႆႈႁၼ်ပၢႆးပၺ်ၺႃၼႆႉ ပဵၼ်ငဝ်ႈငႃႇတႃႇၵူႈၸူဝ်ႈပၢၼ်ဝႆႉ။ ၵွပ်ႈၼၼ်လႄႈ တႆးႁဝ်းၵေႃႈႁိူဝ်ႈႁိူင်း ဢုပ်ႉလႆႈမိူင်းတႂ်ႈမိူင်းၼိူဝ် ပူၵ်းတင်ႈလႆႈႁေႃ သႅင်တႆးမႃးယဝ်ႉ။\n\nတႄႇဢဝ်ႁူဝ်ပၢၵ်ႇသၢဝ်းမႃးၼႆႉ ၵၢၼ်ပၵ်းၸႂ်ၼိူဝ်ၵၢၼ်ပၢႆးပၺ်ၺႃၼၼ်ႉ လႆႈႁၼ်ယွၼ်ႇယၢၼ်းတႄႉၼင်ႇဝႃႈ။ ဢၼ်ႁၢင်ႈႁၢႆႉၼႃႇၼၼ်ႉ ပဵၼ်ဝၢႆးၼေႇဝိၼ်းသိမ်းဢႃႇၼႃႇၸိုင်ႈမိူင်းယဝ်ႉ ႁၢမ်ႈသွၼ်လိၵ်ႈတႆး၊ ဢဝ်တႅပ်းသီႇ တႅပ်းသေ ပႄႉၵိၼ်လူလၢႆ၊ လိုပ်ႈဝၢၼ်ႈၶၢႆႉမိူင်းမႃးၼၼ်ႉယဝ်ႉ။ လိၵ်ႈတႆးၵေႃႈ လႆႈလၵ်ႉသွၼ်ပၼ် ၵၼ်သေ သိုပ်ႇယိုၼ်ႈပၼ်ၵၼ်မႃး ၸူဝ်ႈၼိုင်ႈယဝ်ႉၸူဝ်ႈၼိုင်ႈ။ တေႃႉတႄႉဝႃႈ ဢမ်ႇႁၢႆလၢႆ။ ႁႂ်ႈပေႃးၶိုၼ်ႈယႂ်ႇ ၸႂ်ႉတိုဝ်း ၵၼ်တၢင်းမိူင်း ႁိူဝ်ႈႁိူင်းၼၼ်ႉဢမ်ႇပႆႇမီးသေၸူဝ်ႈ။ ပေႃးမႃးတူၺ်းၸိုင် ၼႂ်းမိူင်းတႆးၼႆႉ ၽူႈမေႃလိၵ်ႈယင်း တိုၵ်ႉ ဢေႇလိူဝ် ၵူၼ်းဢမ်ႇမေႃလိၵ်ႈ၊ ၵူၼ်းလႆႈၸုမ်ႈၶူးယဝ်ႉႁဵၼ်း ယင်းတိုၵ်ႉဢေႇ။ ၸိူဝ်းလႆႈၸုမ်ႈၶူးယဝ်ႉ မႃးပူၵ်းပွင် ဝၢၼ်ႈမိူင်းၼၼ်ႉၵေႃႈ တိုၵ်ႉၵႆၵႆမီး။\n\nၼႂ်းဝၼ်းမိူဝ်ႈၼႆႉတႄႉ (ဝၢႆးသေမိူင်းမၢၼ်ႈၵၢဝ်ႇဝႃႈ ပဵၼ်မိူင်းတီႇမူဝ်ႇၶရေႇသီႇ) လႆႈႁၼ်တႆးႁဝ်းဢမ်ႇဝႃႈ ၼုမ်ႇထဝ်ႈ၊ ၸဵမ်ၸဝ်ႈ၊ ၸဵမ်ၶုၼ်ၽူႈၼမ်းတႆးဢွၼ်ၵၼ်ႁူႉပွင်ႇၸႂ်လႄႈ ပၵ်းၸႂ်သႂ်ႇႁႅင်းမႃးတႄႉꧦဝႃႈꧦယူႇ။ မိူၼ်ဝႃႈ မီးသုၼ်ႇသွၼ် ၼႂ်းႁူင်းႁဵၼ်းလူင်ပွင်ၸိုင်ႈယဝ်ႉ။ မီးမႃးၸၼ်ႉၸွမ်တႆးယဝ်ႉ။ မီးမႃးၶေႃးလဵၵ်ႉတႆးယဝ်ႉ ၼႆၸိူဝ်းၼႆႉလႆႈဝႃႈ ႁိူင်းမႃး လိူဝ်ၵူႈပၢၼ်ၸိူဝ်းပူၼ်ႉၼၼ်ႉယူႇ။ ဝႃႈၸိူင်ႉၼၼ်ၼႆၵေႃႈ ၼႂ်းမိူင်ႈတႆးပၢႆးပၺ်ၺႃပႆႇပဵၼ်ၵွၼ်ႈပဵၼ်ၶႆ၊ တိုၵ်ႉပဵၼ်ၵဝ် ပဵၼ်မႂ်း ၸွမ်းၼင်ႇတၢင်းႁၼ် ၽႂ်မၼ်း၊ တိုၵ်ႉပဵၼ်ပိူင်ၵဝ်ပိူင်မႂ်း၊ လၵ်းသုတ်ႇၵဝ် လၵ်းသုတ်ႇမႂ်းဝႆႉလႄႈ တေလႆႈဝႃႈ ၶၢဝ်းတၢင်းပၢႆးပၺ်ၺႃတႆး ပဵၼ်ၵွၼ်ႈ ပဵၼ်ၶႆၼၼ်ႉ တေလႆႈသိုပ်ႇပႆထႅင်ႈၵႆ ၶၢဝ်းႁိုင်ယူႇ။ မၢင်ၵေႃႉတေလၢတ်ႈဝႃႈ ပဵၼ်ယွၼ်ႉတႆးပႆႇလႆႈလွတ်ႈလႅဝ်း ၵွၼ်းၶေႃ၊ ပဵၼ်ယွၼ်ႉတႆးပႆႇၽွမ်ႉၵၼ် ပဵၼ်ယွၼ်ႉမိူင်းပႆႇၵတ်းယဵၼ်လႄႈ ပၢႆးပၺ်ၺႃမိူင်းတႆးပႆႇပဵၼ်ၵွၼ်ႈပဵၼ်ၶႆဢိူဝ်ႈ ၼႆၵေႃႈၶေးတေမီးယူႇ။ ၵူၺ်းၵႃႈ လွင်ႈၸိူဝ်းၼႆႉ ဢမ်ႇၸႂ်ႈလွင်ႈတၢင်း ဢၼ်လီဢၼ်ၼိုင်ႈဢၼ်ႁဝ်းတေ လႆႈပၼ်သႄႈ။ ဢမ်ႇၸႂ်ႈလွင်ႈတၢင်းဢၼ်ၼိုင်ႈ ဢၼ်တေႁဵတ်းႁႂ်ႈပၢႆးပၺ်ၺႃ တူၵ်းလိုၼ်းသႄႈ။\n\nႁူင်းႁဵၼ်းဢၼ်ပူၵ်းတင်ႈမီးယူႇၼႂ်းမိူင်းတႆးၼၼ်ႉ ၼင်ႇလႆႈလဵပ်ႈႁဵၼ်းႁူႉ ၵၼ်မၼ်းမီးမိူၼ်ၼင်ႇ-\n\n1) ႁူင်းႁဵၼ်းလူင်ပွင်ၸိုင်ႈမၢၼ်ႈ\n2) ႁူင်းႁဵၼ်းၸိူဝ်ႉၸၢတ်ႈလွႆတႆးလႅင်း\n3) ႁူင်းႁဵၼ်းၸိူဝ်ႉၸၢတ်ႈလွႆတႆးလီ\n4) ႁူင်းႁဵၼ်းပရိယတ်ႉတိ\n5) ႁူင်းႁဵၼ်းပေႃႈမုၼ်သွၼ်\n6) ႁူင်းႁဵၼ်းပရႁိတ\n7) ႁူင်းႁဵၼ်းသုၼ်ႇတူဝ် ၼႆၸိူဝ်းၼႆႉယဝ်ႉ။\n\nႁူင်းႁဵၼ်းဢၼ်လၢတ်ႈမႃးၼႆႉ ဢၼ်ၼိုင်ႈလႄႈဢၼ်ၼိုင်ႈ လၵ်းသုတ်ႇဢၼ်ယိပ်းတိုဝ်းပူင်သွၼ်ပူၵ်းပွင်ပၼ် လုၵ်ႈဢွၼ်ႇတႆးၼၼ်ႉ ဢမ်ႇမိူၼ်ၵၼ်။ ပိူင်ႈၵၼ်ဝႆႉ။ ယိူင်းဢၢၼ်းပဝ်ႉမၢႆမၼ်းတႄႉၵေႃႈ တေႃႈပိူင်ႈၵၼ်ယဝ်ႉ။ ႁူင်းႁဵၼ်းလူင်ပွင်ၸိုင်ႈ ဢဝ်လိၵ်ႈမၢၼ်ႈ ၵႂၢမ်းမၢၼ်ႈပဵၼ်သုၼ်ၵၢင်သေပူင်သွၼ်။ ႁဵတ်းႁႂ်ႈလုၵ်ႈဢွၼ်ႇတႆး မီးတၢင်း ယၢပ်ႇၽိုတ်ႇလၢႆꧦလွင်ႈ။ မိူၼ်ၼင်ႇ- လွင်ႈယၢပ်ႇၽိုတ်ႇၵၢၼ်လၢတ်ႈၸႃ၊ ယွၼ်ႉဢမ်ႇၸႂ်ႈၵႂၢမ်းပေႃႈမႄႈ ၸဝ်ႈၵဝ်ႇ လႄႈ မိူဝ်ႈၶႂ်ႈလၢတ်ႈၶႂ်ႈၵုမ်ၸွမ်းၼႂ်းႁွင်ႈႁဵၼ်းၼၼ်ႉ မီးလွင်ႈယၢပ်ႇ။ ၶေႃႈမုလ်းၼႂ်းလၵ်းသုတ်ႇ ပဵၼ်ပိုၼ်း၊ လွင်ႈမၢၼ်ႈ လၢႆꧦလႄႈ ႁဵတ်းႁႂ်ႈလုၵ်ႈဢွၼ်ႇတႆး လိုမ်းၾိင်ႈငႄႈၾိင်ႈထုင်း၊ လိုမ်းပိုၼ်းငိူၼ်ႈၶိူဝ်းတူဝ် ၵဝ်ႇ။\n\nပေႃးယဝ်ႉႁူင်းႁဵၼ်းၸၼ်ႉသုင်လူင်ပွင်ၸိုင်ႈၸိုင် မီးၸၼ်ႉၸွမ်လၢႆလၢႆတီႈ ၼႂ်းမိူင်းတႆးမိူင်းမၢၼ်ႈ ပႂ်ႉႁပ်ႉႁွင်း တႃႇသိုပ်ႇၵၢၼ်ႁဵၼ်းယဝ်ႉ။ လုၵ်ႈႁဵၼ်းတႆးၸိူဝ်းႁဵၼ်းယဝ်ႉ ၼႂ်းလူင်ပွင်ၸိုင်ႈၼၼ်ႉ ၸိူဝ်းသိုပ်ႇႁၢပ်ႇၵၢၼ် ၼႂ်းလုမ်း ၼႂ်းၸႆး၊ ႁၢပ်ႇၵၢၼ်ပၼ်လူင်ပွင်ႈၸိုင်ႈလႂ်၊ ႁဵတ်းၵၢၼ်သုၼ်ႇတူဝ်လႂ်။ ၸိူဝ်းယဝ်ႉႁဵၼ်းယဝ်ႉ တိုၵ်ႉၵႂင်ပူ ၵႂင်ပႃ ႁႃဝၵ်ႉ သင်ဢမ်ႇလႆႈၼၼ်ႉၵေႃႈ မီးပဵၼ်ၵေႃႇပဵၼ်ၵွင်။ ၸိူဝ်းပွင်ပဵၼ်လႆႈၸိုင် သိုပ်ႇတေႃႇၵၢၼ်ႁဵၼ်းၼွၵ်ႈ မိူင်းၵေႃႈ မီးတင်း ၼမ်။\n\nႁူင်းႁဵၼ်းၸိူဝ်ႉၸၢတ်ႈလွႆတႆးလႅင်း ဢိင်ၼိူဝ်ၵၢၼ်ၸိူဝ်ႉၸၢတ်ႈသေပူၵ်းတင်ႈ မီးလၵ်းသုတ်ႇႁင်းၶေႃ။ ၸၼ်ႉလိၵ်ႈမီး 12 ၸၼ်ႉ။ ၸႂ်ႉတိုဝ်းလၵ်းသုတ်ႇၵၢၼ်ႁဵၼ်းမိူဝ်ႈပၢၼ်လူင်ပွင်ၸိုင်ႈမိူင်းတႆးပဵၼ်ပိူင်လူင်သေ ပူၵ်းပွင်သွၼ် ပၼ်လုၵ်ႈ ဢွၼ်ႇ။ ၸိူဝ်းသုတ်းႁဵၼ်းယဝ်ႉ ၵမ်ႈၼမ်ၶဝ်ႈႁၢပ်ႇၵၢၼ်ၼႂ်းမုၵ်ႉၸုမ်း။ ၸိူဝ်းသိုပ်ႇလဵပ်ႈ ႁဵၼ်းၵေႃႈ မီးယူႇ။ ယွၼ်ႉပဵၼ် ၼႂ်းၵၢၼ်လုၵ်ႉၽိုၼ်ႉလႄႈ တိုဝ်ႉတၢင်းတႃႇတေသိုပ်ႇတေႃႇလဵပ်ႈႁဵၼ်းထႅင်ႈ ၼၼ်ႉ ႁၼ်ဢေႇဝႆႉ။ ၼင်ႇႁိုဝ်လုၵ်ႈႁဵၼ်း ၶဝ်ပေႃးတေႁဵၼ်းလႆႈသုင်ၼၼ်ႉ တေဢၢၼ်းပူၵ်းတင်ႈၸၼ်ႉၸွမ် ၼႂ်းပီ 2017 ၼႆႉၼႆ။\n\nႁူင်းႁဵၼ်းၸိူဝ်ႉၸၢတ်ႈလွႆတႆးလီ ၵေႃႈဢိင်ၼိူဝ်ၵၢၼ်ၸိူဝ်ႉၸၢတ်ႈသေပူၵ်းတင်ႈ၊ ယဝ်ႉၵေႃႈမီးလၵ်းသုတ်ႇႁင်းၶေႃ။ မီးတေႃႇထိုင်ၸၼ်ႉသုင်။ သင်ႁဵၼ်းသုတ်းၸၼ်ႉသုင်ယဝ်ႉၸိုင် ၸိူဝ်းသိုပ်ႇႁၢပ်ႇၵၢၼ်ၼႂ်းၸုမ်းၵေႃႈမီး၊ ၸိူဝ်းသိုပ်ႇ ႁဵၼ်း တေႃႇ တီႈၵေႃတႆးၵေႃႈမီး။ လုၵ်ႉတီႈၵေႃတႆးသေ သိုပ်ႇဢွၵ်ႇႁဵၼ်းမိူင်းၼွၵ်ႈၵေႃႈမီးယဝ်ႉ။ ၼႆႉပဵၼ်သုၼ်ႇတိုဝ်ႉ တၢင်းဢၼ်ၼိုင်ႈ။\n\nႁူင်းႁဵၼ်းပရိယတ်ႉတိၼႆႉ ပဵၼ်ႁူင်းႁဵၼ်းဝတ်ႉမုၼ်ၸဝ်ႈ ငဝ်ႈငုၼ်းမီးပၢင်လူင် သိုပ်ႇမီးၵိင်ႇၽႄၸွတ်ႇတူဝ်ႈမိူင်းတႆး။ မီးလၵ်းသုတ်ႇႁင်းၶေႃၶေႃ။ လၵ်းသုတ်ႇၼၼ်ႉ ဢိင်ၼိူဝ်ၶေႃႈသင်ႇသွၼ်ပုတ်ႉထၸဝ်ႈသေ ၶဵၼ်ႇတႅမ်ႈဝႆႉ။ လၵ်းသုတ်ႇၼၼ်ႉ ပႃႇလိလႄႈလိၵ်ႈတႆးပဵၼ်ငဝ်ႈဝႆႉ မီးၸၼ်ႉမူလတေႃႇထိုင် ၸၼ်ႉၶူးသွၼ် ၵူၺ်းလၵ်းသုတ်ႇ ၸၼ်ႉၶူးသွၼ်ၼၼ်ႉ လႆႈဢိင်ၼိူဝ်လၵ်းသုတ်ႇၾၢႆႇမၢၼ်ႈဝႆႉ။ ၸဝ်ႈၶဝ်ၸိူဝ်းယဝ်ႉၸၼ်ႉၶူးသွၼ် ၼႂ်းလိၵ်ႈပရိ ယတ်ႉတိၼၼ်ႉ မၢင်ၸဝ်ႈၵေႃႈသိုပ်ႇဢွၵ်ႇႁဵၼ်းမိူင်းၼွၵ်ႈ၊ မၢင်ႈၸဝ်ႈသိုပ်ႇႁဵတ်းၶူးသွၼ် ပိုၼ်ၽႄႈတၢင်းႁူႉၸိူဝ်း သႅၼ်းႁုၼ်ႈမႂ်ႇ၊ မၢင်ၸဝ်ႈပဵၼ်မုၼ်ၸဝ်ႈၼင်ႈဝတ်ႉ ပိုၼ်ၽႄႈသႃႇသၼႃႇပုတ်ႉထ၊ ပူင်သွၼ်ပၼ်လိၵ်ႈလၢႆးတႆး ၸိူဝ်းၼႆႉယဝ်ႉ။ ႁူင်းႁဵၼ်းပရိယတ်ႉတိၼႆႉ မီးဝႆႉၶေႃးလဵၵ်ႉလင်ၼိုင်ႈ၊ လႄႈၸၼ်ႉၸွမ်ႉပုတ်ႉထလင်ၼိုင်ႈ တီႈ တူၼ်ႈတီး၊ ၸဝ်ႈၶူးလူင်တွၵ်ႉတိူဝ်ႇထမ်ႇမသႃမိ ဢွၼ်ႁူဝ်ပူၵ်းတင်ႈဝႆႉ၊ တေပိုတ်ႇၼႂ်းပီတေမႃး 2018 ၼႆႉ။\n\nႁူင်းႁဵၼ်းပေႃႈမုၼ်သွၼ် ပဵၼ်ႁူင်းႁဵၼ်းဢၼ်ယိပ်းၵမ်လၵ်းသုတ်ႇလူင်ပွင်ၸိုင်ႈသေ ပူၵ်းပွင်ပၼ်လုၵ်ႈဢွၼ်ႇ တႆးတီႈဝတ်ႉမုၼ်ၸဝ်ႈၼၼ်ႉယဝ်ႉ။ ၵူၺ်းမေႃသွၼ်ပဵၼ်မေႃသွၼ်တႆး သွၼ်လုၵ်ႈႁဵၼ်းၼႂ်းတၢင်းၵႂၢမ်းတႆး လုၵ်ႈႁဵၼ်းၵမ်ႈပႃႈၼမ်ပဵၼ်ၸိူဝ်းဢမ်ႇၼႅင်ႇလႆႈၵႃႈႁဵၼ်းလူင်ပွင်ၸိုင်ႈ ၸိူဝ်းယဝ်ႉႁဵၼ်းၼၼ်ႉ မၢင်ၸိူဝ်းၵေႃႈ သိုပ်ႇတေႃႇၸၼ်ႉၸွမ်၊ ႁၢပ်ႇၵၢၼ်ၼႂ်းလူင်ပွင်ၸိုင်ႈ၊ ၼႂ်းမုၵ်ႉၸုမ်းၽႂ်မၼ်း ၼႂ်းဢိူင်ႇဝၢၼ်ႈၽႂ်မၼ်း မၢင်ၸိူဝ်းၵေႃႈ ႁဵတ်းၵၢၼ်သုၼ်ႇတူဝ်။\n\nႁူင်းႁဵၼ်းပရႁိတၵေႃႈ ၶႂ်ႈငၢႆးတင်းႁူင်းႁဵၼ်းပေႃႈမုၼ်သွၼ်ၼင်ႇၵဝ်ႇ ယိပ်းလၵ်းသုတ်ႇလူင်ပွင်ၸိုင်ႈ မေႃသွၼ်မီးတႆး မီးမၢၼ်ႈ လူင်ႈပွင်ၸိုင်ႈၵမ်ႉထႅမ်ဝႆႉ ပဵၼ်ႁူင်းႁဵၼ်းဢၼ်ၶဝ်ႈတၢင်းၵၢၼ်။\n\nႁူင်းႁဵၼ်းသုၼ်ႇတူဝ် ပဵၼ်ႁူင်းႁဵၼ်းဢၼ်ၵူၼ်းၵေႃႉလႂ်ၵေႃႉၼၼ်ႉသေ ပူၵ်းတင်ႈဝႆႉ လၵ်းသုတ်ႇၶဝ် တီႈၼိုင်ႈ လႄႈတီႈၼိုင်ႈပိူင်ႈၵၼ်ဝႆႉ ၵမ်ႈပႃႈၼမ် ၸုၵ်းမၼ်ႈၼိူဝ်ၽႃႇသႃႇ ၼမ်ႉၵတ်ႉဢၼ်လႂ်ဢၼ်လဵဝ်သေပူင်သွၼ် မိူၼ်ၼင်ႇ- သွၼ်ဢင်းၵိတ်ႉ၊ သွၼ်ၶွမ်း၊ သွၼ်ၵၢၼ်ႁႃၵိၼ်လဵင်ႉတွင်ႉ ၼႆၸိူဝ်းၼႆႉ။\n\nႁူင်းႁဵၼ်းၼင်ႇလၢတ်ႈမႃးၸိူဝ်းၼႆႉ ၼင်ႇလၵ်းသုတ်ႇၶဝ်ႁူင်းႁဵၼ်းၼိုင်ႈလႄႈႁူင်းႁဵၼ်းၼိုင်ႈပိူင်ႈၵၼ်ၼၼ်ႉ၊ ၽွၼ်း ၵၢၼ်ၼေႃႇတႅၼ်းၶိူဝ်းဢၼ်ၵိူတ်ႇဢွၵ်ႇမႃးၼၼ်ႉၵေႃႈ လႆႈႁၼ်ပိူင်ႈၵၼ်ဝႆႉ။ ၽွၼ်းၵၢၼ်ဢၼ်လႆႈမႃး တီႈႁူင်းႁဵၼ်းၵူႈ ဢၼ်ဢၼ်ၼၼ်ႉ မိူၼ်ယႃႇၸူႇၵိူင်းၾၢႆႇလဵဝ်ဝႆႉ ဢမ်ႇၵိူင်းၽဵင်ႇၵၼ် ၸိူဝ်းယူႇႁူင်းႁဵၼ်းလူင်ပွင် ၸိုင်ႈ လဵၵ်ႉလႅင် တေႃႇယႂ်ႇၼၼ်ႉ ယွၼ်ႉၽႃႇသႃႇမၢၼ်ႈ၊ ၾိင်ႈထုင်းမၢၼ်ႈ၊ ပိုၼ်းမၢၼ်ႈ၊ တၢင်းယၢမ်ႈမၼ်ႈၸိူဝ်းၼႆႉ ထုၵ်ႇၽင်ၸိုမ်း လိုၵ်ႉဝႆႉလႄႈ ၽွၼ်းၵၢၼ်ဢၼ်လႆႈမႃးၼၼ်ႉ ၵမ်ႈပႃႈၼမ်လႆႈႁၼ်ၵိူင်းႁႅင်းၵႂႃႇၸူးၾၢႆႇမၢၼ်ႈဝႆႉ၊ ၾၢႆႇတႆး ၸိုင်မိူၼ်မဝ်သွင်ႁွင်ဝႆႉ။\n\nၸိူဝ်းယဝ်ႉႁူင်းႁဵၼ်းၸိူဝ်ႉၸၢတ်ႈလွႆတႆးလႅင်းလႄႈ လွႆတႆးလီၸိုင် ယွၼ်ႉလႆႈဢိင်ၼိူဝ်ၵၢၼ်ၸိူဝ်ႉၸၢတ်ႈ၊ ၽႃသႃႇၵႂၢမ်းလၢတ်ႈတႆး၊ ၾိင်ႈငႄႈတႆး၊ ၾိင်ႈထုင်းတႆး ၸိူဝ်းၼႆႉ ပဵၼ်ၵၢၼ်ႈဝႆႉလႄႈ။ ႁႅင်းၼမ်ႉၵတ်ႉၼႂ်းၽႃႇ သႃႇၵႂၢမ်းလၢတ်ႈမၢၼ်ႈၼၼ်ႉ လႆႈႁၼ်ႁႅင်းဢေႇဝႆႉလႄႈ ပဵၼ်တၢင်းယူပ်ႈယွမ်းဢၼ်ၼိုင်ႈ မိူဝ်ႈမႃးတေႃႇသူႈ တင်းမၢၼ်ႈၼၼ်ႉ။ ၵိုင်ႇလီၽိူမ်ႉထႅမ်ယူႇ။\n\nႁူင်းႁဵၼ်းပရိယတ်ႉတိတႄႉ ယွၼ်ႉဢဝ်ၶေႃႈသင်သွၼ်ပုတ်ႉထၸဝ်ႈ ပဵၼ်ငဝ်ႈငႃႇသေၶဵၼ်ႇတႅမ်ႈဝႆႉလႄႈ လႆႈႁၼ်ႁႅင်း ယႂ်ႇၼႂ်းထမ်းတြႃး၊ မိူဝ်ႈမႃးၼႂ်းၽႃႇသႃႇပၢႆးၼပ်ႉ၊ ပၢႆးသၢႆႊၼၼ်ႉ ပဵၼ်ဢၼ်ႁႅင်းဢေႇဝႆႉလႄႈ။ လႆႈငိၼ်းဝႃႈ တိုၵ်ႉမႄး ၶဵၼ်ႇတႅမ်ႈမႂ်ႇ ၶဝ်ႈပႃးဝႆႉၽႃႇသႃႇဢၼ်လၢတ်ႈမႃးၼၼ်ႉလႄႈ ပဵၼ်ဢၼ်လီၸႂ်တိုၼ်ႇ တဵၼ်ႈၶႂ်ႈလဵပ်ႈႁဵၼ်း၊ လီၶွႆၸိူဝ်း သႅၼ်းႁုၼ်ႈမုၼ်းၸိူဝ်းတေလႆႈမူၼ်ႈသိူဝ်းၸွမ်းလၵ်းသုတ်ႇမႂ်ႇၼၼ်ႉဝႆႉ။\n\nႁူင်းႁဵၼ်းပေႃႈမုၼ်သွၼ်၊ ႁူင်းႁဵၼ်းပရႁိတ လႄႈ ႁူင်းႁဵၼ်းသုၼ်ႇတူဝ်ၸိုင် လႆႈႁၼ်ပူၵ်းတင်ႈမႃးလူၺ်ႈ တင်ႈမႃးလူၺ်ႈသႆၢငႆၢႁိမ်းႁွမ်း၊ သၽႃႇဝႁိမ်းႁွမ်းလႄႈ ၽွၼ်းၵၢၼ်ဢၼ်လႆႈမႃးတီႈႁူင်းႁဵၼ်းၼၼ်ႉ လႆႈႁၼ်ပဵၼ်ၵွၼ်ႈပဵၼ်ၵၼ်းယူႇ။\n\nၸွမ်းၼင်ႇဝႃႈ “ပၢႆးပၺ်ၺႃၼႆႉ ပဵၼ်ၵွင်ႈၵၢင်ႇႁႅင်းယႂ်ႇသေပိူၼ်ႈ” ယိုဝ်းႁႂ်ႈတႆးႁဝ်းၽွမ်ႉၵၼ်ၵေႃႈလႆႈ၊ ယိုဝ်းႁႂ်ႈ မိူင်းတႆးမီးလွင်ႈငမ်းယဵၼ်ၸႅတ်ႈၸၢင်ႇၵေႃႈလႆႈ။ ယိုဝ်းႁႂ်ႈမိူင်းတႆးလွတ်ႈလႅဝ်းၵွၼ်းၶေႃၵေႃႈလႆႈ ၼႆၼၼ်ႉ ထၢင်ႇ ၽႂ်တေဢမ်ႇမီးၶေႃႈထၢမ်ထၢင်ႇထိူမ်သင်။ မိူဝ်ႈမီးၵၢင်ၸႂ်ၼၼ်ႉ ၵူႈလွင်ႈတိုၼ်းပဵၼ်မႃးယဝ်ႉ၊ ဢမ်ႇဝႃႈ လၵ်းသုတ်ႇ ႁူင်းႁဵၼ်းလင်ၼိုင်ႈလႄႈလင်ၼိုင်ႈတေပိူင်ႈၵၼ်ၵႃႈႁိုဝ်ႈၵေႃႈယဝ်ႉ၊ ၽွၼ်းၵၢၼ်ဢၼ်လႆႈမႃးတီႈ ႁူင်းႁဵၼ်းၼၼ်ႉ ဢမ်ႇမိူၼ်ၵၼ်ၵေႃႈ သင်ၸိူဝ်ႉဝႃႈၵူႈႁူင်းႁဵၼ်းၸုၵ်းယၼ်မၼ်ႈၼိူဝ်ၵၢၼ်ၸိူဝ်ႉၸၢတ်ႈသေ ပၵ်းၸႂ်ၼိူဝ်ၵၢၼ် ပၢႆးပၺ် ၺႃလိူဝ်မိူဝ်ႈၵူႈပွၵ်ႈလၢႆပုၼ်ႈလၢႆၵမ်းၸိုင် တေတိုၼ်းပဵၼ်မႃးၵွၼ်ႈၶႆဢၼ်လဵဝ် ၵၼ်ယူႇ ၽွၼ်းၵၢၼ်ၵေႃႈ တေမိူၼ်ၵၼ်မႃးယူႇ။ လိၵ်ႈၼႆႉ ဢမ်ႇယိူင်းဢၢၼ်းၸႅင်ႈၼႄလွင်ႈႁူင်းႁဵၼ်းဢၼ်လႂ် ဢၼ်ၼၼ်ႉ ယိူင်းဢၢၼ်းႁႂ်ႈ တိူဝ်းသႂ်ႇၸႂ်ၼိူဝ်ၵၢၼ်ပၢႆးပၺ်ၺႃလိူဝ်ၵဝ်ႇမႃးၵူၺ်း။ ပၢႆးပၺ်ၺႃၼႆႉၵူၺ်း ဢၼ်တေႁဵတ်းႁႂ်ႈႁဝ်းၸဵဝ်းသေၸဵဝ်း ၼႂ်းၵူႈလွင်ႈၼၼ်ႉ။\n\nၸၢႆးဢွင်ႇၶမ်း (မိူင်းၵိုင်)"
  },
  {
    "title": "ၵူၼ်းၼုမ်ႇတႆးဝၼ်းမိူဝ်ႈၼႆႉ တေဝႆႉၸႂ်ႉၸိူင်ႉႁိုဝ်",
    "content": "ၸွမ်းၼင်ႇ ၵၢပ်ႈဝၢၼ်ႈပၢၼ်မိူင်းလႅၵ်ႈလၢႆးၼၼ်ႉ ၵူၼ်းၼုမ်ႇတႆးႁဝ်းၵေႃႈ ဢွၼ်ၵၼ်တူင်ႉတိုၼ်ႇ လႅၵ်ႈလၢႆႈ ၸွမ်း ၼင်ႇဝႃႈလႄႈ။ဢမ်ႇဝႃႈတေပဵၼ်ၵၢၼ်ဝၢၼ်ႈ၊ၵၢၼ်မိူင်း၊ၵၢၼ်ပၢႆးပၺ်ၺႃႇ၊ၵၢၼ်ၾၢႆႇယူႇလီလႆႈႁၼ်ဢဵၼ်ႁႅင်းၵူၼ်းၼုမ်ႇတူင်ႉၼိုင်တိုၼ်ႇႁဵတ်းသၢင်ႈၵူႈၸွၵ်ႉၵူႈတီႈ။မိူၼ်ၼင်ႇ ဢွၼ်ၵၼ်ၵဵပ်းယုၵ်းယၵ်း၊ ၽုၵ်ႇတူၼ်ႈမႆႉ၊ ၸွႆႈထႅမ် ၼႂ်းပွၵ်ႉၼႂ်းဝၢၼ်ႈ။ ဢွၼ်ၸတ်းႁဵတ်းပၢင်ၵုမ် ၸၢဝ်းၶိူဝ်းႁူမ်ႈတုမ်။ ဢွၼ်သၢၼ်ၶတ်းၵၢၼ်ၶုတ်းႁႄႈ ၶုတ်းႁိၼ် ဢၼ် တုမ်ႉတိူဝ်ႉသိူင်ႇဝႅတ်ႉလွမ်ႉ သၽႃႇဝမႄႈမိူင်းတႆး ၸိူဝ်းၼႆႉ လႆႈႁၼ်ၵူၼ်းၼုမ်ႇတႆး တူင်ႉတိုၼ်ႇႁဵတ်းသၢင်ႈမႃး တႄႉ တႄႉဝႃႈဝႃႈ။\n\nၸင်ႇသမ်ႉမီးမႃးၸုမ်းၵူၼ်းၼုမ်ႇၼၼ်ႉၸုမ်းၵူၼ်းၼုမ်ႇၼႆႉၼႂ်းဝၢၼ်ႈၽႂ်ဝၢၼ်ႈမၼ်း။ ပွၵ်ႉၽႂ်ပွၵ်ႉမၼ်းလႄႈ လွင်ႈပဵၼ် မူႇပဵၼ်ၸုမ်းၼႆႉလႆႈႁၼ်ၽွၼ်းပၢင်ႈမၼ်းမီးတင်းၼမ်တင်းလၢႆ။ ၵူၼ်းၼုမ်ႇတႆးၵေႃႉၼိုင်ႈလႄႈ ၵေႃႉၼိုင်ႈၵေႃႈၸမ်ၸႂ်၊ၶဝ်ႈဢွၵ်ႇ၊မိုတ်ႈၵိုဝ်းၵၼ်မႃး၊မေႃၸွႆႈထႅမ်ၼႂ်းတူင်ႇဝူင်းမႃးလိူဝ်ၵဝ်ႇ၊ ၶဝ်ႈၸႂ်ၵၢၼ်ဝၢၼ်ႈ ၵၢၼ်မိူင်းမႃးလႄႈ မေႃဢဝ် တွၼ်ႈသွၼ်မိူဝ်ႈပူၼ်ႉမႃးယဝ်ႉ မေႃမုင်ႈႁၼ်ႁၢင်ႈႁႅၼ်းတႃႇမိူဝ်းၼႃႈမႃး တႄႉတႄႉ ၼင်ႇဝႃႈယဝ်ႉ။\n\nတေႃႈၼင်ႇၵူၼ်းလူင်မိူင်းဝၼ်းတူၵ်းၶဝ်ၵေႃႈဢွၼ်ၵၼ်ပၼ်ႁႅင်းၵူၼ်းၼုမ်ႇ၊ တိုၵ်းသူၼ်းၵူၼ်းၼုမ်ႇ၊ပိုၵ်ႉပၼ်ၼမ်ႉ ၵတ်ႉၵူၼ်းၼုမ်ႇတႄႉတႄႉဝႃႈဝႃႈ။မိူၼ်ၼင်ႇႁူဝ်ပဝ်ႈပႃႇတီႇလႄႇပူဝ်ႇမိူင်းဢိင်ႇၵလၢၼ်ႇ ၵျေႇလမီႇၵႃႇပုၼ်ႇၵေႃႈလႆႈ သဵင်ၵႃႈတီႈၵူၼ်းၼုမ်ႇဢၼ်ပဵၼ်လုၵ်ႈႁဵၼ်းၶဝ်ၼၼ်ႉသေပဵၼ်မႃးၽူႈမီးဢၢမ်းၼၢတ်ႈၾၢႆႇၶတ်းၶၢၼ်ႉၼႂ်းသၽႃးမိူင်းပရိတိၼ်ႇၶဝ်ယဝ်ႉ။လိူဝ်ၼၼ်ႉၸၢႆးၵျၵ်ႉမၽူႈမၢၵ်ႈလူင်မိူင်းၶႄႇၵေႃႉၶူင်သၢင်ႈႁူင်းၵၢၼ်ဢလီႇပပၵေႃႈယင်းတိုၵ်းသူၼ်းထိုင်ၵူၼ်းလူင်ၵူႈၵေႃႉဝႃႈ “ၸိူဝ်းႁဝ်းလူဝ်ႇလႆႈလူင်းတိုၼ်းၼိူဝ် ၵူၼ်းၼုမ်ႇၼမ်ၼမ်ပၼ်ႁႅင်းၶဝ်ၼမ်ၼမ်ယဝ်ႉ၊ ယွၼ်ႉပိူၼ်ႈဝႃႈၵူၼ်းၼုမ်ႇၶဝ်ၼႆႉႁဵတ်းၵၢၼ်လႆႈလီလိူဝ်ၵူၼ်းလူင်ၸိူဝ်းႁဝ်းၼႆႉယဝ်ႉ” ၼႆလူးၵွၼ်ႇယဝ်ႉ။\n\nၵွပ်ႈၼၼ် ဢမ်ႇဝႃႈတေပဵၼ်ပူႇၵၢင်ႉ၊ ပူႇႁဵင်၊ ၶုၼ်သိုၵ်း၊ ၶုၼ်သိုၵ်းလူင်၊ ႁူဝ်ပဝ်ႈပႃႇတီႇမုၵ်ႉၸုမ်းလႂ်ၵူၼ်းလူင်ၵေႃႉ လႂ်ၵေႃႈယဝ်ႉ။ ၵေႃႉဢၼ်ဢမ်ႇလၢတ်ႈဝႃႈၵူၼ်းၼုမ်ႇၼႆႉပဵၼ်ဢဵၼ်ႁႅင်းမိူင်းမိူဝ်းၼႃႈမိူင်းၸိုင်ႈတႆးယဝ်ႉ။ ၵွပ်ႈၼႆလူဝ်ႇ လႆႈပိုၵ်ႉ၊ ၾိုၵ်း၊ လပ်ႉ၊ သွၼ်ပၼ်ၵူၼ်းၼုမ်ႇၶဝ်ႁႂ်ႈႁူႉမေႃၶႅၼ်ႇၶႅၼ်ႇယဝ်ႉၼႆၼၼ်ႉ မိူၼ်ႁၢင်ႈဢမ်ႇမီးၽႂ်လႂ်သေၵေႃႉ သေၵူၼ်း။ ယင်းၵွႆသိုပ်ႇဝႃႈတႃႇတေမႃးပုတ်ႈ တိၼ်တၢင်မိုဝ်းႁဝ်းၸိူဝ်းၼၼ်ႉၵေႃႈပဵၼ် ၵူၼ်းၼုမ်ႇၸိူဝ်းၼႆႉယဝ်ႉ ၼႆလၢတ်ႈႁတ်းႁတ်းႁၢၼ်ႁၢၼ်ဢွၵ်ႇပၢၵ်ႇမႃးႁင်းၽႂ်မၼ်းပႃႈၼႃႈၵူၼ်းၼုမ်ႇတင်းၼမ်ၼိူဝ်ၶဵင်ႇသုင်ၼၼ်ႉ။တွၼ်ႇတႃႈၵူၼ်းၼုမ်ႇတႆးႁဝ်းလီဢဝ်ၵုင်ႇမုၼ်ၸူမ်းၸွမ်းႁၢၼ်ႉၸႂ်တႄႉယဝ်ႉတီႈလႆႈမီးၵူၼ်းလူင်ၸိူင်ႉၼင်ႇၶဝ်ၼႆႉ။\n\nၼႂ်းတၢင်းလဵဝ်ၵၼ်ၼၼ်ႉၵူၺ်း ၵူၼ်းလူင်ၸိူဝ်းဢၼ်ၵူၼ်းၼုမ်ႇ ယုမ်ႇယမ်ဢဝ်ၵုင်ႇဢဝ်မုၼ် လွင်ႈၶဝ်ပဵၼ်ၵူၼ်း လူင်၊ ၵိုင်ႇပဵၼ်ႁူဝ်ၼႃႈၼႆၼၼ်ႉ သမ်ႉၶၢၼ်ပၢၵ်ႇမႃးထႅင်ႈလၢႆးၼိုင်ႈ “ၸုမ်းၵူၼ်းၼုမ်ႇၼႆႉ ဢမ်ႇလူဝ်ႇၽွတ်ႈယဝ်ႉ၊ ၽွတ်ႈၵေႃႈသုၵ်ႉသၵ်ႉၵူၺ်းယဝ်ႉ၊ ၽွတ်ႈမႃးၵေႃႈ ၵမ်ႉသၢၼ်ၶတ်းၸုမ်းၼၼ်ႉ ၸုမ်းၼႆႉ၊ ဢမ်ႇၶႂ်ႈထွမ်ႇဢၼ်ၵူၼ်း လူင်ၶဝ်လၢတ်ႈယဝ်ႉ”။\n\nလိူဝ်ၼၼ်ႉ တီႈပၢင်ၵုမ်ပိူင်ၶွတ်ႇၽွတ်ႈဢုပ်ႇပိူင်ႇၼႂ်းမိူင်းတီႈၼိုင်ႈ မိူဝ်ႈၵူၼ်းၼုမ်ႇၶဝ်တၢင်ႇလၢတ်ႈၼႄ လွင်ႈဝႃႈ ၶဝ်တေၽွတ်ႈၸုမ်းၵူၼ်းၼုမ်ႇၼႃႈတီႈ ၼႆၼၼ်ႉၵူၼ်းလူင်ၵေႃႉၼိုင်ႈ ထၢမ်ၵူၼ်းၼုမ်ႇၶဝ်ဝႃႈ “သင်ၸိူဝ်ႉဝႃႈ သူၽွတ်ႈၸုမ်းၶိုၼ်ႈမႃးၸိုင် ၸွင်ႇသူတေယူႇတႂ်ႈ ပူႇၵၢင်ႉပူႇႁဵင်၊ ၸွင်ႇတေယူႇတႂ်ႈ တပ်ႉသိုၵ်းႁိုဝ်” ယဝ်ႉၵေႃႈ သိုပ်ႇလၢတ်ႈဝႃႈ “ပေႃႈသူၽွတ်ႈၸုမ်းၵူၼ်းၼုမ်ႇၶိုၼ်ႈမႃးယဝ်ႉ ၵူဝ်မၼ်းမႃးၶတ်းၶႂၢင်သဵၼ်ႈတၢင်းမုၵ်ႉၸုမ်းလႄႈ ၵူဝ်လူင်ပွင်ၸိုင်ႈၶဝ်ဢမ်ႇႁၼ်လီဢိူဝ်ႈ”။ ၵူၼ်းလူင်ၵေႃႉၼိုင်ႈသမ်ႉ လၢတ်ႈတီႈၵူၼ်းၼုမ်ႇၶဝ်ဝႃႈ “ၵၢၼ်ၵူၼ်းၼုမ်ႇၼႆႉ ပဵၼ်လွင်ႈလူႇ၊ လူႉ၊ ၵိၼ်တၢႆ ၼႂ်းဝၢၼ်ႈၼႂ်းၼႃးၵူၺ်း။ မိူဝ်ႈပူၼ်ႉမႃး ႁူၵ်းသိပ်းပီပၢႆ ဢၼ်ၸဝ်ႈၾႃႉၶဝ် လႆႈလူင်းလၢႆးမိုဝ်း သုမ်းဝၢၼ်ႈသုမ်းမိူင်းၵႂႃႇၼၼ်ႉၵေႃႈ ပဵၼ်ယွၼ်ႉၵူၼ်းၼုမ်ႇၶဝ် ၵႂႃႇႁူမ်ႈၵၼ်တင်း မၢၼ်ႈသေ ၼႄၵၢင်ၸႂ်တုၵ်းယွၼ်း ႁႂ်ႈႁူမ်ႈၸွမ်းမၢၼ်ႈၼၼ်ႉယဝ်ႉ”။ လိူဝ်ၼၼ်ႉၵူၼ်းလူင်ၵေႃႉၼိုင်ႈ ယင်းၵွႆသိုပ်ႇလွၵ်ႇငိုတ်ႈဝႃႈ “ၸုမ်းလႂ်ၵေႃႈယဝ်ႉ သင်ၸိူဝ်ႉၽွတ်ႈၶိုၼ်ႈမႃးယဝ်ႉ မႃးၶတ်းၶႂၢင်သဵၼ်ႈတၢင်းၼႃႈၵၢၼ်၊ ပေႃႇလသီႇႁဝ်းၸိုင် တိုၼ်း မၵ်းမၼ်ႈဝႃႈ ပဵၼ်ၽူႈၶဵၼ်ႁဝ်းၵူၺ်း” ၼႆယဝ်ႉ။ ၶေႃႈၵႂၢမ်းၸိူဝ်းၼႆႉ ပဵၼ်ဢၼ်လီၵႂင်ၸႂ်လႄႈ တိုၼ်ႇၽၢၼ်ႈၸွမ်း တႄႉတႄႉ။\n\nလိူဝ်ၼၼ်ႉ ၶေႃႈၵႂၢမ်းၸိူဝ်းၼႆႉ မႃးႁဵတ်းႁႂ်ႈလွင်ႈယုမ်ႇယမ်ၵူၼ်းၼုမ်ႇၼိူဝ်ၵူၼ်းလူင်ယွမ်းလူင်းၵႂႃႇပဵၼ်ပုတ်း ပဵၼ်တႅင်ႈ၊ ပဵၼ်သင်လႄႈၵူၼ်းလူင်တႆးလၢတ်ႈမႃးၸိူင်ႉၼႆ။ ၼႂ်းယၢမ်းမိူဝ်ႈပိူၼ်ႈဢွၼ်ၵၼ်ပၼ်ႁႅင်း တိုၵ်းသူၼ်း ၽိူမ်ႉထႅမ်ပၼ်ၼမ်ႉၵတ်ႉၵူၼ်းၼုမ်ႇယူႇၼၼ်ႉ ၵူၼ်းလူင်ႁဝ်းမၢင်ၸိူဝ်းသမ်ႉ မိူၼ်ႈႁၢင်ႈဢမ်ႇ ပႆႇယုမ်ႇယမ်ၼိူဝ်ၵူၼ်း ၼုမ်ႇ၊ မိူၼ်ႁၢင်ႈတိုၵ်ႉၵူဝ်ၵူၼ်းၼုမ်ႇမႃးၶီႇႁူဝ်၊ ၵူဝ်မႃးႁိမ်ဢဝ်တၼ်းႁဵင်း ဢၢမ်းၼၢတ်ႈၶဝ်ၵေႃႈမီးမီးဝႆႉယူႇ။ ဢမ်ႇ ၼၼ်ၵေႃႈ တေလႆႈဝႃႈ ပဵၼ်ယွၼ်ႉပိုၼ်းႁၢင်ႈႁၢႆႉၸႃႉလူင် ဢၼ်ၵူၼ်းၼုမ်ႇမိူဝ်ႈ ပၢၼ်ၸဝ်ႈၾႃႉၶဝ်သၢင်ႈဝႆႉ ၼၼ်ႉႁိုဝ်။\n\nၸိူင်ႉႁိုဝ်ၵေႃႈလီ တီႈတႄႉမၼ်း ၵူၼ်းလူင်ၶဝ် လူဝ်ႇလႆႈပၼ်သုၼ်ႇၵူၼ်းၼုမ်ႇၼမ်ၼမ်ယဝ်ႉ ပိုၵ်ႉၾိုၵ်းပၼ် ႁႂ်ႈတူဝ်ႈတၼ်းတႃႇပုတ်ႈတိၼ်တၢင်မိုဝ်းၶဝ် ႁၢပ်ႇၵၢၼ်ၸိူဝ်ႉၸၢတ်ႈ၊ ဝၢၼ်ႈမိူင်း၊ ၽႃႇသႃႇ၊ သႃႇသၼႃႇၵႂႃႇမိူဝ်းၼႃႈ ဢမ်ႇၸႂ်ႈႁိုဝ်။ ၵူၼ်းလူင်တႆးထုၵ်ႇလီႁၢင်ႈႁႅၼ်းႁႂ်ႈၵူၼ်းၼုမ်ႇၶဝ်ႈႁူမ်ႈႁဵတ်းသၢင်ႈၸွမ်းယဝ်ႉ၊ ထုၵ်ႇလီႁူၺ်း ၸၼ်ဢဝ်ၵူၼ်းၼုမ်ႇ ႁႂ်ႈမေႃၶဝ်ႈၸႂ် ပွင်ႇၸႂ်ၼိူဝ်ၵၢၼ်ဝၢၼ်ႈ ၵၢၼ်မိူင်းမႃး ဢမ်ႇၸႂ်ႈႁိုဝ်၊ ယဝ်ႉၵေႃႈ ႁႂ်ႈၶဝ်ႈၸွႆႈ ထႅမ်ၵၢၼ်ဝၢၼ်ႈၵၢၼ်မိူင်း ၼင်ႇပွင်ပဵၼ်လႆႈဢမ်ႇၸႂ်ႈႁိုဝ်။ သိုပ်ႇထႅင်ႈ ထုၵ်ႇလီတူၺ်းမုင်ႈႁၼ် မိူဝ်းၼႃႈၶၢဝ်းၵႆ သေ လူင်ႈၼႃႈႁၢင်ႈႁႅၼ်းဝႆႉဢမ်ႇၸႂ်ႈႁိုဝ်။\n\nဢမ်ၼၼ်ၵေႃႈပဵၼ်လၢႆးလုပ်ႈႁူဝ် ပၢပ်းၵူၼ်ႈ၊ လုပ်ႈၵူၼ်ႈပၢပ်းႁူဝ်ၵူၺ်းႁိုဝ်။ ဢမ်ႇၼၼ်ၵေႃႈပဵၼ်ၶေႃႈၵႂၢမ်းဢွၵ်ႇ မႃးၼႂ်းလမ်းႁူဝ်ၸႂ်ၶဝ်တႄႉႁိုဝ်။ ဢမ်ႇၼၼ်ၵေႃႈပဵၼ်ၶေႃႈၵႂၢမ်းဢွၼ်ႈဝွၼ်းပၼ်ၶဝ်ႈမုၼ်း မိူဝ်ႈလူဝ်ႇၸႂ်ႉႁဵတ်းၵၢၼ် ၵူၺ်းႁိုဝ်။ လွင်ႈထၢင်ႇထိူမ်ၸိူဝ်းၼႆႉယၢင်ႈပႆၶဝ်ႈမႃးၼႂ်းတၢင်း ဝူၼ်ႉၵူၼ်းၼုမ်ႇတႆးႁဝ်းၸိူဝ်းယၢမ်ႈ ထုၵ်ႇလုပ်ႈၵူၼ်ႈ တူပ်းႁူဝ်၊ လုပ်ႈႁူဝ်တူပ်းၵူၼ်ႈမႃးၼၼ်ႉယဝ်ႉ။ ႁဵတ်းႁႂ်ႈၵူၼ်းၼုမ်ႇႁဝ်းဢမ်ႇ ပေႃးၶႂ်ႈႁတ်းယၢင်ႈပႆၼိူဝ်သဵၼ်ႈ တၢင်း လွတ်ႈလႅဝ်းၶဝ်ၼၼ်ႉယဝ်ႉ။ယဝ်ႉၵေႃႈ မိူၼ်ပဵၼ်ၼင်ႇၸိူၵ်ႈၶိူဝ်းလူင် မႃးတိုတ်ႉၼွင်ႇ ၸၼ်ဝႆႉ လွင်ႈတူင်ႉၼိုင်ၵူၼ်း ၼုမ်ႇတႆး ၼိူဝ်ၵၢၼ်ၸွႆႈထႅမ် ၸိူဝ်ႉၸၢတ်ႈ၊ ဝၢၼ်ႈမိူင်း၊ ၽႃႇသႃႇ၊ သႃႇသၼႃႇလႄႈ လွင်ႈၶိုပ်ႈၼႃႈၵူၼ်းၼုမ်ႇ တႆးၶဝ်ဝႆႉ ယဝ်ႉ။\n\nဢမ်ႇဝႃႈတေပဵၼ်ယွၼ်ႉပိုၼ်းႁၢင်ႈႁၢႆႉလူင်ၵူၼ်းၼုမ်ႇမိူဝ်ႈပၢၼ်ၸဝ်ႈၾႃႉၼၼ်ႉၵေႃႈယဝ်ႉ၊ ဢမ်ႇဝႃႈတေပဵၼ် လၢႆးလုပ်ႈၵူၼ်ႈတူပ်းႁူဝ်၊ လုပ်ႈႁူဝ်တူပ်းၵူၼ်ႈၵေႃႈလီ။ ၼႂ်းလႆၢးလႂ်ၵေႃႈယႃႇ ၵူၼ်းလူင်တႆးတိုၼ်းလူဝ်ႇလႆႈ ပိုၵ်ႉ ၾိုၵ်း၊ ႁၢင်ႈႁႅၼ်း၊ ႁူၺ်းၸၼ်၊ သႂၢင်းပၼ်၊ ပၼ်ႁႅင်း၊ ပၼ်သုၼ်ႇ ပၼ်တိုဝ်ႉတၢင်း ႁႂ်ႈၸုၵ်းမၼ်ႈၼိူဝ်တိၼ် ၸဝ်ႈၵဝ်ႇ လႄႈ မေႃပွင်ႇၸႂ်၊ တူင်ႉတိုၼ်ႇၸွႆႈထႅမ်ၵၢၼ်ၸိူဝ်ႉၸၢတ်ႈ၊ ဝၢၼ်ႈမိူင်း၊ ၽႃႇသႃႇ၊ သႃႇသၼႃႇၵႂႃႇလႄႈ မေႃႁၢင်ႈႁႅၼ်း၊ မေႃႁပ်ႉဢဝ်ပုၼ်ႈၽွၼ်း တူဝ်ႈတၼ်းတႃႇပုတ်ႈတိၼ်တၢင်မိုဝ်းမိူဝ်းၼႃႈၼၼ်ႉယူႇယဝ်ႉ။ သင်ဢမ်ႇၼၼ် ၵူၼ်း ၼုမ်ႇၵေႃႈ တေပဵၼ်ၵူၼ်းၼုမ်ႇၵႂႃႇတေႃႇၸူဝ်ႈၵူၺ်း။ တေဢမ်ႇပဵၼ်မႃး ၵူၼ်းလူင်ဝၼ်း မိူဝ်းၼႃႈလႆႈ ၼင်ႇလၢတ်ႈ၊ ၼင်ႇမုင်ႈမွင်း။\n\nဢၢႆႈၶမ်းလႅင်"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 15/08/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.95 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1362.00 ပျႃး၊ ငိုၼ်းၶႄႇ 1 ယႅၼ်ႉ = 204.00 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။\n\nၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 15/08/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 14/08/2017 ငိုၼ်းထႆး 1 ဝၢတ်ႇ = 40.9 ပျႃး၊ ငိုၼ်းတေႃႊလိူဝ်ႊ(US)  1 တေႃႊလိူဝ်ႊ = 1362.00  ပျႃး၊ ငိုၼ်းၶႄႇ 1 ယႅၼ်ႉ = 204.3 ပျႃး။"
  },
  {
    "title": "ၵေႃတႆးၸတ်းပၢင်ၶုၵ်းထူပ်း ၸဝ်ႈသႅင်သိုၵ်း သုတ်းမုၼ်တဵမ် 13 ပီ",
    "content": "ၸုမ်းၵေႃတႆးႁူမ်ႈၵၼ် ၸတ်းႁဵတ်းပၢင်ၶုၵ်းထူပ်း ယေႃးမုၼ်ငဝ်း ၸဝ်ႈသႅင်သိုၵ်း လူႉသဵင်ႈသုတ်းမုၼ်ၶွပ်ႈတဵမ် 13 ပီ တီႈလုမ်းၵေႃတႆးၵူႈတီႈပႃးၸဵမ်တီႈဝဵင်းၵႃလီႉ ၸႄႈဝဵင်းၵုၼ်ႁဵင်။\n\nဝၼ်းတီႈ 13/08/2017 ၸုမ်းၵေႃတႆးၸတ်းပၢင်ၶုၵ်းထူပ်း ၸဝ်ႈသႅင်သိုၵ်း ႁိုဝ်ၸဝ်ႈၶုၼ်ၵျႃႇၼူႉ တီႈလုမ်းၵေႃ တႆးၵူႈတီႈ မိူၼ်ၼင်ႇၸၼ်ႉၸွမ်တူင်ႇဝူင်းၵူၼ်းၵႃလီႉ ၊ ႁူင်းႁဵၼ်းၸိူဝ်ႉၸၢတ်ႈၵႃလီႉ၊ လုမ်းၽႄၵေႃတႆးလႃႈ သဵဝ်ႈ၊ တႃႈၵုင်ႈ ဢိၵ်ႇပိုၼ်ႉတီႈဢၼ်ၸုမ်းၵေႃတႆးယူႇဝႆႉ ၸဵမ်ၸိူဝ်းၼႆႉ ၽူႈၶဝ်ႈႁူမ်ႈတင်းမူတ်းမီး ၸမ်ႁဵင်။\n\nၼႂ်းပၢင်ၼႆႉမီးပၢင်ၶူၼ်ႉၶိုၼ်းပိုၼ်းၸဝ်ႈသႅင်သိုၵ်းဢၼ်မၼ်းၸဝ်ႈ ႁဵတ်းသၢင်ႈတွၼ်ႈတႃႇတႆးမႃး ၊ မီးပၢင်ၶႅင်ႇ တႅမ်ႈၼမ်ႉၵႂၢမ်း၊ တႅမ်ႈဝွၵ်း ။ လိူဝ်ၼၼ်ႉမီးပၢင်တႆႈတဵၼ်းယွၼ်းသူးတိူင်ႇၵၢဝ်ႇပၼ် ၸဝ်ႈသႅင်သိုၵ်း ၸိူဝ်းၼႆႉ ။\n\nၼၢင်းႁဵဝ်းသႅင် ၸုမ်းၵေႃတႆးလၢတ်ႈဝႃႈ - “ ၸဝ်ႈသႅင်သိုၵ်းၼႆႉ ပဵၼ်ၽူႈၶပ်းၶိုင်ၵၢၼ်တႃႇပဵၼ်မႃး ၸုမ်းၵေႃတႆး ၊ ၸတ်းဝၢင်းၽႅၼ်ၵၢၼ်၊ ၾိုၵ်းလပ်ႉၼမ်ႉၵတ်ႉပၼ်ၸုမ်းႁၢပ်ႇၵၢၼ်ၵေႃတႆး၊ ၵေႃတႆးမီးမႃးဝၼ်းမိူဝ်ႈၼႆႉပဵၼ် ယွၼ်ႉၵုင်ႇမုၼ်ၸဝ်ႈသႅင်သိုၵ်းၵေႃႈဝႃႈလႆႈ၊ ဢၼ်ၸတ်းဝၼ်းၶုၵ်းၶူၼ်ႉ ၼႆႉၵမ်ႈၼမ်တေႁၼ်ဝႃႈမၼ်းၵပ်းၵၢႆႇ တင်းၵေႃတႆးၵူၺ်း တီႈတႄႉမၼ်း ၸဝ်ႈသႅင်သိုၵ်းၼႆႉႁဵတ်းၵၢၼ်တႃႇၵူၼ်းမိူင်းတႆးတင်းၼမ် ၶႂ်ႈႁႂ်ႈပီႈၼွင်ႉတႆး ႁူႉၸၵ်းၸဝ်ႈသႅင်သိုၵ်း ၊လဵပ်ႈႁဵၼ်းလွင်ႈဝႃႈမၼ်းၸဝ်ႈႁဵတ်းသၢင်ႈသင်ပၼ်ၵူၼ်းမိူင်းတႆးၸိူဝ်းၼႆႉ။\n\nၸဝ်ႈသႅင်သိုၵ်းၼႆႉ ၸိုဝ်ႈမိူဝ်ႈလဵၵ်ႉႁွင်ႉ ၶုၼ်ၵျႃႇၼု ၸိုဝ်ႈပေႃႈ လုင်းၶုၼ်ၵျႃႇပု၊ ၸိုဝ်ႈမႄႈ ၼၢင်းၶိၼ်ႇမၵျီး ၵိူတ်ႇမိူဝ်ႈ 22/03/1935 ။\n\nၵၢၼ်ၸိူဝ်ႉၸၢတ်ႈ - July 1942 ၶဝ်ႈၼႂ်းမုၵ်ႉၸုမ်း မူၵ်ႇႁူဝ်ၽိူၵ်ႇ (White Hat League) တီႈသီႇပေႃႉ ၊ 1953 – ႁဵၼ်းၸၼ်ႉၸွမ် တီႈတႃႈၵုင်ႈ ၊ ၶဝ်ႈၸုမ်းယုၵ်ႉယွင်ႈ လိၵ်ႈတႆးလႄႈ ၸုမ်းလုၵ်ႈႁဵၼ်းၸၼ်ႉၸွမ် ၸိုင်ႈတႆး Shan Literacy Society and Shan State Students Association သေ တူင်ႉၼိုင်ၵၢၼ်ၸိူဝ်ႉ ၸၢတ်ႈမႃး။\n\n1959 – ၶဝ်ႈၼႂ်းမုၵ်ႉၸုမ်း ၼုမ်ႇသိုၵ်းႁၢၼ် ၊ ယိပ်းၵွင်ႈၵၢင်ႇ တိုၵ်းတႃႇလွတ်ႈလႅဝ်းသဝ်းၶေႃၸိုင်ႈတႆး။ 1960 – ပႃးၼႂ်း ၽူႈဢွၼ်ႁူဝ် တႄႇတင်ႈ SSIO, SSIA တီႈမိူင်းယွင်း။ 1964 – မိူဝ်ႈတင်ႈ SSA ၼၼ်ႉ ၸဝ်ႈမႄႈၼၢင်း ႁိူၼ်းၶမ်း တႅင်ႇတင်ႈပဵၼ် ၽူႈၵွၼ်းတပ်ႉၸုမ်း 3။ 1971 – လႆႈထုၵ်ႇလိူၵ်ႈပဵၼ် ႁူဝ်ပဝ်ႈလူင် ပႃႊတီႊမႂ်ႇသုင် ၸိုင်ႈတႆး SSPP ။ 1976 – ၵိုတ်းလိုဝ်ႈၵၢၼ်သိုၵ်း။ 1992 – ၶဝ်ႈပႃး ဢွၼ်ႁူဝ် ၵေႃႇတင်ႈမုၵ်ႉၸုမ်းလူင်ၸိုင်ႈ တႆး SSO / 1996 – ၶဝ်ႈပႃး ဢွၼ်ႁူဝ်ၵေႃႇတင်ႈ ႁူမ်ႈတုမ်ၻီႊမူဝ်ႊၶရေႊသီႊၸိုင်ႈတႆး SDU ။ သဵင်ႈမုၼ်မိူဝ်ႈ 13/08/2007 တီႈၵဵင်းမႆႇ ၸိုင်ႈထႆး။\n\nPhoto by Kaw Dai Organization"
  },
  {
    "title": "ၶွမ်ႊမတီႊလႅၼ်လိၼ်ထႆး - မၢၼ်ႈ ႁူပ်ႉဢုပ်ႇၵၼ်တီႈမႄႈသၢႆသိုပ်ႇႁႃလၢႆးၵႄႈပၼ်ႁႃလႅၼ်လိၼ်",
    "content": "ၵေႃၵမ်ၵၢၼ်လႅၼ်လိၼ်ထႆး – မၢၼ်ႈ ႁူပ်ႉထူပ်းဢုပ်ႇၵုမ်ၵၼ် ၵမ်းထူၼ်ႈ 90 လႅၵ်ႈလၢႆႈ ၶေႃႈမုလ်းၵၼ်လႄႈ ႁႃတၢင်းၵႄႈလိတ်ႈပၼ်ႁႃ ၸွမ်းလႅၼ်လိၼ်လႄႈတႃႇပႅင်းမႅတ်ႇထိူၼ်ႇၶိူဝ်းပႃႇမႆႉမိူင်းႁူမ်ႈတုမ်ဢႃႊသျႅၼ်ႊ ၸိူဝ်းၼႆႉ။\n\nဝၼ်းတီႈ 09/08/2017 ပူၼ်ႉမႃးၼႆႉသိုဝ်ႇၶၢဝ်ႇထႆး Mae Sai News ပိုၼ်ၽၢဝ်ႇဝႃႈ ၶွမ်ႊမတီႊ လႅၼ်လိၼ် ထႆး- မၢၼ်ႈ TBC ၸတ်းႁဵတ်းပၢင်ၵုမ် ပွၵ်ႈၵမ်းတီႈ 90 တီႈႁူင်းႁႅမ်းမႄႈၶူင်ၻဵတ်ႉတႃႉ ၿူႊတိၵ်ႊ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး ၸိုင်းထႆး။ မီးၸဝ်ႈသိုၵ်းလူင် ၵီႊၻႃႊၵွၼ်ႊ ၸၼ်ႊ ထရႃႊ ၾၢႆႇထႆးလႄႈ ၸဝ်ႈသိုၵ်းဢွင်ႇတိၼ်ႇဢူး ၾၢႆႇမၢၼ်ႈ ဢွၼ်ႁူဝ်ႁူပ်ႉထူပ်း ဢုပ်ႇဢူဝ်းၵၼ်။\n\nဢုပ်ႇဢူဝ်းၵၼ်လၢႆလွင်ႈမိူၼ်ၼင်ႇ တႃႇပိုတ်ႇၵၢတ်ႇၼတ်ႉ (ၵၢတ်ႇ7ဝၼ်းၼိုင်ႈပွၵ်ႈ) တီႈၵိဝ်ႇၽႃဝွၵ်ႈ ဢိူင်ႇမိူင်းၼႃႉ ၸႄႈဝဵင်းၵဵင်းလၢဝ် ၊ လွင်ႈတႃႇၸွႆႈထႅမ်ၵူၼ်းထႆးဢၼ်ၶဝ်ႈႁဵတ်းၵၢၼ်မိူင်းတႆး၊ လွင်ႈၵႄႈလိတ်ႈပၼ်ႁႃဢၢႆၵွင်ႉဢၢႆၵႂၼ်း ၾႆးမႆႈပႃႇ၊ လွင်ႈၸွမ်းႁႃတူဝ်ၵူၼ်းႁၢႆႉ ဢၼ်ပၢႆႈၶဝ်ႈ မိူင်းႁူမ်ႈ တုမ်မၢၼ်ႈ ၊ လွင်ႈ 2 ၽႅၼ်ႇလိၼ်တေႁူမ်ႈၵၼ်ၽုၵ်ႇတူၼ်ႈမႆႉလုမ်းလႃးပႃႇမႆႉ ဢႃႊသျႅၼ်ႊႁူမ်ႈၵၼ် 2 ၽႅၼ်ႇလိၼ်ၸိူဝ်းၼႆႉ။\n\nဝၼ်းတီႈ 13/06/2017 ၼၼ်ႉၵေႃႈ ဢိင်ၼိူဝ်ပၢင်ၵုမ်ၶွမ်ႊမတီႊ လႅၼ်လိၼ်ပွၵ်ႈၵမ်း 89 တူၵ်း လူင်းလႆႈၸႂ်ၵၼ်သေ ၶွမ်ႊမတီႊလႅၼ်လိၼ် TBC မၢၼ်ႈ- ထႆး ၸဝ်ႈသိုၵ်းလူင် ထူင်ႊၶျႆႊ မိုဝ်ႊၼၼ်ႊ လႄႈ ၵႅမ်ၸွမ်ႁၢၼ်တၢၼ်းဢူး (သိုၵ်းမၢၼ်ႈ) ဢိၵ်ႇၽူႈမီးပုၼ်ႈၽွၼ်း ထႅင်ႈလၢႆၵေႃႉလႄႈ ၵူၼ်းဝၢၼ်ႈ ၵူၼ်းမိူင်းတင်းသွင်ၾင်ႇမိူင်း ႁူမ်ႈၵၼ်ၽုၵ်ႇတူၼ်ႈမႆႉ။ ၵူၼ်းမိူင်းၾၢႆႇတႃႈၶီႈလဵၵ်း 150 ၵေႃႉ၊ ၾၢႆႇ မႄႈသၢႆ 350 ၵေႃႉတင်းမူတ်း 500ၵေႃႉ ႁူမ်ႈၵၼ် ၽုၵ်ႇတူၼ်ႈမႆႉ 2,000 တူၼ်ႈ တီႈဝၢၼ်ႈဝင်ႊ လၢဝ်ႊ ၸႄႈဝဵင်းၵဵင်းသႅၼ် ၸႄႈတွၼ်ႈ ၵဵင်းႁၢႆး တင်းတီႈဝၢၼ်ႈပုင်းထုၼ် ဝဵင်းတႃႈၶီႈလဵၵ်း ၸိုင်ႈတႆး ပွတ်းဢွၵ်ႇ၊ ၼႂ်းလိူၼ်ၼႆႉၵေႃႈ တေႁူမ်ႈၵၼ်ၽုၵ်ႇထႅင်ႈဝႃႈၼႆ။\n\nမိူဝ်ႈဝၼ်းတီႈ 27/04/2017 ၶွမ်ႊမတီႊ လႅၼ်လိၼ် TBC ၸတ်းႁဵတ်းပၢင်ၵုမ် ပွၵ်ႈၵမ်းတီႈ 89 ဢုပ်ႇဢူဝ်းၵၼ်လၢႆလွင်ႈ မိူၼ်ၼင်ႇ လွင်ႈပႃႇမႆႉ (ၽိုၼ်ပႃႇ) ဢႃႊသျႅၼ်ႊ၊ 2 .ပၼ်ႁႃဢၢႆ ၵွင်ႉဢၢႆၵႂၼ်း လႄႈ ၵၢၼ်ၽဝ်ပႃႇ၊ လွင်ႈပႅတ်ႈယုၵ်းယၵ်းလူင်းမႄႈၼမ်ႉသၢႆ၊ လွင်ႈႁူမ်ႈၵၼ်တီႉၺွပ်းၵူၼ်း ၽိတ်းမၢႆ မီႈပၢႆႈၶဝ်ႈၼႂ်းလႅၼ်လိၼ်တင်းသွင်ၾၢႆႇ၊ လွင်ႈႁူမ်ႈၵၼ်ၽဵဝ်ႈမူၺ်ႉတီႉၺွပ်း ၵူၼ်းၵႃႉၶၢႆယႃႈ မဝ်းၵမ်၊ လွင်ႈတူၺ်းလွမ်ပၢႆးယူႇလီလႄႈ ၸွႆႈၵၼ်ႁႄႉၵင်ႈ တၢင်းပဵၼ် ဢၼ်ၸၢင်ႈၽႄႈတိူၼ်းၸွမ်းလႅၼ် လိၼ်၊ လွင်ႈႁူမ်ႈမိုဝ်းၸတ်းပၢင်ပွႆး ၸွမ်းၾိင်ႈႁိတ်ႈႁွႆး ၸဵမ်ၸိူဝ်းၼႆႉ။\n\nPhoto : Mae Sai News"
  },
  {
    "title": "ဝဵင်းၵဵင်းတုင် - လူတ်ႉၵႃး တင်း လူတ်ႉၶိူင်ႈသၢမ်လေႃႉ ၽႃႇတမ်ၵၼ် သၢမ်လေႃႉ လႆႈသၢႆႈငိုၼ်း 4 လၢၼ်ႉၵျၢတ်ႉ",
    "content": "ၵႃး တင်း လူတ်ႉၶိူင်ႈသၢမ်လေႃႉ လေႃႇၽႃႇတမ်ၵၼ် တီႈၼႂ်းဢိူင်ႇယၢင်းလေႃး ဝဵင်းၵဵင်းတုင် ၾၢႆႇၵူၼ်းႁေႃႈလူတ်ႉ သၢမ်လေႃႉ မဝ်းလဝ်ႈသေ ႁေႃႈဝႆး ဝႃႈၼႆလႄႈ လႆႈသၢႆႈငိုၼ်းၸဝ်ႈလူတ်ႉၵႃး 4 လၢၼ်ႉၵျၢတ်ႉ ဝႃႈၼႆ။\n\nဝၼ်းတီႈ 14/08/2017 ယၢမ်းဝၢႆးဝၼ်း 4 မူင်းပၢႆၼၼ်ႉ ၵူၼ်းႁေႃႈလူတ်ႉၶိူင်ႈသၢမ်လေႃႉ တၢင်ႇမူမႃး 9 တူဝ် လုၵ်ႉတၢင်းဝၢၼ်ႈလၵ်း၊ ဝၢၼ်ႈၼွင်ၽၢမ် မႃးတၢင်ႇ ဝၢၼ်ႈယၢင်းလေႃး၊ လူတ်ႉၵႃး သမ်ႉ လုၵ်ႉတၢင်းဝဵင်းသေမႃး တင်းသွင်ၾၢႆႇလေႃႇတမ်ၽႃႇၵၼ် တီႈဝၢၼ်ႈယၢင်းလေႃး ဢိူင်ႇယၢင်းလေႃး ၸႄႈဝဵင်းၵဵင်းတုင် ၸိုင်ႈတႆး ပွတ်းဢွၵ်ႇ။\n\nၸၢႆးသၢမ် ၵူၼ်းဝၢၼ်ႈယၢင်းလေႃး လၢတ်ႈဝႃႈ “ လူတ်ႉၶိူင်ႈသၢမ်လေႃႉၼႆႉ လုၵ်ႉတၢင်းဝၢၼ်ႈလၵ်းၼွင်ၽၢမ်မႃး ၼႂ်းလူတ်ႉၶိူင်ႈသမ်ႉ တၢင်ႇမူမႃး၊ ထႅင်ႈၾၢႆႇၼိုင်ႈၵေႃႈ ၵူၼ်းႁေႃႈလူတ်ႉၶိူင်ႈသၢမ်လေႃႉသမ်ႉ မဝ်းလဝ်ႈၵေႃႈပႃး သမ်ႉႁေႃႈဝႆး တေဢမ်ႇၵုမ်းလႆႈႁူဝ်လူတ်ႉၶိူင်ႈသၢမ်လေႃႉ ယွၼ်ႉႁူဝ် လူတ်ႉၽႅတ်း သေ လေႃႇတမ်သႂ်ႇ ၵႃးဢၼ်လုၵ်ႉတၢင်းဝဵင်းမႃး။ ၵႃးတင်း သၢမ်လေႃႉ တမ်ၽႃႇၵၼ်ၼႆႉတင်းသွင်ၾၢႆႇမီးလွင်ႈလူႉ သုမ်းၼင်ႇၵၼ်။ ၵူၺ်းၵႃႈ တင်းဢၼ်ၽိတ်းတႄႉ ပဵၼ်လူတ်ႉၶိူင်ႈသၢမ်လေႃႉ တေႃႈလဵဝ် ယူႇတီႈၸဝ်ႈၼႃႈတီႈၾၢႆႇ လူတ်ႉၵႃး ႁွင်ႉဢဝ်ၵူၼ်းႁေႃႈလူတ်ႉၶိူင်ႈသၢမ်လေႃႉၼၼ်ႉၵႂႃႇႁူင်းပလိၵ်ႈသေ  မၢပ်ႇမႂ်ႁႂ်ႈ သၢႆႈတႅၼ်းၶိုၼ်း ၵႃးဢၼ် လူႉၵွႆၼၼ်ႉ တႃႇငိုၼ်း 4 လၢၼ်ႉၵျၢတ်ႉ” ဝႃႈၼႆ။\n\nၵူၼ်းႁေႃႈလူတ်ႉၶိူင်ႈသၢမ်လေႃႉၼႆႉ ၸိုဝ်ႈႁွင်ႉ ၸၢႆးသႅင် ယူႇၼႂ်းဢိူင်ႇယၢင်းလေႃး ဝႃႈၼႆ။\n\nပူၼ်ႉမႃး ဝၼ်းတီႈ 13/08/2017 ယၢမ်းၵၢင်ၶိုၼ်း 11 မူင်းၼၼ်ႉ လူတ်ႉၵႃး လမ်းၼိုင်ႈ လေႃႇတမ်သႂ်ႇႁိူၼ်း ၵူၼ်း ဝၢၼ်ႈ ဝၢၼ်ႈဝေႃႇၶုတ်ႉ ဢိူင်ႇယၢင်းလေႃးၵဵင်းတုင် ယွၼ်ႉမဝ်းလဝ်ႈသေႁေႃႈၵႃး ဢမ်ႇၵုမ်းလႆႈႁႅင်းလူတ်ႉၵႃးလႄႈ လေႃႇ တမ်သႂ်ႇ။ ၵူၼ်းႁေႃႈၵႃးတႄႉ လႆႈမၢတ်ႇၸဵပ်းသေ သူင်ႇယူတ်းယႃတူဝ်ဝႆႉတီႈ ႁူင်းယႃၵူၼ်းမိူင်း ၸႄႈ ဝဵင်း ၵဵင်းတုင်။ ၵဵဝ်ႇၵပ်းလွင်ႈ ၵူၼ်းႁိူၼ်းဢၼ်ထုၵ်ႇၵႃးၽႃႇတမ်သႂ်ႇၼၼ်ႉ ဢမ်ႇမီးလွင်ႈမၢတ်ႇၸဵပ်းလူႉတၢႆသင်။ လွင်ႈလူႉ သုမ်း တီႈႁိူၼ်းတႄႉ ယူႇတီႈၾၢႆႇၸဝ်ႈၶွင်ၵႃး ဢဝ်ပုၼ်ႈၽွၼ်းသေ လႆႈသၢႆႈတႅၼ်းပၼ် ဝႃႈၼႆ။"
  },
  {
    "title": "ၸုမ်းၸဵင်ၼုမ်ႇ သၢၼ်မိုဝ်း ၵူၼ်းဝၢၼ်ႈၵူၼ်းသူၼ် ၽုၵ်ႇတူၼ်ႈၵွၼ် ၼႂ်းၸႄႈဝဵင်းလႃႈသဵဝ်ႈ",
    "content": "ၸုမ်းၸဵင်ၼုမ်ႇ တင်း ၵူၼ်းမိူင်း ၸႄႈဝဵင်းလႃႈသဵဝ်ႈ ဢဵၼ်ႁႅင်း 20 ပၢႆ ႁူမ်ႈၵၼ် ၽုၵ်ႇတူၼ်ႈၵွၼ် 100 တူၼ်ႈ ပၢႆ  ယိူင်းဢၢၼ်း ႁႂ်ႈသၽႃႇဝၽႅၼ်ႇလိၼ် ဝၢၼ်ႈမိူင်း ၶဵဝ်ၸမ်ႉၼမ်ႉလီပၢင်ႇသႂ်ၵတ်းယဵၼ် ဝႃႈၼႆ။\n\nဝၼ်းတီႈ 15/08/2017 ယၢမ်းၵၢင်ၼႂ် 8 မူင်း ၸုမ်းၸဵင်ၼုမ်ႇ ဝဵင်းလႃႈသဵဝ်ႈ ဢွၼ်ႁူဝ်ၼမ်းၼႃႈသေ ၽုၵ်ႇတူၼ်ႈ မွၵ်ႇၵွၼ် တီႈဝတ်ႉဝိႁၢရ်သႃသၼႃႁူမ်ႈယဵၼ် ပွၵ်ႉ 8 ၸႄႈဝဵင်းလႃႈသဵဝ်ႈ ၸိုင်ႈတႆး ပွတ်းႁွင်ႇ။\n\nၼၢင်းပူးသႃႇ ၸုမ်းၸဵင်ၼုမ်ႇ လၢတ်ႈဝႃႈ “ ဢၼ်ႁဝ်းၶႃႈ လႆႈမႃးၽုၵ်ႇ တီႈၼႂ်းဝၢင်းဝတ်ႉၼႆႉ မိူဝ်ႈဢွၼ်တၢင်းၵေႃႈ ၸုမ်းၸဵင်ၼုမ်ႇႁဝ်းၶႃႈ ၶွပ်ႈတဵမ် 3 ပီၵေႃႈ လႆႈမႃးၸတ်း ႁဵတ်းပၢင်ၵႅဝ်ႈတီႈၼႆႈ။ထႅင်ႈၾၢႆႇၼိုင်ႈၵေႃႈ ၸဝ်ႈတူၼ်ၶူး ၼင်ႈဝတ်ႉတီႈၼႆႈသမ်ႉ ၶႂ်ႈသွမ်ႈတူၼ်ႈ မွၵ်ႇၵွၼ်ၼႆႉသေလႄႈ ႁဝ်းၶႃႈ ၸင်ႇလႆႈမႃးႁူမ်ႈၵၼ် ၽုၵ်ႇတီႈၼႆႈ။ ယိူင်းဢၢၼ်း ႁဝ်းၶႃႈၽုၵ်ႇတူၼ်ႈမွၵ်ႇၵွၼ်ၼႆႉ ၶႂ်ႈႁႂ်ႈၵူၼ်းၼႂ်းပွၵ်ႉၼႂ်းသူၼ်ႁဝ်း ဢၼ်မႃးၶိုၼ်ႈဝတ်ႉၼႆႉ သူၼ်ၸႂ် ၶဝ်ႈႁူမ်ႈၽုၵ်ႇသွမ်ႈလုမ်းလႃးတူၼ်ႈၵွၼ်။ ယဝ်ႉၵေႃႈ ႁႂ်ႈမၼ်းပဵၼ် တၢင်းႁၢင်ႈလီ တွၼ်ႈ တႃႇတီႈ ဝတ်ႉႁူမ်ႈ ယဵၼ်ၼႆႉ” ဝႃႈၼႆ။\n\nယူႇတီႈ ၸုမ်းၸဵင်ၼုမ်ႇ ဝဵင်းလႃႈသဵဝ်ႈၼႆႉ ဢွၼ်ဢဝ်ပီႈၼွင်ႉ ၵူၼ်းဝၢၼ်ႈၵူၼ်းသူၼ် ၽုၵ်ႇတူၼ်ႈမႆႉမွၵ်ႇၵွၼ်မႃး မိူၼ်ၼင်ႇ ဝတ်ႉတႃႈယၢဝ်၊ ဝတ်ႉၵုင်းသႃႇ၊ ၼမ်ႉပွင်ႈ၊ ဝတ်ႉဝၢၼ်ႈသူႈ၊ မိူင်းတဵမ်လႄႈ ဝတ်ႉသႃသၼႃႁူမ်ႈယဵၼ်ၼႆႉ ဝႃႈၼႆ။\n\nမိူဝ်ႈပူၼ်ႉမႃး ဝၼ်းတီႈ 2/8/2017 ၸုမ်းၸဵင်ၼုမ်ႇ ဝဵင်းလႃႈသဵဝ်ႈ ဢဝ်မွၵ်ႇၵွၼ် 210 တူၼ်ႈမွပ်ႈပၼ် ၵူၼ်းၼုမ်ႇတႆး ၼႂ်းဢိူင်ႇၼမ်ႉပွင်ႈသေ ႁူမ်ႈၵၼ်ၽုၵ်ႈမွၵ်ႇၵွၼ် တီႈဝတ်ႉဝိႁၢရ်ဝေႇလုဝၼ်ႇၼမ်ႉပွင်ႈ ၸႄႈဝဵင်းလႃႈသဵဝ်ႈ ၸိုင်ႈ တႆး ပွတ်းႁွင်ႇ မီးၵူၼ်းၶဝ်ႈႁူမ်ႈၽုၵ်ႇတူၼ်ႈမွၵ်ႇၵွၼ် တင်းၼမ် ၼႆယဝ်ႉ။\n\nမိူဝ်ႈလိူၼ်ၵျုႊလၢႆႊၼၼ်ႉၵေႃႈ ၸုမ်းၵူၼ်းၼုမ်ႇတႆး ပတ်းပိုၼ်ႉ မိူင်းႁူမ်ႈတုမ် TYN ၵေႃႈ ဢွၼ်ဢဝ်ၵူၼ်းၼုမ်ႇတႆး ၼပ်ႉပၢၵ်ႇသေ တႄႇၽုၵ်ႇတူၼ်ႈၵွၼ် 1500 တူၼ်ႈ ၼႂ်းထုင်ႉမိူင်းယေႃ ၸႄႈဝဵင်းလႃႈသဵဝ်ႈ။"
  },
  {
    "title": "ႁႅင်းၵၢၼ်တႆး ႁွတ်ႈၵဵင်းမႆႇ 50 ပၢႆ ႁူမ်ႈၵၼ်တၢၼ်းလိူတ်ႈ ယေႃးမုၼ် “ ဝၼ်းၵိူတ်ႇၼၢင်းႁေႃၶမ်းထႆး” ၼႂ်းဝၼ်းမႄႈ",
    "content": "ပီႈၼွင်ႉတႆး ၸိူဝ်းၶဝ်ႈႁဵတ်းၵၢၼ် ၼႂ်းၵဵင်းမႆႇ 50 ပၢႆၵႂႃႇတၢၼ်းလိူတ်ႈ မၢႆတွင်း ယေႃးမုၼ်ငဝ်းဝၼ်းမႄႈ ၸိုင်ႈထႆး ဝၼ်းၵိူတ်ႇၸဝ်ႈၼၢင်းႁေႃၶမ်း ၶွပ်ႈတဵမ် 85 ပီ။\n\nဝၼ်းတီႈ 12/08/2017 ယၢမ်းၵၢင်ၼႂ် 8 - 11 မူင်း ၸုမ်းႁႅင်းၵၢၼ်ၽွမ်ႉႁူမ်ႈ Workers Solidarity Association (WSA) ဢိၵ်ႇတင်း ပီႈၼွင်ႉႁႅင်းၵၢၼ်တႆး ၸိူဝ်းႁဵတ်းၵၢၼ် ၼႂ်းၵဵင်းမႆႇ ႁူမ်ႈၵၼ် ၵႂႃႇတၢၼ်းလိူတ်ႈတီႈလုမ်းၶႂႆႇ ၶႃပႄလႅင် ဝဵင်းၵဵင်းမႆႇ ၸိုင်ႈထႆး ယိူင်းၸူးထိုင် ၼႂ်းဝၼ်းၵိူတ်ႇၼၢင်းႁေႃၶမ်းထႆး သူမ်ႊၻဵတ်ႊ ၽရႃႊ ၼၢင်းၸဝ်ႈသီႊရိႊၵိတ်ႊ ၽရႃႊပရူမ်ႊရႃႊၶျီႊၼီႊၼၢတ်ႊ ဢႃယု ၶွပ်ႈတဵမ် 85 ပီ ဝႃႈၼႆ။\n\nၼၢင်းမူၺ်လႅင်း ႁူဝ်ပဝ်ႈ ၸုမ်းႁႅင်းၵၢၼ်ၽွမ်ႉႁူမ်ႈ (WSA) ၵဵင်းမႆႇ လၢတ်ႈဝႃႈ “ ဢၼ်ႁဝ်းၶႃႈ မႃးလူႇတၢၼ်းလိူတ်ႈၼႂ်း ဝၼ်းမႄႈၼႆႉ ယိူင်းၸူးထိုင် မႄႈၽႅၼ်ႇလိၼ် ၸိုင်ႈထႆး ႁႂ်ႈပၢႆးယူႇလီတဵမ်ထူၼ်ႈ ႁႂ်ႈဢႃယုယိုၼ်းယၢဝ်း။ ယဝ်ႉၵေႃႈ ယိၼ်းၸူမ်း တီႈမႄႈၽႅၼ်ႇလိၼ် ၸိုင်ႈထႆး ပၼ်ပီႈၼွင်ႉႁႅင်းၵၢၼ်တႆး လႆႈပိုင်ႈ ဢိင်ႁူမ်ႈၽူၺ်း ၸူဝ်ႈၵႅပ်ႉၸူဝ်ႈ ၶၢဝ်းသေ လႆႈႁဵတ်းၵၢၼ်ႁႃၵိၼ်လဵင်ႉတွင်ႉ” ဝႃႈၼႆ။\n\nသိုပ်ႇလၢတ်ႈထႅင်ႈ ဢၼ်ႁဝ်းၶႃႈ မႃးလူႇလိူတ်ႈၼႆႉ ထႅင်ႈပိူင်ၼိုင်ႈၵေႃႈ ႁဝ်းၶႃႈ လႆႈၵူတ်ႇထတ်းပၢႆးယူႇလီ ႁဝ်းၵေႃႈပႃး။ ယူႇတီႈၾၢႆႇမေႃယႃၶဝ် လၢတ်ႈႁဝ်းၵမ်းလဵဝ်ဝႃႈ ႁဝ်းမီးတၢင်းပဵၼ်သင် ဝႃႈၼႆ။\n\nၵဵဝ်ႇၵပ်းလွင်ႈၼႆႉ ယူႇတီႈၸုမ်းႁႅင်းၵၢၼ်ၽွမ်ႉႁူမ်ႈ ၵဵင်းမႆႇ လႆႈဢွၼ်ဢဝ်ပီႈၼွင်ႉႁႅင်းၵၢၼ်တႆး ၶဝ်ႈႁူမ်ႈ တၢၼ်းလိူတ်ႈ ၼႂ်းဝၼ်းမႄႈၼႆႉပေႃးပႃးပီၼႆႉ မီးၶၢဝ်းတၢင်း 9 ပီယဝ်ႉ ၼိုင်ႈပီလႂ် ဢွၼ်ဢဝ်ပီႈၼွင်ႉတႆး တၢၼ်းလိူတ်ႈ ဢမ်ႇယွမ်း 50 ၵေႃႉ ဝႃႈၼႆ။\n\nၸုမ်းႁႅင်းၵၢၼ်ၽွမ်ႉႁူမ်ႈ (WSA) ၵဵင်းမႆႇၼႆႉ ၵေႃႇတင်ႈမႃး မိူဝ်ႈပီ 2007 လိူၼ်ၵျုႊလၢႆႊ ဝၼ်းတီႈ 22 ယိူင်း ဢၢၼ်း ပုၼ်ႈတႃႇၸွႆႈထႅမ်ႁႅင်းၵၢၼ်၊ ပၼ်တၢင်းႁူႉၵဵဝ်ႇၵပ်းမၢႆမီႈ/ၵူတ်ႇမၢႆ ႁႅင်းၵၢၼ်၊ ပၼ်တၢင်းႁူႉၵဵဝ်ႇၵပ်း လုၵ်ႈလဵင်ႉ တင်းပေႃႈ လဵင်ႉ/မႄႈလဵင်ႉ (ၼၢႆးၸၢင်ႈ) ပွင်ႇၸႂ်ၵၼ်လႄႈ သုၼ်ႇလႆႈသုၼ်ႇပဵၼ်ႁႅင်းၵၢၼ် ၸိူဝ်းၼၼ်ႉ ဝႃႈၼႆ။\n\nထိုင်မႃး ယၢမ်းႁူဝ်ၶမ်ႈ 6 မူင်းသမ်ႉ ပီႈၼွင်ႉတႆး၊ ၸုမ်းတူင်ႉၼိုင်တူင်ႇဝူင်းတႆး ဢဵၼ်ႁႅင်း 60 ပၢႆ ဢွၼ်ၵၼ် ၶဝ်ႈႁူမ်ႈ ပၢင်ၵႅဝ်ႈ ၵႃရဝ တႆႈတဵၼ်း သူင်ႇပွၼ်းထိုင်ၼၢင်းႁေႃၶမ်း ၸိုင်ႈထႆး တီႈသူၼ်မွၵ်ႇႁေႃၶမ်း (ရၢတ်ႉၶျၽရိုၵ်း) ဝဵင်းၵဵင်းမႆႇ ၸိုင်ႈထႆး ၼႆယဝ်ႉ။"
  },
  {
    "title": "ႁူင်းယႃလူင်တူၼ်ႈတီး ၵူတ်ႇႁၼ်ၵူၼ်းၸပ်းတင်းပဵၼ် ၶႆႈဝတ်းယႂ်ႇ H1N1 မီးၵႂႃႇ 7 ၵေႃႉ",
    "content": "ႁူင်းယႃလူင် ဝဵင်းတူၼ်ႈတီးၵူတ်ႇႁၼ် ထႅင်ႈၵူၼ်းၸပ်းတင်းပဵၼ် ၶႆးဝတ်းယႂ်ႇ H1N1 မီးၵႂႃႇယဝ်ႉ 7 ၵေႃႉ ဢၼ်ငမ်းငဝ်းသေ တိုၵ်ႉထတ်းဝႆႉထႅင်ႈ မီး 4 ၵေႃႉ။\n\nဝၼ်းတီႈ 4-11/8/2017 ၼႆႉမႃး ၻွၵ်ႊတိူဝ်ႊၸၢႆးသေႃႇဝိၼ်းလၢႆႇ ၵႅမ်ၽူႈၸတ်းၵၢၼ်ပၢႆးယူႇလီၵူၼ်းမိူင်း ၸိုင်ႈတႆး ယိုၼ်ယၼ်ဝႃႈ ၵူၼ်းမီးၸိူဝ်ႉမႅင်း တၢင်းပဵၼ်ၶႆႈဝတ်းယႂ်ႇ H1N1 မီး 7 ၵေႃႉယဝ်ႉ၊ ဢၼ်ငမ်းငဝ်း သေ တိုၵ်ႉၵူတ်ႇ ထတ်း မီး ထႅင်ႈ 4 ၵေႃႉ။ ၵူၼ်းၸပ်းတၢင်းပဵၼ် ယူတ်းယႃ တူဝ်ဝႆႉတီႈႁူင်းယႃ ၼၢင်းယိင်းလႄႈ လုၵ်ႈဢွၼ်ႇ တင်း ႁူင်းယႃလူင်ၸဝ်ႈၸၢမ်ႇထုၼ်း ဝဵင်းတူၼ်ႈတီး ၸိုင်ႈတႆး ပွတ်း ၸၢၼ်း ၼႆယဝ်ႉ။\n\nၻွၵ်ႊတိူဝ်ႊၸၢႆးသေႃႇဝိၼ်းလၢႆႇ လၢတ်ႈဝႃႈ “ ၵူတ်ႇထတ်းႁၼ်ဝႆႉ ၵူၼ်းၸပ်းတၢင်းပဵၼ် ၶႆႈဝတ်းယႂ်ႇ H1N1 မီးၵႂႃႇယဝ်ႉ 7 ၵေႃႉ။ ၼႂ်း 7 ၵေႃႉၼၼ်ႉ ဢွၼ်ႇယိင်း ဢႃယု 3 ၶူပ်ႇ 1 ၵေႃႉ ပဵၼ်ၵူၼ်းတူၼ်ႈတီး၊ လုၵ်ႈဢွၼ်ႇ ဢႃယု 2 ၶူပ်ႇ 1 ၵေႃႉ၊ ဢွၼ်ႇယိင်းၽႃၽႄ 2 ၵေႃႉ၊ ၼၢင်းယိင်း ဢႃယု 20 ပီ 1 ၵေႃႉ၊ ၼၢင်းယိင်းပႃးတွင်ႉ ဢႃယု 27 ပီ 1 ၵေႃႉ ၼႂ်းၶဝ် 5 ၵေႃႉၼႆႉ ပဵၼ်ၵူၼ်းၸႄႈဝဵင်းၵၢတ်ႇလေႃႉ။ ၶဝ် 6 ၵေႃႉၼႆႉ ယူတ်းယႃတူဝ်ဝႆႉတီႈႁူင်းယႃ ၼၢင်းယိင်းလႄႈ လုၵ်ႈဢွၼ်ႇ ဝဵင်းတူၼ်ႈတီး။ ၼွၵ်ႈလိူဝ်ၼၼ်ႉ ၽူႈၸၢႆး ဢႃယု 37 ပီ၊ ၵူၼ်းဝဵင်းၵၢတ်ႇလေႃႉသမ်ႉ ႁပ်ႉယူတ်းယႃဝႆႉတီႈ ႁူင်းယႃလူင် ၸဝ်ႈၸၢမ်ႇထုၼ်း ဝဵင်းတူၼ်ႈတီး။ လိူဝ်ၼၼ်ႉ တိုၵ်ႉ ၵူတ်ႇထတ်းဝႆႉ ၵူၼ်းမိူင်းလႅပ်ႈတေ ၸပ်းတၢင်းပဵၼ်ၼႆႉ မီးထႅင်ႈ 4 ၵေႃႉ” ဝႃႈၼႆ။\n\nၵူၼ်းၸပ်းတၢင်းပဵၼ် ၶႆႈဝတ်းယႂ်ႇ N1H1 ၼ်ႂ်း 7 ၵေႃႉၼၼ်ႉ ဢွၼ်ႇယိင်းၽႃၽႄ2 ၵေႃႉ လူင်းႁူင်းယႃၵႂႃႇယဝ်ႉ။ ၽူႈၸၢႆး ဢႃယု 37 ပီ ၼၼ်ႉၵေႃႈလူင်း ႁူင်းယႃၵႂႃႇ မိူဝ်ႈဝၼ်းသုၵ်း ပူၼ်ႉမႃးၼႆႉယဝ်ႉဝႃႈၼႆ။ ၸိူဝ်းၼၼ်ႉ လႆႈလူင်းႁူင်း ယႃၵေႃႈ ပၢႆးယူႇလီၶဝ်လီမႃး ၵူႈမိုဝ်ႉၵူႈဝၼ်းယဝ်ႉ ဝႃႈၼႆ။\n\nတႄႇဢဝ် ႁူဝ်လိူၼ်ဢေႃႊၵတ်ႉသ်ထိုင် ဝၼ်းတီႈ 11 ၼႆႉ လႆႈၵဵပ်းသဵၼ်ႈသၢႆမၢႆ လွင်ႈၵူၼ်းၸပ်းတၢင်းပဵၼ် ၶႆးဝတ်းယႂ်ႇ H1N1 ၼႂ်းမိူင်းတႆး ၵူၼ်းမိူင်းၸပ်းတၢင်းပဵၼ် မီး 7 ၵေႃႉ၊ ဢၼ်ထၢင်ႇထိူမ်ဝႆႉ မီး 4 ၵေႃႉ ဝႃႈၼႆ။\n\nၼႂ်းၼၼ်ႉ မိူင်းႁူမ်ႈတုမ်မိူင်းမၢၼ်ႈပတ်းပိုၼ်ႉ ၵူၼ်းမိူင်း ဢၼ်ၸပ်းတၢင်းပဵၼ် ၶႆးဝတ်းယႂ်ႇ H1N1 မီးၵႂႃႇ 135 ၵေႃႉ၊ လူႉတၢႆၵႂႃႇ 23 ၵေႃႉယဝ်ႉ ဝႃႈၼႆ။"
  },
  {
    "title": "ၵူၼ်းၼုမ်ႇမိူင်းၶိူဝ်း မွၵ်ႇဢဝ်ၸုမ်းပိတ်ႉမၢၵ်ႇၼင် ထုင်ႉမၢဝ်းသေၶႅင်ႇၵၼ်",
    "content": "ၸုမ်းၵူၼ်းၼုမ်ႇမိူင်းၶိူဝ်း ၸတ်းႁဵတ်းပၢင်ပိတ်ႉမၢၵ်ႇၼင် မွၵ်ႇဢဝ်ၸုမ်းပိတ်ႉမၢၵ်ႇၼင်ၼမ်ႉမၢဝ်းသႂ် ဢၼ်မီးၵူၼ်းၼုမ်ႇထုင်ႉမၢဝ်း၊မူႇၸေႊ၊ၼမ်ႉၶမ်း ႁူမ်ႈၶွတ်ႇၽွတ်ႈဝႆႉၼၼ်ႉ ၶႅင်ႇၵၼ်တီႈ ပၢင်ပိတ်ႉ မၢၵ်ႇၼင်မိူင်းၶိူဝ်း။\n\nဝၼ်းတီႈ 13-14/08/2017 ၸုမ်းၵူၼ်းၼုမ်ႇမိူင်းၶိူဝ်း ၸတ်းႁဵတ်းပၢင်ပိတ်ႉမၢၵ်ႇၼင် တီႈမိူင်းၶိူဝ်း ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ မီးၸုမ်းပိတ်ႉမၢၵ်ႇၼင် ၼမ်ႉမၢဝ်းသႂ် ဢၼ်လုၵ်ႉတၢင်းထုင်ႉမၢဝ်းမႃး တင်း ၸုမ်းမိူင်းၶိူဝ်း ပိတ်ႉမၢၵ်ႇၼင်ၵၼ်တီႈပၢင်ပိတ်ႉမၢၵ်ႇၼင် မိူင်းၶိူဝ်း၊ ၵူၼ်းပၼ်ႁႅင်းမီးၼပ်ႉႁဵင်။\n\nၸၢႆးမၢဝ်းႁၢၼ် ႁူဝ်ၼႃႈၵူၼ်းၼုမ်ႇမိူင်းၶိူဝ်းလၢတ်ႈဝႃႈ - “ ယိူင်းဢၢၼ်းႁဝ်းၶႃႈတႄႉၼင်ႇႁိုဝ်ၵူၼ်း ၼုမ်ႇတေမီးလွင်ႈၵပ်းသိုပ်ႇၶဝ်ႈႁႃၵၼ်၊ ၸမ်ၸႂ်ၵၼ်၊ ၵွင်ႉသၢၼ်ၵၼ်၊ ႁူမ်ႈလဵၼ်ႈဢဵၼ်ႁႅင်းၸွမ်းၵၼ် ၼင်ႇႁိုဝ်တေၵႆယၢၼ်ယႃႈမဝ်းၵမ်၊ ၼႂ်းတႆးႁဝ်းၼႆႉဢမ်ႇပေႃးတူင်ႉၼိုင်သႂ်ႇၸႂ်လွင်ႈၵၢၼ်လဵၼ်ႈဢဵၼ် ႁႅင်း၊ သိုပ်ႇၼႆႉၵႂႃႇၶႂ်ႈႁႂ်ႈမီးၵူၼ်းသူၼ်ၸႂ်ပိတ်ႉမၢၵ်ႇၼင်ၼမ်ၼမ် ၼင်ႇႁိုဝ်ၸုမ်းပိတ်ႉမၢၵ်ႇၼင်တႆး ပေႃးတေၶိုၼ်ႈယႂ်ႇၶိုတ်းၸၼ်ႉလုမ်ႈၾႃႉ ” ဝႃႈၼႆ။\n\nၸုမ်းမိူင်းၶိူဝ်းၼႆႉတႄႇပိတ်ႉမၢၵ်ႇၼင်မႃးမိူဝ်ႈပီ 2009 ၵူၺ်းၵႃႈၼႂ်းၵႄႈၼၼ်ႉဢိင် ၼိူဝ်ငဝ်းလၢႆးသေ လႆႈယင်ႉၵႂႃႇ ထိုင်မႃးပီ2015 ၸင်ႇၶိုၼ်းတူင်ႉၼိုင် ၵူႈပီမွၵ်ႇဢဝ်ၸုမ်းပိတ်ႉမၢၵ်ႇၼင် ႁိမ်းႁွမ်းမိူၼ် ၼင်ႇၸုမ်းၵူၼ်းၼုမ်ႇဝဵင်းမိူင်းယႆ၊ ၸုမ်းၼမ်ႉလၼ်ႈ၊ ၸုမ်းၼႃးမူၼ်း၊ ၸုမ်းသႅင်ၵႅဝ်ႉ ၸိူဝ်းၼႆႉသေၶႅင်ႇၵၼ်။\n\nဝၼ်းတီႈ 17/07/2017 ၼၼ်ႉၵေႃႈ ဝဵင်းၼမ်ႉၶမ်း ၸတ်းႁဵတ်းပၢင်ယုၵ်ႉယွင်ႈ ၸုမ်းပိတ်ႉမၢၵ်ႇၼင် ၼမ်ႉၶမ်း FC ဢၼ်ၵႂႃႇပိတ်ႉပေႉပိူၼ်ႈမူတ်း တီႈမိူင်းၶွၼ်မႃး ပၢင်ယုၵ်ႉယွင်ႈ ၸတ်းႁဵတ်းတီႈႁွင်ႈႁပ်ႉ ၶႅၵ်ႇ (တႆး) ပွၵ်ႉ ၵွင်းၼွင်မူဝ် ဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ။ မီးၸုမ်းပိတ်ႉမၢၵ်ႇၼင်၊ ၵေႃလိၵ်ႈ လၢႆး၊ ၽူႈယႂ်ႇၵူၼ်းလူင်ၼႂ်းပွၵ်ႉၼႂ်းၾၢႆႇ၊ ၽူႈပၼ်ႁႅင်းၸႂ်ၼႂ်းပွၵ်ႉ/ၼႂ်းၾၢႆႇမႃး ၶဝ်ႈႁူမ်ႈ 150ၵေႃႉ။ ၼႂ်းၸုမ်းပိတ်ႉမၢၵ်ႇၼင် ၼမ်ႉမၢဝ်းသႂ်ၼၼ်ႉ မီးၸုမ်းပိတ်ႉမၢၵ်ႇၼင်ၼမ်ႉၶမ်း FC ၶဝ်ႈပႃးဝႆႉ။"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 14/08/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.76 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1355.00 ပျႃး၊ ငိုၼ်းၶႄႇ 1 ယႅၼ်ႉ = 203.37 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။\n\nၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 14/08/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 13/08/2017 ငိုၼ်းထႆး 1 ဝၢတ်ႇ = 40.92 ပျႃး၊ ငိုၼ်းတေႃႊလိူဝ်ႊ(US)  1 တေႃႊလိူဝ်ႊ = 1362.00  ပျႃး၊ ငိုၼ်းၶႄႇ 1 ယႅၼ်ႉ = 202.64 ပျႃး။"
  },
  {
    "title": "ပီႈၼွင်ႉတႆးႁွတ်ႈၵဵင်းမႆႇ  ဢွၼ်ၵၼ်တူင်ႉၼိုင်ႁဵတ်းတၢင်းလီ ၼႂ်းဝၼ်းမႄႈ “ ဝၼ်းၵိူတ်ႇၼၢင်း ႁေႃၶမ်းထႆး ”",
    "content": "ပီႈၼွင်ႉတႆးႁွတ်ႈၵဵင်းမႆႇ  ဢွၼ်ၵၼ်တူင်ႉၼိုင်ႁဵတ်းတၢင်းလီ ၼႂ်းဝၼ်းမႄႈ ဝၼ်းၵိူတ်ႇ ၸဝ်ႈၼၢင်း ႁေႃၶမ်းထႆးဢႃယု ၶွပ်ႈတဵမ် 85 ပီ ဝၼ်းတီႈ 12/08/2016 ယၢမ်း 18:00 မူင်း ပီႈၼွင်ႉတႆး ႁႅင်းၵၢၼ်ယၢၼ်မိူင်း ၼႂ်းၵဵင်းမႆႇ လၢႆမူႇ လၢႆၸုမ်း ႁူမ်ႈၵၼ် ၶဝ်ႈႁူမ်ႈပၢင်ၵႅဝ်ႈ ၵႃရဝ တႆႈတဵၼ်း ယွၼ်းပွၼ်းသူင်ႇထိုင်ပၼ်ၼၢင်းႁေႃၶမ်း ၸိုင်ႈထႆး။\n\nပၢင်ၵႅဝ်ႈၸတ်းႁဵတ်း တီႈသူၼ်မွၵ်ႇႁေႃၶမ်း (ရၢတ်ႉၶျၽရိုၵ်း) ဝဵင်းၵဵင်းမႆႇ ၸိုင်ႈထႆး ။ ဢဵၼ်ႁႅင်းတႆးႁိမ်းပၢၵ်ႇၶဝ်ႈႁူမ်ႈ တႆႈတဵၼ်းသူင်ႇပွၼ်း ထိုင်ႁႂ်ႈၸဝ်ႈၼၢင်းႁေႃၶမ်းလူင်ယူႇလီၵတ်း ယဵၼ်။\n\nၸၢႆးသႅင်မိူင်း မင်းၵွၼ်း ၽူႈၵွၼ်းႁူင်းပွႆႇသဵင် FM 99 ဢွၼ်ႁူဝ် ပီႈၼွင်ႉတႆးၵႂႃႇၶဝ်ႈႁူမ်ႈၼၼ်ႉ လၢတ်ႈဝႃႈ “ ပေႃးထိုင်မႃးဝၼ်းမႄႈၸိုင် ႁဝ်းဢွၼ်ၵၼ်ႁဵတ်းတၢင်းလီပိူဝ်ႈတွပ်ႇတႅၼ်း ၵုၼ်းမုၼ် ၊ ဢၼ်မႃးၶဝ်ႈႁူမ်ႈဝၼ်းမိူဝ်ႈၼႆႉ လႆႈဝႃႈ တၢင်တူဝ်ပီႈၼွင်ႉတႆး ဢၼ်မႃးသဝ်းယူႇၼိူဝ်ၽႅၼ်ႇလိၼ် ၸိုင်ႈထႆး ၊ ၵွပ်ႈၼၼ်လႄႈ ၶႂ်ႈယွၼ်းႁႂ်ႈ ပီႈၼွင်ႉႁဝ်းၶႃႈဢွၼ်ၵၼ်မႃးၶဝ်ႈႁူမ်ႈၼမ်ၼမ်၊  ယိၼ်းၸူမ်း ထိုင်ၸုမ်းတႆးၵူႈၸုမ်းဢၼ်မႃးၶဝ်ႈႁူမ်ႈ ” ဝႃႈၼႆ။\n\nၸၢႆးၸွမ်လႅင်း ၽူႈၶဝ်ႈႁူမ်ႈ လၢတ်ႈဝႃႈ - “ ႁဝ်းၶႃႈလႆႈမႃးပိုင်ႈႁူမ်ႈၽူၺ်း ၸဝ်ႈၼႂ်းမိူင်းထႆးၼႆႉၵေႃႈ ပဵၼ်ဢၼ်ယိၼ်းၸူမ်းတႄႉၶႃႈ၊ မိူဝ်ႈၼႆႉၵေႃႈ ယွၼ်းသူးႁႂ်ႈၸဝ်ႈၼၢင်းႁေႃၶမ်း ဢႃယုယိုၼ်းယၢဝ်း ပၢႆးယူႇလီတဵမ်ထူၼ်ႈ ယူႇၵိုၵ်းပီႈၼွင်ႉထႆးလႄႈၸၢဝ်းသယၢမ် ၵႂႃႇပီယၢဝ်းၶၢဝ်းႁိုင်သေၵမ်း ” ဝႃႈၼႆ။\n\nပေႃးထိုင်မႃးဝၼ်းတီႈ 12 လိူၼ်ဢေႃႊၵတ်ႉသ် ပဵၼ်ဝၼ်းမႄႈၸိုင်ႈထႆးၼႆလႄႈ ၸုမ်းတူင်ႉၼိုင် တူင်ႇဝူင်းတႆးလႄႈ ပီႈၼွင်ႉတႆးဢွၼ်ၵၼ်တူင်ႉၼိုင် ႁဵတ်းလွင်ႈတၢင်းလီ မိူၼ်ၼင်ႇဢွၼ်ၵၼ် တၢၼ်းလိူတ်ႈ၊ တႆႈတဵၼ်းတိူင်ႇၵၢဝ်ႇၶေႃပွၼ်း (ယွၼ်းသူး)။\n\nသူမ်ႊၻဵတ်ႊၽရႃႊၼၢင်းၸဝ်ႈသီႊရိႊၵိတ်ႊ ၽရႃႊပရူမ်ႊရႃႊၶျီႊၼီႊၼၢတ်ႊၼႆႉ ပဵၼ်ၸဝ်ႈၼၢင်း ၸုမ်ႈမိူင်းၶုၼ်ႁေႃၶမ်းထႆးတူၼ်ထူၼ်ႈ9 ပဵၼ်မႄႈၸဝ်ႈမုၼ်ယႂ်ႇၶုၼ်ႁေႃၶမ်းထႆးတူၼ်ထူၼ်ႈသိပ်း ဢၼ်သိုပ်ႇပုတ်ႈႁၢင်ႈႁေႃၸိုင်ႈထႆးၵႂႃႇယၢမ်းလဵဝ်။"
  },
  {
    "title": "ၵူၼ်းပၢႆႈၽေးသိုၵ်း ၸိူဝ်းမႃးယူႇ ၼမ်ႉတူႈ 240 ပၢႆ ပွၵ်ႈၶိုၼ်းႁိူၼ်း",
    "content": "ၵူၼ်းမိူင်း ၵူၼ်းပၢႆႈၽေးသိုၵ်း ၸိူဝ်းမႃး ယူႇဝႆႉတီႈဝဵင်းၼမ်ႉတူႈ မိူဝ်ႈႁူဝ်လိူၼ်ၼႆႉ ယၢမ်းလဵဝ် ဢွၼ်ၵၼ်ပွၵ်ႈၶိုၼ်း ႁိူၼ်းၽႂ်မၼ်း ယွၼ်ႉမႆႈၸႂ် ၵၢၼ်ၽုၵ်ႇသွမ်ႈတႃႇႁႃၵိၼ်လဵင်ႉတွင်ႉ။\n\nဝၼ်းတီႈ 12/08/2017 ယၢမ်းၵၢင်ၼႂ် 9 မူင်း ၶွမ်ႊမတီႊၾၢႆႇလူလွမ်ၵူၼ်းပၢႆႈၽေးသိုၵ်း ၸႄႈဝဵင်းၼမ်ႉတူႈ ႁၢင်ႈႁႅၼ်း လူတ်ႉၵႃးသေ သူင်ႇပီႈၼွင်ႉၵူၼ်းပၢႆႈၽေးသိုၵ်း ၸိူဝ်းပၢႆႈမႃးယူႇသွၼ်ႈသဝ်း တီႈဝတ်ႉပုပ်ႉပႃႇရူင်ႇ ပွၵ်ႉ 10 ၸႄႈဝဵင်းၼမ်ႉတူႈ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇၼၼ်ႉ လႆႈသူင်ႇပွၵ်ႈၶိုၼ်းႁိူၼ်းယေး ၽႂ်မၼ်းၶိုၼ်း ဝႃႈၼႆ။\n\nလုင်းၸၢႆးပႃႉၺၢၼ်ႇ ၵႅမ်ႁူဝ်ပဝ်ႈၶွမ်ႊမတီႊၾၢႆႇလူလွမ်ၵူၼ်းပၢႆႈၽေးသိုၵ်းၸႄႈဝဵင်းၼမ်ႉတူႈ လၢတ်ႈဝႃႈ “- ပွၵ်ႈမိူဝ်း မူတ်းယဝ်ႉ ယူႇတီႈၸုမ်းၶွမ်ႊမတီႊ ႁဝ်းၶႃႈ ၸႄႈဝဵင်းၼမ်ႉတူႈ လႆႈႁၢင်ႈႁႅၼ်းလူတ်ႉၵႃး 3-4 လမ်းသေ သူင်ႇပၼ်။ ယွၼ်ႉ ပဵၼ်ၵူၼ်းထဝ်ႈလႄႈ လုၵ်ႈဢွၼ်ႇ။ ၶူဝ်းၶွင်/ သိူဝ်ႈၽႃႈ ၶူဝ်းလဵင်း ဢၼ်ပိူၼ်ႈမႃးတွၼ်ႈ ၵေႃႈၼမ် ” ဝႃႈၼႆ။\n\nၵူၼ်းပၢႆႈၽေးသိုၵ်းၼႆႉ လုၵ်ႉတၢင်း ဢိူင်ႇၶိူဝ်းၶိုၼ်ႈ ၸႄႈဝဵင်းၼမ်ႉသၼ်ႇသေ ပၢႆႈၽေးသိုၵ်းမႃးယူႇ တီႈ ဝတ်ႉပုပ်ႉပႃႇရူင်ႇ ပွၵ်ႉ 8 ၸႄႈဝဵင်းၼမ်ႉတူႈ တင်းမူတ်း လင်ႁိူၼ်း 68 လင်ႁိူၼ်း၊ ႁူဝ်ၵူၼ်း 242 ၵေႃႉ ဝႃႈၼႆ။\n\nၵဵဝ်ႇၵပ်းလွင်ႈၼႆႉ ယွၼ်ႉသိုၵ်းမၢၼ်ႈတင်း တပ်ႉသိုၵ်းတဢၢင်း TNLA ပဵၼ်ပၢင်တိုၵ်းၵၼ် ႁိမ်းဝၢၼ်ႈငၢဝ်ႈသေ ၵူၼ်း ဝၢၼ်ႈၵူၼ်းသူၼ် တိုၼ်ႇသၢၼ်ႈၵူဝ်ႁႄလႄႈ ၸင်ႇဢွၼ်ၵၼ်ပၢႆႈမႃးတၢင်း ဝဵင်းၼမ်ႉတူႈ။ ၵူၼ်းၼုမ်ႇၵူၼ်း ၵမ်တႄႉ ယွၼ်ႉလူဝ်ႇတူၺ်းႁႆႈ၊ တူၺ်းသူၼ်လႄႈ  ဢွၼ်ၵၼ်မူၵ်း ယူႇၸွမ်းႁိမ်းႁွမ်းဝၢၼ်ႈၵေႃႈမီး ဝႃႈၼႆ။\n\nပူၼ်ႉမႃး ဝၼ်းတီႈ 4 လိူၼ်ဢေႃႊၵတ်ႉသ် 2017 ယၢမ်းၵၢင်ၼႂ် ပူၼ်ႉမႃးၼၼ်ႉ သိုၵ်းမၢၼ်ႈ တင်း တပ်ႉသိုၵ်းတဢၢင်း ပဵၼ်ပၢင်တိုၵ်းၵၼ် တၢင်းၶဝ်ႈၸႄႈဝဵင်းမၢၼ်ႈတူင်ႈ ၸိုင်ႈတႆးပွတ်းႁွင်ႇ။ ဝၢႆးလင် ပဵၼ် ပၢင်တိုၵ်းၵၼ်ယဝ်ႉ သိုၵ်းမၢၼ်ႈ ဢိုတ်းသဵၼ်ႈတၢင်းၶဝ်ႈဝဵင်းဢွၵ်ႇဝဵင်းမၢၼ်ႈတူင်ႈမႃး ထိုင်ယၢမ်းလဵဝ် ႁဵတ်းႁႂ်ႈၵူၼ်း မိူင်း ထူပ်းတၢင်းယၢပ်ႇၽိုတ်ႇ တင်း ၼမ်လၢႆ ဝႃႈၼႆ။"
  },
  {
    "title": "ၵေႃလိၵ်ႈလၢႆး တူၼ်ႈတီး ၸတ်းႁဵတ်းပၢင်ယုၵ်ႉယွင်ႈ လုၵ်ႈႁဵၼ်းၵတ်ႉၶႅၼ်ႇ",
    "content": "ၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းတူၼ်ႈတီး ၸတ်းႁဵတ်းပၢင်ယုၵ်ႉယွင်ႈ ၽူႈၵတ်ႉၶႅၼ်ႇ ၸိူဝ်းဢွင်ႇပူၼ်ႉ ၸၼ်ႉသိပ်း 56 ၵေႃႉ ၊ တိုၵ်းသူၼ်းႁႂ်ႈပဵၼ်လုၵ်ႈႁဵၼ်းၵတ်ႉၶႅၼ်ႇ ၵမ်ႉၸွႆႈၽႃသႃ လိၵ်ႈလၢႆး ၸိူဝ်ႉၸၢတ်ႈ ဝၢၼ်ႈ မိူင်းၵႂႃႇ ဝႃႈၼႆ။\n\nဝၼ်းတီႈ 12/08/2017  ယၢမ်းဝၢႆးဝၼ်း 1 မူင်းထိုင် 3 မူင်း ၵေႃလိၵ်ႈလၢႆး/ၾိင်ႈငႄႈတႆး ၸႄႈဝဵင်းတူၼ်ႈတီး ဢွၼ် ႁူဝ်ၸတ်းႁဵတ်းပၢင်ယုၵ်ႉယွင်ႈ လုၵ်ႈႁဵၼ်း ၸိူဝ်းၵတ်ႉၶႅၼ်ႇ ဢွင်ႇပူၼ်ႉၸၼ်ႉသိပ်း ၼႂ်းပီ ၵၢၼ်ႁဵၼ်း 2016-2017 တီႈႁူင်းႁေႃ ၵေႃလိၵ်ႈလၢႆး ၸႄႈဝဵင်းတူၼ်ႈတီး ၸိုင်ႈတႆးပွတ်းၸၢၼ်း။\n\nၸၢႆးမွင်ႇတိၼ်ႇ ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းတူၼ်ႈတီး လၢတ်ႈဝႃႈ “ ယိူင်းဢၢၼ်းဢၼ်လႆႈၸတ်းႁဵတ်း ပၢင်ယုၵ်ႉယွင်ႈလုၵ်ႈႁဵၼ်းၸိူဝ်ႉပူၼ်ႉ ၸၼ်ႉသိပ်းၼႆႉ ၼင်ႇႁိုဝ် လုၵ်ႈဢွၼ်ႇႁဝ်းၶဝ် တေမိုတ်ႈၵိုဝ်းၸမ်ၸႂ်ၵၼ်၊ မိူဝ်ႈၼႃႈမႃး ႁႂ်ႈ မေႃႁူမ်ႈႁွမ်းၵၼ်သေႁဵတ်း ၵၢၼ်ၵႂႃႇတႃႇၸိူဝ်ႉတႃႇၶိူဝ်းႁဝ်းလႄႈ လိၵ်ႈလၢႆးႁဝ်းမိူဝ်းၼႃႈၵႂႃႇ” ဝႃႈၼႆ။\n\nၼၢင်းဝူဝ်ၽွင်းႁွမ် လုၵ်ႈႁဵၼ်းတႆး ဢၼ်လႆႈလၢဝ်ၸွင်ႈ 6 လုၵ်ႈ လၢတ်ႈဝႃႈ “ ၶႃႈႁဝ်း ယဝ်ႉၸၼ်ႉသိပ်း တီႈႁူင်း ႁဵၼ်းၸၼ်ႉသုင်မၢႆ 4 ဝဵင်းတူၼ်ႈတီးၼႆႉၵူၺ်းၶႃႈ၊ ဢၼ်ၶႃႈႁဝ်းလႆႈဢွင်ႇပူၼ်ႉၸၼ်ႉသိပ်းသေ ဢမ်ႇၵႃး လႆႈပႃး လၢဝ်ၸွင်ႈ 6 လုၵ်ႈၼႆႉပဵၼ်ဢၼ် ၸူမ်းသိူဝ်းတႄႉတႄႉၶႃႈ။ ယဝ်ႉၵေႃႈ ယိၼ်းၸူမ်းတီႈ ပေႃႈမႄႈၼၢင်းလႄႈ ၶူးသွၼ် ဢၼ်လႆႈသွၼ်ပၼ်လိၵ်ႈၼၢင်းမႃးၸိူဝ်းၼၼ်ႉၶႃႈ။ ယိူင်းဢၢၼ်း ဢၼ်ၼၢင်းၶႂ်ႈပဵၼ်တီႈသုတ်းတႄႉ တေႁဵတ်းမေႃယႃဢေႃႈ” ဝႃႈၼႆ။\n\nလုၵ်ႈႁဵၼ်းတႆး ၽူႈၵတ်ႉၶႅၼ်ႇ ၸိူဝ်းဢွင်ႇပူၼ်ႉၸၼ်ႉသိပ်း ၼႂ်းပီၼႆႉလုၵ်ႈႁဵၼ်းလႆႈလၢဝ်ၸွင်ႈ 6 လုၵ်ႈ မီး 2 ၵေႃႉ၊ 5 လုၵ်ႈ 2 ၵေႃႉ၊ 4 လုၵ်ႈ 3 ၵေႃႉ၊ 3 လုၵ်ႈ 5 ၵေႃႉ၊ 2 လုၵ်ႈ 7 ၵေႃႉ၊ 1 လုၵ်ႈ 6 ၵေႃႉလႄႈ ဢၼ် ဢွင်ႇပူၼ်ႉၸၼ်ႉဢမ်ႇပႃးလၢဝ်ၸွင်ႈသမ်ႉ မီး 31 ၵေႃႉ ႁူမ်ႈၵၼ်တင်းမူတ်းမီး 56 ၵေႃႉ ဝႃႈၼႆ။\n\nတီႈပၢင်ယုၵ်ႉယွင်ႈလုၵ်ႈႁဵၼ်းၵတ်ႉၶႅၼ်ႇ ၸိူဝ်းဢွင်ႇပူၼ်ႉၸၼ်ႉသိပ်းၼႆႉ မီးၽူႈယႂ်ႇၵူၼ်းလူင် ပီႈၼွင်ႉၵူၼ်း မိူင်း မႃးၶိုၼ်ႈႁွတ်ႈပၼ်ႁႅင်း မီးမွၵ်ႈ 200 ပၢႆ ဝႃႈၼႆ။\n\nၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းတူၼ်ႈတီး ဢွၼ်ႁူဝ်ၸတ်းႁဵတ်းပၢင်ယုၵ်ႉယွင်ႈလုၵ်ႈႁဵၼ်း ၽူႈၵတ်ႉၶႅၼ်ႇ ၸိူဝ်းဢွင်ႇ ပူၼ်ႉၸၼ်ႉသိပ်းၼႆႉ ၸတ်းႁဵတ်းမႃး ၶၢဝ်းတၢင်း 3 ပီယဝ်ႉ။ မိူဝ်ႈပီ 2014-2015 လုၵ်ႈႁဵၼ်း ၵတ်ႉၶႅၼ်ႇ မီး 45 ၵေႃႉ၊ ပီ 2015-2016 သမ်ႉ မီး 54 ၵေႃႉလႄႈ ပီ 2016-2017 သမ်ႉ 56 ၵေႃႉ ၼႆယဝ်ႉ။"
  },
  {
    "title": "ၾႆးမႆႈ ႁူင်းသဝ်း သင်ၶၸဝ်ႈ ဝတ်ႉတေႃးယ ဝဵင်းလႃႈသဵဝ်ႈ လူႉလုမ်းၸွမ်းၾႆးၼပ်ႉငိုၼ်း ႁူဝ်သိပ်းလၢၼ်ႉ",
    "content": "ႁူင်းသဝ်း သင်ၶၸဝ်ႈ တီႈတိူၵ်ႈသွၼ်လိၵ်ႈ ဝတ်ႉဝိႁၢရ်တေႃးယ ဝဵင်းလႃႈသဵဝ်ႈ ၺႃးၾႆးၾႃႉသျွတ်ႉမႆႉ လူႉသုမ်း ၸွမ်းၾႆးၵႃႈၶၼ်ငိုၼ်း ၼပ်ႉႁူဝ်သိပ်းလၢၼ်ႉ။\n\nဝၼ်းတီႈ 13/08/2017 ၶၢဝ်းယၢမ်း 10 မူင်းပၢႆ ႁူင်းသဝ်း သင်ၶၸဝ်ႈ တီႈဝတ်ႉတေႃးယ ပွၵ်ႉ 10 ဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ထုၵ်ႇၾႆးမႆႈ ႁိုင် ၼိုင်ႈၸူဝ်ႈမူင်း ပၢႆၾႆးၸင်ႇမွတ်ႇ၊ ၾႆးၾႃႉ တႄႇသျွတ်ႉမႆႈတီႈၶိူင်ႈၸၼ်ၾႆး( တိူၵ်ႈ Tramsformar) သေ လၢမ်းမႆႈႁူင်းသဝ်း သင်ၶၸဝ်ႈတင်းလင်။\n\nၸဝ်ႈၶူးထမ်မထၸ ၵႅမ်ၽူႈၵွၼ်းဝတ်ႉတေႃးယ  ဝဵင်းလႃႈသဵဝ်ႈ လၢတ်ႈဝႃႈ “ ၾႆးမႆႈၼႆႉ တႄႇၶၢဝ်းယၢမ်း 10 မူင်းပၢႆ လုၵ်ႉတီႈသၢႆၾႆးဢၼ်ၵဝ်ႇၼၼ်ႉ သျွတ်ႉတီႈၶိူင်ႈၸၢၵ်ႈၸၼ်ႁႅင်းတၢင်ႇၾႆးၼၼ်ႉ မၼ်းၶႅမ်ႈတီႈၼၼ်ႈယဝ်ႉ ၾႆးသမ်ႉ လႅၼ်ႈၶဝ်ႈသျွတ်ႉၼႂ်းႁွင်ႈလုၵ်းၸဝ်ႈထဝ်ႈ။ မိူဝ်ႈၽွင်းၼၼ်ႉ ၸဝ်ႈထဝ်ႈၼၼ်ႉသမ်ႉဢမ်ႇယူႇ ၵႂႃႇမီးတၢင်းၼွၵ်ႈ ႁဵတ်း ၼၼ်သေ ဢဝ်ၾႆးလၢမ်းမႆႈႁၢဝ်ႈႁႅင်းၶႄဢမ်ႇပေႉ၊ ၾၢႆႇႁူတ်းၾႆးမႃးၸွႆႈၸင်ႇၶႄလႆႈ” ဝႃႈၼႆ။\n\nသိုပ်ႇလၢတ်ႈထႅင်ႈဝႃႈ ၵဵဝ်ႇၵပ်းလွင်ႈၼႆႉ လွင်ႈမၢတ်ႇၸဵပ်းလွၼ်ႇမႆႈၸွမ်းၾႆးတႄႉ ဢမ်ႇမီးသေၸဝ်ႈသေတူၼ်။ ၶူဝ်းၶွင် ၼႂ်းႁူင်းသဝ်းၼၼ်ႉၵေႃႈ မႆႈၵႂႃႇၸွမ်းၾႆး ပပ်ႉပိတၵၢတ်ႈ 60 ပပ်ႉပၢႆ၊ ၶူဝ်းၸဝ်ႈထဝ်ႈသမ်ႉ မိုဝ်းထိုဝ်ၼိုင်ႈလုၵ်ႈ၊ ငိုၼ်း 3-4 မိုၼ်ႇ၊ မူင်းၵူၺ်းၶမ်း ၼိုင်ႈသဵၼ်ႈ။ ႁူင်းသဝ်းၼႆႉ ဢဝ်မႆႉသၵ်းႁဵတ်းဝႆႉလႄႈ ပေႃးၼပ်ႉသွၼ်ႇငိုၼ်း တေတူၵ်းမႅၼ်ႈငိုၼ်း ဢမ်ႇယွမ်း 300 သႅၼ်ပျႃးၼႆႉ ဝႃႈၼႆ။\n\nၾႆးမႆႈၵမ်းၼႆႉ သင်ၶၸဝ်ႈ၊ ၵူၼ်းၼႂ်းပွၵ်ႉၼႂ်းသူၼ် ဢဝ်လူတ်ႉတၢင်ႇၼမ်ႉ 2 လမ်း မႃးၸွႆႈႁူတ်း၊ ၸဝ်ႈၼႃႈ တီႈၾၢႆႇ ၶႄၾႆးၸႄႈဝဵင်းလႃႈသဵဝ်ႈၵေႃႈ ဢဝ်လူတ်ႉတၢင်ႇၼမ်ႉႁူတ်းၾႆး 8 လမ်း မႃးၸွႆႈႁူတ်း ႁိုင်ၸူဝ်ႈ မူင်းပၢႆသေ ၸင်ႇမွတ်ႇ ယဵၼ်ယဝ်ႉတူဝ်ႈၵႂႃႇ ဝႃႈၼႆ။\n\nဝတ်ႉတေႃးယ ဝဵင်းလႃႈသဵဝ်ႈၼႆႉ ပဵၼ်တိူၵ်ႈသွၼ်လိၵ်ႈ သင်ၶၸဝ်ႈ။ ပီၼႆႉ သင်ၶၸဝ်ႈဢၼ်မႃး ၶိုၼ်ႈႁဵၼ်း မီး 103 တူၼ် ဝႃႈၼႆ။"
  },
  {
    "title": "ၸုမ်းၵူၼ်းၼုမ်ႇတႆး TYO ပိုတ်ႇလုမ်းၵိင်ႇၽႄ ၼႂ်းၸႄႈဝဵင်းလႃႈသဵဝ်ႈထႅင်ႈ",
    "content": "ၸုမ်းၵူၼ်းၼုမ်ႇတႆး Tai Youth Organization ဢွၼ်ႁူဝ်ၼမ်းၼႃႈသေ ႁူမ်ႈပီႈၼွင်ႉၵူၼ်းဝၢၼ်ႈၵူၼ်းသူၼ် ပိုတ်ႇ လုမ်းၵိင်ႇၽႄ လုမ်းၵူၼ်းၼုမ်ႇတႆး တီႈဝၢၼ်ႈၵွင်းယူမ်း ၸႄႈဝဵင်းလႃႈသဵဝ်ႈ၊ မိူင်းတႆးပွတ်းႁွင်ႇ။\n\nဝၼ်းတီႈ 13/08/2017 ယၢမ်းဝၢႆးဝၼ်း 3 မူင်းပၢႆ ၸုမ်းၵူၼ်းၼုမ်ႇတႆး TYO ၸႄႈဝဵင်းလႃႈသဵဝ်ႈ ဢွၼ်ႁူဝ် ပီႈၼွင်ႉ ၵူၼ်းဝၢၼ်ႈ ဝၢၼ်ႈၼႃးပုင်ႇ၊ ဝၢၼ်ႈၵွင်းယူမ်းလႄႈ ဝၢၼ်ႈတၢပ်ႈ  ႁူမ်ႈၵၼ်ပိုတ်ႇလုမ်းၵိင်ႇၽႄ ၸုမ်းၵူၼ်း ၼုမ်ႇတႆး ထႅင်ႈတီႈဝၢၼ်ႈၵွင်းယူမ်း ဢိူင်ႇၼမ်ႉပွင်ႈ ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ မီးပီႈၼွင်ႉၵူၼ်း မိူင်းၶဝ်ႈ ႁူမ်ႈ 100 ပၢႆ ။\n\nၸၢႆးႁၢၼ်ႇ ႁူဝ်ပဝ်ႈၸုမ်းၵူၼ်းၼုမ်ႇတႆး TYO ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ လၢတ်ႈဝႃႈ “ ဢၼ်ႁဝ်းၶႃႈၶဝ် ပိုတ်ႇလုမ်းၼႆႉ တႃႇၵွင်ႉသၢၼ်တင်းၵူၼ်းဝၢၼ်ႈၵူၼ်းသူၼ်ႁဝ်း သင်ဝႃႈမီးလွင်ႈယၢပ်ႇၽိုတ်ႇသင်မႃး ႁဝ်းႁႃး ပေႃးတေ လႆႈၽွမ်ႉသဵင်ပဵင်းပၢၵ်ႇၵၼ်သေ ၸွႆႈၵႄႈလိတ်ႈၵႂႃႇၸွမ်းၵၼ်။ ထႅင်ႈၾၢႆႇၼိုင်ႈၵေႃႈ ႁဝ်းၶႃႈ ပၵ်းလုမ်း တႃႇဢဝ် တီႈ ယူႇ ၸွႆႈထႅမ်ပီႈၼွင်ႉၵူၼ်းဝၢၼ်ႈၵူၼ်းသူၼ်ႁဝ်း ယွၼ်ႉဝႃႈ မီးၵူၼ်းတၢင်ႇတီႈသီႇလႅၼ်ၶဝ် ၶႂ်ႈဢဝ် ၵူၼ်း တၢင်ႇဝၢၼ်ႈတၢင်ႇဝဵင်း မႃးၶႂၢၵ်ႈပၵ်းယူႇသဝ်း” ဝႃႈၼႆ။\n\nသိုပ်ႇလၢတ်ႈထႅင်ႈဝႃႈ မိူဝ်ႈပူၼ်ႉမႃး ဝၼ်းတီႈ 16/07/2017 ၼၼ်ႉ ၸုမ်းၵူၼ်းၼုမ်ႇတႆးတင်း ၵူၼ်းဝၢၼ်ႈၵူၼ်းသူၼ် ႁူမ်ႈၵၼ် 500 ပၢႆ သၢၼ်ၶတ်း ၽူႈပူၼ်ႉပႅၼ်/ႁွင်ႉဢဝ်ၵူၼ်းတၢင်ႇဝၢၼ်ႈတၢင်ႇမိူင်း မႃးယူႇသဝ်း ၼႂ်းထုင်ႉၼမ်ႉပွင်ႈ ၼၼ်ႉ။ သင်ဢမ်ႇႁူမ်ႈၵၼ်သၢၼ်ၶတ်းၵႅတ်ႇၶႄၸိုင် ဝၢႆးလိုၼ်းမႃးတီႈ လိၼ်သူၼ်ႁႆႈၼႃးၵူၼ်းမိူင်းႁဝ်းၶႃႈ တေတူၵ်း ၵႂႃႇပဵၼ်ၶွင်ၵူၼ်းတၢင်ႇတီႈမူတ်း ဝႃႈၼႆ။\n\nၵဵဝ်ႇၵပ်းလွင်ႈၼႆႉသေ ၵူၼ်းဝၢၼ်ႈၵူၼ်းသူၼ် ဝၢၼ်ႈၼႃးပုင်ႇ၊ ဝၢၼ်ႈၵွင်းယူမ်းလႄႈ ဝၢၼ်ႈတၢပ်ႈ 3 ဝၢၼ်ႈႁူမ်ႈ ၵၼ်သေ တႅပ်းတတ်းလႆႈၸႂ် ပိုတ်ႇလုမ်းၵိင်ႇၽႄ ၸုမ်းၵူၼ်းၼုမ်ႇတႆး TYO တီႈဝၢၼ်ႈၵွင်းယူမ်းထႅင်ႈ ဝႃႈၼႆ။\n\nၸုမ်းၵူၼ်းၼုမ်ႇတႆး TYO ၼႆႉ ၶွတ်ႇၽွတ်ႈတင်ႈၶိုၼ်ႈမႃး မိူဝ်ႈပီ 2014 ယိူင်းဢၢၼ်း ၵွင်ႉသၢၼ်ၵူၼ်းၼုမ်ႇတႆး ၶဝ်ႈ ဢွၵ်ႇၵၼ်၊ ပူၵ်းပွင်ၽဝၵူၼ်းမိူင်း ၵၢၼ်မေႃတိၼ်/မိုဝ်း၊ ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇလႄႈ လိၵ်ႈလၢႆးၾိင်ႈငႄႈ ၸဵမ်ၸိူဝ်းၼႆႉ။\n\nလုမ်းၸုမ်းၵူၼ်းၼုမ်ႇတႆး TYO ၼႆႉ ၼႂ်းၸိုင်ႈတႆးပွတ်းၸၢၼ်း ပိုတ်ႇဝႆႉလုမ်းငဝ်ႈငုၼ်း တီႈဝဵင်းတူၼ်ႈတီး၊ ၼႂ်းၸိုင်ႈတႆးပွတ်းႁွင်ႇ၊ ပွတ်းဢွၵ်ႇ၊ ပွတ်းၸၢၼ်း ပိုတ်ႇလုမ်းၽႄဝႆႉ လၢႆလၢႆဝဵင်းယဝ်ႉ ဝႃႈၼႆ။"
  },
  {
    "title": "ၽူႈတႅၼ်းသၽႃးလႄႈ ၾၢႆႇၽွင်းငမ်းဝဵင်းမိူင်းယႆ လူင်းပိုၼ်ႉတီႈ ႁူပ်ႉထူပ်းၵူၼ်းမိူင်း",
    "content": "ၽူႈတႅၼ်းသၽႃးၸိူဝ်ႉၸၢတ်ႈ၊ ၽူႈတႅၼ်းသၽႃးၵူၼ်းမိူင်းလႄႈ ၾၢႆႇၽွင်းငမ်းၸႄႈဝဵင်းမိူင်းယႆ လူင်းပိုၼ်ႉတီႈဝၢၼ်ႈဢိူင်ႇ ႁူပ်ႉထူပ်းတွင်ႈထၢမ် ႁႂ်ႈၸၢင်ႈလႆႈၸွႆႈထႅမ်တၢင်းယၢပ်ႇ ၵူၼ်းဝၢၼ်ႈၵူၼ်းသူၼ်ဝႃႈၼႆ။\n\nဝၼ်းတီႈ 9 – 11 /8/2017 ၶၢဝ်းတၢင်း 3 ဝၼ်း ၽူႈတႅၼ်းသၽႃးၸိူဝ်ႉၸၢတ်ႈ ၸၢႆးဝၼ်းလႅင်းၶမ်း၊ ၽူႈတႅၼ်းသၽႃးၵူၼ်းမိူင်း ၸၢႆးႁၵ်ႉ(ၸၢႆးသီႇႁၵျေႃႇ) ဢိၵ်ႇၾၢႆႇၽွင်းငမ်း၊ ၾၢႆႇၶိုင်သၢင်ႈသဵၼ်ႈတႃႈသၢႆတၢင်း၊ ၾၢႆႇၼမ်ႉ၊ ၾၢႆႇၽုၵ်ႇသွမ်ႈ၊ ဢိၵ်ႇလၢႆႁွင်ႈၵၢၼ် ပႃးၸဵမ်ၽူႈၵွၼ်းပွၵ်ႉယွမ်ႇဝၢၼ်ႈဢိူင်ႇလူင်းပိုၼ်ႉတီႈၸွမ်း။\n\nၸၢႆးႁၵ်ႉလၢတ်ႈဝႃႈ -“ၵူၼ်းမိူင်းႁူပ်ႉတၢင်းယၢပ်ႇၽိုတ်ႇၸိူင်ႉႁိုဝ်၊ ၶႂ်ႈႁႂ်ႈၾၢႆႇလူင်ပွင်ၸိုင်ႈၶိုင်သၢင်ႈပၼ်ၸိူင်ႉႁိုဝ် ႁဝ်းၶႃႈတေလႆႈၵႄႈလိတ်ႈပၼ်သင်၊ တေလႆႈဢဝ်ၵႂႃႇဢုပ်ႇလၢတ်ႈၼႂ်းသၽႃး မီးဢီႈသင်ၸိူဝ်းၼႆႉ။ လွင်ႈတၢင်းယၢပ်ႇ ဢၼ်ၵူၼ်းမိူင်းတုၵ်းယွၼ်းၼၼ်ႉ ဢၼ်ၵႄႈလိတ်ႈပၼ်လႆႈ ႁႂ်ႈၾၢႆႇလူင်ပွင်ၸိုင်ႈ ၶဝ်ၵႄႈလိတ်ႈပၼ်ၸွမ်းၵမ်းလဵဝ်၊ ၵူႈပွၵ်ႈၵူၼ်းမိူင်းဢမ်ႇႁတ်းလၢတ်ႈတီႈ ၽူႈမီးပုၼ်ႈၽွၼ်းၶဝ်၊ မိူဝ်ႈလဵဝ်ပႃးတႅၼ်းၽွင်း (ၽူႈတႅၼ်း) ၵူၼ်းမိူင်းမႃးၸွမ်းလႄႈ ၶဝ်ၵေႃႈမီးႁႅင်းၸ်ႂ ၶဝ်ၵေႃႈႁတ်းလၢတ်ႈႁတ်းၸႃ”- ဝႃႈၼႆ။\n\nၵူၼ်းမိူင်းၼႂ်းပိုၼ်ႉတီႈပွတ်းဝၢၼ်ႈဢိူင်ႇ - ဢိူင်ႇဝၢၼ်ႈၽႅတ်ႈ၊ ၶူဝ်သၢႆး၊ ၼႃးၶူဝ်၊ မိူင်းႁႃႉ၊ မိူင်းႁႅင်း ၊ဝၢၼ်ႈၵိဝ်ႇ၊ ဝၢၼ်ႈၾၢႆႇ၊ မိူင်းၵၢဝ်၊ ဝၢၼ်ႈၸၢင်ႉ၊ ႁူဝ်တိုဝ်ႉ၊ ပၢင်လၢင်း၊ ၵုင်းၸူင်၊ ႁူဝ်ယႃႉ၊ ၼွင်မူဝ်၊ ၵွင်းမွင်၊ လွႆငိုၼ်း ၸိူဝ်းၼႆႉ။\n\nၸၢႆးႁၵ်ႉလၢတ်ႈထႅင်ႈဝႃႈ-“ ဢၼ်ၵူၼ်းမိူင်းတုၵ်းယွၼ်းတႄႉ ပဵၼ်လွင်ႈၼမ်ႉၵိၼ်ၼမ်ႉၸႂ်ႉ၊ ထႅင်ႈဢၼ်သမ်ႉလွင်ႈသဵၼ်ႈတႃႈသၢႆတၢင်း၊ ထီႉသၢမ်တႄႉပဵၼ်လွင်ႈႁူင်းႁဵၼ်း၊ မၢင်တီႈႁူင်းႁဵၼ်းၵႅပ်ႈ၊လဵၵ်ႉ၊ မၢင်တီႈသမ်ႉယွၵ်းၽင်ႉၾူၼ်ႁူဝ်ႈ - လူဝ်ႇႁဵတ်းပၼ်ဢၼ်မႂ်ႇ။ မိူၼ်ၼင်ႇၼႂ်းဢိူင်ႇၶူဝ်သၢႆး သမ်ႉဢမ်ႇမီးႁူင်းယႃ ဢမ်ႇမီးမေႃယႃၸိူဝ်းၼႆႉ။ ယွၼ်ႉၾိင်ႈၾႃႉဢမ်ႇၽဵင်ႇၾူၼ်ဢမ်ႇတူၵ်း ဢမ်ႇမီးၼမ်ႉတႃႇၽုၵ်ႇသွမ်ႈၸိူဝ်းၼႆႉ တီႈဢၼ်ႁဵတ်းပၼ်လႆႈၵေႃႈ တေၶိုင်ပၼ်ႁႂ်ႈမီးတႅၼ်ႈမီးၾၢႆႁွင်ႈမိူင်ၸိူဝ်းၼႆႉ “ - ဝႃႈၼႆ။\n\nၼႂ်းၸႄႈဝဵင်းမိူင်းယႆၼႆႉ မၢင်ဝၢၼ်ႈၺႃးတၢမ်ႇသိုၵ်းတၢမ်ႇသိူဝ်၊ မၢင်ဝၢၼ်ႈယူႇပိၵ်ႇထိူၼ်ႇႁၢင်ၶိူဝ်း၊ လူင်ပွင်ၸိုင်ႈပၢၼ်သိုပ်ႇပၢၼ်ဢမ်ႇလူင်းပိုၼ်ႉတီႈ တူၺ်းထိုင် ဝႆႉမၢင်ဝၢင်းႁဵဝ်ႇ၊ ၵၢၼ်ၵႂႃႇမႃးၵေႃႈယၢပ်ႇ၊ ၵမ်ႈၼမ်ႁဵတ်းၵၢၼ်ႁႆႈၵၢၼ်သူၼ် - လွင်ႈယၢပ်ႇၽိုတ်ႇၵူၼ်းမိူင်း၊ ဢၼ်ၵူၼ်းမိူင်းၶႂ်ႈလႆႈၶႂ်ႈပဵၼ်ၸိူဝ်းၼႆႉ ၼင်ႇႁိုဝ်ပေႃးတေၸၢင်ႈၵႄႈလိတ်ႈၸွႆႈထႅမ်လႆႈၼၼ်ႉ တေသၢၼ်မိုဝ်းတင်းၽူႈမီးပုၼ်ႈၽွၼ်း ၼႂ်းလူင်ပွင်ၸိုင်ႈသေ တေၵႆႉလူင်းပိုၼ်ႉတီႈၵႂႃႇၼႆ ၸၢႆးႁၵ်ႉလၢတ်ႈၼႄၼင်ႇၼႆ။"
  },
  {
    "title": "ၸၼ်ႉၸွမ်ၵဵင်းမႂ်ႇ ဢုပ်ႇတၵ်ႉဝႃႈ မိူင်းႁူမ်ႈတုမ်မၢၼ်ႈ ပႆႇၶိုတ်းၸၼ်ႉဢႃႊသျဵၼ်ႊ",
    "content": "မိူင်းႁူမ်ႈတုမ်မၢၼ်ႈ ပႆႇၶိုတ်းၸၼ်ႉဢႃႊသျဵၼ်ႊလႆႈ ယွၼ်ႉလူင်ပွင်ၸိုင်ႈပႆႇၸၢင်ႈႁဵတ်းၵၢၼ်လီလီၼႆ ၸဝ်ႈႁၢၼ်ယွင်ႁူၺ်ႈ ၽူႈတူင်ႉၼိုင်ႈလွင်ႈငမ်းယဵၼ်လၢတ်ႈ။\n\nဝၼ်းတီႈ11/08/2017 ၸၼ်ႉၸွမ်ၵဵင်းမႆႇ ၾၢႆႇၵၢၼ်ႁဵၼ်းလွင်ႈပူၵ်းပွင်ဝၢၼ်ႈမိူင်း (คณะรัฐศาสตร์)  ၸတ်းႁဵတ်းပၢင်ဢုပ်ႇၵုမ်ငဝ်းလၢႆး လွင်ႈၶိုၼ်ႈယႂ်ႇမႂ်ႇသုင်ဢႃႊသျဵၼ်ႊ လႄႈလွင်ႈၸၢဝ်းၶိူဝ်း တီႈၸၼ်ႉ ၸွမ်ၵဵင်းမႆႇ ၸိုင်ႈထႆး။\n\nၼႂ်းပၢင်ၼႆႉမီးၽူႈလူင်ႉလႅၼ်လၢႆၵေႃႉၶဝ်ႈႁူမ်ႈမိူၼ်ၼင်ႇ ၶူးသွၼ်လူင် Dr.ၽိထယႃႊ သူႊဝၶၼ်ႊ ၊ ၶူးပူင်သွၼ်လူင် ထီႊတီႊဝုတ်ႊ ဝုၼ်ႊယဝူင်းဝီႊဝတ်ႊၶျရႃႊ ၊ ၸဝ်ႈႁၢၼ်ယွင်ႁူၺ်ႈ  ၊ ၸဝ်ႈၶိုၼ်းသႂ် ၸႂ်ယဵၼ် ၊ ၶူးသွၼ်ၼႂ်းၸၼ်ႉၸွမ်၊ လုၵ်ႈႁဵၼ်းၸၼ်ႉၸွမ် လႄႈ ၽူႈသူၼ်ၸႂ်ၶဝ်ႈႁူမ်ႈထွမ်ႇငိၼ်းမွၵ်ႈ 50 ပၢႆ။\n\nဢုပ်ႇဢူဝ်းၵၼ်လၢႆလွင်ႈမိူၼ်ၼင်ႇ လွင်ႈဢႃႊသျဵၼ်ႊလႄႈ မိူင်းၶႄႇ၊ ၵၢၼ်ဢုပ်ႇဢူဝ်းလွင်ႈငမ်းယဵၼ်း ၼႂ်းဢႃႊသျဵၼ်ႊ၊ လွင်ႈလႅၼ်လိၼ်၊ လွင်ႈၸၢဝ်းၶိူဝ်းၸိူဝ်းၼႆႉ။\n\nၸဝ်ႈႁၢၼ်ယွင်ႁူၺ်ႈလၢတ်ႈဝႃႈ - “ မိူင်းႁူမ်ႈတုမ်မၢၼ်ႈၼႆႉၶဝ်ပႆႇ ၶိုတ်းဢႃႊသျဵၼ်ႊ ယွၼ်ႉလူင်ပွင် ၸိုင်ပႆႇၸၢင်ႈႁဵတ်းၵၢၼ်တႄႉတႄႉ ။ ၵူၺ်းၵႃႈသင်ၶဝ်ပိုတ်ႇ ႁႂ်ႈဢႃႊသျဵၼ်ႊ ၶဝ်ႈၸွႆႈၼမ်ၼမ်ၸိုင် မၼ်းတေလီ၊ လွင်ႈငမ်းယဵၼ်ၸိုင်ႈမိူင်းၵေႃႈ ပေႃးဢဝ်ၵူၼ်းမိူင်းပဵၼ်ပိူင်လူင်သေ ဢုပ်ႇဢူဝ်းပွင်ၵၢၼ် ၵွင်ႇ ၸင်ႇတေမီးလွင်ႈငမ်းယဵၼ် ”ဝႃႈၼႆ ။\n\nၸုမ်းဢႃႇသျဵၼ်ႊ ၸဵင်ႇၸၢၼ်းဝၼ်းဢွၵ်ႇ ၵုၼ်ဢေးသျႃးၼႆႉ လႆႈၽွတ်ႈတင်ႈမႃး မိူဝ်ႈၼႂ်းဝၼ်းထီႉ 08 August 1967 တီႈၼႂ်းဝဵင်းလူင် မိူင်းၵွၵ်ႇ ၸိုင်ႈထႆး။ မိူဝ်ႈလဵဝ် ၼႂ်းၸုမ်းဢႃႊသျဵၼ်ႊ တင်းမူတ်း မီးယူႇ 10-မိူင်း၊ မိူၼ်ၼင်ႇ ဢိၼ်ႇတူဝ်ႇၼီးသီႊယိူဝ်ႊ၊ မလေးသီႊယိူဝ်ႊ၊ ၽီႊလိပ်ႊပိၼ်ႊ၊ သိင်ႇၵ ပူဝ်ႊ၊ ထႆး၊ ပရူၼၢႆး၊ ၶႅမ်ႊပေႃႊတီႊယိူဝ်ႊ ၊ လၢဝ်း၊ မျၢၼ်ႇမႃႇလႄႈ ဝႅတ်ႊၼမ်ႊၸိူဝ်းၼႆႉ။ မိူင်းႁူမ်ႈတုမ် မျၢၼ်ႇမႃႇ ၶဝ်ႈပဵၼ်လုၵ်ႈၸုမ်း ဢႃႇသီႊယၼ်ႊ ၶွပ်ႈတဵမ် 20-ပီ ဝႃႈၼႆ။\n\nပူၼ်ႉမႃးမိူဝ်ႈ 08 August 2017  ၸုမ်းဢႃႊသျဵၼ်ႊ 10 မိူင်း ၸတ်းပၢင်ပွႆးၶွပ်ႈတဵမ် 50-ပီ တီႈ ဝဵင်းလူင်မၼီႊလႃႊ ၸိုင်ႈမိူင်းၽီႊလိပ်ႊပိၼ်ႊ ။"
  },
  {
    "title": "ၵူၼ်းၼုမ်ႇထုင်ႉမိူင်းၶိူဝ်းၸမ်ပၢၵ်ႇ ၶိုၼ်ႈႁဵၼ်းပၢင်လပ်ႉၼမ်ႉၵတ်ႉ",
    "content": "ၵူၼ်းၼုမ်ႇထုင်ႉမိူင်းၶိူဝ်း ၸမ်ပၢၵ်ႇၶဝ်ႈလဵပ်ႈႁဵၼ်း ပၢင်ၾိုၵ်းလပ်ႉၼမ်ႉၵတ်ႉ တႃႇပဵၼ်ဢဵၼ် ႁႅင်းမိူဝ်းၼႃႈ ဢၼ်ၸုမ်းၵူၼ်းၼုမ်ႇ မိူင်းၶိူဝ်းၸတ်းႁဵတ်း။\n\nဝၼ်းတီႈ 08-10/08/2017 ၸုမ်းၵူၼ်းၼုမ်ႇမိူင်းၶိူဝ်းၸတ်းႁဵတ်းပၢင် ၾိုၵ်းၽွၼ်ႉၼမ်ႉၵတ်ႉၵူၼ်း ၼုမ်ႇ သႂ်ႇၸိုဝ်ႈပၢင်ဝႃႈ -( ပၢင်သိုပ်ႇပိုၼ်ၽႄႈပိုၼ်ႉႁူႉ) ၸတ်းႁဵတ်းတီႈဝတ်ႉ (ၵျွင်း) ထမ်မသုၶ ဝိႁႃရ ထုင်ႉမိူင်းၶိူဝ်းၸႄႈဝဵင်း သီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ။\n\nၸၢႆးမၢဝ်းႁၢၼ် ႁူဝ် ၼႃႈၵူၼ်းၼုမ်ႇမိူင်းၶိူဝ်းလၢတ်ႈဝႃႈ - “ယိူင်းဢၢၼ်းဢၼ်ႁဝ်းၶႃႈ ၸတ်းႁဵတ်းၼႆႉ ပိူဝ်ႈႁႂ်ႈၵူၼ်းၼုမ်ႇမီးတိုဝ်ႉတၢင်းလႆႈႁဵၼ်းႁူႉတၢင်းႁူႉဢၼ်မႂ်ႇမႂ်ႇ ႁႂ်ႈလႆႈၾိုၵ်းလပ်ႉၼမ်ႉၵတ်ႉ လႅၵ်ႈ လၢႆႈတၢင်းႁၼ်ထိုင်ၵၼ်။ ဢၼ်ၶႂ်ႈယွၼ်းၾၢၵ်ႇထိုင်ၵူၼ်းၼုမ်ႇတႄႉဝႃႈ ပေႃးမီးပၢင်ႁူပ်ႉထူပ်း၊ ပၢင်ၵုမ်၊ ပၢင်သွၼ်တီႈလႂ်ၵေႃႈ ႁႂ်ႈၵူၼ်းၼုမ်ႇဢွၼ်ၵၼ်ပႃးၸႂ်ၶဝ်ႈႁူမ်ႈႁဵၼ်းဢဝ်သေၵမ်း” ဝႃႈၼႆ။\n\nၼႂ်းပၢင်ၼႆႉပူင်သွၼ်ပၼ်လၢႆလွင်ႈ မိူၼ်ၼင်ႇ ၵၢၼ်ပဵၼ်ၵူၼ်းမိူင်းလီ၊ လွင်ႈသိင်ႇဝႅတ်ႉလွမ်ႉ၊ လၢႆးသူၼ်းတုမ်၊ ၵၢၼ်ပူၵ်းပွင်၊ ၽွၼ်းၸႃႉယႃႈမဝ်းၵမ်ၸိူဝ်းၼႆႉ။ ၶူးပူင်သွၼ်ပဵၼ် ၸၢႆးမၢဝ်းႁၢၼ်၊ ၸၢႆးထုၼ်းဢွင်ႇ၊ ၼၢင်းသႅင်လၢဝ်၊ ၼၢင်းမူၺ်ဢွၼ်ႇ ၸိူဝ်းၼႆႉ။\n\nၸၢႆးသူၺ်ႇလူႇ လုၵ်ႈႁဵၼ်း လၢတ်ႈဝႃႈ - မိူဝ်ႈပႆႇလႆႈၶဝ်ႈႁဵၼ်းၼၼ်ႉတႄႉမိုတ်းတၼ် လူင်ဝႆႉ။ ဝၢႆးသေ လႆႈၶဝ်ႈပၢင်သွၼ်ယဝ်ႉတႄႉ ၸိုၼ်ႈပၢင်ႇလူင်မႃးဢေႃႈ။ ၵွပ်ႈၼၼ်လႄႈယွၼ်းၾၢၵ်ႇ ထိုင်ဢူၺ်းၵေႃႉ ႁဝ်းဝႃႈ လွင်ႈပၢႆးပၺ်ၺႃၼႆႉမၼ်းလမ်ႇ လွင်ႈၼႃႇႁႂ်ႈဢွၼ်ၵၼ်ႁႂ်ႈၸႂ်ၶတ်း ၸႂ်ႁႃပိင်ႇၺႃႇၵၼ် သေ ၵမ်းဝႃႈၼႆ။\n\nဝၼ်းတီႈ 12-14/09/2016 ၸုမ်းၵူၼ်းၼုမ်ႇထုင်ႉမိူင်းၶိူဝ်း၊ ၸုမ်းယွတ်ႈၸဵင်တႆး၊ ၸုမ်းသႅၼ်းႁုၼ်ႈမႂ်ႇ (သီႇထွၵ်ႈ) ႁူမ်ႈၵၼ်ဢွၼ်ႁူဝ်ၵူၼ်းၼႂ်းပိုၼ်ႉတီႈ ၸတ်းႁဵတ်းပၢင်ၽိူမ်ႉထႅမ်ၼမ်ႉၵတ်ႉၵူၼ်းၼုမ်ႇ ပွၵ်ႈၵမ်း 2 ၸတ်းႁဵတ်းတီႈ ၵျွင်းသြႃႇၸဝ်ႈၸေႊၶၢၼ် ဢိူင်ႇသီႇထွၵ်ႈ ထုင်ႉမိူင်းၶိူဝ်း ၸႄႈဝဵင်းသီႇ ပေႃႉၸိုင်ႈတႆးပွတ်းႁွင်ႇ ။"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 11/08/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.66 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1351.00 ပျႃး၊ ငိုၼ်းၶႄႇ 1 ယႅၼ်ႉ = 202.53 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။\n\nၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 11/08/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 10/08/2017 ငိုၼ်းထႆး 1 ဝၢတ်ႇ = 40.92 ပျႃး၊ ငိုၼ်းတေႃႊလိူဝ်ႊ(US)  1 တေႃႊလိူဝ်ႊ = 1362.00  ပျႃး၊ ငိုၼ်းၶႄႇ 1 ယႅၼ်ႉ = 202.64 ပျႃး။"
  },
  {
    "title": "ၶွမ်ႊမသျိၼ်ႇ ငမ်းယဵၼ်လူင်ပွင်ၸိုင်ႈ လႄႈၸုမ်း DPN/UNFC  ဢုပ်ႇဢူဝ်းၵၼ် တီႈတႃႈၵုင်ႈ",
    "content": "ၶွမ်ႊမသျိၼ်ႇလွင်ႈငမ်းယဵၼ် လူင်ပွင်ၸိုင်ႈ  PC လႄႈၸုမ်း DPN ၸုမ်းဢုပ်ႇဢူဝ်း ၵၢၼ်မိူင်းၶွင် UNFC (ၸုမ်းယိပ်းၵွင်ႈၸိူဝ်းပႆႇလူင်းလၢႆးမိုဝ်းNCA ) ဢုပ်ႇဢူဝ်းၵၼ် တီႈဝဵင်းတႃႈၵုင်ႈ။\n\nပၢင်ဢုပ်ႇဢူဝ်းၸတ်းႁဵတ်းၼႂ်း ဝၼ်းတီႈ 10-11/ 08 / 2017   တီႈလုမ်းၾၢႆႇသၢင်ႈလွင်ႈငမ်းယဵၼ် NRPC ။\n\nၾၢႆႇတၢင်း DPN ၼႆႉၶူႇဢူးရႄႇ ဢွၼ်ႁူဝ်တူဝ်တႅၼ်း 9 ၵေႃႉ။  ယၢင်းလႅင် KNPP 2 ၵေႃႉ ၊ ၸုမ်း မွၼ်း NMSP 2ၵေႃႉ၊ ၸုမ်းရၶႅင်ႇALP 2ၵေႃႉ ၊ လႃးႁူႇ LDU 1 ၵေႃႉ၊ တပ်ႉသိုၵ်းၸိုင်ႈတႆး SSPP/SSA  2 ၵေႃႉ ပဵၼ်ၸဝ်ႈသိုၵ်းလူင်သိူဝ်ဢွၼ်ႇလႄႈ ၸဝ်ႈႁၢၼ်ႁတ်းႁၢၼ် ။\n\nၾၢႆႇတၢင်းၶွမ်ႊမသျိၼ်ႇလွင်ႈငမ်းယဵၼ်လူင်ပွင်ၸိုင်ႈသမ်ႉ တွၵ်ႊတိူဝ်ႊ တိၼ်ႇမဵဝ်းဝိၼ်းဢွၼ်ႁူဝ် တူဝ်တႅၼ်း 12 ၵေႃႉ။ ပႃးၵႅမ်ၸွမ်သိုၵ်း ယႃႇပျေႉ၊ ၸွမ်ႁၢၼ်ၶိၼ်ႇၸေႃႇဢူး၊  ဢူးၸေႃႇထေး၊ ဢူးတဵင်းၸေႃႇ၊  ဢူးဢွင်ႇသူဝ်း၊ ဢူးဢွင်ႇၵျီႇၶဝ်ၸိူဝ်းၼႆႉ။\n\nၾၢႆႇၽူႈလဵပ်ႈႁဵၼ်းထွမ်ႇၸွမ်းမီး ၸုမ်း PPWT ဢၼ်တူဝ်တႅၼ်းၸုမ်းၸၢဝ်းၶိူဝ်းၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆၵိုတ်းတိုၵ်းပတ်းပိုၼ်ႉတူဝ်ႈမိူင်း NCA ၶွတ်ႇၽွတ်ႈဝႆႉ၊ ပႃးၸဝ်ႈသိုၵ်းလူင်ၸၢႆးငိုၼ်း ၽူႈၼမ်းၼႂ်း  3  RCSS/SSA ၊ တွၵ်ႊတိူဝ်ႊသုၺ်းၶႃး  ၵႅမ်ၽူႈၼမ်းၼႂ်းၸုမ်း CNF ၶျၢင်း၊ ၸဝ်ႈႁၢၼ်  တေႃးမၢတ်ႉသ် ၽူႈၼမ်းၼႂ်းၵူႈလွင်ႈလွင်ႈၸုမ်းပဢူဝ်း PNLO  ၶဝ် 3 ၵေႃႉ ၶဝ်ႈႁူမ်ႈ။\n\nတီႈပၢင်ပိုတ်ႇပၢင်ၼၼ် ၶူႇဢူးရႄႇ မွၵ်ႇလၢတ်ႈၶေႃႈၵႂၢမ်းဝႃႈ - လွင်ႈၵေႃႇသၢင်ႈလွင်ႈယုမ်ႇယမ်ၼႆႉ ပဵၼ်ဢၼ်လမ်ႇလွင်ႈယႂ်ႇလူင်တႄႉတႄႉ ယၢမ်းလဵဝ်လွင်ႈၵေႃႇသၢင်ႈလွင်ႈယုမ်ႇ ယမ်ၵၼ်ၼႆႉ တိုၵ်ႉမီးတီႈၸၼ်ႉ 0  ၵူၺ်း - ဝႃႈၼႆ။\n\nသွင်ပႃႈသွင်ၾၢႆႇဢၼ်ဢုပ်ႇဢူဝ်းၵၼ်ၼႆႉတႄႉ ပဵၼ် 9 ၶေႃႈဢၼ်ၾၢႆႇတၢင်းDPN/UNFC  ယွၼ်ႉပႆႇတူၵ်းလူင်းၵၼ်လႆႈလႄႈတေသိုပ်ႇဢုပ်ႇဢူဝ်းၵၼ်ၵႂႃႇၶေႃႈလႂ်ၶေႃႈၼၼ်ႉထႅင်ႈယူႇဝႃႈၼႆ။"
  },
  {
    "title": "ပၢင်ႁူပ်ႉထူပ်းၸၢဝ်းၶိူဝ်းပိုၼ်ႉမိူင်းထႆး ပွၵ်ႈၵမ်း 3 ၸတ်းႁဵတ်းတီႈ ၸၼ်ႉၸွမ်ၵဵင်းမႆႇ ပိူဝ်ႈႁႂ်ႈၸၢဝ်းၶိူဝ်း မီးသုၼ်ႇလႆႈၽဵင်ႇပဵင်း",
    "content": "ၸုမ်းၸၢဝ်းၶိူဝ်းၸိုင်ႈထႆးလႄႈ ၸၼ်ႉၸွမ်ၵဵင်းမႆႇ ႁူမ်ႈလၢႆမူႇၸုမ်း ၸတ်းႁဵတ်းပၢင်ႁူပ်ႉထူပ်း ၸၢဝ်းၶိူဝ်းပို်ၼ်ႉမိူင်း ပိူဝ်ႈႁႂ်ႈၸၢဝ်းၶိူဝ်း မီးသုၼ်ႇလႆႈၽဵင်ႇပဵင်းလႄႈ မီးၵုင်ႇသိၵ်ႈၶႃႇ။\n\nဝၼ်းတီႈ 08-09/08/2017 ၸၼ်ႉၸွမ်ၵဵင်းမႆႇ၊ ၸုမ်းၸၢဝ်းၶိူဝ်းၼႂ်းမိူင်းထႆးလႄႈ လၢႆမူႇၸုမ်း ႁူမ်ႈၵၼ်ၸတ်း ႁဵတ်းပၢင်ႁူပ်ႉထူပ်းလႅၵ်ႈလၢႆႈ လွင်ႈၸၢဝ်းၶိူဝ်း တီႈၸၼ်ႉၸွမ်ၵဵင်းမႆႇ ၸိုင်ႈထႆး ။ မီးၽူႈယႂ်ႇၵူၼ်းလူင်၊ ၽူႈလူင်ႉ လႅၼ်ႇ၊ ၽူႈၶူၼ်ႉၶႂႃႉလႄႈ လၢႆၸၢဝ်းၶိူဝ်းမိူၼ်ၼင်ႇထႆး၊ ယူၼ်း၊ တႆးလိုဝ်ႉ၊ တႆးၶိုၼ်၊ တႆးဢႁူမ်ႇ၊ တႆးယွင်း၊ တႆးလမ်၊ ဢႃးၶႃႇ၊ မူးသိူဝ်း၊ လီႇသူး၊ တဢၢင်း၊ ပဢူဝ်း၊ ယၢင်းလႅင်၊ ယၢင်းၽိူၵ်ႇ၊ မူင်ႉၸိူဝ်းၼႆႉ 38 ၸုမ်း ဢိၵ်ႇၽူႈ သူၼ်ၸႂ် ၶဝ်ႈႁူမ်ႈမီး 500 ပၢႆ။\n\nၼႂ်းပၢင်ၼႆႉဢုပ်ႇဢူဝ်းလႅၵ်ႈလၢႆႈ ထတ်းထွင်လွင်ႈပၵ်းပိူင်၊ လွင်ႈတီႈယူႇတီႈၵိၼ်၊ လွင်ႈၼမ်ႉလိၼ်ႁိၼ်ၽႃ၊ လွင်ႈၽႃႇသႃႇ၊ ၾိင်ႈႁိတ်ႈႁွႆး ႁႂ်ႈလူင်ပွင်ၸိုင်ႈတၵ်းမၵ်းပၵ်းပိူင်တႃႇတူၺ်းလွမ်  ႁႂ်ႈပေႃးမီးသုၼ်ႇလႆႈၽဵင်ႇပဵင်း ၊ ႁႂ်ႈမီးလွင်ႈယူႇသဝ်းထၢင်ႇႁၢင်ႈလႄႈ မီးၵုင်ႇသိၵ်ႈၶႃႇ၊  မီးသုၼ်ႇလႆႈသုၼ်ႇပဵၼ်ၽဵင်ႇပဵင်း ႁႂ်ႈသႅၼ်းႁုၼ်ႈမႂ်ႇႁူႉ ၸၵ်းၸၢဝ်းၶိူဝ်းပိုၼ်ႉမိူင်းၼႂ်းမိူင်းထႆးလႄႈ ႁႂ်ႈမေႃဝူၼ်ႉႁၼ်တႃႇမိူဝ်းၼႃႈ  ၸၢဝ်းၶိူဝ်း ပိုၼ်ႉမိူင်းၼႂ်းမိူင်းထႆး ၸိူဝ်းၼႆႉ။\n\nၸၢႆးသႅင်မိူင်း မင်းၵွၼ်း ၽူႈၵွၼ်းႁူင်းပွႆႇသဵင် FM 99 Mhz လၢတ်ႈဝႃႈ - “ပီႈၼွင်ႉတႆးႁဝ်း ယႃႇသွၼ်ႇဝႃႈ ႁဝ်းပဵၼ်တႆးၶိူဝ်းယႂ်ႇသေ ဢမ်ႇၶႂ်ႈႁူမ်ႈပိူၼ်ႈ ၽွင်းႁဝ်းမႃးယူႇမိူင်းပိူၼ်ႈၼႆႉ ႁဝ်းလူဝ်ႇမေႃၼွမ်းတူဝ်သေ ၶဝ်ႈႁူမ်ႈၸွမ်းပိူၼ်ႈ ၼင်ႇႁိုဝ်ႁဝ်းပေႃးတေမီးသုၼ်ႇလႆႈ ” ဝႃႈၼႆ။\n\nၼႂ်းပၢင်ပွႆးၼႆႉမီးလွင်ႈၼႄၶႅပ်းႁၢင်ႈ၊ ၶၢႆတၢင်းၵိၼ်၊ ၼႄတၢင်းၵႃႈ၊ ႁွင်ႉၽဵင်းၵႂၢမ်း၊ ၼႄၾိင်ႈႁိတ်ႈႁွႆး ၸၢဝ်းၶိူဝ်း ၽႂ်မၼ်း။\n\nၼၢင်းၸၢမ်ပဝ်း ၽူႈၶဝ်ႈႁူမ်ႈပၢင်ပွႆး လၢတ်ႈဝႃႈ- “ ဢၼ်လႆႈၶဝ်ႈႁူမ်ႈၼႆႉ မီးတၢင်းသိူဝ်းလႆႈတၢင်းႁူႉၼမ် လႆႈႁူႉ ၸၵ်းၵၼ်တင်းတၢင်ႇၸၢဝ်းၶိူဝ်း၊ လႆႈႁူႉသုၼ်ႇလႆႈ ၸိူဝ်းၼႆႉ ။ ပေႃးပီၼႃႈမႃးပေႃးပိူၼ်ႈ ၸတ်း ထႅင်ႈၶႂ်ႈႁႂ်ႈပီႈ ၼွင်ႉတႆးႁဝ်း ဢွၼ်ၵၼ်မႃး ၶဝ်ႈႁူမ်ႈၼမ်ၼမ်သေၵမ်း” ဝႃႈၼႆ။\n\nပၢင်ဢုပ်ႇဢူဝ်းလွင်ႈၸၢဝ်းၶိူဝ်းၼႆႉ ၸတ်းႁဵတ်းၼႂ်းလိူၼ်ဢေႃႊၵတ်ႊသ်ၵူႈပီ တႄႇၸတ်းမႃးၸဵမ်မိူဝ်ႈ 2550 (2007) ယိူင်းဢၢၼ်းၼင်ႇႁိုဝ်ၸၢဝ်းၶိူဝ်းလၢႆတီႈ လႆႈမႃးႁူပ်ႉထူပ်းၵၼ်၊ ဢုပ်ႇဢူဝ်းလႅၵ်ႈလၢႆႈ ႁႃသဵၼ်ႈတၢင်း ႁႂ်ႈၸၢဝ်းၶိူဝ်းမီးသုၼ်ႇလႆႈထၢင်ႇႁၢင်ႈၶိုၼ်ႈယႂ်ႇ။"
  },
  {
    "title": "ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ",
    "content": "ဝၼ်းတီႈ 10/08/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 40.92 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1360.00 ပျႃး၊ ငိုၼ်းၶႄႇ 1 ယႅၼ်ႉ = 203.96 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။\n\nၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 10/08/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 09/08/2017 ငိုၼ်းထႆး 1 ဝၢတ်ႇ = 40.92 ပျႃး၊ ငိုၼ်းတေႃႊလိူဝ်ႊ(US)  1 တေႃႊလိူဝ်ႊ = 1362.00  ပျႃး၊ ငိုၼ်းၶႄႇ 1 ယႅၼ်ႉ = 202.64 ပျႃး။"
  },
  {
    "title": "လူင်ပွင်ၸိုင်ႈၶႄႇ ၵူတ်ႇထတ်း ႁႅင်းၵၢၼ်မိူင်းမၢၼ်ႈ ၸိူဝ်းၶဝ်ႈႁဵတ်းၵၢၼ် ၼႂ်းမိူင်းမၢဝ်း ႁၢဝ်ႈႁႅင်း",
    "content": "လူင်ပွင်ၸိုင်ႈၶႄႇ ၵူတ်ႇထတ်း ႁႅင်းၵၢၼ်မိူင်းမၢၼ်ႈ ဢၼ်ၶဝ်ႈၵႂႃႇႁဵတ်းၵၢၼ် ၼႂ်းမိူင်းမၢဝ်း ၸိူဝ်းဢၼ်ၽိတ်းပၵ်းပိူင် မၢႆမီႈ ၸိူဝ်းၼၼ်ႉ ႁၢဝ်ႈႁႅင်း ဝႃႈၼႆ။\n\nတႄႇဢဝ်ႁူဝ်လိူၼ်ၵျုႊလၢႆႊ 2017 ၼႆႉမႃး လူင်ပွင်ၸိုင်ႈၶႄႇ တႄႇတီႉၺွပ်း ပီႈၼွင်ႉႁႅင်းၵၢၼ် မိူင်းမၢၼ်ႈ ၸိူဝ်း ဢမ်ႇမီးပၢတ်ႊသပွတ်ႊဝႂ်ႁဵတ်းၵၢၼ်လႄႈ ဢၼ်ပၢတ်ႊသပွတ်ႊမူတ်း ဢႃယုသေဢမ်ႇတေႃႇ ဢႃယုၸိူဝ်းၼၼ်ႉ။\n\nၵူၼ်းမိူင်းမၢဝ်း ၵေႃႉၼိုင်ႈလၢတ်ႈဝႃႈ “ ၼိုင်ႈဝၼ်းလႂ် တီႉၺွပ်း ႁႅင်းၵၢၼ်မိူင်းမၢၼ်ႈ 80 ထိုင် 100 ၵေႃႉ၊ ယဝ်ႉၵေႃႈ ပၼ်တူတ်ႈတၢမ်ႇၵုမ်းၶင်/တူၵ်းၶွၵ်ႈ 3 လိူၼ်။ ဝၢႆးၼၼ်ႉ ၸင်ႇမႃးပွႆႇတူဝ် တီႈလႅၼ်လိၼ် တႆး-ၶႄႇ ” ဝႃႈၼႆ။\n\nၸၢႆးၶမ်းၸႅတ်ႈ ၵူၼ်းၼႂ်းပိုၼ်ႉတီႈ မိူင်းမၢဝ်း လၢတ်ႈဝႃႈ “ ၸဝ်ႈၼႃႈတီႈၶႄႇၶဝ် ၶဝ်ႈၵူတ်ႇထတ်းႁႅင်းၵၢၼ် ၸွမ်းတီႈႁဵတ်းၵၢၼ်၊ ၸွမ်းၼိူဝ်သဵၼ်ႈတၢင်း၊ ၸွမ်းၼႂ်းၵၢၼ်ၵေႃႇသၢင်ႈ ၸိူဝ်းၼႆႉ။ လိူဝ်ၼၼ်ႉ သင်ၵူတ်ႇ ထတ်းႁၼ်မႅၼ်ႈ ၵဵဝ်ႇၶွင်ႈယႃႈမဝ်းၵမ်ၸိုင် ၶႅၼ်းၺႃးတူတ်ႈတၢမ်ႇၼၵ်း တူၵ်းၶွၵ်ႈ 2-3 ပီ ပေႃးယဝ်ႉ ၸင်ႇပွႆႇ တူဝ်ဢွၵ်ႇမႃး” ဝႃႈၼႆ။\n\nတွၼ်ႈတႃႇၵူၼ်းမိူင်းမၢၼ်ႈၶဝ်ႈမႃးႁဵတ်းၵၢၼ် ယူႇသဝ်းၼႂ်းမိူင်းမၢဝ်း ၸူဝ်ႈၶၢဝ်းၼႆႉ တေလႆႈယိပ်းၸႂ်ႉ ပၢတ်ႊသ ပွတ်ႊသီၶဵဝ်၊ ပေႃးႁဵတ်းပၢတ်ႊသပွတ်ႊသီၶဵဝ်ၼႆႉ တေလႆႈသဵင်ႈငိုၼ်းၶႄႇ 200 ယႂၼ်(တေတူၵ်းငိုၼ်းမၢၼ်ႈမွၵ်ႈ 5 မိုၼ်ႇပျႃး)။ ၵဵဝ်ႇၵပ်းလွင်ႈ ပၢတ်ႊသပွတ်ႊသီၶဵဝ်ၼႆႉ တေမီးဝႂ်ႁပ်ႉႁွင်းႁဵတ်းၵၢၼ် တင်းပေႃႈလဵင်ႉ/ မႄႈလဵင်ႉ ၼၢႆးၸၢင်ႈ တင်းမိူင်းၶႄႇ ႁပ်ႉႁွင်းပၼ်ၵွၼ်ႇ ၸင်ႇတေၸႂ်ႉပၢတ်ႊသပွတ်ႊၼႆႉလႆႈ။ လိူဝ်ၼၼ်ႉ ၼိုင်ႈပီလႂ် တေလႆႈၵႂႃႇတေႃႇဢႃယု ပပ်ႉသွင်ပွၵ်ႈ၊ ၼိုင်ႈပွၵ်ႈလႂ် လႆႈဢၼုၺၢတ်ႈတႃႇယူႇ 6 လိူၼ် - ဝႃႈၼႆ။\n\nၸၢႆးၶမ်းၸႅတ်ႈ သိုပ်ႇလၢတ်ႈထႅင်ႈဝႃႈ “ပၢတ်ႊသပွတ်ႊသီၶဵဝ်ၼႆႉ ၵႂႃႇလႂ် မႃးလႂ်ၵေႃႈလႆႈ။ ႁဵတ်းၵၢၼ်ၵေႃႈလႆႈ။ မိူဝ်ႈၵူႈပွၵ်ႈတႄႉ ႁဵတ်းပၼ်ဝႂ် 7 ဝၼ်းသေ တေႃႇဢႃယုပၼ်။ ဝၢႆးလင်ၼႆႉမႃး တၢင်းၾၢႆႇမိူင်းၶႄႇ ဢမ်ႇႁပ်ႉႁွင်းလႆႈ။ ယွၼ်ႉဝႃႈ တၢင်းၾၢႆႇမိူင်းမၢၼ်ႈႁဵတ်းပၼ်ဢွၵ်ႇပၼ်ဝႂ် တေႃႇဢႃယု 7 ဝၼ်းၼၼ်ႉ ၶႅပ်းႁၢင်ႈၵေႃႈ ဢမ်ႇႁၼ်။ ထႅင်ႈၾၢႆႇၼိုင်ႈၵေႃႈ တီႈယူႇတၼ်းသဝ်း တင်းမိူင်းမၢၼ်ႈၵေႃႈဢမ်ႇမီး။ ၵူၺ်းၵႃႈ ပပ်ႉပၢတ်ႊသပွတ်ႈသီလႅင်တႄႉ တေႃႇဢႃယုပၼ် 7 ဝၼ်းၼိုင်ႈပွၵ်ႈ။ ၵူၺ်းၵႃႈ ၼွၼ်းဢမ်ႇလႆႈ” ဝႃႈၼႆ။\n\nပီႈၼွင်ႉႁႅင်းၵၢၼ် မိူင်းမၢၼ်ႈ ဢၼ်ၶဝ်ႈၵႂႃႇႁဵတ်းၵၢၼ် ၼႂ်းမိူင်းၶႄႇသမ်ႉ ငိုၼ်းလိူၼ် ဢၼ်ဝႃႈၼၼ်ႉ ၸွမ်းလူၺ်ႈၼႃႈ ၵၢၼ်တႃငၢၼ်းၶဝ်၊ ၼိုင်ႈဝၼ်းလႂ် 50-80 ယႂၼ်၊ ၼိုင်ႈလိူၼ်လႂ် တီႈတႅမ်ႇသုတ်း လႆႈ 1500 ယႂၼ်။ ၵၢၼ်ငၢၼ်း ပီႈၼွင်ႉႁႅင်းၵၢၼ်မိူင်းမၢၼ်ႈဢၼ်ၵႂႃႇႁဵတ်းသမ်ႉ မိူၼ်ၼင်ႇ ႁူင်းၵၢၼ်တတ်းမႆႉ၊ ၵေႃႇသၢင်ႈလႄႈ ႁပ်ႉ တေႃႉတဵင်ႇ ၵုၼ်ႇၶူဝ်း ၸဵမ်းၸိူဝ်ၼႆႉ။"
  },
  {
    "title": "ၵူၼ်းပၢႆႈၽေးသိုၵ်း ပွတ်းၼမ်ႉသၼ်ႇ ႁွတ်ႈၽႅဝ် ၼမ်ႉတူႈ 240 ပၢႆ",
    "content": "ၵူၼ်းဝၢၼ်ႈၵူၼ်းသူၼ် ၸႄႈဝဵင်းၼမ်ႉသၼ်ႇ ဢွၼ်ၵၼ်ပၢႆႈၽေးသိုၵ်း ႁွတ်ႈၽႅဝ် တီႈၸႄႈဝဵင်းၼမ်ႉတူႈ ႁူဝ်ၵူၼ်း 242 ၵေႃႉ ယွၼ်ႉ တပ်ႉသိုၵ်းမၢၼ်ႈတင်း တပ်ႉသိုၵ်းတဢၢင်း TNLA  ပဵၼ်ပၢင်တိုၵ်းၵၼ်။\n\nဝၼ်းတီႈ 08/08/2017 ယၢမ်းၵၢင်ၶမ်ႈ ပီႈၼွင်ႉၵူၼ်းမိူင်း ဝၢၼ်ႈငၢဝ်ႈ ဢိူင်ႇၶိူဝ်းၶိုၼ်ႈ ၸႄႈဝဵင်းၼမ်ႉသၼ်ႇ ဢွၼ် ၵၼ်ပၢႆႈၽေးသိုၵ်း ႁွတ်ႈၽႅဝ်မႃး တီႈဝတ်ႉၵျွင်းပူပ်ႉပႃႇရူင်ႇ ပွၵ်ႉ 8 ၸႄႈဝဵင်းၼမ်ႉတူႈ ၸႄႈတွၼ်ႈၵျွၵ်ႉမႄး ၸိုင်ႈတႆး ပွတ်းႁွင်ႇ။ တင်းမူတ်းလင်ႁိူၼ်း ဢၼ်ပၢႆႈမႃး မီး 68 လင်ႁိူၼ်း၊ ႁူဝ်ၵူၼ်း 242 ၵေႃႉ ဝႃႈၼႆ။\n\nလုင်းၸၢႆးပႃႉၺၢၼ်ႇ ၵႅမ်ႁူဝ်ပဝ်ႈ ၶွမ်ႊမတီႊၾၢႆႇလူလွမ်ၸွႆႈထႅမ်ၵူၼ်းပၢႆႈၽေး ဝဵင်းၼမ်ႉတူႈလၢတ်ႈဝႃႈ “ ၵူၼ်းဝၢၼ်ႈ ၵူၼ်းသူၼ် လႆႈငိၼ်းပဵၼ်ပၢင်တိုၵ်းၼႆသေ ဢွၼ်ၵၼ်ငိူင်ႉဝႄႈဢွၵ်ႇမႃး ပၢင်တိုၵ်းတႄႉ ပဵၼ်တီႈႁိမ်းဝၢၼ်ႈၼွၵ်ႈဝၢၼ်ႈ ဢမ်ႇၸႂ်ႈပဵၼ်ၼႂ်းဝၢၼ်ႈ၊ ႁဵတ်းႁႂ်ႈၵူၼ်းဝၢၼ်ႈ ၵူၼ်းသူၼ် ဢွၼ်ၵၼ်ၵူဝ် သေ ပၢႆႈဢွၵ်ႇမႃး တၢင်းၼမ်ႉတူႈ။ ၵမ်ႈၽွင်ႈ ၵေႃႈ တိုၵ်ႉမီးၸွမ်းႁိမ်းဝၢၼ်ႈၸိူဝ်းၼၼ်ႉယူႇ ၶဝ်ပႆႇမႃးထိုင်တီႈၼႆႈမူတ်း၊ ဢၼ်ပၢႆႈမႃးၵမ်ႈၼမ်တႄႉ ပဵၼ်လုၵ်ႈဢွၼ်ႇ တင်း ၵူၼ်းထဝ်ႈ” ဝႃႈၼႆ။\n\nၶွမ်ႊမတီႊၾၢႆႇလူလွမ်ၸွႆႈထႅမ်ၵူၼ်းပၢႆႈၽေး ဝဵင်းၼမ်ႉတူႈ လႆႈႁၢင်ႈႁႅၼ်းတမ်းဝၢင်းဢွင်ႈတီႈ လႄႈလဵင်ႉလူတူၺ်း ထိုင်ပၼ် လွင်ႈၶဝ်ႈၼမ်ႉတၢင်းၵိၼ်  ၸိူဝ်းၼၼ်ႉ ဝႃႈၼႆ။\n\nလုင်းၸၢႆးပႃႉၺၢၼ်ႇ သိုပ်ႇလၢတ်ႈထႅင်ႈဝႃႈ လွင်ႈၶဝ်ႈၼမ်ႉတၢင်းၵိၼ်တႄႉ ႁဝ်းၶႃႈလႆႈဢဝ်ၶဝ်ႈသၢၼ် ဢၼ်ၵိုတ်းလိူဝ် ဝႆႉ ၶွင်ၵူၼ်းပၢႆႈၽေးပွၵ်ႈဢွၼ်တၢင်းၼၼ်ႉသေ ၶိုၼ်းႁုင်လဵင်ႉၵၼ်ၶိုၼ်း၊ လွင်ႈၽၵ်းယိူဝ်ႈၼၢင်းၶဵဝ်တႄႉ ႁဝ်းၶႃႈ လႆႈၵႂႃႇဢဝ် တီႈၸႄႈဝဵင်းၼမ်ႉတူႈသေ မႃးႁဵတ်းလဵင်ႉၵၼ်။ ထႅင်ႈလွင်ႈၼိုင်ႈၵေႃႈ တုၵ်းယွၼ်းထိုင် သင်ဝႃႈမီး ၽူႈမီး ၼမ်ႉၸႂ်ၶဝ်၊ ၸဝ်ႈတႃႇၼၶဝ် ၸုမ်းတူင်ႉၼိုင်တူင်ႇဝူင်းလႂ် ဢမ်ႇဝႃႈတီႈၸမ်/ၵႆ ႁဝ်းၶႃႈ  ႁူမ်ၸူမ်းႁပ်ႉ တွၼ်ႈလွင်ႈ ၵမ်ႉၸွႆႈယူႇၶႃႈ” ဝႃႈၼႆ။\n\nၵဵဝ်ႇၵပ်းလွင်ႈၼႆႉ မိူဝ်ႈပူၼ်ႉမႃး ဝၼ်းတီႈ 4 လိူၼ်ဢွၵ်ႊၵတ်ႉသ် 2017 ယၢမ်းၵၢင်ၼႂ် ပူၼ်ႉမႃးၼၼ်ႉ သိုၵ်းမၢၼ်ႈ တင်း တပ်ႉသိုၵ်းတဢၢင်း ပဵၼ်ပၢင်တိုၵ်းၵၼ် တၢင်းၶဝ်ႈၸႄႈဝဵင်းမၢၼ်ႈတူင်ႈ ၸိုင်ႈတႆးပွတ်းႁွင်ႇ။ ဝၢႆးလင် ပဵၼ် ပၢင်တိုၵ်းၵၼ်ယဝ်ႉ သိုၵ်းမၢၼ်ႈ ဢိုတ်းသဵၼ်ႈတၢင်းၶဝ်ႈဝဵင်းဢွၵ်ႇဝဵင်းမၢၼ်ႈတူင်ႈမႃး ထိုင်ယၢမ်းလဵဝ် ႁဵတ်းႁႂ်ႈၵူၼ်း မိူင်း ထူပ်းတၢင်းယၢပ်ႇၽိုတ်ႇ တင်းၼမ်လၢႆ ဝႃႈၼႆ။"
  },
  {
    "title": "ႁူင်းယႃ ဝဵင်းတူၼ်ႈတီး ၵူတ်ႇထတ်းႁၼ် ၵူၼ်းၸပ်းတင်းပဵၼ် ၶႆႈဝတ်းယႂ်ႇ H1N1 - 4 ၵေႃႉ",
    "content": "ႁွင်ႈၵၢၼ်ပၢႆးယူႇလီမိူင်းတႆး ယိုၼ်ႈယၢၼ်လၢတ်ႈဝႃႈ တီႈဝဵင်းတူၼ်ႈတီးၼႆႉ ၵူတ်ႇထတ်းၺႃး ၵူၼ်းမိူင်းၸပ်းတင်းပဵၼ် ၶႆႈဝတ်းယႂ်ႇ H1N1 4 ၵေႃႉလႄႈ ဢၼ်လႆႈထၢင်ႇထိူမ်ဝႃႈ မီးၸိူဝ်ႉမႅင်း H1N1 မီးယူႇ 3 ၵေႃႉ ဝႃႈၼႆ။\n\nမိူဝ်ႈဝၼ်းတီႈ 09/08/2017 ၻွၵ်ႊတိူဝ်ႊ ၸၢႆးသေႃႇဝိၼ်းလၢႆႇဝႃႈ လႆႈႁပ်ႉႁူႉသဵၼ်ႈသၢႆမၢႆ ၵူၼ်းမိူင်းၸပ်းတင်းပဵၼ် ၸိူဝ်ႉမႅင်း မီး 4 ၵေႃႉ ၼႂ်းၼၼ်ႉ လုၵ်ႈဢွၼ်ႇယိင်း ဢႃယု 3 ၶူပ်ႇ ၼိုင်ႈၵေႃႉ၊  5 ၶူပ်ႇ ၼိုင်ႈၵေႃႉ၊ ၽူႈၸၢႆး ဢႃယု 37 ပီ ၼိုင်ႈၵေႃႉလႄႈ ၼၢင်းယိင်း ပႃးတွင်ႉ ဢႃယု 27 ပီ  ၼိုင်ႈၵေႃႉ။ တေႃႈလဵဝ် လုၵ်ႈဢွၼ်ႇယိင်း 2 ၵေႃႉလႄႈ ၼၢင်းယိင်းပႃးတွင်ႉၼၼ်ႉ လႆႈသူင်ႇယူတ်းယႃတူဝ်ဝႆႉတီႈ ႁူင်းယႃလူင် ၼၢင်းယိင်းလႄႈ လုၵ်ႈဢွၼ်ႇ။ ၽူႈၸၢႆး ဢႃယု 37 ပီသမ်ႉ လႆႈယူတ်းယႃတူဝ်ဝႆႉတီႈ ႁူင်းယႃ ၸဝ်ႈၸၢမ်ႇထုၼ်း ၸႄႈဝဵင်းတူၼ်ႈတီး   ဝႃႈၼႆ။\n\nၻွၵ်ႊတိူဝ်ႊ ၸၢႆးသေႃႇဝိၼ်းလၢႆႇ ၵႅမ်ၽူႈၵွၼ်းႁွင်ႈၵၢၼ် ပၢႆးယူႇလီၵူၼ်းမိူင်း ၸႄႈမိူင်းတႆး လၢတ်ႈဝႃႈ “ တေႃႈလဵဝ်  လႆႈၵူတ်ႇထတ်းႁၼ်မႅၼ်ႈ ၵူၼ်းၸပ်းတင်းပဵၼ် ၶႆႈဝတ်းယႂ်ႇ H1N1 4 ၵေႃႉ ဢၼ်လႆႈထၢင်ႇထိူမ်ဝႃႈ မီးၸိူဝ်းမႅင်းသမ်ႉ မီး 3 ၵေႃႉ။ ၼႂ်းၶဝ် 3 ၵေႃႉၼႆႉ မိူဝ်ႈလဵဝ် တိုၵ်ႉၵူတ်ႇထတ်း ဝႆႉယူႇပႆႇလႆႈႁူႉၶေႃႈတွပ်ႇ” ဝႃႈၼႆ။\n\nလုၵ်ႈဢွၼ်ႇယိင်း ဢႃယု 5 ၶူပ်ႇၼၼ်ႉ လႆႈတႄႇၵူတ်ႇထတ်းႁၼ်မႅၼ်ႈ ၾၢင်ႁၢင်ႈ တၢင်းပဵၼ် ၶႆႈဝတ်းယႂ်ႇ H1N1 တႄႇဝၼ်းတီႈ 04 လိူၼ်ဢွၵ်ႊၵၢတ်ႉသ် 2017 မႃး။ ၵူၺ်းၵႃႈ မိူဝ်ႈၼႆႉတႄႉ ငဝ်းလၢႆး လုၵ်ႈဢွၼ်ႇယိင်း ဢႃယု 5 ၶူပ်ႇ ၼၼ်ႉတေလႆႈဝႃႈ လီၶိုၼ်ႈမႃး။ လိူဝ်ၼၼ်ႉ လုၵ်ႈဢွၼ်ႇယိင်း ဢႃယု 3 ၶူပ်ႇတႄႉ တိုၵ်ႉလႆႈသႂ်ႇ ဢွၵ်ႊသိၼ်ႊ ၸိၼ်ႊဝႆႉယူႇ။ ၽူႈၸၢႆး ဢႃယု 37 ပီတႄႉ ယူႇလီၶိုၼ်ႈမႃးယဝ်ႉ ဝႃႈၼႆ။\n\nၼၢင်းယိင်းပႃးတွင်ႉ ဢႃယု 27 ပီတႄႉ လႆႈၽႃႇတွင်ႉသေဢဝ် လုၵ်ႈဢွၼ်ႇဢွၵ်ႇမႃးယဝ်ႉ။ ယၢမ်းလဵဝ်တႄႉဢဝ်လုၵ်ႈဢွၼ်ႇလႄႈမႄႈမၼ်းဝႆႉၵေႃႉတီႈသေ ယူတ်းယႃဝႆႉယူႇ။\n\nဢၼ်လႆႈထၢင်ႇထိူမ်ဝႃႈ  ၸပ်းၸိူဝ်ႉမႅင်း H1N1 ဝႆႉယူႇ 3 ၵေႃႉၼၼ်ႉတႄႉ ပဵၼ်ၽူႈယိင်းၵေႃႉၼိုင်ႈလႄႈ လုၵ်ဢွၼ်ႇယိင်း 2 ၵေႃႉလႆႈႁူႉၼင်ႇၼႆ။\n\nမိူဝ်ႈၼႂ်း လိူၼ်ၵျုႊလၢႆႊ ပူၼ်ႉမႃးၼၼ်ႉ တီႈႁူင်းယႃသိုၵ်းၵဵင်းတုင် ၸိုင်ႈတႆးပွတ်းဢွၵ်ႇ ၵေႃႈၵူတ်းထတ်းၺႃး ၵူၼ်းၸပ်း တင်းပဵၼ် ၶႆႈဝတ်းယႂ်ႇ H1N1   သွင်ၵေႃႉ ဝႃႈၼႆ။\n\nၾၢင်ႁၢင်ႈတင်းပဵၼ်ၶႆႈဝတ်းယႂ်ႇ H1N1 ၼႆႉ မီးလူမ်းၼၢဝ်၊ ဢႆ၊ ၶေႃးၸဵပ်း၊ ၶူႈၼင်ၶူမ်း၊ မီးၼမ်ႉမုၵ်ႈ၊ ၸဵပ်းၸွမ်းၼိူဝ်ႉၸွမ်းတူဝ်၊ ႁူဝ်ၶႆႈ၊ ႁူဝ်ၸဵပ်း၊ ၵတ်းသၼ်ႇ၊  ထူၺ်ႈၸႂ်ႁႅင်း၊ ထူၺ်ႈၸႂ်ၵပ်ႉ၊ သူပ်းၶဵဝ်၊ မိုဝ်းမၢၼ်ႉၶဵဝ် ထိုင်တီႈလိုမ်းတူဝ် ၸဵမ်ၸိူဝ်းၼႆႉ။ ၽူႈဢၼ်ၸၢင်ႈၸပ်းတင်းပဵၼ် လႆႈငၢႆႈသမ်ႉ ၼၢင်းယိင်းပႃးတွင်ႉ မႄႈပုမ်လူင်၊ လုၵ်ႈဢွၼ်ႇဢႃယု 2 ပီ လူင်းတႂ်ႈ ၵူၼ်းလူင် ဢႃယု 65 ပီ ၶိုၼ်ႈၼိူဝ် ၸဵမ်ၸိူဝ်း ဝႃႈၼႆ။\n\nၼႂ်းပီ 2017 ၼႆႉ ၼႂ်းမိူင်းမၢၼ်ႈပတ်းပိုၼ်ႉ ၵူၼ်းပဵၼ်ၶႆႈဝတ်းယႂ်ႇၼမ်လိူဝ်ၵူႈပီ။ ၸွမ်းၼင်ႇၾၢႆႇ ပၢႆးယူႇလီၶဝ်ပိုၼ်ၽၢဝ်ႇဢွၵ်ႇပဵၼ်တၢင်းၵၢၼ်ဝႃႈ တေႃႇထိုင်ဝၼ်းတီႈ 9 လိူၼ်ဢေႃးၵတ်ႉသ်ၼႆႉ ၵူၼ်းၸပ်းၸိူဝ်ႉမႅင်း H1N1  ၼႂ်းမိူင်းမၢၼ်ႈပတ်းပိုၼ်ႉမီး 166 ၵေႃႉသေ ၵူၼ်းတၢႆယွၼ်ႉတၢင်းပဵၼ်ၼႆႉ မီးယူႇ 17 ၵေႃႉဝႃႈၼႆ။"
  }
]